
HRVATSKA REVIJA 


GODINA VITI BROJ 1 MCMXXXIV 





NA PUTOVIMA 
SUVREMENOG FILOZOFIRANJA 


Razvoj filozofijske misli u posljednjim decenijima može da s ra- 
zumijevanjem prati samo onaj, kome su jasni neki pojmovi; i to oni. 
koji su upravljeni na čovjeka s obzirom na ukupni njegov spoznajni 
sastav (strukturu). Jer tu, u toj cjelini, organički je iznikla i filozofij- 
ska kao i sva kulturna orijentacija čovjeka. 

Putem iskustva i putem umovanja kreće se naše saznanje, 
a na ova dva puta postavljen je uglavnom i historijski razvoj filozofi- 
ranja. Ono se kreće ili isključivo na jednom od obaju putova ili u nji- 
hovoj zajednici. Kad je umovanje ili spekulativno saznanje napustilo 
put iskustva ili opažanja prirode, pošlo je svojim, čisto umstvenim (de- 
duktivnim) metodama i preko iskustvenih ili empiričkih granica — u 
metafizički svi ijet. Filozofiranje je tako postalo idealističko. Na 
tom putu ono je djelomice ili sasvim odnemarilo zbiljnost ili realnost 
opažene prirode, i time je postalo idealističko u užem značenju riječi. 
Suprotno ovom smjeru polazilo je iskustvenjačko ili em pirističko 
raspoloženje, upravljeno isključivo na opažajni (induktivni) zahvat u 
zbivanje prirodne (kozmičke) cjeline. 

U ovom se drugom pravcu ukrštavaju neki odvojeni putovi, uglav- 
nom: materijalizam, pozitivizam i naturalizam. Materijalističko 
naziranje ograničuje svu realnost na materiju, a to znači, da iz svog vi- 
dokruga otklanja sve što ne bi bilo na dohvatu osjetilnog (senzitivnog) 
iskustva. Ne samo da se ono oslanja na prirodne znanosti, nego i ostaje 
kod njih. Pozitivizam se na njih upire, hoće da na njima izgradi 
cjelovit pogled na svijet, ali se zaustavlja na granici empirijske zbilj- 
nosti. Naturalizam se obraća čovjeku i gleda u njemu samo sa- 
stavni dio prirode: život je čovjeka, s naturalističkog gledišta, uklopljen 
u zakonsko zbivanje prirode. Praktički znači naturalizam negaciju apso- 
lutnih, od prirode nezavisnih vrednota; a teorijski se oslanja na isku- 
stveno znanje, koliko je biološki (pragmatistički) uvjetovano. Natura- 
lizmu zapravo i ne ostaje ništa od filozofije: on samo objašnjava prak- 
tični smisao života, a ne brine se ni za osnovicu svih znanosti — valja- 

nost spoznaje —, niti za teorijski nastavak znanstvenog znanja u cjelo- 
vitom naziranju svijeta i života. Ovaj dvostruki rezon filozofije (ispred 
znanstvenog znanja i iza njega) ne nalazi se ni u —materijalističkom 
shvaćanju; a pozitivizam hoće da ostane spoznajnoteorijsko stajalište 
s negacijom metafizike. Materijalizam istovetuje svijesne doživljaje 
s moždanim procesima, a pri tom i ne vidi, kako su doživljaji svojevr- 
sna zbiljnost. Ili, ako ih i ne istovetuje, materijalizam drži, da su doži- 
vljaji kauzalno uvjetovani samo fiziološkom energijom, a pri tom i ne 
vidi, da se na nju ne može svesti doživljujući »ja« kao nosilac (subjekt) 


svijesne ili duševne zbiljnosti. Dok fiziološka psihologija još i može da: 


posluži kao radna hipoteza u genetičkom tumačenju fiziološke kompo- 
nente svijesti, materijalizam ne dolazi ni toliko u obzir, jer ne uviđa, 
da je svijesna sfera naše doživljajnosti svojevrsno (specifično) zasebna. 
Međutim, da proslijedimo u poređivanju osnovnih filozofijskih smjer- 
nica! 

Idealistički ekstrem, koji prorodnu zbiljnost hoće da konstruira 
samo pojmovno (umstveno), podlijegao je uvijek iskustvenjačkim, priro- 
doznanstvenim potrebama egzaktnog upoznavanja prirode. I zato se 
ovaj drugi smjer, u navedena tri oblika, javlja u historiji uvijek nakon 
sloma idealističke epohe. Nakon prvih grčkih filozofa susrećemo Demo- 
kritov materijalizam, pozitivizam sofistA i naturalizam cinik4. Nakon 
klasične (Platonove i Aristotelove) filozofije javlja se opet skeptički po- 
zitivizam, pa materijalizam i naturalizam stoik& i epikurejaca. U 18. je 
vijeku engleski pozitivizam (Hume), francuski materijalizam (Lamet- 
trie) i naturalizam (Rousseau). U 19. stoljeću vraća se i naturalizam 
(Feuerbach, Nietzsche) i pozitivizam (Comte i drugi) i materijalizam 
(Haeckel i drugi). Premda u istovrsnom smjeru ima i divergentnih po- 
gleda (na pr. stoici — Rousseau — Nietzsche), navedene kategorije obu- 
hvataju uglavnom osnovne filozofijske orijentacije. A zajednički je cilj 
svima, da postave osnovicu izvjesnog naziranja na svijet i život. Time 
one ulaze u sastav »idealne kulture«. | 


| Idealne zato, jer kulturna historija obuhvata »idealni svijet« v r e d- 
nota, koje opstoje koliko su za život općevaljane: istina je zada- 
tak ili cilj svakog saznavanja; u dobroti je obavezna vrijednost dje- 
tovanja; a osim toga ima i nešto lijepo i neštobožansko (religi- 
ozno). Ove su vrednote ostvarene u historijskom životu čovjeka, i čine 
njegovu kulturnu historiju. 


Tko hoće da je upozna, mora najprije da razmotri različna područja 
na kojima se ona očitovala, da potraži njihove međusobne veze, i da 
pronađe one osnovne smjernice koje su utjecale na razvoj ukupnog kul- 
turnog života. Kao prvo takvo područje ukazuje nam se znanost, koja 
se upire na logičku metodiku i dopire do .egzaktnih rezultata. Uzmemo 

li najpoznatiju podjelu znanosti na prirodne, matematičke i historijske 
nauke, u svakom od ova tri smjera odrazuje se zasebni tip naučno-kul- 
turnog stvaranja. Dok se prirodne znanosti izgrađuju na iskustvenim 
(empiričkim) putovima saznanja, a u cilju tumačenja prirodnih pojava, 
historijske nauke otkrivaju pokretne sile u razvoju historijskog zbiva- 
nja, a matematičke nauke ispituju svoj predmet i neovisno o iskustve- | 
nom poznavanju prirodne zbiljnosti. Ako izrazom »priroda« hoćemo da 
označimo osjetilno opažene ijelesne pojave, nameće nam se odmah ne- 
potpunost navedene podjele: jer svijesni ili duševni (psihički) život čo- 
vjeka čini novu sferu zbiljnosti, različnu od osjetilno opaženog izvanj- 
skog svijeta; on je predmet novog, psihološkog izučavanja (bez 
obzira na njegovu metodiku). I već nam se ovdje otvara pogled na pita- 
nja, kod kojih se razilaze naučenjački odgovori ili nazori. Može li se sav 
duševni život protumačiti na osnovi materijalnog zbivanja? Materi- 
jalizam odgovara afirmativno, a spiritualizam negativno; jer 
je spiritualizam nazor, koji u duševnom životu čovjeka vidi i duhovne 
(spiritualne), o organizmu nezavisne sastavine. Kad njih i ne bi bilo, 
nego samo uz pretpostavku različnosti između psihičke i fizičke zbilj- 
nosti, nastaje pitanje: kako su oba ova niza povezana? I dalje: gdje 
izviru? Da li samo u jednom, materijalnom principu (kako uči materi- 
jalistički monizam), ili samo u jednom i to spiritualnom (kako uči spiri- 
tualistički monizam), ili napokon u dvostrukom principu (kako uči psi- 
hološki dualizam)? | 

Pitanja su tu, — a gdje su odgovori? U prirodnim ih naukama nema, 
niti u psihologiji, koliko usvajaju samo iskustveno saznanje. S takovim 
saznanjem ne možemo odgovoriti na postavljena pitanja. A navedena 
još nijesu niti sva; jer sva je zbiljnost, fizička i psihička, skup pro- 
mjenljivih i međusobno uslovljenih ili relativnih pojava, a pita se: ima 
li i nešto nepojavno ili našem iskustvu nepristupno, nešto nepro- 
mjenljivo i nezavisno ili apsolutno? U pojmu »apsolutnoga« uklju- 
čen je, za razliku od svijeta, pojam »božanstva«<, pa se pita: da li takvo 
božanstvo postoji? Negativno odgovara ateizam (materijalistički mo- 
nizam), dok panteistički monizam priznaje jedinstvo svijeta i 
božanstva, a teizam (dualizam) uči da je svijet različan od Boga i od 
njega zavisan. Novi se opet odgovori javljaju na pitanje o smislu 
života. I tako nam se nameće nepregledni niz pitanja, na koja ne od- 
govara nikoja navedena znanost: ona su prepuštena filozofiji. 

Može li filozofija da prekoračuje empiričke granice i da dozna išta 
metempiričko ili metafizičko (nadiskustveno)? 

To je pitanje o sposobnosti našeg saznanja. Pozitivizam odgo- 
vara negativno, jer po tom je nazoru sva naša spoznaja ograničena na 
ono što je iskustveno, pojavno ili »pozitivno«; znanstveno nastojanje ne 

može ni korak dalje od prirodnih znanosti. Ekstremno suprotan ovom 
stajalištu jest idealizam, koji odnemaruje iskustveno upoznavanje 
prirode i pretpostavlja da možemo nezavisno od iskustva odgovoriti na 
metafizička pitanja. Da li je ikoje od tih stajališta opravdano? Kako se 
dolazi do njih? 

Na ova pitanja ima da odgovori nauka ospoznaji (noetika). 
O njoj zavisi sudbina metafizičke filozofije. I sudbina svih znanosti, jer 
za sve je njih odlučno pitanje o istinitosti ili vrijednosti 
znanja. S ovim pitanjem ulazi dakle ukupni naučni i filozofijski ži- 
vot u sastav opće kulturne orijentacije čovjeka. 


Razvoj filozofijskih naziranja o svijetu i životu utjecao je oduvijek 
na opća kulturna strujanja. Filozofijska misao pokretala je ukupno 
kulturno zbivanje na taj način, šio je postavljala vrednote kao ciljeve 
ostvaranja na različnim kulturnim područjima, a napose time što se sve 
naučno nastojanje orijentiralo po izvjesnom filozofijskom stavu. Da je 
uistinu tako, pokazuje nam pogled na kulturno stanje od sredine pro- 
šlog stoljeća do danas. 

Nakon sloma >»apsolutnog idealizma« (u prvoj polovici XIX. sto- 
ljeća) preorijentiralo se filozofijsko i kulturno raspoloženje u Evropi: 
nastupila je negacija idealizma u svim smjerovima života, na- 
pose u filozofiji. Kulturna historija ove epohe izvješćuje nas, da je »bo- 
lje društvo<« s prezirom otklanjalo spekulativne, metafizičke teorije o 
Bogu, o duši, o slobodi volje i o nekoj idealnoj svrhovitosti života. Nema 
dualizma, nema tvarnog (materijalnog) svijeta i nekoga netvarnog (du- 
hovnog, spiritualnog), nego je život i sve drugo utonulo u jedinstvenom 
bitku materije. To je bio smisao materijalističkogilinatura- 
lističkog monizma, koji su naučenjaci zastupali kao rezultat pri- 
rodoznanstvenih istraživanja. Dovoljno je da se spomene poznata činje- 
nica, da je Biichnerova knjiga >»Kraft und Stoff« u 50 godina doživjela 
21 izdanje, a Hickelova »Weltrštsel« kroz pet godina publicirana u 
300.000 egzemplara i prevedena na 24 jezika. Danas već svak zna da su 
obojica kao filozofi »jednake nule« (Adickes) i da je berlinski filozof 
Paulsen tu knjigu čitao »s plamenim stidom«, što narod Kanta, Goethea 
i Schopenhauera može da štampa, kupuje, čita i divi se takovoj knjizi. 
Hackel (F 1919.) nije znao da razlikuje ono u čemu je spas znanosti: 
činjenice i teorije, pronađeno i izmišljeno, hipoteze i dogme, moguće i 
nemoguće; on je s Biichnerom jednaki dogmatičar (Adickes). O filozo- 
fijskim se pitanjima u knjizi raspravlja popularno, bez historijski i kri- 
tički filozofske spreme, — a to je upravo odgovaralo »slobodoumnoj« 
inteligenciji. Pred 30 godina (1904.) Hackel je spremio za rimski slobo- 
doumnički kongres >30 teza monizma«, koje su više agitatorske. manje 

naučno filozofske. Ali to je poluobrazovana publika i trebala. Građanska 
je inteligencija bez ikakve kritike smatrala definitivno riješenim pita- 
nje o majmunskom podrijetlu čovjeka i s obzirom na čitavo njegovo du- 
ševno ustrojstvo (organizaciju). Na duševni se život čovjeka gledalo 
samo u vezi s tijelom, kao da je isključivo psihofozičke (psihofiziološke) 
naravi, a previđena je bila činjenica samosvijesti, u kojoj je izvor 
čovjekove ličnosti ili osobnosti. Mi ne možemo znati za vlastiti »ja« u 
razlici prema svemu drugome (a to i znači »samosvijest«) posredstvom 
naših osjetila; a osjetilnim (senzitivnim) putem ne možemo doznati ni 
za sve one vrednote, koje čine kulturni naš život. Ne samo da takvog 
znanja ne nalazimo u sastavu fizičkog, materijalnog svijeta, nego niti 
u životinjskoj organizaciji — i zato se ovdje otvara jaz između čovjeka 
i životinje. Čovjek, osim toga, može da i nagonske svoje težnje stavlja 
pred različne vidike, može da u njihovu ostvarenju sebi postavlja pita- 
nja — i tako bez nagonskog usilja može slobodno odrediti (determini- 
rati) svoju aktivnost. Ova slobodnaličnost u čovjeku bila je pot- 
puno odnemarena. Čovjekov je život bio smatran mehanizmom, u kome 
vladaju samo prirodni zakoni organskog svijeta. Biologija je htjela da 
prirodonaučnim metodama zahvati u duševnu sferu, i da je na tom putu 
iscrpljivo upozna kao sastavni dio materijalnog svijeta. A s ovog je gle- 
dišta nestalo apsolutnosti svih vrednota, napose na spoznajnoteorijskom 
i na etičkom području. Istinitost znanja postala je promjenljiva kao i 
sam čovjek, a moralne vrednote izgubile su svako stalno, apsolutno upo- 
rište. Dignitet znanosti oduzet je bio svemu, što se ne može izvesti iz 
opažajnog ili iskustvenog (empiričkog) saznanja, i što se ne može svesti 
na čisto empirijske metode. 

Kao prvenstveno obilježje njemačkog intelektualnog društva bilo 
je dakle naturalističko naziranje o svijetu i životu, ij. pretpo- 
stavka da zbiljski postoji samo >priroda« (natura), i da ništa ne znamo 
o svijetu i životu osim onoga što nam kažu prirodne nauke. U ovom kul- 
turnom okrugu nije se još poznavala ni psihologija kao zasebna nauka. 
Prirodoslovci ne samo što su smatrali svoje pozicije neoborivima, nego 
su obnevidjeli za sve one probleme, koji izviru izvan »pozitivnog« ili 
empirijskog područja. Poduprta je bila ia struja od pozitivistič- 
kih filozofa, koji su svojom teorijom spoznaje zabacili svaku metafi- 
ziku (Laas T 1885., Avenarius t 1896., Mach + 1916., Schuppe t 1915., 
Schubert-Soldern, Ziehen, Cornelius). 


Protumetafizička (u vulgarnom shvaćanju: protureligijska) tenden- 
cija nije bila samo u Njemačkoj, niti ona postoji samo unatrag pede- 
setak godina. U Engleskoj ispunja 18. vijek (Berkeley t 1735.,.Hume 
t 17706.),.a u 19. nadovezuju na nju J.5St. Mill (+ 1873.), i Spencer (+ 1905.). 
Njihov se pozitivizam zove iagnosticizam, da se tim izrazom ozna- 

či nespoznatljivost nečeg nepojavnog ili neempirijskog. U Francuskoj 
počinje s pozitivizmom Comte (F 1857.). 

Očituje se ova tendencija u mnogim varijantama, a ojačala je pot- 
kraj prošlog stoljeća napretkom prirodnih znanosti. Ne u tom smislu 
kao da bi prirodne znanosti sa svojim metodama bile kadre da odlučuju 
o sudbini filozofije, nego utoliko što je odnemarena bila svaka filozo- 
fija koja bi htjela prekoračiti granicu pojavnog, pozitivnog, iskustve- 
nog svijeta. I baš u ovom prirodonaučnom ili iskustvenjačkom stavu 
(empirizmu, pozitivizmu) osniva se materijalističko-filozofijski tip opće 
kulturne orijentacije. To jest, priznajući samo ono što je na dohvatu 
iskustvenog našeg saznanja (metodički dotjeranog u prirodnim nauka- 
ma), filozofi su svima kulturnim pravcima podavali smjer negacije nad- 
iskustvenog (metempirijskog, metafizičkog) naziranja, koje bi dalje išlo 
od priznavanja iskustvene materije. Oni proglašuju fikcijama i naš vla- 
stiti »ja« i sve što zovemo >»stvar«, te nastoje da svedu sve na osjetilno 
opažajne (senzitivne) elemente naše svijesti. Znanje osjetilnog našeg 
iskustva jedini je oslon svake istine. Ono što zovemo >»istina« u znanosti 
i u životu, nije drugo nego naš vlastiti, iskustvom stečeni proizvod, koji 
je nastao izazvan životnim potrebama i koji je isključivo u službi ži- 
vota (pragmatizam). 

Osim prirodoznanstvene, i historijska je orijentacija nadovezala 
na materijalizam (Feuerbach + 1872.). Pošto je građansko društvo eko- 
nomski sve većma onemogućivalo opće ravnovjesje, nastupala je neod- 
godna potreba dublje socijalne reforme. Naučni smjer dobila je po ma- 
terijalističkoj filozofiji historije (Marx t 1985., Engels t 1895.). Ne više 
građanska >»inteligencija<, nego najširi proleterski krugovi zahvaćeni 
su materijalističkim gledanjem na život. Povijesno društveni razvoj de- 
terminiran je ekonomski, pa zato otuda rezultiraju i sve kulturne vred- 
note. One su promjenljive, relativne: istinitost znanja i moralna do- 
brota izgubile su apsolutnu valjanost. U odjeku tog nastrojenja kaže i 
Osvald Spengler, da osim pojedinačnih kultura nema ništa općevaljano; 
stalnost istine nije drugo nego iluzija, jer sve su naše spoznaje 
»antropomorfne«, i mi se ne možemo pomaći dalje od skepse. 


Historija, sve naše znanje i život sa svima kulturnim vrednotama 
postavljen je bio na ovo naturalističko shvaćanje, po kome je 
»čovjek« samo isječak fizičkog svijeta ili prirode. 

Protivno ovom shvaćanju postaje pred pedeset godina sve jača 
struja »idealističkog« naziranja na svijet i na život čovjeka u nje- 
mu. Dok jedni kulturfilozofi (Eucken + 1926., Scheler) ispituju apso- 
lutnu vrijednost u smislenosti života, drugi (Windelband + 1915., Ri- 
ckert) postavljaju spoznajne osnove vrijednosnog, kulturnog, duhovnog 
»svijeta« — izvan i iznad iskustvenih, prirodnih Eranica. Čovjek nije 

samo fizičko biće, podvrgnuto (mehaničkom odnosno vitalnom) deter- 
minizmu, nego je duhovno biće ili ličnost, koja u svojoj slobodi može 
i mora da ostvaruje neprolazne, apsolutne vrednote. Zar bi naš život mo- 
gao da ima i neki dublji, trajni smisao, kad bi usiljen bio samo zako- 
nima za fizičko održanje? Čovjek ima životni zadatak ili cilj, koji 
treba da oživotvori; a taj zadatak ne može da bude samo egoistična bor- 
ba za egzistenciju, nego je on čovjeku postavljen kao ideal, koji ga od 
prirodne zakonitosti izdiže u »duhovnu« (spiritualnu) sferu stvaranja 
vlastite ličnosti. Eucken nije spiritualistički panteist (kao Hegel), koji 
bi pojedinca smatrao ukaričenim u duhovni proces kozmičkog razvija- 
nja, nego daje pojedincu punu slobodu samosvojne ličnosti u stremlje- 
nju za osvajanjem idealnih ili duhovnih vrednota. Čovjek je doduše i u 
duševnom životu djelomično zavisan od materije, ali on ima i stvara- 
lačku sposobnost >»duha«, koji se slobodno upravlja k onome što je 
»apsolutno«. I tu sad izvire religijska misao, misao »božanstva«, u kojoj 
nam je jamstvo da naše duhovno nastojanje nije iluzorno. Ta nas misao 
privodi i kršćanstvu (kaže Eucken), koje ne zahtijeva odricanje života 
(kako je jednostrano mislio Nietzsche), nego uključuje transformaciju 
života — od fizičkoga na duhovni. Privodi nas i zato, jer kršćansivo gle- 
da u čovjeku slobodnu ličnost; dok naturalizam prepušta čovjeka meha- 
nizmu prirode i pesimizmu duše. 


Ne samo da naturalizam ignorira cjelinu čovjekova života, nego su 
i njegove logičke pretpostavke neodržive. Jer naše znanje nije 
ograničeno naosjetilnoiskustvenecelemente, niti je 
opća valjanost i nužnost (istinitost) znanja osnova- 
nana iskustvu. Na Leibniz-Kantovu liniju (upravo već Platonovu) 
nadovezuju novokantovski smjerovi (marburške i badenske škole) pri- 
znavanje apsolutne valjanosti u znanstvenoj spoznaji. Pa ne samo na 
području znanosti, nego i drugih kulturnih vrednota (morala, umjetno- 
sti, religije). A u znanosti (što je vrlo važno i proti Kantu) dolazi u 
obzir ne samo prirodna znanost (s matematikom), nego i historijske 
nauke. Čovjek kao historijski faktor u ostavarenju apsolutnih vrednota 
ulazi u vidokrug već Hegelova filozofiranja, a preko Lotzea i Diltheya 
postaje problem kulturno-historijski ostvarenih vrednota osnovnom te- 
mom badenskih kulturfilozofa (Windelband, Rickert). Naturalizam je 
napušten ne samo zato što su otvoreni novi vidici na kulturnu historiju, 
nego i zato, što i sama empirija u prirodnim znanostima nije moguća bez 
logičkih (misaonih, razumskih, apriornih) pretpostavki, od kojih zavisi 
općevaljanost i nužnost u spoznaji empirijske stvarnosti. Jer ta spo- 
znaja nije nipošto iscrpena osjetilno-iskustvenim elementima, nego je 
u njoj sadržan upravo znanstveni zadatak: traženje zakonitosti u priro- 
di. A »priroda« kao zakonska cjelina empirijskih data moguća je samo 

uz pretpostavku, da stavljamo u snošaje (relativiramo) mnogostručna i 
nesređena empirijska data na osnovi općevaljanih spoznajnih uvjeta 
(na pr. pojma >»stvari« ili »supstancije«, pojma o »uzroku« itd.). 

Dosadašnja karakieristika najnovije epohe filozofijski-kulturnog 
razvoja ukazala nam je dvije ekstremne pozicije: pozitivističku i idea- 
lističku. Obje su spoznajno-teorijske: prva ekskluzivno priznaje empi- 
rijsku spoznaju, a druga priznaje neempirijske, apsolutne spoznaje. U 
pitanju metafizike pozitivizam zastupa negativno stajalište (naturali- 
zam, agnosticizam), dok idealizam (Euckenov) traži metafiziku života. 

Posrednim (kompromisnim) su putem pošli oni filozofi, koji zastu- 
pajut.zv.induktivnumetafiziku (Lotze t1881., Fechner t 1887., 
Hartmann + 1906., Wundt + 1920., Killpe f 1915., Diirr + 1913., Volkeli, 
Becher, Messer, Stčrring). Njima su prirodne znanosti osnovica metafi- 
zike. Oni priznaju da se na granici prirodnih znanosti javljaju i takva 
pitanja, na koja u pojedinačnim znanostima nema odgovora. Napuštaju 
naturalizam i idealizam, ostaju u kontaktu s prirodnim naukama — i idu 
dalje od njih, tražeći »apsolutno«. Proti Schellingu i Schopenhaueru 
ističu empiriju, koja uvodi (inducira) u metafizičke hipoteze. Njihove 
su hipoteze panteističke. Iz ovog kruga (Lotze) dolaze poticaji za kul- 
turnu historiju i za badenski (idealistički) smjer; a Wundtovo isticanje 
(po Schopenhaueru) voljne aktivnosti podsjeća na Bergsona. 


Protivno naturalizmu naglasuje >idealizam« naročito znanstvene a 
onda i općeno kulturne vrednote; one sačinjavaju idealni, duhovni svi- 
jet, koji mi upoznajemo razumski (racionalno, intelektualno). Od ovog 
se shvaćanja — a još u stavu proti naturalizmu — odvojilo ono (Bergso- 
novo) stajalište, koje uzima u obzir manje znanost, više sam život (kao 
i Nietzsche + 1900.). Ne da se život kao prafenomen niotkud izvesti. a 
najmanje se sav duševni život čovjeka dade svesti na kauzalni meha- 
nizam (kako čini i Freud). Ali, dok je život u jednu ruku naturalistički 
neshvatljiv, on se ne da dohvatiti ni racionalnim, apstraktnim poima- 
njem. Životno zbivanje (doživljavanje) neposredno je samo intuici- 
Ji. Život je u sebi »iracionalan<«, pa ga zato možemo shvatiti samo uži- 
vljavanjem ili zrenjem, a ne apstrakiivnim i analitičkim raščinjanjem. 
U praizvoru »životnog naleta« otkriva intuitivna, iracionalna metafizika 
>božanstvo«. — Kritika intuicionizma ima u prvom redu da psihološki 
opravda intelektualizam (koji usvaja i suvremena psihologija. 
naročito u wiirzburškoj školi). Ne može se sasvim otkloniti pojmovna 
(razumska) spoznaja života zato, jer se životna, kao i sva druga zbilj- 
nost očituje neposrednom ili opažajnom (zornom) shvaćanju samo u po- 
jedinačnim, konkretnim i promjenljivim oblicima, a ono što je u njima 
nepromjenljivo ili bitno, upoznajemo diskurzivnim shvaćanjem, tj. po- 
stepenim (analitičkim i sintetičkim) stavljanjem u snošaje svega što nam 

je doživljajno (opažajno) dato. Ni sama intuitivna filozofija života nije 
čisto doživljavanje, nego je spoznajno konstruirana pojmovnim posre- 
dovanjem i izricanjem sudova. 

Na stajalištu intelektualne spoznaje (proti intuitivnoj) i ujedno na 
stajalištu realizma (proti idealizmu) stoje ne samo katolički (skola- 
stički) filozofi, koji nadovezuju na liniju Aristotel—Toma Akvinski (Ha- 
gemann + 1905., Willmann t 1920., Hertling + 1919., Biumcker + 1924., 
Dyroff, Geyser, Mercier, Frčbes, Lindworsky...), nego i oni filozofi, 
koji se od katoličkih razlikuju svojim shvaćanjem metafizike (Kiilpe, 
Messer). Svima je zajedničko stajalište, da je metafizički realna 
spoznaja moguća, tj. da možemo razumskim saznanjem prehva- 
titi (transcendirati) empiriju: mi možemo dokaznim putem ili zaključi- 
vanjem doznati i ono, što nam iskustveno nije poznato. Ovim putem ste- 
čeno metafizičko naziranje spada u okvir logičkog, i zato znanstvenog 
saznanja. Kojemudrago metafizičko naziranje: materijalistički moni- 
stičko (koje priznaje samo materijalni bitak u svemu) ili spiritualistički 
panteističko (koje drži da je božanski duh istovetan sa svijetom) ili dua- 
lističko (koje uči da postoji duhovni čovjek i Bog). Ovo dakle stajalište 
o znanstvenoj mogućnosti metafizike ne isključuje iz teorijskog (razum- 
skog) raspravljanja i one probleme (o Bogu, o duši, o slobodnoj vo- 
lji...), koje >»iracionalna« filozofija prenosi u sferu intuitivnog, emocio- 
nalnog, a najvećma mističnog doživljavanja. I o tim problemima razum 
mora, i što je još važnije, on i može da izrekne mjerodavni sud. Metafi- 
zika, potisnuta (već od Kanta) s teoretski-spoznajnog područja, uspo- 
stavljena je opet na iste osnove, na kojima su izgrađene i sve druge zna- 
nosti. Svakako bi neznalački bilo ustvrditi, da u ime znanosti ne postoje 
metafizički problemi: o Bogu, o duši, o slobodi i svrsi života. »Induk- 
tivni« metafizičari priznaju u metafizici samo hipoteze, a drugi (skola- 
stički) dokazuju, da se i valjanost metafizičkog znanja osniva na istim 
logičkim uvjetima kao i svaka znanstvena spoznaja. 

Društveno bismo mogli klasificirati filozofske smjerove (potkraj 
prošlog stoljeća) ovako: poluobrazovana publika, koja do- 
hvata lektiru po nekritičnom ukusu reklame i senzacije, našla je svoje 
filozofske potrebe podmirene u materijalizmu. Ona se nije ni tome do- 
mislila, da posjeduje vlastitu svijest, pred kojom je neodrživ mehanički 
materijalizam: jer svijesni život jamačno nema materijalnih obilježja 
(veličine, dužine, težine...), niti je pristupan osjetilnom opažanju (kao 
sva tjelesna ili materijalna zbiljnost). 

Prirodoslovci bili su većinom pozitivisti (nepriznajući metafi- 
ziku). Filozofi su obnavljali Kanta, djelomično kao reakciju na 
Hegelov idealizam (Schopenhauer), a dijelom na materijalizam (Lange). 
Njihovo je stajalište antimetafizičko (nepriznajući spoznaju >»stvari po 

sebi«). Drugu grupu filozofa čine »induktivni metafizičari«, koji uče, 
da ipak možemo gdješta doznati i od nepojavne stvarnosti. Treću grupu 
nalazimo u obnovljenoj (od sedamdesetih godina do danas) grčko-latin- 
skoj (skolastičkoj) filozofiji. Ona je u kritičnom stavu naročito prema 
novokantizmu, koji nalazi odziva u protestantskoj teologiji (Schleier- 
macher, Ritschl, Harnack, Sabatier), a donekle i kod katolika (Loisy). 


To je bio i razlog za encikliku »Pascendi« (1907) proti »modernizmu«. 


Ako ćemo, napokon, poentirati religiju kao kulturno-filozofijski kri- 
terij, možemo po njemu navesti dvije kategorije: za religiju i protiv 
nje. Engels ističe, kako je Feuerbach (f 1872) razbudio u masama pro- 
tureligijsku dispoziciju. U ovom materijalističkom pravcu agitatorski je 
djelovao sam Engels, a popularan je postao Haeckel (u oslonu na Dar- 
wina, £ 1892). Na ovoj je strani i Nietzsche (f 1900). On nije zlorabio 
cinizma imao nešto smisla za objeklivno uvažavanje filozofskih pro- 
blema. U filozofskim, prirodoznanstveno orijentiranim krugovima otkla- 
njao je religiju najistaknutiji predstavnik nauke Wundt (f 1920). Danas 
traže filozofi opet povratak k religiji (i Bergson u najnovijem djelu 
>Les deux sources de la morale et de la religion«<). 

Prije nego završimo sintetički ovaj pregled filozofijskih strujanja 
u posljednjih pedesetak godina, treba da još zagledamo do najdublje 
prekretnice u filozofskoj misli od njezina iskonskog razvoja do danas. 

Historijski je ona obilježena u grčkoj filozofiji oprečnim staja- 
lištem između prirodoslovno-sofističke i Platonove filozofije, a u novo- 
vjekovnoj filozofiji između prirodoznanstvene orijentacije i Kanta. Na 
jednoj se strani isticalo opažanje prirode, a na drugoj od opa- 
žanja neovisni čovjekov »ja«. Prvi smjer pokrenuli su Ko- 
pernik, Galilei, Kepler, Newton i svi drugi prirodoslovci, koji su teh- 
ničkim pomagalima doprli do znamenitih spoznaja o prirodi i njezinoj 
zakonitosti. Čitavo naziranje o svijetu i životu bilo je zahvaćeno »ko- 
pernikanskim preokretom«: da se zemlja kreće oko sunca, a ne obratno. 
Tako se i čovjek svojom spoznajom i životom »kreće prema prirodi«,.a 
ne obratno: priroda prema čovjeku. A ipak je obratno! — kaže Kant. I 
sama priroda, stvari u svijetu, sve ono što iskustveno upoznajemo — 
ravna se po spoznajnom >»ja«, zavisi o »duhu« ili o prediskustvenoj 
(apriornoj) »svijesti«. Istaknut je na ovoj drugoj (Kantovoj) strani pri- 
mat »duhovnog jastva« prema stvarnosti. Duhovni »ja« čovjeka u prak- 
tičnom pogledu nije vezan na uzročni, prirodni (kauzalni) mehanizam, 
nego je slobodan i ćudoredan s idealima besmrtnosti i božanstva. Do- 
tuda ne dopire naturalizam, kome je prva i zadnja instancija: opažanje 
prirode. Kant je proti naturalizmu uspostavio u filozofiji smisao za sve 
one probleme, koji prehvataju (transcendiraju) opaženu prirodu. Htio 

je da pokaže pravo, ali i granice uma na znanstvenom, umjetničkom, 
moralnom i religijskom području. A najvažnije mu je bilo da (proti na- 
turalizmu) pokaže, kako je i znanstvena (ne tek opažajna!) spoznaja 
>prirode« moguća samo utoliko, što se njezini »predmeti« ravnaju po 
spoznajnom subjektu. Zar samo utoliko? — nastavila je kritika Kanta. 
I oko tog problema nastaje nova orijentacija: za i protiv Kanta. 

Kako vidimo, i današnja razgranjenost filozofije ima svoje izlazi- 
šte u Kantu; ako i ne utoliko da od njega kao iz svoga korijena izravno 
potiče, svakako bar utoliko da se kritički po njemu orijentira. U labi- 
rintu svih razilaženja može nam poslužiti kao kompas jedno čvrsto po- 
lazište, otkud ćemo svu zamršenost razlaznih putova pregledati — i rije- 
šiti pitanje izlaza. A to su dvije već spomenute riječi: opažanjepri- 
rode. Na ove dvije riječi dade se svesti i oko nje kao razmjestiti sva 
problematika suvremene filozofije. Evo ovako: 


1. Opažajno znanje čini sferu spoznavaoca ili spoznajnog sub je k- 
ta. 2. Priroda čini sferu opažene zbiljnosti ili stvarnosti, tj. sferu spo- 
znanih predmeta ili objekata. 

K 1. Jedni kažu, da je opažajno znanje == iskustvo ili empirija. 
Zovu se empiristi ili, da ih tako nazovem, iskustvoznanci (za razliku od 
empiričara ili iskustvenjaka, koji se služe empiričkim metodama). Nji- 
ma je »transempiričko ili metempiričko (ili da kažem: prekoisku- 
stveno)« sve ono, što neempiristički psiholozi vide u sastavu znanja 
kao neopažajno. Među ovakve »neempiriste« spada i Kant. Njemu nije 
opažanje == iskustvo, jer »iskustvo« čine i neopaženi elementi (a kod 
Kanta je opažanje = osjetnost). Utoliko je i Kant u očima empirista 
>metempirist«. Gledom na prvu sferu razilaze se dakle empiristi i Kant. 

Navedeni je razlaz psihološkog značaja, jer se ovdje radi o 
opažajnoj i neopažajnoj komponenti u sastavu znanja. Drugi je razlaz 
logičkog značaja,itiče se pitanja: na čemu se osniva općevalja- 
nost znanja za prirodne predmete? Dok empiristi i u tom pogledu 
ostaju kod »opažanja«<«, Kant se poziva na »prekoopažajne<« elemente i 
kaže, da su oni osnov (>izvor«) općevaljanosti ispred opažanja, tj. 
oni, su, rekao bih, predopažajni ili (Kant kaže) apriorni. To 
znači: nezavisni od opažanja. 

Kant je time spasio (nekoć racionalistički, Leibnizov) apriorizam: 
općevaljana spoznaja opažajnih (empirijskih) objekata osniva se na 
predopažajnim elementima spoznaje. Ako je tako, onda se konsekventno 
mora reći: empirički objekti zavise o predopažajnom (apriornom) spo- 
znavaocu, oni se po njemu »ravnaju«, njegov su »odraz«. Da spasi glav- 
mu svoju tezu (apriorizam), Kant je iz nje logički dosljedno izveo, da 
spoznavalac ne zavisi o objektima, nego obraino. A taj je obrat >»Koper- 
nikanski« — prema vjekovnom (aristotelovskom) učenju i svagdašnjem 
našem očekivanju: da je spoznavalac zavisan od objekata. 

To je potrebno znati o Kantu, da se uzmogne razumjeti pozicija 

moderne filozofije — kako ćemo odmah vidjeti. 

 K22. >»Priroda«< (fizis) označuje predmet opažajnog znanja i ujedno 
granicu tog znanja. Utoliko su empiristi »pozitivisti«, ne priznajući >me- 
tafizičku« ili prekoprirodnu zbiljnost kao predmet znanja. Oni 
su antimetafizičari. To je i Kant. Neopažajni (upravo neosjetni, aprior- 
ni) elementi znanja povezani su, kaže Kant, s opažanjem —ii 
zato mi znademo samo za opažene, iskustvene predmete u okviru »pri- 
rode«. 

Empiristički pozitivisti drže, da je priroda (natura) alfa i omega 
svega što znademo i svega što postoji. Zato su oni naturalisti. Čitav 
je čovjek sa svojim naziranjem o svijetu i životu naslonjen isključivo 
na >»prirodu«. Kant nasuprot uči, da je i priroda samo odraz spoznajnog 
subjekta, koji u svojoj svijesti nosi osim neopažajno-spoznajne sfere 
još i druge uvjete života (umjetničkog, pravnog, moralnog, religijskog); 
—aiovi su uvjeti prekoiskustveni i prekoprirodni. Time je Kant pro- 
tivnik naturalizma. 

S obzirom na obje sfere — spoznajnog subjekta i objekata — oba- 
raju Kantovo shvaćanje njegovi kritičari. Slažu se s njime, da ima u 
sastavu znanja i neopažajnih elemenata: ali zar su oni uvijek povezani 
s opažanjem, a zar ne mogu da budu od njega i odvojeni — premda su 
o njemu zavisni? Ako pak neopažajni (razumski) elementi znanja zavise 
od opažanja, zar su onda objekti neopažajnog znanja samo »odraz« su- 
bjekta? Ta i opaženi su objekti nešto nezavisno od spoznajnog subjekta, 
a ne samo njegov »odraz«! Drugim riječima: nije li spoznajfii subjekt 
zavisan od objekata? Afirmativno odgovaraju suvremeni objekti- 
visti. 

Ako sad i pretpostavimo ispravnost objektivističkog nazora, još 
smo uvijek u sferi »prirode«, tj. opažanju pristupnih, a od spoznavaoca 
nezavisnih objekata. Zato se nameće pitanje: imali prekoprirod- 
ne zbiljnostiimožemolije upoznati? Da li, drugim rije- 
čima, postoje »stvari po sebi«, da li i kako ih možemo upoznati? Posto- 
janje prekoprirodne stvarnosti ili realnosti priznaje Kant, a poriču ap- 
solutni idealisti. Zajednički poriču mogućnosti upoznanja realnosti koja 
prelazi (transcendira) prirodu. Kant priznaje samo metempiričku spo- 
znaju objekata »unutar« prirode (== imanenina metempirija), a ne pri- 
znaje spoznatljivost s obzirom na prirodu transcendentne realnosti. 

Moderni (kritički) realisti (Kiilpe, Messer, Geyser, Becher, Nic. 
Hartmann) utrli su puteve do prekoprirodne realnosti. Načelno je omo- 
gućena metafizička spoznaja. 

Na početku sustavnog filozofiranja nalazi se dakle problem zna- 
nja, a na koncu problem metafizike. Prvi je problem predmet psi- 

hologijske i logičke nauke. Ovu podvojenost naučnog stajališta proveo 
je u današnjoj filozofiji (proti psihologistima) osobito Husserl. U rješa- 
vanju metafizičkih problema dopiru jedni (induktivni metafizičari) samo 
do nesigurnih teorija, a drugi i do naučno sigurnih spoznaja. Od posljed- 
njih upiru se neki naročito na biologiju (Driesch), neki na psihologiju 
i na kozmičku zbiljnost u cjelini. Ovim putem ide i neotomizam (neo- 
skolastika). 

Kod koje točke, kod koje riječi (da s ovim pitanjem i završim) 
otpočinje rasplet čvora, koji se zove: realizam contra Kant? — Kod ri- 
ječi »predopažajno« (== a priori). Ako nas općevaljanost i nužnost spo- 
znaje (sudova) ne sili na to da priznamo predopažajnost (apriornost), 
oduzeta je time osnovica Kantove filozofije. A taj je zadatak uspješno: 
izveo objektivizam i realizam. 

U ovom letimičnom osvrtu na filozofijsko-kulturna strujanja od 
prošloga na sadašnji vijek, sadržana je njihova glavna karakteristika, 
bez sustavnog i kritičkog raspravljanja. To će upravo biti zadaća ove 
knjige: ona ide za tim, da u rasporednoj cjelini prikaže i kritički obja- 
sni osnovnu problematiku, iz koje svestrano izviru filozofijska nazira- 
nja — nekoć i sada. 

(»Uvod« za knjigu »Čovjek i istina«) S. ZIMMERMANN 


PJESME 
DVORKINJI JE UMRLA KĆER 


Ti i nisi mnogo kćerku svoju 
zibala. 

Još dok ti u utrobi bila si u znoju 
podove ribala. 


Odmah kada ti je na svijet stigla 
plakala je i zebla. 

Prljav pokrivač sa sebe je digla 
tražeć sunce, po njemu je grebla. 


Nemoj mnogo smrti njene žaliti 

ostala bi bogalj i nejačak. 

Mjesto svijeća će proljeće na grobu paliti 
maslačak. 


on s 


=. eto 

On će se na vjetru plaho zibati 
— il to iz groba njeni su prstići mali — 
a ti ćeš dalje tuđe podove ribati 
ko što ih već tvoji predđi prali. 


Sjetiš li se, sad pod zemljom gnjiju 

njene ruke u tami i vlazi, 

u poslu ćeš sagnut glavu da nitko ne spazi, 
da mjesto vode suze stube miju. | 


VJEKOSLAV MAJER 


RASAP KUĆA U PREDGRAĐU 


Kuće koje ne obilazi poštar, dronjci kuća 
s padljivim odžacima u vise; 

one gdje se crijep ruši, 

kuće s pukotinama kroz koje vjetar duva, 
i snijeg se sipa, 

i s rupama kroz koje kiša curi. 


Zgrade kao kosturi. 


Kuće kose, krivudave, u neravnim uličicama, 

kao uvele bake što se drže štapa. 

Kuće pogružene, s travkom u avliji, jadne pod grančicama, 
kuće što čekaju pometača, iz kojih život bježi. 


Kuće, često bez vrata, sa stravičnim otvorima. 
te se pitate noću: tu li se lupež skriva, 

lupež i drugi zlikovac? 

Kuće avetinjske pred mamurnim fenjerima. 


Još ima tako po koja gdje se pošta dijeli: 

stižu pisma i dopisnice, novine i katalozi 

(rijetko telegram: letargiji nije žurbe); 

ima po koja druga gdje se od prvoga do tridesetoga želi 
da pismonoša svijet razveseli 

s uputnicom i kesom srebra o pojasu. 

— Tek to je srebro motika što u poljima kopa, 
i ono naćve gdje se kruh mijesi! — 


Kuće među kojima se vuku kola drvara: 
»Snopića... Ćumura... Samo dinar«<... 
Od ranoga jutra, a najradije zimi 
oglasom goriva izbacuje dušu iz pluća 
dok, s otvorena prozora, bakre primi. 


Kuće, što čekaju mlijeko, krompir i jaja, 

gladne paradajza, krastavaca i kruške. 

Kuće gdje žene broje muške, 

kuće očajanja i bolesti iz kojih se suh kašalj čuje, 
gdje mutna mlaka dvorište truje, | 

gdje gladne mačke vrebaju na pacove tuste. 


Grad zida više nego raste. 

Žid biva veći od duše. 

Ima praznih novih, ima i starih kuća: 
zjape, kao da čekaju da padnu 

same 

il da ih odbori sruše. 

Ima teške tame 

što iz kuća duše, 

a u njima paučine, leda i plijesni, 

plijesni kao u grobnicama ježurnih srhova. 


Kuće iseljenih stanara gdje pored broja 
uzalud pitate adresu bivših kirajdžija. 
Gdje su otišli stanari? Iz ove kuće bijede 
u drugu kuću bijede — neizvjesnu. 

Oni su opet na tijesnu, 

i da život ne presnu 

bezimeni stanari 

u domu bez adrese! 


TIN UJEVIĆ 


SVIJETLA U DALJINI 


Između našeg i njihova dvorišta rasla je u plotu vrba. Ona je na 
čudnovat način nikla i bila svakom draža nego drugo drvo. Pleo je 
nekad djed Luka plot, one jeseni kad se rodila Jelka, po čemu je i ostala 
drvetu zapamćena dob, i među drugim koljem našao jedan vrbov kolac. 
Dao mu je u redu mjesto gdje mu je dopao ruku, i upleo plot gust da 
se jedva sama muha mogla da provuče kroz njega. Ali iza nekog vremena 
onaj vrbov kolac sve onakav — mrtav zauvijek — rekao bi svaki, pro- 
pupao: najprije sitno i polako kao da se boji i pita smije li se, a onda 
ga srelo sunce i pohodile kiše, te on stao listati i granati kao da hoće 
preteći drugo drveće oko sebe. Čudili su se ljudi i govorili: 

— Svejedno, ima čuda na svijetu. I nije to bez svoga znamenja. 

— Drvo voli život, kao i čovjek, pa se otelo smrti već iz groba i 
vratilo među žive — tumačio je djed Luka, i dodavao: 

— Neka ga sad tu. Milo mi je da je sve tako ispalo. 

I tako je ostala vrba u plotu i svake godine bivala lisnatija, gra- 
natija i u šir i u vis. Bilo je u njoj mjesta i za vrapce da živživkaju, za 
svračke da se kostriješe i kriješte, za kopca da sakriven vreba na piliće, 
bilo je pod njom i sjene za kokoši, i hlada za pse, i igrališta za djecu. 
Kako se raširila preko očekivanja, sakrivala je dobar dio kuće na pro- 
tivnoj strani kad se gledalo kroz prozor, sakrivala je tako i ono što se 
radilo u dvorištu, i koješta drugo, ali jedno nije mogla da zastre. Dola- 
zila je više pulta k nama teta Marta s lončićem ispod zaslona i zadržavala 
ga tako skrivena neko vrijeme još i u kući. On je nerado izlazio na oči, 
jer je dolazio po brašna, kisela zemlja ili krompira, a u tuđoj kući nije 
lako reći posudite. Kad se vraćao napunjen, bio je opet sakriven i prela- 
zio je preko plota oprezno da ne prospe što iz sebe, pa se zatim izgubio 
iza granate vrbe. Tako se on pokazivao, a drvo strica Vida ovako: on 
nije imao jarma pa je sam donosio drva na ramenu iz Krča. Put ga je 
vodio mimo naše kuće, ja sam gledao kako se posječeni bukvić vuče za 
njim dugačak kao zmajski rep i ovdje ondje ogrebe zemlje dubokim * 
urezom. Stric je krivudao kao pijanac koji tetura, tako ga je težina 
gurala i priliskala, U svom je dvorištu spustio drvo s ramena, ono se 
stropoštalo i padom zazvonilo u našim prozorima. 


Stric Vid je imao Jelku, koja se sa mnom igrala, i ja bih ga bio 
volio, da sam mogao. Znao je on lunjati dvorištem poguren u se, tromo 
se njihao kao medvjed i naizmjence zanosio ramenima. Činilo se da to 
on onako srdit nekoga traži da ga udavi. On je govorio sam sebi »pro- 
klet taj život«, a ja sam mislio da je to neki čovjek koji mu škodi pa 
hoće da ga prodrma za grkljan. Šake su mu visjele kao teška kliješta. 
Dolazio je i do plota, naslonio se na nj, a ovaj bi se malo nagnuo u naše 
dvorište pod težinom i napeo da ga suzdrži. On je disao, a plot se micao. 
Zurio je mrk preda se, guste obrve zasjenjivale su oči i zeleno svijetlo 

koje je iz njih probijalo. Kad bih ja prelazio preko plota k njegovoj 
Jelki, on je samo kroza zube ispustio: ideš, je li, da mi kvara činiš, a ja 
sam mislio: on mene mrzi, i bježao preko njegova dvorišta kao da me 
šiba u leđa hladan zao vjetar. | 

Ti su dani bili tihi i nisu izlazili iz dvorišne ograde. 

Ali je bilo bučnijih i goropadnijih, još im i danas čujem buku. 
Njih je naša mati zabrinuto navješćivala: Vid će danas opet pobenaviti. 

To je bilo zbog toga što nedjelja ima jedan dan koji se zove pone- 
djeljak i što je on sajmeni dan u kotaru. Dogna se na sajam blaga, 
slegne ljudi, nanese biljaca vunenih ikanih i rukom rađenih, naniza se 
sirova po zemlji na daskama i pilića svezanih nogu da nemoćno stenju, 
a ljudi im prilaze, dižu ih u zrak i ispituju im rukom težinu. 

Na sajam se pođe i po poslu i bez posla, samo onako. Stric je Vid 
išao jednom u godini po poslu, a sve druge dane zbog onoga jednoga 
kad je imao posla. Svako zna: gdje se trguje, tu se i proda, tu se i kupi 
To rado hoće da bude potvrđeno vinom, tako da bude srećnije. I poteče 
vino, a za njim i srce. Nađe se kod stola mjesta i za onoga koji je kod 
pogađanja samo sa strane stajao i upleo se kad je stvar stala zapinjati. 
Znala je to teta Marta i u ponedjehto“ dolazila k nama s Jelkom i tu- 
žila se: . 

— Danas će mi opet biti pakla u kući! O prokleti sajam! 

— Ne pravi stvar većom nego jest — korila ju je naša mati. Ne 
misli dok još nije došlo, jer možda i ne bude ništa. Nego evo, uzmi malo 
crne kafe — i pružala joj je u šalici crne kafe koja se od vatre u sebi 
pušila, a Jelki je davala samo jednu žlicu u lončićku ne većem od kore 
jajeta. | 

Prozor jedne naše sobe gledao je u polje. Kroz njega se vidio sav 
put koliko ga je bilo kroz polje, sve tamo do vrha Glavice odakle je 
silazio u kotar. Teta se Marta svaki čas navraćala do prozora, brisala 
rukom maglicu i zagledavala se kroz staklo. 

— Da mi možda već ne ide — ispričavala se kad se vraćala. 

A jednoga bi se puta vratila bljeđa nego je bila, uzimala Jelku za 
ruku i odlazila. 

— Eno ga, ide! 

Izlazili smo i mi za njom, i ispod lipe na raskršću vidjelo se: išao 
je on kući, vodilo ga je vino, teturali su, jedne su im noge bile premalo. 
Išli su sredinom ceste pa zastanu i zaljuljaju se kao podrezano drvo 
kad se nagne da padne. Suzdrže se i pođu dalje. Jedan kamen, dušmanin, 
nasred ih ceste sretne i noga zapne. Oni polete tijelom brže nego no- 
gama, u blizini je plot i on suzdrži. Hoće da zapjevaju, ali grlo ne može. 
Nešto bi prekleli, ali nemaju kada. Danas je ta zemlja opaka i bježi: 
ispod nogu. Zavrti se kao kotač, nebo se razdere nad njom i ona tvrd: 

dočeka. Miče se stric Vid na zemlji, muči se s nečim, kao da je sve 
nevolje poda se srvao i sad se još samo upinje da mu žive ne odu 
iz ruku. Jelka vrisne plakati, ona misli da otac umire. Naša mati 
moli oca neka ide i neka ga vodi kući. On odlazi niz cestu, diže strica, 
ali on opet pada. Onda ga po drugi put uzima i vuče i nosi i gura i po- 
dupire, i sam zbog njega izgleda kao pijanac. U izbi ga položi na škrinju 
i opsuje: da vino u gori izvire kao voda, ne bi ti ga dosta bilo. Kako te 
nije sram i pred mlađim i pred starijim od sebe. Stric nije ništa slušao, 
on je već hrkao. Dolazilo je to iz dubine, kao iz bačve. Jedna mu je 
ruka visjela niza škrinju, pruženi su prsti grebli dasku, micali se po 
zraku kao da love nešto čega nije bilo. Onda su se opet grčili i stiskali 
u šaku, činilo se: zariti će se u meso. Gledali smo ga s praga, Jelka se 
bojala kao da na njegovu mjestu medvjed spava, teta je kukala i za- 
zivala Boga, pas je prilazio ispod stola i svojim se tamno-svijetlim 
očima uvlačio u stričeve, koje su samo provirivale kroz odškrinute 
kapke. Teta se bojala. zalajat će. od radosti, navike, tko bi znao, pa ga 
je u pola glasa zvala kao da mu šapće: 


— Šarko, na, na Šarko! Još ćeš ga dignuti kako si lud! 

Uzimala ga je za uši i izvlačila preko praga u dvorište. 

Ta su se popodneva otezalaj činilo se: nema ure da ih izmjeri. Nije 
se ni primjećivalo vrijeme kad bi mrak stao sipiti i kako je postepeno 
rastao da svu sobu iznutra ispuni i izvana zamota i sve je bivalo tiho 
kao oko mrtvaca. U tišini svega samo se jedno čulo: stric je hrkao kao 
da to ogroman mačak prede svoj san. 

— Tebi je ružno, Jelka. Vi ne jedete svaki obrok, i otac vas tuče 
kad se napije. 

— Ja ću u grad k teti. Učit ću šivati. 

— Ija ću, pa ćemo opet biti skupa. 

Izronjavale su odnekud iz tame i svijetlile riječi koje je govorila 
teta Marta, u šali, kad bi gledala mene i Jelku kako smo uvijek zajedno: 
kad budeš velik, dat ću ti je, pa je imaj zauvijek. To veliko bogatstvo 
koje mi je obećavala, meni je bilo zagonetno, ja nisam znao što ću s 
njime, ali je svejedno kroz dušu strujilo: Jelka, Jelka, i to je osvajalo, 
zavodilo. 

Jelka je kraj mene disala toplo, i zbog straha od blizine očeve brže 
nego inače, i tom je toplinom i mirisom uzbuđene krvi, zamotana u pa- 
huljičavost mraka, blago dirala kao mekušava kudjelja lana, i manja 
bila nego je bila mala, i sve se to svršavalo u saznanju koje je uspavlji- 
valo: kraj tebe sam, bit ću tako i sjutra, i uvijek. U njoj je kuckao život 
kao urica, nevidljiv, a tako bliz u mraku. 

Teta se Marta micala iza nas u tami: odavala se šumom haljine i 
koracima koji su se samo polovično doticali tla. Nad nenaloženim ognji- 

štem visio je prazan lonac, i ništa više. I to je govorilo: ovaj lan ne će 
biti večere. 

Vani je neko zvao. Kroz prozor se vidjelo u naše dvorište: došle su 
kući ovce (čulo se blejanje), otac je s uzdignutom laternom stajao u 
dvorištu i glasno brojio glave, prestajao i opet počinjao, jer su se one 
muvale i tražile vode po kablima. To je bilo vrijeme kad se ide na 
večeru. 

Poveo sam Jelku da jede sa mnom. 


Zle dane pričam, a čekali su i gori da dođu. 

Došla je jesen, doba kad su kupine zrele. Ti crni zrnati plodovi, 
složeni od mnogo sitnih zrnaca u veće zrno, rastu po škrapama, na rubo- 
vima šuma, uz ceste, na dugačkim trnjastim granama koje se povijaju 
po zemlji i sapliću u mreže kroz koje se jedva može noga probiti. 

To je skrajnja granica ljeta i malo je još dana lijepih i sunčanih. 
Navale kiše i ne prestaju, vežu dan s danom u beskrajno curenje, u 
žalost i ostavljenost, i teško je onom koji nema druga ni topla ognjišta. 
Te se jeseni pokazao nad Gajem oblak, mek kao ciganin Boža, isprsio 
se i zaplovio prema selu kao se grozi: | 

— Tu sam! Doveo sam jesen. 

On je uzbunio cijelo nebo, oblaci su se uskomešali i susretali i sta- 
pali i rasli i tamnili. Svaka stvar na zemlji pokri se sjenom i svako se 
ljudsko lice ogleda nebom i bi mu kao žao zbog nečesa. Prve kuglice 
proletješe zrakom i zasvjetlucaše kao žive. Mi smo stajali pod krovom 
kolnice i slušali kako je počelo kuckati tik-tik-tik kao kokoš kad zoblje 
zrnje na daščanom tlu. Onda učesta i stade stotinom bičeva šibati krov. 
Prolilo se, i krov stade curiti mlazovima (kao vime naše Dragulje kad 
je muzu). U vrbu se sklonilo jato vrabaca, objesilo rep i čudilo se što 
se to zbiva. 

— Ne ćemo ići u kupine, sagnjit će — žalila je Jelka. 

— Već čeka bura sa snijegom u Kapeli. 

— Mi nemamo drva za zimu. ' 

— Grijat ćemo se kod mene. 

I od toga dana nije prestajalo. Jata su vrana kružila uznemirena 
nad poljem, i onako crne vrane kao mrlje tinte još su jače zamračivale 
.nebo nego je bilo tamno samo sobom. To je doba kad treba da je i 
zadnji plod zreo, i čovjek ga, zaogrnut protiv kiše, diže sa mecave zemlje 
i odnosi. 

Počeli su se neki pobojavati: ne prestaje kišiti, oteglo se predugo, 
izaći će ponori. Ta je briga naskoro prešla na svakoga, jer je potrajalo 
još duže. I ponori su izašli. 

Tko nije vidio ponora? 

On izgleda ovako: 


Između Lešića i Maravića, u dugačkom koritu koje se svršava pod 
šumovitom strminom, pećina strši iz zemlje, napola crna od mahovine 
i zemlje, koje je napadalo na nju sa svih strana. Pod pećinu jama ulazi, 
kao da je tamo leglo zvijerke, izbija hladnom zaparom i trulim vonjem 
iznenađuje. Djetinjstvo je već oikrilo tajnu toga: dolje dolazi đavo u 
društvo žaba, zmija, gušterica, vještica. Zaboli li naglo blašče i ne zna 
se što je, to je sotona huknula iz jame i zalila ga svojim otrovnim dahom. 
Dobije li dijete grčeve i treba li mu prelijevati vodu na raskršću, to 
ga je vidjela: vještica ponorska i urekla. A ima opet dana kad se čuje 
ozdo šum i kao da zvonjava dopire do ušiju, iskomadana i nošena na 
mahove. I to se zna. Na bijegu pred Turcima zakopali su dolje fratri po- 
svećena zvona svoje crkve, zlaine kaleže, skupe knjige, pozlaćene 
oprave. Zvona sama od sebe udare u zvonjavu, đavla spopadne dreka 
i vještice vrisak, čuje se lomatanje i udaranje, i nečisla stvorenja bježe 
u najveće dubine, uzalud ih je domamila lakomost u blizinu svetih 
stvari, kojih bi se rado dočepali. 


Tako izgleda ponor kad je dobre volje. 


Ali i on ima goropadnih dana, kao i čovjek. Zaboli tada glava sva- 
koga i sna nestane kroz više noći. Ponor je osjetljiv na kiše, i kad one 
zaređaju, probude i njega. Dubok šum stane da trese noću, Lešići, naj- 
bliži, ustanu iza sna i izlaze na dvorišta. Ponor provaljuje — ide upla- 
šeno riječ od usta do usta, bulji se u noć i osluškuje u tami nešto kao 
neprijatelj koji prilazi. Pod zemljom se trese, prelijeva, trza, i završi 
najstrašnijim: izbije voda, zapjenjena i slinava od prvih napora, a onda 
proteče čišća i prozirnija. 

Tko je već mnogo puta vidio kako ponor izvire, ne će propustiti da 
ga i dalje dođe gledati. Ponor je i lijep kad izbije, jer ispod njega raste 
voda u jezero, i opak, jer poplavljuje zemlju i ne gleda što je na njoj. 
I te su jeseni silazili ljudi niz pristranke k vodi. Došlo ih je i iz našeg 
sela. Jelka je išla bosa, i kroz polje joj je oštar strnokos izgrebao noge. 
Kiša je sipila, i ona je drhturila u tankoj opravici. Mile Štrik je donio 
sobom lađicu od laganih daščica i učio ju je ploviti: gurao ju je štapom 
i suzdržavao da mu ne izmakne dohvatu. Jelkin je Mate zavrnuo hlače 
preko koljena, ulazio u vodu i mjerio dubljinu. 


Iz ponora je teklo kao iz velike otvorene rane. Grlo je bilo pre- 
usko, i on se davio od velike količine vode koja se probijala, začeplji- 
vala izlaz i potresala tlom, izbacivala pjenušave snopove vode, koji su 
prskali oko sebe zrna krupna kao kukuruz, sitna kao proso i sićušna 
kao klice maglice. Površina vode bila je zrcalo kome se okviri razmiču 
i staklena površina raste za njima. Ona se težinom svojom njihala u 

taktu što joj ga je prilivima određivao ponor. Gdje smo stajali kad smo 
došli, voda je već nadošla. Pomalo uzmičemo, a ona nas slijedi. 

To zabrinjuj je ljude. Mutavi Marko Lešić, koji pomaže sebi rukama 
kad govori, pokazuje na svoju nedaleku kuću: 

— Izgnat će me iz kuće, a kuda ću sada u kišu i zimu. 

— Izorao sam za ozimu pšenicu, a voda se eno već hvata oranja — 
tuži se Jakov Lešić. 

— Aineka mi je tako kako mi je — kori se Marko. Već se odavna 
nakanjujem u Slavoniju, pa uvijek zbog žene odgađam. Ne će ona, veli, 
među Šlavonke, one tancaju, lica farbaju i za tuđim se muževima po- 
mamljuju. 

— A eto, voli te, pa se boji za ie — šali se krupni i pognuti malo 
od snage i težine Matko Glavonja, koji je sav život dosad probarabirao 
i prosjedio u zatvorima ili proživio na bijegu pred njima. 

— Ajde, ajde, lako se tebi šaliti — opamećuje ga Marko. Sam si 
i sav ti je svijet otvoren. 

-Glavonja zapaljuje cigaretu u luli Markovoj, metnuo je svoju ruku 
na njegovo ramt i kroz dimove mu se smije: 

— Teško je to kad žena mužu gaće mora vezati. 

Netko se na to smije, a netko ne može da otkine oka s vode. 

Mi se zabavljamo, mi još ne poznamo brige za stvari koje odrasli 
zovu svojima, i ta nam je voda draga kao i svaka druga. Mile štrik 
preskače preko uskog vodenog jezika, koji treperi pred vodom, i do- 
hvaća se novih još netaknutih slogova. U zaletu mu je pukla špaga ko- 
jom steže hlače, one su spale preko tura, a špaga je ostala na vodi kao 
dugačka glista. 


— Uf, nešto mu se vidi — pljesnu rukama Mate i pljusnu nogom 
vode na razgoljeno, a Mile se jedi: 

— Ako ja tebi zavučem tu tvoju zamazanu glavu pod vodu — i 
dosiže štapom špagu. 

— Pa bit će i mokra dobra — dlješije se i steže hlače visoko preko 


trbuha. 

Jelka kašlje i plavičasto rumenilo izbija joj na obrazima. Njena 
se slika gipka i lomka ljulja na vodi, dođe val i odnese je, i to prene- 
razuje. 

— Do naše kuće ne će voda, mi smo daleko — pokazuje ona preko 
živice i polja na naše selo. 


Taj je dan bio kraći nego je trebalo da bude, jer se slala dizati 
magla. I ljudi su počeli odilaziti, zabrinuti i pokunjeni, a znalo se zbog 
čega: ako voda naraste do živice i puta, onda će se razliti i u drugo 
polje, i tko zna, gdje će stati. Debele istrgane krpe pare, sive i ljubiča- 

ste, otkidaju se sa zemlje kao da to ona diše. Nestaje svega što je na 
zemlji i što naliči na čovjeka, drvo, kamen ili živinče. 

— Dajoj... i vodi i onom tko je šalje — kune netko postavši već 
nevidljiv. 

— Sad nam izvire, a kad je u ljetu najviše trebamo, onda i zadnje 
vrelce presuši — pridružuje mu se netko drugi. 

Kako oni odlaze, tako ih magla pristizava, jer se mora penjati 
uzbrdo. Čini se: sjeda im na ramenima, oni pod njenim teretom odmiču 
i odnose je našim kućama. Ući će s njima kroz vrata i u kuće, i hladom 
iznenaditi one koji su ostali u toplini. U Jelku se ušaljao strah, jer je 
jezero maglom odrezano od sve okoline i izgleda kao začaran svijet. 

— Sami smo. Ja hoću kući — izjavljuje. 

— UI, tebe je uvijek strah — kori je Mile Štrik. 

— Šarko nam se izgubio — zabrinjuje se ona. 

Ja mu fućkam, i za čas se pokazuje iz magle njegov uzdignuti met- 
ličasti rep. Pristao je uz Jelku i toplom joj parom grije koljena. 

Kroz šum vode i maglu probi se opor ljudski glas, zakreštao je 
nenadano kao da se to maglom nevidljiva krade kakva ogromna gra- 
bilica. On je ljepotu jezera okrutno razderao, i netko mi je šapnuo: 
takav glas je u strica Vida. I zatim naglo poče da biva jasno: put iz 
kotara ne vodi daleko odavle! A još je danas i ponedjeljak! 

— Jelka, to je tvoj otac — rekao sam samo njoj, a svih se ticalo. 

I taj nas je glas krenuo. Pošli smo u maglu, a pred nama je išao 
Šarko. Za njegovim smo uzdignutim repom išli kao za stijegom. Iznad 
naših se glava čuo ptičji zov i šum krila. To su dolazile divlje race 
da pohode vodu. Kadgod izađe ona, one nikad ne zaborave da joj dođu. 


Samo nitko ne zna, tko im poruči, kad treba doći. 


To je bio zli ponedjeljak. Užurbalo se selo zbog vode, ljudi su uz- 
nemireno trčkali, pristajkivali jedan uz drugoga, pitali se i odgovarali, 
odlazili ponoru i osluškivali kani li još dugo da izbacuje vodu, vraćali 
se u selo i javljali: već je dosegla granicu ceste, još večeras može da 
prekorači u naše polje. I svak ju je već vidio u svojoj pivnici ili štali, 
i spremao se da kopa jarke i diže nasipe. 

Kad velike opće stvari zaokupe ljude, onda mimo male prolaze i ne 
osvrću se na njih. Taj se put u našoj kući nije govorilo kako je stric 
u ponedjeljak naveče tukao tetu Martu, kako je razbio željezan šparhet 
i bacio ga na dvorište da mu se »kuja s paščadi« ne grije u sobi; kako 
je teta Marta s Jelkom pobjegla u selo i noćila tamo i kako je on obi- 
lazio redom od kuće do kuće i lupao na vrata kad su već ljudi spavali, 
i galamio: kurvu moju van da ju koljem. A druge bi se dane o tome 
mnogo govorilo. Mati bi jamačno psovala: pa on je pobenavio. Izgnai 

će sve iz kuće. Sam će na kraju ostati, a otac bi se zabrinjavao: kad 
upropasti svu kuću, onda je svejedno kako sam svršio. I da nisu bili 
takvi dani, mati bi zacijelo otišla po tetu i dovela je k nama da joj 
kuha crnu kafu i da je sažaljeva. Od svega toga taj put nije bilo ništa, 
samo je netko kod jela treći dan uzgred spomenuo: mala Jelka kao da 
se kani razboliti. 

I već u petak ujutro — ja sam još bio u krevetu — navratio se 
otac izvana u sobu kao po poslu, prošao mimo mene i rekao, vidjelo se, 
naročito za me: 

— Jelka ti je bolesna. 

Odmah iza toga je izišao. 

U samoći sobe njegove riječi ubodoše kao trnje, a najviše zaboli 
zbog onog »tvoja Jelka«. Krevet se zanjihao kao njihaljka i učini mi se: 
zbacit će me sa sebe. Brzo sam bio obučen, trebalo je ići k Jelki. 

Pred vratima svoje kuće sjedio je na tronošku stric Vid nujan. O 
koljena je bio upro lakte, a među dlanove stisnuo glavu i kunjao. Bio 
je mrk kao oblak pred kišu. Mislio sam — proći ću mimo njega neopa- 
žen, ali on je, i ne digavši glave, samo pružio ruku da mi zakrči put. 

— U kuću se ne može. Bolest je unutra. 

— Pa neka bolesti, ja idem k vašoj Jelki — mislio.sam da kažem. 
ali je on još prije nastavio: 

— Gledao je Joso i rekao: škrlet. Crvene se mrlje hvataju po vratu, 
prsima, leđima. To prelazi na druge. Ne smije se blizu. 

Josi se vjerovalo, tri je godine služio u vojsci i sve to vrijeme 
doktore dvorio. 

Prišao sam prozoru i zavirivao kroz staklo. Teta je sjedila uz uz- 
glavlje, iz debelog crnog šala virio joj je samo nos, oči i usta. Oborenim 
pogledom zurila je u nešto što je utonulo u jastuk i nije se vidjelo. 

— Jelka, ja sam tu — huknuo sam u prozor i odmah se iznenadio 
zbog svojih riječi, jer nisam bio spreman da zovem. 

Teta je prišla uplašeno prozoru: 

— Ne buni je. Ona je bolesna. U grlu je stiska. Vrućina je drži. 

Dobro znam: takve su bile njene riječi. I sve je živo zanijemilo 
oko mene u taj čas kad se čulo da je taj jedan glas onemoćao. Kakva je 
to bila dotad u njemu snaga, po kojoj je sve drugo svoj govor imalo i 
svoju dušu kazivalo? Svratim oko na vrbu, govori: ona Ježi u vrućici, 
to nije dobro. I stric je danas omekšao. Tuži se Marku Pintaru, na čija 
je vrata u ponedjeljak najjače lupao: 

— Vidiš, kako je na tom svijetu. Jedan dan pobenaviš, a drugi se 
već psuješ: uh, beno jedna. Gdje ti je mozak bio. 

— Nisi sam. ti takav — opravdavao ga Marko. 

— Eto, dostignu me zlo kome se ni u snu nisam nadao. Ozeblo dijete, 
nikad u životu nije bilo toplo obučeno. 

— Samo da ne zaređa po drugim kućama — bojao se Marko. To 
ti je kao i onaj ponor. Ima svoju glavu i kako se njemu svidi. 

Njihova briga zamračila je sve što je bilo svijetlo naokolo. Što se 
to splićalo oko Jelke? što je bila ona dotad? i taj život uz nju? i te nade 
oko nje? Tko je to u mojoj blizini onako okrutno šutio i uskraćivao 
mi odgovor? 

Poslali su pandura u kotar. Kad je kod koga škrlet, ili kozice, ili 
griža, treba ići i javiti doktoru, i on tada dođe besplatno. Taj se put 
dovezao podveče, gledao je Jelki kožu i zavirivao u grlo, i onda strogo 
govorio: nikoga stranoga ne puštati unutra, držati bolesnika u toplini, 
davati mu trešnjeva čaja i topla mlijeka. I prije nego se odvezao, dao je 
nafarbati na vratima kuće crvenom bojom križ, to je kazivalo: u kuću 
ne ulazi, unutra je bolest. 

Iza doktora stale su se matere bojati za djecu. Naša je bila plašlji- 
vija od svih drugih, i kad god bih se vratio izvana, zvala me k sebi i pre- 
gledavala mi kožu, mudro i ozbiljno kao doktor. 

— Vidiš, ovo tu — zabrinjavala se i pokazivala na koži crven 
ožiljak ili ostatak udarca u igri ili preskakanju. Njeni su prsti po koži 
meko i toplo iapkali kao da su obloženi vatom, i podrhtavali su brigom. 

— Ida mi ne ozebeš — opominjala je i pregledavala, da li svako 
puce dobro drži na svom mjestu, da se ne bi kuda uvuklo vlage ili zime 
pod odijelo. 

Kad sam izlazio, ona se nagledavala za mnom kroz prozor ili s 
praga kao da je mislila: negdje iza ugla čeka bolest, primit će me za 
ruku i dovesti natrag ravno u krevet. Ja sam išao k Jelkinoj kući, po- 
stajkivao pred prozorom i pazio, ako budem zavirivao unutra, ne će li 
se stvoriti kraj mene stric Vid i reći: i kroz prozor može bolest, budi kod 
svoje kuće. Ja sam griskao prst među zubima da ne vičem, i čuo kako 
on govori ocu preko plota: 

— Ugušit će je. Ni žlica se mlijeka ne može saliti u nju. 

— Na jednoj strani bolest, na drugoj voda — kimao je otac 
glavom. 

— Neka vode i neka nosi sve, meni nema što — srdio se stric i držao 
se objema rukama za dva kolca kao da je umoran. On te dane nije više 
bio strašan kao prije: njegovi koraci nisu pri hodu oštro udarali o 
kamenje, on je hodao oprezno kao da se čuvao da nekoga ne probudi 
iza sna, a rukom je prelazio preko čela, činilo se da je skidao neke brige 
ili tuge. 

a — Voda već silazi u naše polje — izjavljivao je otac i odlazio za- 
brinut. 

Vidjelo se kroz granje voćnjaka: ona je dolazila lagano i zami- 
šljeno kao da hoće time postati ne samo strašna, nego i lijepa, nadimala 

se pri hodu od disanja i blijeskom javljala svaki svoj pokret, često je 
i ljutito zapljusnula pred sebe, razbila se o kamen, a onda se prebacila 
preko njega, povalila biljku, oblila grm, rasla uz njegov nizak stas, 
dok nije nad površinom ostao samo čuperak grančica kao kosa SREVOF 
utopljenika. Kuda je stigla, donosila je smrt. 

Otac je nabijao obruč na kabao, i svršivši uzimao ga u ruku i sam 
sebi govorio: 

— A kako ćeš se braniti s ovim od čitavog mora? 

Ispod Lešića uzvikivale su divlje race kao da mu odgovaraju. One 
su to uzlijetale nad vodu i kružile zrakom kao da joj se iz visine 
jače dive, a onda su se opet jedna za drugom bacale pijane u zatalasani 
zagrljaj vode. Djeca su polazila vodi ususret, nosila su sobom lađice, 
papirnate ptice i razbite lončiće mahala joj od uzbuđenja rukama već 
izdaleka i pretjecala poljem jedno drugo, a već im je po tragovima 
kroz rosu i na tamni sjaj vode sipio mrak. 

Sve se spremalo da bdije tu noć, trebalo je stražariti, a i teško je 
usnuti s teretom briga u duši. Samo pod zoru su odlučili da usnu koji 
su stariji ili djeca. Svijetla su probijala noć: ili su treperila uvijek na 
istom mjestu — prozor, ili su se micala, presjecala jedno drugom crtu 
gibanja, sastajala se, zamračivala, dizala — laterne ili lampe u rukama. 
Veličanstven je strah zagospodario sa svima, kao velik dostojanstvenik 
svakoga je upućivao u jednom smjeru: zalit će voda dvorišta, podrovat 
će zidove. Zalupnu vrata u mraku i produže se u noć nevidljivi koraci, 
zov dočeka odziv i nadovežu se u razgovor. 


Prozor tete Marte odaje se svijećom: netko je par puta prelazio 
preko kuće s lampom u ruci kao da šio traži, i usijani je žižak par puta 
presjekao staklo po sredini, moje su ga oči pratile od ruba do ruba i 
8 njim otišle u tamu. 

Kako je čudno bila nazočna Jelka. Sjaj njene blizine blago se pre- 
lijeva i pršti blijedim iskricama. Ona miriše — jače nego nazočna — 
kao biljka nad koju se u vrtu saginjemo i iz nje diše jutro njene zemlje 
rodne i rosne iza sna. Hvatam među prste to lomko i zavodljivo svije- 
tlo, bude se njene šume kud smo svoju jeku tražili, pročišćavaju se pu- 
tovi koji su vodili u kupine, igraju igračke već razbite i zabačene. I 
slast varke opaja i muči, nije to ona, sve su njene staze zastale pred 
pragom gdje se na vratima koči onaj crveni križ i ceri se preko plota 
kao maškara. Varka je ta blizina, ona ne dovodi do “dodira. Na čemu 
su se sada smirile oči Jelkine? Kako sada njene ruke? Tko joj je kose 
uredio? 

Netko je lupnuo na vrata! Na tavanu mačka. 

Netko je viknuo! Na gredi kokoš. 

Sporo otiče noć, brže pritiče voda, pred njima se tako jako osjeća 
smrt. 

I juiro je počelo u očevoj radionici. Zacviljela je pila i s daskom 
rezala umorno vrijeme moga sna. Napeto je zastrugala blanja i razlila 
dan po sobi. | 

Kroz prozor se vidi u svom dvorištu stric Vid, podnimio se i po- 
stajkuje, kao da ne zna kuda će. Pognut je i slomljen u leđima, čini se: 
sva mu kuća leži na njima, i on hoće izdržati. Kroz vrbu nešto svjetluca 
iz prozora. Dva su svijetla, u istoj visini, i nablizu jedno drugom. Misao 
zastaje, kakvo to svijetlo vrba šalje po danu kroza svoje granje. Očev 
batić upozorava na sebe, ulaze čavli po redu u drvo. Kakav je ono lik 
pred očima u radionici izronio? Tako izgledaju mrtvačke škrinje, ta 
nije ni za dijete ni za odraslo. I zaboli kao da se čavao zabio u meso. 
Zatreperiše ona dva svijetla sa stričeva prozora tu kraj škrinje, i iz nje 
dunu kao iz ponora i preli mrakom. 

Neko je bezumno zastenjao: Jelka! Jelka! i potrčao. 

Na cestu je već doprla voda: ona je kopkala pri dnu zidove i pe- 


njala se uza pragove. LUKA PERKOVIĆ 


SVIJETLA ŠUMA 
I. 


Dok lunjam u gori lisnatoj, s dubljine 
Gdje skok sunca koso prelama tišine, 
Bane nemir. — Nešto gane se iz sjene, 
Sakrito za debla što su oko mene. 


Kao da se stabla od mog hoda brane. 

Obazrem se: okolo samoća stane. 

Al u slušanju kroz prostor tajnost siđe: 

Korakom divljači rosna šuma priđe. < 


Zalije me zelen; valom zaborava 

Tri fićuka kosa; nad plamsanjem trava 
Vjeverica motri, mine preko žilja: 
Plaho uho jutra digne se iz bilja. 


II. 


Pod očima lišća grgoće i mumlja 
Voda s dlanovima svjetlosti i hlada: 
Lebdi bruj, ko leptir diže se i pada 
Padom uvale što ponire do humlja. 


Ništa duh ne muti. Ni mržnje, ni tuge. 
Sve ode daleko sa romonom vode. 
Kanda sišao je mir s obale druge, 
Širok, pun svježine rane i slobode. 


PJE SM E 





Kad iz grane jekne zvuk, ko da se čuo 
Neživ govor što se maknuo u zelen. 
Prosjek plav i zračan: ko da stoji jelen 
Na dnu, il je samo panj što trepti truo. 


II. 


Draga moja šuma! Uz bedem samoće 
Slutim bilo zemlje sred planinskog sjaja, 
I stvaranje njeno, daleko od zloće, 

U letu vremena bez iskona i kraja. 


Ko u utočište došao sam amo. 

Tu klanjanja nema pred moćnima, što me 
Puni odvratnošću. Tu puzaju samo 

Plahe gušterice ili zmije trome. 


Gledam stabla što su ko u grču stala 
Stremeći iz zemlje; sva je muka rasta, 
Iskrivljena, vihorasta pečat dala 
Visokim deblima javora i hrasta. 


Ono vječito u prirodi, sloboda. 

Čeliči srce, pobjeđuje nad umom. 
Otvara se pogled, radosno se hoda: 
Dolje leži dol i sunčan hum za humom. 


ZVONKO MILKOVIĆ 


LIVADA NA SUNCU 


Na planinskom visu, 
Sred borovog hlada 
Zelena i svijetla 
Sunča se livada. 


Šutljivo oko nje 
famni stoje bori, 

A planinsko cvijeće 
Od sunca joj gori. 


Riječ ni stopa ljudska 
Ovdje se ne čuju —- 
Livada se sunča 

U lepira zuju. 


To planinsko sunce 
Ovdje slavu slavi 
Svijetla i slobode, 
Pjesme i ljubavi — — 


I prolaze dani, 

Nijeme mriju noći — 

U sunce _i opet 

Upirući oči 

Kao naga žena — 

Sred borovog hlada 

Vječno djevičanska 

Sunča se livada... 
MIHOVIL NIKOLIĆ. 


UGO FOSCOLO 
U JEDNOJ PJESMICI I JEDNOM PISAMCU 


VEČERI 


Možda baš zato, jer si sudnjeg mira 
ti slika, lijek si jada što me more, 
o Večeri! — I!' tebe rujni dvore 
oblaci ljetni za vedrih zefira; 


il tmine skupljaš zimskog sred okvira, 
nemirne, duge ko da nema zore: 

sveđ dozivana slaziš, i tad gore 

mog srca tajne ćuti s tvog dodira. 


Ti mis6 vabiš na staze problema 
što vode u vječno ništa; a dotle bjega 
to hudo vrijeme, i s njim družba nijema 


briga, rad kojih sa mnom nestaje ga. 
I dok tišinu tvoju gledam, drijema 
duh onaj ratni što me burka svega. 


MINISTRU RATA 


Milan, 5. termidora, godina IX. (24. VI. 1801.) 


Gradđanine ministre! 


Vojevao sam ne od slavičnosti, ne za materijalnu korist, nego za spas republike. 
Borio sam se kod Centa, kod Forte Urbana, na Trebiji, kod Novija, u Genovi i u Tos- 
kani, čamio u svžanjstvu, sticao priznanja i dopadao rana. Sada vidim, da sam od po- 
bočnog kapetana spao na kapetana treće klase, bez prava na krmarinu i s kukavnom 
platom. a da ne znam razloga tomu; jer oni razlozi, koji možda ne bi govorili meni 
u prilog, nisu važili za druge, a ti drugi — kako je i posve pravo — potvrđeni su u 
službi, ali nisu bili ni spremniji od mene, niti se od mene iskazaše boljima na djelu. 

Ako mi se onih 150 franaka daje u naslov službe, izjaviti mi je, da ja svoje 
mladosti nisam istrošio na učenje valjda zato, da bi me izjednačivali s kakovim skri- 
bom; ako je to nekakva pomoć, ja ne ću milosti, nego zahtijevam pravicu. 

Tražim stoga, da bude primljena moja ostavka. Možda će mi ponestati hljeba, 
ali nikada časti i poštenja; a ja čak tvrdim i naglasujem, da je nadasve časna i veli- 
čajna siromaština svakoga onoga, koji svoje umne sposobnosti nije nikada prodavao 
vlastodršcima, niti je svoju dušu ponižavao u nezgodama. 


Zdravo, i sa štovanjem! 
Ugo Foscolo. 


Nicolo Ugo Foscolo (1778.—1827.) poznat je i kod nas Hrvata, naj- 
više po svojoj glasovitoj pjesni »Grobovi«, od koje imamo više prije- 
voda. Talijani ga ubrajaju među prve lirike ottocenta, a slave ga i 

kao osnivača talijanske moderne proze i književne kritike. U Splitu, 
starijem dijelu grada, jedna malena plokata nosi naziv »Foskolova po- 
ljana<«. Poradi svega toga, a u vezi s dvjema prevedenim sitnicama, ne će 
biti na odmet, ako se o njemu ovdje nešto kaže. 


Foscolo se rodio na grčkom otoku Zante, drevnom Zakintu, od oca 
Mlečanina, po zvanju liječnika u službi republike, i majke Grkinje. 
Kad mu je otac postao liječnikom splitske bolnice, još nejačak dođe 
s njim u Dalmaciju. U Splitu proživi nekoliko godina, do rane očeve 
smrti i svoje desete godine. Kasnije isticaše s ponosom, da je među Dal- 
matincima primio prvi odgoj. Po očevoj smrti vrati se s majkom na 
rodni otok, a koju godinu kasnije trajno se nastani u Mlecima. U lagun- 
skom gradu i u Padovi iškola se do kraja stekavši za rana golemo zna- 
nje i savršeno poznavanje staroklasičnih i talijanskih pisaca. Na peru se 
počeo isticati već od svoje osamnaeste. U to burno doba revolucije do- 
živi Napoleonove vojne u Italiji, utemeljenje t. zv. italske kraljevine i 
sve promjene i peripetije Napoleonovih ratnih udesa. Kao i ostali tali- 
janski rodoljubi očekivaše od Korzikanca slobodu i ujedinjenje Italije. 
Da bi se za rodoljubne i političke ideale svoje »domovine po izboru« uz- 
mogao boriti dvojakim oružjem, perom i mačem, stupi kao dobrovoljac 
u vojsku najprije cispadanske, a zatim cisalpinske republike. Služio je 
i u Toskani, pa u Francuskoj, u talijanskoj diviziji t. zv. oceanske voj- 
ske. O njegovu učešću u ratnim operacijama i o njegovim vojničkim 
vrlinama dovoljno govori prednje pisamce. 

Godine 1808. profesorom je retorike u Paviji i drži odviše slobodo- 
umna predavanja, poradi kojih je ta katedra iste godine bila dokinuta. 
Poslije Napoleonova poraza kod Leipziga i zatočenja na Elbi milanska 
provizorna vlada unaprijedi Foscola u čin pukovnika. Kada se u Milan 
vratiše Austrijanci, uskrati on prisegu vjernosti i odseli u dobrovoljno 
izgnanstvo u Švicarsku. Od izgnaničkih nevolja, siromaštva, bolesti, 
očaja i osamljenosti, izbavi ga jedna dobra duša omogućivši mu odlazak 
u London (1816.). Tu među Englezima njegova već ustaljena pjesnička 
slava i visoka naobraženost stekoše mu u najodličnijim krugovima ugled 
i poštovanje. Nešto suradnjom u engleskim listovima, a nešto javnim 
predavanjima o talijanskoj književnosti i drugim književnim radom, 
domogne se i prilična imetka, ali ta njegova sreća ne potraja dugo. Ne 
mogući da ne živi u otmjenu društvu, zapa u dugove i dovrši kukavno 
svoj burni život u selu Turnham-Greenu nedaleko od Londona (1827.). 
Nakon ujedinjenja njegove kosti biše prenesene u Italiju (1871.) i sa- 
hranjene u S. Croce u Firenci. 

Foscolova su pjesnička djela brojna i raznovrsna: kancone, ode, 
poslanice, soneti; trolist »Gracije« sastavljen od tri nedovršene himne: 
prva slavi Veneru, svemirsku ljepotu, druga Vestu, čuvaricu vječnog 

ognja i porodičnih vrlina, treća Paladu, simbol lijepih umijeća; »Gro- 
bovi«, najglasovitije i najbolje njegovo djelo, u kom se kultu mrtvih 
pridaje prvenstvena uloga u civilizaciji čovječanstva; tragedije Tieste, 
Aiace, Ricciarda; mladenački roman »Posljednja pisma Jakopa Ortisa«, 
talijanskog Wertera, koji nadilazi Goeteova uplićući u nesreinu ljubav 
prema dragoj isto tako nesretnu ljubav prema potlačenoj otadžbini. 
Osim ovoga romana, koji je postao uzorom talijanske moderne proze, 
odlična su i druga Foscolova prozna djela: govori, predavanja, razne 
studije. Među njima se ističu radovi historijsko-literarne prirode, tako 
o načinu kako se prevodi Homer, o tekstu Dekamerona, o tekstu Dan- 
teove Komedije, o talijanskom jeziku, o sonetu, o viteškim epima, o no- 
voj talijanskoj dramatskoj školi, o talijanskoj književnosti XIX. sto- 
ljeća. 

Nemiran i strastven duh, ponosit i nesavitljiv karakter, velik pa- 
triota, a još veći stradalac i lutalac, Foscolo je bio pjesnik i književnik 
uzvišenih stremljenja, tankoćutan umjetnik grčkoklasičnog ukusa, slo- 
bodnjak, mrzitelj svake puzavosti i gramzivosti, neumitan kuditelj sva- 
ke ropske ćudi. Scrittore civile — zovu ga Talijani. Taj njegov 
ethos osvjetljuju na osobit način i nekoje anegdote iz njegova života. 

Njegov negdašnji učitelj Cesarotti, na glasu filolog i odličan preva- 
đač Osijana, piše Napoleonu u slavu dramu >Pronea«. Prigodnica je 
8 književne strane loša, ali je u njoj najgore to. što poklonstvena laska- 
nja prevršuju svaku mjeru. Foscolo je nazivlje grdnom sramotom za 
pisca: Taj pisac je materijalno posve obezbijeđen, a kao osamdesetgo- 
dišnji starac s jednom je nogom u grobu, pa nema više da se čega boji, 
ili da što očekuje od svoje sutrašnjice. »Petrarka veli: Najgore je 
živjeti odviše dugo. Odlična je to lekcija za velike ljude; 
ali ja, kada bih se latio posla da priredim novo izdanje Kanconi- 
jera, umetnuo bih na onome mjestu u njegovim Trionfima vari- 
jantu: Najgore je odviše pisati«. 

Foscolov nastupni govor s katedre u Paviji >O postanju i zadacima 
književnosti« već je složen u državnoj štampariji. Ministar unutrašnjih 
poslova, njegov prijatelj konte Vaccari, doznaje u zadnji čas, da u tom 
govoru nema za cara mecenu uobičajenih uvodnih hvala. Obustavlja se 
štampanje. Poručuje se piscu, neka naknadno doda što je s nepažnje 
propušteno. Taj uvod uobičajena je formula nalik na poklonstvene 
izraze u pismu, koji ni onda, kada su pretjerani, ne vrijeđaju i ne poni- 
zuju nikoga — uvjerava ministar. Zašto da mu taj formalni propust 
omete orden legije časti? Foscolo se ne da sklonuti. Nije on za to, da se 
ne iskaže ta i svaka druga hvala, koja pripada vladaru. Stvar je u tome: 
u svakom drugom predmetu i kod svakog drugog pisca takav poklon- 
stveni iskaz bio bi bez osobita značenja; u njegovu slučaju i u onoj ras- 

pravi bio bi nasuprot usiljen i po svakoga moralno štetan: dokazivao bi 
i najumjerenijim riječima, kako teorija grdno protivurječi praksi... 

U teatru u Bolonji prvi čin njegove tragedije »La Ricciarda« iza- 
zivlje južnjačku buru odobravanja. To povlađivanje nabujalo je na 
koncu drugog čina do pijana oduševljenja: Publika pošto po to hoće da 
vidi pisca na pozornici. Po sata prolazi, ali pisca nema. Nastaje urlika- 
nje, buka i treska do razbijanja klupa. Ni sam gradski načelnik ne 
može ništa: nema pisca ni toliko da bi odnekuda pomolio glavu iz lože. 
Post tot discrimina kušaju glumci, da bi nastavili treći čin, ali 
uzmiču i oni pred kišom cjepotina. Između smetenosti s jedne i ozloje- 
đenosti publike s druge strane, koja u tvrdokornoj odsutnosti piščevoj 
nazire oholost, predstava ispada svakojako. — Ja sam pisac, a nisam 
šarlatan; ja pred publiku ne izlažem svoju osobu nego svoju tragediju. 
Da sam poslušao, da sam se pokazao na pozornici klanjajući se na sve 
strane i uzmičući kao medo, bio bih učinio ono, što obično čine plaćeni 
lakrdijaši. Da sam te svoje grlate slavitelje pozdravio iz lože, bio bih se 
nespretno i usiljeno poveo za postupkom Nj. Veličanstva i njegova pre- 
uzvišenog namjesnika, kojima jedinima u italskoj kraljevini pripada 
pravo i običaj da zahvaljuju narodu pokazujući mu glavu iz lože. 

Iznoseći majci u pismu sve one razloge, s kojih mu je bilo uskratiti 
prisegu vjernosti austrijskoj vladi, tvrdi između ostaloga, da mu nje- 
gova čast i savjest nisu dopuštale, da preuzme na se obaveze, kojih nigda 
i nikako ne bi bio mogao izvršiti: Prisižući bio bi izdao svoj do tada 
ničim neokaljani karakter, bio bi se iznevjerio svom književničkom po- 
zivu. Nikada i nigdje svojim književnim ili kakovim drugim radom nije 
on dao povoda mišljenju, da je pristalica bilo Francuza, bilo Nijemaca 
ili kojega drugog naroda. Njegov je brat samo vojnik. Ta služba njemu 
je svakidašnje zanimanje za nasušni hljeb, i dobro je učinio, što je pri- 
segao; ali on, Ugo, prvenstveno je književnik, a književnost treba da 
bude posve slobodan i nezavisan posao. Kada to nije, kada je zavisan i 
plaćenički, taj posao je i poguban i posve jalov. ' 


Prevedeni sonet možda je značajan, iako sitan uzorak Foscolove te- 
ško prenosive pjesničke vrline. U prevedenom pisamcu i ispričanim 
anegdotama zrcali se nasuprot sva osebujnost njegova karaktera i nje- 
gove čestitosti. Cio pjesnik u čovjeku i cio čovjek u pjesniku možda je 
za ovo naše doba progresa i nacija velik anahronizam. U svakom slučaju 
neobično zanimljiv anahronizam, pa odatle neka je i neko opravdanje 
ovome kratkom prikazu slavnog tuđinca iz XIX. stoljeća. 

DR. VINKO LOZOVINA 

K HISTORIJI KRBAVSKOG RAZBOJA 


»Skayn-basa« i »Caruihte woywoda« u kronici Tomašićevoj 


Broj historijskih izvora za čuveni krbavski razboj pod Udbinom 
9, rujna 1493., u kojemu je izginulo mnogo hrvatskog plemstva, dosta je 
neznatan, i već zbog toga moramo pomnjivo paziti na svaki trag kakvoga 
novog spomena o tom boju, a detaljno proučavati i analizirati sve stare 
materijale, koji su nam se sačuvali. Jedan od vrednijih starih izvora bez 
sumnje predstavlja »Breve chronicon regni Croatiae« (kratki ljetopis hr- 
vatski) od fratra Ivana Tomašića, koji je pisao svoje djelo oko polovice 
XVI. stoljeća, kojih šezdeset godina iza krbavske iragedije. Rukopis te 
kronike našao je i objelodanio I. Kukuljević u Arhivu za povjestnicu 
jugoslavensku knj. IX. 13—34. Opisujući krbavski razboj zabilježio je 
Tomašić mnogo važnih detalja, kojih nam nijesu sačuvali stariji suvre- 
meni pisci. | | 

Poznato je, da je predigra krbavskom porazu bila odvažna ali ne- 
uspjela najezda (akin), koju je preko Hrvatske u Kranjsku poslao novo- 
imenovani bosanski sandžak Hadum (eunuh) Jakub-paša jeseni g. 1491. 

Po Tomašiću vodio je Turke »Skayn basa« sa sedamnaest tisuća ko- 
njika, kojega na povratku razbi hrvatski ban Ladislav od Egervara i 
knezovi Frankopani, Ivan Cetinski i Mihael Slunjski. Tu je izginulo de- 
vet tisuća Turaka, a osamnaest tisuća roblja oslobođeno. Noviji historici 
komentirajući ovaj opis Tomašićev držali su se Tomašićeva pisanja 
»Skayn-basa<«. No ako pregledamo talijanske Anale dubrovačke, vidjet 
ćemo, da ime Šahin Lala paše, čuvenog turskog vojskovođe iz XIV. sto- 
ljeća, oni pišu »Scan« i »Sciain bascia« (Annales Ragusini anonymi Mo- 
num. spect. hist. Slavorum merid. vol. XIV. 47.). Prema tome i Tomašiću 
zagonetan Skayn basa treba čitati kao Šain-baša, po pučkom turskom 
izgovoru poznatog imena Šahin (soka osobite plemenite vrste). U Radu 
knj. 245, 210—219 objelodanio sam prijevod i komentar jednog odlomka 
anonimne suvremene kronike turske, u kojemu se vođa ove turske na- 
jezde zove Hasan-beg sin Alibega. Ovo je bio mlađi sin znamenitoga 
podunavskog bega Alibega Mihaloglu, koji je u drugoj polovini XV. st. 
sa svojim akindžijama više puta harao Hrvatsku i sve okolne zemlje i 
odvodio mnoštvo sužnjeva. Nemamo nikakva razloga sumnjati o tome, 
da je turski suvremenik ispravno zapisao ime turskog zapovjednika, i 
radi toga, ako je Tomašićevo svjedočanstvo vjerno historiji, treba uzeti, 
da je Hasan- beg Mihaloglu nosio junački nadimak Šahin-baša. 

U opisu samoga krbavskog razboja Tomašić kaže, da je Hadum- 
baša razdijelio svoju vojsku na troje: prvi odio dao je srpskom sandžaku 
Ismail-begu, drugi karvilijskom vojvodi (Caruilie woywode), a treći je 
ostavio sebi. U daljem opisu kaže, da je Ismail-beg s takvom silom uda- 
rio, da je Bernardin Frankopan bio potisnut s mjesta i morao uzmak- 
nuti i ostaviti svoje pješake, koji su bili potjerani do Krbave i sami od 

straha skakali u vodu. Zatim Ismail-beg navali na Ivana Cetinskoga, na 
kojega je u isti mah bio udario i spomenuti Caruilie woywoda. Oni pou- 
bijaše vojnike kneza Cetinskoga, sve do jednoga. Knez Ivan poubijao je 
oko sebe mnogo Turaka, no na posljetku bio je i sam ubijen. 

O Ismail-begu, srpskom sandžaku onoga vremena, turski historici 
nemaju nikakih vijesti. Poslije pada Smedereva g. 1459. Turci postaviše 
u Srbiji dva sandžaka (v. Srpski ljetopisac iz početka XVI. st., Glasnik 
društva srb. slovesnosti sv. V. 110—111). Jedan od njih bio je na sjeveru 
u Smederevu, drugi na jugu, valjada u Kruševcu (Aladža Hisar). Za kr- 
bavskog razboja smederevski upravitelj bio je spomenuti Alibeg Miha- 
loglu. Ismail-beg bio je prema tome, po svoj prilici, sandžak kruševački. 

Imenom Caruilie bit će jamačno označena >»Karlova zemlja«, turski 
Karli-eli ili Karlo-eli. Ovim imenom zvali su Turci sandžak, koji je bio 
stvoren oko polovice XV. st. od zemalja južnog Epira koje su pripadale 
despotu Karlu I. Toccu (tf 4. srpnja 1429.) i njegovu nasljedniku i nećaku 
Karlu II. Toccu (1429.—1448.) i nazvan po njihovu imenu. Turci su po- 
čeli u tu zemlju prodirati po smrti Karla I., koji je ostavio iza sebe pet 
nezakonitih sinova, od kojih se neki po mišljenju F. Babingera potur- 
čiše, da održe svoja imanja, i utemeljiše znamenitu tursku gospodsku 
porodicu pod imenom Karlioglu (Karlovići). Jedan dio ove familije od- 
selio se u istočnu Bugarsku, gdje je mjesto Karlovo po njima dobilo ime. 
Drugu lozu ove kuće nalazimo u drugoj polovici XV. stoljeća u Skoplju, 
gdje je u vrijeme krbavskog razboja živio Mehmed-beg Karlioglu ili, 
kako su ga skraćeno zvali, Karleli Mehmedbeg (Karlelijac, to jest iz 
Karlove zemlje). U Skoplju, na obali Vardara, on je sagradio nedaleko 
od staroga kamenog mosta Burmali džamiju, nazvanu tako po svrdlasto 
izvedenoj munari. Na groblju, kraj te džamije, koja je g. 1925. srušena, 
bio je po predaji sahranjen sam Mehmed-beg. Nad vratima Burmali dža- 
mije bio je ovaj natpis na kamenoj ploči (u prijevodu): 

»Sagradi ovaj hram za prinošenje molitve Bogu, gospodaru svjetova, zapovjed. 
nik gazija, koji vode svetu borbu protiv nevjernih, i zatornik krivovjeraca, koji ispo- 
vijedaju mnogoboštvo, Mehmed-beg, tako potreban milosrđa Onoga, koji je najsavr- 
šeniji od onih, koji darivaju proštenje. Čuj molitvu moju, Ti, koji si najmilosrdniji od 
milosrdnih! Dovršena gradnja mjeseca zulhidže g. 900. (= od 22. kolovoza do 20. rujna 
1495.) «. 


Prema tome je Karleli Mehmedbeg dovršio gradnju svoje zadužbine 
dvije godine iza krbavskog razboja. Vjerojatno je ovaj Mehmed-beg To- 
mašićev Caruilie woywoda, koji je, vrativši se iz akina u Skoplje, od 
dobivenoga plijena htio sazidati ovu džamiju iz zahvalnosti Bogu za odr- 
žanu pobjedu. Na to nas navode i pridjevci Mehmed-begovi u gornjem 
natpisu, gdje se on slavi kao zapovjednik boraca za vjeru i zatornik »po- 
gana«. Može biti da su i na zidanju ove bogomolje radili sužnjevi, koje 
je Mehmed-beg doveo bio iz Krbavskog razboja. 

Radi toga dajemo ovdje opis te džamije po članku G. Elezo- 
vića »Turski spomenici u Skoplju« (Glasnik skopskog naučnog društva 
knj. V., od. 2, 257—8. Skoplje 1929.). 

Burmali džamija razlikovala se donekle stilom i izradom od većine 
starijih turskih građevina u Skoplju, koje se odlikuju visokim, tankim 
stupovima, izdignutim lukovima sa šiljkom u tjemenu. Rezbarije u ka- 
menu tih građevina imadu oblik vrlo složenih stalaktita, a kapiteli mu- 
nare isto su tako ukrašeni stalaktitima, pretežno arapskim. Burmali dža- 
mija naprotiv imala je stupove na fasadi kratke i jake. Krov joj je bio 
jednostavan, sa tri jednaka koritasta svoda, pokrivena olovom, svaki 
po nad jednom lađom džamije. Vanjska ornamentika, način zidanja (u 
kasete od opeka bilo je polagano krupno kamenje u maltu), razdioba na 
tri lađe, sve to opominje na kršćanske crkve, s tom razlikom, što je kod 
crkava srednja lađa bila redovno viša od pobočnih, dok su kod ove dža- 
mije sva tri dijela jednaka po veličini i visini. Korniš je imala pilast, 
po arapskom stilu, a našarana je bila pojednostavljenom lozicom (mear- 
drom). Ta mješavina stilova i ukrasa bila je izvedena nevješto. U svodo- 
vima, kod rušenja, našle su se cijevi od pečene gline, radi pojačanja aku- 
stike. Među kapitelima i lukovima bili su drveni krstovi spojeni u sre- 
dini velikim čavlom, kojima je, čini se, bila svrha, da zgradi dadu veću 
elastičnost za potresa. 

O istom Mehmed-begu nalazimo u Sanudovim Dijarijima XIX. 
185—6 bilješku, po kojoj je »Machmetbeg Carlovich sangiacho di Oxun- 
da (?)« poginuo 23. kolovoza 1514. u velikom boju Selima I. i persijskog 
šaha Ismaila kod Čaldirana (između Hoja i Tabriza). 

A. OLESNICKI 


BIBLIOGRAFI VJENCESLAVA NOVAKA 
I NJIHOV KRITIČAR 


1. 


Godine 1951. započela je nakladna knjižara Minerva u Zagrebu izdavati u 
mojoj redakciji kolekciju »Noviji hrvatski pisci«. Želja je naša, da u toj kolekciji 
izađu po mogućnosti sva najznatnija djela hrvatske književnosti iza preporoda, i to, 
opet koliko bude moguće, sabrana djela barem važnijih pisaca. Razumije se, da 
naučna ili stručna djela, ukoliko su ih beletristi pisali, ne bi zasad došla u obzir. 

U napomenama k dvanaestom svesku >Djela Vjenceslava Novaka« (doštampanom 
20. srpnja 1933.) spomenuto je, kako je susretljivošću obitelji pok. Vj. Novaka omo- 
gućeno, da Novakova djela budu prva izdana u našoj kolekciji. Kod prvih priprema 
oko izdanja računalo se s debljim svescima, pa se mislilo, da će u dvanaest svezaka 
stati sva djela Novakova. To se nije moglo provesti, jer bi knjige bile preskupe, ali 
se ostalo kod dvanaest svezaka, jer se za taj broj svezaka već sabrao znatan broj 
pretplatnika. 

Tako su u prvu seriju uzeta sva djela, što su ili za Novakova života izašla u 
posebnoj knjizi, ili ih je on već dovršio, ili su ih njegovi štovatelji sabrali u posebnoj 
knjizi iza njegove smrti. Na taj su način izdane sve veće pripovijesti (romani) i dio 
njegovih novela kao i djela za narod i za omladinu u ovoj prvoj seriji. Odlučeno je, 
da se naknadno izdadu u posebnoj seriji od šest knjiga ona djela (u glavnom no- 
vele), koja nisu ušla u ovu prvu seriju. 

Na ovakvu razdiobu ponukalo nas je i to, što je pred par godina Matica 
Hrvatska izdala Izabrane pripovijesti Vj. Novaka u četiri knjige (1925.—1928.), a u 
redakciji B. Livadića, pa se s izdavanjem novela moglo još neko vrijeme pričekati, 
jer je pretežni dio Novakova književnog rada na taj način postao već pristupan i 
široj čitalačkoj publici. 

Tko zna, kako su baš nakon početka izdavanja ove kolekcije nastupili teški 
poremećaji u svjetskom gospodarskom životu, koji su se dašto i te kako osjetljivo 
odrazili i kod nas, shvatit će, koliko je truda i dobre volje trebalo, da se u potpu- 
nosti ispuni obveza prema pretplatnicima, a i prema našoj kulturnoj javnosti, te 
da se potpuno izdanje ove serije uz nepromijenjene uvjete privede kraju. 


2. 


U prvi mah, kako je rečeno, mislilo se, da će u dvanaest svezaka ući sva No- 
vakova djela. Dakako da sam se ja kao redaktor ogledao za bibliografskim poda- 
cima, a te sam našao kod dra Livadića (u uvodu k prvom svesku Izabranih pripovi- 
jesti, 1925.) te u »Kronologijskom pregledu djela Vj. Novaka« od Pavla Tijana, štam- 
panom u >Hrvatskoj Prosvjeti« od 41. lipnja 1931. Tijanov popis je potpuniji, a i 
noviji, pa sam ga namislio uzeti kao osnovku za bibliografiju i za izdanje. Primijetio 
sam, da je u nekim podnaslovima i opaskama Livadić opširniji ili točniji, pa sam 
i to notirao. Opazio sam, da ima kod Tijana i nekih netočnosti: tako >Baština« nije 
izašla u kalendaru >»Svačić« za god. 1906., nego za god. 1905. Isto tako »Disonance« 
nisu izašle u »Svačiću« za g. 1907., nego za g. 1906. To sam ispravio u svom nacrtu. 
Kod dra Livadića pod g. 1905. piše samo >»Baština. U koledaru >Svačić«, te pod 1906.: 
»Disonance. U koledaru »Svačić«.« Za kalendar nije označena godina, ali svatko će 
vjerojatno misliti na onu, koja je naprijed označena; a to je u ovom slučaju i 
ispravno. No kako kalendari svuda na svijetu izlaze već uoči godine, za koju su 
izdani, znači, da su ove dvije stvari ne samo napisane, nego i štampom izdane u go- 
dini prije, dakle »Baština« u 1904., a »Disonance« u 1905. Bibliograf, međutim, može 
da ne prihvati ovo shvaćanje, već da nađe argumente i za onakvo bilježenje, kakvo 
je kod dra Livadića. 

Ove napomene učinjene su samo zato, da čitaocu pokažu, kako je delikatan 
postupak kod sastavljanja bibliografije, i kako zahtijeva mnogo pažnje i truda. Zato 
je i u stranom svijetu, a na žalost u još većoj mjeri kod nas taj rad dosta zanemaren. 
A i tamo gdje je izveden, nije isključeno, da se kod ponovnog provjeravanja ne će 
naići na po koju omašku. Tim više čini mi se, da je potrebno istaknuti i pohvaliti 
trud i g. dra Livadića i g. Pavla Tijana. 

Kad je kod izdavanja Novakovih djela bilo zaključeno, da u prvu seriju uđu 
samo stvari, koje su već izašle u knjizi, onda je dakako dalje kontroliranje i popu- 
njavanje Tijanove bibliografije postalo za ovu seriju bespredmetno i ja sam se, za- 
okupljen neprestano drugim poslovima, za nju dalje dezinteresirao. Jedino kad sam 
pisao napomene za posljednji svezak te serije, činilo mi se, da ću učiniti uslugu čita- 
teljima i. pretplatnicima, ako im navedem, prema spomenutim bibliografskim  bi- 
lješkama, čega još u ovom izdanju nema, i gdje će to naći. 

Od te prve misli nije bilo daleko do druge, da naprosto preštampam Tijanovu 
bibliografiju, i to kao materijal, koji treba da se još doijera i djelomično korigira. 
No Tijanov je popis (očito zbog štednje prostorom) štampan u Hrv. Prosvjeti tako, 
da je pod svakom godinom štampan naslov do naslova, pa višeput ne znaš, je li slije- 
deći naslov novo djelo ili samo podnaslov prednjega djela. Zato sam štampao, da 
bude preglednije, svaki naslov u novi redak (i kod toga zabunom i jedan podnaslov 
prenio u novi redak), unio sam spomenute retuše, doveo bibliografiju do dana izda- 
nja toga sveska, a dodao sam još popis posebno u knjizi štampanih djela, te konačno 
i popis djela, koja još nisu štampana u posebnoj knjizi, uzimajući i kod toga za 
putokaz spomenutu Tijanovu bibliografiju. 

Taj čitavi posao nisam učiniv. da bih svoju ličnost bilo kako istaknuo, a još 
manje sam kod toga zatajio, otkuda mi bibliografski podaci. Moj je cilj bio čim 
više olakšati dalji rad oko proučavanja Novaka onomu, koji bi se time bavio. Pošto 
sam naveo spomenutu razdiobu bibliografije u dodatku 12. knjizi Novakovih djela, 
napisao sam doslovce ovo: »Glavni mi je putokaz kod toga bio »Kronologijski pre- 
gled djela Vjenceslava Novaka« od Pavla Tijana, štampan u »Hrvatskoj Prosvjeti« od 
1. lipnja 1931. Taj je pregled tek neznatno retuširan i dopunjen«. Spomenuo sam i 
to, da sam se poslužio i Livadićevim popisom. Bio sam doduše primijetio — kako 
sam prije naveo — da ima nekih netočnosti kod Tijana (možda i kod Livadića), ali 
mi se nije činilo vrlo fair poslužiti se nečijim trudom i istodobno ga nekako pokušati 
ocrniti pred čitaocem, zato sam dodao kao usput opasku: »Bit će nažalost još uvijek 
nedostataka, ali ipak za studij pisaca ovakove su bibliografije vrlo potrebite.< 

U želji, da čitaocu pokažem i druge putove, kojima još može poći, napisao 
sam u predzadnjoj alineji napomena ovo: 

P. Tijan, čije ime treba s pohvalom i zahvalom istaknuti jer se mnogo trudio 
oko bibliografije Novakove, veli u >Hrv. Prosvjeti«: »Iako sam se dosta trudio, da 
prikupim sva djela V. Novaka, ipak sam uvjeren, da ih imade još, do kojih nijesam 
mogao doći pa ih prema tome nijesam mogao ovdje zabilježiti. Ovdje treba još 
dodati, da je V. Novak napisao mnogo anonimnih i pseudonimnih članaka i feljtona 
u >Obzoru« i drugim zagrebačkim dnevnicima. Zatim je preveo 8. pjevanje >Priče 
o Frithjofu« od Isaije Tegnera. Ima nadalje Novakovih bilježaka o glazbi u razli- 
čitim časopisima. Neke Novakove pripovijesti prevedene su na ruski, poljski, nje- 
mački, češki i švedski jezik.« 

Kako se vidi, naveo sam direktno riječi Tijanove, i nisam ni pokušao makar 
te više općenite napomene maskirati »vlastitim riječima«, jer mi je bilo stalo do 
stvari, a ne do moje ličnosti, i jer sam se trsio, da posiupam kao uvijek, tako i u 
ovom slučaju čim lojalnije. Nisam hiio umanjiti vrijednost rada Tijanova, a niti nje- 

gove odgovornosti za taj rad. Ako je on bio od mene >neznatno retuširan«, onda je 
i moj udio u toj bibliografiji neznatan: udio u radu i udio u odgovornosti, 


3. 


Čini se, međutim, da to nije mišljenje g. profesora dra Milana Ivšića. Tako 
se barem mora zaključiti iz njegova članka ,Bibliografi Vjenceslava Novaka«, izašlog 
u posljednjem broju >Hrv. Revije< (1953., br. 12.). G. Ivčić bavi se čitav svoj život 
Novakom, napisao je ili bar sprema monografiju o njemu, pa i znade o njemu mnogo 
toga, što drugi ne znaju; zato je i potpuno u redu, da nastoji svoje znanje saopćiti 
i drugima. Šteta je samo, šta se kod toga služi načinom prikazivanja, kojim se 
obično ne saopćuju rezultati naučnog rada. Čitatelji mogu da nađu u spomenutom 
članku izraze kao »površnost«, »egzemplarna nesavjesnost«, »tipično prepisivanje >za- 
daća« lošega đaka u školi« itd. I nakon svih tih tropa i figura dolazi ovaj sud g. 
profesora Ivšića o kronologijskom pregledu Novakovih djela, koji je dodan zadnjoj 
Novakovoj knjizi: 

>»Nema tu nikakova nadopunjavanja Novakove bibliografije prema Tijanu, nego 
se sve grješke dojakošnjih bibliografa Novakova književnog rada ponavljaju, štaviše 
grješke i amaške dolaze još u povećanom broju zbog krivog i netočnog >prepisiva- 
nja« i »sabiranja« upravo svih tuđih neispravnosti. Nema tu nikakova ličnog pro- 
vjeravanja ispravnosti navoda predradnika, pa bilo to i samog Branimira Livadića 
ili Pavla Tijana«. 

Nakon toga se na dugo i široko pripovijeda o nekim kronološkim, bibliograf- 
skim pa čak i biografskim pogrješkama, iznose se grijesi svih prikazivača, kritičara 
i literarnih historika od M. Grlovića, D. Prohaske, B. Livadića, Lj. Dvornikovića, M. 
Ogrizovića, I. Esiha, A. Barca, Vj. Klaića, D. Bogdanovića i dr., pa dakako do P. 
Tijana i mene. Od tih napomena bilo bi neko desetak do dvanaest korektura ne- 
točnih naslova ili godina u spomenutom kronologijskom pregledu. U stvari, i 
manje nego što sam ja očekivao. (Istina, one moje neznatne retuše nije 
g. profesor Ivšić primijetio). Nitko ne će poreći, da je vrlo dobro, što se korigiraju 
netočnosti ranijih bibliografa ili biografa, i s te strane su korekture g. prof. Ivšića 
vrlo dobro došle. 

Napominjem usput, da sam radeći na drugim stvarima naišao kasnije na neke 
netočnosti spomenutog pregleda; tako sam našao novelu >Milostiva Blagojevićka« u 
>»Na domaćem ognjištu« g. 1901., a vidio sam u Vijencu g. 1884. i pjesmu »Lavoslavu 
Vukeliću«. To sam i spomenuo nekim znancima, tako i g. dru Livadiću, Kombolu 
i dr. No već je knjiga s pregledom bila izašla. 

Svemu tomu pisanju g. Ivšića ne bih ja imao razloga niti prigovoriti niti bih 
se osvrtao na to, da čitava stilizacija članka ne sugerira čitaocu, kao da sam ja naj- 
crnija ovca u tom stadu grješnika. Prikaz je već lansiran rečenicom, iz koje slijedi, 
da je nastao povodom moga izdanja dvanaeste knjige Novakove. A sistem prikazi- 
vanja je ovaj: 

>Žaliti je, da je istoj sugestiji podlegao i Branimir Livadić... 

Istu pogrješku ponavlja Livadić... 

To čudno komentiranje.. nije provjerio ni profesor Pavao Tijan... 

Kao što je spomenuto, tu Tijanovu pogrješku prepisuje i dr. Ježić...«. 
I tako redovirio: netočno kod Livadića, netočno (ili još netočnije) kod Tijana, netočno 
(ili prosto prepisano) kod dra Ježića!... Na taj način dobiva malo površniji čitalac 
dojam, da je barem tri puta toliko pogrješaka, kad se svaka bar tri puta ističe! .. 

Ja dakako nigdje nisam svojatao autorstvo tog kronolo- 
gijskog pregleda za sebe. Naveo sam točno vrelo. Spomenuo sam tek ne- 

znatno retuširanje s moje strane. Slabijeg izraza od »neznatno« nisam sc sjetio. 
Možda nisam ni taj »neznatno« trebao dodati, makar sam u ovom članku naveo, što 
sam to neznatno retuširao. Samo sam onda mogao doživjeti, da me g. profesor 
napadne, da mijenjam — i kvarim! — Tijanov tekst, a želim da to zatajnn. Mislio 
sam i još uvijek mislim, da sam postupao lojalno i korektno 
Ali ne mislim, da je lojalno potezati moje ime kroz čitav članak htijući me tobože 
demaskirati kao »prepisivača«, dok ja i sam velim: to je rad drugih ljudi, koji ja 
donosim ovdje, da čitatelju prištedim posao oko traganja za njime. | 

Zato moram odbiti kao nelojalne i ovakve prijekore g. prof. Ivšića: >Da je dr. 
Ježić zagledao u..., mogao bi ne samo ispraviti... nego i upotpuniti...«; ili: >U 
(tom i tom) godištu oVijenca<«... našao bi dr. Ježić...«: ili: »(tu i tu) namjerio bi 
se dr. Ježić...« itd. Zašto baš dr. Ježić, a ne dr. Livadić ili P. Tijan ili tko od ostalih 
četrnaest milijuna stanovnika Jugoslavije? Ili čak i još tko drugi? — To bi prigo- 
varanje bilo potpuno na mjestu, da sam ja bilo gdje naveo, da sam na ta mjesta 
pogledao i našao nešto, što ne odgovara činjenicama. Ali ja to nigdje nisam rekao, 
nigdje nisam ni aludirao na takav moj čin, niti ga pokušao sugerirati. Zašto dakle 
te hipotetske rečenice, kad su potpuno irealne? Ili možda zato, da čitalac vidi, kako 
je g. dr. Ivšić učena glava, a kakvi su drugi neznalice? 

Čini se, da je g. prof. Ivšiću upravo teško, što ne može još više pogrješaka naći. 
koje bi dru Ježiću natovario na leđa. Odatle te hipotetske rečenice. Odatle čak i 
tvrdnja: >U istom bi godištu Vijenca... (dr. Ježić) našao i spjev Novakov »Rastanak 
Ingborga sa Frithjofom«... od Isaije Tegnera. Isto pjevanje nije Novak >»prevoo«, 
kako to kaže dr. Ježić, nego samo »prepjevao« prema doslovnom prijevodu 
iz švedskoga po Đuri Szabou, tadanjem profesoru u Senju.« Dakako da toga dr. 
Ježić nigdje ne veli, nego g. P. Tijan u spomenutom broju >Hrv. Prosvjete«, a odatle 
je to pod navodnicima citirano kao Tijanove riječi u spomenutim napomenama. 

Čovjeku bi se napokon moralo nametnuti pitanje, zašto nije ie svoje korek- 
ture iznio g. dr. Ivšić nakon objavljivanja Tijanove bibliografije još god. 1931.? Vje- 
rovat ćemo, da se zaonda još dr. Ivšić nadao, da će doskora izdati svoju monografiju 
o Novaku, i tamo provesti rečene korekture, a sada se, zbog težih vremena, ne nada 
tomu, pa je ovako istupio. 

Da je dakle g. dr. Ivšiću bilo samo do saopćenja istine, mogao je sve te svoje 
korekture iznijeti na samoj jednoj stranici feljtona, a ne bi nadunuo od toga čitav 
članak na blizu jedanaest stranica petita. 

To bi bilo i korisnije i ispravnije i lojalnije. 

DR. SLAVKO JEŽIĆG 


NORDIJSKI MIT 
(»Macbeth«) 


Ova je drama kao stara naša junačka na- 
rodna pjesma. Jednostavna je. jasna i živa. 
Radnja joj porijeva kao žestoka rijeka svo- 
jim jedinstvenim veličajnim tijekom, zahvata 


te i nosi sa sobom. Zbori jezikom snažnim, 


zbijenim, jedrim, koji se u tuđi gotovo i ne 
da pretočiti. Puna je i bogata bogodanom poe- 
zijom, kojom se javlja narodna duša, a uza 
to je izgrađena u najvišem stilu tragedije, 
užasne i strahotne, što je nadmašila u heroiz- 
mu antiku, u mistici srednji vijek, u strasti- 
ma renesansu. Njezini glavni karakteri crtani 
su do u najtanje žilice, da je pravo čudo. U 
njoj se razigrali ubojni junaci, strastveni, kr- 
šni i krvavi. Ali im podvizi ne dolaze od kav- 
ge s rodom ni od osvete za preotetu ljubu, već 
im tragičnu sudbinu plete sila, pohlepa za 
vlašću i pogažena vjera svome gospodaru. Po- 
zorište joj je sjeverna krajina, daleka, toli- 
kom junačkom krvlju natopljena pustoš škot- 
ska, po kojoj je pala magla sinja i nadvili se 
nad njom mrki oblaci kao barjaci; gdje (IL, 
2, 50—53; po svome prijevodu): 


mrak se hvata; vrana 
U pomurnu već šumu odlijeće, 
Svi dobri dusi dana drijemat stali, 
A noćni se zločinci na plijen dali; 


gdje se smucaju varave prikaze i vrzaju vje- 
štice, ljuti vjetar šumi i vije, munje sijevaju 
i gromovi grme, da se od njihove rike razli- 
ježe sva gorovita krajina naokolo. 


A i sama radnja isprva kanda prelijeće kao 
munja preko te pustoši. Grmi i sijeva, na pu- 
stoši roče se tri vještice, zbore neke tajne ri- 
ječi, spominju Macbetha i kao da mu rade o 
zlu. Onda jedro i slikovito kao u našoj ju- 
načkoj narodnoj pjesmi jedan ranjeni ratnik 
kazuje kralju Duncanu, njegovim sinovima i 
dvoranima čudesno junaštvo Macbethovo. Či- 
sto epski »intermezzo« poput onoga o Piru u 
>Hamletu< (II, 2, 472—541), pisan prebujnim 
stilom drama Christophera Marlowea i nje- 
gove škole (I, 2, 5—42): 


Malcolm: Hrabri pobre, 


Zdrav! kaži kralju što od boja znadeš, 
Kad ti ga pusti. 


Ratnik: Stojo na prekretu 
Ko dva rvača trudna, kad se zgrabe, 
Što znadu, koče. Okrutnik Macdonwald 
Baš pravi bundžija, te na nj su zloće, 
Što bezbrojne u ljudima se legu, 
Navrvjele — iz ostrva na zapad 
Od Kerna, Gallowglassa pomoć dobi; 
Nasmije mu se kletom boju sreća, 
Bukaču kanda drolja bila; al sve zalud, 
Jer junak Macbeth — ime to baš steče — 
Otprkosi se sreći, sukne mač svoj, 

Od krvavoga pušio se klanja, 

Ko srčanosti maza put svoj siječe, 
Dok nije ščelio se s gadom; 

Nit' ruke stisnu, nit mu reče zbogom, 
Od gubice do pupka ga posiječe, 

Na naše zide natače mu glavu. 


Duncan: 
O hrabri rođo! vlastelju naš vrli! 


Ratnik: 
Al' košto s istoka, gdje sunce grane, 
Brodolomne se bure s irijesma dižu, 
Iz vrela, otkle nadasmo se spasu, 
Bijeda nagne. Škotski kralju, čujder, 
Na junaštvu tek pritisnula pravda 
Brzonoge te Kerne pobjegnuti, 
Kad norveški mi kneže u čas zgodan 
Sa svijetlim oružjem i čilim četam' 
Boj opet započeo. 


Duncan: Prepali se 
Od čuda naši vođe, Macbeth, Banquo? 
Ratnik: 


Ta ko od vrepca oro, lav od zeca. 
Da kažem pravo, oni, reć mi, bili 
Ko topi nabijeni dvojom praskom: 
Pa tako oni s 

Na dušmanina četvorom će snagom. 
I! htjeli se u toplim ranam kupat, 
I!' namrijet drugu Golgotu potomstvu 
Ja ne znam — | 

Al' slab sam, pomoć vapiju mi rane. 


Na mejdanu pobijedio je Macbeth kolovo- 
đu bune, župana od Cawdora, kojemu je kralj 
bio poklonio tako tvrdu vjeru, Izdajica izgubit 
će čast i glavu, a zahvalni će kralj podijeliti 
njegovu županiju i dostojanje Macbethu. Sada 

opet dolaze one tri vještice na pustoš, čaraja 
i baju, hvataju se u kolo i pjevaju, dok ih 
tamo ne srctaju pobjednici vojvode Duncano- 
vi, Macbeth i Banquo. Prvi zavrgne zbor 5 
njima, a one mu proreku, da je župan od 
Glamisa i od Cawdora pa da će jednoć i kralj 
biti. Onda Banquo traži od vještica, neka i 
njemu štogod reku, makar od njih ne moli 
milosti niti ga je strah njihove mržnje. A one 
mu kažu, daće biti manjiiveći od Macbetha, 
ne tako sretan kao on, ali još sretniji od nje- 
ga; da sam ne će biti kralj, ali da će roditi 
kraljeve. Banquo im na to ne odgovara ni ri- 
ječi i u to već dolaze poslanici od kralja Dun- 
cana, da Macbetha pozdrave kao župana od 
Cawdora. To nek mu bude za zalog još većih 
časti, koje ga čekaju. Župan od Glamisa po- 
stao je smrću svoga oca Sinela; sada je po- 
stigao čast župana od Cawdora; dva su se pro- 
roštva vještica za čudo brzo ispunila, tek 
treće i najveće ima još da dođe. A može doći 
samo tako, da smakne Duncana, i ta ga mi- 
sao sada više ne ostavlja, tako ga je zaoku- 
pila, da mu potresa sav lični bitak i ne će 
da zna ni za što drugo (I. 3, 127— 142): 


(sam sobom): 
Dva poroštva se ispunila — ele, 
Prolozi sretni uzlaznome činu 
Od carske građe. — 
Te natprirodne napasti, za cijelo, 
Nit' zle su, nit su dobre; — ako zle su, 
Što istinskim početkom su mi dale 
Za uspjeh zalog? Ja sam župan Cawdor. 
A dobre — zašto od te misli klonem, 
Da ježim se od njene strašne slike 
I čelik-srce udara o rebra 
Svom biću uskos. Strah od očevidnog 
Od strašnih utvara je manji. Mis'o, 
Što tek se dovija ubistvu tome, 
Moj lični bitak potresa mi tako, 
Da gine mu živovanje od čame, 
Pa ništa nije nego čega nema — 


Pred očima mu nije ništa, nego ono, čega još 
nema. Ono, za čim njegova žena još više če- 
zne — ono, što joj je poslije saopćio pismom, 
koje ju je, kako mu na povratku kući kaže, u 
vis podiglo nad neznalicu sadašnjost, da u tom 
času ćuti, što će doći — zlatni vijenac, 
kojim su njena vojna više pomoći i usud kan- 
da već vjenčali. 


Iza tih triju početnih scena, što kratkim 
potezima izlažu glavnoga junaka i navješćuju 
zaplet, udara radnja teći kao brzica, kao pro 
vala vihra, po prilici onako kao u Eshilovim 
>Eumenidama«. Zato je možda A. W. Schlegel 
u svojim dramskim predavanjima za »Mac- 
betha« i kazao, da poslije Eshilovih >Eumeni- 
da« nije bilo ništa većega pisano, a »realista« 
Riimelin, koji inače Shakespeareu nije baš 
osobito rad, priznao, da je to najsnažnija i 
najgolemija od svih tragedija. Pa i u onim 
časovima, gdje bi se čovjek nadao mirnu i 
stišanu raspredanju, sva lica brgljaju kao da 
ih je spopala groznica. Sve to prelijeće proi 
našim očima kao s nekom demonskom brzi- 
nom, kao munja preko neba — sve one hvale, 
kojima dobričina kralj Duncan obasipa Mac 
betha; ona na brzu ruku iznesena i površno 
motivirana osuda župana od Cawdora, što je 
gotovo na vrat na nos i izvršena: ona bez vid- 
dna razloga izdana odredba Duncanova, da 
postavlja svoga najstarijega sina Malcolma za 
nasljednika carstvu i imenuje ga knezom 
Cumberlandom, pa i ona kraljeva izjava iz- 
nebuha, da će u pohode Macbethu u Inverness. 
Čim se lady Macbeth pojavi, prvo što nam 
opominje, ono je kobno proroštvo vještica. 
Čita u svome gradu pismo svoga muža, kako 
su ga srele vještice i što su mu prorokovate, 
pa nadovezuje (I, 5, 16—31): 

[ Glamis si i Cawdor, sve ćeš biti, 

Što obrekli ti. — Tek za ćud ti zebem, 

Jer prepuna je mlijeka čovječnosti, 

Da ravno udre. Rad bi bio velik, 

Bez želja časti nisi, tek bez zloće, 

Što s njima mora ić. što najvruće bi, 

To čestito bi htio; krivo igrat 

Rad nisi, al' bi nepravo rad dobit 

I imat, velji Glamisu, što kliče: 

>To činit ti je, ako ćeš to imat« — 

Što većma strah te činit, no što želiš, 

Da nije učinjeno. Hiti amo, 

Da u uho ti slijem moje ćudi 

I mojim hrabrim jezikom sve kroiim, 

Što odbija te od tog zlatnog vijencu, 

Kad natprirodne pomoći i usud 

Već kanda vjenčali te njime. . 
Prozrela je dušu svoga vojna, tek misli, da je 
njegov strah od djela, od ubistva Duncanova, 
veći od njegova kajanja, što bi ga imao, da je 

to počinio. Misli, da je u njega veća kukavička 
slabost, nego savjest, ali ona će mu dati svoje 
ćudi i svojim jezikom ukrotiti drugu, da ju 
prva nadjača. 

Još nismo ni odahnuli, da promozgamo što 
je sve onako strogo i duboko kazala o karak- 
teru svoga muža, kad li dojuri sav zasopljen 
glasnik, da će kralj Duncan večeras pasti na 
konak u njihove dvore: a za čas eto i samo- 
ga Macbetha, koji sa »drugom svoje bu- 
duće veličine« izmijeni tek nekoliko na krat- 
ko odrezanih riječi. Na to već dolazi i sam 
kralj. Voljko i blago ulaguje mu se zrak u 
tome pitomom kraju, gdje mu gnijezda lasti- 
na kazuju dom prijatan i gostoljubiv, pa po- 
zdravlja svoju krasnu i plemenitu domaćicu 
milo i drago. Ali kroz sve te slatke razgovore 
kao da se viju crne demonske sile, koje mu 
o zlu rade. Ta blaga lastina domaja razboj- 
nička je špilja. Kuća se spreina, da dočeka mi- 
loga gosta, a već Macbethov nož sijeva, da ga 
zakolje. — — 

Sad će da uzme sve veći mah napetost, ko- 
mešanje i uzbuna. Kralj sjedi kod večere, a 
Macbeth u dugom monologu izlijeva pred na- 
ima svoju dušu. Iznosi sve, što se može da ka- 
že protiv tako strašne namisli, pa se za čas 
pokoleba (I, 7, 1—28): 


Kad činiš, da i učiniš — učinit 
Naprečac, bolje. Kada bi ubistvo 

Sve posljedice mogle mrežom zadjet 

I s izvršenim činom povuć uspjeh; 

Tek udar da je kralj i konac ovdje, 

Tek ovdje, na tom prudu vječitosti — 
Za onaj svijet mar mi ne bi bilo. 

Al ovdje sude nam za takva djela, 
Te krvni nauk, drugom dan, tek primljen, 
Već vraća se na muku začetnika. 

Ta pravda mjeri jednako i pruža 
Napitak naše otrovane kupe 

Na rođene nam usne. On je ovdje 
Pod dvojom zaštitom. Jer, prvo, ja sam 
I rođak mu i podanik sam; jedno 

Ni drugo ne da toga djela; onda, 
Domaćin sam mu, morao bih vrata 
Ubici njegovu zatvorit, ne još 

Da nož sad hvatam. K tome, ovaj Duncan 
U vlasti ponio se tako blago, 

U svome uzvišenom zvanju bio 

Sveđ tako čist, te njegove vrline 


Ko anđeli će s glasom truba ustat 
Na kleti užas njegova umorstva; 

A samilost ko golić skoro rođen, 

Na vihru sjedeć, il heruvin s neba, 
Na zračnim nevidnim trkačma jezdeć, 
U svačije će oko dunut užas, 

Da vjetar će se stopiti u suze. — 
A kakih drugih mamuza i nemam, 
Da slabine svog nauma podbodem, 
Do pohlepe za čašću — zatrče se 
Pa odskoči i pade preko — 


Na to prilazi k njemu njegova lady, kori ga 
da je kukavica, jer ga je strah da bude isti 
čovjek na djelu i srčanosti, kakav je u svo- 
jim željama. Spočitava mu, da je već jedared 
pregao na to djelo, kad za posao taj nije bio 
ni čas ni mjesto, a sada kad su se sami 
zgodni nadali, da ne će — makar o tome iz 
drame ništa ne znamo, a lady u toj hitnji ne 
dospijeva, da nam o tome što pobliže kaže. 
Sve mu lukavo razloži, da ta namisao ne mo- 
že ne uspjeti, jer mogu druge potvoriti, da su 
krivi toga umorstva, a on se smiri i sjekne 
voljom, da će za taj strašan zločin napeti sve 
svoje živce. | 

U to i noć omrknula, Banquo dolazi sa svo- 
jim sinom Fleanceom u grad Macbethov, su- 
mnja na Macbetha i moli Boga, neka u njemu 


satre sve klete misli, što čovjeku na san do- 


đu. Sretne u dvorištu Macbetha, koji ga hoće 
da predobije na svoju stranu, ali on ga u svo- 
me poštenju i čistoj vjernosti odbije. Ostavši 
sam nagoni se Nacbeth u glasovitom svome 
monologu o bodežu na misli, što se kao u og- 
nju rađaju iz mozga. Pjesnička njegova fan- 
tazija raskrilila pred njim grozote života i 
zloće srca, što se u dubinama noći kriju, dok 
konačno u to strašno priviđenje bodeža ne 
zakuca zvono, dogovoreni znak sa ženom i on 
pođe da ubije svoga kralja, rođaka i gosta 
(TI, 1, 33—61): 


Je I bodež to, što preda mnome vidim, 
A s drškom k mojoj ruci? Da te ščepam — 
Ne zgrabih te, a opet svedj te vidim. 
Zar, kobna utvaro, ne osjeća te 

I opip kao vid? il' ti si samo 

U misli bodež, pusta, lažna tlapnja, 

Što rodi se iz uzavrela mozga? 

Ma ja te vidim, ti si mi na dohvat 

Ko ovaj, što ga sad potežem. 

Na putu, kojim pođoh, vođ si meni, 

A takim oruđem se služit htjedoh. — 
J!' oči mi budale drugih ćuti, 

I! vrsnije su od svih. Sveđ te vidim, 
Na dršku i oštricu kaplje krvi — 

Tog prije ne bi. — Svega toga nema — 
Tek krvavi je posao te slike 

Dočaro oku mom. — Na pola zemlje 
Sad život je ko mrtav, grdni snovi 

San zavješeni lude; vještičine 

Blijedoj Hekati sad žrtve pale; 
Ubistvo tajno kurjak, njegov stražar, 
Uzbunio i vijuć znak mu dao — 

Sad tatskim hodom, ko Tarkvinij sramni 
U jurnjavi, k svom namišljenom djelu 
Ko duh se kreće. — Zemljo stalna, tvrda, 
Mog kroka ne čuj, makar kamo pošo, 
Ni kamen da ne oda moga posla, 

Nit" noći uzme ovog časa strave, 

Što priliči joj. — Prijetim — a on diše, 
Riječ prehladna, da djelo spiri više. 


Dok je u tom rđavom poslu, dolazi njegova 
lady. Ona je međutim pila s Duncanovim ko- 
mornicima, da bi njih opila, a sebe raspalila. 
Macbeth se vraća, djelo je svršio, a radnja se 
digla na vršak, odakle se provalio bezdan 
ljudskih jada, opačine i zloće. Poezija svih na- 
roda i vijekova nije iznijela scene ni strašni- 
je ni dirljivije. Ni od svih užasa Danteove 
Barbariccie i Draghignazza ne podilazi te ta- 
kova groza kao od toga zločinačkoga para, što 
u gluho doba noći šapće, nema srca da pogle- 
da jedan drugome u oči, prepada se od sva- 
koga šuškanja. A opet te ni od kakove ja- 
dikovke biblijske ne obuzima taki bol kao od 
te skrušene tužaljke Macbethove za izgublje- 
nim snom. Nesretnik je zaklao na snu čovje- 
ka, zaklao je nevin sanak, pa zato ne će nig- 
da više spavati. Kao izvan sebe doletio poslije 
svršena čina k svojoj ženi pa jada (II, 2, 
35-—43): 


Sve mislim, 
Čuh, kanda viče glas »Ne spavaj više! 
San Macbeth kolje« — kolje nevin sanak, 
Što brige pređu smršenu rasprede, 
Života svakog dana smrt i kupku 
Po ljutoj muci, malen jadnog srca, 
Na stolu životnome drugi donos, 
Na gozbi žića glavnu hranu — — 


Širom cijele kuće 
Sveđ kanda vikalo »Ne spavaj više!« 
San Glamis zaklao, a zato Cawdor 
Već spavat ne će, Macbeth spat već ne će. 


Gdje se je poredak među ljudima tako po- 
remetio, ne može ni priroda da ostane mirna. 


Ta noć je, kaže Lenox (LI, 3, 59—66): 


bila burna; gdje nam konak bio 

Kroz dimnjak vijalo; a, tako kažu, 
U zraku jauci se čuli; hropnja, 
Strahovita i gromka proročanstva 
O groznom prevratu i silnoj zbrci, 
Što sada se zemanu crnom legu. | 
Tu cijelu noć je ćuk usciktao se, 
A zemlju groznica je popadala 
I sva se tresla, kako neki kažu; 

a Rosse (Il, 4, 5—10): 
Nebesa, ko od igre ljudi ljuta 
Prijete krvavoj im pozornici. 
Po satu dan, al' crna noćca guši 
Na okretu svijeću. Je li noćca 
Prevladala, il' dan je stid, što zemlji 
Ukopao je lice mrak, kad hoće 
Da cjeliva ga živo svijetlo? 


Konji Duncanovi podivljali, uskočili iz štale 
i pojeli jedan drugoga. 

Tek časak oduška. Lupa na vratima grada 
tjera ubice u kuću i doziva vratara sutrusna 
od noćnoga pića, koji zbija neslane šale. Ali 
ni te nisu bez tragične žice, jer smišlja, da je 
kao na vratima pakla — a i bio je ove noći! 
A onda se opet zaigralo vrzino kolo kao da su 
paklene čari podsjele sve ljude. Kraljevi si 
novi bježe na vrat na nos, a svi velikaši car: 
stva zaboravljaju, da je Malcolm imenovan 
knezom Cumberlandom i postavljen nasljed- 
nikom carstvu. što bi bilo prirodnije, nego da 
su Banquo, Macduff, Lenox i svi drugi, pošto 
su se uvjerili, da je kralj mrtav, pozvali za: 
konitoga nasljednika prijestolja, neka stup! 
na čelo vijeću velikaša u trijemu! Ali fo vr 
zino kolo zahvatilo ih je svekolike pa su kao 
izgubili glavu. 

Istom kad se započne treći čin, kao da ne: 
staje toga pramena magle, što je polje priti 
skao. Ta krv, što se odsele prolijeva, i grozne 
okrutnosti, što se sada čine, kao da više nisu 
tek djelo demonskih sila, što su se kao cm 
usud radnji nametnule. Svejednako im je iskon 

onaj pozdrav vještica Macbethu, ali ih sada 
pokreću i lične strasti. K tome se bitno odva- 
jaju scene, gdje zbori i radi Macbeth, od onih, 
gdje Malcolm vodi pregovore sa svojim save- 
znicima i osvetnicima toga zla i pokora. Ov- 
dje sama trijeznost, mir i postojanost, a on- 
dje se preganjaju nepokoj, nestašnost i strava. 
Tek nas još jedna scena svojim otajstvom po- 
tresa do dna duše, a i nju kao da su splele de- 
monske sile — ona prekrasna scena, kad la- 
dy Macbeth sa svijećom u snu naokolo hoda 
(V, 1). To kao da je završetak, zadnji bolni 
vapaj onoj tužaljci za izgubljenim snom. Ot- 
kada je Macbeth na snu zaklao Duncana, ne 
prestaje naricati i bugariti za tim melemom 
jadna srca. Čas ubica zavidi Duncanu, koji 
po groznici života mirno spava, pa ga već ni 
nož ni otrov, ni domaći razdor, ni spoljna voj- 
na, ništa ne će stići (HI, 2, 16—26): 


Al prč nek razglavi se sazdan svijet 
I oba carstva mru, no da u strahu 
Svoj hljebac jedemo i izmoreni 

Od strašnih sanja trzamo se bijedni, 
A svake noći. Bolje da smo s mrtvim, 
U mir kog' poslasmo, da mir je nama, 
No trpjeti na muci duše patnje 

Do ludila. U grobu svom je Duncan; 
Po groznici života blago spava, 

I najgore od izdajstva ga stiže, 

Ni nož ni otrov, domaći ga razdor, 

Ni spoljna vojna, ništa ne će ganut! 


Čas opet prikričuje žena tome očajniku, koji 
je na trista muka (III, 4, 141): 


Ti kreposti života, sna ti nemaš, 


dok i nju samu, kraljicu i pomoćnicu zlikov- 
ca muža, ne snađe ta zadnja kob, besanost. 
Otvorenih očiju u snu po kući hoda i pečati 
pisma, a doktor spominje tu pobunu u priro- 
di, kad ko u isti mah uživa blagodati sna i 
opravlja posao na javi. Kad se izrodi ta srž 
ovoga svega našega zemskoga života, poremeti 
se 1 u prirodi njezin obični red. 

Prvo što je Macbethu na duši, kad zasjedne 
na prijestolje, jeste to, da smakne Banqua, 
makar mu se od njega ne treba bojati ni za 
što. Ali on ne će da se na Banquu ispuni pro- 
roštvo vještica, ne će da njegovi potomci budu 
kraljevi. Sam nema djece, okrunili su ga jalo- 
vom krunom i u šake mu dali suho žezlo; zato 


neka sBanquom gineisin mu Fleance. Nu sa- 
da mu u tome poslu više ne pomaže žena, ne- 
go pod kiriju uzeti prosti ubice. Ženi toga i 
ne kaže, već se i od nje sve više tuđi. Baš to 
i jeste kazan i prokletinja zločina, da ga ane 
podnosi socijalni etos, da se krivac odvaja od 
društva, da bude samoživac. U toj svojoj se- 
bičnosti hoće, kako vidjesmo, nek se prije sa- 
zdan svijet razglavi i oba carstva, nebo i zem- 
lja stradaju, nego da odustane što je naumio. 
Uza to je nesretniji od svih svojih žrtava, je- 
de u strahu, svake noći trza se iza sna, izmo- 
ren strašnim snovima. I lady vidi, da joj od 
svega toga nema blagoslova, pa kaže, da je 
sve uzalud i da se svega premaknc, kad meta 
ne donese zadovoljstva, i da je bolje biti ono, 
što smo sami uništili, nego tim uništenjem bi- 
ti mrzovoljast i uskošen. Ona sve manje go- 
vori, dok sasvim ne ušuti i nestane s vidika, 
da se zadnji put javi, kad ono na snu sa svi- 
jećom po kući hoda. On naprotiv bude napra- 
sit, ne može nadvlađivati sam sebe, odoljeti 
strahu, što ga _ spopada, ni otresti se užasnih 
utvara, što ih vidi u svojoj divljoj i razuzda- 
noj fantaziji. Tako kod one gozbe u kraljev- 
skom dvoru, kad mu se prikaže duh Banquov, 
a ona zadnji put kuša, da bi mu iz glave izbi- 
la te njegove divlje tlapnje. Tek se je nešto 
razabrao, a već misli na novu krv. Macduff 
mu je sumnjiv, pa neka gine Macduff i sva 
njegova kuća. Opet će k usudnicama, da mu 
kažu, kakva ga sreća čeka. A što mu one ga- 
taju, još ga sokoli u njegovu krvavom poslu. 
Neka se čuva Macduffa — ali on već zna, ka- 
ko će mu dohakati. Nek bude krvnik, smjelan, 
nek se junači i ne boji ljudi, jer mu ne će 
nitko ništa, koga je rodila žena. Niko ga ne 
će pobijediti, dok se velja Birnam gora ne di- 
gne na brijeg Dunsinane, gdje je njegov tvr- 
di grad. Sad će prvina njegova srca biti i pr- 
vina njegove ruke. Navakit će na Macduffov 
grad Fife, zauzeti ga, posjeći britkom ćordom 
njegovu ženu i djecu, sve te jadne duše od 
njegova roda. Ali Macduff već je umakao u 
Englesku, da se udruži sa Malcolmom, pa Mac- 
bethovi krvnici mogu tek da zakolju njegovu 
ženu i djecu. 


Malcolm i pobunjeni velikaši digli se sa sil- 
nom vojskom na nj i opkolili ga u Dunsi- 
nane gradu. Sad se je u svome očaju usa- 

mio i pod sve težim teretom svijeta i savjesti 
otvrdnuo, da ga se ništa ne prima. Odučio se 
zepsti od straha, dok mu je prije od svakoga 
noćnoga krika trnulo srce, a koža mu se od 
strašnoga govora ježila i stala kao da je živa. 
Presit je užasa i više se ne prepada od groze, 
te druge njegovih krvničkih misli. Dođe mu 
glas, da mu umre kraljica. To je bila još jedi- 
na njemu vjerna i odana duša. Sve je uradila, 
da bude velik i slavan. Prepuklo joj srce, kad 
vidje, da ga izjeda savjest i očaj. Nju je lju- 
bio istinski, zvao ju drugom svoje veličine, 
milovao ju i mazio najdražim imenima, htio 
da bude nevina od znanja ubistva Banquova. 
A sada mu se u trista jada i muka srce tako 
skamenilo, da na taj glas nema drugo reći, 
van da je baš i poslije mogla umrijeti pa bi 
se našla prava hora za takvu vijest. Ali još 
nije do zadnje kapi ispio čaše svoga jada i 
čemera. Svejednako je sve njegovo uzdanje 
ono. što su mu vještice gatale. A sada se eto 
diže gora na njegov grad — neprijateljske če- 
te pokrile svoje štitove odsječenim granama 
iz Birnam-šume, da se ne blistaju. Duš- 
manin Macduff, s kojim mu je dijeliti mej- 
dan, nedonošče je, što su ga majci iz utrobe 
izrezali. Ta su ga lažna i ništava proroštva, te 
đavolje varke vještica dovele na rub propa- 
sti. Ali on je junak od junaka, vjerenik Be- 
lone. Pa makar Birnam-gora došla k Dun- 
sinaneu i dušmanin nije rođen od žene, on će 
zadnje pokušati, skupo prodati svoju rusu 
glavu. Tako se kraj vezao s početkom i on po- 
ginuo junak na junaštvu. — 


Kao ni u drugim dramama svoju građu, ta- 
ko ni u ovoj tu priču o Macbethu nije pjes- 
nik sam izmislio. Pa, odista, kao da i nije po- 
sao pjesnika, da sam smišlja događaje, što će 
ih obraditi, jer najveća pjesnička djela svih 
naroda i vremena našla su gotovu, a često na- 
rodnom predajom dotjeranu i posvećenu gra- 
du. Pjesnik joj je dao tek zadnji umjetnički 
oblik, dovio se glavnim motivima i iznio nje- 
zin pravi smisao. Kao da nije invencija, nego 
je forma obilježje velika genija. To je zato, 
jer se u umjetnosti, kako Jakov Burckhardt 
duhovito razlaže u svojim kulturno- histo- 
rijskim predavanjima, ne radi toliko o 
»što«, koliko o »kako«. Glavno je i odlučno 
svagda, od antičke umjetnosti pa do sadašnje, 





vječito novo >»kako«. Tako je na priliku sli- 
karstvo od rođenja Kristova pa do danas bez 
prestanka uzimalo sceneiznovoga zavjetaiu 
svakom se stoljeću trsilo što je više moglo, 
da bi ih uveličalo. Sjajno je dokazalo, kako u 
umjetnosti nije odlučno sveđer novo >»štoc, 
sveudiljno materijalno izmišljanje tema, ko- 
jih još nije bilo, nego »kako«, što se javlja 
u sveđ novom shvaćanju i prikazivanju već 
davno poznatoga i stalnoga. I na tom polju 
sjajno se je utvrdila pojava, da umjetnost od 
najčešćega prikazivanja iste teme ne samo ni- 
je sustala, nego je i iznijela najveća remek- 
djela svih vremena. 


Taj je »kako« u pisanju, u književnosti, to 
novo shvaćanje i prikazivanje već davno po- 
znatoga i stalnoga, možda najistinitije izložio 
onaj čovječni, umjereni, pametni i prosvije- 
tljeni, a opet tako smotreni skeptik i diletant 
Michel de montaigne. U svojim >Essaisima« 
(I, 24) ističe, kako svi radimo tek da natrpa- 
mo pamćenje i ostavimo razum i savjest pra- 
zne. Kao što ptice kadšto izlete, da zobnu koje 
zrno i nose ga u kljunu, a da ga i ne okuse, 
jer hoće njime da nahrane svoju mladinu, ta- 
ko i svi ti naučenjaci idu da poberu znanost 
po knjigama, ali je uzimaju tek vrhom svo- 
jih usana, da ju izbace i puste na volju vje- 
tra. A nuto čuda, kaže, kakose ta ludost hva- 
ta i mene samoga, jer ne radim li i ja većinom 
tako kod ove moje rabote? Zar radim što dru- 
go nego badava uzimam ovdje ondje iz knjiga 
rečenice, koje mi se sviđaju, ali ne da ih sa- 
čuvam, jer nemam za to nikakve spremnice, 
nego da ih u ovu knjigu prenesem, a da pra- 
vo kažem, nisu više moje nego na svojem pre- 
đašnjem mjestu. Nu malo zatim (1, 25) kaže, 
ko prigrli misli Ksenofontove ili Platonove iz 
svoga uvjerenja, one nisu više njihove nego 
što su njegove rođene. Istina i razum opće je 
dobro, a ko ih prvi kaže, nema na njih veće- 
ga prava od onoga, ko ih kaže iza njih. »Les 
abeilles pillotent deca dela des fleurs, mais 
elles en font aprez le miel, qui est tout leur; 
c' est n'est plus thym, ny mariolaine« (pčele 
srču ovdje ondje iz cvijeća, ali onda od toga 
prave med, koji je sasvim njihov; to nije više 
ni majčina dušica ni mažurana). Tada su, da- 
bome, književitici živjeli od svoga imanja kao 
na priliku sam Montaigne ili od milosti mece- 

na. Nisu bili kao danas poput drugih privred- 
nih živalja prinuđeni perom zarađivati, pa ni- 
je bilo kao u sadašnje dotjerano kapitalistič- 
ko doba razvijena pravnoga pojma duhovne 
svojine. 

Kao svi drugi i pjesnici rade poput tih pče- 
la Montaigneovih, a za to je u nas dosta spo- 
menuti Gundulićeva »Osmana« i Mažuranićev 
ep >smrt Smail-age _ Čengića«. Tako je ra- 
dio i Shakespeare, i ako je Emerson, govore- 
ći o njemu, pretjerao, kad je kazao, da se »vec- 
liki ljudi više odlikuju svojim visokim polo- 
žajem i opsegom nego izvornošću« i da je 
>najveći genij najviše zadužen čovjek«. Ali 
da u tome ima puno istine, dokazuju djela ne 
samo Shakespearea, nego i Homera, Virgila, 
Horacija, a u engleskoj knjizi Miltona (koji 
je prepjevao Bibliju) i Tennysona. Neki pis- 
ci druge ruke, koji žive u strahu, da će ih obi- 
jediti za književnu krađu, zaostali su svojim 
djelima, jer su odviše zazirali od toga, da bi 
upotrebili zgodnu građu, što su ju drugi dali. 


Shakespeare je svojom veličinom uzvišen 
nad takav strah. On bješe glumac kao i Eshil, 
glava 1, kako bismo danas rekli, dramaturg 
svoje glumačke družine kao i Moličre. Bješe 
mu namicati svojoj družini glume kao i Mo- 
ličreu. Ali dok ovaj prostodušno priznaje »Je 
prends mon bien ou je le trouve« (uzimam 
svoje dobro gdje ga nađem), Shakespeare ne 
kaže ništa, nego na brzu ruku, bez ikakovih 
naročitih književnih ciljeva i bez straha, da 
će mu stradati književnički glas, tek da bi 
zaposlio svoju družinu i sveđ novim gluma- 
ma privukao svijet u kazalište, dramatizuje 
razne priče, novele i historijske događaje ili 
prerađuje tuđe drame, što mu dođu u ruke, 
tako spisane ili prerađene svejednako preina- 
čuje i dotjeruje prema potrebi pojedinih glu- 
maca. A piše lako i brzo kao da leti na krili- 
ma svoje fantazije, smišlja ozbiljne i šaljive 
scene kao da odskaču varnice od usijana gvo- 
žđa, kad se kuje. Kod toga ne mari, da bi 
ispitao ispravnost onoga, što piše, preuzima iz 
svojih vrela sve historijske i  gcografske 
netočnosti, unosi grdne anahronizme i ar- 
heologijske  griješke, ne pazi na  nesu- 
glasice u samoj radnji, u brzini zaboravlja, 
što je rečeno u kojem pređašnjem činu, 
da, i u toj istoj sceni. Zato gotovo u sva- 


koj njegovoj glumi tolike omaške i mnoga 
mjesta, koja je danas teško i govoriti i scen- 
ski prikazati. Na jednom glasovitom mjestu 
priča o njemu Ben Jonson (»Discoveries made 
upon Men and Matter« 1650., Works, ed. by 
W. Gifford, 7453): >Sjećam se, glumci su često 
spomenuli na čast Shakespeareu, da u svojim 
spisima, pa pisao o čemu mu drago, nije bri- 
sao nijednoga retka. Moj odgovor bješe, kamo 
sreće, da je izbrisao tisuću. A to su oni držali 
za zlobnu napomenu. Rekao sam to potom- 
stvu tek zbog njihova neznanja, što su isticali 
tu stvar, da bi podičili svoga prijatelja, a baš. 
onim, gdje je najviše griješio, pa da bih oprav- 
dao svoju iskrenost. Jer taj čovjek bješe me- 
ni mio i klanjam se njegovu spomenu, obo- 
žavanju u našoj zemlji, kao niko. On u istinu 
bješe čestit i pošten, prostodušan i istimit (of 
an open and free nature), sjajne fantazije, 
svijetla uma (brave motions), uglađena i pri- 
Jatna govora (gentile expressions), a sve to 
teklo je u njega s tolikom lakoćom, da je kad- 
što trebalo zaustavljati tu bujicu. Sufflami- 
nandus crat, kako je August rekao o Hateri- 
ju. — — Bješe duhovit i domišljat, pa ako 
kadšto i nije zauzdao, opct su mu vrline is- 
pravljale njegove mane, da ga je valjalo više: 
hvaliti nego mu praštati.« 


Kad ne prerađuje tuđe drame, uzima građu 
za svoje glume od talijanskih pripovjedača, 
domaćih engleskih kronika i Norihova prije- 
voda Plutarhovih biografija. Nigda ne mije- 
nja nijednoga događaja prosto zato, da poka- 
že snagu svoje invencije. Ako ono, što je na- 
šao, pristaje u njegovu dramu, kako ju je za- 
mislio, ne će mu se, da se dade na suvišan 
posao, da to izmijeni i sam dalje smišlja, pa 
tako ima više snage, da što poetičnije sazda 
svoju dramu, bolje sveže njezin zaplet 
i dotjera karaktere. A za najsjajnije tvo- 
revine svoje fantazije, za  najgenijalnije 
dramske domišljaje ne mari, kao da ni- 
su njegovi, ne daje štampati ni »Macbetha«< 
ni »Bure«, pušta neka ih sakiti i najgrđuje 
svaka pozorišna šuška i ne brine se, da poto- 
njemu svijetu ostavi autentičan tekst >Kralja 
Leara«, za koji je Shelley kazao, da je najsa- 
vršeniji primjer dramske umjeće, što ga ima 
na svijetu, i Edward Dowden, da je najveća 
pjesnička tvorevina teutonskoga ili nordijsko- 


46 HR VA TS KA REVIJA 





ga genija. Zato ni u jednoga velikoga književ- 
noga spomenika, ni u svetih knjiga indijskih 
ni u Biblije, možda nema toliko poteškoća, da 
bi se odredio ispravan tekst, koliko u njego- 
vih drama. Izdane su po njegovoj smrti, bez 
njegove saradnje i prigledanja, a zna se, da 
su njegovi rukopisi s požarom njegova Glo- 
be-kazališta u lipnju god. 16153. izgorjeli. Bile 
su dakle izdane po svoj prilici većinom po 
prijepisima pojedinih glumačkih uloga. A 
osim toga nisu bile slagane kao danas po ru- 
kopisu, nego ih je po tadašnjem običaju neko 
slagaru čitao, a ovaj onda po čuvenju slagao 
slova. Ne treba istom spominjati, koliko je u 


(Nastavit će se) 


tim ulogama bilo mjesta krivo prepisanih, ko- 
liko li pisarskih pogrješaka, glumačkih im: 
provizacija i dodataka od tuđe ruke, od glu 
maca i drugih pisaca, a opet mjesta izostav- 
ljenih, jer nisu pristajala tome glumcu! Koli. 
ko je onaj, koji je čitao slagaru, krivo pro 
štio, a ovaj opet prečuo, pa i kad je pravočuo, 
krivo složio! Beskrajna li posla filolozima i 
cjepidlakama kritičarima, a nemile ki neprili: 
ke ozbiljnom naučenjaku i navlastito prevo 
diocu, koji ne samo ima muke s prijevodom, 
nego mu se još dovijati ispravnom izvorniku, 
iz kojega je pregnuo prevoditi! 


DR. VINKO KRIŠKOVIĆ 


FEUILLETON 


KAZALIŠTE 
Henry-a Bernstetna »Izrael« 


Nije bilo pravog razloga, da se je Bernstei- 
nov >Izrael« ponovno iznesao na pozornicu. 
Ono nekoliko dobrih uloga našlo bi se i dru- 
gdje. a da se ne bismo trebali uživljavati u 
teatralne situacije, iza kojih ne postoji ništa 
osim teaterske fantazije jednog scenskog vje- 
štaka. Počevši od izazova na dvoboj, koji uza 
sve lijepe riječi djeluje vrlo nearistokratski i 
nekršćanski, svaki je dramski motiv ove dra- 
me u svojoj suštini ili prijeporan ili uopće ne- 
ozbiljan. Mladi vojvoda, koji udara u lice sta- 
rog židova samo zbog svojih antisemitskih 
ambicija, a poslije doznaje, da je sam sin toga 
židova, da bi uslijed dvoboja mogao postati 
ocoubojica, ili bi mogao izbjegnuvši dvoboju 
ispred čitavog svijeta osramotiti svoju majku, 
više je smiješan u vlastitoj stupici, nego tra- 
gičan, pogotovo, kad na koncu samoubojstvom 
demantira svoju religioznost. Od toga ga ne 
spašavaju ni otkrića njegova oca židova, koji 
u sinovu nastupanju hoće da utvrdi njegovo 
semitsko porijeklo, a čini se, da je upravo ta- 
kav nepraktičan vojvođa nemogući židov. Kod 
toga razumijevanja i nerazumijevanja ljudi 
autoru je bilo :pak glavno: njegov scenski 
uspjeh. 


Bernstein spada među najistaknutije dra- 
matičare francuskog teatra za zabavu. Nema 
sumnje, da i u toj drami ima mnogo sardouov- 
skog scenskog majstorstva. Cio niz blještavih 
uloga prava su poslastica za svaki ensemble. 
Tako smo i mi imali briljantnu vojvotkinju- 
majku u gđi Mihičić, atrakciju, koja po sebi 
svjedoči za umjetničku snagu našeg teatra. 
Gluma gđe Mihičić u svojoj svestranoj savr- 
šenosti jak je doživljaj. Iza dramskih finesa 
i gradacija svagdje se krije iskreno čuvstvo. 
G. Badalić kao židov iznosi savršen karakter 
uz diskretnu nuancu rasnoga, ni više ni ma- 
nje, nego što treba. G. Afrić kao mladi vojvo- 
da iznenađuje sigurnošću i routinom svoga 
nastupanja među toliko izvrsnim partnerima. 
I dvije epizodne uloge: svećenik g. Dujšina i 
razumni grof g. Grkovića stoje na visini. 


Sul-Vare »Mladost Kral'ice Viktorije« 


Sil-Vara, bečki književnik, dobar poznava- 
lac evropske političke historije, a naročito 
anglosaskih politički: prilika i ljudi, prika- 
zao je u osam scenskih slika »Mladost Kralji- 
ce Viktorije«. Njegov se prikaz nikako ne od- 
riče zbilje, naprotiv, bit će da su upravo obje- 
lodanjeni dnevnici Kraljice Viktorije ponu- 
kali Sil-Varu na zanimljivu dramsku rekon- 
strukciju njezinog prvog vladalačkog nastupa 
i ulaska u brak. Sil-Vara umio je osobitom 
vještinom sačuvati svim događajima na pozor- 
nici, bili oni koliko mu drago neznatni, dublje 
značenje, značenje sudbonosno za život evrop- 
skih naroda. U tom dodiru jednog i drugog 
događanja, koje podržava čitava Sil-Varina 
umjetnička ličnost, krije se možda najzani- 
mljivija vrlina ove drame. Sil-Varino pozna- 
vanje javnog života dopire do u posljednje 
sitnice svega, što se dešava na tako posveće- 
nom mjestu, kakovo je londonski vladalački 
dom. Svemu ovdje daje smisao i logiku Sil- 
Varino znanje. 

Sama Kraljica Viktorija ulazi pod jaram 
teških dužnosti s punom svježinom svojih 
mladih godina, vedre duše i unatoč sviju od- 
gojnih naprezanja okoline smjela i predrasu- 
dama nepomućena duha. U crtežu Kraljice 
dao je Sil-Vara maha slobodi zdravog anglo- 
saskog instinkta, koji je uistinu udružen s du- 
bokim majstorstvom u politici stvarao i podr- 
žavao prave uspjehe. Ali i ondje, gdje se čini 
kao kod drugog junaka drame lorda Melbour- 
nea, da je politička mudrost sve, probija se 
čovjek i ličnost i duh rase do svojih prava i 
ispoljuje se u lijepoj i udivljenja vrijednoj 
čovječnosti. Ovako na ivici između čovjeka i 
njegovih političkih  majstorija, prožetim do- 
brom tradicijom, odvija se ova drama u sim- 
patičnom duhu, a u nevezanoj formi nove dra- 
matike. 

Katkad nam se čini, da nas ova otmjenost, 
prokaljena vedrinom i humorom, ova otmje- 
nost, koja seže preko lagodnih oblika saobra- 
ćaja do u duhovitost, sjeća na staru scribeov- 
sku komediografiju. Ali samo za malo. Sil-Va- 
rina je satira, poglavito oko snubljenja kra- 
ljevske vjerenice, puna posve realne oštrine 

gledanja i crtanja ljudi i prilika. Scena, kad 
se smetaju u ceremonijalu prošnje ljubav i 
propisi dvorski, pesve je originalan motiv so- 
lidne komedije. 

Razumije se, da ovako profinjena historija 
traži vrlo prilagodljivu interpretaciju. Pogla- 
vito ima u ulozi mlađahne kraljice uz ono 
nešto, što je pogodila u svom načinu gđica 
Babić, još mnogo drugo, za što treba glumač- 
kih iskustava na nama dosta nepristupačnim 
područjima. Već je teško sebi zamisliti, kako 
se razvija iz dvorskih ekskluzivnosti puna lič- 
nost žene, a najteže, kako to biva na engle- 
skom dvoru. To su otegotne prilike, koje su 
srasle sa Sil-Varinim stilom, koji vjernošću 
istine i zbilje pronalazi nove draži historijske 
komedije. Uz potrebni studij lakše je g. Duj- 
šin nailazio na tragove rasnoga i široke 
humanosti u izvanrednom liku lorda Melbour- 
nea. Svijetlih scenskih momenata našlo bi se 
i u gdjekojoj drugoj interpretaciji, tako u 
prikazu gđe Kernic vojvotkinje-majke; ili 
u maski vojvode Wellingtona g. Maričića. Za 
Charlesa Dickensa imao je g. Afrić premalo 
konkretno sugestivnih crta. 


Giacinta Galline » Tako ti je na tom svijetu dijete mdje« 


Repriza Gallinine komedije u dva čina >Ta- 
ko ti je na tom svijetu, dijete mojel« drugi je 
zahvat u naš stariji repertoar. I tu se je, za- 
cijelo, radilo o ulozi, o ulozi male Mariette, 
koja je našla u »glasovitoj glumici«, u maloj 
Lei Deutsch slučajnu interpretkinju. Kome- 
dija ima svoju senzaciju u starom sentimen- 
talizmu, koji nije nikad prestao biti teaterska 
akvizicija. U maloj Marietti, u njezinom dje- 
čijem srcu, odigrava se onaj kobni prijelaz, 
kad čovječje srce napušta mrtve zbog živih, 
jer u životu pobjeđuje samo život, jer se u 
svijetu živi od ljubavi, a ne od uspomena. To 
se zbiva pred našim očima, u nizu nježno-sen- 
timentalnih scena među dobrim ljudima blage 
ćudi, a završava se sretno na zadovoljstvo 
sviju. 

Naša repriza lako bi bila podnijela nekoliko 
vještih poteza olovkom. Za što to nije učinje- 
no? Trebalo je imati samo na umu, da se da- 
rovito dijete vrlo ugodno gleda u epizodi, no 
kao protagonista, u dugom nizu scena, ipak 
djetinja jednoličnost ne može da održi budan 


do kraja interes gledalaca. Mala Lea Deutsch 
ostala je unatoč toga hrabra i ljupka do kon- 
ca. Gđa Kralj kao majka i g. Afrić kao novi 
otac pogodili su precizno ton ovih delikatnih 
zapleta. .G. Petrbvić i Cilić u decentnoj kari- 
katuri, a g. Nučić staračkom srdačnošću i paž- 
ljivom režijom sjetili su nas nenametljivo po- 
malo Dickensa, a pomalo i starih melodija u 
starinskim urama. B. Livadić 


OLBRACHTOV >»HAJDUK NIKOLA šUHAJ«< 
(Uz čehoslovačku državnu nagradu 1938.) 


Ovogodišnju čehoslovačku državnu nagradu, 
koja se podjeljuje na osnovu mišljenja istak- 
nutih čeških kritičara i književnika za naj- 
bolje književno djelo dotične godine, dobio je 
prilikom državnog blagdana 28. X. 1953. jedan 
od prvaka suvremene češke knjige Ivan Ol- 
bracht, za svoj roman >»Nikola Šuhaj, hajduk« 
(Nikola Šuhaj, loupežnik, Praha 19535.). Autor 
je poznat i kod nas prijevodom prvog njego- 
vog romana, kojim je pobudio odmah veliku 
pažnju na sebe, romanom »Tamnica najcrnja< 
(Narodna knjižnica), i prijevodom svoga psi- 
hološkog romana  »Čudnovato prijateljstvo 
glumca Jeseniusa«, u kojem je snagom najve- 
ćih psihologa  razanalizirao — kompliciranost 
stvaralačke glumačke duše i glumačkog života 
uopće (izdala »Zabavna biblioteka<). 

Ivan Olbracht je autor, koji je od prvoga 
dana svoga umjetničkog stvaranja davao či- 
tavo svoje srce i dušu u svoja djela. Ona su 
plod uzdrhtala srca, koje ljubi život i ljude i 
pati od neusklađenosti, koja vlada u svijetu. 
Sav prožet ljubavlju za drugoga, on upire pr- 
stom tamo gdje treba pomoći. Napojen na iz- 
voru velikog svečovještva Dostojevskoga, on 
boće da razgoliti čovječju dušu i pokaže nje- 
zine božanske veličine i demonske propasti, 
koje su tako neispitljive. Njegov roman »Tam- 
nica najcrnja« duboka je psihološka studija o 
ljubomori čovjeka slijepca prema njegovoj 
mladoj ženi, koja ga voli. Analiza ljubavi, ko- 
ja uništava stvaralačku snagu čovjekovu. Sav 
sjaj i bijedu ljudske duše bolno osjećamo u 
njegovoj = najširoj  —romanskoj — kompoziciji 
>Čudnovato prijateljstvo glumca Jeseniusa«. 

Drugi period njegova rada, od prevrata do 
danas, zadržava i dalje osnovnu notu Olbrach- 
ta čovjeka: ljubav prema ljudima ii težnju da 

se uklone njihove patnje. Olbracht je debuti- 
rao novelama iz skitničkog života, u svome 


romanu »Ana proleterka« slavi borbenost pro-. 


šetera za njihova prava, kao redaktor radmič- 
hin novina aktivno je učestvovao u toj borbi 
i zbog proturatnog govora proveo dva mjese- 
ca u šlesko-ostravskom zatvoru. Zatvori su ta- 
mo puni rudara i Olbracht je u svojoj repor- 
taži iz zatvora (»Rešetkasto zrcalo«) prikazao 
bijedu života po velikim željeznim i ugljenim 
rudnicima ostravskim. 

Njegov najnoviji, državnom nagradom na- 
građeni roman >Nikola Ššuhaj, hajduk« vrhu- 
nac .je njegova umjetničkog stvaranja. OJ 
njegova prvog izdanja u ožujku 1933. bili smo 
svjedoci klanjanja češke kritike pred Ol- 
brachtovim djelom. Još prije nagrade proriče 
mu pjesnik Josef Hora sve prve nagrade. 
Uvaženi češki kritik František Gočtz vidi u 
njemu djelo, koje se može ubrojiti među naj- 
bolju suvremenu svjetsku prozu. Miroslavu 
Rutteu je »Nikola Šuhaj« roman, iz kojega 
poznajemo Potkarpatsku Rusiju daleko bolje 
nego iz psiholoških studija i socijalnih fakata. 
Štaviše, nenaklonjeni mu Arne Novak, sveuč. 
profesor češke književnosti, nalazi u djelu 
snažan ritam narodnoga bogatirstva, u kome 
je. po njegovu mišljenju, Olbracht našao sa- 
ma sebe. 

>Nikola Šuhaj, hajduk« je roman iz života 
Potkarpatske Rusije, koja pripada Čehoslovač- 
koj republici. >U onim planinama, veli sam 
autor, upoznao sam zemlju, kakve više nema 
u Evropi i kakva će očito za kratko vrijeme 
nestati i s istoka Čehoslovačke: — kraj, u ko- 
jemu još umade prašuma s vukovima, risovi- 
ma i medvjedima, gdje još ne pronađoše plug, 
gdje ljudi još uvijek nisu prešli iz stadija pa- 
stirstva u stadij ratarski, gdje se ništa ne ku- 
puje, nego sve izrađuje kod kuće — i gdje još 
živi poganski Bog sa čitavom svojom pratnjom 
vila, zmijskih careva, čarobnica i baba-jaga; 
zemlju sa životom i nazorima 9. vijeka, koji 
se čudnovato ispremješavaju s novovjekim ži- 
votom 20. stoljeća. 

Na svojim lutanjima po planinskim seoci- 
ma, u razgovoru s ljudima, često sam se sretao 
s imenom Nikole Šuhaja, branioca slabih, mr- 
zitelja nepravedne gospode i osvetnika kriv- 
de. Slavnoga junaka-hajduka, čarobnoga stri- 
jelca i čovjeka, kome je čarobnica dala moć i 

snagu, junaka, koji je bogatima uzimao, a *i- 
romašnima davao i koji nije mogao biti abi- 
jen ničijim kuršumom... 

A tko je upravo bio taj Nikola Šuhaj?... 
Bjegunac iz madžarske vojske u svjetskom ra- 
tu, koji je pobjegao u ove nepristupačne p!a- 
nine i šume i, ne mogavši natrag, pljačkao, pa- 
lio i ubijao, dvije godine uzaludno ganjan naj- 
prije od žandara madžarskih, a kasnije čebo- 
slovačkih. Zaglavio je tek prije 41 godina. 

Zatekao sam lik Nikole Šuhaja u stadiju 
stvaranja legende. Ne još gotove legende, ne- 
go takve, koja tek nastaje i isprepliće se sa 
stvarnošću, i to me je upravo privlačilo. Re- 
kao sam s&m sebi: kakav je to kraj i kakav 
izmjenični dodir sela, gdje poslije jedanaest 
godina i u vrijeme, kad su još živi roditelji 
Šuhajevi i vrlo mnogi ljuđi, koji su Šuhaja 
poznavali, postaje hajduk, palikuća i ubica — 
narodni junak? Kakva je to zemlja, koja ue 
poznaje drugih narodnih junaka nego haj: 
duke? Kakav je to kraj, u kojemu revolt pro- 
tiv bijede i nepravde predstavlja — samo 
hajduk?<« ' 

Ivan Olbracht je svojun romanom sjajno 
odgovorio na ova pitanja. Zemlja, u kojoj još 
živi >stari Bog zemlje, gospodar šumA i sta- 
d&«, iskrsnula je pred nama u kompliciranosti 
svoga života. Rusinski seljak, židovski stanov- 
nik ovoga kraja i predstavnik vlasti, žandar 
glavna su lica ovoga u pravom smislu seljač- 
kog romana. Olbracht je >»osluškivao zemlju, 
njenu tišinu, njenu prošbost i njena stara vje- 
rovanja« i ušao u dušu njezinih stanovnika. 
Nešto kao mora sapelo je dušu i tih Rusina i 
tih židova, koji imaju tako malo radosti u ži- 
votu. Šuhaj je tome Rusinu oličenje pravde, 
Božja kazna za nepravdu. Jer Nikola Šuhaj 
nije razbojnik, on je hajduk, koji je to po- 
stao silom prilika. Daleko od antisemitizma, 
Olbracht je, kao nitko prije njega, razanali- 
zirao složenu i uvjetovanu dušu seoskog Ži- 
dova. Ponesen ljubavlju prema ovim ljudima 
i njihovoj divljoj prirodi, on je raspjevao ve- 
ličanstvenu pjesmu jednog junačkog života. 

Ovaj roman, koji bez ikakve sumnje mo- 
žemo ubrojiti u najjače, što je češka književ- 
nost dosad uopće dala (to nas je i potaklo, da 
se na njemu opširnije zadržimo), izaći će već 
početkom 1934. i u hrvatskom prijevodu. 

Ljudevit Jonke 

DVA KALENDARA IZ BOSNE 


»Napredak«, hrvatski narodni kalendar za 1934. (godi. 
na XXIII.), i »Narodna Uzdanica«, kalendar za godinu 
1934. (godina II.) 


Već davno se počela kalendarima posveći- 
vati potrebna pažnja, t. j. da je kalendarium 
samo sporedno u knjizi, koja se upućuje u ši- 
re vrste naroda, a da je »zabavni« dio ono gla- 
vno. No, u novije vrijeme nestaje i tog za- 
bavnog dijela, i urednici ovakovih kalendara 
nastoje privikavati dosadašnju  kalendarsku 
publiku na književno-naučne zbornike, godiš- 
njake, koje izdaju pod imenima kulturnih 
društava. Takav kalendar je od nazad nekoli- 
koliko godina i »Napredak«, koji izdaje isto- 
imeno hrvatsko kulturno društvo u Sarajevu, 
a takav je i kalendar »Narodne Uzdanice«, 
koji izdaje muslimansko kulturno društvo is- 
toga imena, osnovano pred deset godina, a 
kojemu je na čelu već pet godina poznati bo- 


sanski književnik Edhem Mulabdić. Kod oba 


kalendara treba u prvom redu spomenuti vi- 
soki hrvatski nacionalni duh, kojim odiše sva- 
ki prilog u njima. 

Napreitkov kalendar, koji ima i veću tradi- 
ciju, 8 umjetničkog gledišta je bolje uređen. 
Od beletrističkih priloga treba na prvom mje- 
stu spomenuti Domjanićevu pjesmu  »Kasno 
je..«, crticu Miškine »Naprijed...«, Frana 
Alfirevića pjesme »Ribarski pejsaži«, seljač- 
kog pjesnika Mate Mandića dvije pjesme, od 
kojih bi »U kasnu jesen« bila jedno malo 
remek-djelo, da uvodna i završna strofa ne 
miriši na negdje pročitane slične stihove, da- 
kle na papiz, Nikole Kordića pjesme »Božić« 
i >Prosjak«, Bratka Klaića crtica »Janja« i 
Vladimira Kovačića pjesma >U mraku«. Kad 
bismo navodili sve naslove, trebali bi spome- 
nuti i pripovijesti Alije Nametka »Pravda za 
sve« i Zdenke Jušić-Seunikove »Radi jedne 
iluzije«. 

Naučni prilozi u ovom kalendaru su uspje- 
liji od beletrističnih. Spominjemo Đure Sab6-a 
>Kroz Hrvatsko Zagorje« s puno zanosa za 
hrvatsku kulturu i barok zagorskih crkava; 
Miroslava Vanina »Bartol Kačić i književni 
mu rad«; Fehima Spahe »Jedan neobjavljen 
dokumenat iz pokreta Husejn-kapetana Cra- 
daščevića<«; dra Blaža Jurišića »Pavlinovićeve 
veze s pravašima«; dra Ivana Esiha »Tko je 


autor političke brošure >Sollen wir Magyaren 
werden?«; Vejsila Ćurčića sDrvorezbarstvo u 
Bosni i Hercegovini«, gdje je sistematski pri- 
kazan ovaj obrt seljaka, za koje volimo često 
reći da su primitivni, a kojih umjetnine ne 
zaostaju ništa za radom velikih umjetnika; 
Nikole Žica »Nedićev »Razgovor« od 1841.<, u 
kojemu se ističe žarka ljubav Bošnjaka za 
ilirizam i težnja za političkim ujedinjenjem 
Bosne i Hrvatske već pred skoro stotinu godi- 
na; Ivana A. Milićevića nekoliko uspomena 
»Prije pedeset godina«; Hamdije Kreševljako- 
vića »Željezni obrt u Varešu do godine 1991.«, 
najnaučniji članak u cijelom kalendaru; i 
Ante Šimčika »Bugarštica »Kako se Nikola Ra- 
danović odvrgao od svoga gospodara.« Pored 
spomenutih ima još članaka, a nije ih potreba 
naročito spominjati, jer da nisu vrijedni, ne 
bi ni ušli u ovaj kalendar, koji je tako bri- 
žljivo uređen i umjetnički uskladen. Treba 
naročito istaći slike uz članak Vejsila Ćurčića 
kao i umjetničke slike Trude Braun: Domja- 
nića i Fallera. 

Ne manje od naučno-beletrističnog dijela je 
interesantan izvještaj Središnje uprave »Na- 
pretka«c, iz koga se vidi ogroman rad ovoga 
društva u društvenoj 1932.-33. godini. Kalen- 
dar je uredio prof. Ante Martinović. Pojedini 
članci su izašli nešto drukčiji nego su bili 
napisani, a to sve radi redaktorskog posla 
drugog lica, koje nije imalo ništa zajedničkog 
s urednikom Martinovićem. 


I u kalendaru »Narodne Uzdanice« dali bi- 
smo prednost naučnim člancima pred beletri- 
stikom, iako i tu ima nekoliko imena, koja za 
sad samo obećavaju. Pored članaka za vjerski 
odgoj, kakvih u >»Napretku« nema, i tu spo- 
minjemo na prvom mjestu historički članak 
o Počitelju na Neretvi od Hamdije Kreševlja- 
kovića. Marljiv je to historik, koji nam zad- 
dnjih nekoliko godina iznosi odlične rezulta- 
te svojih naučnih istraživanja (Husejn-kape- 
tan Gradaščević, članci u Gazi Husrevbegovoj 
spomenici, —Dževdet-pašina pisma o Bosni i 
dr.). Fehim Spaho iznosi historijat Šerijatske 
sudačke škole, zavoda koji je imao veliku 
ulogu u odgajanju muslimanske inteligencije 
u Bosni, a koji će skoro imati 50 godina. In- 
teresantan je članak dra. Mehmeda Spahe »Fi- 
nancijske prilike Bosne i Hercegovine od 1878 


do 1918.< u kojemu su prikazani budget, pore- | 


zi, zemaljski zajmovi i novac Bosne i Herce- 
govine pod okupatorskom Austro-Ugarskom 
vlasti. Usput se dotaklo i političkih prilika 
pred veliki rat, a naročito vjerskoga ključa, 
kako ga je isticao srpski opozicionalac Šće- 
pan Crdić zahtijevajući od vlade, da čitavu 
svotu za >Kultus« dijeli proporcionalno pre- 
ma stanovništvu na sve priznate vjere (pravo- 
slavne, muslimane i katolike, omjer 4:3:2). 
Pored ovih treba spomenuti Muhameda Emi- 
na Dizdara članak >+Sat«, pun novih otkrića 
o kulturnom radu Arapa, te članke iz gospo- 
darstva i higijene. 

U beletristici stoji na prvom mjestu starina 
dr. Safvetbeg Bašagić s jednim prizorom iz 
historičke drame »Bosanski ponos«, koja nam 
tako govori, da je i u današnjici savršeno lije- 
po razumijemo. Iz ostavštine rano preminulog 
modernista Muse Ćazima Ćatića uredništvo je 
donijelo vrlo dobru pjesmu >Borba«. Zanim- 
ljiv je i putopis iz Carigrada od Edhema Mu- 
labdića s naslovom »Mevlevije«, Murata Šuva- 
lića crtice >»Ah, nije to Bog!«, Munira Šahinovi- 
ća - Ekremova >»Devetstosedamnaesta«, priča 
o siromasima koji ginu, i o onima kojima je 
rat brat, a od kojih je naročito jednog iz sa- 
rajevskog života uzeo pod umjetničku lupu, 
da nam njegova rugoba izlazi jasna. Alija Na- 
metak je zastupljen crticom »Koliko čovjeku 
treba?« Rasim Filipović ima priču o»Zmija«, 
dok su pjesmama zastupani: Mustafa Hadži- 
grabčanović, Salih Alić i Husejn šehić-Ahmedov. 
Ovaj kalendar ima i jedan naročito intere- 
santan prilog, jednu pjesmu u slavu četirista- 
godišnjice Gazi Husrev begove džamije na 
turskom jeziku, uz koju je donesena i slika 
rasvijetljene džamije i drugih zgrada, koje je 
podigao taj najveći dobrotvor Sarajeva, za 
vrijeme proslave 400-godišnjice. 

I ovaj je kalendar ilustriran, a naročito tre- 
ba spomenuti bilješke uz slike u ovom kalen- 
daru, osobito one, koje se odnose na istaknute 
radnike ovoga muslimanskog društva, kao i 
one velikih dobrotvora i legatora. I u ovom 
kalendaru ima izvještaj o radu ovog narod- 
nog društva, uz koje je prava narodna inteli- 
gencija, najvredniji i najčestitiji potomci slav- 
nih Kulina, Tvrtka, Husrevbeg4, Husejn-ka- 
petanA_ i ostale plejade onih div-junaka i 
poštenjaka svijetle uspomene. ' 

Kalendar >Narodne Uzdanice« uredio je Re- 
dakcioni odbor. I dobro ga je uredio. Kako je 
ovo istom druga godina, moglo bi se reći, 
s obzirom na teže prilike bosanskohercegovač- 
kih muslimana u svakom pogledu, da je i sa- 
vršeno uređen. | 

Oba se kalendara, koji imaju po 200 strana 
aaučno-beketrističkog gradiva, prodaju po ci- 
jeni od 15 dinara po komadu, a dobiju se kod 
Središnje Uprave >N.« ili Glavnog odbora >»N. 
U.« u Sarajevu ili Mjesnih odbora i povjere- 
ništava ovih društava u drugim mjestima. 

A.N. 


OSVRT NA KONCERTE 
Drugi društvens konceri »Hrvatskoga glazbenog zavoda« 


Raspored drugog društvenog koncerta >Hr- 
vatskog glazbenog zavoda« dne i4. studeno- 
ga bio je zanimljiv i ukusan. Posvećen je 
orkestralnoj  muzic: ruskih kompozitora i 
upoznao nas s tri značajna djela: Čajkovsko- 
ga suitom »Mozartianom«, Ljadova >Osam 
ruskih pučkih popijevaka za orkestar« i Rah- 
manjinova >Drugim koncertom za klavir i 
orkestar«. Oba posljednja djela hila su prvi 
put izvedena u Zagrebu, a i »Mozartiana« je 
pobudila jednako zanimanje, jer je ne su- 
srećemo često na koncertnim rasporedima. 

Čajkovskij je ovu suitu sbžio od četiri 
kratke Mozartove kompozicije, koje je uje- 
dno instrumentirao. Međutim njegov se rad 
ne može označiti uspjelim. Jasna i pregledna 
Mozartova muzika ne podnaša gustu instru- 
mentaciju, zasićenu profinjenim zvukovima, 
koji se gdjekad dodiruju impresionizma. Na 
ovaj se način potpuno gubi dojam cjelovito- 
sti, jer se muzička sadržina i orkestralna 
obradba trajno sudaraju. Klasička muzika 
Mozartova i romantičko naziranje Čajkov- 
skoga ne dadu se nikako spojiti. | 

Ljadova >Osam ruskih pučkih popijevaka 
za orkestar« mogu služiti za uzor, kako tre- 
ba obrađivati narodne melodije, da ne izgu- 
be ništa od svoje značajnosti i svježine. Lja- 
dov iznosi narodnu pjesmu vjerno ne kiteći 
je nikakvim svojim dodacima. Izražajnost joj 
podcrtava harmonijskom obradbom i instru- 
mentacijom, koje su upravo proizašle iz biti 
same melodije. i 

Rahmanjinovljev >Drugi koncert za klavir 
a orkestar<«. djelo je akademsko i epigonsko. 

Forma je ajegova izrađena korektno i bez- 
lično. Dakako, da to djelo ima odlika vaaj- 
skih, čisto tehničkih. Instrumentacija je od 
savršenog dojma, svaka je muzička misao 
dosljedno provedena, kompozicija je formal- 
no cjelovita. 

Dirigentu Borisu Papandopulu uspjelo je, 
da izvede s društvenim orkestrom »Hrvatskog 
glazbenog ravodac ove stvari u potpuno is- 
pravaoj interpetaciji. Naročito se pak istak- 
nuo Evgenij Vanlia svirajući klavirsku dio- 
nicu Rabmanjinovljeva koncerta. \Odlikovao 
se je ne samo savršenom tehnikom i velikom 
muzikalnošću, već također i osobitim smislom 
za skupno muziciranje. 


Nastup »Oraiorijskog zbora sv. Marka« 


Svaki nastup »Oratorijskog zbora sv. Mar- 
ka« znači bez sumnje uvijek umjetnički do- 
gođaj od osobite važnosti.. Zbor daje utisak 
izlivene umjetničke cjelovitosti, što je po- 
sljedica čestog skupnog pjevanja. Kako je 
zadaća zbora, da gaji dobru crkvenu muziku 
a to čini svake nedjelje pjevajući na misi, 
imao je i raspored koncerta od 16. studeno- 
ga potpuno duhovni karakter. 

Prvi se dio rasporeda sastojao od kratkih 
kompozicija Viadane, Palestrine, Callusa, Vit- 
torije i Anerija za ženski, muški i mješoviti 
zbor. Drugi njegov dio ispunjavala je Mo- 
zartova »Krunidbena misa« za soliste, mješo- 
viti zbor i orkestar. Ova je misa bila upravo 
izvrsno izvedena. Tu smo dobili dojam, kao 
da je sačinjena u jednom poktu, a to i jest 
značajno za nju. Kao solisti sudjelovali su 
Liga Doroghy, Draga Ribić, dr. Viktor Ben- 
ković, Čedomil Dugan i Stjepan Lalić, diri- 
girao je pak Mladen Pozajić, koji je i ovaj 
put dao dokaza o svojim visokim umjetnič- 
kim kvalitetama. 


Koncerat »Zagrebačke filkarmoniie« 


Koncerat »Zagrebačke filhbarmonije«. koji 
je bio 20. studenoga, mora se istaći kao na- 
ročito uspio. Na rasporedu su bila četiri dje- 
la, koja dosad nisu u Zagrebu izvedena. Di- 
rigent Grzegorz Fitelberg je osim toga sa- 
stavio raspored tako. da je odabrao kompo- 
zicije, koje nam poređane jedna uz drugu 
pokazuju sasvim jasno —idejnu — podlogu 


muzičkog stvaranja od početka dvadesetog 
vijeka do današnjih dana. 

Szymanowskoga >»Četvrta sinfonija za kla- 
vir i orkestarc može osobito služiti za pri- 
mjer duševnog stanja ljudi pred svjetski rat. 
Duboki nemir i duševnu rascijepljenost ma- 
lazimo počevši od Beethovena kroz čitav de- 
vetnaesti vijek kao prvotno raspoloženje sva- 
ke kompozicije, ma tko bio njezin autor. U 
sinfoniji Szymanowskoga oni su porasli do 
neurotičnog treperenja, čija je napetost to- 
lika, da svaki čas prijeti potpuni raskid. Ta 
bojazan leži neprestano na slušaocu poput 
more. Orkestar je razdijeljen u dvije grupe, 
koje se međusobno sukobljuju i bore. Nije- 
dna od njih ne može nadvladati drugu, te se 
tako ni muzička misao ne može razviti u ne- 
smetanom širokom tijeku. Kompozitor stva- 
ra tezu i antitezu i neprekidno zaočtruje 
njihove protivštine, pa tako u svom djelu ne 
može doći do idejne sinteze, koja znači ko- 
načno izmirenje svih suprotnosti u višoj har- 
moniji. Posljedica je ovakvog stanovišta 
skrajnja subjektivnost i povlačenje u samog 
sebe. Vrlo je malen korak odavde pak do 
potpune smetenosti i nejasnoće. Szymanow- 
ski ga nije učinio i zato je njegovo djelo od 
potresnog dojma za onoga, tko se može u nj 
bar djelomično uživjeti. Današnjem je po- 
koljenju ovolika subjektivnost strana, i ono 
ne želi da se gubi u njezinim finim i-kompli- 
ciranim zavojima i vijugama. 

Osnovna misao, koja je navela Prokofjeva. 
da komponira >Klasičnu sinfoniju«, pokazu- 
je nam očevidno, u kolikom se razmjeru su- 
vremeno pokoljenje odvrnulo od nazora i os- 
jećanja prijašnjeg pokoljenja. Duševna za- 
mršenost vodi do potpunog nereda i rasula, 
trajni i nikad neriješeni unutrašnji sukobi 
napokon umaraju, pa kao reakciju na sve to 
čovjek traži izjednačenost, pravilnost, cjelo- 
vitost: ukratko ono, što je vezano s pojmom 
klasičnoga. Prokofjev je izradio svoju sinfo- 
niju s tolikim poznavanjem nc samo klasične 
forme, nego i s poznavanjem melodičkog i 
harmoničkog klasičnog stvaranja — a da in- 
strumentaciju i ne spominjem — da se čo- 
vjek mora zaista diviti njegovu savršenom 
osjećaju za stil. Ali to djelo nema u sebi ži- 
votnog daha, ono se doimlje hladno poput 
kakve arheološke rekonstrukcije. Mi se divi- 


mo kompozitorovu velikom znanju i ukusu, 
mi to sasvim mirno rasuđujemo, no osjećaja 
ne proživljujemo nikakvih. Zato ova sinfoni- 
ja ima vrijednost samo kao principijelno hti- 
jenje našeg doba, ali nipošto kao ispunjenje 
njegovih težnja. 

Casellina >Serenada za mali orkestar« dje- 
lo je vedro i puno formalne ravnoteže, što 
je posljedica romanske klasične tradicije. U 
toj muzici ima mnogo nastrojenja, koje ugo- 
dno i bezbrižno teče. 


Honeggerov »Pacific 231« je do apsurda 
dotjeran izdanak romantičke programne mu- 
zike. Kompozitor tu »ne opisuje muzičkim 
sredstvima svoje dojmove prigodom nekog 
događaja, što je otprilike smisao programane 
muzike, već neposredno u orkestru oponaša 
lupanje i pištanje lokomotive. Stvaranje bu- 
ke s pomoću inuzičkih instrumenata može 
biti zanimljivo, ali to nije muzičko stvara- 
nje. Ovo nam djelo najbolje prikazuje du- 
ševnu bijedu i potpunu iscrpljenost nazira- 
nja na svijet, koje je nekad orgijalo u ras- 
tvaranju najsitnijih pokreta čovjekovih, a 
koje je naziranje danas zasićeno zapalo u 
staračko djetinjarenje oduševljavajući se za 
igračke. 


I Mosolovljeva >Ljevaonica željeza« tako- 
đer je ovakva »muzika strojeva«, od koje 
u orkestru sve škripi, cvili, pili, buši i tutnji. 
No on bar ne ostaje samo kod naivnog obo- 
Žžavanja strojeva, koje uzgred rečeno i odvi- 
še podsjeća na strahopoštovanje divljaka 
pred nerazjašnjenom pojavom, nego svemu 
tome dodaje na koncu čvrstu melodiju, koja 
se doimlje kao velebna himna rada. Dakako, 
da je tek slabi trag svijetla u idejnoj kaotič- 
nosti ovakvog umjetničkog naziranja. Prema 
tome se ovo djelo ne može smatrati za neki 
definitivni izraz. Ono samo otvara mogućnost 
novih putova, jer ima odviše velikih nedosta- 
taka. Forma mu je potpuno zakržljala, a ve- 
ćim svojim dijelom i ne spada u muziku, jer 
muzika nije oponašanje buke. 


Sve ove stvari izvrsno je uvježbao Grze- 
gorz Fitelberg, koji je te večeri našao zaslu- 
žen uspjeh zajedno s Karolom Szymanow- 
skim, odličnim pijanistom, koji je svirao kla- 
virsku dionicu u svojoj sinfoniji. 

Koncerat Pavla Vlahovića 


Poznati naš operni pjevač Pavao Vlahović 
priredio je 21. studenog koncerat pjesama i 
arija. Raspored je bio sastavljen dosta ša- 
blonski s mnogo beznačajnih djela. Ali Vla- 
hović je svojom osobitom muzikalnošću umio 
retuširati mnoge banalnosti. Veoma dubok su 
dojam učinile tri Schubertove pjesme, kako 
ih je on pjevao. S mnogo je ukusa interpre- 
tirao i Straussove pjesme, ali njima je vri- 
jednost malena, jer su epigonske i blijede, 
pa zato i ne pružaju izvađaču mogućnosti, 
da s pomoću njih postigne kod slušateljstva 
kakav jači utisak. Za klavirom ga je znalački 
pratio Petar Dumičić, koji je i sam odsvirao 
nekoliko klavirnih kompozicija. 


Nastup Hrv. pjev. društva »Svačića iz Jasenovca 


Nastup hrvatskog pjevačkog društva »Sva- 
čić« iz Jasenovca dne 23. studenoga, može po- 
služiti kao naročiti primjer, kako se sa sa- 
svim malim umjetničkim mogućnostima dadu 
postići veliki rezultati, samo ako se te mogu- 
ćnosti umiju pravo upotrijebiti. To je seljač- 
ki zbor, čiji članovi nemaju pojma o pje- | 
vačkoj tehnici, nego pjevaju prirodno. Pa 
ipak su uspjeli, da nam prirede čitavo veče 
ozbiljnog umjetničkog utiska. Tajna je us- 
pjeha u tom, što je njihov zborovođa Marko 
Franjić sastavio raspored isključivo od na- 
rodnih pjesama. Zato se tu nije trebalo do- 
mišljati nikakvoj naročitoj interpretaciji niti 
ju je trebalo uvježbavati. Čim su pjevači na- 
učili dionice, tim je način predavanja bio 
sam po sebi odmah izrađen. Narodna je pje- 
sma sastavni dio njihova načina osjećanja, a 
da je taj viši princip u njima živ, očituje se 
najbolje u tome, što oni jednako dobro pje- 
vaju ne samo svoje pjesme, nego i pjesme iz 
ostalih naših krajeva. To je jedan dokaz više, 
da je duh naše narodne umjetnosti jedin- 
stven, a varijante njezine u pojedinim kraje- 
vina da su tek sporednog značenja. 

»Svačićevo« pjevanje bilo je ujedno izvr- 
stan kamen kušnje, u kolikoj je mjeri poje- 
dini kompozitor obradio narodnu pjesmu u 
narodnom duhu, to jest, koliko se ostale di- 
onice poklapaju u karakteru s melodijom. 
Seljaci naime kao naturalistički pjevači ne- 
maju uha za harmonijski sistem. koji se 

izgradio na lradiciji zapadnjačke muzike i 
koji se uči po muzičkim školama. U prvom 
redu za njih septima nema značenje prehod- 
nice, jer oni je i ne pjevaju kao temperiranu 
septimu, nego kao naravnu. Zatim modulaci- 
joni i alteracijoni sistem narodne pjesme ta- 
kođer je potpuno različit od onoga akadem- 
ske harmonije. Čim je koji kompozitor upo- 
trijebio ovakove —harmonijske kombinacije, 
koje se kose s duhom narodne pjesme, zbor 
je takva mjesta redovito pjevao nečisto i 
krivo. To se ne može prebaciti na lošu intona- 
ciju zbora, jer sve ovakve stvari, siromašne 
po invenciji, teške su seljacima samo zbog 
svoje nenaravnosti. Zbor je pjevao uzorno 
čisto mnoge druge obradbe, kojih je muzička 
građa komplicirana zbog slobodno razvijenih 
dionica, ali koje su ostale u duhu narodne 
pjesme. 

Uspjele su obradbe Dugana mlađeg, Žga- 
neca, CGrgoševića i Matzove >Jasenčice« i 
»Jasenovačko narodno kolo«. Kao primjer 
uzorne obradbe može poslužiti  Duganov 
»Černi oblak« i >Daleki su puti«. Ozbiljni 
muzičari kao što su Dugan i Matz morali bi 
znati razlikovati narodne pjesme s umjetnič- 
kom vrijednosti od neukusnih tamburaških 
i harmonikaških gradskih imitacija. Oni ne 
bi smjeli izdavati kao narodne pjesme »Vje- 
tar piri« i »Kopa cura vinograd«. U isti red 
s ovima idu i pjesme »Školnik ide«, »Malo ja, 
malo ti« i »Cvijeće mi polje pokrilo«, što su 
in obraaili Špoljar i Taclik, a kojih sviju 
skupa nije trebalo biti na rasporedu. Razum- 
ljivo je, da su se baš te pjesme najviše svi- 
djele publici, jer gradski se ljudi djelomično 
internacionaliziraju i gube prijemljivost za 
urođenu narodnu umjetnost.  Anonimna je 
gradska pjesma posljednji zakržljali ostatak 
bujne narodne muzike. 


Dr. Branimir Ivakić 


NOVE KNJIGE 


A. Škatarić, Bolest i socijalno ekonomsko stanje. 
Zagreb 19383. 


Uzroci bolesti pretežno su vanjske naravi, 
uslovljeni — socijalno - ekonomskim — sklopom 
društva, a loše društveno i gospodarsko sta- 
nje je kudikamo izravniji i opasniji uzroč- 
nik _ bolesti od bilo koje vrste bakterija. To 


se, naravno, ne može utvrditi na pojedinač 
nim slučajevima, nego tek po statističkim po- 
dacima o životnim prilikama sviju bolesnika 
I zato g. Škatarić polaže mnogo važnosti na 
statistiku. 

U pisanju te knjižice od 60 strana g. Ška- 
tarić se je poslužio vrlo opsežnom literatu- 
rom od 36 raznih publikacija, iz kojih je kri- 
tički probrao samo sasvim pouzdane podatke. 

Djelo je rađeno pažljivo, stručnjački, va- 
ljanom metodom, rečenice su kratke i jez 
grovite, za svakoga jasne i razumljive, a za- 
ključci su logični i ispravni. 

Pažljivo izrađene i vješto raspoređene ta- 
bele i brojke govore više i uvjerljivije od hi- 
ljada riječi: od sviju debelih medicinskih i 
higijenskih  knjižurina, te učenih, humanih 
predavanja. 


Pecija, Iz naše avlije. Shka u 2 čina, Zagreb, 1983. 

Kao pisac kratkih, snažno i grubo izraženih 
crtica i dramskih prikaza, Pecija je dobro 
poznat našoj čitalačkoj publici. Do sada ogra: 
ničen na prikazivanje ličkog sela, bavi se u 
svojoj najnovijoj knjizi domaćim životinja: 
ma. Spretno i znalački niže scenu za scenom, 
prikazuje sukobe među životinjama, njihov 
način života i međusobne odnose. 

Životinje su, nema sumnje, prikazane rea: 
listički: onako kako ih ljudi razumijevaju 

Sadržajno je najuspjeliji u II. činu 7. pri 
zor, oštar +: alegoričan. 


Desetorica s lomače. Izdanje Minerva, Zagreb-Beograd 
1933. 

U toj zbirci zastupani su pisci: Feuchtwan- 
ger, Glaeser, Kesten, Kisch, H. Mann, Ottwali 
Plivier, Toller, Tucholsky i A. Zweig: pozna: 
ta imena njemačke socijalne književnosti 
Umjetnički je najzrelija Glaeserova movela 
Krojač iz Tilsita i Tucholskoga Gospodin 
Wendriner. Po sadržaju slična potonjoj, no 
manje uvjerljiva, jest Kestenova Svadbena 
slava: obje obrađuju malograđanski život. 

Tollerove stvari ističu se sažetošću i ČYI 
stoćom. U njima je svaka riječ na pravom 
mjestu, stoga su stvari od jaka dojma. S ob 
zirom na svrhu izdanja, zbirka je dobro ure 
đena. Izabrane su one stvari, koje najjasnije 
prikazuju socijalno-politički stav svakoga 
tih pisaca. 


Oprema knjige je ukusna, prijevodi su čit- 
ki i stilski čisti. 


Dr. Henrik Grbavčić, Bokeljske elenje. Izdanje Globus, 
Beograd 19339. 


Pjesnik pripovijeda u starinskim elegičkim 
distisima o nevažnim i nezanimljivim sitnica- 
ma, koje danas nikoga — osim valjda još 
njega — ne žanimaju. Ukrasi govora su sta- 
rinski, jedino takvi i mogu odgovarati mono- 
tonom elegičkom distihu, pa stoga cijela ta 
knjižica od 13 stranica sa 6 elegija nije za 
obogaćenje pjesničkog izražaja od nikakva 
značenja. 

Osim toga, pjesnik je egocentričan u gle- 
danju i kroz cijelu zbirku nigdje ne poka- 
zuje živa interesa za život i ljude oko sebe. 


>Tu i odrastoh mlad, tu spokojna, tiha života 
Prvu osjetih draž, prvom i propjevah tu« 


Ta lična nota i tugaljive historijske remi- 
niscencije provlače se kroz cijelu knjižicu 
kao nit dosadne paučine. 

Tugaljivost i uniformnost stiha u formi i 
sadržaju glavne su značajke tog djelca. 

R. Simeon 


IZ PRIJEVODNE LITERATURE 
Harry Domela, Ložns Princ 


Roman H. Domele »Lažni princ« pripada 
među one knjige, koje su direktno uzete iz 
života i obrađuju jedan konkretan događaj, 
kao tipski primjer suvremenog životarenja, 
uglavnom bijednog i sramotnog, a koje se da- 
nas najradije čitaju. Osim ovog, Nolit je već 
izdao nekoliko djela ove vrste: »Rat« Lud. 
Renna, >Sama« A. Smedley-eve, »Raj Ame- 
rika« E. E. Kischa i »Zemlja Abonosa« A. 
Londresa ( iako ova dva posljednja tvore iz- 
razitu reportažu). »Lažni princ« obrađuje po- 
znati njemački društveni skandal, kad je bal- 
tički Nijemac Harry Domela vukao njemač- 
ku aristokraciju za nos klateći se kroz Nje- 
mačku u svojstvu najstarijeg princa. Kad su 
ga raskrinkali, uhvatili i zatvorili, Domela je, 
čekajući da bude osuđen, opisao svoj život. 
Tako je nastao roman »Lažni princ«, koji ilu- 
strira život poslijeratne Njemačke, u kojoj 
se kriza tek rađala, ali je rasla strahovitom 

brzinom. Knjiga je sigurno mnogim njemač- 
kim aristokratima mogla odlično poslužiti kao 
purgativno sredstvo, jer je Domela bezobra- 
zno otkrio sve, što se događa u višem 
njemačkom društvu, među mladima i stari- 
ma, osjećajući instinktivnu mržnju prema ma- 
loj grupi ograničenih, vječno pijanih, poluin- 
teligentnih i moralno bijednih degenerika, ko- 
Ji su samo zato, jer su rođeni u grofovskim 
kućama, a ne na ulici, bili predestinirani za 
državno vodstvo, iako za to nisu imali ni ma- 
lo sposobnosti (ponajviše). U knjizi ima van- 
rednih stranica, koje ostaju trajno kao doku- 
menat, a ima ih i artistički uspjelih (na pr. 
dani u romantičnom studentskom gradiću 
Heidelbergu).  Štamparskih pogrešaka ne 
manjka. Fotomontaža g. Bihaly-a ovaj put 
nereprezentativna. Prijevod g. St. Milovića, 
uz neke sitnije, već uobičajene pogreške, do- 
bar. | 


Honore de Balzac, Golicave priče 


Već je pred nekoliko godina Zabavna bi- 
blioteka (u ublaženom prijevodu g. Ise Veli- 
kanovića i pod naslovom >»Vragometne priče«, 
koji već svjedoči o »pristojnijoj« formi) izda- 
la više ovih paprenih, masnih priča, koje 
imaju da služe kao francuski »Decamerone«. 
Knjiga o kojoj je ovdje govor, izašla je u iz- 
danju Kozmos, Beograd, s originalnim ilustraci- 
jama Gustava Dorć-a (koje i nehotice stalno 
daju dojam nečega golemog, u svojoj monu- 
mentalnosti nečega, što je istovetno s gole- 
mim, žilavim hrastom) i u prijevodu gđe B 
Petrović, a postoji još jedno izdanje »Golica- 
vih priča«, na ćirilici, u prijevodu g. Ise Veli- 
kanovića, također potpuno. Balzac je, kom- 
ponirajući sebi svoj lični stil, približno ona- 
kav, kako se pisalo u doba kada se priče de- 
šavaju, karikirao nemilosrdno francuski high- 
lif, koji nije znao ni za što drugo, nego za 
jelo, piće i seks (ne poštedivši ni kraljev- 
ski dvor), u vrijeme, dok smo se mi Hr- 
vati klali s Turcima po granici i decimi- 
rani, izranjeni i izmučeni zadržavali turski 
vihor, da ne prijeđe preko nas i čitave za- 
padne Evrope (a bili smo već tako i tako »re- 
liquiae reliquiarum«), potpomagani rijetko od 
koga. Sve priče od reda (dvije knjige, u sva- 
koj po petnaest) pisane su vanredno duhovi- 

to, maeno i s mnogo smisla za grotesku i sa- 
tiru. Prevodilac, gđa Petrović, uspjela je oso- 
bito s jezične strane ne štedeći izraza. Vrlo 
golidno i lijepo opremljene, »Golicave priče«c 
će dobro zabaviti ljude, koji mogu da si pri- 
ušte ljetovanje, i prikratiti im na putu vri- 
jeme, a to im je i glavna svrha. Dobro je 
inače, da je Kozmos izdao ovo klasično fran- 
cusko djelo naročito radi ilustratora G. Do- 
rća, koji je bolji od teksta. Knjiga je izašla 
izvan poznatih Kozmosovih serija Karijatide 
(H. Bergson i S. Freud) i Svedočanstva (K. 
Sforza i E. Ludwig). I. K. 


PO DRAGOMU KRAJU 

>Po dragomu kraju« natpis je zbirci po- 
sljednjih kajkavskih stihova Dragutina Do- 
nom: >»Ove popevke predajem narodu onak, 
kak ih je moj dragi sin za izdanje složil i pri- 
redil. — Mama« — izišle su iz tiska Zaklade Ti- 
skare Narodnih Novina u Zagrebu ove po- 
sljednje riječi najintimnijih razgovora, što ih 
je vodio pjesnik u beskonačnost sa svojim 
»dragim krajem«. S ljubavlju, kako se po- 
hranjuju dragocjenosti, tu su spremljene u 
nježne stihove radosti i žalosti, u kojima je 
bila nevidljivo povezana duša kraja i Domja- 
nićeva duša. U slikama iz života kraja i iz 
života ove zatravljene duše, kao izmjenično, 
u ovim se pjesmama rasipava bogatstvo neslu- 
ćenih cijena, rasipava se obilno i nesebično- 
šću, kojom priroda dijeli svoje blago. Nema 


toga našeg čovjeka, koji ne bi u tim stihovi- 
ma pronašao nešto, što nije mogao sebi reti 
pravim riječima, kad je bezbroj puta osjetio 
potrebu, da to kaže. Tu mu dolazi pjesnik, 
da mu olakša duši i da je povede sa sobom 
Ova se poezija daje nenametljivo i priprosto 
kao nasušni hljeb. Nema sumnje, da će pošti. 
vači Domjanićevih >Kipca i popevka« i >Y 
suncu i senci« zbirkom >Pa dragom kraju 
proširiti svoje redove. Pjesme se naručuju u 
knjižari »Zabavne biblioteke«, pa i u svim 
ostalim, a cijena im je u finom uvezu D 40.— 
(s poštarinom D 48.—). 
id. 
MATINEJA LIRIKE O SELU 


Dne 8. XII. 1953. održala se u Čitaonici Ža- 
jednice slav. društava matineja lirike o selu 
Na programu su bili: Stj. Banek, G. Cvitan 
Stj. Hrastovec, A. Jakšić, D. Katičić, J. Kor: 
ner, K. Križanić, Iv. Ladika, Iv. Lendić, Z. Maj- 
tin i V. Nikolić. Uvodnu riječ matineji rekao 
je kratko i jezgrovito Kamilo Križanić. On 
je podcrtao činjenicu, da elementi narodne 
kulture ulaze u suvremenu liriku. Zatim je 
pokazao odnos između stvaranja u okviru na 
rodne kulture i stvaranja pojedinaca umjet: 
nika u današnjoj hrvatskoj lirici. Završio je 
izjavom da selo unosi zdrave sokove u našu 
liriku i štiti je od zablude svakog anaciona: 
izma. Na matineji nisu zastupani oni pjes 
nici, koji se idejno udaljuju od hrvatskog 
sela. ŽA. 


ooo; moma 

BISMARCK l PRUSKI DUH. 


Dne 21. ožujka sleetić je Hindenburg prvi revolucionarni Saši: 
menat značajnom simbolikom: u potsdamskoj crkvi pred lijesom Fri- 
driha Velikoga uz svečano postrojene redove vojske, anka jurišnih 


odreda i Stahlhelma. 


Novine su tumačile tu simboliku joidarnom dodaetačiom da su 
predstavnici naroda bili pozvani u grad »besmrtnog pruskog duha«, da 
»prime zapovijedi velikoga kralja«, pošto »je Prusija osvojila Reich« i 
»pruski duh postao duh Nijemaca«. »Novi Reichstag«, oduševljavala se 
Rhein-Mainische Volkszeitung, »ne će biti parlamenat, nego će imati da 
povlađuje svršenoj činjenici. To sa Bismarckovim Reichstagom, Reichs- 
tagom weimarskog ustava, nema više mnogo posla — taj je Reichstag 
završen«. A glavni organ stranke, »Volkischer Beobachter«, istakao je 
na dan otvorenja slogom, koji podsjeća na zbijenost Napoleonovih bul. 
letina: 

>21. ožujka umire naziranje posljednjih stopedeset godina o državi«. 

Stranac se čudi. Od godine 1870. nije bilo moguće zamisliti u Nje- 
mačkoj nacionalne proslave niti najobičnijeg patriotskog govora, a da 
se nije zazivala sjena Bismarcka-Ujedinitelja. 1935. pak pobjedonosna 
revolucija jedva mu spominje ime i nema ni jedne zelene grančice za 
njegov grob, dok Hindenburg kiti lovorovim vijencima mrtvačke san- 
duke Fridriha Vilhelma I. i Fridriha II. Nije li dakle ni Bismarck više 
pravi Prus? 

Pitanje duboko zasijeca u današnju politiku. Pokušajmo ga razbi- 
striti, nastavljajući putem, kojim su posljednjih decenija išli veliki istra- 
živači — Max Weber, Ernst Troeltsch, Friedrich Meinecke i Josef Nadler. 

Kao na početku podunavskog, tako i na početku pruskog problema 
stoji sudbonosna geografska opreka između Zapadne i Prekorajnske 
Evrope. Tamo na zapadu nacionalna je država dar prirode. More i gore 
opasuju ondje zemlje, okupljene oko prirodnih središta, iz kojih se mi- 
sao jedinstva mogla širiti na sve strane. Tako je bilo u Francuskoj, isto 
tako u Engleskoj. Sve se to mijenja, čim prijeđemo Rajnu. | 

Zemlja se tu prostire prema istoku u nedoglednu rusku nizinu, a 
prema jugoistoku u zbrku podunavskih korita i kotlina, gdje nikad ne. 

možeš reći: >Tu je kraj.< Na taj način priroda Njemačkoj nije odredila 
granica, šta više, nije joj dala ni središta. Uzalud pitamo kroz devet vje- 
kova, gdje joj je prijestolnica. Njemački se doduše carevi redom kruni- 
sahu u Aachenu, u ostalom pak tumarahu od dvorca do dvorca, od jed- 
nog manastira do drugoga. U kasnijem srednjem vijeku Frankfurt po- 
stade izborno mjesto; ali se političko središte i kraj toga još neprestano 
-selilo, jer svaka dinastija vladaše državom iz drugoga kuta — iz Miin- 
chena, Beča, Praga ili Graza. Time upravo nomadskim značajem nje- 
mačka prijestolnica potpuno odskače od zapadnih, koje stajahu kao uko- 
pane na obalama Seine i Themse, te se pridružuje poljsko-ruskom tipu, 
gdje prijestolnice slično lutahu — iz Gnezna u Krakov, iz Krakova u 
Varšavu ili iz Kijeva preko Moskve i Petrograda natrag u Moskvu. Na 
cijelom dakle golemom području od Rajne do Urala narodi nigdje nisu 
nalazili već gotovih kuća, u koje se trebalo samo useliti, nego im je mo- 
rao sagraditi državu istom duh. 


Prva iskra stvaralačke ideje zasja na skučenom prostoru između Raj- 
ne i Loire, gdje se iz rimske baštine, zadahnute genijem franačkog pleme- 
na i univerzalizmom papinske crkve, rodio onaj duh romansko-germansko- 
kršćanske kulture, koju je onda Karlo Veliki na vršku svoga mača po- 
nio do Labe i Dunava. Ali tehnička sredstva bijahu još tako malo dorasla 
zadacima prostranog carstva, da se ono raspalo već nekoliko decenija 
poslije Karlove smrti, pokapajući pod svojim ruševinama prvi pokušaj 
organizacije Srednje Evrope. No začudo, baš kod onog plemena, što se 
najžučnije opiralo krstu, kod Sasa ustade spasitelj — Oto I. — te obnovi 
godine 962. univerzalno carstvo, kojemu se zauvijek priključio i jedan 
dio Slavena. Jer, kako je već Karlo Veliki otkinuo od slavenskog bloka 
Slovence, zgrabivši ih ujedno s Dunava i Furlanske, tako za Otona ba- 
varsko-saske kliješte otrgoše Čehe. 


Plašt jedinstvene zapadne kulture sad prekri Srednju Evropu do 
Labe i Krkonoša. Borba za investituru, reforma crkve, germanski epi, 
sholasiika, mistika i renesansa, hladni ponos romanskog sloga i čeznuće 
gotike, sve to postade zajedničkim doživljajem sviju, i to bez obzira na 
narodne razlike, tako da nalazimo jedno od najjačih žarišta duhovnog 
života četrnaestog vijeka u Češkoj. 

Sasvim je drukčije bilo u Polablju, toj Americi srednjega vijeka. 
Od dvanaestog stoljeća uvijek novi talasi njemačkih doseljenika popla- 
vljuju polapsko tlo, ali slavensivo teško umire. Do šesnaestog se stoljeća 
ponijemčila tek zemlja, no duša još ne; jer ma kako orijaško bilo polap- 
sko topilo, u kojem se pomiješaše najrazličitija njemačka i slavenska 
plemena: što je iz njega izlazilo, još dugo nije bilo njemačko. U vjekov- 
nim borbama sa slavenskim poganima, »sotoninim sinovima«<, koji za 
kršćanina srednjeg vijeka stajahu izvan ljudskog društva, njemački se 

vitezovi zadojiše ohološću konkvistadora, osvajača, opajajući se slašću 
gospodstva nesputana nikakvim moralnim obzirima. Čak kad se Slaveni 
pokrstiše, taj prezir ne prestade, ne samo stoga što ga je svaki pogled na 
primitivnost slavenskog života oživljavao, već i zato, što se borba s po- 
ganima vodila dalje, iako ne više u Polablju, to ipak pred njegovim vra- 
tima, u Prusiji. Otkako je njemački viteški red tu pokorio Pruse, prire- 
đivao je svake godine vojne pohode, često prave lovove na litavske po- 
gane, u kojima je učestvovao pod barjakom velikog meštra pruskoga 
reda cvijet kolonijalnoga plemstva, osvježujući u krstaškom bjesnilu 
naslijeđenu gospodsku svijest. 


Naličje tog duha, duboki osjećaj beznadne inferiornosti kod podjar- 
mljenih Slavena, jasno se ogledava u potresnoj anekdoti, koju bilježe 
»Miracula Heinrici II.«, gdje čitamo, kako jedan slavenski slijepac nije 
mogao vjerovati, da bi i on ozdravio, kad bi dodirnuo čudotvorne moći 
pokojnog cara, jer za Slavena ni njemački svetac ne haje! No staleš- 
kom ponosu tih konkvistadora ne odolje ni sloboda doseljenih Nijemaca. 
Jer, dok se na Rajni vlastelin sve više povlačio iz privrednog života, zado- 
voljavajući se stalnim rentama, koje je uglavio sa svojim seljacima, 
istočni je naprotiv vitez nastojao, da redom pretvori svoje seljake u kme- 
tove, kako bi što jeftinije proizvodio žito za prodaju Hanzeatima, koji 
su ga izvozili u Skandinaviju, Holandiju i Englesku. 


Polapsko dakle topilo do kraja srednjega vijeka nije dalo čista me- 
tala. Naprotiv, umjesto da polapsku dušu ponijemči, rastvorilo ju je još 
jače razularenim nasiljem plemstva, po kojemu je kolonijalna Njemačka 
mnogo više nalikovala Poljskoj nego staroj domovini. Kao u toliko dru- 
gih kolonija, materijalna je kultura i tu tako pretezala, da je Polablje 
bilo njemačko samo izvana po svojim gradovima, crkvama, plemićkim 
dvorcima, ali ju je iznutra vezala za majku zemlju tek mistika, koju 
donesoše prosjački redovi. Još oko godine 1500. Istok nije imao svoje 
literature; istom ga je humanizam probudio. Pitanje je dakle bilo, hoće 
li se Polablje moći oprijeti duhovnoj prevlasti stare domovine. 


Politički događaji dadoše baš u to doba njenoj kulturi novih i jakih 
poticaja. Uspjesi habsburške dinastije, koja je stekla Burgundiju i Špa- 
njolsku s najbogatijim krajevima Italije/ širom otvori romanskim utje- 
cajima vrata u carstvo; i nasrkavši se čara talijansko-španjolskog duha, 
živahna bavarska ćud za nepuna dva stoljeća podari njemačkom narodu 
zanosnu raskoš austrijskog baroka. 


Ali ausirijska bijaše onda i Češka; a Češkoj pripadaše Šlezija. Pro- 
drmana burnim životom svjetske sile, kojoj je služila, Šlezija se trže iza 
sna te odjednom prigrabi vodstvo u literaturi Istoka, tako da se činilo, 
kao da će se istok duhovno osvojiti s njemačkog juga. Po svoj bi prilici 

bilo: do toga i došlo, da nije međutim već Luther svrnuo razvitak na drugi 
put, raskinuvši stari odnos crkve prema državi. Ž 


Srednjovjekovna je crkva priznavala državi božansko podrijetlo sa 


značajnom ogradom, da je samo potrebno zlo, od kojega čovjek pati, 


otkako je istočnim grijehom oskvrnuo svoju dušu. Država je imala pre- 
ma tome samo zadaću, da bude »kazna i lijek grijehu«, a da li i koliko 


odgovaraše toj svrsi, za to naravno nije moglo biti kompetentnijeg suca 
od crkve. Posljedica je bila, da je oštar crkveni racionalizam neumolji- 
vom kritikom pratio državu na svakom koraku, uvijek spreman da na 


nju navali uime ugroženog blaženstva, kao što to svjedoče cijeli vjekovi 


borba između papa i careva. 


. Baš iome revolucionarnom duhu, najjačoj poluzi u kulturnom raz- 
viiku srednjega vijeka, u Luthera nema više ni traga. Uzrok leži u tome, 
što ga je zatro novim pojmom »zvanja«. Po njegovu naime shvaćanju 
svećenik nema nikakve vlasti, samo »upravlja božjom riječi i sakramen- 
tima«<, vršeći time »zvanje« jednako kao »postolar, kovač, seljak«. Nje- 
gova se služba ne odlikuje ni naročitom zaslužnošću, jer »se kršćanski 
život osniva na vjeri i ljubavi«, a te se ne dokazuju natjecanjem u askezi 
i dobrim djelima, kako ih preporučuje stara crkva, nego vjernim radom 
baš u onom zvanju, koje je Bog čovjeku dodijelio. Ne bijeg iz svijeta 
jer je grješan, nego povratak u nj, jer je pun Boga, jer svatko tamo 
ima svoje polje da ga obrađuje u slavu božju i svoju korist, to je ono 
novo, što je Luther jedino smatrao za kršćansko. Ovakva vjera uzaja- 
mnom ljubavlju između nebeskog oca i zemaljske njegove djece pretva- 
ra svaki, pa i najniži posao u službu božju, te ulijeva duši pokoj i zado- 
voljstvo, koje može dati samo svijest u Bogu ispunjene dužnosti. Duboki 
konzervativizam prema tome provijava iz Lutherova nauka. Jer progla- 
šenje svakog zvanja za jednakovrijedno poprište kršćanske kreposti i 
načelno prožimanje cijele svagdašnjosti dostojanstvom vjerske dužnosti 
naučilo je protestanta, da ono, što mora, i hoće. 

Stalnu sklonost pomirenju sa svakom sredinom pojačavao je još 
Lutherov nauk o svjetovnoj vlasti. Jer postavljena da »kroti nekršćane 
i zle kako bi morali (barem) naoko mirovati i spokojni biti bez zahvale«, 
i svjetovna vlast vrši samo od Boga ustanovljeno zvanje. Zato joj je 
upravo vjerska dužnost, da rukuje mačem, a narod ima da sluša. Ne 
smije »se opirati zlu« ni onda, kad mu se čini krivica; jer budući da Bog 
zabranjuje pobunu govoreći: »Osveta je moja«, to svaki buntovnik gazi 
»božju riječ nogama« te zadira »u njegovu vlast i pravo«. U skladu s tim 
Luther sasvim logično godine 1525. huška gospodu protiv buntovnih se- 
ljaka strastvenim pozivom: »Neka razbija, davi, kolje potajno ili javno, 
tkogod može, kao da treba ubiti bijesna psa!«, jer »magarac hoće batina, 
i svjetina želi, da se njome vlada silom«. Poslušnost dakle podjarmljenog 

polapskog roba, i onako već potkrijepl jena kobnim razvitkom koloni- 
jalnog društva, našla je na taj način još i moralno opravdanje u rulje: 
rovu zahtjevu bezuvjetne »trpne pokornosti prema vlasti«. 


Ali taj zahtjev bijaše dvosjekli mač. Jer zar ne bijaše i carstvo 
»kršćanska vlast«? Zar nije trpna pokornost veže onda takoder za kne- 
zove? | 


Od trinaestog stoljeća njemački knezovi mmm carstvo gram- 
Zivim svojim egoizmom. Pobjeda lutheranstva u Polablju mogla je nji- 
hovu otpornost skršiti. I zaista, politička mlakost protestantskih knezova 
za cara Karla V., stalno njihovo uzmicanje u drugoj polovini šesnaestog 
vijeka, prelaz Saske, kolijevke lutheranstva, na. habsburšku. stranu, 
pošto je izgubila vodstvo njemačkog protestantizma sve to dokazuje,.da 
nije Luther kriv, ako stara Njemačka nije ipak. osvojila kolonijalnoga 
Istoka, nego naprotiv, da bi lutheranstvo, omamljeno geslom trpne _.po- 
kornosti, bilo pregaženo, da nije Nijemca Luihera spasao Francuz 
Calvin. | do 


Dijeleći naime “čovječanstvo na srebiste i dkesne odiskona, 
Calvin je stubokom promijenio odnos stvoritelja prema stvorenju. Jer, 
gdje je sudbina svakomu određena već unaprijed, tamo nema više za- 
sluga, kojima bi grješnik mogao utjecati na Boga, tamo nema ni nebe- 
skog oca, koji bi se smilovao skrušenom djetetu, već tamo čovjek samo 
još stoji dršćući u svom ništavilu pred veličansivom nedokučivog stvo- 
ritelja, kojemu sav svijet nije drugo nego hladno ogledalo njegove 
slave. U ledenoj studeni toga Boga katolička mistika umrije, a umjesto 
nje ostade samo tjeskobno pitanje: »Jesam li proklet ili odabran?«. 


Vječiti bi s toga očaj mučio kalvinista, da ga nije znao savladati 
dobrim djelima. Jer ne bijahu li ona najprikladnije sredstvo, da se 
raspoznaju pravedni i zli, kad vjera sama uči, da dobra djela ne čine 
dobra čovjeka, ali dobar čovjek čini dobra djela? Baš je dakle u svoje 
umirenje kalvinist svim silama nastojao, da disciplinira i racionaližzira 
svakidašnji svoj život, kako ne bi posrtao, nego što uzornije vršio bo- 
godano zvanje, uvjeren, da svaki uspjeh, što ga postigne, znači jedan 
dokaz više, da ga je Bog zaista odabrao za promicanje sv oje slave. 


Koliko je ovakav kult uspjeha morao pridonijeti razvitku smi- 
šljene energije i nepokolebive ustrajnosti kod. svojih sljedbenika, o 
tom ne treba nagađati: privredni preporod Zapadne Evrope šesnaestog i 
sedamnaestog stoljeća dovoljno jasno to pokazuje. Ali se isto. pokazalo 
i u politici. Jer kalvinistički svetac bijaše opor podanik. Pokoravao se 
samo uvjetno; bezbožnoj se vlasti opirao. No premda se time udaljio od 
lutheranca gotovo u nedogled, ipak se s njime opet sastao upravo na 


polapskom tlu. 

Godine 1613. knez izbornik brandenburški, Johan Sigismund, prijeđe 
na kalvinizam. Njegov sin, Georg Vilhelm, oženio se princesom iz sre- 
dišta njemačkog kalvinizma, Porajnske Falačke; njegov unuk Veliki 
knez izbornik Fridrih Vilhelm I. školovao se četiri godine — 1654. do 
1638. — u kalvinističkoj Nizozemskoj na dvoru i u taboru slavnih Ora- 
nijevaca, odakle dovede sebi i suprugu. Neposredni pak njegovi na- 
sljednici, prva dva kralja pruska, uzeše sebi za žene princese iz welfske . 
dinastije, koja zavlada godine 1714. Engleskom, preporođenom tek malo 
prije u duhu najborbenijeg kalvinizma, Cromwellova puritanstva. 


Uporedo s tim preokretom na dvoru poče previranje i u puku. Već 
Veliki knez izbornik naseli u svojoj zemlji kalviniste iz Falačke, Nizo- 
zemske i Ugarske te izdade 1685. potsdamski edikt, kojemu se proga- 
njani francuski hugenoti odazvaše u tolikom broju, da ih se do kraja 
stoljeća sleglo u Brandenburg oko dvadeset hiljada. Dakako, bježeći 
za nasušnim hljebom, svi ti doseljenici bijahu i suviše srvani, da bi sad 
odjednom unijeli u tihu sredinu lutheranske poniznosti revolucionarni 
prkos kalvinističkog političara; ali su zato donijeli sa sobom pri- 
vrednu poduzetnost kalvinističkog građanina, dok je politička spo- 
sobnost kalvinizma pala u dio dinastiji. 


U oštrom se uzduhu oranjskog tabora Fridrih Vilhelm zauvijek 
izliječio od trpne pokornosti Lutherove, koju je doduše kao »kršćanska 
vlast« i dalje tražio od svojih podanika, ali kao suveren uskraćivao svo- 
me caru. I tome je načelu pribavio sam još i trajnu realnu snagu, ugle- 
davši se u umotvorinu oranskog genija, nizozemsku vojsku. Hiljadu četi- 
rista godina naime poslije rasula rimske legije Vilhelm Ludvig i Moric 
Oranjski u tijesnoj suradnji s profesorima leydenskog univerziteta 
oteše rimsku taktiku opet zaboravi i — podijelivši po njenom primjeru 
nezgrapne gomile stare vojske u pokretne male jedinice, strogo izvjež- 
bane i disciplinirane, — stvoriše baš u najcrnije dane domovini oružje, 
pod čijim se udarcima erušila okorjela španjolska falanga. Za njima se 


pak poveo Fridrih Vilhelm. 


Kao gospodar među sobom gotovo nezavisnih zemalja, razasutih od 
Rajne preko Visle, stalno izloženih pritisku nadmoćnih susjeda, bran- 
denburški je knez brzo shvatio, da se u Nizozemskoj rješava i njegov 
problem. Jer se i tamo radilo o hrpi zemalja, jedva među sobom pove- 
zanih, tlačenih glomaznom silom orijaškog susjeda, pa je ipak, zahva- 
ljujući baš oranjskom izumu, uspjelo čudo, da se iz tih crijepova sagradi 
država, dapače velika svjetska vlast. Misao, da se isto sredstvo primijeni 
i kod kuće, moralo je stoga biti Fridrihu Vilhelmu vrlo blizu, to bliže, 
što ga iskustva tridesetgodišnjeg rata uvjeriše, kako provizorna bijaše 
njegova vlast. 

Duge su godine tuđe čete tako samovoljno gospodarile sjevernom 
Njemačkom, da se brandenburški dvor 16538. povukao na krajnji sjeve- 
roistok, u Prusiju, te se tek vratio, pošto je otkupio odlazak Šveđana 
za teške novce. Ne dakle zamamna slava nizozemskih rođaka, nego i 
bolna lična sramota upućivala je Fridriha Vilhelma, da osnuje po oranj- 
skom uzoru stalnu vojsku i time udari prvi temelj pruskom militarizmu. 
Da je pri tome siromašnog Hohenzollerna obilnim subsidijama podupi- 
rao baš francuski kralj, bila je naravno samo jedna od onih brojnih 
pakosti, u kojima Klio uživa. 

No dalekosežnost Fridrihove reforme ne bi se pravo ocijenila, ako 
bi se gledalo samo na vojničku njenu stranu. Jednako važna bijaše i 
financijska. Jer jedino primjerena i sigurna plaća mogla je privoljeti 
razuzdanog vojnika onog doba, da se pokorava novoj taktici i disciplini. 
S toga je razloga Moric Oranjski i strogo pazio, da plaća vojnike upravo 
točno na sat, što je mogao, jer je raspolagao punim blagajnama prve 
trgovačke države tadanje Evrope. Iscrpeni naprotiv Brandenburg morao 
je istom organizirati i privredu, da bi nosila potrebne poreze, i 
upravu, koja bi ih što potpunije stavljala na raspolaganje vojsci. 

Bezobziran racionalizam prema tome zavlada brandenburško- pru- 
skom unutrašnjom politikom te za sto godina pretvori nemoćnu pregršt 
dinastičkih posjeda u čvrstu jedinstvenu državu. Cijena doduše bijaše 
skupa. Željezna strogost u znaku batina i vješala iziskivaše bezuvjetnu 
poslušnost od svakog i u svemu — prema načelu Fridriha Vilhelma 
kralja: »Blaženstvo je za Boga, ali sve drugo mora biti moje.« Jer 
reformama nije bila svrha, da usreće mase blagostanjem i socijalnom 
pravdom, već i jedno i drugo bijaše samo sredstvo, koje se primjenji- 
vab, koliko i kad je to zahtijevao vrhovni cilj te politike, moć i veličina 
države. A kad bi taj cilj postignut, posljednji u trojstvu velikih Hohen- 
zollerna, Fridrih II., završi djelo svojih pređa time, da udahnu državi 
sile jošiegoizamsile. Jer po njegovu uvjerenju privatni moral vrijedi 
za visoku politiku samo >u svijetu romana«<, za našu zemlju mogu je 
tražiti jedino >»stoici«, koji »sa svojom hladnom ćudi i izgorjelim 
mozgom« stoje daleko od istinskog života. 

Trijezni razum tog prijatelja i učenika francuskih racionalista, koji 
osjećaše isključivo pruski, nije se nimalo žacao zapisati u oporuci od 
godine 1752. s obzirom na mogućnost, da bi carica Marija Terezija nekad 
Francuskoj otela Lotaringiju, bez sentimentalnosti ove teške riječi: 
»Šlezija i Lotaringija su dvije sestre, od kojih se Prusija oženila stari- 
Jom i Francuska mlađom. Ta nas veza sili, da slijedimo istu politiku. 
Prusija ne bi mogla mirno gledati, da se Francuskoj ugrabi Alzacija ili 
Lotaringija, i Prusija može Francuskoj uspješno pomoći, jer odmah 
prenosi rat u srce austrijskih nasljednih zemalja.« I s iskrenošću genija, 

no... 


koji zazire od patrioiskih ispravaka uslužnih historičara, on je već u 
pismu prijatelju Jordanu od 3. marta 1741. kazao o šleskom ratu: »Moja 
mladost, plamen strasti, čežnja za slavom, dapače (da ti ne sakrijem 
ništa) znatiželjnost i napokon neki tajni instinkt oteše me blagom miru, 
koji uživah, a zadovoljstvo, što ću vidjeti svoje ime u novinama i poslije 
u historiji, zavede me.« Bez okolišenja je dakle tu priznao, da ga na rat 
protiv Austrije nije natjeralo povrijeđeno pravo, već na kraju krajeva 
samo mladenački macchiavellizam. Taj je dabome provalio onda s toli- 
kom snagom kroz tvrdu koru u konvencionalnosti ukrućene njemačke 
politike, da posljednje titraje toga potresa doživjesmo još i mu. Jer 
nikakve sumnje ne može biti, da bez Šlezije ne bi bilo ni pruske velike 
vlasti ni austrijskog sloma godine 1866. kod Kraljeva Hradca (Kčnig- 
gritz). Sa Šlezijom pak i prvenstvom u Njemačkoj austrijski bi Nijemci 
svakako ostali tako snažni, da bi se nacionalno pitanje Podunavlja nje 
šilo sasvim drukčije, nego je to učinio svjetski rat. 


To zanimljivije je, da Nijemci još dugo poslije Fridrihove smrti 
nisu bili svijesni epohalnosti njegove vlade, štaviše, da su je smatrali 
gctovo zlosreinom epizodom. Ali kako i ne bi? U spomenutoj svojoj 
oporuci od 1752. Fridrih ispovijeda mišljenje, da se odredbe >»dobre 
državne vlade« moraju slagati među sobom kao dijelovi čvrstog filo- 
zofskog sistema. No >filozof od Sanssoucija« nije uzalud pozvao na svoj 
dvor La Mettriea, pisca zavjetne knjige krajnjeg materijalizma — >L 
Homme machine«. Bio mu je srodan po duhu, misleći i sam u »stroje- 
vima«. Napravio je od svoje vojske automat koji se s istom preciznošću 
kretao na ratištu kao i na vježbalištu, a stavljao ga je u pogon batinama 
i šibama, učeći, da se vojnik treba više bojati svojih oficira nego nepri- 
jateljskih topova. Budući da je tražio smisao državnog ustrojstva u sve 
većoj proizvodnji vojne sile, racionalizirao je državni život kao ameri- 
kanski tvorničar industriju, određujući svakom staležu naročii zadatak: 
seljaku da proizvodi vojnike i hranu, građaninu da industrijom i trgo- 
vinom povećava narodno bogatstvo, plemiću da daje prije svega vojsci 
oficire, a francuskim činovnicima zloglasne svoje »Administration d' 
accises et pćages«, da što većom dovitljivošću grabe poreze iz zlatnog 
bunara narodne radinosti. Na taj je način Prusija za Fridriha Velikoga 
zaista postala stroj, koji je savršeno radio, gdje je svaki čavao bio na 
svome mjestu, ali je bila i samo stroj, gušeći svaki glas slobode jedna- 
komjernim klopotanjem svojih kotača. 


Danas u doba »vođa«< i »totalitarnih« država tehničko bi čudo Fri- 
drihove Prusije izazivalo ushićenje. Potkraj osamnaestog stoljeća suvre- 
menici Herdera, Goethea, Schillera i Fichtea znali su se obuzdati. Po 
njihovu mišljenju Njemačka nije zato čekala šest stotina godina, da 
joj se rodi napokon ukrštavanjem polapskog duha sa francuskim jedan 

tip, o kojemu se smjelo s pravom sumnjati, da li je još uopće njemački, 
Jer Nijemac onog doba bio je kozmopolit, žareći se idealom humaniteta. 

Goethe još usred francuskih ratova u svojim Xenijama poziva Ni- 
jemce, da ne teže sza nacijom«, nego za slobodom harmonično izgrađene 
ličnosti; i: podrugljivo se smije »patriotizmu«, koji se »preživio kao 
popovstvo i aristokratizam«: Čak sramotna katastrofa Prusije kod Jene, 
koja se smatrala za konačnu potvrdu rasula Njemačke, Goethea nije 
nimalo uzbuđivala. Naprotiv, natucajući tradicionalnu nemoć Njemač- 
kog carstva, pisao je Zelteru, da još razumije, »ako iko žali za onim, 
što je izgubljeno, ili što se boji da će izgubiti. No ako ljudi jadikuju 
zbog cjeline, koja je tobože izgubljena, a koje u Njemačkoj ipak nije- 
dan čovjek za čitavog svog života nije vidio, a kamoli se za nju brinuo, 
enda moram svoju nestrpljivost sakriti, da se ne bih pričinio neučtivim.« 
Slično izjavljuje Schiller, da je patriotizam: »samo za nezrele narode«, 
te se raduje, što države i narodi nisu više pocijepani neprijateljskim 
egoizmom, otkako ideal humaniteta veže sve prosvijećene duhove. »Na 
surovom ilu feudalne anarhije — veli — Njemačka je sagradila svoj 
sistem političke i crkvene slobode. Blijeda sjena rimskog imperija, koja 
se sačuvala sjeverno od Apenina; koristi. svijetu neizmjerno više nego 
strahoviti njegov original u starom Rimu, jer spaja koristan državni 
sustav slogom.« A ta sloga, uzvikuje, obuhvaća »u ovo sretno vrijeme« 
veći mnogobrojno društvo evropskih država, .koje kao da sačinjavaju 
samo još »jednu veliku porodicu. < | | 

S ovakvim je nazorima njemački klasicizam ar el morao biti 
pruskom duhu tud; ali mu ni romantika nije bila bliža. Zabacujući 
fetišizam razuma, ona je smatrala države i narode ne više za mrtve 
»strojeve«, kojima barata tehničar, nego za živa bića, koja se rađaju, 
žive i umiru po vječitim zakonima prirode. U očima romantičara cio 
je svijet njima posut kao livada bujnim cvijećem; a kako seljak ne će 
ispljeti tog šarenila, da ne bi pokvario krme, tako ni državnik ne smije 
ugaziti ono, što je historijom niklo, nego mora to njegovati s pobožnom 
ljubavlju, jer je svaki narod dužan, da pridonese svoj dio razvitku 
humaniteta,. kako bi se ostvarilo najsvjetlije priviđenje, »država nad 
državama« ili — prema riječima Adama Millera — »veliki federalizam 
evropskih naroda, koji će — tako mi života — jednom doći«, jer se radi 
samo još » o dvije stvari: o otadžbini i o savezu država, što se jedno 
odijeljeno od drugoga ne može više željeti.« 

. Da se tako visok idealizam nipošto nije mogao pomiriti s dulem 
Fridrihove Prusije, razumije se samo po sebi. Wieland je želio svakomu 
da ga »dobri Bog sačuva od sreće živjeti pod Fridrihovom batinom ili 
žezlom<. Hamann u Kočnigsbergu, Herderov .mentor, držao je, da za 
Istočnu Prusiju »nije bila tolika sramota. zavisjeti o. Poljskoj« koliko o 

Berlinu. Winckelmannu, jednom od otaca njemačkog klasicizma, pruska 
se monarhija toliko gadila, da bi bio volio biti >obrezan Turčin, nego 
Prus<. Najčešće ju je pak napadao pjesnik njemačkog jedinstva, Arndt. 
Njemu se Prusija činila »najmučnija i najdespotskija vojnička država 
najnesnosnije monarhične aristokracije«. Fridrih sam bio mu je mrzak 
kao zli duh, koji je nanio Njemačkoj najviše štete i presjekao posljed- 
nju vezu između krutog sjevernog Nijemca i mekog njegova brata na 
jugu. O kakvom njemačkom patriotizmu Fridriha Velikoga nije htio ni 
čuti, jer ako bi trebalo njega smatrati za njemačkog patriota, onda bi 
to bili također — Richelieu i Napoleon. Još u grob dobaci kralju osudu: 
>Proklet je, tko se odriče naroda, i bijedno uspijeva djelo čovjeka, koji 
nema ljubavi.« 

Ogorčenim glasovima duhovne elite pridružio se i kreštavi zbor 
širokih masa. Već za Fridrihova života, prilikom svog boravka u Berlinu 
1778. Goethe se čudio drskosti »lopova«, koji klevetahu pruskog heroja, 
a grof Mirabeau, premda oštar kritičar Fridrihova sistema, ipak se 
zaprepastio, kad je na sam dan kraljeve smrti čitao sa svakog lica vedro 
zadovoljstvo, što je napokon umro onaj, koji je Prusiju uveo u prvi red 
evropskih država. Zaboravljena je bila slava tolikih pobjeda, zaborav- 
ljeno i četrdeset i šest godina asketskog samoprijegora u službi države; 
odjednom je svijet od cijele baštine vidio samo još lance, u koje je 
»prokleta dužnost« kovala Pruse, dok se Nijemac već slobodno šetao 
čarobnom baščom humaniteta. 

U toj protivnosti Polablje napokon sazre za duhovno jedinstvo s 
Njemačkom. Burno pozdravljen, Schiller osvoji svojim dramama Berlin; 
romantika se tu utabori i kao svjetionik nove njemačke kulture osnova 
se berlinski univerzitet. Opojen Weimarom i Rajnom, i Prus se sada 
klanjao čovječanstvu; no u taj blagdan Evrope Francuz ponovo zahvati 
u njemačku sudbinu: Napoleon uništi carstvo, osakati Austriju, razori 
Prusiju i združi ostatke Njemačke u savez, čiji su sinovi smjeli liti 
svoju krv za slavu Francuske po ratištima cijele Evrope od Španjolske 
do Moskve. 

U modernoj evropskoj historiji, ne izuzev ni svjetskog rata, nema 
veće tragedije od ovog hladnog nasilja nad njemačkim idealizmom; jer 
baš u času, kad narod žuđaše, da trajno obori poisdamsku kulu sile, 
Napoleon mu dokaza, da se u politici oprašta svaki grijeh, tek jedan 
ne — slabost. S toga ni pobjede kod Leipziga i Warterlooa ne vratiše 
idealizmu više stare snage, već ga kao tvorca njemačke sudbine iznova 
zamijeni Fridrihov egoizam sile. Kao njezin glasnik Hegel je učio sada 
omladinu, da država u prvom redu znači silu, a da ta sila »nema više 
dužnosti nego da se sama sačuva«, makar i nepravdom, jer »varka uma«, 
koji vlada svemirom, ipak obraća čak i zlo, da konačno posluži dobru. 

Reakcija, izazvana francuskom najezdom, išla je dakle još daleko 
preko Fridriha unatrag, proglašujući s filozofske stolice berlinskog uni- 
verziteta, da zlo, što ga počini državnik, zapravo nije zlo, već samo drugi 
oblik dobra. A kao da taj blagoslov moralnoj ravnodušnosti političara 
još nije bio dovoljan poticaj za neumitan realizam, ministar vojni 
Boyen stvorio je 1814. — i.on pobuđen iskustvima francuskih ratova — 
narodnu vojsku opće vojne dužnosti, kojom je odsad mogao pruski ple- 
mić-oficir odgajati sa v narod u duhu velikoga kralja. 

“ Nov rod čeličnih realista izađe narednih decenija iz te spartanske 

škole: Roon, Molike s drugovima, na čelu im princ Vilhelm, kasniji 
prvi car. Kao branioci monarhične prevlasti i pruskog egoizma sile, 
odmah odvažno prihvatiše boj s duhom zapadnog liberalizma i nacio- 
nalne države. Dugo se borahu bez odluke, i već se činilo, kao da će biti 
nadjačani, kad im priteče u pomoć Bismarck, te ih pouči, da ni najbolji 
mač ne koristi, ako se ne zna, kako i kad ga treba zgrabiti. 
U mašti svoga naroda živi Bismarck kao »željezni kancelar«, kao 
ljuti Hagen Nibelungenlieda, koji čuva stražu, ne puštajući orijaški 
mač iz ruku. Ovakav se priviđao također njemačkoj omladini Austrije 
za nacionalnih borba sa Slavenima. No odgovara li ta slika istini? 

Prije svega se mora imati na umu, da Bismarck sam za tradicio- 
nalnu ulogu pruskog plemstva nije mario. Nije želio biti oficir, pa se i 
birokracije tako brzo zasitio, da se sa dvadeset i pet godina povukao na 
svoj posjed Kniephof, jer —kako kaza — »ja hoću svirati kako se 
meni sviđa, ili uopće ne ću.« Tek poslije dvadeset godina slobodnog jun- 
kerstva vratio se opet u državnu službu, kad mu se dala prilika, da kao 
pruski zastupnik u frankfuriskom vijeću Njemačkoga saveza vodi poli- 
tiku po svojoj zamisli. 

Od hohenzollernske se Prusije Bismarck odvajao osim toga i potpu- 
nom nestašicom racionalizma. Svugdje je oko sebe osjećao živu prirodu 
— klijanje, rastenje dozrijevanje —, a taj je osjećaj premio i na 
politiku. 

Država mu nije bila »slučajan agregat prava«, mrtva zidina, po- 
dignuta kao »bedem u borbi sviju protiv sviju«, već biće, koje živi te 
se organski razvija. Prema tome uspijeva samo onda, ako nesmetana 
nikakvim geslima i odasvud pozajmljenim teorijama »slijedi« jedino | 
»svoje interese<« i sluša glas »državnog egoizma«, koji joj nalaže, da 
traži vlast i opet vlast za postignuće visokih svojih ciljeva. No ta se 
vlast uzdrma »burnim zahvaćanjem u državni poredak« i »nemirom«, 
>kojemu se tako silne mase kao državne cjeline ne mogu predati, a da 
ne budu oštećene u svome organizmu«. U takvim slučajevima državi 
pripada pravo samoobrane, jer slabost izaziva kod susjeda utisak ma- 
torosti, a kod vlastitih podanika osjećaj teške bolesti, tako da napo- 

sljetku svatko »ima pravo, tko na vladu razvali svoja usta.« Država 
dakle stoji za Bismarcka usred života kao prava ličnost, čovječja po 
svom vladanju, a prema tome i Poni: za nj nije drugo nego državna 
pedagogija. 
| Kako se moderni odgojitelj brižno č čuva, da ne smrvi djetinje samo- 
niklosti u tvrdom kakupu šablone, tako se i Bismarck branio, da izopači 
Prusiju po katekizmu krutih doktrinaraca. Svi, kojima bijaše Paris 
»Meka civilizacije« i Engleska iskonski zavičaj slobode, mišljahu, 
da su tamo otkrili uzor pametna ustava, koji treba samo primiti i Prusija 
bi ozdravila od svih reakcionarnih grčeva. Neprestano se Bismarck 
protivio tako slijepom veličanju tuđine. »U Prusiji — reče, — samo je 
ono ustavno, što izlazi iz pruskog ustava. Ma štogod bilo ustavno u 
Belgiji ili Francuskoj, u Anhalt-Dessauu ili ondje gdje zora. mecklen- 
burške slobode rudi: ovdje je ustavno jedino ono, što izvire iz pruskog 
ustava.« Da treba odredbe, koje su »konstitucionalne« >u Engleskoj, 
Francuskoj, Belgiji« »s to ga razloga uvesti u Prusiju«, činilo mu se smi- 
ješno, i bez samilosti se rugao pristalicama te logike, što bijahu »samo 
prevodioci francuske makulature.« »Što nas je uzdržalo, — kaza poslije 
revolucije —, to je bio baš izrazito pruski duh, to je bio ostalak kleve- 
tane Prusije, koji je preživio revolucij ju: pruska vojska, pruska riznica, 
plodovi dugogodišnje pruske uprave, živa uzajamnost, koja u Prusiji 
postoji između kralja i naroda. To je bila odanost pruskog stanovništva 
naslijeđenoj dinastiji, to su bile stare pruske vrline časti, vjernosti, 
pokornosti i hrabrost, koja napunja vojsku počevši od njenog kostura, 
časničkog zbora, do najmlađega novaka.« m | N 

Naravno, tko se toliko oduševljavao ličnošću stare Prusije, nije 
mogao kolebati u pitanju političke metode, jer je bilo za nj moguće 
fedima načelo: »Svakoj državnoj ličnosti lična politikal« Za.nju pak 
nema pravila, kao što ga nema ni za odgoj čovjeka, i tako se Bismarck 
tu opet slagao s pedagogom, dopuštajući u »tako eminentno praktičnoj 
nauci« samo »iskustvo<«, »put empirije«. Uvijek se ponovo vraćao na 
misao, da treba prilike uzimaii kakve jesu, a ne kakve bi bile možda 
poželjne; i neumorno je zaklinjao političare, da misle >»organski«, 
»držeći se pravca naprijed« i »čineći u tom pravcu svaki korak, koji se 
pokaže u taj čas mogućim i neškodljivim«. Uvjeren o točnosti svog 
gledišta, opominjao je doktrinarce, da >»ne podređuju udobnost, ugodnost 
prebivanja, sigurnost zgrade ljepoti pročelja, naučnom pročelju«, te se 
obraćao protiv »luksusa«< liberalizma, konzervativizma i sličnih — izama, 
koje si može država istom priuštiti, »kad je kuća već čvrsto sazdana« 
i »kad je narod gotov sa svojim vanjskim zadaćama«. 

Samostalnu, nezatrovanu tuđim zabludama, s dubokim korijenom u 
domaćoj grudi, iz koje srče sok, da se, sve divnije razvija u svojoj ose- 
bujnosti, takvu si je dakle Bismarck predstavljao svoju državu. Ona 





BISMARCKIPRUSKIDUH 69 


nema više ništa zajedničko s jeftinom robom trgovčića političkim dok- 
trimama; za nju vrijedi, što je Tacit nekad govorio o Germanima: ona 
je »tantum sui similis«,y nalik samo na sebe. Njen vrući dah osjećamo 
u historiji drugog pruskog carstva, jer baš u duhu te nove, iz tvrde 
zemlje zbiljnosti ponikle državne ideje Bismarck je riješio njemačko 
pitanje. | ; n | 

Borio se protiv frankfurtskog parlamenta, kad njegovi predstavnici 
izabraše pruskog kralja za cara revolucionarne Njemačke. No borio se 
i protiv svoga kralja, kad taj pripremaše jedinstvo Njemačke erfurt- 
skom »Unijom«, ne videći opasnosti, da bi podložio time Prusiju save- 
znom parlamentu, gdje bi se mogla stvoriti većina protiv nje. 

Razum i srce jednako se u Bismarcku protivljahu tim stramputica- 
ma politike. Jer, kako vidjesmo, njemu bijaše podloga državnog bića 
vlast. A sada da se »dade vlast za sjaj«? Frankfuriske dogme ostajahu 
Bismarcku omražene i onda kad ih je prihvatio njegov kralj. Jer njeni 
apostoli, činilo mu se, pobrkaše »dva sasvim različita pojma«: »jedin- 
sivo i pravo s jedne njemačke tribine držati parlamentarna predavanja«. 
X U njihovim je crno-crveno-žutim bojama vidio samo >»boje pobune i 
barikada« i nadao se, da se nitko ne će usuditi »narinuti pruskom duhu 
ustav Unije«, ili ako bi pokušao, da bi u pruskom duhu »našao Bucefala, 
koji bi zbacio u prah nezvanog nedjeljnog jahača zajedno s njegovom 
crno-crveno-žutom uzdom«. Jer »mi smo Prusi i Prusi hoćemo _ ostati«. 

Bismarckove se želje ispuniše. Frankfurtski se parlament srušio 
već 1849., a iduće se godine morala Unija također razići na zahtjev 
Austrije, koja je u Olomucu iznudila od Prusije pristanak na obnovu 
Saveznog vijeća u Frankfurtu. Kao oslobođen teške more, Bismarck 
tada izjavi u pruskom saboru, da bi ga rat za Uniju »samo živo pod- 
sjećao na onoga Engleza, koji je slavno pobijedio nekoga stražara, da 
bi se mogao u stražarnici — objesiti«. | 

Dakako, nacionalisti imađahu o tome svoje mišljenje. Zbunjeni 
»njemačkom opsjenom«, siđoše sad sa svojim idealima na ulicu, otisnuše 
ih u bojama i skovaše u značke, kojima se može tako udobno izbjeći 
napor ličnog uvjerenja. Kako se komercijalizacija političkih ideja onda 
tek počela provoditi, riječ se »njemački« naglo napojila tako »osebujnim 
čarom«, da je prodirala u sve šire krugove, naturivši im sugestivnom 
moći golemih brojeva oholu samosvijest monopolnih patriota. Tvrdo- 
korno zamjenjivahu svoju ideologiju interesom Prusije, te se zgražahu 
zbog sljepoće drugih, koji nisu htjeli pristati na njihovu alternativu: 
>Prusija nek postoji kako mi hoćemo, inače nek propadne!« 

Bismarcku je ta tjesnogrudnost značila revoluciju. Jer nije tražio 
njene suštine u nasilju :i zulumima, već u razdraživanju duhova; a o 
tom nije više sumnjao, čim je vidio, da nacionalist >svo je mišljenje 
pretpostavlja« volji države. Samo s gađenjem zato gledaše na »šugavi 

hermelin njemačkog patriotizma« — iako se s njegovim ciljem slagao. 
Jer geografski obujam njegovih nada nije nikad zaostajao za carstvom 
njemačkih nacionalista. >Pruski orao kao vladalac od Memela do Don- 
nersberga« bio je i njemu predmet vrućih sanja; no način, kako ih je 
ostvario, bio je bez primjera, samo njegov. Drugi su vodili politiku po 
hirovima nedozrelog svog naroda, a on samo u smislu historijski uzrasle, 
žive države. Zaronio je u njenu bit, zamislio se u njene potrebe i želje, 
dok se nije s njome srastao i disao njenim dahom, nalik na plemen- 
osjećanja. 

Potajno one sijevnuše, kad je Bismarck natuknuo prilikom ras- 
prave o Olomucu, da »bi možda tko volio zaratiti s jedinog razloga, 
što njegov kralj i ratni poglavica govori: Ta mi se zemlja sviđa, hoću 
je imati«. Neprikrivena pak zasja ta prirodnost, kad Bismarck drugom 
zgodom isticaše, da se Fridrih Veliki sigurno ne bi žacao »istim pravom, 
kojim je osvojio Šleziju, zapovjediti Nijemcima, kakav im treba biti 
ustav, ne prezajući od opasnosti, da mora možda baciti čak mač na 
tezulju.« Elementarno vlastoljublje jedre države govorilo je tu iz Bis- 
marcka; samo je njime uspio uspostaviti Njemačku. 

Nije mu padalo na um, da dugo mudruje o interesu Njemačke. Pa 
i zašto? Arndt se u svojoj slavnoj pjesmi: »Was ist des Deutschen Va- 
terland?« usrdno molio, da bi mu došlo prosvjetljenje, dokle se pružaju 
njemačke granice. No morao je zanijemjeti, smeten bujicom odgovora. 
Je li dakle imalo sada više smisla, da se neuspjela anketa proširi još i 
na interese Njemačke? Zacijelo se ne bi našlo ništa drugo nego hrpa 
praznih pouka o tome, što bi trebalo Njemačkom savezu. Ali do toga 
nikome ne bijaše stalo! »Korist za Savez — ljutio se Bismarck — ipak 
ne može biti jedina svrha pruske politike. Jer bi bez sumnje bilo za 
Savez najkorisnije, da se mi i sve (ostale) vlade njemačke podredimo 
Austriji vojnički, politički i trgovinski Carinskim savezom; pod jedin- 
stvenim bi vodstvom Savez u ratu i u miru sve druge stvari postizavao, 
jer bi zaista postao otporan čak i za slučaj rata.« »Djetinjasto« se činilo 
Bismarcku »varati javnost«, da Prusija upravo »žudi od plemenitog 
samoprijegora, da se žrtvuje za Njemačku«; mnogo je volio otvoreno 
priznavati, da se ona »ne će ni truna brinuti za Savez, ne bude li nagra- 
đena primjereno svome položaju«. Jer kako on osorno naglašivaše, Pru- 
sija je bila »prvo velika vlast, a onda tek član Saveza.« Bezobzirno je 
time raspršao zagušljive oblake političkoga licemjerstva, pokazujući 
sebe i svoju državu u prirodnoj golotinji, nabrekle od pruskog egoizma, 
s divljom željom, da ga zasiti. Zanos, koji je godine 1848. zarazio dapače 
pruskog kralja, tako da je proglasio: >»Prusija se odsad rasplinjuje u 
Njemačkoj!«, taj mu se zanos činio sramotan, jer mu bijaše izvan svake 
sumnje, da Prusija mora Njemačku voditi, ako ne će da okalja »misiju 

pruskoga kraljevstva«. Prusija po Bismarcku dapače nije mogla više ni | 
da živi bez prevlasti nad Njemačkom. Jer njene vijugaste i isprekidane 
granice »ne bijahu povoljne za zdrav državni život«; njeno je »usko 
tijelo« moralo još rasti, inače bi smalaksalo pod teškim teretom »suviše 
velikoga oklopa.« | 

I je li — pitao se Bismarck — to prusko samoljublje uopće iako 
protivno njemačkim nacionalnim interesima? Ta, svi ipak »trebahu tjes- 
nije sjedinjenje njemačke vojne sile tako nužno kao nasušni hljeb«; svi 
trebahu »novo i gipko uređenje na polju carina i nekoliko zajedničkih 
ustanova, da bi se materijalni interesi zaštitili od šteta«, koje dolažahu 
>od neprirodnog toka granica između njemačkih zemalja<«. I napokon 
ne bi li se moglo izaći ususret čak revolucionarnim idealima frankfurtske 
demokracije, a da od toga Prusija nikako ne bi stradala? 

. Bismarck ovakvim razmišljanjem nije iznevjerio sam sebe. Jer 
Frankfurt bijaše opasan tek dotle, dok je svojatao cijelu vlast za zajed- 
nički parlament. Čim bi se toga odrekao priznavši samostalnu vlast mo- 
narha, koplje bi izgubilo otrovni šiljak, ie moglo postati čak skupocjen 
štap, o koji bi se pruski kralj slobodno oslanjao. Ili treba li se u istinu 
svakako plašiti »pravog, iz neposrednog sudjelovanja cijelog naroda iza- 
šlog narodnog predstavništva?« Nije li bilo naprotiv gotovo sigurno, da 
»nijedan, ma kako vještački izumljeni organizam saveznih vlasti ne bi 
isključio« tako pouzdano svako trvenje »dinastičkih i partikularnih in- 
teresa« kao baš moderan parlament, njihov »korektiv«? Dabome, Prus 
se trebao samo predati naravnom egoizmu svoje zemlje, i mogao je sebi 
laskati, da »nema ništa što bi bilo više njemačko, nego baš razvitak 
ispravno shvaćenih partikularnih pruskih interesa«. 

Dotle je dakle Bismarck savijao i popravljao krive šipke njemačke 
politike, dok nije mogao smjelo uzletjeti — sa Prusijom na kormilu, 
s »teutonskim đavolom« kao putnikom. Na tom je letu sticao sad pobjedu 
za pobjedom: 1864. ugrabi Danskoj Schleswig-Holstein ; 9. travnja 1866. 
pruži ruku njemačkom nacionalizmu, predlažući Saveznom vijeću saziv 
njemačkog parlamenta direktnog, općeg prava glasa; 3. srpnja iste go- 
dine bitkom kod Kraljeva Hradca protjera Austriju iz Njemačke, a 18. 
siječnja 1871. proglasi u Versaillesu pruskoga kralja već za njemačkoga 
cara. 

Zasluga pak za to ne ide Fridrihovu Prusiju mrtve tehnike, već 
živu, demonsku državu genijalnog kancelara, koji je oživio pruski ego- 
izam sile organskim shvaćanjem romantike. Od nje je naučio, da je 
država ličnost, koje se individualnim svojstvima politika ima da prila- 
gođuje. Zato je bio zaista željezan, dok je vladao muževnom Prusijom, 
no zato se i smjesta pretvorio u oprezna liječnika, čim se iz teških 
borba rodilo još nježno dijete njemačkog jedinstva. 

LJUDMIL HAUPTMANN 


NA 


DVIJE PJESME 


PJESMA 


Uvreda je siromaštvo 


i neimaština, 

kad proklinješ momaštvo 

i smrt ti je baština. 

Tad liječnik veli: 

podrum, napor i slaba hrana 
ugasiše svjetlost njegovih dana. 


A mi smo grobari ovdje. 

Za dvadeset dinara dnevno 
uzeše nas ko robove, 

da drugima kopamo grobove _ 
i da na koncu ipak | 


unjih padnemo sami. 


— Ali grobari dugo žive — vele — 
i kasno onamo prijeko sele, 
k onima, što mir i sreću stekoše. 


Grobari prebaciše lopate 
i »zbogom« na odlasku rekoše. | 
TOMISLAV PRPIĆ 


BRAZDI PRED KIŠU 


osjetiti iznad sebe težinu oblaka 
i tugu usnulih ptica u krošnjama 


vidjeti u velikim očima krave tugu nekazanu 
i hvatati kapi kiše na dlanu 

ko drveće provoditi dane 

i pasti ko šljiva sa grane 


nad glavom teže oblačne ponjave 
misli predu — ča Lisa šti Beli 

u krošnjama su se oblaci zapleli 
jedna je ptica pala sa grane 

1 grana sama ostane 


nebo miriše na južne vjetrove 
ljube se ptice i oblaci u granama 
IVO LADIKA 

Pod Klekom Vladimir Varlaj 


REPORTER 


Susret 


Jesen je dozrijevala i snjom grožđe na odrinama. jakiaaavi lišće, 
što drhti na najmanjem vjetru, kida se i zasipa jarke među baščicama u 
malom polju, stisnutu u vječni sivi kamen. Sinoćnja kiša, što je iz pre- 
puna žlijeba rigala na ulicu, očistila je jarke i potoke, u kojima se bila 
uhvatila zelena sluzava kadifa, žablja ložnica. Nebo je bilo oprano i 
vedro, a krševi smionih oblika zadirali su oštrim vršcima u modrinu. 
Sunce je još ljetno i bez umora šeta pred svjetska vrata, a nikako da 
dođe jednom i pred vrata Ibrahima Duranića, koji, iako nije za rešet- 
kama, osjeća lance na rukama, progon za petama i ubode u čitavo ti jelo. 

Teško je njemu, teže nego ikomu njegovu otkako se zametlo sjeme 
Duranića. Kad se obazre u ovu jučerašnjicu, vidi samo jad i čemer, obe- 
navljene starce, utučene muževe i usplahirenu mladost radi gubitka 
onoga, što generacijama bješe uporište. Nestade zemlje, radi koje se 
stari njegovi biše, skoro bez odmora, na sve četiri strane svijeta. Oteše 
je hajdučki, a zatim, malo pomalo, vidi on to istom sad, počeše se ti star- 
ci i muževi i mladići usrpljivati; jer dođe glad i nemaština; i prodade 
se što se prodati dalo, samo ostaše krovovi nad posrebrnjenim glavama 
kao mauzolej za života načinjeni, da u se prime, kad bude no ispi- 
jene živote. 

X Tako on danima, kad iziđe iz Pama da to sve u svojoj kući ne gleda, 
osjeća zadah triju leševa, što ih ostavi u onom gluhom domu s malim 
rešetkastim prozorima i krovom od kamenih ploča. Tri leša, tri genera- 
cije. Baba, koja uporno vjeruje u Boga i da će zaista jednom doći konac 
zlu, da će ona to još doživjeti, iako joj je osamdeset i pet zima uzoralo 
lice i savilo tijelo u gudalo, i koja nikad ni uzdahom nije zaželjela tuđe; 
majka, koja ne zapamti ono dobro, osim iz priča, i koja osjeti gorak 
život kad zakopa muža, a kćer posla i nehote da prodaje tijelo svoje 
krhko i mliječno, da bi se njime uzdržavala porodica, i kad i te tijelo 
pođe ocu, a ona svojom rukom poseže za tuđim; i sestra, mala i umiljata 
kao janje, koja proživje za kratak čas roman, koji joj zareza zrele crte 
na dječjem licu. Pođe on i ostavi tri ove karijatide, da čuvaju težak krov 
starog očinskog doma, pa zađe u polje izvan grada, zaustavi se na po 
puta, i promatra, kako dršće trepetljikin list, kad drugo rašće i ne osjeća 
gibanje zraka. Pa gleda to i gleda, i sluša vodu, kako neravnim jarkom 
plazi i razlijeva se u, dnu bašče među zelen. Dočeka on i zvijezda, i zavali 
se usred djeteline, gleda ih kako niču i cvatu, kako ih je sve više. — 
pod onom :gore je njegova mladost, njegov život, osamnaest godina, žene 
i sjaj, — pa dočeka i kako ih nestaje do zadnje, kad se krš zakrvavi-i 
sunce se zaputi komadićem njegova neba. Prođe on i.kroz grad i vidi 
bez duga gledanja i ono, što drugi ne mogu da opaze: Vidi on. čovjeka, 
koji je ostavio kod kuće gladnu ženu, a.na ulici gladnu i bosu-i:odrpanu 

djecu, i pošao da im za onu tanašnu nadnicu kupi pregršt brašna, šaku 
riže i žlicu ulja, pa je saznao pred krčmom, da ta nadnica i nije nadnica, 
da su u brašnu pšenične mekinje, da šaka riže ne može zasititi onolika 
otvorena zjala, a žlica ulja ne može to sve zamastiti toliko, da zalogaj ne 
davi, i od jada je zapio onaj sitniš i pred krčmom pao bljujući špirit, 
dok su prolaznici glasno psovali: >»Pijanica, propalica! I ovakovima se 
daje prilika, da pošteno zarade, a oni svu nadnicu propiju. Sramota!« 
Vidi on i prosjaka, koji prvi put izlazi na ulicu i nespretno stoji na 
uglu ne pružajući ruke, jer je u tom poslu novajlija. Prolaznici misle, 
da se to starac umorio i čučnuo ukraj puta, pa će, kad se odmori, poći 
kući, a on zna da je to starcu spram mrtvom glavom i od nekog dje- 
tinjskog nesnalaženja ne umije pružiti ruke da zaište, jer ju je done- 
davna pružao samo da njome udijeli. I samo te i takove slike on vidi, 
pa pobrza iz ulica, gdje se prolaznici gurkaju u žurbi i spotiču jedni o 
druge, i zađe u samotnu aleju, u bašču kafane, gdje ljeto daje priliku, 
da u sjeni odrina čovjek zaroni u dušu svoju. 

A toga dana se on iznenadio i začudio, iako je već mislio, da se ne 
može ničemu začuditi niti ičim iznenaditi. U jednom uglu bašče, još sje- 
natu, iako sjena svaki čas biva tanja, vidje on driga svog iz dana, koje 
je ubrajao u život, jer ovo sada je mrcvarenje — čovjek mrtav nezako- 
pan —, vidje Lajosa Szant6, poznanika i prijatelja iz Pešte, kada su 
prskali švi na vojničkoj stezi, a oni zagrabili objema rukama u pune 
vojničke blagajne kao obični vojnici preobučeni u časničke odore. 

Zagledali su se netremice. Lajoš je ustao, raširio ruke i krkljajući 
nešto u grlu zagrlio ga ne puštajući ga za dug čas iz ruku. Kao da je to 
san, u koji ne vjeruje, pustio ga malo, promjerio još jednom, i opet za- 
grljaj i poljubac. Sada uzajamni. 

— Ti? Otkud ti? Da li si to ti, Lajos? 

— Sigurno, kao što vidiš. Malo sam se udebljao, zar ne? A ti? Činiš 
mi se kao isposnik. No, znaš, mnogo si se manje promijenio od mene. 
Vitak si, mršav, mladolik. Ali pazi! Šta ja to vidim? Jesu li se to proša- 
rale sljepočice? 

Gorak osmijeh i neodređen pokret rukom bi odgovor. 

— Trinaest je godina prošlo od zadnjeg našeg viđenja. Odakle da 
počnemo? 

— Pusti to, Lajos, sjedi da te malo vidim. Željan sam Evrope, ma- 
džarske Evrope. Da te se nagledam, pa ćemo onda zboriti. Ili, pravije, 
ti zbori, ja ću te slušati. Ja sam i tako skoro zaboravio tvoj govor. I 
mučno se, kako vidiš, izražavam. Već trinaest godina nemadoh prilike, 
da ga čujem i njime zborim. Uostalom, pazi! Ah ništa važno; htjedoh 
te upozoriti na špicla, koji nas sluša, ali nije toliko inteligentan ni da 
moj jezik razumije, a kamo li tvoj. Dakle, da čujem. 

— Pa kod mene nije bilo kakvih promjena. Ja zapravo nemam ni- 
jednog dana iza ondašnjih dana, za koji bi mogao reći da je bio pun 
događaja, da ga je bilo vrijedno ili moguće zapamtiti. Nešto sam imao 
u ruci; znaš, ja sam od one zadnje rekvizicije poslao sve ocu, i kad smo 
izišli iz zatvora kao mučenici, ja sam to sve nenačeto našao. Time sam 
započeo veliki posao. Imam uređene papirnice u Pešti, amerikanska 
skladišta, prodavaonice na veliko. Lijep posao; no može čovjek sebi pri- 
uštiti i malo odmora i putovanja. Posao i s njim imetak se koti, da me 
je upravo strah, dokle će to tako, jer se tom u nisam nadao. Ne da se 
potrošiti, pa eto. Tako, sad znaš sve. Pobjegao sam malo od posla. Sad ja 
slušam, a ti zbori. 

On je nervozno svijao cigaretu, zataknuo je u cigarluk, pripalio i 
otpočeo nekako tiho, kao da to sam sebi zbori a ne Lajosu Szantć, koji 
ga širokih usta sluša. 

— Ništa se nije u mene desilo. Ili, možda bi bilo pravije da sam re- 
kao, toliko se toga u nas svih desilo, toliko mnogo, da je teško to iska- 
zati. Tu, na sto koraka od nas, jednog hladnog jutra ja sam izbačen na 
stanici i čekam, a nema vlaka, koji bi došao po me. Došao sam i ostao tu, 
nepomičan, bez posla, bez volje, bez smisla da bih što počeo, što se u 
normalnim prilikama zove rad. Tako sam počinjao koješta raditi, ali 
bez uspjeha. Zapravo, spočetka, to i nije bilo ništa. Otac je još bio živ, 
malo ušteđevina se brzo potrošilo. Dobilo se nekakvih obligacija za 
kmetovske zemlje, koje su se prodavale čak i u osminu normale. I toga 
je brzo nestalo. A šta bi se s tom sitnicom i započinjalo? Oni, koji su to ulo- 
žili u kakvo poduzeće, brzo su propali, jer treba se roditi trgovcem i 
imati barem jednu-dvije generacije trgovaca, pa da se zna trgovati. A 
mi smo imali za sobom generacije posjednika, koji su, po potrebi, uzi- 
mali oružje u ruke i išli u rat na pljačkaše, koji su krali ovce i koze po 
našim pašnjacima i ogradama i palili kuće i pojate naših pitomih seljaka 
tamo na granici ove ojađele zemlje. Potrošilo se to sitniša brzo, i onda 
se iznosile iz kuća uspomene na prodaju. Znaš li ti, šta je to prodati 
uspomenu, prodati svetinju, da se utiša glad? Ne, ti to ne znaš, ali bolno 
je to. Prodavao se najprije nakit, pa staro oružje, pa ćilimi, pa se napo- 
kon našlo ljudi, koji su kupovali naše stare listine, sultanske fermane i 
vezirske bujruldije, a mi smo i to prodavali. 

Samo da ti ovo ispričam. Bijaše neki beg Turajlić. Imena mu se ne 
sjećam, a ne znam, zna li mu ga itko. Svi su ga zvali samo Beg. I jednog 
dana prodade i on snop nekih zaćađelih papira, smotanih u trube i pre- 
vijenih, dobi nekolike stotinjarke, pa se zapi. Zapi se i propi sve to za 
jednu noć i ne opi se nikako. A besposlenjaci neki, koji su s njim pili 
cijelu noć, kad već bi sve potrošeno, stadoše ga zvati: »Bjež'!« »Lopovi 
jedni, hulje, zar moje vino piti, pa sad tako na me?!« veli on njima, a 

jedan će od njih: >Kakav si ti beg, po čemu si beg? Pokaži nam ferman 
od sultana, da vidimo, jesi li beg!« I on se siromah smrče, iziđe iz dru- 
štva, a dječurlija za njim zalaja: >Bjež', bjež'!« I dva tri dana je bježao 
ispred: progonića kao sumanit, pa onda skoči u vagu i tako pobježe za- 
vazda. 

Prodalo se sve. I ono, što se zove djevičansko poštenje, setale se 
pomalo iznositi na pazar. Ti znaš, kolika je to riječ ovdje. To u velikom 
svijetu ne znači ništa, a to je kod nas nekad značilo najviše, sve. 

“>Iu kući, gdje sam se ja rodio, bilo je toga. Dalje da ti ne pričam. 
oSjedili su nijemi, zadubljeni u misli, koje su vezale prošlo i danas, 
samo se misao nije zalijetala u sutra. Szantć ga je gledao pun bolećive 
“ sućuti. Gledao je to veliko, vitko dijete, koje je bilo obijesno i podu- 
zetno u doba dovršavanja rata, a koje sada s trideset godina ne zna, šta 
da radi. Eto, on bi ga, za ljubav onih lijepih dana zajednički provedenih, 
poveo opet na Dunav, ali kako da mu to ponudi. Nekad su zajednički 
krali — on to otvoreno sebi priznaje — i nije se jedan drugoga stidio, 
jer je svik onda krao do šta je doći mogao, a sada bi on odbio poziv 
prijatelja u grad na velikoj rijeci, jer bi to bila neka milostinja, a ovaj 
se još nije naučio primati je. Možda bi je u duši katkad i poželio, ali to 
ne bi smio nitko vidjeti ni znati za to (kao što se nekad nosilo žito noću 
iz bogatijih kuća u siromaške i ostavljalo za dvorišnim vratima, da ne 
vidi siromah tko mu je donio, niti da tko vidi putem komu se nosi, a 
svrha je postignuta, jer je gladnome data prilika, da osjeti ugodnost si- 
tosti, a bez poniženja, kad bi mu se dalo pred svijetom, pred svjedokom). 
'. — No, pa kako, kako? Ja ne razumijem, kako se to može živjeti 
tako. Treba jesti, odijevati se, treba... Ti si eto odjeven, skoro kicoški, 
na koži ti se vidi, da si lijepo hranjen, al od čega prihod, zarada... .? 

— Od čega, od čega? Hm... tja... — i slegnuo je ramenima za- 
gledavši se neodređeno u modri, oprani krš. 

— Oprosti, možda je ovo nezgodno, što te pitam! Znam da je težak 
odgovor, ali prijatelj j sam ti, to znaš, pa me zanima i pomogao bih ti. 
Živ čovjek jesti mora, a nitko ne da tek onako. Svšk traži novac. Znam 
da si ti mogao danima piti crnu kavu, nespavati po nekoliko noći, kad 
smo se bojali da su nam goniči razno za petama, ali danas, kad si tu, 
reci mi, ako možeš, ako ovo ne zadire previše u tvoju dušu. 

— Bolje da ti ne govorim. Svaki put sam zatekao kod kuće večeru, 
svaki put sam imao ručak, a često se jela ni dotaknuo nisam. U domu 
nas :je četvero. Tri žene ija. Tri žene: baka, mati, sestra Hasnija. Jedna 
od druge trideset i pet godina starija. Hranimo se lišćem. Nije to lišće 
ni od spanaka, niti od kakve druge biljke, nego obligacije, oblagacije, 
laž. Piše stotina, znači trideset. Čekaš po godine i odrežeš kupone, a 
trebaš ih mnogo imati, pa da nešto dobiješ. Odrežeš dakle kupore i imaš 

.malo novca, toliko da.ne umreš, a još manje da živiš. Oni, koji su te 
šarene papire prodali, kad su ih primili, ako nisu preselili u neizvjes- 
nost, sada izvjesno žive kao smetlari, maltari, podvornici, a možda po- 
gdjekoji od njih i kao pisari po kojekakvim uredima. | 


Ja slučajno imam tih papira nešto više, da se močže životariti, i 
mogao bih ih i za jednu noć probančiti. Ali, mislim, oni bivaju svako po 
godine manji i tanji. (Zemlja se ne mijenja; ona je ostala jednaka, 
samo malo više natovarena nego prije, pa je zadihana i umorna). Bivaju 
tanji i manji, par godina, pa ih nesta. A ako ih mi, što od njih živimo, 
preživimo, koliko ćemo još živjeti i od čega onda? 

— Čuješ, ti to tako čudno zboriš. Ja ne znam, ali ti bi mogao pisati, 
čini mi se, nekako, no, kako bih rekao, nešto za velike svjetske novine, 
neku ljudsku reportažu, o ljudima za ljude, koji hoće da misle. Ne 
znam, da li si me razumio. Neku umjetničku reportažu, tako nešto... 


— Ah pusti, — odmahnuo je objema rukama umorno, — gdje bih 
ja to. Uostalom, tko pametan to čita? Šta su novine? Stupci golicavih 
lascivnosti ili slinavih sentimentalnosti. Zar danas istinu reći? Eto, 
obazri se po ovoj bašči! Vidiš onog čovjeka u žaketu i onu dvojicu du- 
gajlija s onim vezanim balegama navrh glave nad uhom. Onaj mali 
nije nijednom od onih ni do sise, ali zato s grdnim novcem. Taj novac 
mu nije od plaće, dakle je jednostavno krađa. Od toga novca dade kat- 
kada narodu, koji ga bira, koji vagon kukuruza. Ljudi mu se klanjaju, 
mole ga za intervencije, uslužni su do krajnjih granica ljudske servil- 
nosti prema moćnijemu, a pazi ga, kako je malen i smiješan, mali ma- 
ljušni pendrek. A da si malo prije naišao kroz grad, vidio bi čovjeka 
vezana lancima, s ovčijom kožom preko ramena, za njim policaj, a za 
njima čopori djece i znatiželjnika, besposlen svijet — pa šta da radi; 
ide ta cirkuska družba, a čovjek s ovčjom kožom preko ramena zaustavi 
se nasvakom raskršću i viče: »Narode, ja sam ovog ovna ukr'o<«. Ako ne 
vikne dovoljno glasno, onda ga gurne zakon pod rebro: »Viči glasnije!« I 
on viče što ga grlo nosi, a narod daje komentare: »Ukrao Husković u Pa- 
late ovna, zaklao ga, meso sasjekao u kotao, svario i kod kuće s djecom 
pojeo, pa policija na vrata (znaju oni njega!). Nisu zatekli ništa osim 
košćurine i kožu. Sad eno kožu pokazuje.« Zar ne, kazna kao u srednjem 
vijeku, a samo zatoštojeu sitno ukrao. Te, sve u svemu, po najboljoj 
dnevnoj cijeni šezdeset. A onaj tamo, kad ode u Paris, u Moulin Rongeu 
prolumpa za noć koliko dobije plaće za po godine. Ali on nije ukrao, 
jer se radi o velikim, neobično velikim svotama. Pa to je li da se piše? 
I tko to da tiska? Gdje su te novine? 


— Evo ti adresa. Jamčim ti za svaku takvu refleksiju dobar hono- 
rar, da će te iznenaditi. 

— Honoraru bih se zaista prije iznenadio nego zatvoru, pendreku 
i ostalim čuvarima i zaštitnicima pravde. Ne, dragi moj, ja to ne ću. 
Misliš li, da bi se to komu svidjelo. Onoj masi, što podržava novine 
dnevno ih kupujući da nađe nešto u njima, da na se ne misli, da 
zaboravi svakidašnjicu. Ne, ne. 

— Daj se lati toga posla. Jedan si od sto hiljada, koji su ostali bez 
posla, ali ne propusti to. Možda će tih sto hiljada mrijuckati i pomrijeti 
skoro, to se popraviti ne da. Danas nije vrijeme sentimentalno. Nema 
filantropa, koji bi ih htjeli spasiti. Da su gdje u Nigeriji, možda bi se 
našao kakav bogati Oncle Sam, da im pošalje kinina i pastora da ih 
spasi od groznice i duševne bijede i smrti. Ali ja tebi mogu pomoći i ne 
ću da vjerujem da ćeš me odbiti. Uostalom, ne razumijem da se odbija 
za jelo smok, kad se od tih obligacija ima samo kruh. Dakle, ja imam 
veza. Zastupnik sam jedne tvornice papira, najveće kod nas. Većina 
tiskara, gdje se tiskaju veliki dnevnici, nabavlja preko mene papir. 
Samo jedna riječ, i ti si dopisnik kojeg hoćeš lista kod nas. Naravno ne 
dopisnik jednog malog mjesta, nego dopisnik jedne pokrajine, jednog 
golemog skupa ljudi. Samo tako i u tom duhu. 

— Da ti pravo kažem, još se nikako ne mogu oduševiti time, ali 
ako mi pođe za rukom da što vidim i osjetim što bi zanimalo i druge 
osim mene, napisat ću i poslati na te, a ti to onda daj gdje hoćeš i neka 
jezik dotjera tko ga dobro zna, dok se ja ne izvježbam, jer, eto vidiš, 
kako često zapnem da se izrazim, pa mi katkad i ne pođe za rukom. 
Davno li ono bješe naše na Dunavu. 

— Davno, davno... 

T zanesoše se mislima u kraj i vrijeme preranoga sazrijevanja i 
njihove mladosti. Misli su bile katkad glasne, pa šaptave i nijeme dok 
je mrak prašio s Istoka i plavio nebo prema Zapadu gutajući crven, pla- 
vet i napokon bljedoću nebeskog Zapada iznad džinovskih krša. 

Ljudi iz krša 

On nikad nije trčkarao za vijestima, jer šta se tiče kojeg bilo či- 
tača velikog madžarskog dnevnika, da se sluškinja Ime Prezime otrovala 
lizolom, jer se osjetila bremenitom, a ljubavnik je napustio, kad toga 
imaju na pretek i kod kuće. To ne bi bilo interesantno ni onda, da je 
ta sluškinja član neke stare begovske porodice, jer i to je već obična 
stvar. A kako se njegov »kolega« osjećao sretnim, kad je mogao svome 
listiću za tako što dojaviti bilo dopisom bilo u veoma važnim slučaje- 
vima (ubistvo, samoubistvo) telefonom. Kako li je bio očajan, kad se 
za ljetnih dana sve stiša pod sunčanom tegobom, pa nitko ni da umre 
(on bi odmah pisao: ugledni građanin... obljubljena siarica... siro- 
tinjska majka... veličanstven sprovod... ucviljenoj porodici...), ni 

da se pobije, ni da se utopi u rijeci, i sve je tiho, mirno kao mrtvac na 
odru, a on nema šta da javi, iako mora svakog dana odaslati listu, po 
pismenom ugovoru, barem tri vijesti, pa tako piše o potrebi popravka 
Wilsonove ulice, o polijevanju Masarykova šetališta (ta imena su došla 
i do sel4) i o čišćenju otvorenih kanala. 

Nije htio namjerno ni gledati po svijetu, a ipak je vidio više, nego 
što su drugi vidjeli. Da je to, što je viđao, rekao kada drugima oko sebe, 
oni bi se nasmijali i rekli bi mu, da je preosjetljiv. Iskrsavalo je to 
preda nj netraženo i nenametljivo. Bilježio je više za sebe, jer je bio 
skoro i zaboravio da je obrekao Szantou pisati za koji list. Tek katkad 
bi poslao koju refleksiju, umornu priču, kakav lirski odsječak. Ali svega 
vrlo malo za cijelu zimu. I sve je bilo tiskano. A Szanto ga je nuikao. 

Tako je on pisao jednom prvih ožujačkih dana o Jeanu. Bio je to 
hrabar pilot. Izvodio je najsmionije akrobacije svojim avionom, kao 
što mu je i djed bio vanredan konjanik, da je zadivljavao paše, koji bi 
provodili vojske na ustaše i zastavljali se radi odmora u Polju. Kad mu 
je u jednom čarkanju na granici ubijen konj, vratolomnom brzinom 
vješto je s njega skočio, da ga ne pritisne. Tad je Jean (drugovi su ga 
tako zvali, jer je svaki imao po jedno ime osim rodnoga), kad mu se pokva- 
rio avion na visini od osam stotina metara, izmanevrirao spuštanje bez 
ikakvih zlih posljedica po se i po pratioca (osim što je odgovarao za 
upropašteni avion). Nije imao namjeru da javlja, da se jedan avion 
skrhao (toga bude svugdje često), nego da uporedi djeda na konju i 
unuka u avionu, vješte u upravljanju. 


Proljeće propjeva u čovjeku i u prirodi, i jednog dana dođe glas, 
da su se seljaci pobili s financima u Vučjim Vl4kama i da ima jedan 
financ mrtav. 

Vučje Vlake! Sjeća se on njih dobro. Bilo je još pred rat, kad je 
kao dječak išao s ocem u selo, da vidi kako im napreduju ovce. Put je 
vodio kroz Vučje Vlake, a seljaci su im rekli, da treba tuda ići ili kad 
dobro odani ili dobrano prije zalaska sunca, jer se vuci tuda provlače 
iz planina k rijeci, da ugase žeđ i usput da u Polju što zagrizu. Jedni idu 
iz planine, a drugi u planinu, i svi istim uskim puteljkom prorezanim 
kroz krš kao procijep. Dva konja pod tovarom ne mogu tuda uporedo 
proći, a kamene litice u visini ništa što se ne sastaju, da se vidi samo 
vrpca plavoga neba, kad je vedro, a zimi, kad se namrači, strah je čo- 
vjeka i danju proći. 

To bi nešto bilo, — reče i pođe. Znao je, da su to šverceri, koji tuda 
prolaze noću kao i vukovi, da pronesu svoj plijen iz Donjega Polja u 
Gornje, gdje će ga prodati Gornjašima, a ovi će ga onda ponijeti u 
bližnja sela, pa čak i preko planine. Dostizao je i prestizao seljake, koji 

su vodili za sobom konje bez tereta. Drva su prodali u gradu, i sad se 
vraćaju svojim kućama sa svojim brigama. (Dobio šesnaest, a brizga loja 
dvanaest; botana po osam, a treba je najmanje za jednu preobuku tri. 
to je dvadeset i četiri i onamo dvanaest, heee, trideset i šest, a onda dobio 
šesnaest. Treba još dvadeset. To je još dvaput u grad s dvoje konja, a 
za to treba četiri dana). A onda se sjetio, da ne treba žuriti. Nije to da- 
leko, a istom je pola dana. Pa može gdje u Gornjem Polju i noćiti. Za- 
boravio je već, kad je noćio pod samim nebom i gunjem. Sjeo je kraj 
puta i odmarao se. Naišao je drvar, odrpan kao strašilo za ptice u bo- 
stanu. 


— Da uzjašem, Ramo? | 

— Umorni su mi konji, — - promrmlja se] jaki i ne osvrćući se na nj. 

— Dat ću ti dva. 

Strignule su mu uši kao u zeca. 

— Odmah? 

— Evo. — I zajahali su oba. Htio je da sa seljakom povede razgo- 
vor, ali je znao, da je on nepovjerljiv prema svakom upeglanom čelja- 
detu. (Sad je i on istom opazio, da je pošao u selo bez ikakve pripreme). 

— Umlatili ga, a? 

— Eeh. 

— S duhanom pošli? 

Slegnuo je ramenima, kao da je htio reći: »Ništa prirodnije od 
toga. Tko drukčije i da ide uz Vlake osim šverceri i vuci po noći i drvari 
za vida, kad se vraćaju iz grada.«< Jahali su uporedo. Ponudio je seljaku 
kutiju, da smota cigaretu. 

— Kako se živi? 

— Dan za dan, dok i smrt za vrat. 

— Vazda u drva, a? 

— Još malo, pa će i njih nestati. Sad ih siječemo uvrh planine. Za 
dvije-tri. godine ćemo ih sjeći s onu stranu, a onda će trebati tri dana, 
dok se stjeraju u grad. U nas kod kuća se lože samo treskotine i po 
kršu čupamo kadulju, pa time vatru ložimo. . 

— Sigurno pušite samo eškiju? 

— Vala, ako si i preobučen financ, ne ću ti reći nego kako 'no je. 
Kad budemo i seljaci, nismo pali na glavu, da za onaj prstovjet duhana 
u papiru plaćamo koliko se ovim Donjepoljcima plaća u Otkupnom 
uredu za kilu. Mi ga kupujemo po dvadeset, pa kad ga prokrhamo u 
Gornje Polje, ili nam ga oni izbace, već vrijedi dvaput toliko, po što ga 
prodajemo planištacima, a oni ga dalje nose i pronose. — Najednom se 
zaustavio u pričanju kao da sebi predbacuje: »Jesam li budala? Sve mu 
kazah, a Bog zna, tko je i šta je.« — A šlo ti ideš gore? Da nisi sudac? 
Rekoše jutros, kad sam pošao u grad, da čekaju nekakvu komisiju. 

— Nisam ja u tom poslu. Prahnulo mi da iziđem malo. gore. I prije 
sam izlazio s ocem, pa i djed mi je Npr i šukundjed. Gore 
u Zlomušica.. 

— Pa ti si ada Duranić. 

— Jesam. | 

— Pa što ćeš sada gore? Roj 

— Eto, kažem ti, na um palo mi da obiđem malo gore, iako ja tamo 
nemam ništa svoje. 


— U njih leži onaj financ što je ranjen, a onaj jadnik u Vlakama. 
Čeka komisiju. Strahota u njih i pogledati. Kraj puta leži nauznač, rasci- 
jepljene glave, a svukud okolo poprskala krv. Mora da je sinoć prigu- 
stilo obojima. Jer i iza švercera je ostao krvav trag do pod selo. Zapuca 
sinoć oko ponoći kao da so bacaš na vatru. 

— Bude li toga često? 

 —Pa i nije. Kad se ovako šta oglasi, onda i financi bolje čuvaju 
kasarne, a šverceri promijene neko vrijeme put. Nevolja je to jedna. 
Onako zdrav, mlad, pa eto sad gotov. A možda ima ženu i koje dijete? 
Jad, pa eto ti. Živjeti ioni moraju, a i mi. A u ovakvim stvarima stra- 
damo opet mi i oni. Ja ovo kažem mi, ali ja baš to nisam nikad radio. 
Seljaci iz Donjeg Polja, gdje samo o duhanu rade, prebace ga nama, 
osim ono što ga predadu otkupnom uredu, a mi drugima dalje. Zaradimo 
štogod i mi i oni, a i financi službu vrše. Uhvate koga, gdjekad pripucaju 
za kim, možda koga i rane, i ubiju, paetoi pro se od njih smrkne. 
A svega toga ne bi trebalo, da ima među ljudima. 


— Bi li se imalo gore gdje noćiti? 
— Pa lako je za to, ako nisi izbirljiv. Gdjegod u . Pojeku po slami 
gunj baciti, a drugim se pokriti, pa k6 carska majka... 


— Bi li me ti primio na konak? 

— Bih, pa kako ti bude. A sad ćemo malo sjahati. Strmenito je 
ovud, pa kad bude i živina, grjehota ju je mučiti. 

Sjahali su i sprva malo geguckali, dok su otegli noge prežuljane 
o drvene stranice samara. Kroz ždrijelo Vučjih Vlaka vjetar je s planine 
bridio. Konji su uznemireno strigli ušima, čim su unišli u klanac. Tu 
je dan uvijek kratak, jer se sunce rijetko nadviri u dubinu. 

— Eto, još malo, pa ćemo izbiti do onog mrivog. Evo za ovom 
prvom okukom. Ha, eno dvojice žandara na onom kamenu. Čekaju si- 
gurno komisiju. A pod kamenom je on, siromah. | 

Došli su i nazvali Boga žandarima, koji su bili ukrućeni i šutljivi. 

— Jeste li se obazirali, ide li kakva grupa ljudi, sauni 

— Nema nikog za nama dokle oko hvata. 

.— Čini mi se, morat ćemo ovdje noćiti.. 

— Pa kad se ovo svrši, iziđite malo gore. Dobro mi došli, kadgod 
naiđete. 

— Hvala, doći ćemo, možda i večeras, ako kojom srećom za vidika 
izbije komisija. 

Obazreli su se na leš, koji je raskročen ukraj puta ležao, pa zaja- 
hali konje i pošli dalje. 

Kao kad se putuje dugim tunelom, u kome dim guši putnika, pa 
se iziđe iz njega i otvaraju se svi prozori na vagonu, tako i Ibrahim Du- 
ranić osjeti neko razvedrivanje u duši, kad ugleda pred sobom polje. 
Široko i ravno, makar pogdje i izbijao tvrd kamen isred njive ih 
livade, a nasuprot klancu blag uspon planine, gole, kamenite, samo na 
najvišim vrhovima s nešto bukava, ono mu obli toplotom i nježnošću svu 
nutrinu. Na ustalasanim: mjesiima kuće sitne i šćućurene, pojate i to- 
rovi. Bojažljiv dim nad gdjekojim krovom. 

— Eto k meni ćemo. Smrkava se. Valjat će što zaločit pa pod gunj. 

— Ja bih volio gdje naizvanu da izbaciš malo slame i jedan gunj. 

— Rano je još za spavanja naizvanu. A ovo je kao i planina. Ako 
ti baš hoćeš, onda ću i ja noćiti kraj tebe. 

Prolijetala su djeca kraj njih, zagledavala se u stranca i bježala. 

— Je li vam materešina doma? — upitao je djecu, kad je došao u 
dvorište i svezao konje. 

— Jest, — odvratilo najstarije. 

— Kaži joj, da sam joj rekao, neka položi konjima i neka mi po- 
šalje čanak mlijeka i dvije kašike na gumno. I hljeba. A ti iznesi tri 
gunja! 

Na gumnu su večerali kruha i mlijeka. Crna kruha i tvrda. Ni život 
tu nije bolji od kruha, od takvoga kruha. 

— Kako je s mlijekom u tebe? Ima li ga dosta? 

— Varenike koliko Bog dadne, mlaćanice koliko domaćica hoće. 

— Ti sve na šalu okrećeš, — nasmiješio mu se Ibrahim. 

— A da što bi jadni čovjek. 

— Hoćemo li ovdje i leći? 

— Hoćemo. Daj, Sajo, gunjeve! 

Namjestili su se na slami, po kojoj je gostu bio bačen gunj, a 
drugim se pokrio do vrata. Veliki pas tornjak se smotao niže njih po- 
krivši repom gubicu, nakon što je dobro onjušio gosta. 

— Šta misliš, Ramo, hoće li sutra osvanuti lijep dan? 

Ali je seljak već spavao. »Uostalom, možda on i nije Ramo, misli 
Ibrahim, »ali je ovdje svaki drugi čovjek Ramo«. A on je gledao nebo. 

Zvijezde, sestrice drage, zvijezde, gledam vas i miran sam gleda- 
jući dubinu neba i vaš sjaj. Svaki čovjek ima svoju zvijezdu na nebu 
i dušu u tijelu. I kad se zagleda u koju zvijezdu, pa ako pogodi da je 

to ona prava, ona njegova, onda mu duši otješnja njegovo tijelo i ona 
mora odletjeti i utopiti se u zvijezdi. Ima okrutnih ljudi, a njihove su 
zvijezde one krvave. Njih nema mnogo, ali su sve krupne. Ima umnih 
ljudi i zlatnih zvijezda, a zvijezde onih nevinih su biseri, one najsićuš- 
nije blijede nebeske pjege, onaj bezbroj posijan na nebu iznad mene 
i iznad svakoga, tko gleda u nebo. Zvijezde radnih ruku. Da, ona naj- 
sitnija, ono zrnašce bisera je zvijezda ovoga čovjeka kraj mene što leži. 
Zvijezde, sestrice drage.. 


— Bogme si spavao, da ne može bolje. Došli i žandari iza velikih ja- 
cija i paščad se uzlajala, a ti kako si legao, onako i zaspao, pa spavaš 
li spavaš. — Tako ga Ramo ujutro diže, da se okrijepi mlijekom. | 

— Jelii komisija došla? 

— Jest. Ojutros će onoga financa u grad, a oni izišli u selo. Sjatilo 
se ojutros još nekakvih žandara osim naše patrole. 

— Pa i ja ću k njima, da vidim šta su pronašli. 

— Zajedno ćemo. Oni su u Zlomušica. 

Zlomušice imaju osim svojih kuća i staja još jednu visoku zgradu, 
kulu, što im je pripadala iza rata. Duranića kula. Nije ga to nimalo po- 
treslo. Pregorio ju je davno. Čovjek se u nesreći tješi, da nije sam. A 
8 njim saučestvuje sto hiljada. U kulu se navraćaju obično gospoda: 
komisije, ovako, kojom zgodom, liječnici kad urezuju ospice, geometar 
kad dijeli dva pedlja zemlje četvorici braće. 

Komisija je sjedjela u čardaku, a on ne pođe odmah gore, nego 
sjede na kamene stepenice, koje svana vode na prvi kat. Široko dvorište 
je bilo popržnjeno. Stara baba je čučila kraj tora i ispuštala koze mu- 
zući ih na vratnicama promećući im dižvu među noge i potežući za sise. 

— Rrke, vuk te zakl'o, zar nisi mogla pričekati, — proklinjala je 
baba kozu kupeći brabonjke s mlijeka. — Prrss, bara, na, na, — i baba 
ih je propuštala jednu po jednu štrcnuvši od svake iz sisa po dva-tri 
pjenušava mlaza jemuže. 

Do tora je bila viđaća kuća i dim se provlačio kroz krov od ražene 
slame. Tamo je snaha tucala jaja u tavu — za gospodu u čardaku. I 
došla mu misao na sliku, po kojoj je on učio jezike, dok je išao u gim- 
naziju: Dans la cuisine la jeune villageoise prćpare le dćjeuner. Sur le 
seuil de la porte la grand'mere est assise. Elle tient son petit-fils sur ses 
genoux. Le petit caresse un monton blanc. Uber den Steg, der iiber den 
Bach fiihrt, geht ein Madchen. In der linken Hand halt sie einen Strauss 
von Veilchen. Za babu, naravno. I neke lastavice prave gnijezdo pod 
krovom kuće, kojoj bi ovdje rekli dvorac. I djed trijebi gusjenice s 
trešnje, koja je u cvatu, a djeca, s obligatnim vijencima od lišća na zla- 

tokosim glavicama, igraju kolo. A nad svim: tim božjim blagoslovom 
pjeva ševa u zraku. 

Baba je pomuzla i zadnju kozu, a curica jod dvanaestak godina po- 
tjerala ih je prutom iz dvorišta prema planini. Jedno dijete od pet-šest 
.godina, zavezana čela nekakvom krpetinom (uopće, ovdje su sva djeca 
imala ili čvoruge na glavi ili razbijeno pa povezano čelo) uvlačilo se u 
kokošinjac, da izvadi jaja. Snaha je pronijela kajganu u čardak.. 

Malo iza jela sišli su na dvorište i snijeli ranjena financa, blijeda 
i povezana, da su mu samo oči virile. 

— Strašno je bilo, — šaptom je govorio, — to nisu bili ljudi, nego 
divovi. Dvadeset ih je bilo, ako nije više, a nas samo dva. Jadni moj 
drug! Nosili su pune vreće. A kad smo ih pozvali da stanu, ni obazirali 
se nisu. A kad je on zapalio iz puške, onda su i oni osuli iz revolvera 
kao roj pčela. I umakli ovamo u selo. | 

— Pa gdje su ti žandari? — razgoropadi se sudac. — Zar nisu nikog 
sumnjiva našli u selu? 

Ali ni žandari nisu sjedili skrštenih ruku i pomoliše se: iza ugla 
goneći gomilu seljaka, koji su podržavali jednoga ranjena u nogu. 


— Jednog pravog smo našli. Krv je tekla putem do pod selo, pa 
je morao biti u selu, jer nije imao kada otići u planinu. A ni ovi nisu 
čisti. Svi će se oni u zatvoru iskazati. 

Za njima su povirivali drugi seljaci, što su ostavili posao toga dana, 
da vide, kako će se to sve svršiti, i bojažljivo stupali u dvorište držeći 
se zida. A ranjenik je zvjerao očima po skupu šibajući bičem svojih 
pogleda po uniformama i odijelima, koja nisu kao u njega: bijela ko- 
šulja, modre suknene čakšire, crvene dokoljenice, zeleni p&s i fes sa 
šarenom maramom i sve kao namjerno izderano sa zakrpama na zakr- 
pama. 


— Deder ti nama reci, tko je bio s tobom? — pita ga sudac. 

— Ljudi. 

— Koji su toljudi? 

— Vi ste škole svršili, pa s v e znate. 

— Daj ti nama, dobar čo/j'če, njih kaži, pa će tebi lakše biti. 

— Mene ste ljeh uhvatili, a prije ćete mi dušu izvaditi, nego ime 
: ijednog od njih pređe preko mojih zuba. 

— E, pa kad je tako, nema se šta čekati. Treba ići. 

Namjestiše ga na konja. Bio je Ramin konj, a na sebi je nosio Ra- 
mina ranjena brata. 


— I Ramo je sinoć onako zaspao odmah kad je legao, kao da ništa 


ne zna, — misli Duranić, pridruživši se golemom skupu, koji je kretao 
u grad, — a sigurno ima i njegova nešto on d j e, kod one krvi i krvava 

trupla u Vlakama. I kad prođe jučer onuda i ne pogleda leš, niti se 
promijeni u licu, kao da prođe kraj krepane vaške. 

— Eto tako danas idem zalud u grad, — tuži mu se Ramo, a sve 
se u duši boji, da i njega ne zadrže koji dan u zatvoru. — Da sam barem 
na onog konja natovario drva, da izbijem današnji trošak. A ovako će 
biti reda otkinuti od onog jučerašnjeg. I Bog zna, ostat će tamo sigurno 
godinu, to mu ne fali, a meni je reda radili i za svoju i za njegovu kuću. 

A ranjenik se grči na konju i mršti se držeći se za jabuku na sedlu, 
dok na drugom konju finance kunj ja zavijene glave kao novorođenče. 


I do tri mjeseca, kad je izliječio nogu u bolnici i osuđen na godinu 
strogog zatvora (svejedno nije nikog odao od svog društva), išao je s 
drugim kažnjenicima piliti i cijepati drva. Jednog dana ga vidje Du- 
ranić, kako se izmaknuo od posla (pilio je drva u podrumu neke državne 
ustanove) i prišao podrumskom prozoru iznutra, a Ramo čuči vani, u 
uzanom vrtu kraj ulice, zapalio cigaretu pa je puši i dodaje kroz pro- 
zar hapšeniku, koji jes požudom udiše i brže opet dodaje Rami, da ga 
stražar ne opazi, a Ramo je iek meće na čas sebi u usta, pa kad uhvati 
stražareve oči, opet je dodaje bratu, koji mu šapće: 

— Smiju li sada zasjesti u Vlakama? Pronosi li se? 

— He, he, — smješka se Ramo, — dogod ga oni plaćaju po četiri, 
a on se može prodavati po četrdeset, pronosit će se vazda. Pa da i zaspu 
Vlake kamenom, p. bi svi j e t sebi drugi put. 

(»Duranići«) Mo a, = ALIJA NAMETAK 


PRED ŠUMOM 


Danas je šuma zeleni gušter, 

zeleni gušter na suncu. 

Borovi, hrast, stare bukve 

i grudi mlade breze. 

Danas bi tako divna bila šetnja Loreni 
a ipak je sve strašno . 

i puno jeze. 


No ja: stari grješnik grada 

kušat ću uništit sjetu gradskog tornja, 
sjetu divne gradske žene, 

nostalgiju za tramvajske tračnice, 
avione ptice grada, . 

sjajne i odvratne pogrebe, 

blizinu mrtvačnice. 


Raskinut ću sve spone, 

sve konope koji me vežu, 

i malim puteljkom otrčat u šumu 
gustu, zelenu i svježu. 


Danas je šuma zeleni gušter, 
zeleni gušter na suncu, 
Ja stari grješnik grada 
stojim sam: pred velikom Njome 
i molim dopuštenje sada. 
RADOVAN ŽILIĆ 


ARTUR HAZELIUS 


Osmvač nordijskog muzeja 1 Skansena 
O 100-obljetnici njegova rođenja 


Artur Hazelius rodio se 30. studenoga 1833. u Stockholmu u Švedskoj kao sin 
). A. Hazeliusa, brigadnog generala. Jednostavnu drvenu kuću, u kojoj su u to doba 
boravili njegovi roditelji, prije nekoliko godina oprezno su razločili, prenijeli je iz 
skromne ulice predgrađa i nanovo izgraditi u Skansenu, u tom prostranom muzeju pod 
vedrim nebom, u Skansenu, koji je jedan i to bitni dio Hazeliusove tvorbe: nordij- 
skog muzeja i Skansena. 

Ime Hazeliusa već se davno pročulo i izvan Švedske, po svim zemljama, u ko- 
jima se proučava povijest narodne kulture i promiču etnografska istraživanja. Sada 
je eto minulo već 100 godina od njegova rođenja, pa je bez sumnje opravdano raz- 
gledati životno djelo ovog čovjeka i sve ono, čim je on umio poslužiti nauci. 

Po svojem obrazovanju, Artur Hazelius bio je u prvom redu lingvista i filolog, 
pa je vekk dio svojih nastojanja posvetio studiju i razvitku švedskog jezika. Po uči- 
teljskoj djelatnosti stekao je već u mladim ljetima vidni položaj u švedskom učitelj- 
stvu. Značajna je činjenica gledom na njegovu duševnu dispoziciju, u isti čas idealnu 
i praktičnu, da je već mladenačku svoju djelatnost razvio jednako u području nauč- 
nom s obzirom na učiteljevanje, zanimajući se i3pak i dnevnim aktuelnim pitanjima 
kao što je primjerice školska organizacija i ortografija švedskog jezika. Krajem go- 
dine 1860. ova je djelatnost toliko obuzela njegove umne snage, da je napustio lekto- 
rat zato, da se sasvim posveti svojim planovima reforme u znatno većem opsegu. I 
samo malo godina iza toga postede on od lingvista muzejskim čovjekom. Godine 1872. 
on je — regbi sasvim neočekivano i bez suradnika — započeo sabirati predmete, koji 
Bu ga zanimali gledom na etnografiju i na povijest švedskih običaja; s tim je pred- 
melima naredne godine on uredio i otvorio mali muzej, koji je prozvao: >Skamlinav- 
skom etnografskom zbirkom«. Tokom trideset i više godina sav se posvetio razvija- 
nju pravog muzeja iz ovog malog temelja, i to s besprimjernim marom. Umro je za 
trajanja radova započetih u Skansenu dne 27. svibnja 1901. Njegov zavod dosegao je 
zamaešne razmjere i budućnost njegova bala je sigurna. Problem konstrukcije bio je 
riješen. Zbirke su u to doba sadržavale više od 90000 brojeva. Tridesetak činovnika 
razne vrste radilo je u različitim sekcijama, dok je cjelokupnog personala bilo čak 
108 članova. Vlada je dobrohotno podupirala Hazeliusovo nastojanje povećavajući 
postepeno subvencije; preuzela je i nordijski muzej i Skansen među službene javne 
zavode, aki im je pustila inače prvotnu njihovu slobodu i pravo, da sami sobom upra- 
vljaju. 

U doba, kada je Artur Hazelius počeo razabirati potrebu, da se sabiru, sačuvaju 
i znanstveno proučavaju običaji i naziranja švedskog puka, njegova vjerovanja i 
obredi, da se — jednom riječju — stvori povijest njegove kulture, Švedska je bila 
zemlja, u kojoj je živjelo više seljačkog stanovništva, nego danas. To je stanovništvo 
živjelo najvećma raštrkano u malenim zaselcima po čitavom prostoru zemlje. Gradovi 
su bili maleni, a industrije su bile upravo na početku onog moćnog zamaha, po ko- 
jemu se — tokom minulog pola stoljeća — toliko izmijenilo ekonomsko stanje Šved- 
ske, kao i njezin položaj u svijetu. Ovu golemu promjenu, koja je vidljivo zarezala 
duboke brazde u tok pučkog života, uočili su unaprijed sredinom prošlog stoljeća 
mnogi ljudi, koji su osjećali predznake novog doba. Pa i u drugim zemljama mogao 
se razabrati analogan ili sličan pokret, koji je značio iščezavanje tipičnog pučkog 
Života i kulturno izjednačivanje naroda. Začudo je, da je samo u Švedskoj, a u Šved- 
skoj pak samo Hazekius znao ovu spoznaju pretvoriti u promišljenu i mamu djelat- 
most. Sposobnosti su njegove, da izvrši takav rad, doista bile posebice pogodne, pa to 

u neku ruku može objasniti, kako se to zbilo, da je Hazelius — star već oko 40 godina 
— bez prethodnog studija mogao postati povjesničar umjetnosti, a uza to još i muzej- 
Ski ravnatelj radišan i spretan i — još i više — jedan od najznatnijih u toj struci. 
Prava predispozicija bila je duboko usađena u samoj biti njegove ličnosti. Među du- 
hovima ravnodušnim, zaplašenim i bojažljivim Artur Hazelius bio je silan: idealista. 
čovjek, koji je smatrao smionost najvećom ljudskom vrlinom. No dok se ovakovi 
umni darovi susreću najčešće uz pemanjkanje ravnovjesja i zdravog rasuđivanja, zbog 
čega. su i suviše slobodni nagoni i časovita raspoloženja; pa um ne može dovoljno 
njima upravljati, on je uzato posjedovao izvanredno praktičnu duševnu dispoziciju, 
smisao za gotovo pretjerani red, sposobnost rasuđivanja i razlikovanja naučno disci- 
pliniranu. Pokretna sila. koja ga je vodila u ovom području, u kome je realizirao naj- 
ljepše svoje životno djelo, mogla bi se izreći jednom jedinom riječi, punom sadržine: 
patriotizam. Bitni zamašaj, što ga je zauzela u ličnosti Hazeliusa ljubav prema svemu 
onome, što je bilo švedsko, dade se možda razjasniti donekle njegovim odgojem i opće- 
nitim prilikama onoga doba. Njegov je otac bio čovjek neobičnih. vrlina, vojnik, umnik 
i politik. U Švedskoj — tokom prve polovine 19. stoljeća — prevladavala je u nekim 
krugovima romantička nacionalna orijentacija, slična onoj, koja je onda prevladavala 
iu mnogim drugim mjestima u Evropi, ali je tu bila među ostalim i duboko proniknuta 
duhom sasvim švedskim pa se izražavala najvećma u nastojanju upravljenom prema 
svemu, što čini povijest naroda radenika i pacifičkih napora, nasuprot entuzijazmu, 
koji se isključivo zanosio duhom viteškim, duhom velikih ratničkih podviga. U neko- 
liko se taj nacionalni švedski romantizam približavao utopijskim sociološkim nauča- 
njima, što su se tada javljala u zapadnoj Evropi. Velik dio djetinstva Artura Haze- 
liusa odvijao se baš na ladanju, gdje ga je otac namjerice dao odgajati da djetinju 
njegovu dušu ne uprljaju beskrvni utjecaji gradskog života; tako je om za rana pri- 
mio živu impresiju prirode i pučkog života, a to se smatralo — prema tadašnjem obi- 
čajnom naziranju, koje je naprijed razloženo — najboljom osnovicom. za. uzgoj .čo- 
vjeka. Mnoga je iskustva stekao na brojnim putovanjima, što ih je za vrijeme školskih 
praznika pješke poduzimao po zabačenim krajinama švedskim; ta su iskustva bila 
jezgrom znanja i osjećanja švedskog duha, švedske prirode i života mjegova naroda. 
Malo bi njegovih suvremenika bilo moglo sabrati u tolškoj mjeri takovog znanja i 
iskustva. I upravo na jednom takovom putovanju u Dalekarliji, što ga je godine 1872. 
poduzeo u pratnji mlade svoje žene, — utvrdivši neosporne promjene, što su nastale 
od. vremena njegova đačkog putovanja istim tim krajem — upravo na tom putovanju 
osjetio je u svojoj vidovitosti potrebu, da valja spašavati, dok je još vremena, uspo- 
mene i veze tradicije, da valja osigurati suvislost u razvitku švedske kulture. 

U našim danima — sto godina iza Hazeliusova rođenja: i tridesetak: godina iza 
njegove smrti — njegova djelatnost: pokazuje već obilne plodove. Djedovsku: kuHhuru 
visoko poštuju. u: Švedskoj. Njenu uspomenu čuva stotinjak društava i: mjesnih :mu- 
zeja, od kojih su neki uređeni po uzoru Skansena. Sam Nordijski muzej neprestance 
napreduje. Inventar njegovih zbirka premašio je god. 1932. broj 190000. Starinskih 
zgrada, što se čuvaju u Skansenu, imade u to isto vrijeme do 120. Oko dvije stotine 
osoba namješteno je u: tom zavodu, među ovima su 53 redovna: činovnika zaposlena | u 
naučnim odsjecima i administraciji. | 

Hazelius je znao polučiti, da nađe u siromašnoj sebi švedskoj ti jee koji 
su bili potrebni, da se stvori najprije Nordijski muzej, a onda poslije: dvadesetak 
godina rada i muzej pod vedrim nebom, Skensen; taj njegov: jedinstveni postupak 
problem je, koji se prikažuje sve čuđesnijim, što se bolje proučava.: To-je povijest 
vjere, koja pomiče brda, povijest posebne snage, da: u čovjeka- užbudi entuzijazam-i 
plemenitu : darežljivost; suradnju i jedinstvo — a sve- to ne po nekoj moćnoj angu- 

mentaciji, već po snezi jedne ličnosti, po moći njezinog uvjerenja, kakova se veoma 
rijetko nalazi među ljudskim vrlinama. Ovu pojavu ne objašnjava samo činjenica, 
da se Hazelius odlikovao savršenim i najispravnijim životnim naziranjem bez ika- 
kove natruhe egoizma; da je ulijevao bezgranično povjerenje svojom pravičnošću i 
smislom za red; pa niti samo njegovo znanje niti njegova rječitost — ma da je oboje 
posjedovao u velikoj mjeri — ne bi bile mogle učiniti onakav silan dojam na sve 
ljude. Ne. Ima još danas mnogo osoba iz svih slojeva društvenih, od najviših položaja 
do staračkih dalekarlijskih seljačina, i oni mogu jasno izreći, kako se malom doktoru 
Hazeliusu nije moglo oduprijeti, kada je došao da traži bilo kakovo djelo, bilo nov- 
čanu žrtvu zbog ljubav: prema muzeju... Nazvali su ga »najvećim prosjakom šved- 
skim«, no mogli bismo ga nazvati i »osvajačem švedskim«; ma da njegova osvajanja 
nigda nijesu bila drugačija od onih, koja su izvirala iz njegove duboko moralne i 
humane duše: a to je bilo pobjedničko uvjerenje. 


Po podacima Nordiska musee! och Skansen u Stockholmu. 
D R. BOŽIDAR ŠIROLA 


DJEVOJKA U CRNOM 


Iza tebe vidim: pohode k mrtvacu 
isplakane noći pod kamen na grobu 
bezglasno se zivot sakrio je u te 
da suvišan svrši. Bol je tvoj raznesen 
u svakome nervu. I dok dani šute 

u tebi je jesen 

jedna crna jesen. 


Neki je pogied otrovan u suzi 

sve u tebi bdije, 

očaj davno zakopanih čežnja 

# krik siromaka s odsječenom nogom 
dah zdlosnog cvijeća 

pokora u crkvi pred raspetim Bogom. 


Djevojko u crnom, ja se bojim za te 
kad u kući tvojoj svijetla sva se trnu 
u crnome onda postaješ sve ljepša 

u poplavi suza nemoćna bez kraja 
kad u odricanju kidaš samu sebe. 


Znadem da te tada svakog skoro časa 
umire po dio. I zla moja sluinja 
živi u toj noći 
u pobuni duše, bez svijetla 1 spasa. | 
i KAMILO KRIŽANIĆ 


NORDIJSKI MIT 
(»Macbeth«) 


Za svoje »Historije« i druge drame iz brit- 
ske i engleske prošlosti crpa građu ponajviše 
iz kronike Ralpha Holinsheda, koji je nekri- 
* tički posabrao prerazne domaće legende, pri- 
če i historijske činjenice iz starijih kronika 
pa ih prikazao bez ikakove dublje karakte- 
ristike lica i događaja. Zato Shakespeare sva- 
ki čas od njega odstupa i slobodno slaže do- 
gađaje i karaktere prema dramskoj potrebi 
bez obzira na historijske činjenice. Nu u Plu- 
tarhu našao je pisca, koji mu je k srcu pri- 
rastao, jer crta samo velike karaktere i iznosi 
njihove vrline i slaboće karakterističnim pri- 
čicama. U građi, što je od njega uzima, jedva 
što mnijenja, drži ga se gotovo s onakvom 
vjerskom poštom, s kojom se je Milton držao 
Biblije, pa često uzima od njega ne samo do- 
gađaje, nego i govore pojedinih junaka od 
riječi do riječi. A svoje filozofsko mišljenje, 
svoje gledanje na svijet, svoju kulturu rene- 
sanse, skepsu, stoicizam i kult junaka mogao 
je naučiti, a valjda ponajviše i jeste, od po- 
sljednjega francuskoga filozofa i moraliste 
Michel de Montaignea, svoga doduše neko 
tridesetak godina starijega savremenika. Nje- 
gove je >Essaise« na engleski preveo Talijan 
John Florio 16053. godine, a iz toga prijevoda 
i iz drugih djela Floriovih uzima pjesnik mne 
samo mnoge misli nego i čitave rečenice od 
riječi do riječi. Tako je na priliku ono, što 
kaže Hamlet (II, 2, 255—257), da ništa po sebi 
nije ni dobro mi zlo, nego ga misao čini tako- 
vim, natpis jednoga poglavlja rečenih >»Essai- 
sa« (I, 40 »que le goust des biens et des maulx 
depend, en bonnme partie, de Vopinion que 
nous en avons«<). U ovoj potrci preraznih na- 
gađanja, ko je napisao Shakespeareove dra- 
me, jer ih tobože taj glumac neznalica nije 
mogao spjevati, nije čudo, te se je nekima 
nadala misao, da ih je napisao taj Talijan! 

Da se ovdje makar i letimice dotaknemo 
toga nemiloga i dosadnoga pitanja, jer se čo- 
vjeku u istinu ne rači, da grije to zastarjelo 
i nevaljalo zelje. Kako se je ono sedam grč- 
kih gradova otimalo za slavu, ko je rodio Ho- 
mera, tako se i ovdje zametnule čitave i duge 
raspre, ko je zapravo taj toliko opjevani 
Avonski labud. Aristokratski anglosaski svi- 
jet lomio koplje za naučenjaka Francisa Ba- 


cona, naučenjaci sami za velikaša grofa Ro- 
gera Rutlanda, koji je zajedno s Dancem ba- 
runom Rosenkranzom i Švedom Guikdenster- 
nom slušao Giordana Bruna u Wittenbergu, 
proputovao mnoge evropske zemlje i plan- 
dovao po Veroni i Mlecima, pa WiHiama Stan- 
leya, šestoga grofa Derbya, dok je međuna- 
rodna dokona književna čeljad ustala za be- 
smrinog Španjolca Cervantesa, pa, eto, i za 
toga Talijana, koji je tako izvrsno umio en- 
gleski, i Bog te pitaj za koga još. Tako to 
biva na svijetu, ljudi su radiji povjerovati 
svaku ludoriju, nego uočiti činjenicu, da je 
dragi Bog mogao jedared i siroti glumcu dati 
iskru svojega duha. Kao da i Eshil i Moličre 
nisu bili glumci! 

Ko je te drame jedared i površno proštio, 
ne može nego da se čudi, kako su ljudi mogli 
o tome posumnjati, van da im je bilo tek do 
književnih senzacija ili američkih naklapa- 
nja. Od svih pojava, što ih ima na bijelom 
svijetu, teatar je uz glazbu u njima najčešći 
motiv. Prerazni karakteri u svojim raznovrs- 
nim prilikama jednako s teatrom poređuju 
ovaj naš zemski život. Svima je ovaj cijeli 
svijet pozornica, a ljudi, i muško i žensko, 
puki glumci. I turobniku Jacquesu u >»Kako 
vam drago«, kad hoda po šumi i razmišlja o 
prilikama ljudskim. I junaku Macbethu, kad 
mu stiže glas o smrti njegove žene, jedine 
duše, koja ga je pratila na samotnom, a tako 
jadnom putu k veličini i vlasti. I kralju Lea- 
ru, kad u svome mahnitanju jada i tješi sli- 
jepca Glostera. I mudracu Prosperu, kad se 
u zrak rasplinuše duhovi, što ih bješe doča- 
rao. U njegovim dramama gotovo nema nijed- 
noga glavnoga lica, koje ne bi barem jedared 
spomenulo pozornicu, glumce, glumljenje, da- 
ske, ulogu i pozivnu riječ, kad glumcu valja 
probesjediti (cue). Velike događaje i katastro- 
fe u historiji nazivaju glavni junaci scena- 
ma, što su ih netom odigrali. A osim takovih 
napomena i poređenja iznose te drame i sa- 
mu scensku napravu, sam teatar na pozor- 
nicu, tako često kao nijedno dramsko djelo 
u čitavoj svjetskoj književnosti. Iz tolika obi- 
lja da spomenemo samo neka najznačajnija 
mjesta. 

U >Troilu i Kresidi« igraju među se kome- 
diju Patroklo i Terzit, da jedan drugome po- 
kažu, kakovi su ti slavni grčki junaci. U »Kra- 
lju Henriku IV.« prikazuju naizmjence kra- 
ljević Hinko i njegov vinski brat Falstaff 
kralja i nasljednika prijestolja, da bi se je- 
dan drugomu narugali do mile volje. U >Snu 
Ivanje noći« ukrštala se, kako Gundolf du- 
hovito ističe, tri svijeta, carstvo duhova, ko- 
jima su hiri, igra i san čitavi život, gospodska 
svojta, koja nad svoj život i slasti i lasti traži 
još iluzije, i neuka čeljad iz naroda, koja ilu- 
ziju promeće u nakaznu zbilju i prostačkim 
prikazivanjem klasične teme pokazuje, što 
proza čini od fantazije. U toj dražesnoj vilin- 
skoj igri i raspojasanom smijehu kao da se 
ogledaju i one tri pokretne sile, što su Sha- 
kespeareu odredile trudan put na ovome svi- 
jetu: pjesnikovanje, radost i muka — strast, 
život i pokora — teatar, hljeb i prokletinja. 
Kao da je jedva dočekao, da se može u (oj 
vedroj igri i veseloj družim narugati toj za- 
natskoj bagri, od koje je njegova aristokrat- 
ska duša tako zazirala, i tome teatru, kojemu 
je poskvao rabotu, da se prehrani. U >Ha- 
mletu« konačno iznosi tu scensku napravu 
kao nigdje, i onu pozornicu na pozornici i 
govore glumcima, te bi čovjek na prvi mah 
rekao, kao da bi time htio opravdati i pro- 
slaviti glumačko znanje. A ono skoro razbira, 
da taj majstor nad sve majstore čini dosle 
neviđeno dramsko čudo, da otkrivanjem i 
raspredanjem iluzija još povećava iluziju svo- 
je drame! Zar bi sve to ko drugi znao i umio 
van čovjek od zanata, od teatra, glumac? 


Za cijelo, iz drama Shakespeareovih izbija 
sva ona tjelesna spretnost, slobodno i otvore- 
no kretanje ljudi među se, ona društvena kul- 
tura i pomnjiva pažnja na uglađene načine 
općenja i govora, što se tek na dvoru može 
naučiti i dotjerati. I Shakespeare umije kao 
nitko prikazati sve to otmeno živovanje i dru- 
govanje, sve te viteške načine pozdrava i 
oproštaja. Ali zato nije trebalo da bude dvo- 
ranin i velikaš, jer je to mogao da nauči iz 
djela drugih pisaca i iz svoga drugovanja 
s plemenitašima. Ali on svoje drame svagda 
piše kao glumac bez svake učene natruhe. I 
kad zahvata najdalja poređenja i niže naj- 
bujnije slike, svagda mu je riječ omakova, 


kakova se govori, čuje, kreće, a nigda ona- 
kova, kakova se čita i piše. Svagda je ne 
samo čitak nego i govoran, svagda daje zraka, 
vidika, maha. Njegove su riječi kretnje, izra- 
žaji živih bića, pa zato u njega gotovo i nema. 
naročitih pozomičkih upućivanja. Koliko su 
ih potonji izdavači dodali, ponajvećim su di- 
jelom suvišna, jer je njegova riječ k jednu 
i dah i kret, i mir i strast. Potrebna su tek 
kod moralnih i apstraktno zamišljenih govo- 
ra drugih pisaca, koji hoće ljude da uče ili 
poprave, na priliku u Schillera ili čak u mo- 
dernih dramskih pisaca, gdje nestadak živa 
stvorenja valja nadoknaditi takovim opisiva- 
njem. Što se toga tiče, dosta je Shakespea- 
reove drame porediti s djelima njegova sa- 
vremenika Ben Jonsona, da se vidi, kako piše 
učen čovjek, a kako glumac. 


Pa tako Shakespeare nije velik po tome, 
što je pozorišnu građu sam smislio, nego što 
ju je svojom dušom zadahnuo, dao joj ži- 
vota i savršeno ju prikazao. Kao da snaga 
jednoga stvaralačkoga duha nedostaje, da iz- 
misli građu i sam joj dade savršen oblik. Ni 
džinovski genij Shakespearea kao da nije bio 
Jak svršiti tu stvaralačku rabotu, jer je pre- 
mašila i tu najveću snagu u pjesničkom stva- 
ranju. 

Jer ta njegova stvaralačka snaga kao da je 
neiscrpljiva i beskrajna. Svaka je njegova 
drama svijet za sebe, u svakoj su jednaki mo- 
tivi sasvim drukčije prikazani. Neka je tek 
spomenut ljubomor Otela, Leonta u »Zimnjoj 
priči«, Postuma u »Cimbelinu« i gospodina 
Poplava u >»Veselim ženama windsorskim«. 
Svjetska knjiga još nije doživjela takova ču- 
da, da je jedan čovjek mogao nacrtati i Ha- 
mleta i Falstaffa. Osim općena duFfa, kojim 
ih je renesansa zadahnula, jezika, dikcije, 
pozorišne naprave, dakle tehničke strane pri- 
kazivanja nemaju njegove drame ništa zajed- 
ničko. One su kao talijanski gradovi i gradići 
za renesanse, kad je svaki od njih imao svoje 
posebne građevne oblike, svoju samoniklu, 
domaću slikarsku školu, svoje dvorove, vi- 
tezove, umjetnike, pjesnike i književnike. Na- 
stale su u zlatno doba umjetnosti, kad je za 
opsade Firence 1530. trebalo iz strategijskih 
razloga porušiti manastir S. Salvi izvan gra- 
da, a nijedan se radnik u čitavom gradu nije 

našao, da ga ruši, jer je bio islikan freskama 
Andree del Sarta, pa niko u gradu nije imao 
arca, da svojom kukom dirne u tu ljepotu. 
Kad umjetnost nije bila uživanje tek nekoli- 
kih odbranih duša i gizda snobova bogataša, 
nego svojina i svetinja čitavoga naroda. Kad 
su na žicama gusala tako bogodana pjesnika, 
kao što je Shakespeare, zaigrali svi glasovi 
narodne duše. Zato se ono, što se u drugih 
zove artistička ličnost, u njega izmiče naše- 
mu opažanju unatoč svih historijskih slučaj- 
nosti d savremenih osobina književnih. On je, 
da se poslužimo uzrečicom, kojom je njegov 
učitelj Montasgne označio čovjeka, »estre on- 
doyant et divers«, jer se prelijeva i u Eshila i 
u Aristofana, u zbilju i šalu ljudsku, u sve 
radosti + jade zemskoga života, a raznolik je 
kao i priroda, u koje od mirijada lišća iste 
vrste drveća nisu ni dva lista jednaka. Nje- 
gova djela nisu kao djela Homera, Eshila, 
Dantea, Goethea povezana stilskim zakonom, 
što ga nameće savremena kultura, nisu obi- 
lježena nikakim zajedničkim ličnim, vjer- 
skim, artističkim načinom, koji bi zasvjedo- 
čio njihovo pravo podrijetlo i lučio ih od tvo- 
revina drugih ljudi. Jer on nije kao oni tek 
neka pojedinačna pjesnička pojava. Homer je 
glas grčke obrazovane duše u pustinji azij- 
skoga barbarstva, Eshil grčkoga  herojstva, 
Dante srednjega vijeka, Goethe novovjeke 
inteligencije. Shakespeare je naprotiv poput 
čitave antike neko doba, neka samosvojna 
kultura, polazna točka u razvitku čovječjega 
duha, lučonoša na putu budućega vijeka, je- 
dan od glavnih temelja modernoga svijeta i 
kao Biblija ove naše sadašnje kulture zapad- 
njačke. 


A zato je u Shakespearea kao mi u jed- 
noga drugoga pjesnika teško i gotovo ne- 
moguće odsjeći, koje su drame, što su pod 
njegovim imenom na svijet izdane, prave, 
istekle iz njegova pera, a opet koje česti tih 
drama, budući da ih sam mije za štampu spre- 
mio, nisu njegovo djelo. Jer u njega nam 
ništa ne pomaže ni stilska kritika ni psiholo- 
gija, osnovana na znanju iz drugih vrela, da 
bismo mogli odmjeriti granicu, gdje se svr- 
šuje stvaralačka snaga Diva, a gdje se poči- 
nje rabota savremenih pomagača, glumaca i 
izdavača. Pa tako gotovo nema nijedne aje- 


gove drame, koje mu nije potonja kritika u 
cijelosti sli barem od česti odrekla. S druge 
strane ima čitav niz apokrifnih, sumnjivih 
drama, takovih, koje nisu izdane pod njego- 
vim imenom, ali za koje mnogi misle, da ih 
je on napisao. A pjesnik nigda nije ni po- 
mislio, da sam štampom izdade svoje drame, 
jer su bile tajna prćija njegove pozornice, 
kojom je poslovala u svojoj utakmici s dru- 
gim glumačkim družinama. Ona izdanja nje- 
govih drama, što su ugledala svijet za njego- 
va života, bila su »prijevarna i ukradena«, 
bez njegova znanja i privolc od promećurnih 
knjižara i drugih neovlaštenih pretrglija ko- 
jekako zbaždana i skrpana po površnom slu- 
šanju u kazalištu i iz loših prijepisa pojedi- 
nih uloga glumačkih. Kod takova stanja stva- 
ri nema druge, nego pokloniti vjeru njego- 
vim drugovima glumcima, Johnu Hemingeu i 
Henriku Condellu, što su priredi prvo po- 
smrtno izdanje njegovih drama, >Folio« od 
1623. godine, da su posabrali samo one drame, 
koje je on napisao, a izdali ih onakve, kako- 
ve ih je napisao, jer naročito ističu, da se je 
»njegova glava i ruka slagala; što je mislio, 
kazao je, s lakoćom, a u njegovu rukopisu 
gotovo i nije bilo izbrisanih mjesta«. 

Prinuđeni smo njima vjerovati, jer danas 
nemamo od Shakespcareove ruke ništa nego 
šest njegovih provjerenih potpisa, od kojih 
su tri na sudskim spisima iz 1612. i 1615. go- 
dine, a tri na trima arcima njegove oporuke 
1616. godine. Istini za volju valja priznati, da 
ti potpisi odaju čovjeka prilično nepismena, 
kad ih poredimo s potpisima njegovih savre- 
menika Rikarda Zuineya, sira Francisa Wal- 
singhama, Rogera Owena, Ben Jonsona, Mi- 
chel de Montaignca. Ali možda je pjesnika 
tih posljednjih godina njegova života bolest 
obrvala, pa mu ruka onemoćala i tresla se 
kod pisanja. 

I na »Macbetha« podigla se je hajka, Ga 
ovakav, kakav je do nas dospio, nije pisan od 
Shakespearea. Jedni tvrde, da je očito skra- 
ćen, jer se ni u jednoj njegovaj drami radnja 
tako brzo ne odvija i junak tako naglo ne 
srne u svoju propast. Drugi naprotiv kažu, 
da je prvobitno bio još kraći, jer ga je u ne- 
kim scenama, gdje dolaze vještice, dopuni, 
dokazuju jedni, Toma Middleton, a drugi, 





Iz sudskih spisa 1612, 1618. 
(Record Office; Guildhall Library, Britisch Museum, London) 





Na trima arcima oporuke 1616. (Somerset House, London) 

Wilbam Rowley ili George Wilkins. Engleski 
kritičari Clarke i Wright, Fleay, a naročito 
Henry Cunningham (Arden Shakespeare) ho- 
će da dokažu, kako te scene (I, i; 2; 3, 1—37; 
II, 5; IV, 1, 39—435 i 125—132) nisu i ne mogu 
da budu pisane od Shakespearea, a tako sude 
stilskom kritikom, ijo očito ne dotječe do- 
kaz za takav sud. 


Pjesnik je za ovu svoju dramu našao gra- 
đu u kronikama Ralpha Holinsheda i njego- 
va savremenika kanonika Johna Bellendena, 
prevodioca latinski. pisane škotske kronike 
(»Scotorum  Historia<) Hektora Boecea (Boe- 
thiusa). U prvome je čitao, da Macbeth bijaše 
»hrabar gospodin i baš dostojan vladati car- 
stvo, kad ne bi bio donekle od prirode 
okrutan«<«, a Duncan da je »blage i dobre pri- 
rode, te je narod želio, da bi se naravi i ćudi 
tih dvaju rođaka tako izravnale i naizmjence 
između njih dvojice podijelile, te bi se pre- 
velika blagost jednoga i prevelika okrutnost 
drugoga stopile, krajnosti nestale pa jednoga 
ublažile a drugoga objačale; onda bi Duncan 
bio dostojan kralj a Macbeth valjan vojsko- 
vođa«. 

Holinshed je i o Macbethu pokupio po raz- 
mim starijim kronikama svakojake neprovje- 
rene priče. Flistonijski izvjesno zna se samo 
toliko, da je Macbeth svoga predšasnika Dun- 
cana 1040. umorio, a njega da je 1057. Dunca- 
nov sin Malcolm ubio. Uza sve to mogla je 
Macbethu kruna pripasti i po zakonu, po na- 
sljednom pravu mjegove žene, jer je tada u 
Škotskoj to nasljedstvo išlo i po ženskoj lozi. 
Zna se nadalje, da je Macbeth vladao časno i 
pošteno, uredio zemlju i dstrijebio hajdučke 
čete; istakao se svojim valjanim zakonima, 
starao se za crkvu i sa ženom išao u Rim, da 
se pokloni papi i svetinjama. Ali u Hokinshe- 
da ne valja traži:ti historijske istine, a to za 
cijelo mje ni Shakespeareu bilo na umu. Usta- 
nak Macdonwakla i kako su ga Macbeth i 
Banquo nadvladali, točno je po kronici Ho- 
binshedovoj. A tako i susret Macbetha sa tri- 
ma čaralicama, koje je, kako Holinshed kaže 
na jednom mjestu, narod držao za tri boginje 
sudbine ili barem za vile. »Macbeth i Banquo 
jahali su zajedno bez druge pratnje u Fores, 
gdje je kralj tada boravio, i prolazili šuma- 
ma i poljima, kad li ih iznenada nasred jedne 

velike pustoši sretnu tri žene nastrana i čud- 
na lica, nalik na stvorenja nekoga pređašnje- 
ga svijeta«. Po kroničaru nakanio se je Mae- 
beth, da će ubiti kralja, još prije nego je 
Malcolm bio imenovan knezom Cumberlan- 
dom, dok u drami baš postavljanje mladoga 
kneza nasljednikom prijestolja potiče Mac- 
betha, da silom preotme prijestolje, jer misli, 
da ima na to veće pravo a da je sposobniji za 
vladara od Malcolma. 


Kroničar spominje lady Macbeth tek krat- 
kom rečenicom; ona je od želje, da bi se zva- 
la kraljica, potakla svoga muža, neka po- 
kuša sreću. Bellenden domeće, da je još svo- 
ga muža dočekala s psovkama, kako je sinje 
kukavica; a to je i pjesnik prihvatio pa još 
i puno dalje prisnovao. 


ivadalje je čitao u Holinshedu, kako je neki 
keltski kralj Škotske imenom Duff bio 927.. 
umoren. Njegova je žena naputila nekoga po- 
danika Donwalda, neka na večeri u Foresa' 
opije dva čuvara kraljeva, da bi na njih pao 
tvrd san, a anda neka i njih probode pa u 
jutro podmetne njima svu krivnju. To je pje- 
snik u drami prenio na ženu Macbethovu, a 
koliko se je u daljem crtanju toga karaktera 
držao Senekine Medec i Klitemnestre, kako 
bi Brand| GShakespare«, Neue Ausg. 395) 
htio, teško je odsjeći. Ubistvo žene i djece 
Macduffove (IV, 2), a naročito dalja treća 
scena u istom činu, gdje se knez Malcolm 
pretvara i kuša Macduffa, točno su preuzeti 
iz Holinsheda. Po toj kronici dao je Macbeth 
umoriti Banqua tek u desetoj godini svoga 
vladanja, a pjesnik je to kao i čitavo vrije- 
me, dok je Macbeth bio na prijestolju, skra- 
tio što je više mogao. Kao svi pjesnici i Sha- 
kespeare gradi svoje drame po toj »abrevija- 
ciji«. Njemu kao ni Homeru u Ilijadi nije đo 
astronomskoga vremena, već do toga, da pri- 
kaže sudbinu svoga junaka kako je tekla po 
snazi i žestini njegova bića, pa da nacrta nje- 
govu ličnost, njegove strasti, podvige i pro- 
past bez obzira na historijsku istinu i tađaš- 
nju okolinu. Zato i jeste ova drama Shakes- 
peareova bogata monolozima kao nijedna dru- 
ga. Valjalo je ne samo iznijeti dramsku rađ- 
nju, nego i prikazati psihologijski razvitak, 
da bismo na svoje oči vidjeli, kako je Mac- 
beth otpao od dobra i navrnuo se na zlo. pa 


đe 

kako se je ta promjena zbivala u duši juna- 
ka. Zato je i Banquo u drami tek sporedno 
lice, koje puno ne mari za proroštvo vještica 
niti preginje na tako visoke časti, makar se 
je po vrelima Banquo s Macbethom zavjerio, 


da će ubiti Duncana. 


Osobito je obilježje ove drame, da u nju 
duboko  zasijecaju natprirodni motivi. Za 
usudnice (weird sisters) nije pjesnik možda 
znao iz usmene predaje starih engleskih pri- 
ča, već ih je našao u štampanoj kronici Ralpha 
Holinsheda, a ovaj ih je preuzeo iz škotske 
povijesti Hektora Boethiusa, koji ih je opet 
našao u jedno stoljeće starijoj škotskoj kro- 
nici (»Chronica —gentis Scotorum«) Andrije 
Forduna. Tu se prvi put priča, kako su vje- 
štice natrčale na Macbetha i obećale mu krunu; 
kako se je šuma micala i on poginuo od ne- 
rođena čovjeka. Iz škotskih pustih gora, golih 
dvorova i onih priprostih gorštaka dospjele 
su te pniče o vješticama i u London, osobito 
nakon dolaska škotskoga kralja Jakova na 
engleski  prijestol. — Prosvjetkljeniju engleski 
Svijet opirao se je tome škotskomu sujevjer- 
ju, pa je već 1584. godine hmeljar Reginald 
Scott u svome djelu >Otkriće  vračarije« 
(Discovery of Withcraft) ustao na varvarske 
progone jadnih starica jer su vještice. Ali 
taj kralj nadri-knjiga, koji se je puno ba- 
vio tim pitanjem, pokušao je u jednom svom 
učenom i polemičnom djelu (»Daemologia« 
1604.), da bi pozivajući se na Bibliju i na 
vješticu u Endoru, o kojoj ona priča, do- 
kazao, kako takovih čaralica u istinu ima, 
kako ane gataju budućnost i mogu je odre- 
diti, pa. dašto svakoga upropaste ko im po- 
vjeruje. Zato ih valja. progoniti i istrijebiti. 
Shakespeare _ je još te usudnice škotskoga 
narodnoga vjerovanja udružio s pričom o 
Medeji u Ovidiju (Met. VII, 194), pa ih uči- 
nio sluškinjama Hekate boginje, koja stoluje 
na Aheromu, pomaže sve čarolije i zna sudbinu 
svih ljudi. 

»Macbeth« je prvi put štampan iz pjesni- 
kove ostavine u sveukupnom izdanju njego- 
vih dramskih djela (16253), a pisan je valjda 
ižmeđu 1606. i. 1608. godine. Prvi put ga spo- 
minje Dr. Šimun Forman, na glasu liječnik 
* čaratan, astrolog i vrač u Lambethu u svo- 
me dnevniku, da ga je 20. travnja 1610. vidio 


prvi put prikazivati u Globe-kazalištu Sha- 
kespeareovu, pa tu predstavu tamo potan- 
ko opisuje. Svakako je pisan iza dolaska 
Jakovljeva, jer se u drami spominje ujedi- 
njenje triju kraljevina, Engleske, Škotske i 
Irske. Sva je prilika, da je bio pisan već 
1606. godine, jer su u ožujku te godine izveli 
na sud glavara engleskih Isusovaca o. Henri- 
Ka Gamnetta, negdašnjega profesora hebrej- 
skoga jezika u Rimu, što je zatajio svoje 
znanje o tako zvanoj »baruinoj  —zavjeri« 
(kad su kolovođe katolika htijeli kralja i 
parlamenat dići lagumom), a on je o tome 
dao na sudu dvije izjave, koje se nisu po- 
klapale, pa kušao, da bi loše mišljenje suda, 
što ga je time pobudio, popravio zloglasnim 
svojim govorom o dvoličnosti (equivocation). 
Na taj se događaj očito odnose one riječi 
vratara, što ga u gradu Macbethovu u jutro 
poslije ubistva Duncanova otvara vrata i go- 
vori o nekom dvoličniku, koji je počinio do- 
sta izdajstva za volju Božju, ali nije mogao 
da se dodvoliči u nebo — kao što se ni Mac- 
beih nevjerom nije mogao da ugura u trajnu 
vlast. A valjda se i one riječi vratarove o 
seljaku, koji se je objesio na pogledu obi- 
late žetve kako razlaže Malone, tiču 1606. 
godine, kad ije jesen bila bogata kao malo- 
kad, cijena žitu van reda pala, jer ga je ro- 
dilo toliko, da ga ljudi nisu dospjeli svega 
pobrati i zbiti ga u žitnice, pa je Shakespe- 
are, kad je te zime otišao na selo, vidio, gdje 
po polju ieži nepokupljeno klasje na snijegu. 


Ova je drama Shakespeareova zasnovana 
i izgrađena tako jednostavno i jesno, tako 
kratko, jedro, svijesno, da je čitava kompo- 
zicija, svaka scena, svaki govor i svaka riječ 
dobro promišljena i kao na panju odsječena. 
Od svih je njegovih tragedija. najkraća, kao 
što je >Hamlet« najduža. (»Hamlet«c 3924 sti- 
ha, >Kralj Rikard IIL.« neko 3600, »Kralj 
Lear« 3298, >Otelo« 33524, >Koriolan« neko 
3150, »Romeo i Julija« 3000, »Mletački trgovac< 
neko 2600 i >Julije Cezar« 2440, a »Macbeth« 
tek 1995). Pa opet se ni oko jedne njegove 
drame osim >Hamleta« nije zapodjelo toliko 
prepiranje tumača i kritičara kao baš oko te. 
Kamen smutnje odavna su glavni junak i ju- 
nakinja, Macbeth i njegova žena. Kako ih 
valja shvatiti | odrediti im karaktere? 

Dostaje li ono obično ali površno mišlje- 
nje, da je to čeljad, koju je podbola pohle- 
pa za čašću i vlašću, pa čini grdno zločin- 
stvo, a onda joj na mukama savjesti gine sva 
zadost života, da nesretna do zla Boga pro- 
vodi dane spolja gospodski i sjajno, dok ko- 
načno lady Macbeth ne svisne od jada i bi- 
jede, a Macbeth ne sjekne voljom i pogiba 
kao junak? Je li Macbeth tek mrki krvnik, 
naprasit čovjek, kojemu je pogled brži i si- 
lovitiji od šake, čupavi i kršni barbarin le- 
gendarnih vremena, kako ga Englez Haz.- 
litt (»a record of a pretematural amd tra- 
gical event; it has the rugged severity of an 
old chronicler, spomen natprirodna i tragi- 
čna događaja, a krut je i surov kao stara 
kronika) i Brandes crtaju? Ima hi u ka- 
rakteru toga političkoga račundžije i silnika, 
kojega nisu zauzdali ni moralni osjećaji ni 
pravna svijest, viših i plemenitijih crta (G e r- 
vinus, Kreyssig, Ulrici)? Ili je u 
njega neka sjetna pjesnička žica, neka bole- 
ćiva osjetljivost, da se svaki čas zaveze u 
nestašne sne? Je li to blagi, nešto odlučniji, 
a opet u glavnom labavi i gotovo jednako 
prosvijetljeni i duboki filozof Hamlet, koji 
je pod obrazinom škotskoga župana pregnuo 
na djelo, kako hoće Frank Harris (>The 
Man Shakespeare«, 18 i d.)? Harrisu je u pr- 
vom čenu »Macbetha« Hamlet kud i kamo ja- 
snije crtan nego u prvom činu >Hamleta«. 
što više, nije li to ona široka, bogata i gos- 
podska priroda Mark-Antonija, tek manje pu- 
tema, ali zato više namrštena? 


A ta lady Macbeth, je li to zla i opaka, 
zadria i bezdušna ženska glava, stroga, gor- 
da i tašta vladika; strašna žena, što se posla 
laća, neumitna, šutalica, bez milosrđa, pre- 
predena đavolja duša, savršena majstorica 
zločinstvu, nevjernica, studenija od čelika 
bodeža, koji tura u ruke svome mužu, kako 
su ju obiljeii Gervinus, Kreyssig 
d toliki drugi? Je li bolja Hi gora, prijatnija 
eli mrža od svoga muža? što nam valja više 
uočiti, onaj podli i odurni smiješak, s kojim 
dočekuje nesretnika Duncana na pragu svo- 
jih dvora, šli onu tugu i nevolju, koja ju u 
gluho doba noći goni kroz sobe grada Dun- 
sinanea? One krvlju poprskane bodeže ili 
onaj žižak, što trepeće u noći i kazuje slom- 


ljenu dušu, koju su suze u patnji do smrti 
ispile? Ne krije li se pod tom gordom spo- 
ljašnjošću vjerno žensko srce, kojemu je 
samo jedna misao, jedna meta — veličina 
(>the greatness«) svoga muža; tek jedna že- 
lja, da vojnu pomogne do najvišega, što po- 
stići može; da bude ne samo driga nego i 
začetnica njegove veličine, pa zato napinje 
sve svoje sile, gazi sve blaže osjećaje, hoće 
da se odmetne od svoga ženskoga roda i pre- 
gne na najužasnije djelo, kako to Boden- 
stedt misli? Idi je tek žena, koja je po svo- 
jam prirodnim darovima sposobna i za naj- 
uzvišenija djela, ali ju je strast zaslijepila i 
podsjela na njezinu nesreću, da s mužem 
srne u moralnu propast, kako opet Friesen 
tvrdi? 


Da je u Macbetha priroda, kojoj nisu sveta 
ni vjerska ni moralna načela; da se on ne 
prepada od zločinstva, makar ga je sebi pre- 
dočio u svemu njegovu užasu; da se ne žaca 
od krvnoga djela, već za sebe zebe tek od nje- 
govih posljedica ma ovome svijetu, od suda i 
osvete ljudi, a za dušu i za onaj drugi svi- 
jet ne mari, uzima se za očito i bjelodano. 
Feuerbach vidi u tome čkotskom velika- 
šu, kojega goni nezauzdana pohlepa za vlaš- 
ću, da na svoju dušu navaljuje grijeh za 
grijehom, pralik, kao neki opće valjani ugled 
zločinstva, što pada sve niže i niže. Kohle- 
ru je Macbeth prosti zločinac iz strasti. Gla- 
soviti engleski glumac drama Shakespeare- 
ovih sir Henry Irving kazao je u jednom 
svome predavanju  (>Times« 12. prosinca 
1924.), da je >Shakespeare u Macbethu nacr- 
tao jednoga od najokrutnijih i najkicemjer- 
nijih lopova u svojoj dugoj galeriji ljudi, 
koje pokreću vrline i poroci njihova soja«. 
Tako d Bodenstedt ističe, da pjesnik ni- 
je dao Macbethu nijedne crte vladalačke mu- 
drosti, pravednosti ni blagosti; da mu je sva 
veličina tek u veličini njegova zločinstva, u 
bezobzirmosti, s kojom ga vrši, u njegovoj. 
titanskoj sebeznalosti, s kojom hoće da po-. 
krene nebo i pakao, neka služi njegovim svr- 
hama. Drugi opet na svu silu hoće, da su 
Macbeth i Raskolnikov Dostojevskoga iste 
krvne svojte, a smeću s uma, da ovaj drugi 
nema ništa posla s netprirodnim bićima i nji- 

hovim čarima, nego su mu motivi čisto čo- 
vječni. 

Ali Shakespeare zacijelo aije imao na umu, 
da kažemo s Nietzscheom (»Morgenrčte«, Af. 
240), kao ni Sofoklo u »Ajantu«, »Filoktetu<, 
>Edipu«, kakovu krivnju i njene loše poslje- 
dice, a ni pjesničku pravicu, ni moralni po- 
redak svjetski, kao što je to Schiller shvatio 
i zato ovu dramu uzeo za izgled svojim dram- 
skim radovima. Makar bijaše vrlo lako ušči- 
niti od krivnje polugu ove drame, Shakes- 
peare se je zacijelo od toga uklanjao. Jer on 
nije propovjednik morala kao Schiller, nego 
tek pjesnik junačke duše narodne kao i 
Eshil, a Macbeth je mitski lik engleske rene- 
sanse, kao što su lica Eshilova junaci heroj- 
skoga doba atenskoga. Ova je drama nikla 
u to doba burno i gordo, što se je od izobilja 
krvi i životne snage omamilo i opojilo, pa s 
radošću gledalo junaka, kojega je podsjela 
mahnita pohlepa za čašću. Stradanje toga ju- 
naka od te njegove strasti bijaše tome svijetu 
najslađe i najjače, da mu se srce u grudima 
radosno uzigra. Ova drama ne iznosi ljepotu, 
skladnost i smirenost Apolonskoga sna, vedru 
umjetnost kiparsku, olimpske bogove, pravu 
mjeru i sklad, krepost, uzdržljivost, sofrosine, 
i sokratsku prosvjetu duše, nego kao meki za- 
nos i ushit dionizijske opojenosti, borbu čo- 
vjeka s neumitnom sudbinom, neki kult ži- 
vota, gdje su se posestnile smrt i skladnost, 
a duša se splila s dušom drugih bića i ele- 
menata. Rodila se je iz pjesnikova stvaralač- 
koga herojskoga pregnuća, snažna i čelična, 
štono je gotovo trpjeti i radovati se svome 
trpljenju, a što mu 'je draž nad sve draži ovaj 
burni, promjenljivi, opasni, tmumi i često 
suncem ogrijani bitak. Rodila se je jednako 
kao i Eshilova >Žrtva na grobu« u Orestiji i 
njezino slavlje Nemeze nad simom, što ubija 
mater (u koru na kraju četvrtoga čina); kao 
Danteov Božji sud u >Paklu«, što ga grobo- 
vima nameće božanska moć, najviša mudrost 
i prva ljubav, kao Michelangelov sudnji dan, 
gdje se je zaorilo prokletstvo i blagosilja- 
nje umjetnika Titana, što je pao s nebesa. 

Zato junak ove drame nije tipični neva- 
ljalac i lopov zlikovačkih motiva d svrha. 
Spomenuti su kritičari pustili s vida, da Sha- 
kespeare nigda ne stvara stalnih karakter- 


nih tipova, na priliku poput Moličrea, nego 
da je u Shakespearea svako lice _ onakovo, 
kako ga je odredio njegov osobiti, pojedina- 
čni karakter i sudbina, njegova ćud i djeha, 
koja iznose do u najtanje žilice njegovu du- 
šu, a iznose onako, kako se je znala snaći u 
zazbilji, realnosti ljudskoga života, prirode 
i svjetskoga poretka. Smetnuli su s uma, da 
on ne zna tipova, već da su sva njegova lica 
samostavna, da su ličnosti za se, koje se od- 
vajaju od svojih bližnjih, pa ih iste, tipične 
strasti ili poroci dovode do posljedaka, ka- 
kovi mogu: da nastanu samo u toga čovjeka, 
a ni u jednoga drugoga. Naročito su pustili 
s vida, da se Macbethu ne može suditi po sa- 
dašnjim kaznenim zakonima, niti se smije 
obilježiti zločincem u modernom smislu. On 
je čedo renesanse, kad je socijalna svijest, 
ta prva osnovica svakoga kaznenoga zakona, 
bila vrlo slaba ili nikakva, a lična samostal- 
nost snažnija nego igda. Tu naši estetski za- 
koni, što se primjenjuju mehanički in ab- 
stracto, kao na priliku onaj o tragičnoj kri- 
vnji, ne pomažu ništa. 


Macbeth je kao mitski heroji starodrevnih 
vremena neko prvobitno čovječje biće, koje 
se još nije svijesno sasvim odvojilo od ele- 
menata, iz prirode i njenih sila, nego se pokre- 
će kao i one, kao grom i vihar, potres i po- 
top, a u kojega je čovječja duša, savjest i 
riječ. Kao i u Eshilovoj Orestiji gdje sin po 
zapovijedi Apolonovoj ubija mater, čitava 
drama niče az jednoga krvnoga djela. Na tu 
su krv junaka kao začarale svojim čarom 
vještice, iskonske prirodne sile, s kojima je 
srodan, a onda ga to djelo demonski gom ma 
dalja zločinstva i dovede u propast. One su 
mu dozvale u živu svijest misao, da ubije 
kralja, a ta ga je krv odbila od vjere i časti 
na koban put, da grca u daljoj krvi i u njoj 
se utapa. Osvetnički duh poput onoga duha 
Klitemnestrina i Srda u >»Eumenidama«<, tako 
ga je izjeo i satro, da je još prije smrti stra- 
šnim mukama svoje duše i savjesti okajao 
svoje teške grijehe. On nije onaj prožgaeni i 
proračunani zlotvor kao Jago, ni onaj na- 
zlobni cinik kao Edmund u »Kralju Learu«, 
niti je sazdao svoj filozofski i državnički su- 
stav, kako će doći do krune, kao Rikard IH. 
Nije kao ovaj sin sotonski ni tirjanin rene- 

sanse, što se je pomamio za državnom vlasti, 
niti ima na umu goleme pohtičke ciljeve kao 
taj bič svijeta. U Macbetha je i pameti i mo- 
rala i vjere, ali onakve, kakvu mu je engle- 
ska renesansa dala. Za čast, što ga kraljev- 
stvo daje, on je (HI, 1, 68—69): 


besmrtni svo j dragulj dao 
Od iskona svih ljudi dušmanimnu — 


đavlu. On je dakle kršćanin, zna za dušu i 
besmrtnu dušu, nije tek kršan barbarin le- 
gemdarnih vremena. Ali duša mu je pregor- 
jela onaj drugi svijet i ne mari za nj. Jedina 
joj je briga, da ovdje među ljudima ne iza- 
đe na zao glas, da ne naškodi dobromu jav- 
nomu mišljenju o sebi, da ga ne stigne sud 
ovoga svijeta, ni samalost ljudi na njegovu 
žrivu ne omete njegovih političkih SNOVA. 
Nema u njega ni pobožnosti ni bogobojazno- 
sti, ni moralnih osjećaja ni viših etičkih po- 
gleda. Njegova je misao vladarica, neka mu 
ovaj svijet dade onu čast, slavu i »veličinu«, 
koju njegovo junaštvo po mjegovu računu 
ama pravo tražiti, a koju bi on smio od nje- 
ga iznuditi i svima socijalnim, moralnim i 
vjerskim zakonima uz prkos. 

Uza to je naravi mekane, osjetljive, lir- 
ske. Ima a njega i vjernosti i osjećaja duž- 
nosti, i pravde i čovječje samilosti. A duša 
mu je pjesnička, štono mu govor zaodijeva 
u žive slike, poletna i tankoćutna, da se 
svaki čas u san zavede. Ozbiljna je i misao- 
na, štono hoće sve da promatra i prozre, sne- 
bivljiva i bojazna, da ju poduzima groza od 
posljedaka svoga čima. Njega pokreće čuv- 
stvo, živci su mu nemalo razdražljivi, zanosi 
ga laka i bujna fantazija, kod svakoga kora- 
ka ma putu do cilja napada ga strava, ubija 
ga strah od samotinje i osvete, more ga sva- 
kojake slutnje. Najvolio bi (I, 5, 143—145): 


A ako usud me za kralja hoće, 
I usud nek me kruni bez mog posla. 


Zato i pušta, neka mu se snovima sama od 
sebe nadade zgodna prilika, neka sami sa- 
zriju i dođu do cilja. Ali on je i junak, sla- 
van ratnik, snažan obastati na svakom mej- 
danu. Kad tu zgodnu priliku uluči i prihvati 
se djela, njegova muška srčanost duši svaki 
glas te ćutljive i bojazne duše pa razgoni 


sve te užase, što mu se u njegovoj fantaziji 
priziru. 

Miseo da bude kralj, niknula je zacijelo u 
njegovoj duši. Tu miseo prihvaća oma, a pri- 
hvaća ju svom svojom ženskom dušom. Pri- 
grkila ju je sa svom svojom ljubavlju k mu- 
žu, kojemu će ona prva pomoći do veličine 
i saviti vijenac slave. Sa svom svojom žen- 
skom ćudi, koja u prvi mah sjekne silnom 
snagom i srčano se baca u ralje svake pogi- 
bli. Sa svom svojom ženskom logikom, kojoj 
je dosta živo i vatreno htjeti, da kao čudom 
ukloni sve grede s puta k cilju. Sa svom 
onom demonskom pomamom, koja veselo khk- 
če, kad čuje, da će Duncan doći pod njezin 
krov, a kad glasnik malo da nije crkao, kako 
se je zaduvao od hitnje, da joj javi dolazak 
njezina muža (I, 5, 39—55): 

Promuko i gavran, 

Što kobni ulaz Duncanov zagrakto 

Pod moje mire. Amo vas, vi dusi, 

što misli ubojne prisluškujete, 

Razrodite me, napunite dovrh, 

Od tjemena do pete grozom krutnom! 

Svu krv mi smutite; zatvor'te pristup 

I prolaz milosti, nek čovječnosti 

Sve navale, opominjati rade, 

Moj grozni naum ne ometu; uspjeh 

Da kroči skupa s naumom. Na prsi 

Vas ubilačke sluge amo k meni 

Mješt mlijeka zuč mi sisat, gdjegod biti 

U liku nevidnom na zator svijetu! 

O mrkla noći, dođi, dim ogrni 

Od pakla najmrči, da nož moj oštar 

Ne spazi rane zadane, a nebo 

Kroz zastor mraka da ne viri kradom 

I viče »Stani, stani«. 

Ona nije ni furija ni muškobana, već žena 
draga i mila. Muž je miluje i mazi najnjež- 
nijim imenima, Macduff je poslije ubistva 
Duncanova zove milom gospom i ne će joj 
o tome ništa da kaže, jer bi to bilo umorstvo 
za njezimo žensko uho. Ona sama, kad u &mu 
po kući hoda, veli za svoju malu ruku, da je 
svi miomirisi Arapske ne će očistiti, da njima 
miri. 

U nje su uzaniji pogledi nego u muža. Sav 
je njezin svijet ljubav, koja ne podnosi ni 
odlaganja ni smotrenosti. Ali ta ljubav ima 
i orluju pandžu i šapu lavice, kad brani svo- 

je mlade. U vijeku Izabele d'Este i Vitorije 
Colonne, ali i Katarine Sforze i kraljice Eli- 
zabete učinit će ta ženska milina, kad je 
strast osvoji, čudo i pokor. Sa svom demon- 
skom snagom, što je u nje ima, nagoni i pri- 
voli muža na ubistvo. Ali dok on radi, kako 
ga je ona naputila, makar mu se koža ježi 
od strave, ona, tolika junakinja, morala se 
je prije opiti, da ima srca i raspali se. A 
bila je prije u sobi Duncanovoj i imala bo- 
deže u ruci, pa ona bi bila sama učinila što 
treba — da Duncan u snu mije bio tako na- 
lik na njezina oca! A onda pada u nesvijest 
poslije onih riječi Macbethovih, da je posje- 
kao i dva komornika, jer ga je čula pred 
drugima reći, blago li se njemu, da je umro 
sat prije toga događaja! Ta ona dobro znade, 
u kolikom mu je jadu duša; znade da je to 
njegova iskrena ispovijest. I pored svega 
njezina demonskoga nastupa klonula joj sna- 
ga, ostala je žena, koja ne može ni da za- 
misli mete mužu i junaku, ni da konačno 
sema učini, na što muža goni s tolikom že- 
stinom. Kolike li razlike između nje i na pri- 
liku —Eshšlove — Klitemnestre (u »Orestiji«), 
koja ubija svoga muža, da mu se tobože 
osveti, što je žrtvovao rođenu svoju i njenu 
kćer Ifigeniju, a onamo čini preljubu s Egi- 
stom i muškara je, štono u istinu vlada i ne 
kaje se s djela, već se tek boji osvete! 

I on i ona prihvatili se posla, za koji nisu. 
Zlikovački prolijevati krv nije njihov zanat, 
pa zato ne može da im donese ploda, kojemu 


(Svršit će se) 


su se nadali. Njegova je pokora već na ovo- 
me svijetu gotovo veća od zla, što ga je uči- 
nio. Kad je pregao na djelo i izvršio ga, onaj 
čas razapeo je dušu na gorke muke. Zaklao 
je san, vječnu postojbinu i pokoj svih bića, 
san Duncanov, san svoj, san svijeta, pa aveti 
koje je sam dozvao, stale su oko njega vr- 
zati i mračiti mu vid, misli i bitak. Bujna i 
žarka fantazija, što ga je zaslijepila sjajem 
časti i kraljevstva, da nije mario za nebo 
niti se žacao od pakla, metnula na nj strava, 
da ga je pola nestalo od straha. Tako varavi 
sjaj zemske veličine, što ga je tako skupo 
platio, otišao u ništa u njegovoj beskrajnoj 
i neiskazanoj bijedi i nevolji. Ko će teko da 
gazi preko mrtvih tjelesa drugih ljudi do 
vlasti i veličine, treba da bude čovjek dru- 
goga kova, da ima tvrdu vjeru u sebe i u 
svoje djelo, na koje ga je usud pozvao, pa 
kao Napoleon svoja zločinstva drži za držav- 
nu nuždu i obranu naroda od njegovih spo- 
ljašnjih i domaćih dušmana. A ona se je 
pretrgla od muke pomažući mu oko grdna 
mjegova nedjela, jer je prenapela svoju ena- 
gu pa doskora vidjela, da joj vojno njime 
nije stekao onoga zadovoljstva, kojemu se je 
nadao, nego od straha, kojim se boji svake 
prave i tobožnje pogibli, da grca u krvi sve 
više. Od toga joj prepuklo srce i pamet za- 
stramla na očajne misli. Taj sukob njihove 
prirode sa spoljačnjim prilikama bijaše za 
njih pogibija gotova, te ih stiže neminovno 
neumitna osveta socijalnoga etosa. 


DR VINKO KRIŠKOVICĆ 


FEUILLETON 


KAZALIŠTE 
Branislava Gj. Nušića »Beograd nekad i sad« 


Stari autor »Beograda nekad i sad«c, slavni 
Jovan Sterija Popović izilazi iz okvira i bla- 
goslivlje literarno movi »Beograd nekad i sad«. 
Komediografski motivi ne niču iz oblaka, sra- 
sli sa pozornicom oni kao duše u starim indij- 
skim vjerovanjima ponovo uskršavaju i obna- 
vljaju u novom smijehu svoj vječni život. 
Nušić ima istančani sluh za te tajne života i 
dasaka. U starim situacijama nekoliko ljudi iz 
naših dana i nova se je komedija rodila pod 
sreinom zvijezdom. Nušić pozna u dušu one 
>od nekada«, a novo vrije oko njega. Kad 
njegove Perse i Stanojli dolaze iz provincije 
nakon trideset godina i čuju da je stečaj, 
zbog kojega su došli, samo sanacija na bolje, 
i kad vide, kako se to živi u kući njihova si- 
na, Nušić zna svaku riječ i pokret, kako će to 
oni primiti i što će reći. Niz neodoljivo smi- 
ješnih scena sadrži toliku snagu komike, da 
ćemo za taj jedan dojam oprostiti sve desno 
i lijevo i da ćemo rado priznati, da nas je 
Nušić i opet zadužio za jednu veselu večer. 

Lako je donijeti na pozornicu onu veselu 
družinu od danas, one feministkinje, nogome- 
taše, baletske kevice i esperantiste, ali za ono 
dvoje starih, za protivni pol, tu treba znati 
provinciju u dušu, kako je znaju gđa Mila 
Dimitrijević i g. Josip Maričić. I nesamo to! 
Za to treba, da im stari teatar sjedi u svakom 
nervu, treba majstorstva u plastičnoj karak- 
terizaciji i iskonskog narodnog duha. Po ta- 
kvim dvjema kreacijama postaje onda od la- 
krdije gotovo komedija. 


| Vojnovićeva »Dubrovačka trilogija« u režiji 
dr. Branka Gavelle 


S velikim počitanjem treba da govorimo o 
naporima g. dr. B. Gavelle, kojim scenski 
oživljava vaš domaći repertoar. Sa zanosom 
mora svatko osjetiti, koliko je u taj posao 
uloženo i znanja i ljubavi i umjetničkog: po- 
leta. Tu izilazi pred mas, u jednom dahu, či- 


tava ličnost otmjenog teaterskog čovjeka, koji 


bi htio da nam da najbolje od svoga, ne bismo 
li u utakmici sa tuđim osjetili svoje i svoje 
zavoljeli. U tom nastojanju probici su na mno- 


gim stranama: čas dolaze autori do savršenog 
scenskog izražaja, čas se otkrivaju glumačke 
sposobnosti naših umjetnika u novim osvje- 
tljenjima, čas uživamo u režiji kao u umije- 
ću po sebi. Najveće užitke proživljavamo, da- 
kako, kad se sve ovo stapa skladno u jedan 
jedinstveni efekt. | 

Kod individualistički shvaćene režije po: 
stoji vazda pogibelj, da režijske ambicije ne 
preteku stvarnost dramskoga djela svojim po- 
sebnim poletima. Jer o tome nema sumnje, re- 
žija je dra. Gavelle vazda individualistički 
obilježena. Za razliku od hudožestvene režije, 
koja traži svoj ideal u životu, preko scene, 
Gavellima režija ide vazda za svojim scen- 
skim idealom unutar scene. Kao što je hudo- 
žestvenicima ideal život na sceni, Gavekin je 
ideal savršena scena. U objema se ovim ambi- 
cijama krije bezbroj problema, koji su jed- 
nako u posljednjoj instanciji scenski problemi; 
ali su puni raznoličja u svojim realizacijama. 
Zbog toga  postizavaju  hudožestvene režije 
najveći uspjeh u dramama čehovljevog stila, 
dok je Gavella elastičniji: on hoće da privede 
konačnom uspjehu ma svoj način svaki dram- 
ski stil. 

U svojoj cjelini >Dubrovačka« se »Trilogi- 
ja« i te kako poklapa s Gavellinim režijskim 
ambicijama. Vojnovićev dialog nikad mije sa- 
momu sebi svrhom, kao Gavellinoj režiji i 
njemu je scena samo sredstvo k višemu cilju. 
Vojnovićeva se dikcija vazda izdiže nad puki 
smisao riječi, a iz sadržaja scene nikad se ne 
gubi posve njezino simbolično značenje. Tu 
moraju nastati sukobi: značenje, što ga ima- 
du pojedini prizori u Vojnovića kao simboli 
višega smisla, ne može da ostane vazda ujed- 
načeno sa značenjem, što ga imadu prizori u 
Gavelle za njegove režijske ciljeve, koji su: 
ipak na kraju više svega scenske naravi. Ovo 
preticanje simbolskog značenja prizora dola- 
zi u Vojnovića psihološki zorno do izražaja u 
njegovim pjesničkim scenskim uputama, koje 
su ipak scenski neostvarive, a što je jedinstve- 
niji pokušaj njihove realizacije, postaje jaz 
Gavellinom >AHons enfantsl« realna i histo- 
rijska vjernost stvorile sjajni prikaz historij- 
skog dogođaja, kako ga ne možemo vizuelno 

savršenije zamisliti, ali je zaostao iza scene 
Vojnovićev prikaz zasnovan scenski kao kao- 
tična borba temperamenata, karaktera i na- 
zora, i upravo po tomu kao najdrastičnija i 
najvjernija i najuvjerljivija slika historij- 
skog događanja. Malo gdje imale su tirade 
Vojnovićevog stila slučajnim sticajem prilika 
veći efekt, nego u tom >»Allons enfantsl«. U 
prigušenom tonu Gavelline konverzacije izgu- 
bila se je jedna ugodna teatralna uspomena. 

Naprotiv, drugi dio »Dubrovačke Trilogije«, 
>Suton«, nije bio još nikad scenski savršenije 
prikazan, nego u ovoj Gavellinoj režiji. Iako 
je >Suton« zamišljen u stilu modernističke 
>»Stimmungs«<-drame, gdje glavni dramski efekt 
pada na >Stimmung«, koji po svojoj naravi 
mora da bude časovit, ako hoće da poluči naj- 
jači dojam, ovdje je čitava aktovka sa svim 
svojim  nuancama historijskog osvjetljenja, 
psihološke osjetljivosti i ljepote, koja gine i 
bolno nestaje, jedan kompleks silnoga dram- 
skoga dojma, a ipak izgrađen samo najsuptil- 
nijim pokretima scenskoga života. Od onih 
sukcesivnih nizova raspoloženja s duboko pje- 
gničkom impresivnošću, ovdje je nastala jedna 
moćna dramska cjelina snažnoga dojma, a 
ipak i puna lirskoga zanosa. Nijedna gesta, 
nijedan ton nije ovdje pozlijedio sklada i 
atmosfere sanja, jedini teren, na kojem su se 
mogli odigrati događaji one sutonski intimne 
tragike. 

U sjajnoj plastici, kako se izražavaju u 
Dalmaciji i kraj i stvari i ljudi i njihov go- 
vor i njihove misli, iznio je dr. Gavella treći 
dio trilogije, >Na taraci«. Treba priznati, da 
u Vojnovića nema djela, koje bi realističnije 
i uvjerljivije iznosilo život njegovog rođenog 
ambijenta od ove aktovke. Gospare, dume i 
Konavljane gledao je Vojnović i vidio ih do 
u dušu. Tu ima prave životne svježine. Ali i 
austrijsko činovničko društvo i njegov menta- 
litet Vojnovićev je doživljaj. Vjerno pjesni- 
kovim tragom s potpunim razumijevanjem 
svega, što je rekao i što je htio reći, pošao je 
dr. Gavella i dao je u punom opsegu mjesto 
dramske akcije, koje nema zapravo ni u Voj- 
novića, nenatkriltjivu scensku sliku našeg: ži- 
vota oko godine 1900. 

Velik broj figura, koje izmjenjujući se svo- 
jim pregnantnim obrisima ipak ostavljaju iza 
sebe jake dojmove, postavio je dr.: Gavella 


vješto i ne prepustivči nijednu samoj sebi 
Počevši od staroga kneza pa do Vice u »Na 
taraci« svakom je licu dao puno scensko zna- 
čenje i slobodu umjetničkog stvaranja. Bilo 
bi dosta vidjeti i gđu Ružičku-Strozzi i Mihi- 
čićku i Vavru i Podgorsku i mnoge druge u 
tin malim ulogama, a da bude i strancu ja- 
sno, da se tu radi o pravoj umjetnosti, isto 
kao što ni muške kreacije u toj postavi ne 
mogu doći do uspjeha bez glumčeve umjet- 
ničke saradnje. 


Gostovanje Aleksandra Moissa, Tille Durieux s Ernsta 
Deutscha u Schillerovom »Don Carlosu« 

Aleksandar Moissi, veliki njemački glumac, 
koji je kod nas, nije tome tako dugo, gosto- 
vao u »Jedermannu«, navratio nam se opet s 
klasičnom dramom, sa Schillerovim  >Don 
Carlosom«. Ovaj put ga prati dvoje izvrsnih 
umjetnika. Tilla Durieux i Ernst Deutsch. 
Svi ovi umjetnici utjelovljuju u svojoj glumi 
tip moderne scenske — umjetnosti, pa ipak su 
odabrali za svoje gostovanje klasičnu »dra- 
matsku pjesmu.« Schiller u modernoj inter- 
pretaciji to je očito njihova ambicija. Pozna- 
ta je stvar, da su upravo najranije drame 
Schillerove najjači izražaj njegove dramske 
snage. One su stalno u repertoaru njemač- 
kih umjetnika. Umjetnost govoriti  klasič- 
nim govorom Schillerovih junaka još uvijek 
je u visokoj cijeni. I doista, kad Moissi kao 
Posa brani pred Filipom slobodu misli, u ko- 
joj se najbolje ogleda bogata čovječnost, kao 
najviši postulat ljudskog dostojanstva, on za- 
odijeva vječne misli u novo ruho scenskog iz- 
ražaja, u savršenstvo govora, koje je uspjeh 
neumorne scenske kulture. Kad ne bi bilo ni- 
čeg drugog u Moissijevom Posi, to bi bila sen- 
zacija prvoga reda. Ali svaku Moissijevu 
kreaciju, i preko toga, prožima sjaj jednog 
toliko —uznositog individualnog uživljavanja 
na sceni, da se njegovoj sugestiji gledalac ne 
može oteti. Bitnost je njegove umjetnosti — 
moglo bi se reći — da se u njoj gube i brišu 
granice između pjesnikovog lica i umjetničke 
ličnosti, a da ipak ostaje i jedno i drugo i čini 
nešto neviđeno novo, konačnu i najsavršeniju 
rcalizaciju pjesnikove fantazije. Razlika je iz- 
među Moissijeve umjetnosti i druge, recimo, 
interesantnog Ernsta Deutscha u tome, što se 
kod Deutscha. vazda osjeća, da on daje od 





DETE ZG S TIENLi — — ——- — “ : S . .. . = 

la zn + ača (> u : zu L ZM ApreN e = 
_ ks. > : ' S ate A m A dio : "au 
Ns- Gt jet Maća si sm izhi s". LI ći x . o ja i 


. .. 3 
“a FB.“ s 
....- 


s PA? F 





Klek Vladimir Varlaj 


m (Google 


mnogih mogućnosti interpretacije jednu — 
makar i izvrsnu, dok kod Moissija taj osjećaj 
gotovo posve iščezava. Kao nekim čudom. 

Ernst Deutsch traži po dušama svojih ju- 
naka patološko, bolećivo. Kobni odnos prema 
majci, koja je bila njegova zaručnica, unio je 
pometnju u njegovu dušu. Utjecaj visoko etič- 
noga Pose i žar njegove mladenačke ljubavi, 
njegova pozicija kao budućeg monarha i du- 
žnosti sina prema ocu i vladaru, izbacili su ga 
iz kolotečine i učinili igračkom najnepodesni- 
Jih prilika, mračnjačkog života na španjolskom 
kraljevskom dvoru u času, kad se je Filipova 
moć uzdigla do neslućene veličine. Njegova 
mala ljudska sreća, koju je branio žrtvovavši 
život njegov drug Posa, zapala je među te su- 
protnosti i tragično se slomila. Historijska kao 
i pjesnička rekonstrukcija toga lica ostale su 
jednako zagonetne. U tom mučnom prodira- 
nju do konačne istine najveći je čar Deut- 
schove igre. 


Treći gost gđa Tila Durieux kao princesa 
Eboli, prikazala nam se je u ulozi, koja ju 
je učinila slavnom glumicom. Sadržaj je nje- 
zine umjetnosti dialektika strasti, demon- 
sko ženstvo, koje je utjelovljivala njezina po- 
java  iskorišćena — zamjernim — majstorstvom 
scenske tehnike. Ako ije i nismo gledali u pu- 
nom sjaju njezine umjetnosti, preostajalo je 
žpak još dosta. 

Predstava stajala je i po drugim licima na 
visini. Osobito je bila interesantna režijski: 
svojim jednostavnim linijama bila je režija u 
skladu sa stilom glume. 


Tua Strozzija »Kako se osvajaju žene« 

Uz svoj tihi jubilej — petnaest godina lite- 
rature i teatra — Tito je Strozzi napisao, re- 
žirao kao protagonist i prikazao svoju komedi- 
ju >Kako se osvajaju žene«<. Bezuvjetno jedna 
od najinteresatnijih ličnosti našeg teaterskog 
života, znao je Tito Strozzi na sebe svratiti 
pozornost svojim elanom ističući se u svemu, 
što se kreće oko teatra. U njegovim dramama 
osjeća se ličnost, poznavanje pozornice i ži- 
vi kontakt s publikom. Nemiri njegovog vječ- 
nog traženja puni su nada za buduće uspjehe i 
odgovaraju posvema  teaterskom  pulziranju 
života. Već u tomu ima simpatična crta, kojom 
se Tito Strozzi odvaja od naše trome sredine. 

Svestranost Strozzijeva rada ne da se prika- 
zati s nekoliko riječi, a ne bi bilo ni zgodno, 
da se već u ovaj čas fiksira, što je još toliko 
u pokretu. 

Spreman pružiti ruku za svaki posao u ko- 
rist teatra, sudjeluje Strozzi i u utakmici do- 
maće lake umjetnosti sa stranom. Njegova ko- 
medija >Kako se osvajaju žene« dokaz je, da 
i mi sami umijemo razigrati veselim scenama 
svoju publiku. Kao glumac, izvrsni salonski 
Don Juan, dao nam je Strozzi i u komediji 
svoga Don Juana, koji bezuvjetno uspijeva 
kod žena svojom metodom: budi ženi ono, što 
ona od svog budućeg ljubavnika traži. Ove 
Don Juanske metamorfoze u najraznolični- 
Jim situacijama veseli su sadržaj Strozzijeve 
komedije, koja uza svu pustopašnost krije u 
ispravnosti svoje psihološke teze nešto od oz- 
biljnih literarnih ambicija Strozzijevih i tako 
zabavlja publiku. B. Livadić 


U GODINI KUŠNJE 


Zdenka Jušić-Seunik. U godini kušnje. Roman. Zabavnik 
Matice Hrvatske, sv. 5. Zagreb 1933. 

Poznato je, da velika masa širih čitalačkih 
krugova redovno zaostaje za razvojem knji- 
ževnosti. Štaviše, ona gdjekad uopće i ne 
usvoji prelazne pokrete koji, nezaustavno 
tražeći novo, zađu predaleko od života i tra- 
dicije velikog dijela naroda. Takav je jaz u 
svoje vrijeme imao za posljedicu osnivanje 
>Društva Hrvatskih Književnika« pored toli- 
ko popularme i historijom utvrđene »Matice 


o Hrvatske«, takav je jaz imao i tu posljedicu, 


da je po koja »Matičina« knjiga, kasnije, kad 
je »Matica« i opet stala prikupljati sve pisce 
bez razlike, ostala kod velikog broja čitalaca 
nepročitana, iako je >»Matica« vodila stalno 
računa o dispozicijama svojih članova i pre- 
ma tome birala oprezno djela koja je imala 
izdat. A pak je danas ako ikada >Matica 
Hrvatska« zvana da okupi oko sebe ne samo 
što veći broj članova nego baš i čitalaca, jer 
u današnjoj općoj razrovanosti i raštrkanosti, 
treba da se nađe netko itko će sustavnim ra- 
dom buditi i uskrisivati onaj idealizam koji je 
pred stotinu godina stvorio Maticu i koji ju 
je kroz tolike decenije učinio mjerodavnim 
središtem hrvatskog kulturnog života. Tko 
pogleda, koliko su maha preotela različita iz- 

danja (»Knjižnice«, »Biblioteke< itd.) koja u 
književnom obliku, ali ne brinući se uvijek 
u prvom redu za umjetničku razinu djela, 
iznose pred svoje čitaoce na izbudljiv i suge- 
stivan način pitanja dnevnog života, može la- 
ko vidjeti, koliko se takva vrst književnosti 
kupuje, čita, raspravlja, dok se suvremeni 
pisci visokih umjetničkih kvaliteta često osta- 
vljaju u ormarima u dekorativne svrhe. »Ma- 
tica Hrvatska« traži, u današnje vrijeme, svo- 
ju zadaću ne samo u tom da podupre najbo- 
lje pisce izdavajući njihova djela i iznoseći 
ih pred čitaoce, nego i da dođe u intimniji 
dodir s publikom osvajajući je za svoj rad i, 
u drugu ruku, tražeći među nepoznatim i 
nepriznatim piscima takve koji će i čednijim 
sredstvima znati zainteresirati široke krugo- 
ve čitalaca za probleme vremena. Tu je zada- 
ću preuzeo »Matičin« »Zabavnik« i već prve 
njegove sveske pokazale su s Budakovim ro- 
manom >Na ponorima« smjer toga rada. Kao 
peta sveska »Zabavnika« izišao je roman gđe 
Zdenke Seunik-Jušić >U godini kušnje«. Au- 
torica romana nije nepoznata čitalačkoj pu- 
blici jer se javljala u više naših časopisa ma- 
njim crticama i novelama, a ovdje se okušala 
u romanu iz suvremenog života. Treba odmah 
kazati, da djelo ne zadovoljava visoke umjet- 
ničke zahtjeve koje bi na pr. »Matica« posta- 
vila romanu, koji bi izdala u svojim redov- 
nim izdanjima. Roman >U godini kušnje«< 
doima se više kao podloga za filmski scenario: 
u središtu jedna žena lijepa, privlačljiva, ele- 
gantna. Čak ta žena iz našega kraja, uvjerena 
da je film njezimo zvanje i polje uspjeha, 
odlazi u Holyvood, doživljuje razočaranje, 
prihvata se, u Americi, različitih načina za- 
rade i kad se tu, ona, razmažena kćerka bo- 
gate trgovačke kuće (t. j. kuće koja je bila 
bogata, a sada je na rubu propasti), ponizi 
do kraja, nalazi se američki bogataš čije srce 
ona osvoji i koji za njom dolazi čak u Evro- 
pu. Krista Šimićeva (to je ta toliko zahvalna 
uloga za kakvu filmsku zvijezdu), naučivši ra- 
diti i pregarati, prihvata se nakon svog po- 
vratka teškoga posla, da spase čast i imutak 
porodice, iako svi njezini to drukčije shvata- 
ju. Oni bi htjeli da i dalje žive olakim živo- 
tom prvih poslijeratnih godina: a da im se to 
omogući, hoće da natjeraju Kristu na udaju 
za bogatog Američanina. Kao u filmu, njezino 


srce pripada siromahu, novinaru, Hrvatu s ko- 
Jim se u Americi, u nevolji, upoznala. Kao u 
filmu, Američanin je velikodušan i zadovo- 
ljava se tim, da nagradi Kristinu iskrenost 
zajmom koji će omogućiti pridizanju trgova- 
čke kuće Šimića. Kao u fslmu, dok se ne po- 
stigne sretan svršetak, događa se nešto što je 
slabo vjerojatno. Zadubena u svoj posao oko 
regeneracije svoje porodice, odnosno pridiza- 
nja njezina trgovačkog posla, Krista ostavlja 
Cvjetka, onoga koga voli, bez ikakva glasa o 
sebi. Dakako da mladić izgubi ravnovjesje i 
umalo da se ne upropasti. Efekat je, svakako, 
jači, kada se na kraju sve opet lijepo izvede 
na čistac, ali. je slabo uvjerljiv ovakav »vite- 
ški ogled« izdržljivosti onoga kojega najviše 
volimo. Konačno, slabo je uvjerljivo i to, da 
bi se čitav taj proces ukupno zbio u jednoj 
godini dana. lako smo u modemo vrijeme 
brzoživi, ne radi se samo o krupnim materi- 
jalnim, trgovačkim procedurama, nego i o psi- 
hološkoj,- moralnoj strani ozdravljenja goto- 
vo svih učesnika radnje. Međutim, tu je izda- 
la autoričina sposobnost za dublje, unutarnje 
motiviranje lica i dogođaja. Radnja je vrlo 
dobro komponovana, pripovijedanje teče glat- 
ko i roman se čita lako i sa zanimanjem s ob- 
zirom na živi tok vanjskih događaja: aki auto- 
rica je zahvatila vrlo ozbiljan problem, i kad 
bi htjela da ga umjetnički adekvatno obradi, 
morala bi znatno produpsti svoje ulaženje u 
Psihologiju lica i u opću psihologiju vremena. 
Ali ako se od toga apstrahira — jer sile gđe. 
Jušić-Seunikove bar zasad nisu dorasle nad- 
realnom gledanju stvari — draž je ovoga ro- 
mana, za široki krug čitalaca, što je u njemu 
prikazana karakteristična atmosfera poslije- 
ratnih godina u svojim vanjskim pojavama, 
što su, naročito ženska lica, izraziti tipovi svo- 
ga vremena i što, napokon, iako ponešto naiv- 
no, rješenje zapleta pokazuje zdrav optimi- 
zam, čvrsto pouzdanje u vlastitu snagu i svje 
tlije vidike u budućnost. Ako je slobodno da- 
nas tolikima stvarati sliku svijeta koja je 
mračna i mutna do izobličenosti, ima pravo da 
postoji pored toga i slika vremena u kojoj, 
vjerom u moralnu snagu, ima bar zvijezda na 
obzorju i tračak pouzdanja u srcu. Samo, da- 
kako da je piscu u tom slučaju teško izbjeći 
naivnost šli površnost, naročito ako je počet- 
nik kao gđa. Jušić-Seunikova. Zato vrijednost 


njezma rada, u budućnosti, ne će biti u što 

većoj plodnosti, nego u što većem unutarnjem 

intenzitetu i produbenosti stvaranja. 
Ljubomir Maraković 


SITNA KNJIGA — KRUPNA MISAO 


Stjepko Vrigr: Velko Proljeće. — Redovno izdanje 
Matice Hrvatske za god. 1988. 


Čovjek je vezan na Zemlju. Od nje postaje, 
od nje i živi. Obavita zrakom, obasjana sun- 
cem i navlažena vodom, ona mu jedina daje 
mogućnost, da se održi na životu: daje mu 
hranu. I dok joj je čovjek bio valjano i po- 
slušno dijete, povodeći se potpuno za njom i 
njenim prirodnim zakonima, ona mu je tu 
hranu zaista podavala kao vječno mlada i 
bujna mati: životnu ambroziju i nektar iz 
svojih grudi. Gotove plodove, koje je on bez 
ikakve brige i muke uživao. 

No s vremenom se čovjek kao svako dijete, 
kojemu: je predobro, rasprokšio i uzobijestio. 
A došla je i »zmija«, pa mu prišapnula efe- 
mernu potrebu za »znanjem«, da bi postao 
>jednak Bogu«<. I on je odjednom stao da traži 
kruha nad pogaču. Degenerirao se i životne 
mu se potrebe promijenile. Pa umjesto da se 
u načinu života i dalje povodi za prirodom, 
cn se upustio s njome u borbu. Mjesto da i 
dalje sretan i bezbrižan sisa onu životnu am- 
broziju i nektar kao najbolju, najsavršeniju 
i jedino ispravnu prirodnu hranu, koja daje 
vječnu mladost, savršeno zdravlje i mirno 
uminuće, — počeo je da te iste grudi secira, 
analizira, da po njima ruje, traži i za udovo- 
ljenje degeneriranih svojih potreba pomoću 
vatre vari kojekakva stimulantia i narcotica: 
naglo starenje, trajnu bolest i nasilnu smrt. 
Mjesto da i dalje živi radi sama života kao 
i sve drugo oko njega, stao je da forsirano 
istražuje i pita: otkuda i zašto, kako i čemu? 
»Istočni grijeh«. Početak tragedije, koja ga je 
konačno dovela do onoga biblijskog proklet- 
stva: >U znoju lica jest ćeš hljeb«. 

Da, u znoju lica. Ali još uvijek samo iz 
onih grudi. Jedino od -Zemlje. Jer drugoga 
hljeba, druge hrane i drugoga vrela za odr- 
žanje života na Zemlji nema. I zato su oni, što 
radom svojim stvaraju hljeb, podjedno i je- 
dimi  podržavatelji života. Oni su temelj i 
osnovica svemu. Zato je taj rad, iako nadasve 

težak, bio negda najviše cijenjen: još u ila- 
sično Timsko doba i konzuli su orali, a u drev- 
no Zaratuštrino doba bilo je obdjelavanje ze- 
milje kult vjere, zapovijed božja. 

No kolikogod težak, taj bi rad — pogotovo 
uz napredak tehničkog znanja— ipak bio sa- 
mo pusta šgrarija, kad bi svatko stvarno pri- 
radio barem toliko hljeba, koliko ga pojede. 
Nego prokletstvo je u tome, što ga jedu naj- 
više i najobilatije upravo oni, koji ga uopće 
ne stvaraju. Takvih je bilo već u vrijeme ono- 
ga biblijskog prokletstva, ima ih i danas. I to 
što dalje, sve više. A oni, što hljeb stvaraju 
i sve oko sebe uzdržavaju i hrane, — da pa- 
radoks bude savršen i potpun! — upravo oni 
se najbjednije hrane i najteže živu. Kako i 
zašto? Tako i zato, jer se od njih pod raznim 
izlikama i krinkama nasilno traži, da i druge 
hrane, pa makar morali i trostruko više ra- 
diti i trostruko više oskudijevati; jer im se 
na cente uzima, a na grame vraća. Zato je 
njihov život sve teži. i prokletiji. 

To je eto misao, koju je Stjepko Vrtar u 
ovomu svome djelcu barem parcijalno poku- 
šao obraditi pod vidom teze: seljaci i gospo- 
da. Malena knjiga, — velika misao. Problem 
za nas daleko važniji od svih na svijetu tvor- 
ničkih dimnjaka i gradskih periferija, što ih 
neki naši poete »gledaju« kroz široka prozor- 
ska stakla toplih zagrebačkih kavana, pa ih 
onda ovako ili onako >»socijalno« maljaju; 
važniji i od svih tobože evropsko-salonskih 
pelivanština i ljubavnih prenemaganja, koji- 
ma neki naši poete još i danas izlaze na knji- 
ževne turnire i svijaju se poput baroknih vi- 
tezova pred ženskom suknjom. 

Vrtar tu misao postavlja ovako: Tkogod 
pođe na visoke škole, ili u kakav drugi nauk, 
»nema ni vremena, ni mogućnosti, da se uz 
to bavi i seljačkim radom (t. j. prirađivanjem 
hljeba). Njegovo je mjesto u polju, u šumi, u 
kući — prazno. No zemlja mora donijeti istu 
količinu ploda, kao da su i njegove ruke ra- 
dile, jer tim, što se uči, nije on prestao jesti. 
Njegov dio priroda mora mu se dati. Na nje- 
govo radno mjesto mora dakle uskočiti otac, 
brat, sestra, ili tko drugi. Radi se naprosto 
dvostruko, pa je ravnoteža priroda i potroš- 
nje uspostavljena«. : 

Svi se ti ljudi dakle zadužuju kod seljaka 
i on je vječiti njihov vjerovnik. A što biva, 

kad svrše škole i douče svoje nauke? Možda 
dolaze natrag, pa svoj dug vraćaju vještinom 
i znanjem, koje je seljaku potrebno, a nije 
sam mogao da ga steče, hraneći njih? Ne. 
Mjesto jedino prirodne i logične dužnosti 
rada oni misle da su stekli nekakvo apsurd- 
no pravo(?!) na rad (zapravo na plaću, 
koja redovno i daleko nadmašuje stvarnu vri- 
jednost njihova rada), pa na vanjskim vra- 
tima. obično izvjese samo svoje reklamne ta- 
blice, a na unutarnjima — svoje tarife. Zna- 
či, da stečenu vještinu i znanje tome istom 
seljaku — prodavaju. Znači: uzdržavao ši me 
za vrijeme mojih nauka, a Sad, pošto sam ih 
svršio id jer sam svršio, — sad me pogotovo 
moraš uzdržavati. I to još gospodskije, još 
skuplje, jer su moje potrebe sad veće. Ap- 
surd. Vrtar naprotiv zastupa gledište, da bi 
oni sad morali svoj dug vraćati, svoje znanje 
i vještinu davati, a ne prodavati. Dakako, je- 
dino uz uvjet, da im se i dalje osigura pristo- 
jan ljudski život, ali nipošto i nekakvo pra- 
vo na prekomjerno sticanje i amtisocijalno 
gomilanje dobara. Vrtar io doduče ne objaš- 
njava sasvim ovako, no to je pravi i jedini 
smisao njegove teze. 

A je li to rezoniranje ispravno? 

Za ljude, koji umiju i mogu objektivno i 
dublje misliti, bit će na prvi pogled ispravno 
i jasno kao dan. Možda uz neznatne korektu- 
re, kao što je i ova gore. No za pregolemu 
većinu gradskih ljudi bit će to zacijelo — prava 
ludost. Tome je dosta kriv i sam Vrtar, što je 
nažalost propustio, ili možda nije smatrao po- 
trebnim, da tu misao sasvim potanko razradi 
i do kraja objasni. Ovako će mu i tvorničar i 
trgovac, i advokat i liječnik, i obrtnik i či- 
novnik po svoj prilici jednoglasno odgovoriti: 
»Nije tako, gospodine. Moje dijete ide u ško- 
bu, ili u kakav drugi nauk, i ja ga hranim, ja 
ga uzdržavam. U seljačkim radnim redovima 
ne ostaje iza njega nikakva »>prazninma«, jer 
njega tamo nije ni bilo. Drugo: Za škole i 
nauk potrebne su zgrade i razni instituti, ka- 
bineti i laboratoriji, knjige i nastavnici, spra- 
ve i druge potrepštine. Sve se to stvara, na- 
bavlja i uzdržava državnim novcem, dakle 
porezima. A porez ne plaća samo seljak, nego 
i ja. Prema tomu... itd.« 

Taj vjerojatni i naoko opravdani prigovor 
Vrtar je trebao, a vrlo lako i mogao već una- 


predak odbiti. Otprilike ovako: »Jest, gospo- 
dine tvomničaru, trgovče, obrinače itd., vi za- 
ista hranite i uzdržavate svoju djecu, ali za- 
boravljate, da i sami zajedno s njima in ulli- 
ma linea živite od seljaka. Vi zaista plaćate 
i porez, ali samo formalno. Stvarno ga plaća 
vaša mušterija, na koju vi prevaljujete (um- 
wilzen) ne samo svoj porez, nego i svoju re- 
žiju i zaradu, pa i čistu dobit, s kojom ćete 
poslije manjega ili većeg broja godina lijepo 
u penziju, ili u rentijere. Vama je io preva- 
ljivanje moguće, jer sami kalkulirate i odre- 
đujete cijene svojoj robi i svome radu. Tako 
vi redom jedan na drugoga prevaljujete. Na- 
pokon to prevaljivanje dolazi i do seljaka, al: 
se na njegovim leđima — smiruje. Jer on ne- 
ma više na koga da prevali. Jer je on dosada 
jedini, koji ne može da sam kalkulira i ođre- 
đuje cijene svojoj robi i svome radu, nego to 
čine vaše dobro organizirane burze i meše- 
tari pod krinkom nekakvoga ekonomskog za- 
kona ponude i potražnje, a zapravo po tajnom 
diktatu organizirane lične špekulacije. Zato 
je seljak u sadanjem poretku jedini pravi 
porezovnik i zato se na njegovoj grbači sve 
lomi. Zato on mora uvijek raditi više, nego 
što mu treba, zato mu je život težak, a rad 
pravo robovanje i prokletstvo. Pa kad u tome 
strašnom radu za drugoga sasvim obnemogne 
i konačno klone, ne ide on ni u penziju, ni u 
rentijere, nego na milost svojoj djeci, ili — 
pod ledinu«. 

Osim ove glavne misli ima u Vrtarovu djel- 
cu i mnogošta drugo, na što bi se trebalo osvr- 
nuti. No to je u okviru ovako kratka prikaza 
nemoguće. Da se iznesu i objasne sva pila- 
nja, koja su s time u vezi, trebalo bi napisati 
knjigu. I ne samo jednu, dvije, nego možda i 
čitavu malu biblioteku. Jer sasvim prihvatiti 
i do krajnjih konzekvencija asimilirati ove, 
tako prirodne i logične, a ipak tako »čudno- 
vate i neobične« misli, — to za slijepa poklo- 
nika zapadno-evropskog napretka i vladaju- 
ćega kapitalističko-individualističkog poretka 
znači pravu duhovnu krizu: znači revidirati, 
pa i stubokom mijenjati čitavo svoje vjero- 
vanje, sve svoje nazore i misli o svijetu i ži- 
votu. 

€ u čisto literarnom pogledu ima ova mala 
knjižica upravo neobično uspjelih detalje i 
misaonih opažanja. Da spomenem samo neke: 





— >Proljeće na selu nastupa kao koral. I brdo 
i dol dršću najprije od neke tihe prelesti, iz- 
dižu se i kao da pridušeno podcikuju. Onda se 
pojedini šaputavi cikuti stanu spajati i sta- 
pati u nježne, izrazite zvukove, a ovi opet u 
akorde, dok konačno čitava priroda mne za. 
bruji u jedinstvenom, velebnom akordu živo- 
ta, anage i poletac«. — Ili ono, kako čovjek u 
prirodi sluša >muziku tičšine«: kao meko puc- 
ketanje, šum, ili pridušeno podcikivanje, a ne 
zna, da li dolazi iz zraka, ili iz zemlje, sve 
dok sasvim ne utone u nju. Onda odjednom 
>progovore šume, polja, potoci i cvijeće«. — 
Ili ono o promatranju žive prirode kao cjeli- 
ne i mrtve umjetničke slike kao fragmenta: 
>Svi vi u gradu uopće i ne vidite nikada i ni 
u čemu cjeline, već samo fragmente. Razlog 
je tome vaš gradski eklekticizam. Probiranje. 
Ex omnibus optimum. To je deviza: poznavati 
život iz mječaka. No to ima lošu posljedicu, 
da grad ne gleda svojim, već tuđim očima. 
Gleda ono, što mu se pruži. Ne bira sam, već 
se pokorava izabranome, a to uništava lični 
ukus i standardizira ga. Ukus svih građana na 
svijetu isti je«. A trebalo bi još dodati: »kao 
što im je i odjeća ista«. Itd. itd. 

Radi svega toga ova je mala knjižica i po- 
red svih sitnijih zamjeraka, koje bi joj se u 
tehmičkom pogledu mogle iznijeti, kao prvi 
pokušaj ove vrste u našoj književnosti pravi 
događaj. Treba je dakle čitati i o njoj mnogo, 
mnogo razmišljati. 

A Matici hvala, što ju je izdala. 

Andrija Kovačević 


HRVATSKI JOB XVI. VIJEKA 


P. Grgec, Hrvatski Job XVI. vijeka. Ban Ivan Karlović. 
Jeronimska knjižnica br. 395. Izd. Knjižnice Društva 
Sv. Jeronima. 126. str. U Zagrebu 1932. 


Pod ovim malo baroknim naslovom opisao 
je Petar Grgec život i djela bana Ivana Tor- 
kvata, kneza krbavskoga, koji je, premda po- 
danik ugarskoga kralja, bio plaćenik mleta- 
čke gospode, Maksimilijana I. i haračnik tur- 
ski, koji se u borbi protiv predstavnika kra- 
ljevske vlasti u Hrvatskoj znao poslužiti i 
pomoću bosanskih Turaka. G. 1517. bogato se 
oženio nećakinjom ostrogonskog arcibiskupa 
kardinala Tomaša od Erdewda. Protekcijom 
mudroga kardinala, koji je bio najmoćniji i 

najbogatiji političar ugarski i vrhovni .kra- 
ljevski .kancelar, postao je knez Ivan Karlo- 
vić (tako su ga zvali Hrvati po ocu Karlu, 
koji je umro 8. srpnja 1495., dva mjeseca 
prije strašnoga Krbavskog razboja) za kralje- 
vanja Lauša 1I. banom hrvatskim od 152i. do 
1524. i drugi put pod Ferdinandom I. od 1527. 
do svoje smrti 9. kolovoza 1531. na Medved- 
gradu. Uoči muhačkog razboja vladao. je 
Ugarskom po imenu kralj, a u istinu svu 
vlast i sve državne dohotke imalo je nekoli- 
ko moćne svjetovne i duhovne gospode, koja 
su osilila po smrti kralja Matijaša (1490.). i 
kojima je najviša politička mudrost stajala 
u maksimi: »Što je kraljeva vlast slabija, to 
je za kraljevstvo bolje«. Kako je ista oligar- 
hija krvavim načinom uništila bila stajaću 
vojsku, koju je bio stvorio Matijaš i koja bi 
u drugim prikama mogla održati kraljev 
ugled i zaštititi granice od Turaka, nije čudo, 
što je hrabri Ivan Karlović kao ban .u borbi 
s Turcima imao većinom neuspjehe i najzad 
ostao bez svih svojih nekoč golemih imanja 
u Krbavi i Lici. Kraj života ogorčio mu je i 
građanski rat, koji je kao Ferdinandov pred- 
stavnik morao voditi u Slovinskoj zemlji 
(Slavoniji) protiv pristaša slaboga Ivana Za- 
poljskoga. U tragičnoj sudbini Ivana Karlo- 
vića gledao je hrvatski narod svoju sudbinu, 
i radi toga učinio ga je junakom mnogih 
romantičkih pjesama. Po svjedočanstvu P. 
Rittera-Vitezovića Hrvati u XVII. i XVIII. sto- 
ljeću pjevali su o Ivanu Karloviću onako kao 
Srbi o Kraljeviću Marku. 

Pisac ovoga životopisa proučio je. gotovo i 
svu historijsku građu o banu Karloviću i o 
njegovu vremenu. Radi nestašice prostora 
iznijet ćemo ovdje dvije tri primjedbe k ovoj 
pomnjivo izrađenoj studiji. 

Na strani 26—27 piše autor o obrazpvanju 
Ivana Karlovića u mladosti i tvrdi, da je 
»duševnoj odgoji hrvatsko plemstvo posveći- 
valo već prilično veliku pažnju«, da su dje- 
ca kneginje Doroteje, matere Ivanove, mora- 
la uz čitanje i pisanje naučiti latinski, tali- 
janski, a možda i njemački; da sinovi Ber- 
nardina Frankopana nijesu zaostajali u obra- 
zovanosti za najuglednijim svojim suvreme- 
nicima: čudi se, kako u latinskom jeziku Ivan 
Karlović »nije dotjerao ni do one vještine, 
kojom su se odlikovali ostali hrvatski velika- 

či njegova doba. Njegova je latinština užasto 
skrpljena i mnogo slabija od latinštine nje- 
gove matere«< itd. 

Ovo je sve vrlo pretjerano. Ugarska i hr- 
vatska gospoda onoga doba nijesu mnogo ci- 
jenila naobrazbu, bar ne onu naobrazbu, ko- 
ja se stječe vlastitim studijem i radom. Za 
ilustradiju  tadanjeg mentaliteta — spomenut 
ćemo, da je Velo vijeće u Dubrovniku još g. 
1455. naredilo, da nijedan član njegov (to jest 
svaki punoljetni vlastelin dubrovački) ne će 
moći vršiti državne službe, ako ne bude znao 
čitati i pisati, »jer oni, koji toga ne znadu, 
zgodniji su da se njima vlada, nego da vla- 
daju, i ne može biti na čast službi i vladi, 
gdje se nalaze neznalice, koje mijesu vješte 
čitanju i pisanju«. (K. Vojnović, Sudbeno 
ustrojstvo rep. dubrov. Rad CVIII. 109.). Za- 
darsko vijeće, koje nije imalo samostalnosti 
i toliko briga kao dubrovačko, našlo se toprv 
godine 1536. ponukanim, da izda zaključak, 
po kojemu vlastela, koja imaju upravu gra- 
da u rukama, moraju znati čitati i pisati. 
(Bulletino per la storia ed archeologia dal- 
mata VI. god. na omotu). Kad je ovako bib 
u primorju, onda je jasno, kako su u tom po- 
gledu mogli stajati kopneni krajevi, gdje se 
plemstvo nije bavilo trgovinom. Bernardin 
Frankopan, koji je vlastitom rukom potpisi- 
vao svoje isprave i uvijek u miru i u taboru 
neprestano nešto pisao, bio je na žalost bi- 
jela vrana među ostalom hrvaiskom  gospo- 
dom. Njegov sin Krštofor, i kad je bio u Nje- 
mačkoj, potpisivao se glagolicom, jamačno 
zato, jer je latinicu naučio tek kasnije pod 
starije dane. Majer Blaž (Podmanicky), ban 
Hrvatske, Dalmacije, Slavonije d Bosne, bio 
je izvrstan kapitan, bačvu vina dizao je sa 
zemlje kao od šale i u oklopu je zubima 
uhvatio oboružana momka i s njime igrao u 
junačkom kolu, ali u knjizi je bio tako slab, 
da nije znao ni čitati. Historiju Trojansku, 
omiljelo štivo viteškog društva, poznavao je 
ovaj pobjednik Turaka samo po slušanju. (V. 
Solitro, Documenti storici sull' Istria e Dalma- 
zia. Vol. I, 25. Venezia 1844.). G. 1491., kad se 
pravio važan međunarodni ugovor među carem 
Friderikom HI i Maksimilijanom, rimskim i 
ugarskim kraljem, s jedne, i Vladislavom, ugar- 
skim i češkim kraljem, s druge strane, poslali 
su Austrijanci, Česi i Ugri svoje najbolje poli- 


tičke ljude na taj sastanak. Za Čehe potpisali 
su protonotar kraljevine Češke i još jedan 
češki gospodin svojom rukom, kao i austrij- 
ski zastupnik; za Ugre potpisao je Tomaš, 
biskup đurski (kasnije ostrogonski kardinal) 
kraljev kancelar za Ugarsku, najprije sebe 
svojom rukom, a onda je Juraj de Bathor 
potpisao u ime svoga strica Štefana, vojvode 
erdeljskoga, koji nije znao pisati. Nakon to- 
ga potpisao je biskup Tomaš »oba Ladislava, 
jednoga de Gwth, drugoga de Rozgon, koji 
pisati ne znadu«. Poslije su ovaj ugovor po- 
tvrdili ostali dostojanstvenici ugarski ne pot- 
pisima, nego sa petnaest pečata, očito s toga 
razloga, jer je svaki od njih (da se poslužimo 
riječima g. Grkca) doista »bolje vladao ma- 
čem nego perom.« Pošto je tada nepismenost 
među plemstvom bila redovit pojav, imao je 
svaki plemić svoj kakav bilo pečatni prsten. O 
raširenosti tog običaja možemo suditi po to- 
me, što su se prije muhačkog razboja Ugri 
hvalili, da će Turke potući samim svojim pe- 
čatnim prstenovima. Neki su imali za sebe 
rađene pečatne prstenove, a mnogi su upo- 
trebljavali antikne geme, kojih se anekoč, či- 
ni se, mnogo iskapalo kod nas u zemlji Je- 
dna isprava (sada u arhivu Jugoslavenske 
Akademije), koju su izdali plemićki suci var- 
međije zagrebačke pod kraj života Karlovi- 
ćeva, bila je potkrijepljena sa 13 pečata oti- 
snutih u zelenom vosku, i nijednim potpisom. 
Od toga sačuvalo se deset pečata: na jednom 
jedinom urezan je grb i povrh njega inici- 
jali vlasnikovi, ostalih devet predstavlja vrlo 
lijepo sačuvane geme sa likovima Jupitera, 
Junone, Amora, Demetre itd. I što se tiče 
učenja stranih jezika, u ono doba hrvatska 
gospoda hvala Bogu (ii_ na žalost, kako se 
uzme) nijesu osjećala nikakve potrebe da u 
svojoj zemlji daju svoju djecu učiti latin- 
skom, talijanskom, a još manje njemačkom 
jeziku. Znamo, da je Ivan Karlović zadar- 
skim knezovima, koji su bili Mlečani, pisao 
hrvatski, a njegov suvremenik Žarko Dražo- 
jević, koji je bio još u tješnjim vezama sa 
mletačkom repubiikom, govorio je hrvatski 
pred duždem, jer mije znao tahjanski; isto 
tako poznato je, da je čak u Zadru tada go- 
tovo isključivo u običnom životu vladao hr- 
vatski jezik, i to ne samo među pukom, nego 
i među vlastelom, i da vladike zadarske ni- 


jesu htjele govoriti drugim jezikom nego hr- 
vatskim. Prema tome, kad čitamo pisma Iva- 
na : Karlovića latinskim jezikom dili pismo 
Krštofora Frankopana _ o oslobođenju Jajca 
1525., treba imati na umu, da su ta pisma 
prevodili na te jezike po hrvatskom diktatu 
njihovi pisari, kapelani ili dijaci. Poznato je, 
da nepismeni ljudi katkada znadu vrlo lije- 
po kazivati u pero. Ako je koji od ugarske 
ili hrvatske gospode u ono doba dao kojega 
sina u škole, onda ga je redovito odredio za 
crkveni stalež, onako kao što su do nedavna 
naši seljaci dajući dijete u gimnaziju činili 
to sa željom, da se izuči »za popa«. 

Na str. 101 misli pisac, »da je Šimun od 
Erdewda, biskup zagrebački, pristajao uz 
Ivana Zapoljskoga valjda ponajviše zato, jer 
je u njem gledao Madžata<«. Prema tome i 
biskup Šimun i Ivan Zapoljski bili bi Madža- 
ri. Nesretni i sušičavi Januš Zapoljski, koji 
je iz prevelike ambicije posegao za ugarskom 
krunom, koje nije bio sposoban obraniti, 
imao je za života tu zlu sreću, da su ugarski 
velikaši od starih porodica gledali na njega 
kao na slovenskoga skorojevića, a po smrti 
ga progoni i dalje ista sudbina: Madžari ga 
guraju Hrvatima, a Hrvati ga, kao evo i g. 
Crgec, odbijaju kao loptu _ k Madžarima. 
(Vidi o tome i Ortvay, Die Schlacht von Mo- 
h4cs. Ungar. Rundschau III, 6153). Istina će 
biti po sredini. Zapoljski jamačno nije tajio 
svoga starog podrijetla (iz Zapolja kod Bro- 
da), bio je uz to zacijelo dušom i tijelom 
Ugrin, ali ne Madžar. Valjada nije slučaj, da 
su u njegovu malom kraljevstvu toliko važ- 
nih mjesta držali sami Hrvati: fratar Juraj 
Ulišević, pavlin, biskup u Velikom Varadinu, 
vrhovni blagajnik, Štefan Brodari:ć, biskup 
vacki (prije srijemski), franciskan Ferenac 
Frankopan, arcibiskup  koločki, Trogiranin 
Ivan Statileo, biskup erdeljski, Antun Vran- 
čić, Šibenčanin, prepošt budimski, sekretar 
kraljev i diplomat, Petar Petrović de Swra- 
klin, župan temišvarski, Dijak Šimun iz Vo- 
ćima (Athynoi), Emerik Cibak biskup i drugi. 

Šimun od Erdewda, kao i njegov brat Petar 
Tompa od Erdewda, koji se kasnije pisao sa- 
mo Erdewdy, također nijesu bili Madžari, ne- 
go Slovinci od stare porodice Tompa, koja je 
imala svoje posjede u križevačkoj varmeđiji. 
Čini se, da je i kardinal Tomaš od Erdewda 

(tako zvani Bakeč) bio Slovinac. Rački ga ja- 
mačno ne naziva bez razloga »naše gore list« 
u svom životopisu Šimuna Begne Kožičića, 
senjskog biskupa, kao ni A. T. B. (Andrija 
Torkvat Brlić), koji je u Nevenu 1855. i 1856. 
opširno i s usrdnom pristranošću napisao ži- 
votopise kardinala Tomaša i biskupa Šimuna. 
Možemo ovdje istaknuti kao pouzdanu činje- | 
nicu, dosele nepoznatu ih neopaženu, da je 
kardinal Tomaš dobro poznavao hrvatski je- 
zik. Jednu karakterističnu hrvatsku frazu, 
koje ne mogu ovdje ponoviti, izlanuo je kar- 
dinal u ogorčenju protiv Jurja Szakmaryja, 
pečujskog biskupa, razgovarajući s tajnikom 
doktora i viteza Petra Pasqualiga, poklisara 
mletačkog na ugarskom dvoru. (Vlad. Laman- 
sky, Les secrets de Il'Etat de Venise p. 451. 
Peterburg 1884.). Jedno pismo Matijaša Fran- 
kopana, kojim se kardinalu Tomašu ispriča- 
vao radi neplaćena očeva (Bernardinova) du- 
ga od 200 dukata, kardinal »najveći grabežlji- 
vac i lihvar onoga doba«, kako ga označuje 
Kukuljević, bio je poslao Beatrici, sestri Ma- 
tijaševoj, udovici hercega Ivaniša Korvina 
s ovom popratnom bilješkom: >Owo gozpyne 
M(ylozty) dayem. T. B. m. p.< (Kukuljević, 
Beatrica Frankopanova i njen rod. Vienac 
1685., 142). Ovo pismo, koje se nekoč nalazilo 
u Zemaljskom arkivu, otuđio je i s ostalim 
Frankopanskim arhivalijama poslao u Budim- 
peštu ban Khuen, gdje ee i sad nalazi. Svu tu 
građu izdao je L. Thall6ćczy pod naslovom 
Frangep&4n  csalad  okleveltara u  Monum. 
Hung. hist. Diplomataria XXXVIII, 265 (Buda- 
pest 1913.), među njom i ovaj list, ah za čudo 
bez ove dragocjene vlastoručne bilješke kar- 
dinala, iz koje se vidi, da je dobro vladao hr- 
vatskim jezikom. Da je Kukuljević dobro vi- 
dio i pravo čitao, o tom ne može biti razložne 
sumnje. 

Inače pisac uvijek gleda u svom junaku hr- 
vatskog zatočnika, i radi toga nastoji prika- 
zati ga u što ljepšem svjetlu, spretno retušira 
izvještaje, koji se ne slažu s idealiziranim li- 
kom ohrvaiskog Joba«, no pri tome če- 
sto i pretjerava. Ipak valja reći, da njegov 
Ivan Karlović obiljem podataka i točnim na- 
vođenjem upotrijebljenih izvora, daleko nad- 


. visuje oveći članak V. Klaića o Karloviću u 


»Viencu« g. 1884., koji ne navodi nikakve li- 
terature, Antun Šimčih 

NOVE KNJIGE 
Manhattan Transfer. John Dos Passos, Izd. Binoza, 
Zagreb 1933. 

U nastojanju, da što vjernije i potpunije 
izrazi cjelokupni život New-Yorka, Dos Pas- 
sos u finoj stilizaciji, sa stvarnim, dubokim 
poznavanjem i istančanim osjećanjem najsi- 
ćušnijih pojedinosti velegradskog života, iz- 
nosi u bogatim, živim slikama scenu za sce- 
nom, bez uvoda i prijelaza, kao u filmu. 

Zahvativši u jedan, za roman možda i pre- 
širok krug, Dos Passos nije mogao stvoriti 
jedinstvenu glavnu radnju, kojom bi obuhva- 
tio cjelokupni život velegrada, i stoga se op- 
širnije bavi s mnogim drugim momentima, 
koji i nisu u izravnoj vezi s glavnom rad- 
njom. Potisnuvši tako glavnu radnju, zajed- 
no s njenim nosiocima, u pozadinu, pisac si 
je ipso facto onemogućio kompoziciju cjelo- 
vitog i jedinstvenog romana. Pazeći, da šaro- 
likost newyorškog života ne prikaže jedno- 
bojnijom i tempo događanja sporijim, odba- 
cio je starinsku tehniku povezivanja scena 
i poslužio se izrazito filmskom tehnikom: 
nije to, dakle, učinio toliko iz prezira prema 
»>onom mučnom petljanju«, koliko iz oprav- 
dane bojazni za neuspjeh, koji bi — da se je 
pisac poslužio starinskom, za njegovo djelo 
potpuno neprikladnom tehnikom — bio sigu- 
ran i neizbježiv. 

* Dos Passos je odbacio neprikladan, starin- 
ski način povezivanja pojedinih momenata, 
a novi, prikladniji način nije znao stvoriti. 
Stoga mu nije uspjelo da mnoštvo dokumen- 
tarnih momenata i radnja planski rasporedi. 
Nejedinstvenost i rastrganost čine roman ma- 
nje zanimljivim, neizrazitijim i bljeđim. 
Sadržaj djela uistinu je šarolik, kao i sam 
newyorški život: podzemne i natkrovne že- 
ljeznice, krijumčarenje, krađe i poslovni us- 
pjesi, detektivi i besposlica, pijančevanje, po- 
božnost, glumiće i neboderi. Ali u ocjenjiva- 
nju dokumentarnosti pojedinih ličnosti, mo- 
menata i radnja, Dos Passos nije pokazao do- 
voljno dosljednosti. Neke vrlo značajne mo- 
mente nije prikazao u cijelosti i dosta snaž- 
no, dok je nevažne sitnice prikazao kao zna- 
čajne i karakteristične. 

Jogunasta Elaine, njen muž Jimmi Herf i 
drugi lakomislene su lutke, igračka u ruka- 


ma onih, koji također nisu tim djelom do- 
voljno osvijetljeni: nije im trebalo dodijeliti 
najvažnije uloge. Ali, premda su neke lično- 
sti manje značajne, ipak su majstorski izra- 
đene i uvjerljivo postavljene. 

»Manhattan  Transfer« spada među prve 
značajne pokušaje, da se velegrad, sa svojim 
cjelokupnim životom i događanjem, izrazi 
umjetnički. Taj pokušaj nije uspio u pogledu 
tehničke rasporedbe materijala i u pogledu 
cjelovitosti i jedinstvenosti djela. 

Prijevod knjige mjestimično zadivljuje svje- 
žinom. Oprema knjige je ukusna. 


Vera Stein-Ehrlich : »Kolektvni rad u savremeno) 

školi«. (Izd. Minerva, nakl. knjiž. Zagreb) 

Kriza školstva tek je dio i posljedica opće- 
nite krize društveno-gospodarstvene. Stoga 
elementi, koji podržavaju zastarjele društve- 
no-gospodarstvene forme, podržavajući cijeli 
sistem, podržavaju, naravno i sve njegove 
tvorevine. Zbog toga ne možemo vjerovati u 
promjenu sistema školstva niti u bilokakve 
reforme na tom području, koje bi se dogodile 
prije i izvan promjena u načinu života uopće. 
io su, otprilike, misli, koje je autorica spo- 
menula u uvodu svog djela. Ali nije ostala 
dosljedna tim mislima u cijelom djelu. Rje- 
čnik, kojim se gđa Stein-Ehrlich služi, često 
podbacuje i mjestimično neki su izrazi | iz- 
reke upotrijebljene krivo. 

Dok prikazuje sistem modernog školstva u 
Njemačkoj, autorica se izražava kratkim i ja- 
snim rečenicama, ali čim počinje ocjenjivati 
društvene i gospodarstvene prilike, pada u 
griješku, da neke pojedinačne pojave poopće- 
njuje, kao na pr. kad tvrdi, da su Berlinča- 
ni osobito bistri i oštra pamćenja, nevjeroja- 
tno duhoviti i kritični. Govoreći pak o klasa- 
ma njemačkog društva, sasvim je zaboravila 
na seljaštvo, koje je i u Njemačkoj brojčano 
jako, a na koje se je zbog naših prilika tre- 
bala posebice osvrnuti. Osim toga nije točno. 
da srednje imućni stalež »većinom puni naše 
gradove«, jer o tome statistike govore pro- 
tivno. 

ritanju školstva posvećuje se u zadnje vri- 
jeme osobita pažnja u nekim našim književ- 
nim revijama. Jedna od: njih GEvolucija«) 
donijela je nekoliko zanimljivih članaka i 
prikaza o tom pitanju. 


Po iscrpnim prikazima rađa u novim škola- 
ma, knjiga gđe Ehrlich, uza sve svoje manje 
nedostatke, dragocjena je za nas i od koristi. 
U predgovoru te knjige obećala je autorica, 
da će izdati jo nekoliko radova o novim ško- 


lama. R. Simeon 


JUBILEJ MATICE SLOVAČKE 
1868. — 1938. 
. Prva Matica bna je utemeljena u Novom 
Sadu kao Matica Srpska, iza koje je stvorena 
Matica Češka u Pragu, Matica llirska-Hrvat- 
ska u Zagrebu, Matica Lužičkosrpska u Bu- 
dišinu, te Matica Slovenska u Ljubljani. 
Ostali Slaveni nisu imali svoje Matice, već 
razna druga književna i kuhturna društva. 

Matici Srpskoj kumovao je u Novom Sadu 
Slovak Pavao Šafarik, koji je nastojao da i 
među svojim zemljacima Slovacima osnuje 
Maticu, ali to radi političkih prilika još teda 
nije bilo moguće. Konačno dođe dne 3. kolo- 
voza 1863. do osnutka Matice Slovačke, i sam 
car Franjo Josip darovao je u to ime 1000 
for. a biskup Mojžeš postao je upravo taj 
dan carskim tajnim savjetnikom. Političke 
prilike stvorile su Maticu, ali političke prilike 
su je već god. 1875. pokopale. Nakon 44 go- 
dine Matica je opet obnovljena god. 1919. u 
novoj Č. S. republici. Za tih novih 15 godina 
oživjela je Matica Slovačka novim životom, 
stvorila novu književnost, sagradila prekra- 
sni Narodni Dom, uredila veliki muzej i knji- 
žnicu, te okupila ne samo svu slovačku inte- 
ligenciju, već i cjelokupan slovački narod 
oko sebe. 

Na taj način mogla je Matica Slovačka u 
Turčanskom Sv. Martimu proslaviti svoj ve- 
liki jubilej: 70-godišnjicu utemeljenja i 80 
godišnjicu svog neumornog i višegodišnjeg 
predsjednika prof. dra Josipa Škultetoga na 
najsvečaniji način. S tom proslavom bile su 
spojene još i druge narodne proslave. Tako 
je bila priređena izložba slovačkih umjetnika 
od akademičkog slikara K. Ondrejčke te na- 
tjecanje slovačkih dobrovoljačkih = družina 
pod ravnanjem njihova ravnatelja dra Ivana 
Stodole. U slovačkom Narodnom muzeju bilo 
ge otvorenje Narodne galerije od predsjed- 
nika K. A. Medveokog. Održana je i svečana 
glavna skupština uz sudjelovanje zbora slo- 
vačkih narodnih učitelja. 

Štovatelji i prijatelji prof. dra Škultetoga 
izdali su njemu na čast posebni veliki Zbor- 
nik, kod kojega su sudjelovali mnogobrojni 
naučenjaci i pisci, ponajviše Slovaci, te Česi, 
Poljaci, a od Hrvata i dr. Ivan Esih, koji je 
napisao članak: Bohuš Nosak-Nezabudov a 
Chorvati, koji je u 40-tim godinama imao ve- 
ze s hrvatskim rodoljubima i s ilirskim lite- 
ratima. U tom Zborniku nalaze se još dva 
članka o Hrvatima i jedan o Radičeviću. Sam 
Škultety je veliki prijatelj Hrvata, te je i 
sam napisao veliki i lijep članak pod naslo- 
vom Slovaci i Hrvati u Zborniku, koji je na 
uspomenu 1000 godišnjice hrvatskog kraljev- 
stva izdala Zajednica slavenskih društava u 
Zagrebu. 

Škultetyju na počast dala je izraditi po 
nalogu Matice glasovita Kremnička kovaoni- 
ca njegov medaljon prama nacrtu kipara Fr. 
Štefunka. U proslavu Matice izašle su Narod- 
ne Novine, koje izilaze već 64 godina u Tur- 
čanskom Svetom Martinu, u svečanom ruhu 
s mnogobrojnim člancima slovačkih pisaca i 
rodoljuba sa Škultetym na čelu. Ujedno je 
Matica Slovačka izdala i posebnu knjigu o 
Jos. Škultetom od dra Andreja Mraza, a i sve 
ostale slovačke novine u Bratislavi i časopisi 
izašli &u u svečanom ruhu ili u posebnim iz- 
danjima. 

Na svečanoj glavnoj skupšti bilo je preko 
hiljadu ljudi. Skupštinu su pozdravili mnogo- 
brojni slovački rodoljubi, spisatelji i zastup- 
nici raznih kulturnih institucija iz sviju kra- 
jeva, gdje se nalaze mmogobrojne filijale 
Matice. Vlada je bila, kao i akademija te 
sveučilišta, službeno zastupana, i sam pred- 
sjednik Masaryk poslao je svoj brzojavni po- 
zdrav. 

Među mogokrojnim pozdravima : spominje- 
mo Maticu Hrvatsku, Jugoslavensku Akade- 
miju iz Zagreba, Društvo Hrvatskih Književ- 
nika iz Zagreba, Društvo Sv. Jeronima iz 
Zagreba, Klub Hrvatskih književnika iz ŽZa- 
greba, Zajednicu Slavenskih Društava u Za- 
grebu, od pojedinaca Samuela Bergera pok, 
direktora Etnografskog muzeja, dra Bučara, 
dra Ivana Fsiha, Maticu Slovačku u Bačkom 
Petrovcu, Evangeličku crkvu u Jugoslaviji, 
nadalje Maticu Slovensku u Ljubljani, Mati- 
cu Srpsku u Novom Sadu, Lužičko-srpsku Ma- 
ticu u Budišinu, Poljsku Akademiju u Kra- 

kovu, Bugarsku Akademiju u Sofiji, Mađar- 
sku akademiju u Budimpešti i mnoge druge 
pojedine i naučne kuhturne institucije. 

Ne treba naravno naročito spomenuti, da 
su jubilej svoje Matice i njezina predsjednika 
dra Škultetoga proslavili svih 137 mjesnih od- 
bora M. S. i mnoga slovačka društva u repu- 
blici i izvan svoje domovine, dapače i u Sje- 
vemoj Americi, gdje imade lijep broj Slo- 
vaka i slovačkih narodnih društava. 

Brzojavni pozdrav Matice Hrvatske poslan 
Matici Slovačkoj prigodom njezina jubileja 
glasi: Profesor _ Škultety, Turčianski Sveti 
Martin, Čehoslovačka. O sedamdesetgodišnjici 
plodnoga i korisnog rada bratske Matice Slo- 
venske i osamdesetgodišnjici njezina zasluž- 
nog predsjednika podastiremo svoje najsrdač- 
mije čestitke 1 molimo, da nas kod svečane 
proslave zastupate i budete tumač naših iskre- 
nih osjećaja za slovački narod. — Matica 
Hrvatska. 

Dr. Bučar 


OSVRT NA KONCERTE 
Klavirno veče Esther _Johnsson 


Esther Johnsson, »proslavljena amerikanska 
pijanistica«, kako ju je nazvala reklama, ne 
zaslužuje naziv pijanistice, a kamo li proslav- 
ljene. O umjetnosti se tu uopće ne može go- 
voriti. Ali nažalost ne može se govoriti ni o 
korektnom sviranju. Grube pogreške, što ih 
je na svom klavirnom večeru 24. studenoga 
činila svaki čas, mogle bi se oprostiti jedino 
kod kakvog ambicioznog đaka u srednjoj 
muzičkoj školi. 

Esther Johnsson dolazi iz Newyorka, pa je 
uneke i razumljivo, što ona drži, da se na 
Balkanu — koji se u njezinoj predodžbi ot- 
prilike podudara s amerikanskim Dalekim za- 
padom — muzika ne prosuđuje baš tako jako 
strogo i da ljudi ne paze baš na svaku sitnicu. 
Ali tim više treba osuditi poduzetnika, koji 
je priredio njezin koncerat, kad kraj čitavog 
niza dobrih domaćih pijanista lansira stran- 
kinju, ovakve spreme. 


Prva javna priredba Drž. muzičke akademije 
»Državna muzička akademija« posvetila je 
svoju prvu javnu priredbu dne 29. studenoga 
orkestralnim i komornim djelima Rameaua 
prigodom dvjestapedesete godišnjice njegova 


rođenja. Pomnjivo odabrana djela su podobna 
stvoriti jasnu sliku o djelovanju tog majstora, 
čija djela ne susrećemo tako često na kon- 
certnim izvedbama. Pri čitavom Rameauovu 
stvaranju prevladava jak logičan duh. U nje- 
govoj muzici nema neposredne osjećajnosti, 
već je naprotiv u ajoj neizbježiva nužnost. To 
je odraz mentaliteta čovjeka, koji je u mu- 
zičkom sastavu tražio samo zakonitost, koja 
njime ravna. Slušajući njegovu muziku svaki 
put nanovo prepoznajemo teoretičara, što je 
točno odredio zakone harmonijskih slijedova, 
uvijek istih i nepromjenljivih. | 

Rameauova muzika nosi na sebi sva obilje- 
žja vremena, u kome je nastala, ona se potpu- 
ao podudara s našom predodžbom o rokokou 
uopće. Savršeno uglađena forma, lagodna zvu- 
čnost, tiha senzualnost i tek malo naglašena 
melankolija, sve su to značajke, što se od se- 
be nadaju, kad čovjek sluša tu muziku. Za 
razliku od Glucka ili Mozarta, kojih je mu- 
zika u svojoj biti izvanvremenska, pa zato i 
čovjek današnjice može kod njih naći dio 
svojih duševnih problema, Rameau je sav ve- 
zan uz naročiti mentalitet svoga doba. I zato 
kad se njegova djela slušaju u nizu, njihove 


se raznolikosti sve više ujednačuju, pa je tu 


onda potrebna naročita stilska interpretacija, 
koja će ih umjeti istaći. 

Raspored su izvodili orkestar »Državne mu- 
zičke akademije«, Liga Doroghy, Ivo Lhotka, 
Ivan Weiland i Aleksandar Fučkar. Dirigirao 
je Fran Lhotka, dok je uvodnu riječ o Ra- 
meauu održao Stanislav Stražnicki. 


Nastup Juana Manćna 

Juan Manćn, španjolski violinista, kojega je 
koncerat bio 5. prosinca, nije na svom nastu- 
pu pokazao ništa od onog, što je u našoj pre- 
dodžbi vezano 8 pojmom španjolskoga: tem- 
peramenat, što sve frca, živahne kretnje, va- 
trena svirka. On naprotiv svira vrlo mirno i 
staloženo. Sav se predaje muziciranju, dok te- 
hničku stranu sviranja uopće ne ističe. Tu se 
on potpuno udaljuje od većine violinista, koji 
obično ističu samo svoj virtuozitet, te se diče 
svojom upravo akrobatskom vještinom. Znat- 
na je Manćnova muzička kultura. Svojim me- 
kanim tonom on zna da postigne majstorske 
efekte u pogledu savršenog pianissima, 


Nastrojenje je osnovka Manćnova umjetnič- 
kog stvaranja. Zato mu je interpretacija ro- 
mantičkih i modernih kompozicija bila od da- 
leko jačega dojma nego h klasičkih djela. Tu 
je on razvijao obilje zvukovnih nijansa kojih 
se uho nije moglo dosta naslučati. Kao dostoj- 
nog pratioca na klaviru valja istaknuti Miro- 
slava Spillera. On se je umio potpuno prila- 
goditi Manćnovu sviranju, ali ta pratnja nije 
bila tek mrtva pozadina, već doista zajedničko 
muziciranje sa solistom. 


Koncerat Dore Gussich s Marijana _Fellera 


Koncerat na dva klavira, što su ga 7. pro- 
sinca priredili Dora Gussich i Marijan Feller, 
spada među najznačajnije datume ove Kon- 
certne sezone. Na rasporedu su bila samo ori- 
ginalna djela za dva klavira suvremenih kom. 
pozitora, u pretežnom dijelu francuskih. Zastu- 
pani su bili Guy Ropartz, Claude Debussy, 
Florent Schmitt, Mario Castelnuovo-Tedesco i 
Manuel Infante. Muzički najvrednije djelo 
bila je Debussyeva suita >En Blanc et en 
Noir«. U njoj su sva obilježja posljednje pe- 
riode Debussyeva stvaranja. Ovo je kulmina- 
cija profinjene zvučnosti. Melodijskog poma- 
ka tu uopće nema, nego ga nadomješta princip 
statičkog nastrojenja. Nijanse pak ovog po- 
sljednjeg toliko su mnogobrojne, da obuzim- 
lju slušaočevu pažnju jednako kao i razvitak 
melodija i njihovih međusobnih kontrasta. I 
Infanteove obradbe španjolskih narodnih pje- 
sama mogu se označiti kao veoma uspjele. Au- 
tor je izbjegao objema opasnostima, koje pri- 
jete uvijek kompozitoru, kad želi da poveže 
narodne melodije u formi umjetne muzike. S 
jedne ga strane nevezana građa narodne pje- 
sme može dako dovesti do banalnosti potpuri- 
ja, dok se s druge strane njegova želja, da 
toj melodiji dade što određeniju umjetničku 
formu, može izvrgnuti tako, da kompozitoro- 
va naprava sasvim uguči narodne motive. U 
suiti Castelnuova-Tedesca »AH-Wien« istaknuo 
se naročito treći stavak pod naslovom »Tra- 
gični fokstrot«, a s motom »memento mori«. 
On doista stvara utisak posljednjeg orgijanja 
pred neposrednom propasti. Djela Ropariza i 
Schmitta ne ističu se ničim naročitim osim ko- 
rektne forme. Oboje umjetnika priredili su 
nam svojom interpretacijom veliki umjetnički 
užitak. 


- djelo. 


idi 


Treći društveni Koncerat »Hrvatskog glazbenog zavoda« 


Treći društveni koncerat »Hrvatskog glaz- 
benog zavoda« dne 10. prosinca, na kome su 
sudjelovali »Zagrebački kvartet« i Melita Po- 
zaić-Lorković, bio je posvećen komornoj mu- 
zici. U počast šezdesete godišnjice rođenja po- 
znatog češkog kompozitora Jozefa Suka izveli 
su njegovo rano djelo »Gudalački kvartet« 
op. 11. Ono se čitavo kreće u oblasti zakašnje- 
le romantike. Dionice se rastvaraju u kraj- 
njoj kromatici, ali čitav taj njihov splet i vre- 
nje idejno se ne miče s jednog mjesta. Što se 
samog zvuka tiče, on je upravo idealan, jer 
Suk kao dugogodišnji svirač u kvartetu odli- 
čno pozna tehniku komorne muzike. Zatim je 
bio prvi put izveden Gotovčev kvartet »Pje- 
sma i igra«. Forma mu je rapsodična, poje- 
dini su muzički odsjeci samo poređani jedan 
uz drugi.  Homofonija je karakteristična za 
ovo djelo. Drugi se stavak ističe živahnom i 
poletnom ritmikom. Franckov >»Kvintet« u f 
molu, s kojim se završio raspored, duboko je 
To je neprestani dijalog dviju pola 
kompozitorove duše, zatvorene u se, daleko od 
svakodnevnih pojava. 


Carlo Zecchi 


Carlo Zecchi, koji nam je lane priredio ne- 
zaboravljeno klavirsko veče, nastupio je opet 
na koncertu od 12. prosinca. Pišući o njego- 
voj umjetnosti valjalo bi samo ponavljati po- 
hvale, lane iznesene. Jer nema ničeg nježni- 
jeg i ljepšeg nego što je njegovo sviranje Mo- 
zartove sonate, a nema ništa potresnije od 
utiska, što ga stvara njegova interpretacija 
Beethovenove sonate. Iz daljine pak bruje uz- 
višene orgulje Bachovih korala. Chopinovu 
»Barkarolu« svira tako da je puna mijene la- 
ganih odsjeva i prelijevanja. I tako se u slu- 
šaoca čitavo veče ređaju najrazličitiji i naj- 
oprečniji umjetnički utisci. Smisao za toliku 
umjetničku stilizaciju, koliki je u Zecchija, 
mogao se razviti samo u čovjeka, kome je 
klasična tradicija svagdanja okolina. Latin- 
stvo, kultura, što se kroz stoljeća izgrađivala 
i već se nepomična ukočila, dalo je u Zecchi- 
ju dokaz, da vrelo života njegova nije još 
presahlo. Kasni izdanci umjetnosti ovako iz- 
rađenih kultura imadu u sebi čarovitost sa- 
vršenstva. 


Dr. Branimir Ivakić 

NOVI GRAMATIČKI UDŽBENIK 
Dr. J. Dujmušić : Repetitorij hrvatske slovnice, 
Zagreb 19883. 

CGramatički kao ni matematički udžbenici 
ne trpe opširnost. što manje ljuske, da jezgra 
bude što jasnija! Već smo davno osjećali po- 
trebu za kratkom, zbijenom slovnicom. Ta se 
potreba proteže ne samo na obrazovani svi- 
jet, koji traži u kaosu i vrenju današnjeg je- 
zika siguran putokaz, knjigu, koja rješava 
mnoga jezična pitanja što lebde još u zraku, 
već se proteže i na onaj svijet, koji tek stiče 
naobrazbu, na srednjoškolske đake. Đaci sred- 
njih škola imaju napokon kratak i jasan 
gramatički udžbenik, koji vrijedi za sve raz- 
rede srednjih škola. On će jednako dobro 
doći nižim i višim razredima. Dr. J. Dujmušić 
je svoju slovnicu namijenio, kako veli sam u 
predgovoru, kandidatima za malu maturu, 
svima gomjim razredima srednjih škola, ne- 
kim kandidatima na sveučilištu, nastavnici- 
ma nižih razreda, književnicima i novinarima. 
Ova mala slovnica sadržava i mmogo čvrstih 
novijih pogleda na razna pitanja iz svog po- 
dručja, pa stoga može biti i predmet interesa 
svakog ozbiljnog i dobronamjernog radnika 
na polju filozofije, a također i poticaj za so- 
lidnije izgrađivanje i  Kkristaliziranje hrvat- 
skoga književnog jezika i slovnice kao na- 
uke. Ž. A. 


V. NATJEČAJ M. H K. D. ZA PUČKU 
GLUMU 
Matica hrvatskih kazališnih dobrovoljaca u 
Zagrebu raspisala je peti natječaj za najbolju 
pučku glumu. 


Gradivo predloženih pučkih gluma mora biti 
uzeto iz hrvatskog narodnog života. 

Gluma ima ispunjavati cijelu večer, no može 
biti i kraća (aktovka ili dva čina). U potonjem 
slučaju dijelit će se nagrada razmjerno vpre- 
ma opsegu komada. . 2 

Natjecati se mogu jedino do sada aneobje- 
lodanjena (neprikazana) i neizašla (neštampa- 
na) djela. | 

Sva autorska prava ostaju autorima saču- 
vana u smislu zakona. 

Clume neka budu po mogućnosti pisane pi- 
saćim strojem. ' 

Gluma, zajedno s obim kuvertama mora se 
predati u zapečaćenom omotu, najkasnije do 
31. kolovoza 19354. u 12 sati a podne, poštom, 
preporučeno na adresu: A. Freudenreich, za 
Maticu hrvatskih kazališnih dobrovoljaca u 
Zagrebu, Gajeva ulica 2. B. VI. kat. 

Sve glume, koje pravovremeno stignu, pro- 
učit će i ocijeniti porota izabrana po uprav- 
nom odboru M. H. K. D. 

Ona gluma, za koju porota utvrdi, da naj- 
bolje odgovara naprijed navedenoj svrsi, do- 
biva nagradu V. natječaja MHKD. koja sa- 
stoji od: 1. Nagrade u iznosu od 7.500.— di- 
nara u gotovom, isplativih u roku od tjedan 
dana nakon proglašenja rezultata. — 2. 15% 
bruto prihoda prve predstave, koju će izvesti 
zbor MHKD u Narodnom kazalištu u Zagrebu. 
— 3. 10% bruto prihoda od svake dalnje pred- 
stave priređene po zboru MHKD. 

MHKD. Može djelo prepustiti Narodnom 
Kazalištu u Zagrebu na izvedbu uz iste uvjete. 

Rezultat natjecanja objavit će se putem no- 
vina. 

GODINA VII BROJ 3 MCMXXXIV 





SILVIJE STR KRANJČEVIC 


Dvadeset i devetoga listopada g. 1933. navršilo se dvadeset i pet 
godina od smrti Silvija Str. Kranjčevića. Toga se je dana godine 1908. 
završilo dvogodišnje umiranje, ovdje, u ovom gradu, a smrt je preki- 
nula mlad i kratak život. Bilo je to umiranje na milimetre, onamo od 
listopada 1906., kad je otpočeo martirij u bečkoj klinici, za onih čemer- 
nih dana, što ih tako jezovito prikazuju njegova pisma. Svakog se je 
dana ondje osjećao bliži svojem Sarajevu, svojim prijateljima, a nada 
sve svojoj dragoj kćerci i ženi, a da se je onda svakog dana iznova ra- 
zočaravao, gubio nadu i opet joj se vraćao, da je iznova izgubi. I što se 
je to više otezalo, na časove i u nedogled, sve se je bliže osjećao svojem 
domu, ko da se je doticao prstima svoje sirotinje. Istim onim poletom, 
kojim ga je mašta prije odvodila u bezmjerja, sad ga je u tudđini ispa- 
ćena i osamljena vraćala i povratila na mjesto, koje je hijela napustiti. 
Bolest je onda jenjavala, ali samo za malo. Dvadeset i deveti listopada 
god. 1908. učinio je svemu kraj. Toga je dana Kranjčević umro, ali ga 
nije nestalo među živima. 

Već u onaj čas bilo je jasno, da je hrvatska književnost pretrpjela 
teški gubitak. U ovih dvadeset i pet godina od smrti Kranjčevićeve utvr- 
đeno je nesumnjivo, da smo u Kranjčeviću imali — kako je rekao Ma- 
toš — svoga najhrvaiskijega pjesnika, da se je upravo zbog toga s nje- 
govim djelom pomakla znatno i neočekivano daleko naprijed hrvatska 
književnost. Kranjčevićeva poezija proširila je i produbila izražajnu 
snagu naše umjetnosti, a u isti mah i našega govora. Upravo u tomu, što 
nam se je Kranjčević razdavao, što je umio do kraja razotkriti svoju 
čistu hrvatsku dušu, što je htio i znao reći, što se u njoj zbiva, najveći 
je uspjeh njegova djela. Kad je govorio iz sebe, a bio je po svojoj ćudi, 
po naravi i cijelim svojim bićem dijete svoga naroda, proživljavajući 
od prvoga dana svoga života naš život, naše male i velike brige, naše 
nade, pouzdanja i radosti, naše tegobe, razočaranja, strahovanja, naše 
strepnje i naša ogorčenja — njegova je poezija dobila bogat, obilan i za 
nas najdragocjeniji sadržaj. Taj sadržaj i način, kojim ga je umio reći, 
čini djelo i ličnost Kranjčevićevu. Jedno nerazdružno od drugoga neo- 
bična je tekovina našeg kulturnoga života. U Kranjčeviću stekli smo 

isto toliko tip hrvatskoga, da ne kažem slavenskoga, pjesnika o kraju 
XIX. i prvom početku XX. vijeka, kao što smo stekli u njemu kao čo- 
vjeku upravo bogatstvom sadržaja i po načinu i po govoru njegove 
poezije tipičnu našu ličnost, izrazito naših obrisa. Zato je život Kranj- 
čevićev i njegovo djelo, za nas, ne samo po svojim pojedinačnim jedin- 
stvenim umjetničkim uspjesima, nego i u svojoj nerazdruživoj cjelini, 
jedan dokumenat nenadmašive cijene. 

Čudnovata je činjenica, a spada među one, koje svijet čine tako 
divno složenim i raznoličnim, da i u književnosti kao u svim ljudskim 
težnjama, plodovi vise o visokim granama. Umjetnost riječi na putu do 
najviše snage izraza ne uspinje se do svoga cilja u ravnoj liniji, nego 
krivudavo, zaplićući se u samu sebe, na časove zastaje, i tek kad se je 
opet rasplela, korača za stopu naprijed. Tako biva zbog života, koji daje 
umjetnosti sadržaj, a nije uvijek jednako bogat pobudama i samo ri- 
jetko kad rađa umjetnički genij. Poezija u svojoj borbi za izraz osjeća 
se u neko vrijeme, kao da ga je napokon našla i proglašuje svoje isku- 
stvo dogmom. Neki se njezini principi stvaranja zaleđuju i postaju naje- 
dared balast progresu. Velike evropske literature od pamtivijeka pune 
su struja i smjerova, i po tomu pune razdoblja zastalosti. Tek novi za- 
mah genija kadar je da razriješi spone, što ih je književnost samoj sebi 
nametnula, i pomiče ju naprijed. Kod malih naroda, kad se bore za ve- 
like stvari, sve to ide još kud i kamo tegotnijim putovima. Tako smo i 
mi u svojoj književnosti neprestano zapadali u zastalosti i slabo smo se 
pomicali naprijed. Slabo, jer je trebalo, da se pomaknemo sami iz sebe. 
Kranjčević jedan je takav naš uspjeh. U njegovoj umjetnosti progo- 
vorio je najedared jedan naš čovjek iskreno, i rekao je slobodno, jasno 
i bezobzirno, što se zbiva i krije na dnu naših duša. Taj je glas bio to- 
liko nov i moćan, da ga nismo mogli prečuti. Naša slava Kranjčevića 
nakon dvadeset i pet godina, što su njegova usta zamuknula zauvijek, 
živo je svjedočanstvo. Uspjeh je Kranjčevićev u tomu, što je dao — bez 
obzira na sve drugo — u našem izrazu samoga sebe. To veći, što je on 
bio do korijena naš čovjek, Hrvat — ili kako bismo rekli s njegovim 
Mojsijem Duhu našega naroda: »Komadić tvoga bića velebnog<. 

Kranjčević je došao u našu književnost iz svoga senjskoga ambi- 
jenta sedamdesetih i osamdesetih godina prošloga vijeka. On se je ro- 
dio u Senju godine 1865., a javio se prvim pjesmama već godine 1883., 
dakle ne navršivši ni dvadeset godina. Njegovim srcem prolazila je onda 
prva mladost. Djetinjstvo među uskim senjskim ulicama, prvi dojmovi 
od ljudi i knjiga, očinski dom, dobra i brižna majka, otac pismeniji i 
dah, stara katedrala s uskočkim rakama i ceremonijalom biskupa u gri- 
mizu i crvenim papučama, crkvene pjesme u staroslovenštini i kao ta- 

mnjan opojnim melodijama; preko ulice susjedi s istim brigama, sve u 
siromaštvu, pa i bijedi, koja je bila teret i onda, kad se njegova težina 
nije osjećala. Nad Senjom zavijala je bura oštra kao nož i vitlajući šu- 
move u svim registrima tajanstvenih orgulja i rasprskavajući more u 
maglenu paru, bijelu, onako mistično bijelu, kakve su se Kranjčeviću 
u njegovim najsmjelijim maštanjima pričinjale bijele sanje preko 
groba. U taj je grad za sebe, stizala upravo katastrofa, kad je nova že- 
ljeznica umrtvila luku, ispraznila magazine i ostavila ih ondje na moru, 
da brane grad od bure, kad ga više nisu mogli braniti od gladi. Ljudi su 
preostajalo. Naša zlokobna politika nailazila je ondje na »stare opor- 
benjake«, na uskočki duh i mladenački žar. | 

Kad se je sve to prvi put u Kranjčeviću zaodijevalo u pjesničke 
»izlive«, kad je osjetio prvi put blizinu »vile«, kad su se uzbibale u nje- 
govim grudima »pjesničke žice«, već je on čuo u školi o našim »bogoda- 
nim miljenicama vila< i znao je, kako se prave »domorodni glasi«. Za sve 
njihove simbole, i on je spremio pjesmu. Za »mučenički dom« prevruća 
mu je krvca uzavrela osvetom, položio je >zavjet«, da će pohrlit u boj, 
»jer za dom mili slatko je umrijet«. Odužio se je svojom pjesmom i 
rodnom >Senju gradu« i »Hrvatskoj« i »Hrvatskoj majci« i geslu »Bog 
i Hrvati« i »Vjekovnom mučeniku«, a naskoro i »Sjeni majke«. U času, 
kad mu se je pjesma obraćala sebi, kad je očeva želja da postane sve- 
ćenik, odlaskom u Rim, u ondješnji »Germanicum«, poprimila značenje 
udesa, doznajemo i o »Primorkinji«, koju ljubi i koju će ljubiti »i bez 
nade svake«, a uz čiji »vreli cjelov« mislio je »rodu sreću snovat«. Ali 
doznajemo i to, da je samo prijegor omogućio žrtvu njegova ulaska u 
svećenički stalež: 


Ja pregaram — žrtva sam, 
Žrtva za Hrvata... 


Taj njegov prijegor, iz kojega su od toga časa za cijelog života dolazili 
najiskreniji glasovi, našao je u taj tren svoj pjesnički izraz u nježnim 
stihovima, moglo bi se reći, po starim melodijama: 


Kada budem lomio 
Božji hljebac zlati, 
Tad će moje usnice 
Smjerno prošaptati: 
»Evo Tebi žrtvujem 
Tijelo sina tvoga —< 
Oj, sjeti se Bože moj 
I naroda moga! 

Put u Rim, boravak ondje i skori povratak kući ostavio je već u 
ovoj prvoj Kranjčevićevoj poeziji lako zamjetljivih tragova. Njegov 
bajronovski >»Zbogom«: >»Odmiče žal — a oko mi se muti, Na dušu moju 
crna kob se svija« — još je vas pretopljen »uspomenama mladim«<. Nje- 
gov >Pozdrav« »iz dalekog kraja«, »Kud glinovit Tibar mutne valja va- 
le<«, javlja se najglasnije nostalgijom našega čovjeka: >»Milo dahne lo- 
vor Italije bajne, Al do njenih čara meni, majko, nije...<«. Ali već i u 
pjesmama onoga razdoblja čuju se dublji motivi kao sjećanja na Kranj- 
čevićev rimski boravak. Vizija >Kolo sreće« kao prvi navještaj njego- 
vog kasnijeg toliko slavljenog vizionarstva, vodi nas na tragove slikar- 
skih dojmova doživljenih neposredno ispred grandioznih kompozicija 
stare talijanske slikarske umjetnosti: »Uzmotali se tako ljudi: I car i 
prosjak, div, bolesnik — Sve jedno klupko, jedan bjesnik! Milijun ruku 
kolo hvata, Milijun strtih zemljom plazi, Brat ko tigar vreba brata, I 
preko majke sinak gazi — —« Vizija pod dojmom slika, ali očito i pod 
dojmom Danteove >Divine komedije«. >Noć na foru<« i >U katakomba- 
ma« odaju razmicanje horizonta njegovog hrvatskog rodoljublja u ši- 
rinu Garibaldijanskog slobodarstva. To su bili dojmovi rimskog borav- 
ka — moglo bi se reći — iz blizine, daleke dojmove osjećamo diljem 
čitave Kranjčevićeve poezije: slikovito, u portretima Kristovim, u kojim 
kao da prosijeva pozadinu sjaj rimske crkve; kaotično, dapače i u nje- 
govim kasnim filozofsko-fantastičnim kompozicijama. 

Kad se je u lipnju godinu 1984. Kranjčević vratio iz Rima, a nije 
smio ocu na oči, krenuo je najprije u Zadar, a onda u Zagreb. Gladovao 
je kao đak u Zagrebu nekoliko mjeseci, a onda se otputio tetki u Vrho- 
vine kraj Otočca. Tu je sabrao prve pjesme u knjizi pod natpisom »Bu- 
garkinje«, koju je izdao senjski knjižar Župan god. 1885. Najbolje od 
ovih pjesama kasnije je Kranjčević preradio tako, da sam mogao u Mi- 
nervino izdanje sveukupnih Kranjčevićevih djela uvrstiti ove izvrsno 
uspjele preradbe po rukopisu u sarajevskom muzeju. Iz ovih pjesama 
provaljuje patriotizam bujicom riječi, koje kao da se opijaju same svo- 
Jim zanosima. Mladenački patriotizam sav prožet djetinjom privrženo- 
šću rođenoj grudi, ovdje kao da je ostavio neobičan trag ljudskoga čuv- 
stvovanja. Zbog toga se moraju te pjesme duboko doimati mladih srda- 
ca, a u nas starijih, koji smo i sami iskusili Kranjčevićeve patriotske 
gorčine, bude najbolnije uspomene. Ovdje je rodoljubno čuvstvo tako 
intenzivno, da se unatoč šablonskoga ovih za naše osamdesete godine 
tipičnih početaka, svaki čas u stanovitim pjesničkim obratima čuju neki 
poznati, duboko iskreni Kranjčevićevski glasovi. Tko ne će u ovim sti- 
hovima budi po čemu osjetiti kasnijega čitavoga Kranjčevića? 


Trzamo se — jer nas vješat hoće, 
A taj nam trzaj — to je sva nam buna! 


—_— m uu __2 

ili: 
Neumrl uz grob mudro plačimo — 
I — ne zdvajajmo, puče moj! 
ili: 
Nije ljudska miso, da po zemlji plazi, 
Već da sine hrla ko i smrtno tane... 
ili: 
Velebit, stijeg naš, stratišta je rub... 
ili: 
Slobodo sveta — ja sam prorok tvoj! 
ili: 
Tkogod li je, tkogod li je 
Sin je zemlje, brat čovjeka! 
ili: | 
Bijaše pjesnik, al ne taj, 
Slavom samo koji hlepi, 
Već i onaj koga sladi vaj. 
ili: 
— — ne bje san, 
Već suzom mi se miso krala... 
ali: 
Da trbuh ti je kutić neba! 
ali: 
U suzi suzna kipi misao... 
ili: 
Crn kruh je plaća duha vilenoga! 
ili: 


Dok ljubav bude dušom svemirovom. 


Kao primjer do skrajnosti zgusnute dikcije navodim ove stihove iz 
»Bugarkinja<, koji bi mogli ući u posljednje Kranjčevićeve pjesme: 


— — reci: Hrvat da si 
Ispovijed ti u okove zveči! 


U tim su godinama nastale i neke pjesme pune do suptilnosti njež- 
nih lirizama. | | 

Do najvećeg savršenstva izdigla se je Kranjčevićeva mlada patriot- 
ska poezija u pjesmi »Uskočka elegija«. Ovo je pjesma primorske bi- 
jede, koju je Vjenceslav Novak prikazao u svojim prvim pripovijesti- 
ma. Najveći je umjetnički uspjeh toga vremena najljepša Kranjčevi- 
Ćeva uskočka elegija: >Na obali uskočkoga grada<. Značajna je, jer se 

ovdje prvi put javljaju epski elementi u lirskoj pjesmi posve u stilu 
ondašnje hrvatske lirike. Kasnije je Kranjčević postao majstor toga 
stila, i može se reći, da mu je on pribavio najveći popularitet. Poput 
Šenoe ovdje je Kranjčević ostao još na rodnoj grudi: u uskom okviru 
s pozadinom senjskoga pejsaža ovo je u duhu novoga evropskoga rea- 
lizma živa slika našeg primorskog malogradskog života. 

Da bude naš prikaz mladoga Kranjčevića potpun, ne smijemo mi- 
moići ni pjesme, koja se s pravom smatra prvim našim odzivom evrop- 
skoj proletarijatskoj poeziji, pjesme >Radniku«. Iako je onda već bio 
Šenoa, za kojim se je Kranjčević povodio, svijestan tražitelj životne 
zbilje, poezija je naša po Harambašiću i drugovima na drugi način vari- 
rala temu o bijedi, mučeništvu i ropstvu naroda. Kranjčević je prihva- 
tio žuljevitu radničku ruku, sagnuo se do nje i poljubio je, jer je gle- 
dao u njezinim žuljevima i »krvavim brazdama« odraze jada i patnja, 
od kojih trpi čitav ljudski rod. Ova nam je pjesma sačuvana u trim va- 
rijacijama, u kojima se ogleda razvoj Kranjčevićevog socijalnog nazi- 
ranja. Spomenut ćemo samo jedno: u prvoj varijaciji pjesniku je rad- 
nik »bijednik«, u posljednjoj >drug« i »junak«. 

Iz Vrhovina Kranjčević se je opet vratio u Zagreb, i upisao se ondje 
u učiteljsku školu. Godine 1886. stekne kvalifikaciju učitelja građan- 
skih škola. Odmah je zatražio mjesto u Bosni. Stradanja u Zagrebu i te- 
ške političke prilike ispunile su u prvi tren nadama i radošću Kranjče- 
vićeva iščekivanja, što ih je vezao uz imenovanje za učitelja u Bosni. 
Iz pjesme >Uz diplomu«, vidi se, da je Kranjčevićev tadanji boravak u 
Zagrebu bio sav ispunjen, unatoč đačke bijede, radostima mladosti. Pa 
ipak mu je i tada bila njegova sobica, povučenost između četiri gole 
stijene najveća sreća. Pjesma hvali samoću, »sirotno utočište«, njegovu 
crkvu, njegov »mir poželjeni«, »gdje je raj svoj vio — slobodan ca- 
revo«. Ona je značajna za Kranjčevića, jer je prije svega samoća 
bila mjesto, gdje je nicala i bujala Kranjčevićeva poezija; ona je bila 
njezin praviitrajni pejzaž, ona je davala sivu boju njegovim čuv- 
stvima. U samoći njegova se je poezija lomila u sebe, rasla je i cvala i 
otiskivala se u neizvjesnost i u maglene daljine tajanstvenoga. Ovi iskre- 
ni stihovi preludiraju njegovoj budućoj najličnijoj poeziji. 

Kad je Kranjčević došao u Bosnu, za malo je vremena iskusio na 
sebi tegobu, koja je pritiskala našega čovjeka u svakom kraju naše do- 
movine. Njegov patriotski osjećaj bila je prva smutnja, zbog koje je 
morao seliti iz Mostara u Livno, u »bosansku Sibiriju«, iz Livna u Bije- 
ljinu, pa opet u Livno, tek godine 1893. konačno u Sarajevo. Život u Sa- 
rajevu donio mu je sigurnu egzistenciju, najprije kao uredniku »Nade«< 
do g. 1904., kad je prestala »Nada«<«, a onda do smrti u položaju ravna- 
telja sarajevske trgovačke škole. U Sarajevu se god. 1898. i oženio Elom 

Kašaj; ženom, koju je silno volio. Njegova je ljubav za književnost 
ostala kroz sve ovo vrijeme nepomućena. Tomu nije mogla nauditi ni 
bosanska provincija, a uređivanje >Nade« njoj je pogotovo pogodovalo. 
Kroz cio život on se je svijesno trudio oko usavršavanja forme i jezika 
u svojim pjesmotvorima. Mučio se je gotovo fizički oko izraza svojih 
ideja, nikad posve zadovoljan konačnom redakcijom svojih stihova. 
Osjetljivost, kojom su njegovi nervi reagirali na život, ocrtavala se di- 
agramski ne samo u sadržaju, nego i u formi njegovih versova. 

Ta osjetljivost, duboko osnovana u njegovoj naravi, gradila je sebi 
vječno mimo svijeta svoj svijet. Još u ranim godinama naučio je Kranj- 
čević pregarati. To je u neku ruku jedna primorska nacionalna osobina. 
U vrlo iskrenoj pjesmi, koju je upravio već prve godine braka svojoj 
ženi, govori o »nijemom uzdahu«, koji zamire na usnama, i o onom, što 
će njega vazda peći i mutit njegove dane, a što joj on ne će nikad 
reći. Svatko, iko je poznavao Kranjčevića, njegov živi južnjački tem- 
peramenat, njegov živahni interes i za sitne stvari svakidašnjeg života, 
a pratio je njegovo tmurno pjesničko stvaranje, morao je osjetiti, da se 
njegovo biće u njemu lomi i prelama. Nije on samo osjetljivo reagirao 
na vanjski svijet, nego je kao stvaralac u isti mah sebi gradio i izgradi- 
vao svoj svijet, u šutnji i prijegoru suprotstavljao ga onome oko sebe, 
izjedajući — kako je znao reći — svoje srce. Razumljivo je, da je zbog 
toga razvojna linija Kranjčevićevog: umjetničkog stvaranja skretala sve 
dublje u pesimizam i kroz ogorčenje konačno u tmine mračnog mi- 
sticizma. 

Idejna sadržina njegove poezije od dana do dana bogatija i pro- 
stranija, izmicala je sve više smjelim poletima i svojim spontanitetom 
logičnoj povezanosti i kritičnoj kontroli Kranjčevićevoj. Tako se objaš- 
njavaju protivuriječja, u koja je zapadao: kao čovjek duboko religio- 
zan zalažući se za materijalističke doktrine; kao patriota odavajući se 
beznađu pesimizma ili kao apostol ideje rada podlijegajući apatiji. Ne- 
mirna ćud Kranjčevićeva bila je postojana samo u jednom: vječno se 
je bunila protiv naziranja, kojemu bi se morao bio predati čitav i po- 
svema; koje bi bilo umrtvilo i učinilo suvišnim zamah njegove ponosne 
misli, jer upravo skučen i u krhku tijelu on se je pobojavao: da nije taj 
polet njegove misli ono sunce, koje čekamo. Ipak, unatoč svega: Kranj- 
čevićeva nezadovoljstva sa svijetom i životom ništa nije moglo zatomiti. 
Poput njegova Mojsije, ma da je gorio plamenom od ideala »silnih i vje- 
čitih«, on je sumnjao i bez smirenja tražio lutajući konačni smisao sve- 
ga, kad ga nije mogao da nađe u sebi samome. I takav je Kranjčević 
naš čovjek, dok je živ on se teško stišava u sebi; a Kranjčevićevo je 
djelo odraz previranja, uznemirenosti i tepanja mladosti naše kulture. 
Ono je mladenačko, poput mladosti i pesimistično i buntovno. Sredno 

nervozi vremena po svom nemiru, punom smjele srčanosti, da se krene 
naprijed — pa bilo kud, čak i »u svemirske bezdni tajne<«. U njemu ima 
nešto pustolovno, kako je pustolovan u nesređenosti današnji život. 


To su gotovo nagonske elementarnosti, koje su Kranjčevića vidno 
odvajale cd našeg i njegovog literarnog ambijenta, i koje su donosile 
novo i neslućeno u našu književnost. Uz takve predispozicije Kranjčević 
je dao pjesnički oblik čitavu nizu novih ideja, povodeći se radije srcem, 
nego razumom. Posvema je Kranjčević ulazio u one ideje, koje su dola- 
zile u susret njegovu altruizmu, saosjećanju s čovjekom-patnikom, ili 
njegovu duboko slavenskom pravdoljublju. Za to je nada sve značajno 
Kranjčevićevo prilaženje Kristu. Kad mu se približuje, da poput pobož- 
nog renesansnog slikara vazda iznova prikaže njegov veličajni lik, po- 
staje genijalan i vidovit i nježan do suptilnosti. U čudesnoj skladnosti 
tu se ujedinjuju u potezima kista njegova oštra pamet, njegova pla- 
mena duša i njegovo djetinje srce. On je gledao Krista »ispod suze«, 
gledao je za njim kao umirući — »sjajnim tragom«; gledao ga očima 
onih, koji su pili »čašu vjerskog oduševljenja«; vidio ga je sa šiljkom 
u srcu oštrim, koji »reže i pali i peče« ; vidio ga je s ugaslim očima »kako 
prepasno nad sebe vire« shvaćajući njegove »velike ljubavi boli<; vidio 
je njegov vjekovni izraz patnje, kad je spustio glavu »teško, čamno, 
izmoreno«. Čuo ga je, jer >nijedna ptica nije još pjevala ovako s grane«, 
kad je sunce trnulo, »a Njegov uzdah suh i zadnji Vinu se u svijet — 
kao miso«. Vidio ga je, kad je za njim gledala njegova Majka >Blijeda 
Djeva, očajno kriknuvši oborila se podno drva< i EPI O je. gorko pla- 
kat stala«. 


Gdje nije ovako zatravljene duše Kranjčević ulazio u začarani 
krug svojih ideja, ondje je izbijala svom žestinom njegova oštra kritika 
društva i društvenog poretka. Povrijeđen krivicom i nepravdom u svom 
pravdoljublju postaje ujedljivo satiričan, ogorčava se, zamračuje se, i 
konačno ga obuzima gađenje od života i ljudi. Tako nastaju njegovi 
razgovori sa Kastorom, gospodskim psićem, koji ide sigurno k cilju — 


podvita repa i pitomom njuškom cjeluje petu i slijedi mudro svojim 


praktičkim metodama — ljude. Tako nastaju u njegovoj lirici heineovski 
iznenadni obrati, katkad gotovo bolesni smijeh s prizvukom ironije i 
sarkazma. Neobjelodanjenu pjesmu, koja svršava s takvom grkom po- 
antom: 


Ta s kog krpe vise — slit: budi, 
Komu srce puče — od tog bježe ljudi! 


krsti i sam: »jedna bolesna ideja«. Glasovita je ovakova sarkastična 
poanta u >Prvom grijehu«, kad kor demona pjeva: 

Lako j' gore anđelu, 
Kada zubi nema ; 

On miriše rajski cvijet 
I sit je posvema! 

Al na zemlji želudac 
Za to slabo mari; 

U svemiru složni sklad 
Bezobrazno kvari! 


Kranjčevićeve »Izabrane pjesme«< bile su zamašan kulturni događaj. 
To su u onaj čas osjetili svi. Upravo zbog toga izazvala je neodređenost 
pjesnikovog stajališta opću kritiku. Bilo je očito, da u Matičinoj knjizi 
nije Kranjčević rekao sve, što mu je bilo na duši. Istom četiri godine 
kasnije, u »Irzajima«, što ih je izdao sam god. 1902., progovorila je 
određenije pjesnikova ličnost. U izboru u Matičinoj zbirci bila je još 
jaka patriotska nota, a među idejama prevladavala je svima simpati- 
čna Kranjčevićeva glorifikacija rada. Kranjčević »Izabranih pjesama< 
bio je još dosta pjesnik staroga kova: pjesnik u službi naroda. Kad su 
izišli »Irzaji«, Kranjčevićevi su kudioci dokazivali citatima njegovu 
ovisnost o Schopenhaueru i Haeckelovoj prirodnoj filozofiji, pa i štet- 
nost njegove poezije. Njegov pesimizam proglasili su opasnim otrovom 
u podatnoj formi. Ali bilo kako mu drago, iz ove knjige progovarao je 
nov duh u hrvatskoj književnosti. Hrvatska lirika nikad doslije nije 
govorila slobodnije i iskrenije rođenim svojim glasom. Da su ti glasovi 
bili i crni i mutni, bilo je fatalno za našu narodnu borbu, ali iskrenost 
i sloboda u tim glasovima nagoviještala je hrvatskoj umjetnosti veliku 
budućnost. | 

Kranjčevićeva nagnuća zamutila su međutim sve više vrela nje- 
govih pjesama. Žar je njegove fantazije uranjao sve dublje u njegovu 
dušu. Bol »Trzaja«< bila je jedno trajno teško raspoloženje. God. 1899. 
u >Prosinačkom suncu« svijet mu je ledeno glumište, god. 1904. u pje- 
smi »Na golu sjeđah kamenu« >»glupa laž života«<. I iza Kranjčevićevih 
fantazija o  Sveduhu nije preostajalo bolje raspoloženje. Nema zbog 
toga sumaje, da je Kranjčevićev pesimizam bio iskren i originalan. 

Iskrenost i originalnost Kranjčevićeva pesimizma pokazala se je u 
punom svijetlu u njegovim posljednjim pjesmama. Tik nakon njegove 
smrti god. 1909. izdalo je Društvo hrvatskih književnika zbirku pjesa- 
ma, kako ju je još u posljednji čas spremio Kranjčević sam. Značajno 
je za ove pjesme, da se u njima kao hotimično kondenziraju do najpreg- 
nantnijeg izraza najjači čuvstveni i idejni elementi Kranjčevićeve li- 
rike. Ali kako su te pjesme nastajale u godinama Kranjčevićeve bolesti 
i teških depresija one u svojim poletima pokazuju u mnogočemu odte- 

rećenje fantazije i srca od zemaljskih briga. To je, moglo bi se reći, neki 
sanjarski somnambulski misticizam. Jedna od njegovih pjesama: »Trip- 
tih«, kazuje to možda plastično ovim riječima: 


Na tvrdu drvu muina popodneva 
Golubica je sjedila plašivo, 

Bje duša Njegova — Milosrđe, 
Tuđe u krajeve gukat dođe. 


Do koje se je jakosti, majstorstva i originalnosti izdigla Kranjče- 
vićeva lirika u to doba prikazat ću letimičnim prikazom dviju pjesama. 
U pjesmi »Misericordia« vraća se Kranjčević problemu smrti. Iako je 
o smrti iznio već veličajne misli, ovo je njegova najdublja riječ o smrti. 
Najstrašnija je i najznačajnija objava smrti: njezin ljudskom osjeća- 
nju nedohvatljivi brutalitet. Toj okrutnosti odgovara Kranjčevićeva 
jeziva slika: kažnjenik u zamci na vješalima ne može da izdahne. Dva- 
put je pukla zamka. Istom kad je svećenik u očajnom uzdahu dozvao 
milost neba i pritisnuo mu na usne križ, on je izdahnuo. Pjesnik objaš- 
njava, što se je dogodilo: smrt je zakasnila, ona se je zadržala ubijajući 
majku petero sirota. Duboki je smisao te pjesme: ljudi su odbacili ži- 
vot zločinčev kao štetan i suvišan, ali što se to tiče smrti, ona u okrutnoj 
zatucanosti ubit će prije majku, ma da je to po općem ljudskom shvaća- 
nju idealno najvredniji stvor. 

Ili u pjesmi »Portret«. Kranjčević je često prikazao ljubav za do- 
movinu i prekrasnim pjesmama, ali dublje od ove još nismo čuli. Na pi- 
tanja: što je suza, što je ljubav za domovinu, što je čuvstvo, on niže 
odgovore, najpozitivnije, što ih može smisliti ljudska pamet. Suza je 
voda, klor-natrij i fosfati, domovina je — zemlje šaka, a plamen, što u 
srcu gori — možda je i bolest neka. Ali tek što ih je izgovorio — osjeti 
sa suzom u očima: ne, svi su ovi odgovori daleko od istine! Dolazi mu na 
pamet slika sa sarajevskih ulica: pravi je odgovor na ova pitanja dao 
luđak, luđak Buba-Meho: padajući po svojoj zemlji, on u glupom smi- 
jehu grli pradjedovski odžak sveti. — I grlit će ga do vijeka! 

Kad sam prije nekoliko godina prikazivao Kranjčevićevu ličnost 
i poeziju stavio sam na čelo prikaza riječi iz >Prvoga grijeha«: »Srcem 
čut ćeš, zašto si i tko si«. I doista od ovih riječi nema boljega provodiča 
kroz Kranjčevićevo djelo. One izmiruju sva protivuriječja i ukazuju 
pouzdano na najdublje vrelo Kranjčevićeve poezije. Pun srca krenuo 
je Kranjčević u život, a kad ga je život počeo razočaravati, izjedao je 
tragično sam sebi srce: I ja jedem srce svoje! Jer je svijet htio obuhva- 
titi i razumjeti srcem, zato je postala njegova slika svijeta tako crna i 
mračna. Ali svojom iskrenošću ona je postala nada sve sugestivna. Ra- 

zumjelo ju je veliko kolo osamljenih, bijednih, napaćenih i ogorčenih. 
Mimo svake filozofije njegovo im djelo kazuje ono najviše, što posre- 
duju prava umjetnička djela: na pitanja: zašto smo i tko smo — jedan 
bolni samilosni odgovor. 

Pa ipak! Kad je Kranjčević ležao zamračen i izmoren, teško bo- 
lestan u bečkoj bolnici, ništa ga nije više uzbuđivalo — a i ispunjalo 
srećom — nego njegove misli na dom, na ženu i dijete. Do kraja on je 
živom vjerom vjerovao u ljubav i srce, iskušavajući do dna njihove 
miline. 

U toj vjeri ostavljaju nas i njegove pjesme. Od početka do kraja 
one su jedan osjećaj: za domovinu, za narod, za čovjeka. U tomu osjeća- 
nju bila je njegova hrvatska i slavenska duša vazda jednako prostrana 
1 duboka. Iz toga izvora pritjecalesunjegove najljep- 
še i najbolje riječi. Unatoč sviju tjeskoba, i Kranjčevićevih 
i naših, one su u svojim oikrivenjima donosile utješnu poruku o blagu 
i bogatstvu, što ga nosimo u sebi, zbog kojega nas ne može nikad ne- 
stati; zbog kojega se ne možemo nikad bestragom izgubiti. 

(Predavanje održano u Sarajevu 1933.) BRANIMIR LIVADIĆ 


NEMIR 


Nemir, kom ne znam početka ni kraja, 
bjesni u meni najjačom divljinom, 
kida i krši, bez želje da svrši 

i obara se na me svom žestinom. 


Ludo me nosi ko vjetar oluju, 

sad na jednu, sad na drugu stranu 

i od ljutine, što vri od brzine, 

svija ko gipku, sjetnu, cvjetnu granu. 


Taj nemir koji na mene juriša, 
nikako se još ne će da stiša; 
izlazi kroz srce, ulazi kroz pore 
i ne može se da smiri ko more. 
OLINKO DELORKO 


USPOMENE NA KRANJČEVICA 
KAO UČITELJA 


O Kranjčeviću još uvijek nemamo potpune, iscrpne monogralije, 
ma da se o njemu dosta pisalo i još uvijek piše, osobito o značajnim go- 
dišnjicama kao što je i ova sada. Svi se ti prikazi — što je i prirodno — 
bave Kranjčevićem kao pjesnikom, misliocem, filozofom, rodoljubom 
itd., a nitko se dosada — koliko bar ja znam — nije iscrpnije pozabavio 
Kranjčevićem kao učiteljem, iako je on to bio ne samo po svome zani- 
manju i po službi, već i po unutrašnjem zvanju i pozivu. Ne nazivljem 
ga zato ni »nastavnikom« ni »profesorom« ni »pedagogom«, jer to može 
biti manje više svak, tko se za to pripravlja i steče propisanu kvalifika- 
ciju. Kranjčević je bio daleko više: bio je učitelj u najpunijem 
i najljepšem smislu te riječi, jedan od rijetkih učitelja, koji ne po- 
staju, već se rađaju s božanskim nadahnućem, kako se rađaju i ve- 
liki pjesnici. Možda baš zato i postoji stanovita duhovna srodnost između 
zvanja pjesnika i učitelja, pa su toliki bogodani pjesnici bili i sada su 
još učitelji cijelih pokoljenja, a mnogi veliki učitelji čovječanstva po- 
kazivali pravo pjesničko nadahnuće. 

Kasnije razmišljanje o Kranjčeviću i njegovu učiteljskome radu, 
pa poređivanje s tolikim nastavnicima, s kojima sam dolazio u doticaj 
kao đak, kao drug ili starješina, utvrdilo me u mišljenju — koje se ne 
ustručavam izreći ni na ovome mjestu — da je pedagogika doista ko- 
risna pa i potrebita priprava za nastavničku službu prosječnim ljudima, 
dok ljudi s genijalnim učiteljskim nadahnućem i bez nje nalaze pravi 
put i prava sredstva, po nekoj intuiciji, a upotpunjuju to nehotičnim 
djelovanjem svoje ličnosti. 

Kranjčević je doduše također učio nešto pedagogike pripravljajući 
se kao istupivši klerik za ispit nastavnika u građanskim školama, ali to 
sigurno nije bilo ni mnogo, a — u ono doba — ni »moderno« za današnje 
shvaćanje. On sigurno nije poznavao zahtjeve, koje kao osnovne iznosi 
današnja pedagogika, a ipak bi on i danas bio ne samo potpuno suvre- 
men, nego — radi svojih ličnih učiteljskih osobina i teško dostižljiv 
ideal. 

Kranjčević nije valjda napisao ni jedan pedagoški člančić ili ras- 
pravu, jer on sigurno nije bio ni svijestan da svojom metodom zapravo 
krči nove putove i da primjenjuje postupak, koji će pedagogika tek 
nekoliko decenija kasnije ispisati na svoju zastavu. On je tu genijal- 
nom, umjetničkom intuicijom stvarao formu i gotovo mesvijesno poga- 
đao ono pravo. No čudno je, da njegov učiteljski rad nijesu opisali i 
raščinili drugi, i njegovu ličnost i s te strane prikazali. Razlog će valjda 
biti u tome, što je Kranjčević, osim vrlo kratkoga vremena službe na 
učiteljskoj školi u Sarajevu, svoju nastavničku karijeru proveo na 
trgovačkim (građanskim) školama u Bosni, pa se od njegovih učenika 

malo tko posvetio daljim naukama, po kojima bi mogao prosuditi i oci- 
jeniti pedagogijsko značenje svoga učitelja. 

Kranjčević je meni bio učiteljem u I. razredu građanske (trgo- 
vačke) škole u Bijeljini. Imao je povijest, a neko vrijeme i zemljopis. 
Bilo je to škol. god. 1888./89., dakle ravno prije četiri i po decenija. Uz 
Kranjčevića imao sam i drugih nastavnika. Nekih se — neka mi oprosti 
njihova sjena! — nikako više ne sjećam, o nekima imam tek blijedu 
uspomenu. Pa i spomen na cio niz tolikih milih i dragih nastavnika, koje 
sam imao u svom kasnijem školanju i studiju, daleko nadvisuje u mome 
sjećanju lik Silvija Kranjčevića. Ne zato ili samo zato, što sam kasnije 
spoznao, da je on velik naš pjesnik. On bi se izdvajao od drugih i bez 
toga, kao učitelj samo. Ja sam to uvijek osjećao, a razumio sam iek 
kasnije, kada sam učeći pedagogiku i analizirajući prema sjećanju dje- 
lovanje ovoga svoga učitelja, mogao da shvatim i upoznam pravo zna- 
čenje toga djelovanja. 

U samim svojim ličnim osobinama imao je Kranjčević veliku pre- 
dnost i pomoć za svoj učiteljski rad: nježnu, lijepu, neobično simpati- 
čnu pojavu; ugodan zvonak glas toploga timbra i veliku sposobnost nje- 
gova moduliranja; osjećajnost, koja je lako reagirala i na sve unutar- 
nje porive i po kojoj se Kranjčević uz svoju bujnu pjesničku maštu 
lako uživljavao u situacije, koje nam je opisivao i prikazivao, a koju 
je osjećajnost pretakao u naše duše izražajem očiju, vladanjem glasa i 
svojim majstorskim pričanjem. O, kako je Kranjčević umio nama, de- 
setgodišnjim mališima, pričati! Kako je to bilo savršeno lijepo, birano, 
a opet tako prirodno i priprosto! Treba živo žaliti, što Kranjčević nije 
napisao povijesnu čitanku staroga vijeka za našu mladež. Uvjeren sam, 
da to nitko drugi ne bi umio tako kao on i da bi ona trajno ostala jedna 
od zlatnih knjiga naše omladine. 

Duboko mi se usjekla u pamet jedna slika — jer se valjda češće 
ponavljala — i kada se sjećam Kranjčevića, redovno mi se javlja baš 
taj prizor: Razred je bio prema zapadu, a popodnevno sunce padalo na 
katedru kraj prozora. Kranjčević stoji ispred stola u nekom svijetlo- 
sivom odijelu; crni gajtan, o kome se nekada nosio sat, stisnut je ispod 
vrata na prsima i živo kontrastira sa svijetlom bojom odijela. Ruke, ko- 
jima se oslonio o sto, bile su malene, nježne, gotovo prozirno bijele, da 
je kroz tanku kožu probijalo modrilo vena. Zamišljen bi stajao čas dva 
tako, a onda tankim nešto nervoznim prstima prošao kroz bujne plave 
uvojke, koje bi prosijalo sunce i ozlatilo poput krune ili aureole. A 
onda bi ispravio glavu, pogledao nas nekim sanjarskim, dalekim pogle- 
dom, mislio valjda što će, pa počeo... predavati?, nastavljati? tumačiti? 
Dugo nijesam znao, kako da ispravno označim ovaj Kranjčevićev rad 
i u čemu je zapravo osebujnost toga rada, po kome mi se Kranjčević 

toliko usjekao u pamet i postizavao tako odlične uspjehe kod svojih 
učenika. Riješio sam tu zagonetku tek kasnije, kada sam baveći se »su- 
vremenom« pedagogijom doznao, kako ona zahtijeva tako udešenu na- 
stavu, da svaki sat nastave bude za učenike doživljaj, da oni sve, što 
im treba naučiti, zapravo dožive i prožive. Eto u tome je bila i tajna 
Kranjčevićeva rada. On onda sigurno nije znao za ovaj zahijev peda- 
gogike, ali on se po svojoj bujnoj mašti i finoj osjetljivosti lako uži- 
vljavao u ono, što prikazuje, on je sam i istinski ono proživljavao i po 
svome sugestivnom djelovanju i nas prenio u isto raspoloženje. O nje- 
govoj ruci mi smo prolazili kroz povijest staroga vijeka, doživljavali 
je i proživljavali. | 

Kada čovjek nešto doživljava, biva to ne samo pamćenjem i razu- 
mom, nego su tu na djelu i mašta i čuvstvo i volja, zaokupljene su sve 
sfere duševnoga života, a ono što se doživljava, osobito ako je veliko, 
postaje trajnim sastavnim dijelom vlastitoga »ja«. Ja sam na pr. slije- 
dećih godina učio i povijest srednjega i novoga vijeka, pa isto opet na 
višem stepenu, pače i dva puta. Ja sam svijestan, da sam sve to učio, 
naučio, pa i opet — na žalost ili na sreću — od najveće česti i zaboravio. 
No poznavanje staroga vijeka uz pomoć Kranjčevića ima poseban i 
posve drukčiji položaj u mojoj svijesti: ja ono nijesam ni učio ni nau- 
čio, nego doživljavao kao nešto veliko, pa stoga io nijesam ni zabora- 
vio do dana današnjega (osim ponekih detalja i manje važnih imena). 


Mi smo mališani u skraćenom vremenu od jedne školske godine 
proživjeli svu povijest Grka i Rimljana od prvih početaka do njihove 
propasti. Tako smo na pr. bili na lađi Argonauta i gledali junaštva 
Jasona. Proživjeli smo sav Trojanski rat, drhtali s okrutne sudbine Ifi- 
genijine, vidjeli podsjedanje Troje, pogibiju Pakrokla, a onda suspre- 
gnuta daha proživljavali dugu borbu Ahila i Hektora. Mi smo bili na 
brodu s Odisejem i proživjeli sve što i oni, borili smo se na strani Leo- 
nide u Termopilama, trčali s maratonskim glasnikom, bili u bojnim 
redovima svete čete Tebanaca kod Heroneje, a sa svojim smo ljubimcem 
Aleksandrom bili kada je sjekao čvor u Gordiji, kada je sa svojim voj- 
nicima trpio žeđu probijajući se kroz stepske krajeve Male Azije i 
Irana... 


I na Tiberu smo vidjeli vučicu, gdje doji Romula i Rema, pa onda 
osnivanje grada. Najvećom napetosti pratili smo borbu Horacija i Kuri- 
Jacija, a sugestivno smo i mi pružali ruku, kada je ljevoruki Mucije 
stavljao u vatru pred Porsenom. Proživjeli smo tako sve peripetije po- 
vijesti Rima, no najintenzivnije ipak ratove s Kartagom, gdje smo našli 
drugoga ljubimca, Hanibala, ravna Aleksandru Velikome. Teško da su 
8 tragičnoga svršetka ovoga junaka u svoje doba dječaci u Kartagi osje- 

tili veću bol i ronili više suza od nas, dvadeset vijekova kasnije, u jed- 
nom malom bosanskom mjestancu! 

Bilo je to stoga, što je Kranjčević umio utjecati na sav duševni 
život, a osobito na čuvstvo, pa u nama izazvati stanje, slično stanju pod 
sugestijom. Ja na pr. još i danas vidim Kranjčevića u pozi Hamilkara 
Barkasa: pružio ljevicu, kojom drži sina Hanibala, a desnicu digao na 
zakletvu; izražajni pogled upravljen nekuda gore, gdje bi na žrtve- 
niku imao gorjeti sveti oganj. Na očev poziv sinu, da digne ruku na 
zavjet, i naše su se ruke nehotice micale. A takovih se situacija sjećam 
dosta i u njima bismo mi proživjeli i pretrpjeli sve peripetije aktera 
stare povijesti. U takovu nam se raspoloženju i vremenski činio dugo- 
trajan neki događaj, na pr. Hanibalov prijelaz preko Alapa: mi smo i 
zebli i stradavali i trpjeli i nadali se i napokon istinski odlahnuli, kada 
smo s visine posljednjeg alpskog grebena ugledali suncem pozlaćene 
doline Pada. 

Kranjčević je umio i volio odabirati i potanje razrađivati partije 
pune poezije i dramskih efekata, a pravednost zahtijeva da se prizna, 
kako mu je posao bio olakšan i po samom predmetu i po prijemljivoj, 
zahvalnoj publici desetgodišnjih dječaka. 

No uspjeh Kranjčevića uza sve to ne bi bio tolik, da je on bio samo 
glumac, da njegovo lice, njegove oči, kretnje i geste, da sve to nije ka- 
zivalo, kako se i on sam posve uživio u situaciju i iskreno se zanio, pa 
je jedino time mogao i nas zanijeti. Nekim osobito dramatskim i efek- 
tnim momentima stare povijesti on se morao potanje baviti i nezavisno 
od nastave, jer su ga oni potakli i na pjesničko stvaranje. A te pjesme 
(Zadnji pozdrav Hanibala, Heronejski lav) idu bez sumnje među ponaj- 
ljepše tvorevine Kranjčevićeve muze. 

Svojim postupkom u nastavi Kranjčević je djelovao osobito snažno 
na osjećajnu, čuvstvenu stranu duše i time se bitno razlikovao od uobi- 
čajene nastave onoga vremena, a i današnjega, jer se još uvijek u praksi 
zanemaruje emocionalan utjecaj, iako se u teoriji njegova važnost pri- 
znaje i zahtijeva. 

Ovo diranje u osjećajne strune nije bilo namješteno, proračunano 
traženje jeftinih uspjeha, ali nije bilo ni jednostrano, jer nas je Kranj- 
čević znao na zgodnu mjestu staviti pred zadatak, da pogađamo, što će 
se dalje dogoditi, kako će se stanovite prilike dalje razviti. On nas je 
time silio, da na osnovi danih premisa stvaramo zaključke; vježbao nas 
je u suđenju i zaključivanju i polagao prve temelje ispravnog i samo- 
stalnog historijskog mišljenja. Pri tome je on pred nas iznosio s veli- 
kom lakoćom i jednako zanimljivo i — za naše tadašnje shvaćanje — 
teže probleme (na pr. državno i socijalno uređenje) i mi smo s ne ma- 
njom intenzivnošću proživljavali primjerice borbe puka u Rimu za 

ravnopravnost, a Gajo i Tiberije Graho bili su naši miljenici baš kao 
kakove vojskovođe ili junaci na oružju. 

Kranjčević je nastojao, da povijest doista bude učiteljicom života, 
ali pouku nam nije formulirao u apstraktne zasade i neukusno nam je 
nametao kao rezultat prekomjernog i dosadnog >moralno-etičnoga«< raz- 
laganja, već je on aktere povijesti i junake njene prikazao kao nosioce 
stanovite ideje (požrtvovnosti, domovinske ljubavi, socijalne pravde 
itd.), a mi, zavoljevši te junake, zavoljesmo i dotične ideje. Kojiput bi 
pouku za nas stavio u usta samome junaku. Tako smo mi na pr. iz riječi 
Mucija Scevole Porseni, da je u Rimu još 300 takovih mladića, priprav- 
nih mirno podnijeti i najveće muke za spas domovine, ne samo razu- 
mjeli nego i osjetili, da domovinu treba ljubiti i za nju se žrtvovati, a da 
Kranjčević nije trebao s nama raščinjati ovaj događaj niti izvoditi ka- 
kove pouke. | 

Kranjčević nije bio majstor samo u prikazivanju povijesnih doga- 
đaja. Jednako su se duboko doimali i njegovi opisi krajeva i zemalja, 
a ti su bili osobito iscrpni tamo, gdje su prilike kraja imale veće znače- 
nje za samo povijesno zbivanje, pa su se ovi meni za sav život usjekli u 
pamet. Tako sam na pr. na Kranjčevićev opis Sjeverne Italije i Alpa 
u vezi s vojnama Hanibalovim morao misliti i dva decenija kasnije, 
kada sam kao mladi profesor prvi put onuda putovao; jureći u vlaku 
prema Simplonu žalio sam, što ne mogu s kojega blizoga vrha ili gre- 
bena baciti pogled na tople ravni Lombardije, da vidim ono, što je vidio 
Hanibal, probivši se kroz snijeg i led onoga kraja. A živi opis stepskih 
krajeva Prednje Azije i Irana!? Slično sam našao samo u pjesničkom 
putopisu Pierre Lottia (Prema Ispahanu) i u Sven-Hedinovim majstor- 
skim opisima Unutrašnje Azije. Kranjčević je tako vješto stvarao unu- 
trašnju vezu zemljopisa sa poviješću, da je i u tome bio ne samo su- 
vremen, nego bi mogao poslužiti kao dokaz, kako se i na najnižem ste- 
penu u nastavi može prigodice primjenjivati geopolitičko stanovište. 


Neobično je, da su meni, poslije četiri i po decenija, u svježoj i živoj 
uspomeni i poneke sitnice o Kranjčeviću kao mome učitelju. Dokaz je 
to, da su se mene oni doživljaji silno dojmili. Ali ja sam ih i često 
obnavljao u sjećanju, nehotice, kadgod je bilo prigode, da se takovo 
sjećanje izazove. Tako sam primjerice morao misliti na Kranjčevića i 
kada sam čitao, kako je Tolstoj kao učitelj u svojoj školi u Jasnoj Po- 
ljani svoje učenike najteže kaznio time, što im je zatvorio vrata škole. 
Uvjeren sam, da bi i nama bila najveća kazan, da nas je Kranjčević 
poslao iz razreda sa svoga sata! Kraj mene je u razredu sjedio sin škol- 
skoga podvornika, starijega muslimana, koji se nekako nije umio snaći 
na »ala franka« satu, pa je mjesto njega njegov sin nosio sat i zvonio 

na svršetku jednoga i početku drugoga sata. Kad je bio u razredu Kranj- 
čević, on bi često »zaboravio« zvoniti i tako bi sat produžio za koji čas. 

No Kranjčević nije nikoga isključivao, a ne sjećam se, da bi on 
ikada bio zapisivao u razrednu knjigu ili kažnjavao učenika. On nije 
trebao disciplinskih sredstava, jer je suvereno vladao našim dušama ; naša 
je pozornost bila napeta, mi smo bili kao očarani, sugestionirani. Nje- 
govi su satovi za nas bili užitak, niz najpostresnijih i najljepših doži- 
vljavanja. Kao takovi upisani su trajno u mome sjećanju, i ja sam ovo- 
me svome učitelju za njih iz sve duše zahvalan. 

Kao skroman znak ove duboke zahvalnosti neka budu ovi reci o 
dvadeset i petoj obljetnici njegove smrti! 
(Predavanje u Višoj pedagoškoj škob u Zagrebu 1938.) 

STJEPAN RA TKOVIĆ 


PERSPEKTIVE 
Sebi za rođendan 


Zagristi jabuku do sjemena 

(gađenje pred mlitavilom crva i zaludnim sumornim egzaltacijama) 

Jedamput htjeti probiti mrklo i san — i razbiti mračnjaštvo u staklu 
mojih očiju 

Ustobočiti se srčano i ne biti više bojažljiv pred svjetlošću 

I voliti ljude i ptice i rad! 

Kako da se zdere ova sluzokoža koja brani klicanje dana? 

U prokletim žilama zmijski kruže utopije vječnosti! 

Bez vječnosti i sanja zidati novu svijest stalnu i prkosnu 

Bez karmina i pudera na žaru bratske riječi 

Te riječi! kad miluješ mazno u dnu ti se nešto buni 

To slovo se buni i crna mantija uškopljenika 

Sve leži u krvi i dimu! 


Na kopljači razuma sunce već pogrebno zamata dragu mi sitnu želju! 
DRAGO IVANIŠEVIĆ 


URE U IZLOGU ZLATARA 


Žure, žure, žure, žure 

a izlogu brze ure. 

Jedna kuca prekidano 

ko da muca. 

Druga bije sva u žaru; 
srebrn glas joj je dok kuca, 
ko da neko šećer tuca 

u mužaru. 


Bog zna tko će da ih kupi, 
8 njinim zvukom život tupi 
da osvijeti. | 

Vrijeme leti, leti, leti 

zar k rasulu ili k meti. 
Što to znaju male ure? 
Njihov poso je da žure. 


Ne pitaju kuda, kamo. 

Ko da mi što više znamo. 

Mi ne znamo ništa. 

Mi tek znamo lice Zemlje: 
tu se ređa prišt do prišta. 

Hoće \' netko od svih veći 
da ih zgnječi. 


Je li sunce ili kiša, 
zvuk se uram tu ne stiša. 
Noću prođu tud pijanci, 
malo stanu, 

pa slušaju s tihom sjetom 
biju ure za roletom 

u dućanu. 


VJEKOSLAV MAJER 


NEMOC 


Suton je dotapao u moju sobu snužden i nujan 
i na sve je stvari pala neizvjesna tuga. 

Kroz polumrak na stijenama drhti odraz rujan 
(daleka, umrla priča sunčanog juga). 


Čudno je ovo veče. Tišine pospano šume. 
Sanjarske čežnje u plaha se uvlače srca. 

Sve ćutim, da ova tupost silazi i u me, 

i da me stara nemoć tišti, i da mi u žilama drca. 


Ko nečija luika sklapam vjeđe umorne, 

i gazim već utrtim stazama, i slijedim nečije stope. 
U srcu nemoćna buna. U mozgu misli sumorne, 

a oči se i nehotice ledenom suzom škrope. 


Svakoga dana je tako: nabijam slabe pesti 

i htio bih izaći iz ovoga kola. 

Onda se trgnem, i tupo se rugam smiješnoj gesti. 
Svemu se rugam: ponosan cinik, bez i malo bola. 


A znam, da iako ću satove 
prosjedjet, i klecat od nemoći, 

i vazda ćutjeti nad sobom batove 
i udarce jedne Svemoći. 


ZVONKO KUHAR 

Izvještaj o stanju pred sječu Begina gaja 


Gaj, o kome je riječ, nalazio se na jednom zaravanku više sela 
Gornjih Djedovića. Nad njim se je izdizao vis Koprivna, kome je s 
druge strane duboko u dolini ležala Ostrožnja s velikom Malcontijevom 
pilanom. Iz šume, daleko iz Krnjina je dolazio brdski potočić, koji je 
opasavao Koprivnu i tekao između Djedovića i gaja, da se kasnije kod 
Ploče mlina sastane sa Rudankom. Nekad, vrlo davno prije nekih dvije 
stotine godina i više, pred dolazak Begin taj zaravanak, na kome je sad 
ležao gaj, bio je neprohodan šibljak pun lijeske, i zvali su ga Stećak. 
A zvali su ga onda tako, jer se je u sredini šibljaka, pokraj malog izvo- 
rića nalazilo nekoliko starih bogumilskih grobova s nadgrobnim kame- 
njem. Ležali su ti grobovi tu, tko zna otkada, u hladu izvora, prepleteni 
lijeskom i zarasli u visoku paprat, i rijetko tko da im se je prikučivao. 
Narod je pričao, da se tu kupe vilenjaci i jate duše mrtvih praotaca još 
iz vremena, kad je Bosna bila svoja i mogla se ispovijedati stara pradje- 
dovska vjera, kad su vladali banovi i ljudi pametni, kad je sve bilo 
dobro i lijepo. Bježali su bogumili u šume, zavlačili se u pustoline, samo 
da se ne pokore, pa se tako našli i ispod Krnjina i u njemu samome. Tu, 
gdje su sada Djedovići, stolovao je nekad bogumilski djed, pa se je 
selo kasnije po tome i nazvalo, a svi vjernici, kad su Turci došli, prešli 
u Islam. Zato su i po cijeloj toj krajini većinom, uz nešto malo katolika 
i pravoslavaca, stanovali muslimani. I pod utjecajem prastarih vjerova- 
nja i predaje iz koljena u koljeno, nije nitko ni dirao u zaravanak 
Stećak niti je tko barkao u grobove. Došao onda Bego u ono vrijeme 
prije dvjesta godina, a bio je neki beglerbegov doglavnik i odličnik, 
čovjek školovan na Velikoj medresi u Stambolu i iz vrlo ugledne poro- 
dice, zasitio se burnog svjetskog života, a možda pao i u nemilost, pa 
poželio tišine prirode, razmišljanja i samoće; naselio se baš u taj lije- 
skov šibljak na Stećku. Kako došao, tako i ostao. Novac što ga je imao, 
razdijelio sirotinji, a šibljak posjekao i zasadio na zaravanku hrastov 
gaj. Držalo se, da je svetac, jer je liječio od zmijskoga otrova i znao 
tajne njihove, znao meleme za rane i naboje, a pomagao i blagu, premda 
se Bogu nije molio, niti je držao propovijedi. Kad je umirao, zaželio 
da ga pokopaju pokraj onih bogumilskih stećaka i gaj da se uzgoji i 
sačuva. Tako se i zbilo. Gaj nađikao, mjesto hrastića, zaokružili se čvrsti 
jaki hrastovi puni tišine i debele hladovine, a gaj sam narod prozvao 
u spomen Begin — Beginim gajem. 

Mijenjala se pokoljenja, jedni umirali drugi se rađali, a gaj i dalje 
stajao, nitko ga nije sjekao. Stvorila se priča, da je posvećen, i ako bi 
ga tko iz sela sjekao, navukao bi veliku nesreću na sve, a i drugi da ne 
smiju u nj dirati, ako ne će da im se osveti. Na Beginu grobu opet kao 
i na onim bogumilskim da rastu trave od uroka i đoz — bojađiluka, 

a žene nerotkinje, ako se pomole na mladi petak na njegovu grobu i 
ostave daću: nepečene kolače iz neprosijana pšenična brašna i kozjeg 
mlijeka na onim djedovskim grobovima — a zatim sedam dana našte- 
srca piju findžan bokvice sa sljezom, da će sigurno slijedeće godine 
roditi. O Ali-đunu pak da sva okolna sela hodočaste u gaj i da se na 
onom proplanku s grobovima ispeku na ražnju tri crna ovna i razdijeli 
svakoj porodici po komad njihova mesa, da domaćini okuse, ne bi li im 
blago bilo pretilo, a jesen obilata. Ispreplela se vjerovanja, dolazile 
hodže i vračare i brali travu za urok, dolazile nerotkinje i bolesnici, 
selo Djedovići borilo se sa Ljeskovim Vodama, koje je također tvrdilo, 
da ima pravo svojatati gaj, za prestiž, stvorila se predaja, pa se i čuvala 
i pomno održavala. 

Tako je to trajalo, sve dok Malconti nije neposredno poslije svr- 
šeika svjetskoga rata podigao pilanu u Ostrožnji i zakupio čitav kom- 
pleks šuma na sjeveroistočnoj strani Krnjina, a među njima i Begin 
gaj. Uznemirilo se selo, kad je to čulo, i poslalo svoje predstavnike 
Malcontiju, da se gaj ne siječe. — Malconti obećao, da ne će, pošto to 
u prvo vrijeme nije ni namjeravao učiniti, a kao čovjek uviđavan nije 
htio ni da se zavađa sa seljacima. Stanje onda ostalo kako je i bilo, 
pilana radila, sjekle se okolne šume, udesile riže i balvanski puti, gaj 
ostao. 

Ali desile se promjene, a s njima odlučila i sudbina Begina gaja. 
A bilo je ovako: Malconti poslije bijega njegove jedinice Anđele i 
njene kasnije udaje, nakon one ružne historije sa pekarevom Marijom 
i Kožareva hitca, što ga je ranio u plećku, promijenio se nenadano 
i najednoć, takoreći preko noći i što bi pljesnuo dlanom o dlan. Nestalo 
nekadašnje kočoperne muškosti i isprsivačkog držanja, mjesto očuva- 
nog pedesetgodišnjaka i vješta ženskara ispao nekakav bijel, nemoćan 
starčić, sav skrhan i oronuo, poguren, drhtavih ruku i neprisebna po- 
gleda, što ne gleda nikad čovjeku u oči, nego pilji u nešto tko ga zna 
gdje, a i to nešto ne gleda što ga zanima, već nekud iz navike. Pa postao 
neuredan i nebrižljiv i u poslovima, zapustio ih skoro posve, okanio ih 
se i pustio mlađe da rade kako su najbolje znali i umjeli, a on sam po- 
najviše poput pravog neradnika i lijenog puha kunjao negdje na ve- 
randi svoje zelene prizemnice ili se vrtio besmisleno po poslovnici pilane 
ne prihvatajući se ničega i ne dirajući ništa. Vođenje poslova najposlije 
on predao inžinjeru Pavkoviću, mladu čovjeku od tridesetak godina, i 
ovaj kako zasjeo i počeo sam upravljati, udario odmah u novotarije, 
uveo novi red, ukratko, pobrinuo se da se osjeti, da druga ruka vodi 
pilanu. 

Među ostalim odlučio Pavković i da posiječe i Begin gaj, i to da ga 
posiječe pod svaku cijenu. Razloga zašto se je on, nepuna dva mjeseca 

kako upravlja pilanom, oborio upravo na Begin gaj, bilo je više, ali naj- 
glavniji bio svakako: da je tvrtka Kosović i drug, velika drvna izvozna 
tvrtka za Italiju i Francusku, naručila hrastove dužice s dostavom u 
najkraćem roku, a hrastovi iz gaja bili su kao stvoreni za dužice. Istina, 
bilo je i drugih hrastovih šuma, no te su bile nešto podalje i ne tako na 
domaku pilane kao gaj, a zatim sam Pavković htio je jednom da svrši 
s tim praznovjericama i glupalucima, kako je sam govorio. Nisam ja 
Malconti, izjavljivao je, nema kod mene lale-mile. Šta se mene tiču ne- 
kakvi stećci, Bege i trave od uroka. Narodna vjerovanja i vampiri. Gaj 
ima da se posiječe, i basta. 

A osim ovoga, bila je tu i jedna čisto lična, intimna stvarčica inži- 
njera Pavkovića: htio je da iznenadi hitrinom, točnošću otpreme i do- 
brotom kvalitete tvrtku Kosović i drug, jer je tvrika, t. j. Kosović senior 
i glava te vanredno bogate i uplivne tvrtke imao kćerku za udaju, pa se 
osim mladoj djevojci inžinjer Pavković htio dodvoriti i njenom ocu, 
računajući, da će se za njega reći: valjan mladić, sposoban mladić. Ta 
Pavković je, kad je poslovno dolazio u urede tvrtke, bio pozivan i na 
ručkove, i sama mu je mlada dama i udavača, i ako nešto kraće desne 
od lijeve noge a i bucmastog kuharičkog lica, svirala na klavir i pjevala 
mu sevdalinke. Kosović senior tom mu je prilikom izjavio da on silno 
voli sposobne mlade ljude, i to je Pavković uz poglede (nježno krado- 
mične dakako) mlade dame vrlo dobro upamtio. Pa je tako u historiji 
sječe gaja imala (ili, bolje reći, za odluku da se on posiječe) vrlo velikog 
udjela i ta kraća nožica gospođice Kosović i njeno bucmasto lice i kra- 
domični njeni pogledi, kako se to već pristoji djevojkama iz boljih pro- 
vincijskih kuća, ispod oka. 

Ta šteta bi bila, — razmišljao je inžinjer Pavković to popodne kađ 
je stigla narudžba, a bio je upravo petak i jesen je već pozlaćivala 
šume, — da se netko drugi uvali u to bogatstvo, netko bezvrjedniji i 
nesposobniji od mene, kakav jalovi profesor i sumnjiva intelektualna 
skitnica ili najobičniji trgovčić, kad sam ja tu, čovjek koji zna šta hoće 
i može. Što onda, ako je djevojka šepava, što onda, ako izgleda kao bul- 
dog, novčine su tu, a to je glavno. Osloboditi ću se ovih bradatih raz- 
bojnika, koji me okružuju, ovih dlakavih životinja, među kojima pro- 
vodim dane, ovih smrdljivih, neopranih seljačkih tokmaka i tvrdogla- 
vaca, s kojima se natežem od ranoga jutra do kasnoga mraka. Djevojci 
se sviđam, a i sam me Kosović prijateljski gleda, pa sad, kad im poka- 
žem, kako nisam ni u poslu šeprtlja — stvar je gotova i ja sam na konju. 
Zbogom Krnjinu, zbogom Malconti, zbogom šume, zbogom prljave selja- 
čine. Ako i budem radio, raditi ću za sebe, izgledati kao čovjek okružen 
kulturnim uglađenim ljudima, okružen svim raskošima, koje nam se 
nude. Šta tu (i kakvog samo mogu) da imaju posla kojekakve narodne 

tradicije, kojekakve predaje! Ta ako čovjek jednom ne očisti tog zao- 
stalog seljačkog ušljivca od tih njegovih budalaština, živjeti će on još 
hiljade godina u njima i ne će se micati koliko ni za dlaku. A on Pav- 
ković je bar napredan elemenat, i kao naprednom elementu njemu je 
upravo dužnost, da iskorjenjuje kojekakve zle navike u narodu, da ga 
podiže i osvješćuje, a kako ćeš ga osvijestiti, ako ne kad ga riješiš 
zabluda i obmana, u koje je zapao, kad ga uvjeriš, da su sva ta njegova 
vjerovanja samo zapreka da se izvuče iz svoje zaostalosti, a izvući ga 
može jedino ako ta sva zla, što su u njemu i na njemu, temeljito ukloniš. 
Jedno od tih zala, od tih varki u kojima živi, svakako je i ta blezgarija, 
da je Begin gaj svetinja, da su oni grobovi čudotvorni, da su... 

Ovako i slično razmišljajući doveo inžinjer Pavković u sklad po- 
slovne i svoje lične interese, svoje lične interese i svoja načela, ne hti- 
jući čak ni samome sebi potpuno priznati (osim valjda negdje u nekom 
posebnom i tajnom džepiću, gdje čuvamo sve ono, što ne želimo i ne 
ćemo da znamo), da je njemu u biti posve svejedno, šta narod radi i u 
što vjeruje, pa da ga dakle ne vodi nikakva želja izbiti iz glave seljaka 
sanjarije i praznovjerice, već čežnja, da se u doglednoj budućnosti do- 
mogne tvrike Kosović i drug. Ništa više! Ni za miloga boga! Nikada! 
Nije on takav! Zar nije kao student bio član jedne vrlo napredne par- 
tije. Zar se nije on zavukao i u ove šume, na kraj svijeta, među divljake 
i u pretpotopno doba, samo zato, što je čovjek nesebičan i ne grsti se 
od dodira s narodom. To, da on kao sin malog činovnika nije imao nika- 
kvih veza, da bi se domogao kakvog dobrog mjesta, a Malconti je upravo 
masno plaćao, on ne spominje i zaboravlja. — Uvjeravao se on na taj 
način čitavo popodne, dok nije došao do zaključka: da je vrlo plemenit 
i upravo divan mladić, dostojan svake pohvale, i da su ljudi kao on 
zaista rijetki. 

U takvom raspoloženju osvanuo on i sutradan, i našao se u devetom 
rajonu sječe, u koji je spadao i Begin gaj. Razmotrio gaj pomno, pod- 
smješljivo promotrio Begino turbe i bogomilske stećke i porugljivo po- 
mislio: »odzvoni i vaše«. Dozvao najposlije vođu sječe u tom rajonu 
Neđu s nadimkom Gušavac, radi diplavog vrata i male voljice poput 
krompirčića. 

— Dakle, Neđo, u ponedjeljak valja početi s Beginim gajem, — 
rekao Pavković sav ponosan na svoju hrabrost. 

— Šta to rekoste, gospodine inđiliru? 

— Gaj da se posiječe počev od ponedjeljka najdalje za tri dana. 

— Ma da van' nešto rečem. 

— Znam, šta ćeš da rekneš: ne bojim se ja nikoga. 

— Osvetiti će se Bego, znate šta se priča, a ne će vala ni narod 
dati. 

Pavković planu: — nema tu dalje razgovora, u ponedjeljak ima da 
se siječe, jesi li razumio! 

— Jesam, protrlja Gušavac nos, ja et' svoje rekoh, a vi kad hoćete, 
ima da vas se sluša. 

Ali već taj dan popodne desile se neprilike. Prvo se je Gušavac 
zapio, i to zapio temeljito. Našlo se bratu poprilično novaca u džepu — 
subotnja plaća i dodatak za noćnu sječu —, pa kao i obično, kad su ga 
spopadali nastupi pijanstva, što mu se je događalo tri do četiri puta 
godišnje, pošao on od birtije do birtije. Počeo sa šumskom kantinom, pred 
veče ga opazili kod Bogdana na Rudanci, a u noći mu se zameo u Doboju 
svaki trag. Kad je to čuo, inžinjer Pavković poslao odmah u nedjelju 
ujutro kubikalora Jeftu, da ga pronađe i pokuša dovesti natrag na pi- 
lanu, ne bi li se kako do sutradan rastrijeznio. — Ali zaludan posao! 
Pronašao je doduše Jefto Gušavca kod nekakvih sestara udovica, po- 
znatih u cijelom Doboju sa svoje raskalašenosti, no Gušavac je već bio 
pijan do besvijesti. Ništa tu nisu pomogla nagovaranja i prijetnje, pa 
ni hladna voda i oblozi. Sve badava, Gušavac je i dalje pio, ne dajući 
se ni osoliti, nutkajući Jeftu, da i on nastavi s njime. Vratio se Jefto iz 
Doboja nekako pred veče i sam malo nakresan, i kad ga je Pavković 
ugledao, znao je odmah, koliko je sati: Nema Gušavca najmanje sedam 
dana, jer mu je toliko obično znao trajati nastup... Razbjesnio se Pav- 
ković: o taj lopov, ta vucibatina, taj ološ, baciti ću ga, neka mi više ne 
izlazi pred oči, to se je on namjerice zapio, samo da ne siječe ovaj pro- 
kleti gaj. To međutim, da će ga izbaciti iz službe, nije Pavković mislio 
baš ozbiljno, jer je Gušavac za trijezna stanja bio jedan od najvred- 
nijih i najspretnijih radnika Malcontijeva poduzeća: bolji se vođa 
sječe nije mogao u čitavoj Krajini naći. Zato mu se je i gledalo kroz 
prste, i primalo ga poslije, kad bi došao sebi ponova u posao. 

Sam Gušavac opet ne bi toliko razjario Pavkovića — ta i prije 
se je on zapijao i ostavljao posao — da upravo Pavković nije pustio na 
dopust skladištara sirove japije Mijata Glavonju, koji je Gušavca za 
tih njegovih izostanaka i pijača redovno zamjenjivao. Kao po nekoj 
pakosti, upravo ovaj put razboljela se Mijatu žena, on digao sedam 
dana (dakako neplaćenih) dopusta i odveo je neposredno pred Gušav- 
čevo provodio u Prijedor majci. Ukratko, napravila se čitava zbrka. 

I u tu zbrku, te Pavkovićeve jade, dok je razmišljao, koga bi po- 
slao sutra da siječe gaj mjesto Gušavca i Mijata Glavonje a ne nalazio 
nikoga zgodnog, uletio dželebdžija i neke vrsti trgovac svim i svačim 
Rizo Hadži Ibrin. Bio je sumrak, i inžinjer Pavković nije još palio svi- 
jeila, već usplahireno šetkao po poslovnici mrk i ljutit, onako krupan i 
nezgrapan, da su se sve podovi tresli, prebirući po glavi, tko bi mogao 
doći u obzir, i skidajući ovako srdit sva sunca i svjetila nebeska, kad je 

Rizo Hadži Ibrin pokucao i unišao. Stao Rizo pokraj vrata; omalen, su- 
honjav s potkresanim brkovima i lukavim lisičjim licem, sa dva zejti- 
nasta igrava oka, i pričekao, ne će li ga Pavković osloviti. No Pavković 
kao da ga nije ni opazio, nastavio svoju šetnju tamo i ovamo, ne zani- 
majući se ni najmanje za Rizino prisustvo. Čekao Rizo ovako dugo, pla- 
zio pogledom po Pavkoviću, po pisaćoj mašini, po stolu s nekakvim spi- 
sima, zagledao se u svoje žute kao pačja opna cipele, buljio u nogavice 
pantalona, obzirao se na sve strane, dok mu nije dojadilo i progovorio: 

— Gospodine inđiliru! 

Pavković ga pogleda sav začuđen: — A otkud ti tu? 

— Ma ja sam kucao i ušo', ali vi me ko ne vidite. 

— Koje dobro, Rizaga? 

— Vala dobro nije. 

— Ja šta je onda? 

— Pa eto, vi znate, da sam ja za vas i pilanu, gospodine indiliru. 
S vama ja trgujem i goveda vam prodajem i sve drugo što treba, i prija- 
telj sam vam, nek me Bog ubije, ako nisam. Pa eto, pročulo se da hoćete 
sjutra Begin gaj da siječete. I narod veli: hajde ti, Rizo, i reci gospodinu 
inđiliru, ti si s njim dobro, a iz našeg si sela, čojk domorodac, gaj je 
svetinja reci mu, i treba narodu. Narod poštuje svoje stare i hoće da 
mu se ostavi ono, što su mu oni namijenili. Jest, biva upravo je tako. Pa 
zamoli gospodina inđilira, da se okani gaja i ne dira u sirotinju. Mi bi 
sami do njega došli, ali on ne bi s nama htio razgovarati, i prekjučer 
nas je potjerao, nego mu ti otidi i reci. Neugodno je to, ja znam, ali po- 
slušao sam ih i eto Vam kažem, gospodine inđiliru. Šta će vam taj gaj, 
ima još hrastove šume, nije vam dogorilo do nokata, zašto da se zamje- 
rite narodu i omrazite se s njim. Jer narod kaže: ako inđilir svejedno 
i proću naših molbi nakasti posjeći gaj, mi ne ćemo dati, pa kud 
puklo da puklo, ne damo svoje. I ja sam vam rekao sve što kaže narod, 
i učinio sam svoje. — 

Rizo Hadži Ibrin pogleda očekujući Pavkovića. 

A u Pavkoviću sve je vrilo. Tu stoji evo nekakav dželebdžija, ne- 
kakav sumnjivi trgovac, za koga se priča, da osim stoke trguje bijelim 
robljem, mami sviračice i kasabske sluškinje u sarajevske javne kuće i 
donosi mu prijetnje od naroda. I još se usuđiva nazvati njegovim prija- 
teljem ova drska njuška. I smješka mu se još podmuklo, pasji sin (ili se 
je to Pavkoviću samo pričinjavalo)! Poslije Gušavca i Mijata Glavonje 
još i to! — Dreknuo zato Pavković sav izvan sebe od huje, i to nekakvim 
čudnim sitnim glasom, skoro gušeći se, i uhvatio Rizu Hadži Ibrina, po- 
čeo ga tresti kao kakvu krušku: 

— Ajde do đavola i ti i koji su te poslali! Razumiješ li! A gaj će 
se posjeći, pa da se svi na glavu posadite. Žandare ću ja njima, ničijim 

sinovima, pa da vidim, tko će onda da pisne. Malcontiju ste vi mogli pri- 
jetiti, a ne meni. Jer ja sam, ja sam — Pavković malo zastao, jer mu nije 
dolazila na um nikakva dobra poredba — ja sam ja. Jest, upravo ja, a 
ja se s vama ne ću natezati. I to još upamti — i Pavković još jače uhva- 
tio Rizu — da ja nisam tvoj prijatelj, nisam, niti ću biti; baš mi trebaju 
takvi. 

Rizo mu se mirno istrže iz ruku i pođe ne gledajući ga. — A što ste me 
napopali, gospodine inđiliru, ne će biti baš tako lako s gajem, kako vi 
mislite. Pa zalupi vrata i ode. 

Dok Pavkoviću najednom kako Rizo lupka po predsoblju izlazeći 
pada na um, da je Milan Rastovčanin, pomoćnik CGatier-majstorov, 
suparnik Rizin kod Johane, kćerke starog Švabe mašiniste, da se njih 
dvojica mrze i ne trpe sve radi nje, jer djevojka je kao i sve ostale: 
drago joj da se otimaju dvojica, a gleda gdjekad i trećeg. Upaljenica je 
to, govori stariji svijet, drago joj muško! Nije ona za jednog, p£ ni za 
dvojicu, treba njoj bataljun. I ta se misao o Johani mašinistovoj i supar- 
ništvu lijepi inžinjeru Pavkoviću, onako bijesnu, za svijest i ne napušta 
ga. Lijepi se ona za svijest, kako se znaju lijepiti kojekakve bespotrebne 
sitnice i malenkosti o nekoj osobi, s kojom razgovaramo ili o njoj mi- 
slimo: sjećamo se mi svega i svačega, što je u nekoj vezi s njom — pa 
je i ta misao o Milanu Rastovčaninu došla Pavkoviću jedino na pamet 
radi pojave Rize Hadži Ibrina i u dodiru s njim. Jer inače niti Pavkovića 
zanima Milan Rastovčanin, niti ga se šta tiče. I dok mu titra misao strje- 
lovito i hitro o ovoj u svakom pogledu beznačajnosti i hoće da se izgubi, 
iznenada i bez ikakva vidljiva uzroka Pavkoviću se objašnjava: da treba 
poslati sutra na sječu Begina gaja upravo Rastovčanina. Sve se to do- 
gađa brzinom munje ili svjetlosti: Rastovčanin nije kojetko, nego mla- 
dić pribran i savjestan sa tri razreda srednje škole i daleko odskače od 
ostalih, a onda nije iz ovih krajeva, nego negdje iz Hercegovine — da- 
kle gatke ne će imati na njega upliva, a uz to je i lično hrabar i požr- 
tvovan — znat će istupiti prema seljacima i ne će se bojati. I Pavković 
se ne može čudom da načudi, kako mu prije nije Rastovčanin došao na 
um: ne bi se toliko grizao i ljutio. Zazvoni sav odobrovoljen ovim rješe- 
njem, i posla momka, da ga gdje bilo pronađe i dovede k njemu. 


Mrak je bio posve gust i nabujao, a svijetla po kućama u daljini 
izgledala su malena i izgubljena, kad je Milan Rastovčanin izišao od 
Pavkovića. Bila je nedjelja i noć nadojena ljudskim govorom, lajanjem 
pasa i zvukovima harmonike ispred šumske kantine! Ocrtavali su se 
samo obrisi okolnih brda, a polegle šume po njima činile su se kao crne 
rasplinute sjene. Po nebu modro-tamnom i magličastom, rijetke zvijezde 
hladne i zlatno sitne rasipale su se kao žuta kukuruzna zrnca. Noć tiha 

i baršunasto meka prelijevala se je u visinama poput zagasite, mrke 
svile. Milan Rastovčanin bio je radostan i u nutrini šumjeli su mu svje- 
tlucavi, razigrani vodoskoci. Eto: obećano mu je, ako u roku od tri dana 
posiječe gaj i učini sve što bude potrebno da Pavković bude zadovoljan, 
postati će nadglednik utovara i otpreme gotove robe, povisiti će mu se 
plaća i bit će osoba od povjerenja. A tada, tada moći će s nečim doći 
starom Švabi, moći će nečim doći Johami i zatražiti je za ženu. Nadgled- 
nik se ne može baš tako lako odbiti kao kakav pomoćnik Gater-majsto- 
rov. Aho, to je već ličnost koja nešto znači, čovjek koji je u stanju da 
uzdržava porodicu. 

I u tim maštanjima Rastovčanin izbija pred kantinu. Pri svijetlu 
karabituše sjedi Joso invalid i rasteže harmonike da sve prašti, a Rizo 
Hadži Ibrin pijucka rakiju, ufitiljio očima i natura fes na čelo: ova ti 
valja! viče prema Josi. Deder — i promuklo se dere: 


>Oj sunce zađe među dvije planine«. 


— Uhuj — vrišti Rizo — još pola litra meke, gazda Pero. Natmu- 
reni se lik Perin (po smrti Bosinoj, kažu, nije se on više nikada osmijeh- 
nuo niti ga je iko vidio vesela) pomalja i nosi rakiju. Po klupama za 
jelovim stolom sjede osim Rize i Jose još dvojica capinaša i neki seljak 
iz Kladara, prilično podnapiti, i urlaju skupa s Rizom. Malo zaokrenut 
Rizo ne vidi Rastovčanina, i ovaj, kako izbija iz tame, čuje Rizin glas: 

— Merđane sam joj dao, braćo, prave pravcate merđane, dvije 
stoje su koštali, ni više ni manje. Nek' ih nosi, nek' joj se gizda vrat. 
Švabica je ona, cura i po. Ko joj je ravan, pitam ja vas? A ako ushijed- 
nem, Krnjin ću ja njoj pokloniti. Vidiš — i Rizo pjanski zaokružuje ru- 
kom: — sve ovo tu. Ja mogu, ja sam Hadži Ibrin sin. Mogu li ili ne 
mogu a? | eo odek oat 

— Možeš — odgovaraju ostali u horu. 

— Ko će kao ti — dodaje Joso. 

— Jest ja, jaaaaa. Udri, Joso, nek se ori. 

Rastovčanina nešto bode u srce, nešto ga buši kao da mu zabijaju 
pletaću iglu. Merđane joj je dao. Kada, samo kada? Večeras, dok sam 
bio kod inžinjera, ili možda još prije, a ona nije ništa govorila. Rastov- 
čanina obliva rumen, dah mu zastaje, osjeća se kao da žeravicu trpaju 
u njega. Prži u njemu, i plamen počinje da suče. — Sjede za drugi sto 
do Rizina i zakoluta sav strašan i nakostriješen kao raspakošćen jež oči- 
ma prema Rizi. 

— Merđane, je li? — lupi Rastovčanin, da skoro puče daska pođ 
žestinom, — a kome to, je li? 

— Šta se to tebe tiče? 

— Pazi ti, da ti ja ne namjestim rebra, pa ćeš znati, što me se tiče. 
To je moja cura. | 

— Otkada to? — čudi se Rizo i gleda ga izazivački. 

Da nasrne, da zdrobi tu mrcinu. Ali još su četvorica s njim, braniti 
će ga. Nema onda smisla zametati kavge. I Rastovčanin se prezrivo 
osmijehnu: 

— Upašćeš ti meni u šake, balinče, kad vas ne bude toliko. — Popi 
svoj satljik i udalji se. 

Pred Johaninom kućom nema nikoga, svijetlo tiho treperi u prozo- 
rima gdje spavaju, i miriši teško i sito šuma. Rastovčanin preskoči ogra- 
du i zađe za kuću. Pokuca na prozor njene sobe. Ali se ona ne odazva. 
Stari kudrov umiljujući mu se otra se o noge. On ga pogladi: gdje ti 
je gospodarica? upita. Pas ga je žmirkajući, fosfornim očima gledao. 
Rastovčanin opet tihano lupnu. Johana! dozva. Nije se javljala. Valjda 
joj je stari još budan: Rastovčanin se sakri za staju. 

Sat kasnije ugleda Rizu Hadži Ibrina i dah mu zasta. Rizo kucnu 
jedanput, dvaput, triput, ali se ni njemu prozori ne otvoriše. Rastovča- 
nin iza staje skriven dobro vidi, kako se Rizo ljuti i da je trešten pjan. 
Odlazi Rizo ponova pred kuću na cestu i odnekle se javlja harmonikaš i 
ona trojica ispred kantine. Harmonika počinje da svira, a Rizo tuli, ko- 
liko ga grlo nosi: 

— Johana, Bogu li ti švapskog, gdje si? 

Rastovčanin htjede da iskoči iz skrovišta (jednom da obračuna 
s Turčetom), kad se kroz prozor pojavljuje glava starog mašiniste s lu- 
lom i kapom: 

— Slušaj, viče on prema Rizi, ti ne smjela galamiti, ne daš mene 
spavati, okani se moja kćerka. 

— Heee, smije se Rizo pjanski: ti daš meni kćerka za žena, i miga 
mu neosjetno okom. 

— Tebi za žena, budeš počekala, ti lopof, i mašinista zatvara srdito 
prozor. 

Rizo odlazi ko poliven hladnom vodom, a Rastovčanin se sav ras- 
tapa od neke miline i sam sebi dolazi silno drag, i drag mu je i Johanin 
otac, koga inače ne trpi. Zatim se prisjeća, da ona nije htjela ni njemu 
izaći, ako nije i Rizi, da bi i njega mašinista tako ružio kao i Rizu da je 
onako galamio, i Rastovčanin se ponova rastužen upućuje u baraku, 
gdje je stanovao. Putem mu biva jasno: da se njemu nije Johana poka- 
zala, jer je dobila od Rize još večeras merđane, a Rizi zato, jer je on 
malo prije kucao i znala je, da negdje u blizini vreba. Pa sve postaje 
tiho i bolno, i tuga neka i neiskazani jad puni Rastovčanina, jer osjeća 
da ga ona vara, da je popljuvan i nasamaren, da ga ona smatra za igra- 
čku, kojom može raditi sve šta joj se prohtije. 

(Svršit će se) NOVAK SIMICG 





Vladimir Kirin 
London (ugljen) 

BIT ĆE HUSO PROMAKNUT 


Odugačka je i tijesna ta redarstvena čitaonica. Stješnjuju je još 
i jače sivozelene stijene, po kojima se u stalnim razmacima rasplazio 
uzorak od uskih zmijolikih listova oko baroknih košarica. U tu su ispla- 
kanu boju utonule i slike austrijskoga cara i carice (Franje Josipa I. i 
Elizabete) u širokim i tamnim okvirima, ispod kojih se kesi dugačka 
drvena klinčanica s poiskidanim i slomljenim klinovima, ko razvaljena 
krezuba vilica. O jednom klinu visi ulašteni opasač poput slova O, a 
nad drugim je spljošten fes, ko prilijepljen o zid. U dnu sobe na jedan 
mutan prozor svanjiva svjetlost iz hodnika i jedva se probija sučelice 
do smeđih vrata, na kojima se posvuda podmjehurnila boja, te se čini 
kao da su se to razmiljeli tusti kukci i ostavili za sobom svijetle tragove 
po grebotinama sve do mjedene kvake. U čitavu je sobu uvaljen sto, 
sa svih strana obijen daskama, nalik na dugačak sanduk, odozgo prevu- 
čen voštanim požutjelim platnom, te se još jedva raspoznavaju neke 
plave šare, jer mu je koža gotovo sva ispucana i oljuštena.. 

Pramenovi duhanskoga dima povezali su u muino tkivo stijene i 
sto i pokusnog redara Husu, koji za tim stolom sjedi i podnijemljen na 
ruku tone u dimu sa svojim mislima. 

Kad je Huso prvi put obučen u uniformu stupio u ovu sobu, nije 
mogao skinuti oka s ovoga stola i mučio je pamet, kako li je ta silna 
grdosija amo dospjela. Na vrata? Jok, tijesna su! Ili su ga slupali u 
samoj sobi? To bi jedino i moglo biti, ama iko gradi stolove u gotovoj 
kući! Čudio se on, i kad je to spomenuo starješini, nazva ga taj buda- 
lom, no i sam se onda em u taj no, i po sobi se razgledavao, kao 
da je prvi put u njoj. 

I tako ti čovjek na sve privikne i ne čudi se više ničemu, i ne pušta 
ništa, jer ima sila, koja upravlja i brine se za sve, a na drugima je da 
slušaju... I već je Huso predložen na imenovanje, bit će stalan u službi, 
eto sad za koji dan — — — 

 Zapeo mu pogled na držak od trstike sa Sarajevskim listom, a u 
čelo mu se zasjekoše nabori i obrve mu se smračile. 

Na čitavoj je prvoj stranici otisnuta slika prejasnoga vojvode 
Albrechta Friedricha od Bergeshagena, koji stiže u Sarajevo. 

Zna se, kako to ide: došo — ošo! ... Ama zašto sada, gdje mu je ime- 
novanje ko u šakama, a može kakva budala pobrkati red, pa taman on- 
dje, gdje je Huso, i eto belaja: stradaj ti, ni kriv ni dužan... 

Zagledao se u otegnuto vojvodino lice, brkove odsječene postrance 
od nosnica sve do kraja usana, a vojvoda uperio pogled u Husu i pro- 
bada ga očima. Odmakne on novine podaleko, kolikogod može ispružiti 
desnicu, a vojvoda Albrecht jednako ga prati oštrim pogledom. Preme- 
tne Huso novine u lijevu, vojvoda Albrecht pilji u njega: Ti ćeš — veli 
— pripaziti, Huso, dok ja prođem ulicom, nema ti druge... 

I nema! ponavlja on kao ti vojvodine riječi i vadi ljutito crnu la- 
kovanu kutiju sa sedelfi poklopcem. — Pa taman sada! ... i puhne 
ljutito u snopić ćageta, naslini kažiprst i izvuče jedno. Polako je raz- 
vukao žuti vlasasti duhan, savio i turio smotku u cigarluk. 

— Avdo, dijete, kamo kahva? — vikne paleći. 

— Eto je, Huso! — javi se momčić na vratima, ko iz rukavice. 

Huso se i ne začudi, a ni Avdo, suhonjav, plava i pospana pogleda, 
ne progovori ništa, već postavi džezvicu i fildžan na tasi i čašu vode 
pred njega, i nestane ga za ustalasanim dimom na vratima. 

Samo da bude sreće, pa i taj doček dobro prođe, imenovat će 
njega... 

Sitnom olovnem žlicom digne on vode iz čaše i izlije po kajmaku. 
Točio je iz džezvice u fildžan i gledao zamišljeno, kako veliki grumen 
šećera upija kavu ispod sebe pa se ko bijeli otočić podlokan ruši i utapa 
u crnoj površini... | 

Da nije dospio ovamo u grad, ostao bi u svom selu Palama, i mučio 
se s ono malo sirotinje, a od nikale salameta! Ama oteščala bijeda, 
ide kuća sve na tanje... I džaba ti ono borje u gluhoj planini, i bijeli 
oblaci i stada na livadama, kad tvoje nije, i ništa nemaš do golih ruku. 
Nego pošlo po sreći, obukli ga u ovoj karauli, a grad velik, promet... 
te kola, te konji, te automobili... Istina, nisu dali njemu odmah Ćema- 
lušu... Da nije njegove službe, nikad se s Hajrijom svojom ne bi za- 
ašikovao... 

Srkne on kave te potegne snažno iz cigarluka, i ne opazi kako mu 
je propištao, jer je cigareta dogorijevala... 

Svaki dan on u svoju mahalu na Bistrik. Gleda poda se, a puče 
kotlina s munarama i kućice u zelenilu. Oko njega svuda tišina, sve se 
sklonulo u hlad. Tek koji starac stupa pognuto i tromo uz brijeg s praz- 
nim sepetima na mršavu paripu, ili se šulja koja prosjakinja uza 
zid i na pripeci gura pred sobom umornu sjenu. A sati prolaze, i ne znaš 
kako. Trgovčići sjede na dućanima podvijenih nogu i puše, oči im sa- 
njivo lutaju po sokaku, a on izmijeni s njima po koju ili mahne rukom 
na kakvo pseto te ga otjera, i dugo još gleda za njim. Najdraže mu je 
stati u hlad na ugao do česme. Dolazi ženskinje s ibricima, a čuješ 
svaku već izdaleka kako joj nanule zvone po kaldrmi... 

Tu je ugledao prvi put Hajriju. Kako li je poniknula očima i po- 
rumenjela... Odmah mu je odražala. I propitao se za nju i doznao, da 
joj je kuća zgodna. Na sijelu kod Ibrahima pogledavala ga. kradomice 
... i tako je započelo: teferič, ašikovanje i sevdah... 

Je i sumrak pao, Huso se penje u svoju mahalu. Oko njega kućice 
zatrpane u behar i zavijene u sjenu, a žuta svijetla trepere u dolimi. 
Nebo se već zgušćuje poprskano blijedim zvijezdama. Odnekale s bri- 

jega resko tuži harmonika i jedan tanki glas upeo uz nju i razbijen 
zamire u mraku. A kad se mjesečina razlije po krovovima i bijela po- 
teče jednom stranom sokaka po stijenama, druga sirana još tone u 
mraku: onuda se on prikrada svojoj Hajriji pod pendžere... 

— Diži se! zaori surovi glas na pritvoren prozor, a pokusni redar 
skoči, opaše se i nabije fes na glavu. 


Pod toplim svibanjskim suncem odzvanjaju cestom teški koraci 
odreda za pojačanje sigurnosti i održanje reda. Taj topot ulijeva Husi 
snagu, prožima ga sviješću, da je i on sila, i zanio se misleći sve na 
Hajriju.. 2 Bia gardi 

Putem se odred razdijelio na manje jedinice, i Huso se nađe za 
čas u glavnoj ulici nedaleko od vladine zgrade. 

— Ti drži taj ćošak! odredi mu starješina. 

Ulica već provrvjela svijetom. Jučer je Huso obišao lijevu njezinu 
stranu, sve od kuće do kuće, s pozivom: da se izvjese zastave i okite 
prozori. I poslušaše: izvjesio eto svatko na svoju kuću barjak, iko carski, 
tko bosanski. Prozori otvoreni, a na njima cvijeće i razastrti ćilimi. 
Vidi se dolje i slavoluk: između dva tanka stupa, zmijoliko ovijena 
lišćem, na napetu platnu čita Huso slova od samih crvenih ruža: Živio! 
— Willkommen! 

Ljudi se žure pločnikom, jedni zastali, zgrću se u hrpe pred kuća- 
ma, neki ih obilaze i skreću na cestu. 

— Hej vi tamo, natrag! zapovijeda Huso i goni svijet s ceste. 

Neki pretrkuju s jedne strane ulice na drugu da uhvate bolja 
mjesta. 

— Ne smije se, gospodo! moli i opominje Huso te strijelja očima 
naokolo. 

I što vrijeme više odmiče, više se ljudi sliježe na pločnik. Oni straga 
guraju se da bolje vide, a oni sprijeda potiskuju. 

Huso naturio fes unazad i briše znoj s čela. Dok on na jednom 
kraju nadzire, izbije jedan bozadžija odnekale i trči preko ceste. 

— Uteče! viče netko i nastaje smijeh, dok Huso još gleda. 

— Ilonka! otresito probija iz graje odsječen i oštar muški glas: 
azonnal gyere ide! 

— Zagušit ćete mi dijete! viče jedna pe M sa šarenom vrpcom 
na slamnatu šeširu. 

— Ja wozu ist denn der Wachmann da?! zgraža se ćelav gospodin 
i gleda strogo kroz zlatne naočale oko sebe. 

Njegov susjed iskrenuta lakta i sagnute glave nad zlatnim džepnim 
satom, sav ko u grču, izaspe na dušak: 

.— Fs geht auf fiinfe! 

U isti se mah zrakom prolomi tutanj, a za njim zareda drugi i treći. 
Nasta žamor i gibanje. Neki se već ispinju na prste, a oni sprijeda istežu 
vratove. 

. Časovi se otežu. 

— Eno ih! vikne netko. 

I dok su topovi prolamali zrak, udari glazba, a svjetina se na plo- 
čniku zaljulja i uzavre. Iz prvoga reda neki ko da će provaliti na cestu. 

— Ne daj, potisni! ... Ne da-a-aj!... grmi u isti mah s druge strane 
ceste hrapav glas. 

Okrenuvši glavu prema tomu glasu vidi Huso crveno iscereno lice 
svoga starješine, istegnuta mu brada podrhtava od bijesa, a ispod skup- 
ljenih mračnih obrva izvalila se i zakolutala dva strašna oka na njega. 

Huso protrne. Raskriljenih ruku pribi se prsima uz one na pločniku 
i zaori kao da je u planini: 

— 'Natra-a-ag! | 

Pred njim same ustalasale glave: dvije s crnim šeširima, pa jedan 
slamnati sa šarenom vrpcom, jedna ćelava glava sa zlatnim naočalima, 
dva fesa — — — | 

Na fesovima zapeše Husine oči. Trgne se on i utisne se onaki visok 
bijesno među svijet te iznad svih glava zamahne ispruženom desnicom 
po jednom fesu, a šakom druge ruke grune u prsa ispod drugoga fesa... 

I tako nekoliko puia. 

Kad se usopljen odmaknuo i postavio na cestu, dočekale su već 
njegve oči i prepoznale, u srijedi među konjanicima, ono otegnuto lice 
i brkove odsječene postrance od nosnica sve do kraja usana. Pod tim 
je licem sijevao zlatan ovratnik i blistale se kolajne i ordeni. 

Huso se ukočio, zabacio glavu unatrag, prste desnice prilijepio uza 
sljepočice i ne trenuvši sav se očima unesao u konjanika. 

STJEPKO TRONTEL 


JUTRO 


Stabla okićena bijelim cvjetovima. 
Bolna tišina zaleđenih stvari. 
Dragulji inja svuda razasuti. 
| Jutro bez vjetra. 


Navire studen i bode odasvud. 
Magla sve jače pritište dolinu. 
Prošle su noći zle i nemilosne, 
izginule ptice. 
OLINKO DELORKO 


NORDIJSKI MIT 
(»Macbeth«a) | 


Očito je, da se tako zamišljenoj drami, kao 
što je »Macbeth«, gdje je, kako Jakov Burck- 
hardt reče, u pojedinačnom biću i karakteru 
sabijeno kretanje svijeta, ne može primije- 
niti naš modemi estetski zakon o pojedinač- 
noj tragičnoj krivnji in abstracto. Tome za- 
konu nema i ne može da bude mjesta u dra- 
mama Shakespeareovim kao ni u starogrčkoj 
tragediji. U ovoj ne stiže tragična kob juna- 
ka, jer je nešto zgriješio, budući da grijeh u 
našem smislu bješe onda neznan, nego jer je 
to slijepa nužda ili volja bogova, koji su 
užasno zavidni i osvetljivi, pa jer je to nuž- 
ni posljedak nečega, što se je prije a bez 
ikakova utjecaja junaka dogodilo, ili je to 
krivnja predaka (odmazda Alastora, Neme- 
ze), štono se sve više gomila, što više ima 
potomaka, kojima je to okajati. Eshil na pri- 
liku u >Orestiji« ne drži Agamemnona, stras- 
tvenoga ratnika, za kriva, jer je smrt Ifigeni- 
jina za Klitemnestru tek izgovor i jer mu je 
osim toga okajati staru krv, grijeh svoga oca 
Atreja. A Egist zacijelo nije osvetnik tolikih 
Argivaca, što su u ratu i na moru poginuli, 
pa se za smrt svoga oca  Tijesta može da 
osveti tek na Agamemmonu, sinu pravoga 
krivca, oca _Atreja. Sofoklo je navalio na 
svoga Edipa osornosti i naprasitosti svake 
ruke, da bi gledaocima tobože opravdao nje- 
govu kob, ali one nisu krive junakovoj kobi, 
kao ni kobi njegove Antigone to, što se je 
razdražena od Kleona zlosrdnula i ugjoguni- 
la pa ostavila se svoje blagoće i dobrote. 

Srž svih tih starogrčkih tragedija bijaše 
narodni mit, sjajna narodna objava, taj sta- 
romu Grku iskon svega njegova znanja, što- 
no bješe prirodu, poznavanje svijeta, povi- 
jest, vjeru, postanak vaseljene zaodjeo ču- 
desnim simboličkim ruhom, ruhom najslađe 
poezije, romantike i vječne mladosti. A mit 
bješe općena narodna svojina, znan svakomu 
u svim pojedinostima. Građa tragedije bija- 
hu sveđer jedne iste mitske priče, a zato 
je svak unaprijed znao njezm kraj. Nije 
trebalo ni krivnje junaka, ni kakova obra- 
zloženja, ni onoga napetoga modernoga izgle- 
danja, kako će se sve dokrajčiti. Sama rad- 
nja, vidljiva eudbina, ono, što je svaki gle- 
dalac već davno napamet znao, nije bilo gla- 


vno, nego duša čovjeka i način, kako se ka- 
rakteri razvijaju i primaju se srca gledala- 
ca. Ona dva osjećaja, koje je tragediji pro- 
buditi u čovječjem srcu, strah i samilost, iz- 
gledao je stari Grk od crtanja duševne borbe 
koja je mogla da bude sveđer nova, od do- 
tjerana stila govora i savršena umještva 
riječi. U tome se starogrčka tragedija za ču- 
do podudara s onom drugom velikom epohom 
umjetnosti, što ju malo prije spomenusmo, 
s kršćanskim crkvenim slikarstvom. 

1 »Macbeth« je mit, svijet puste krajine 
škotske, njezinih noćnih aveti, prikaza i vje- 
štica, ljuta vihra, dažda, gromovnih strijela 
i njihova umebesa, ljudi svijesnih, moralnih, 
strastvenih i zlikovačkih, što su se s tom 
krajinom, s njezinim čarima, s prirodom i 
svojom sudbinom sli u jedno vasiljensko 
biće. Svagda Shakespeare zalazi u tu vase- 
ljenu, zagrabi iz toga neiscrpljivoga obilja, 
iznese odatle živa stvorenja, neštedice tvori 
svijet za svijetom pa kod toga gleda tek ma 
nepokolebljive temeljne oblike svega biva- 
mja, na život i smrt, sudbinu i vječnost. Ne 
gleda na krivnju čovjeka, jer to je tek mi- 
saona, idejna, apstraktna, prirodi tuđa kate- 
gorija, koja ne ide u te temeljne oblike toga, 
po njegovu smislu zbiljskoga, realnoga svi- 
jeta, pa jer od nje to bivanje ne dovaja 
svoju glavnu pokretnu snagu. Ne mari da 
postigne kakav etički ideal ni da uči ljude. 
Ne potiče ga strast, ne vedri vjerovanje, ne 
steže zakon dobra, ne vodi volja, niti mu do 
lagodna uživanja ni opojene radosti. On je 
tek tvorac, iz čije ruke izlazi svijet sazdan 
onako, kako su ga oni temeljni oblici biva- 
aja odredili. 

I njemu je moral pokretna snaga svijeta. 
U njega je ćudoredna tankoćutnost, osjećaj 
grješnoga, nježna savjest i čovječnost bliska 
kršćanskome moralu. Ali ta snaga nije jedi- 
na, nego je, da kažemo s Gundolfom, s dru- 
gima udružena, s ljepotom, umom, jakošću, 
zavišću, zlobom, ludošću itd. Moral je s nji- 
ma ispoređen, a nisu one njemu podređene, 
nego su jake kao i on, a često i jače. Moralni 
zakon mije nad svijetom, miti je u njemu sa- 
mom biće svijeta, nego je pored drugih ne- 
brojenih ravnih tek jedna kadšto snažna a 

kadšto nemoćna čest bivanja u svijetu. Sha- 
kespeareova lica ne pobjeđuju i ne pogibaju 
zato, jer to ište koji moralni zakon, poštenje, 
pravda, iskrenost, želja časti, lakomost, se- 
bičnost, paklena zloba, nego jer je takav po- 
sljedak sveudiljme borbe čovjeka s reaknošću, 
s okolmom, sa svojom sudbinom, da iz nje 
iznese živu glavu ili ga u njoj nađe smrt. U 
svijetu jednako gospoduje i djubav i mržnja, 
i nada i očaj, i radost i boli. Shakespeare ne 
će ništa da osudi, opravda, dokaže, da što iz- 
vede odatle, tek će da kaže bitak, pokret, 
slom, stvorenje samo. Pogibija junaka nije 
mu i osuda, ne prima nas se kao neka Božja 
pravda, pobjeda dobra, propast krivde, od- 
mazda za neku moralmu ideju, što se je izdi- 
gla iz te propasti, nego nas tragički uznosi i 
potresa tek veličina lica i strahota događaja 
od kojega pogiba. Jer u čemu je tragična 
krivnja na priliku kralja Leara, Romea i Ju- 
lije, Timona Atenjanina? Kako je u Shake- 
spearea svako lice samostavno, jedinstvo ži- 
vih snaga, osobina i strasti, svijet za se, koji 
je jedared nastao, a takav se ne će više po- 
noviti, nema apsraktno određena dobra i zla, 
da bi se moglo primijeniti svakomu slučaju. 
Njegovi zlikovci ne pogibaju zato, što su se 
ogriješili o kakovo apstraktno određeno pa i 
za njih valjano dobro ili zlo, nego što su se 
u svojoj osobitoj, pojedinačnoj životnoj bor- 
bi sukobili s jačim događajem, s realnošću, 
pa od nje stradaju. I u Shakespeareu ima i 
opačine i zločinstva, ali nema krivnje. Zato 
nam se njegov Rikard III. vidi kao neki Na- 
poleon, a Falstaff kao dobričina i duhovit ša- 
ljivčina, da ga podnosimo pa i razumijemo. 
U Shakespearea ima svak pravo, dok postoji 
i živi. Bitak mjegovih karaktera opravdava 
njihov bitak sam, jer ih može pobijediti ali 
osuditi opet samo bitak, no nigda nešto, što je 
tek pomišljeno, pa jer u prirodi i životu sa- 
mome mema nikakvih moralnih kategorija, 
nego ih mi svojim maziranjem u qmjih umo- 
simo. 

U tome, čini se na prvi mah, kao da bi se 
Nietzsche uhvatio u jedno kolo sa Shakespea- 
reom, ali ga u istinu dijele svjetovi od nje- 
ga. Nietzsche je ideolog, a zato je jednostran. 
On hoće da bi stvorio novu kulturu, zapravo 
novoga čovjeka, jer je čovjek bitnost kultu- 

re; da bi sazdao novo herojsko doba, jer po 
njegovu mišljenju filozof treba ne samo da 
umuje, nego i da tvori. Kultura se njemu 
mjeri čovjekom, ali ne čovjekom iz gomile, 
nego sa ono malo velikih ličnosti, što ih je 
rodila kultura. Zato čovjek kao sva bića prije 
njega na životinjskoj ljestvici treba da nešto 
stvori, što je iznad njega. Treba da bude nad- 
čovjek, da se herojskom borbom izdigne iz- 
nad obična čovjeka, jer je borba srž i meta 
života, a kod toga ne smije da ga vodi krivi 
moral, što životu oduzima snagu, nego pravi, 
što bez milosrđa gazi slaboga i za život ne- 
sposobnoga. Zato odbacuje demokraciju, soci- 
jalizam i kršćanstvo, jer prva hoće jedna- 
kost, koja se kosi s njegovim aristokratskim 
individualizmom, drugi zavarava gomilu ne- 
kom općenom srećom, koje nema, a treće uči 
bolećivo saosjećanje s tuđim bolom, što je 
znak »dekadencije«, života koji propada. Što 
kulturan čovjek propada, najviše je krivo baš 
kršćanstvo, taj »ustanak robova u moralu«. 
Ima dva morala, gospodski, viteško-aristokrat- 
ski, koji ono, što je snažno i za život sposob- 
no, ocjenjuje kao »dobro<« i od prirode odre- 
đeno da gospoduje, i podređuje sebi kržljavo 
i slabo kao »zlo«, pa popovsko-demokratski 
moral, što je nastao od nagona podređenih za 
vlašću, od njihove zavisti i želje za osvetom, 
a što slabo ocjenjuje kao »dobro«, a jako 
osuđuje kao »zlo«. Zato se valja vratiti k pr- 
vobitnoj ocjeni i razlikovanju dobra od zla 

Nietzsche je zapravo protiv svakoga mora- 
la. Njemu je svetac dionizijski genij i junak, 
što ga borba i oprjeke, boki i tegobe života 
potiču, da mu snaga života, volja i veselje 
k radu, srčanost dolazi sve veća. On je po- 
klonik sile i »plave zvijeri«, onoga, što je u 
čovjeku okrutno i grabežljivo, vjere u sebe, 
ponosa svojom ličnošću, stragoće spram sebi 
i drugima, tih »vrlina otmjena čovjeka«, ve- 
ličine, goleme volje, samosvijesti, uzvišivanja 
samoga sebe, ratne hrabrosti, lične srčanosti. 


Shakespeare je mapretiv svestran. On tek 
istinito i. bespristrano iznosi svjetski poredak, 
ali nas svojim pravim čovještvom, nepridu- 
šenom samilosti i simpatijom, što ju ima sa 
svojim licima, koja su mu omiljela, i potiče, 
da se zagrijemo za čovječju vrlinu i vjernost, 
za plemenitu mušku i nježnu žensku ćud, pa 

da iz te krute njegove prirode izvedemo svo- 
ju etiku, svoje iskustvo i znanje o dobru i zlu. 

Poredak te njegove prirode bude nam ja- 
san i bjelodan. Kako u vaseljeni naizmjence 
idu zora i noć jedna za drugom i svijetlo 
svejednako otima stanak tami, da u njoj opet 
omrkne, tako i m moralnom svijetu jednakom 
snegom vlada dobro, vrlina, čestitost, kao i 
zlo, opačina, zloba. Stoga se te protivnosti 
nigda ne mogu izravnati ni smiriti ni u poje- 
dinca čovjeka. Borba dobra sa zlim prirođe- 
na ije svakomu ljudskomu biću. Ona je koz- 
mički ustanovljena i opravdana. »Tkivo na- 
šega života«, kako kaže onaj prvi gospodin 
Francuz u komediji »Konac djelo krasi« (IV, 
3, 81—85), »utkano je u raznolike žice, u do- 
bre i zle zajedno. Naše bi se vrline uzobije- 
stile, da ih ne bičuju naše mane; a od svojih 
bismo zbčinstva očajavaki, da ih naše vrline 
ne bodre«. Zato u Shakespearea nema lica, 
koja bi bila zgoljni sveci ili zgoljni zlikovci. 
I dobri, jaki, čisti nose u svojoj duši zlo, sla- 
boće, nečistoću — ono, što zove »frailty«, sla- 
bost u moralnom smislu, i u svojih muških 
i u ženskih lica. S druge strane ima i u nje- 
govih zlih, krivaca, zlikovaca, primjese do- 
brote, želje za spasenjem, snažne volje, a po 
tome i neke duševne veličine, one Shakespea- 
reske >greatness«, što je vrijedna bijeloga 
dana. 


Kako je daleko oskočilo naše moderno mi- 
šljenje o drami od toga Shakespareova svije- 
ta! Već se s Aristotelom počinje njezino mo- 
ralno tumačenje, po kojemu tragediju treba 
da pokreće »hamartia«, tragična krivnja ju- 
naka, da bi polučila >katarzu«, da bi probu- 
đeni strah od kobi junakove i samilost na 
njegovo stradanje bili kao neko. pročišćenje, 
pomirenje, neko preobraženje duše. Tu nau- 
ku Aristotelovu prihvaća i dalje dotjeruje ra- 
cionalizam, da ju naročito u francuskoj kla- 
sičnoj drami dotjera do kraja. Onda će ba- 
štinu racionalizma prihvatiti njemački ideali- 
zam i njegov najveći kazališni čovjek reflek- 
sije, retor, moralni apostol i učitelj, a k jednu 
dramatik i pjesnik Schiller. On će svaku 
iskonsku snagu i oblik prometnuti u ideju, u 
nešto i apstraktno i realno, u nešto između 
misli i života; u nešto, što živi, jer se misli, 
poput Platonova realizma pojmova. Ogrijat 


duše i učiniti ga stvaralačkom snagom. Osvo- 
jit će njime pozornicu, predobiti svijet za ta- 
kve duhovne tvorevine i postaviti temelje 
modernoj estetici, kojoj se i danas ne mo- 
žemo pravo da odrvemo, jer joj svejednako 
ustaju golemi pobornici Tolstoj i Shaw, po- 
što joj je prvi u hvalu zapjevao Giuseppe 
Mazzini, mozak talijanskoga pokreta za na- 
rodno jedinstvo i slobodu. 

U svojim je spisima (>Kritični i književni 
spisi«, II, str. 135 i dalje) zabilježio: >U Sha- 
kespearea, a to je pravi napredak pored Eshi- 
la, postoji sloboda. Čin cigloga jednoga dama, 
a možda i sata, podvrgao je čitav život pod 
vlast nužde, ali toga dama ili sata čovjek bi- 
jaše slobodan i određivao je sam svoju bu- 
dućnost. Nu njegova je drama — drama poje- 
dinačnosti; Shakespare ne odaje svijesti ni 
zakona mi čovječnosti; budućnost je u nje- 
govim dramama nijema, a entuzijazam za ve- 
ka načela neznan. — Njegov genij zna i obu- 
hvata prošlost i sadašnjost, ali ne započinje 
budućnosti. On je tumačio jedno doba, ali 
nije objavio ni jedno. U drami je vjesnik no- 
voga doba Schiller, pjesnik čovječnosti i pro- 
misla.« Na to odgovara Mazziniju njegov ze- 
mljak Benedetto Croce u svome essayu o 
Schilleru, kako pripada k rođenom biću sva- 
ke demokracije, da u umjetnosti voli neva- 
ljale radove od pravih, koji su aristokratski 
i ne služe nijednoj časovitoj potrebi. A taj 
apostol, učitelj i vjesnik novoga doba u dram- 
skoj poeziji naučio se je tomu moralu u školi 
Imanuela Kanta, kojemu bješe jedan od naj- 
vatrenijih pristalica i najodanijih poklonika. 


Kant je prisnovao svoju filozofiju s jedne 
strane na teoretski skepticizam Engleza Da- 
vida Humea, a s druge strane na praktičnu 
nauku Francuza J. J. Rousseaua o moralnim 
osjećajima srca i samosvojnosti čovječje lič- 
nosti. S njime dospijeva u Njemačkoj pro- 
svjetno doba, kao što je u Engleskoj i Fran- 
cuskoj prestalo s njegovim izgledima. Njemu 
nema spoznanja >»iz čistoga uma«, nema spo- 
znanja predmeta, što ne pripadaju k pojav- 
nom svijetu u prostoru i vremenu, vezanu 
zornom sviješću, to će reći, što ne pripadaju 
k mogućem iskustvu, nema metafizike. S toga 
mu je samo do toga, kako bi sa znanošću o 
prirodi, koja je strogo uzročna i matematički 

sazdana, udružio takovo gledanje na svijet, 
što čovjeku čuva slobodu i moralnu čast pa 
mu daje, da se može držati nekoga moralno- 
ga svjetskoga poretka. Zato daje primat, pred- 
nost »praktičnomu umu« pred »čistim umom«. 
I ako je čovjek ograničen u svome znanju, 
ipak zna, što mu je činiti, jer kao biće, koje 
hoće i radi, osjeća, da je pod zakonom, pod 
kategorijskom zapovijedi morala, što bezu- 
slovno veže. Iz toga praktičnoga uma dolazi 
mu vjera u njegovo pravo nadosjetilno biće. 
U pojavnom svijetu, u svijetu stvari u prosto- 
ru i vremenu, što ga čovjek spoznava znan- 
stveno, nema »postulata«, nema ni slobode, ni 
Boga, ni besmrtnosti duše, ali ne zato, što bi 
spoznanje toga svijeta dokazivalo, da ih nema, 
nego zato, što toga ne daju načela, po kojima 
se odvijaju misli toga svijeta. 

;“ Naprotiv po praktičnom umu ima slobode, 
jer čovjek sam sebi daje kategorijski impe- 
rativ morala, postoji Bog, jer postoji konačno 
valjani moralni poredak svjetski, postoji i 
besmrtnost duše, dalje trajanje ličnosti, koja 
slobodno hoće, a to je jedino, što je bezuslov- 
no vrijedno na svijetu. Tako je Kantu i vje- 
ra, smisao i svrha čovjekova bitka osnovana 
na moralnom zakonu, na moralnoj prirodi čo- 
vjekovoj. Dvije su mu stvari osnovica i uz- 
danica svijeta, jedna matematička a druga 
osjećajna: zvjezdano nebo nad njim i kate- 
gorijski imperativ, moralni zakon u njemu. 

Po toj nauci ima tek jedno svagda valjano 
mjerilo dramskih karaktera, a to je ono, što 
ga moralni zakon daje, jer je on nad čitavim 
svijetom i s njegovim se bićem upravo sra- 
stao. On mas uči upoznati karaktere, djela, 
sudbine, krivnju i kazan, dobro i zlo, junaka 
i nitkova, krepost i opačinu, ideal i zazbilju, 
svjetsku povijest i etički poredak svjetski. 
Zato valja i prirodu gledati u vidu morala pa 
čovjeka zamišljati ne kao puko čedo prirode, 
nego kao moralno biće sa svojom ćudorednom 
voljom i svojom svezom s moralnom idejom i 
etičkim poretkom svjetskim. 

Sraz Shakespeareova svijeta s tim raciona- 
lizmom evropskoga kopna najbolje je obilje- 
žio Schiller sam svojim prijevodom ili, pra- 
vije rečeno, —>obradbom« — Shakespeareova 
»Macbetha«. Kakva li je ta vaseljena sudbi- 
ne, (prirode i čovjeka izašla iz ruku Schillero- 


vih! A mije ni čudo, kad čovjek uoči onu go- 
Jemu razliku između Shakespearea, kako ga 
Schiller zamišlja, i pravoga Shakespearea. 
Shakespeareu je, po toj majstorskoj poredbi 
Friedricha Gundolfa (>Shakespare und der 
deutsche Geist«, 289 i d.) zazbilja, realnost 
skup svih uobličenih stvari i kaotična pratvar 
onih, što će se uobličiti, a njezin je smisao u 
njoj samoj. Schilleru je zazbilja slika, odsjev, 
rabota nekoga višega nad njom postavljena 
etičkoga poretka svjetskog, u kome je pravi 
smisao svega života. Zato je nad ovim, što 
jeste, svagda ono, što bi trebalo da bude. Sha- 
kespareu su ljudi stvorenja, koja žive u real- 
nosti sa svim svojim bitkom; iz te svoje real- 
nosti samostavno hoće, rade, trpe, dolaze u 
sukob s drugim stranama i smjernicama real- 
nosti. SchiHleru su ljudi odjelita stvorenja, 
koja svijesno ili nesvijesno hoće i rade pro- 
iiv onoga moralnoga poretka svjetskog ili pre- 
ma njemu, pa se tako uvaljuju u krivnju ili 
nekrivnju, za kojom dolazi kazan ili nagrada. 
Ta kazan, što su se ogriješili o taj etički po- 
redak svjetski, njihova je sudbina. Zato je po- 
zornica moralna škola, svaka tragika prožeta 
idejom krivnje i kazne, dramski se ljudi di- 
jele na dobre i zle, a moralna teorija gospo- 
duje nad dramskim, zbiljskim životom. Shake- 
speareu je svjeska povijest skup djela, pat- 
nja i udesa, što potječu iz raznovrsnosti i ne- 
iscrpljiva bogatstva realnosti, koja sve ima i 
sve može, i razlike njezinih pojava. Sch+rHeru 
je ona svjetski sud, Weltgericht, osuda za re- 
alnost po mjerilu dobra i zla, a to mjerilo daje 
etički poredak svijeta. Zato je svjetska povi- 
jest tek zbirka moralnih primjera. Prvomu je 
priroda kaos, iz kojega se sudbina i dikovi 
stvaraju, dižu ili izbijaju. Drugomu je popri- 
šte, pozornica moralnih događaja ili pojava, 
što te događaje simbolički prate, put, kojim 
etički poredak svjetski objavljuje svoju volju. 


Zato u Schillera nema one Shakespeareove 
realnosti, što kao ni život ne zna čista karak- 
tera sama po sebi, koji bismo mogli apsolut- 
no da izrečemo, svedemo na neki apstraktni 
oblik i uzmemo za tip neke vrste. Zato Schil- 
ler ne stvara određene i pojedinačne ljude, 
kako ih je dala historija i okolina i njihov 
položaj. Zato nema u njega one psihologije 
Shakespeareove, koja se ne žaca crtati ljude 





s 





“ša. 


(€. , 

. Y r 
* 
. 


TI rr 


Vladimir Kirin 
Korčula (olovka) 


ass (zoogle 


NOR DIJSKI 


MIT 149 





kao smjesu oprjeka, ali im na vidjelo iznosi 
dušu, kakova u istinu jeste. Nema one pla- 
stičnosti kao u našoj junačkoj narodnoj pje- 
smi, gdje se iz bogatoga i kićenoga ruha pje- 
sničkoga kao živi ističu kršni junaci i istinski 
događaji. Zato se je >»Macbeth« u rukama 
Schillerovim preobrazio u puku povijest jed- 
noga zločina i pravedne odmazde za nj, koja 
bi se mogla svagdje događati. To je Schilleru 
biće tragedije; ta on je u >Djevici Orlean- 
skoj« izmislio, da se je Djevica zaljubila u 
Lionela samo zato, da može uglaviti njezinu 
tragičnu krivnju. Sve, što je Shakespeareovu 
»Macbethu« davalo onu kozmičku dubinu, što 
je u nama budilo stravu i grozu, zatomljeno 
je. Vještice i vratar pripitomljeni su i ugla- 
đeni. Vještice u Shakespearea misu prava 
čovječja stvorenja, nego su likovi muklih pri- 
rodnih elemenata, što gone i tjeraju. I ako su 
od zemaljske građe, njih se ne tiče moral kao 
ni naših vila, jer one su usudnice. A pospani 
i pripiti vratar ima da izvrši svoj posebni 
scenski zadatak i probudi dramsku grozu. U 
toj oprjeci dvaju događaja brbljanja vratara 
i ubistva, koje čuva, ima toliko tragike, što se 
prima srca. U Schillera su vratar i vještice 
t&k zvanični vjesnici višega etičnoga poretka 
svjetskog. Prvi se prometnuo u bogobojazna 
glasnika jutra, a druge se izvrgle u antičke 
parce i klasične usudnice. 


Mjesto one provale Shakespeareove strasti, 
što golema vije kroz čitavu dramu, svagdje 
ćari vjetar morala. A po tome vjetru razmet- 
nula se i ona snažna dikcija Shakespeareova 
pa zagudjela po kajdama etičkoga poretka 
svjetskoga. Sve zbijeno, podušeno, oporo, osor- 
no, golo, nago, izgladilo se u plemenit, širok, 
zanosni kret i zaodjelo se u veličajnu sabori- 
tu retorsku togu. Mjesto onih jedrih, živih, 
plastičnih i konkretnih slika Shakespeareovih 
svagdje blijede, misaone, refleksivne, razvu- 
čene i idealizovane metafore bez života, obi- 
lježje tolikih naših prevodilaca Shakespearea. 
Schiller je dašto, ono, što je Shakespeare uči- 
nio loše, htio popraviti i podići na idealnu vi- 
sinu. Ta on je i u >Tellu« idealizovao Švaj- 
carsku i njezina legendarnoga narodnoga ju- 
naka, i ako toga kraja nigda nije ni ugledao 
svojim očima! Svi oni oblici krute zazbilje, 
realnosti Shakespeareove utonuli su u pre- 


krasnom glatkom stihu, nigda nenatkriljenom 
jambu Shillerovu, u lijepim, zvonkim uzreči- 
cama i zanosnim govorima. Macbeth se izvr- 
gao u govordžiju, koji se osobito pod konac 
svojim monolozima gubi u razmišljanjima, u 
refleksiji. Schilleru je takvo  raspredanje 
glavno, riječ mu je tek izražaj misli, reflek- 
sije, dok u Shakesparea gledamo kroz svaku 
riječ do dna duše Macbethove, u kojoj bjesni 
i lomata bura, i nalazimo u svakoj riječi ljute 
patnje, štono su uzroci i gosljeci njegova 
djela. Zato za taj prijevod »Macbetha« nije 
ni sam Goethe mogao na ino nego priznati, 
da ta >obradba« bješe nevaljala rabota. Veliki 
Britanac odmakao je od svoga prevodioca i 
brata u Apolonu tako daleko, da ga ovaj, 
ustavivši se na po puta, nikako nije mogao 
dostići. 

Dva su osobita svojstva, kojima se je Sha- 
kespeare daleko odvojio od svih drugih dram- 
skih pjesnika. S jedne strane bujna fantazija, 
oštro oko vidioca, koji gleda čitavi svijet, po- 
znavanje ljudskoga karaktera do u zadnje ži- 
lice, nemjereno blago humora i nedogledna 
dubina strasti. A s druge strane suverena 
vlast, kojom vlada nad snagom i bogatstvom 
riječi, ona neviđena kao nesvijesna lakoća, 
s kojom mislima daje najzgodniji, jedino is- 
pravan izražaj, da mu pero gotovo do u naj- 
sitnije tankoće umije da nacrta sve one pre- 
razne misli i osjećaje, što oživljavaju ovu 
šarenu pozornicu svijeta. Za takvu gorostasnu 
rabotu očito nedostaje ni široki retorski mah 
Schillerov ni klasični stil, jer, kako kaže Tai- 
ne (a navlaš spominjemo, što se toga tiče, 
kritičare Francuze, jer je u njih jezik i stil 
najdotjeraniji, a osjećaj za njegove ljepote i 
mane najtanji), »par son purisme, par son dć- 
dain pour les termes propres et les tours vifs, 
par la rćgularit€ minutieuse de ses developpe- 
ments, le style classique est incapable de pein- 
dre ou d'enregistrer completement les dćtails 
infinis et accidentćs de Vexpćrience. Il se re- 
fuse a exprimer les dehors physiques des cho- 
ses, la sensation directe du spectateur, les ex- 
tr&ćmitćs hautes et basses de la passion, la 
physionomie prodigieusement composće et ab- 
solument personelle de l'individue vivant, bref, 
cet exemple unique des traits innombrables, 
accordes et mobiles, qui composent, non pas 

le caractčre humain en gćnćral, mais tel ca- 
ractčre humain et qu'un Saint-Simon, un Bal- 
zac, un Shakespeare lui-m€me ne pourraient 
rendre, si le langage copieux quils manient 
et que leurs tćmeritćs enrichissent encore, ne 
venait prčter ses nuances aux dćtails multi- 
plićs de leur observation. Avec ce style, on ne 
peut traduire ni la Bible, ni Homčre, ni Dan- 
te, ni Shakespeare« — (svojim purizmom, svo- 
jim zazorom od pravih riječi i živa prikaziva- 
nja, sićušnom pravilnošću svojih razvijanja, 
klasični stil nije sposoban da do kraja nacrta, 
pa ni zabilježi beskrajne i nastrane pojedino- 
sti iskustva. Ne će mu se da kaže fizične spo- 
ljašnjosti stvari, izravni utisak gledalaca, vi- 
soke i niske krajnosti strasti, čudno složeno i 
osobito, posebno obličje živa pojedinca, u krat- 
ko, taj jedini primjer crta nebrojenih, udeše- 
nih i neopćenih, što sastavljaju, ne možda 
ljudski karakter uopće, nego takav čovjekov 
karakter, te ga ni Saint-Simon, ni Balzac, pa 
ni Shakespeare sam ne bi mogli prikazati, da 
obilati jezik, kojim se služe i koji svojom 
emionošću još obogaćuju, ne daje svojih tan- 
kih razlika nebrojenim pojedinostima njihova 
opažanja. Klasičnim stilom ne bismo mogli 
prevesti ni biblije, ni Homera, ni Dantea, ni 
Shakespearea). i 


Ako bi igdje taj stil izdao, a ono bi u »Mac- 
bethu«, tome sijasetu prirode, udesa i ljudi, 
što može da nam u dušu sine tek stvaranjem 
zbiljskoga svijeta i snažnim, živim slikama 
poput blijeska u tamnoj noći. Toj drami, da 
kažemo s Mauriceom Maeterlinckom (Macbeth. 
Traduction nouvelle. Paris. Impr. i >Illustra- 
tion« 1909.) dolazi neviđena snaga i ljepota 
baš od tih nebrojenih: slika, što oživljavaju 
sve dubine tragedije. >Lica u drami većinom 
govote, a da to u prvi mah i ne opazimo, u 
samim slikama. Kao ljudi tek u prvim poče- 
cima kulture rade sve što i kažu. Nigdje ne 
nahodimo mučno izmišljenih i svijesno izve- 
denih poredaba. Za dokonu igru takova pore- 
đivanja nema kada u brzom toku radnje. Kao 
da se svejednako same od sebe rađaju nove 
riječi, što se u pjesnikovoj duši nekim čarom 
promeću u žive metafore i ustaju iz grobova 
rječnika. A okolina, u kojoj žive ta lica, tako 
se prelila u njihove duše, tako im riječi oži- 
vjela i prožela, da tu okolinu vidimo pred so- 

bom bolje i istinitije i bliže, nego kad bi se 
sama lica potrudila pa nam ju opisala.« Za 
takav džinovski posao i tragičnu velebnost 
dotekla bi retorska dikcija Schillerova već 
kod prvoga pokušaja. 


Schiller je dabome u kazalištu nama, sadaš- 
njim ljudima, puno bliži od onoga britskoga 
gorostasa. Jer se i on već povodi za modernim 
pozorišnim navikama, što ih je ponajvećim 
dijelom obrazovao francuski duh i ukus. Sa- 
dašnjem dramskomu stilu nije toliko do toga, 
da bi produbio karaktere, koliko do toga, da 
bi se pobrinuo za što efektniji odlazak lica 
s pozornice i da bi našao što brži rasplet si- 
tuacije, koja se je tek lagano povezala. S dru- 
ge strane svagda se kaže, Shakespeareovo je 
historijsko djelo za sva vremena upravo to, 
što je dramski oblik dotjerao do savršenstva, 
dao drami konačni stil, građenje rečenica, sli- 
kovit jezik, valjan raspored scena i umješnu 
kompoziciju, a u sve čišćoj i dubljoj strasti, 
da iznese na pozornicu i prikaže čovjeka, 
kakav se vidi »sub specie aeternitatis«. Ali u 
tome djelu kao da je pjesnik nadmašio dra- 
matika, glumac od zanata udaljio se od kaza- 
lišta i njegovih potreba. Coleridge se je 
kadšto šalio, da bi valjalo zaključkom parla- 
menta zabraniti prikazivanje Shakespeareovih 
drama na pozornici. Boucicault je napro- 
sto osjekao, da je Shakespeare najveći pje- 
snik i najlošiji pisac za pozornicu. I Goethe 
kao da je napola pristao s tim Francuzom. U 
svojim razgovorima s Eckermannom (I, 159) 
spominje, da Shakespeare nije kazališni pje- 
snik, da nigda nije mislio na pozornicu, jer je 
njegovu velikom duhu bila preuzana. Suviše 
je bogat i silan. Produktivno čeljade smije, 
da od njega svake godine čita tek jedan ko- 
mad, ako ne će s njega da propadne. Byron je 
pravo radio, da ga nije suviše poštovao (po- 
rugljivo ga svagda zvao »njegovo veličanstvo 
William I. Jedini«), pa pošao svojim putem. 
A to Goethe još dublje raspreda na drugom 
mjestu, kad kaže: >U Shakespearea je čista, 
istinska zbilja shvaćanja i prikazivanja, bez 
traga od kakova obzira na efekat, do kraja 
dramatizovana, sasvim mneteatralna. Div stvara 
kao priroda bez brige i mara, ne gledeći na 
ljude, njihov ukus i miloštu, što su ajoj i nje- 
mu deveta briga«. Ali to baš i jeste onaj kla- 


NOR DIJSKI 


j 


MIT 151 





sicitet kao i u starogrčkoj tragediji, do kojega 
Schiller, dašto, nigda nije dospio. 

Jer u njega nema oka britskoga vidioca, 
koje obuhvaća cio svijet, ni njegova bogodana 
duha, koji taj svijet oživljava, a koji se je 
— pustimo opet nek prihvati riječ Goethe 
i majstorski nam to reče — »združio s duhom 
vaseljenskim. Kao ovaj proniče kroza svijet, 
ni jednomu ni drugomu nije ništa sakriveno. 
Nu to ne biva samo unutar same radnje, gdje 
nam lica izbrbljaju svoje tajne, pa nam se 
prije ili svakako poslije djela povjeravaju. U 
Shakespeareov se svijet gura i neživo, zbori 
sve podređeno, uzduh, krajina, nošnja, mje- 
sto, historijsko doba, elementi, nebeske, ze- 
maljske i morske pojave, grom i munje«. 
U njega kao da su se zrak i krajina srasli 
sa čovjekom, kojega iznosi na pozornicu. Kao 
da već u prvoj sceni prije razvitka radnje i 
karaktera ćud i udes lica odsijeva od uzduha, 
štono ga već iza desetak početnih stihova osje- 
ćaš strujati. On kao da obrazuje ne samo ka- 
raktere nego i uzduh. U »Kralju Learu< i 
»Macbethu« gola pustoš, u >»Romeu i Juliji« 
ljetna noć u vrtu, u >Otelu« i »Mletačkom 
trgovcu« Rialto i laguna s gondolom nisu tek 
teatarska naprava, nego karakterna crta. U 
>Juliju Cezaru« bedemi, kule, forum i one go- 
mile građana nisu tek dekoracija, nego udes, 
jer ih drugdje ne možeš ni zamisliti, kao ni 
Kleopatre bez one njezine divot-lađe na ri- 
jeci Kidnu ili engleskih velikaša bez onih kr- 
vavih bojišta domaćega rata. 


Kad u njegovin komedijama zašušta šuma, 
zasja mjesečina, cvati cvijet, zaćarlija lahor, 
kao da je dahnula duša djevojačka. Njegova 
Italija odiše sve bajne čari južnjačkoga kra- 
ja, iz njegova Rima struji sva muška i čelična 
Sila, sva politička stvaralačka snaga rimska. 
Zar ko može zamisliti Shylocka bez onih nje- 
govih biblijskih rečenica, Percya Naleta bez 
šušketanja, inata i prkošenja, silnika Rikarda 
III. bez hramanja, izgubljene sinove kraljeve 
u >Cimbelinu«, što se klanjaju nebesima i 
danu, bez waleskih gora, Otela bez njegova 
maurijskoga plemena, Macbetha bez pustoši i 
potmurnih šuma škotskih, Kleopatre bez hele- 
nističke okoline? Romea bez talijanskoga ne- 
ba, pjeva slavuljeva, svijetle, sjetne, sumorne 
južnjačke noći? Tu je sve, kako kaže Cole- 


ridge, mladost i proljeće; mladost sa svo- 
jim ludostima, svojim vrlinama, svojom jur- 
njavom; proljeće sa svojim mirisom, svojim 
cvijećem i svojom prolaznošću. Taj jedan isti 
osjećaj počinje, provodi i svršuje dramu. Pa 
i starci, Kapuleti i Montagi, nisu obični starci. 
U njih je gorljivost, srčanost, žestina, poslje- 
dak proljeća. U Romea je njegova promjena 
strasti, nagla ženidba, njegova brza smrt puki 
posljedak mladosti, dok je u ljubavi Julijinoj 
sve što ima nježna i sjetna u pjevu slavu- 
ljevu, slasna u mirisu i ljepoti ruže, sve što 
ima alatka u bujnosti proljeća, tek se svršuje 
dugim dubokim uzdahom kao zadnji tihi vje- 
tric proljetne talijanske večeri. Premjesti Mac- 
betha na jug, Romea na sjever, Bruta iz Rima 
i Hamleta iz studene noći danske, pa si drami 
oduzeo svaki smisao. 

A kako ti elementi i krajina, tako i divlje 
zvijeri podižu u njegovim dramama svoj glas, 
koji ti se često čini da je tajna, ali uistinu 
utječe u radnju. Dovode se duhovi i božanstva 
u ove naše ljudske posle, ali to dovođenje nad- 
zemnoga svijeta u ovaj naš vidljivi svijet ne 
će da objavi bogove, kao što to biva u Izaije 
i Dantea, jer Shakespeare svagda hoće da po- 
kaže svijet tek u čovjeku. Čovjek je smisao 
svih njegovih drama, nijedan »deus ex ma- 
china« ne ulazi u radnju kao u starih Grka i 
u Španjolaca, nijedna drušivena ni moralna 
konvencija ne zapovijeda kao u francuskih i 
njemačkih klasičnih dramatika. Nego kroza 
to dovođenje kazuje tek onaj široki pojam, u 
kojem zamišlja vaseljenu, jer svako džinov- 
sko djelo dolazi iz kozmosa, jednako kao što 
je svakomu mitu o bogovima i paklu, o he- 
rojstvu i vraštvu podrijetlo odanle. Zato je, 
kako kaže Goethe, njegova pozadina, pa i u 
komedijama, svagda ozbiljna. Zapravo i nije 
stvorio nijedne glume, koja bi čisto pripadala 
k pojedinim vrstama drame, već su sve pri- 
rode mješovite, ne samo u pojedinostima nego 
i u svojim konačnim ciljevima. 

S toga sve te prirodne pojave i svi ti duho- 
vi, prikaze, sablasti, svagda složno pristaju u 
samu glumu, tek kazuju. dušu lica, koja do- 
laze u radnji. Vještice, đavh, aveti, znakovi i 
čudesa javljaju se u dramama, gdje čovjeka 
pokreću strasti, pohlepe, divlji nagoni, želja 
uživanja i prohtjevi vlasti. Lica, koja pjesnik 

osobito miluje i daje im pameti, dobrote, pra- 
vice i sklada duše, okružuje svijetom spokoj- 
nim, svijetlim, vedrim i voljkim. 

Tako je u »Macbethu« vijao vihar kroz dim- 
njak, u zraku se čuli jauci, usciktao se ćuk i 
zemlju groznica tresla one noći, kad Dunca- 
na zaklaše. U »>Kralju Learu«< bjesni i ruši vi- 
hor, jer se lomi i ohola, zadrta kraljevska svi- 
jest pa se preporađa u gledanje na svijet smi- 
reno, smjerno, krotko, čovječje. U »Antoniju 
i Kleopatri« udara bog Herkule u podzemnu 
glazbu, jer praotac glavnoga junaka tuži, što 
je njegov slavni potomak nadomak pogibije. 
U >Hamletu< prikazuje se duh oca svome si- 
nu, zasijeca u samu radnju i goni sina na 
osvetu, jer i sinovlja duša ide đavoljim tra- 
gom, kad tako studena srca vucari za sobom 
mrtvo tijelo Polonija, kojega je probo u ne- 
smotrenosti, pa tako na laku ruku i upravo 
cinički šalje svoje prijatelje Rosenkranza i 
Guiklensterna pod krvničku sjekiru. U »Juli- 
ju Cezaru«< zbivaju se pred njegovu smrt ču- 
desa i znakovi, kad je noću oluja kapala va- 
trom (Il, 2, 17. —24): 

Okotila se lavica na cesti, 

I grobi zjali, izmetnuli mrce: 

Na oblacima ognjeni vojnici 

U vrstam', četam' ljudi bojak bili, 

Te krvca prokapala na Kapitol; 

I bojna buka orila se zrakom, 

Sve ržu konji, stenju pali ljudi — 

To ulicama dusi vrište, ciče — 

A kad je borba na prekretu, Bruto u gluho 
doba hoće u svome čadoru da čita u knjizi; 
pita, nije li list previjen, gdje je prestao, sjed- 
ne, pa će (IV, 3): 

Što luč taj gori zlo! — Gle, ko to dođe? 

Ta bit će, oči su mi oslabile, 

Prikazale mi utvaru tu strašnu. 

Sad evo na mene će. — Jesi I' išta? 

I! kakav bog, il' angjel, kakav đavo, 

Da krv se stine, koža mi se ježi? 

Govori, ko si? 

Duh: Tvoj zao duh sam, Bruto. 

Bruto: Zašto dođe? 

Duh: Pa reć ti, vidjet ćeš me kod Filipa. 

Bruto: Pa dobro, opet ću te dakle vidjet? 

Duh: Da, kod Filipa. 

Bruto: Pa kod Filipa, opet ću te vidjet. 

(Nestane duha): 


Kad obrabrih se, netragom ti ode. 
Zli duše, zborio bih s tobom više. 


Kako taj duh Cezarov zbori kratko i ozbilj- 
no poput toga patriota i republikanca, koji 
ga je s tim stoičkim mirom dočekao, kako kan- 
da navješćuje, da će tako kao sablast hodati 
po svijetu pa poništiti sve takove nepraktične 
političare i tako na laku ruku zasnovane na- 
rodne slobode. Svagda su prirodne i demonske 
pojave prisnovane demonskim strastima i pri- 
rodnim nagonima, što su se u glumi razuzdali. 
Sve što je u ljudi demonsko, zamamljivo, za- 
vodljivo, varavo javlja se spolja u prirodi i 
kao da se u prirodi ogleda. To carstvo duhova 
kao da je ljudima postojbina, odakle potječu 
njihove zloće, strasti i opačine. 

Naprotiv na priliku u »Kako vam drago« 
silazi s nebesa nasmijani bog Himen, da kao 
u nekoj Gluckovoj ili Mozartovoj operi vjen- 
ča one sretne parove, kojima je ljubav tek je- 
dan uzdisaj i suza, jedna usluga i vjera, tek 
jedan zanos ljubavnički, tek strast i žive želje, 
obožavanje i vjera, pošta; poniznost, nestr- 
Pljivost i pokoj; tek čestitost, čistota, slijepi 
posluh. U »Mletačkom trgovcu« Lorenzo i Je- 
sika sjeli pa slušaju u sjajnom dvoru nebe- 
skom pjesmu svete harmonije, gdje svaka zvi- 
jezda kružeći pjeva kao anđeo u zboru mla- 
dolikih heruvina. A u oSnu Ivanje noćic raz- 
igrali se ti vilenski knezovi, njihove obijesne 
druge, svi ti nestašni mališi, vražići, vile i vi- 
lenjaci, pa provode šale, podruguju se ljudi- 
ma i zadirkuju u njih pod onim milim i bla- 
gim, sjajnim i nasmijanim nebom, što se je 
nadvilo iznad Armostove Angjelike i njezina 
dragana Medora ili iznad Rafaelove Galateje 
u Farnesini, one kraljice mora, što u blaženoj 
čežnji preko glatke pučine na svojoj školjci 
lebdi svomu draganu u naručaj, a oblijeću je 
anđelci, vile i tritoni pa i onaj mališ, što se je 
ulovio za uzde pliskavica, da ga zajedno sa 
školjkom po vodi vuku — — 

Ovo dovođenje carstva duhova u samu rad- 
nju osobito je obilježje oMacbetha« kao ni- 
jedne druge drame Shakespeareove, jer se je 
u njoj jedinoj kao i u Eshilovoj »Orestiji« iz 
vaseljenskoga kaosa izvio savršen čovječji ka- 
rakter. Diljem cijele glume bez prestanka 
druguju đavolje želje i strasti u duši ljudi 
s đavoljim, paklenim silama, što im spolja 

prilaze. Macbeth se povodi za njima i silazi u 
njihovo pakleno carstvo, jer ih u svojoj duši 
mosi. Zove ih, vidi ih, a i našemu su oku vidlji- 
ve, jer su se srasle s njegovim još nesvije- 
snim mislima i nedovršenim snovima. Te tri 
usudnice, što mu se ukažu na goloj pustoši 
škotskoj u buri i pljusku, nisu utvare njego- 
ve divlje fantazije, već živa paklena bića, jer 
ih i Banquo vidi i razgovara se s njima. To 
đavolje u njegovoj duši izbija napolje, da on 
to pred sobom vidi i rad bi se hvatati toga. U 
onom monologu prizire mu se bodež, što pred 
njim lebdi, mami ga i kazuje mu put. A na 
gozbi u kraljevskim dvorima, kad se ono pre- 
tvara i tobože žali, što nema Banqua, priviđa 
mu se njegov lik krvav i izranjen, kako mu 
ga je njegova bolesna fantazija predočila, pa 
u tome priviđenju čezne od straha i gine od 
groze. Samo ga on vidi, ni gosti ni lady, jer 
njih nisu podsjele te paklene sile. 


Kad mu se prvi put prizri, da je duh Ban- 
quov sjeo na njegovu stolicu, prepade se od 
straha i čuda, pa će vrisnuti (III, 4, 50 i d.): 


Ti ne moš reći, to je moje djelo. 
Ne tresi na me krvavim tim pramom. 


Žena ga kori i pita, je li čovjek, a on se 
isprsi: 

Da, smjelan još, te ima srca gledat, 

Od čega bi poblijedio i đavo. 


Nu njoj je kao majci kraljici u onoj sceni 
s Hamletom, kad mu se je prividio duh nje- 
gova oca, a,ona ga pita, što je tako izbuljio 
oči u prazninu i provodi razgovore s bestje- 
lesnim zrakom, jer je duh tek izmišljaj luda 
mozga Hamletova. Kaže mu: 


Koješta! 

To tek je slikovanje tvoga straha, 

Tek priviđeni bodež, kako reče, 

Što dovede te k Duncanu. Ta prepast 

I drhat, tlapnje prave strave, s babljom 
kod zimnje vatre pristale bi pričom, 

Što izmisli ju baka. Sram te bilo! 

Šta lice tako grdiš? Na posljetku 

U stolicu tek gledaš. 


On joj kao Hamlet prikričuje, neka Banqua 
gleda: 


Gle, molju te, gle, gledaj, vidi tamo! 
Što kažeš na to? — Šta je mene briga? 
Kad kimat možeš, pa i zbori meni. — 
Povratit li je našim kosturnicam' 

I rakam' one, što ih ukopasmo, 

Pa bit će grobovi mrtvaca naših 

Tek guše jastrebova. 


Sad je duha nestalo, a on se nešto razabrao pa 
počeo kao sam sobom govoriti: 


Od pamtivijeka dosad krv se lila, 

Dok zakon čovječanski ljudsko društvo 
Ne izliječi od toga! Krv je legla 

I odsle često, da je strašno čuti, 

Al negda, kad bi mozak iskočio, 

Taj čovjek umro bi i kraj bi svemu; 
Nu danas opet ustaju sa dvaest 

Na glavi smrtnih rana, pa nas gone 
Od naših stolica. Od takih rana 

Još veće čudo to je. 


Ali za čas eto opet duha, a on od njega zauzeo 
stravu i kao bjesomučan se na njega razgo- 
ropadio: 

Iz očiju mi idi! u grob sidi! 

Bez srži su ti kosti, krvca hladna, 

U očima ti nema više vida, 

Što u me zure! 

što čovjek smaže to ću i ja smoći. 

Nasrni kao rutav ruski medvjed, 

Nosorožac il' ko hirkanski tigar, 

U svakom obličju, tek ne u ovom, 

Pa tvrdi moji živci ne će drhtat. 

I! nanovo oživi, pa me zovi 

Na mač u pustinju; a dršćuć li se 

Tad savrem, kaži, da sam luče bebe. 

Hajd, odlaz', strašna sjeno! puka varko! 

Hajd, otale te! 


Kad je nestalo duha, opet je čovjek, pa se 
ne može načuditi svojoj ženi, koja mu prigo- 
vara, da je razbio veselje i smeo čast tim lu- 
dilom na čudo svima: 


Ele, 
Zar takvo što preko nas može prijeći 
Ko ljetni oblak, da nam čudo nije? 
Već sam ti ne znam rođene mi ćudi, 
Kad sada pomislim, te možeš gledat 
U takav utvor, a da osta tebi 
Na licu rumen obična, dok meni 
Od strave blijedi. — — 

Odsele će se predati u ruke vješticama, pa 
neka mu one budu i hrana i obrana. Hoće da 
mu one sve kažu što ga čeka; da i najgore 
ma i najgorim putem od njih dozna, pa makar 
morao grcat u krvi. Tako davši se u službu 
đavla hiti u spilju k vješticama. S paklenim 
silama u savezu hoće da bude bez straha, da 
ga ne nadvlada nijedan smrtnik. Ali kad mu 
one dovedu čitavu povorku slavnih kraljeva, 
ne od njegove nego od Banquove loze, prokli- 
nje, bjesni, bježi od njih, da svoj bijes iskali 
na svojim dučmanima. Sad će on istom da 

radi, čim mu srce zaželi, bit će ruka na djelu 
Žene više ne treba, vrata paklena dijele ga 
od nje. Konačno se (proroštvo vještica ispu- 
milo i ispoljilo u svoj svojoj varci i dvolič- 
nosti. Đavolja vlast prestaje, čari su skršene, 
sve bude opet prirodno. Smrt, što stiže Mac- 
betha, nije mu tek kazan nego i spasenje, jer 
ga je izbavila od robovanja đavlu i paklu. A 
od jadnoga glumca na pozornici svijeta, koji 
se je časak na daskama kočio i bučio, više ni 
glasa ni poglasja — — 
DR VINKO KRIŠKOVICĆ 


PRED ZORU 


Pred zoru smo otvorili prozor: cestom je legla magla. 
Kiša je postala tika i žurno se u bijeg dala. 

Mokra i sasvim svježa, lipa se k nama sagla 
šapćući jutarnji pozdrav kroz sumrak od opala. 


Nismo se znali snaći, jer je blistava rosa 
zalila dlanove lišća (i studen je stala da raste). 
Čuli smo sasvim jasno s brijega budnoga kosa 
i vidjeli cestom kako prve prolijeću laste. 


Bili smo jako tihi i isto tako blijedi. 

Čitav bi imetak dali da samo još časak ne svane. 
Prve pospane kuće, u tami što polako rijedi, 
pruzžiše rujne krovove, kao svježe, izmite rane. 


Sve je stakleno bilo: uzduh prožet svanućem 

i zelena potočna voda ogrnuta maglenim mlijekom. 
Polja su disala snažno, porubljena vrbovim prućem. 
Jutro je plivalo oblakom, kao širokom rijekom. 


Stisnuti jedno uz drugo, htjeli smo mahnuti rukom 
posljednjoj grudi mraka koja je, panično plaka, 
nestala u brzom lomu, tjerana sunčanim lukom. 
Ali smo, iznenađeni svjetlom, zastali od straha. 


Dan je sišao bistar niz brda, puna karmina, 

u polja jako vlažna. I sve je tiho bilo. 

Magla se, nošena vjetrom, gubila preko strmina. 
Jedna je uvela grana pala, kao slomljeno krilo, 

S. Str. Kranjčević 
Reljefni portret pjesnskov iz g. 190617. 
od Ivana Meštrovića 


JENSEN I KRANJČEVIĆ 


Jensen je jako volio Kranjčevića, te ga više 
puta spominje u svojim spisima. U knjizi Sla- 
visk kultur och litteratur under nittonde ar- 
hundradet, Stockholm 1920. (Slavenska kultu- 
ra i književnost u XIX. stoljeću), kod pogla- 
vlja Jugoslavia (Serber, Kroater och Slovener) 
spominje među ponajboljim hrvatskim pjesni- 
cima S. S. Kranjčevića, o kojemu na str. 124. 
donosi literarni prikaz i sliku. S njime je za- 
dobila savršenstvo mistička lirika. Prve nje- 
gove pjesme Bugarkinje (1985.) sadrže još ro- 
mantičko-patriotski temelj, makar i uz veće i 
dublje misli negoli su obični patriotski diti- 
rambi. U Izabranim pjesmama nalazimo nje- 
govu originalnu osebujnost s pesimističkim 
shvaćanjem svijeta. Protimbe među prvobitnim 
kršćanstvom i službenom crkvom nisu mu dale 
mira. U misteriju Prvi grijeh (1895.) nadopu- 


nio je on i usavršio Preradovićevo pjesničko 
shvaćanje o prvom grijehu. 

Lucifer je za nj skeptik, koji traži istinu a 
ne sreću, te se bori protiv čovjeka, koji bi htio 
da uživa nebesku harmoniju. On stvara glad i 
nezadovoljstvo na svijetu. Čovjek bude istje- 
ran iz paradiza neznanja, ali sa svojim radom 
u znoju lica svoga i u suzama traži on put za 
izmirenje i usavršenje, upoznaje svoju čovje- 
čju jakost te ruši stare božanske oltare. 

Međutim je sam Kranjčević bio žrtva zdvoj- 
nog pesimizma, koji je sve više prevladavao. 
U veličanstvenoj pjesmi Posljednji Adam opi- 
suje se izumrće čovječanstva na zemaljskoj 
kugli, koje će propasti natrag u kaos, da usta- 
ne u novom obliku. Ljubav je razveseljavala 
njegov život, ali njegovo smijanje bilo je tu- 
robno. Kada je sanjao o sreći, nije mogao ni 
plakati od sreće. Nikada nije mogao dostići 
zvijezdu, koja je svijetlila nad piramidama, 
Akropolom i Getsemanom, a njegove posljed- 
nje pjesme Trzaji (1902.) pokazuju grčevite 
trzaje u njegovu vječno zamičljenom duhu, 
koji je disharmoničkim prilikama bio iscrpen 
i umoran. 

U drugoj svojoj knjizi Fran Balkan, sydsla- 
viska kulturskisser (Sa Balkana, jugoslavanske 
kukture skice), Stockholm 1917., posvećuje Jen- 
sen Kranjčeviću posebno poglavlje: En kroa- 
tisk tankelyriker (Hrvatski čuvstveni lirik). 
Najprije opisuje Jensen životopis Kranjčevi- 
ćev, gdje naročito ističe veliki utjecaj, koji je 
na nj učinio Rim za njegovih studija. Za jed- 
nog posjeta u katakombama opazio je ljubavni 
par kako se tamo ljubi, te je shvatio veliki 
kontrast između života i smrti. Bio je osvje- 
dočen, da je život jači od smrti, a da je život- 
no veselje silnije od asketizma, te je ostavio 
svećeničko zvanje. Jensen je god. 1900. posje- 
tio Kranjčevića u Sarajevu, te spominje nje- 
govo otvoreno i živahno srce, a nije mogao 
slutiti, da je imao već klicu smrti u sebi. 
Kranjčevićeva ostavština sadrži samo tri zbir- 
ke pjesama, no one ga mogu lako staviti uz 
bok Preradoviću, jer njegove pjesme, pune re- 
fleksija, naliče na poeziju Preradovićevu. U 
Bugarkinjama je on još romantik i odaje ve- 
liki pjesnički dar i vrlo originalnu tehniku, 

dotada nepoznatu u hrvatskom pjesništvu, koje 
je bilo puno jednostavne patriotske lirike. On 
je bio u pravoj duševnoj vezi ea svojom do- 
majom, te je imao svoju domovinu u srcu za- 
jedno sa svim njezinim dolinama i bregovimna. 


U zbirci Izabrane pjesme prispodablja Jen- 
sen Kranjčevića s Petrom Petrovićem Njego- 
šem po njegovoj naročitoj individualnosti i du- 
bljini misli. U Trzajima opaža se već njegova 
umornost duha i veliki pesimizam. On je već 
ispjevao što je mogao, i on se neprestano tuži 
na disharmoniju između ideala i proste real- 
nosti. Međutim Izabrane pjesme, koje je da- 
rovao svom narodu, čuvaju se kod hrvatske 
omladine kao sveta baština. 


Kranjčević je bio u životu vrlo čedan, ali u 
svojim pjesmama bio je silno borben, prava 
uskočka buntovna krv. Odgojen u Senju uz 
more, ljubio je nemirne valove, te je tako i 
njegov život bio vrlo nemirne naravi. On nije 
bio harmonički sređen, već uvijek vječni put- 
nik, koji je neprestano tražio istinu. Posljed- 
nje vrijeme svog života bio je fizički slab od 
bolesti i socijalnih teških prilika, no on je 
bio zpak uzvišen nad dnevnim događajima. Uz 
neprestano traženje istine i morala bio je pra- 
vi kršćanin kao Strindberg ili Frčding, ali uz 
svoju titansku borbu i tragiku bio je protiv 
svakog autoriteta. Njegovo srce bilo je u moz- 
gu, a erotskih izljeva nije u svojim pjesmama 
poznavao. Nije priznavao dogme ni u vjeri ni 
u znanosti, te nije sanjao o nebeskom carstvu 
na zemlji, već o paklu na zemlji i o čovjeku 
kao vragu. Takove ideje zadobio je proučava- 
jući modernu filosofiju: marljivo je čitao Dar- 
wina, — Schopenhauera, — Nietschea, = Ibsena, 
Hauptmanna, Dostojevskoga i Gogolja. Među- 
tim se on nije u svojoj poezip povodio za tim 
piscima, te je bio skroz originalan. On je tražio 
uvijek nešta nova, što nije mogao cijeli ži- 
vot naći; stajao je pred neriješenim proble- 
mom sfinge, što je bila njegova pesimistička 
pjesnička tragika. Pjesmu Eli, Eli Lama sa- 
bachtani prispodablja Jensen sa sličnom če- 
škom Macharovom jednako čuvstvenom pjes- 
imom Golgota. Krist je bio Kranjčeviću ideal 
moralna čovjeka. U pjesmi Resurectio prika- 
zuje se otpor protiv ropstva, a Krist mu je 
csloboditelj. Krist je bio pravedan, zato je tr- 
pio za nesretnike, koje je htio spasiti. 


Prvi grijeh je već obradio i Preradović, a 
Kranjčević je to nastavio kao sasvim originalni 
mitički oratorij. Preradović je smatrao ljud- 
sku sreću u izjednačenju između idealnog i 
naterijalnog svijeta, a samo ljubav stvara raj 
na zemlji. Kranjčević nije bio zadovoljan sa- 
mo time, te je nastavio da o tome dalje res- 
pravlja na vlastiti način. U svojim najsretni- 
jim časovima vjerovao je Kranjčević u ljubav 
1 njezinu svemoć. Njegova ljubav poljepšala 
je i njegov jednostavan a gostoljubljiv dom u 
Sarajevu s njegovom inteligentnom suprugom 
i kćerkom, koja je rano ostala bez oca. Među- 
tim se je neka bol uvijek kod njega pokazi- 
vala. Jensen zaključuje svoju raspravu s rije- 
čima iz pjesme Mojsije, koje je rekao Gospod 
proroku, kada je samo iz daleka vidio obećanu 
zemlju: Za te čiji duh gori vječnim i jakim, 
idealima, bit će ova jasna vatra samo smri, a 
umrijet ćeš, kada počneš sumnjati u svoje 
kdeale. Dr. Bučar 


KRANJČEVIĆEVA »NAJLJEPŠA PJESMA« 


U Vinkovcima postoji jedna vrlo bogata 
privatna zbirka, koja sadrži veliki broj ar- 
heoloških predmeta, starih vaza, fibula, nova- 
ca, oruđa iz historijskog i predhistorijskog 
vremena, a usto i rukopisa istaknutih mu- 
ževa iz novijeg našeg doba. Spomenuta zbir- 
ka vlasništvo je um. šumarskog savjetnika g. 
Mate Medvedovića, koji najpripravnije uvi- 
jek daje pristup svima naučnim radnicima u 
svoj privatni muzej, a svojim kulturno-naci- 
onalnim radom spada među naše najzasluž- 
nije ljude u Vinkovcima i okolici. Mnogo to- 
ga, što bi inače propalo i bilo zabačeno, spa- 
šeno je žilavom i neumornom energijom g. 
Medvedovića od propasti. Kulturna historija 
vinkovačke okolice i grada Vinkovaca imala 
bi bez nastojanja g. Mate Medvedovića mno- 
go praznih ili dovoljno neosvijetljenih mje- 
sta. Važnost je naime spomenute privatne 
zbirke upravo u tome, što je golema većina 
njenih, historijski važnih i zanimljivih pred- 
meta nađena u Vinkovcima ili okolici, dakle 
isključivo povezana s historijom ovog kraja, 
gdje je nekada u rimsko vrijeme bila naseo- 
bina Colonia Aurelia Cibalae. Mnogi naši hr- 
vatski naučni radnici, naročito  historičari, 
obrađivali su dijelove materijala iz spome- 

nute privatne zbirke, koja zaslužuje i dalj- 
nji interes hrvatske naučne javnosti. 

U zbirci g. Medvedovića našao sam u ko- 
lekciji rukopisa originalni manuskript Kranj- 
čevićeve >»Najljepše pjesme«. Držim, da je 
zanimljivo reći nekoliko riječi o spomenu- 
tom Kranjčevićevu rukopisu, danas, kada se 
nižu — spomen-slave — povodom — 25-godišnjice 
smrti pjesnika »Trzaja« i »Zadnjeg Adama.< 

Rukopis Kranjčevićeve >»Najljepše pjesme« 
nalazi se na običnom, malo već žućkastom 
poluarku, koji je ispisan sa jedne i sa druge 
strane. Rukopis Kranjčevićev je ispisan, ner- 
vozan. Ima mnogo križanja, ispravljanja. Već 


Prvi stih: >Kaži mi« — prekrižen je, pa tako 
i drugi: >Ah znaš li druže ponajljepšu pje- 
smu« — da tek iza njega nastane na manu- 


skriptu stih, koji je došao kao prvi stih prve 
strofe u objavljenoj redakciji Kranjčeviće- 
ve >Najljepše pjesme«: >Ah, kaži druže, 
možeš li mi reći«... Kranjčević često precr- 
ta cijeli stih, a osobito mnogo mijenja ili po- 
pravlja pojedine riječi u stihu zamjenjujući 
ih drugima, koje mu se čine bolje, priklad- 
nije, ljepše ili zvučnije. 

Kranjčevićev rukopis njegove >»Najljepše 
pjesme« potiče iz književne ostavštine pok. 
Ljuboja Dlustuša, nekadanjeg školskog sav- 
vjetnika bivše bosanske vlade. Ljuboje Dlu- 
stuš, koji je živio pod konac svoga života u 
Osijeku i bio ondje predsjednik Kluba hrvat- 
skih književnika, bio je intimni prijatelj S. 
S. Kranjčevića. Kroz Dlustušove ruke prola- 
zile su za Kranjčevićeva života još prije tiska 
mnoge njegove pjesme. U Dlustuševoj knji- 
ževnoj ostavštini nađen je uz Kranjčevićev 
originalni manuskript također i jedan prije- 
pis »Najljepše pjesme«, koji je, ortografski 
ponešto ispravljen budući da originalni 
Kranjčevićev rukopis sadrži ortografskih po- 
grešaka, bio namijenjen >Jeki od Osijeka«, 
almanahu Kluba hrvatskih književnika u 
Osijeku za g. 1918. Na spomenutom, drugom 
rukom učinjenom prijepisu >Najljepše pje- 
sme«, koji se također nalazi u privatnoj zbir- 
ci g. Medvedovića, nalazi se slijedeća Dlustu- 
ševa opaska: >Ovu mi je — nigdje još ne- 
štampanu — pjesmu moj nezaboravni prija- 
telj poslao nekako u jesen g. 1888. iz Bijelji- 
ne, gdje je onda službovao, poslao mi ju bez 
ijedne popratne riječi, — biva kao probu svo- 

je pjesničke produkcije. Izručujem je javno- 
sti u ovom almanahu za godinu 1918. kao spo- 
men na desetu obljetnicu smrti Silvijeve. 
Preminuo je 29. listopada 1908. LJ. Dlustuš.« 

Kranjčevićeva »Najljepša pjesma« izašla je 
prvi put g. 1918., dakle deset godina iza pje- 
snikove smrti, u almanahu >»Jeka od Osije- 
ka«, a iste godine i u knjizi Ljuboja Dlustu- 
ša: »Silvije Strahimir Kranjčević. Život i pro- 
brane pjesme.« Izvanredno izdanje Kluba hr- 
vatskih književnika. Osijek, 1918. U spome- 
nutoj ediciji se ističe na str. 95., da je >Naj- 
ljepša pjesma« štampana, kako smo već spo- 
menuli, u almanahu >»Jeka od Osijeka« za g. 
1918., a zatim se nalazi slijedeća opaska: 
>»Ovu je pjesmu spjevao Kranjčević u jeseni 
1888. u Bjelini, gdje je službovao i poslao 
bez jedne popratne riječi, biva kao probu 
svoje pjesničke produkcije, svojemu  prija- 
telju Ljuboju Dlustušu.« 

Kranjčevićeva >Najljepša pjesma«, koliko 
je poznato piscu ovih redaka, nije nigdje 
drugdje štampana osim u almanahu >»Jeka od 
Osijeka« za g. 1918. i u gore spomenutoj Dlu- 
stuševoj ediciji >Silvije Strahimir Kranjče- 
vić, Život i probrane pjesme.« Kranjčevićeva 
>Najljepša pjesma«, kako su spomenuta izda- 
nja već davno raspačana, nije danas toliko 
poznata, pa ni mnogim poznavaocima S. S. 
Kranjčevića. Navest ćemo zato niže, po Dlu- 
stuševoj redakciji iz njegove knjige iz god. 
1918., niže prvo prvih pet strofa Kranjčevi- 
ćeve »Najljepše pjesme«: 


Ah, kaži, druže, možeš li mi reći 
Da IT pjesmu kada ponajljepšu ču, 
Da !' slušao si gdjegdje zvonko teći 
Ah samo nju, i samo, samo nju? 

Al ti mi nosiš pisan list papira 

I kažeš: Evo genijalni trud. 

Al da te čuje pjesnik, što te dira, 
Oj Bog zna što bi na tvoj reko sud. 


A ja ju vidjeh, ja ju stoput začuh 

I da ju nađem pustih srcu mah 

I u radosti i u gorkom plaču 

Udahnuh sto put njezin vječni dah. 
Koracali su uz nju mnogi ljudi, 

A malo njih ti njezin spozna trag, 

I dok ju mnogi s dal'kog kraja žudi — 
Ja posve blizu čar joj nađem drag. 

Ne stoluje ti ona na visokom, 

A najmanje ju koji gavan zna, 

I malo ih je te bi svojim okom 
Pogodit znali, gdje je pjesma ta. 

Ne ponosi se zlatnim nakitima 

I ne hvali ju trgovački sud; 

Ta nije rjetka — svagdje ti je ima, 
Al treba srca da ju nađeš svud. 


Aj kaka li je, pitaš pjesma ova, 
Ded kaži mi ju! Reko bi ti rad, 

Al ime njeno tajna tvore slova, 

I ja joj ne znam odgonetnut sklad. 
Al ja ju ćutim, tol duboko ćutim, 

Da viš put sebe zaboravit znam 

I kad se trgnem — onda tekar slutim 
Tajinstven kol je svete pjesme hram. 


Potraži, brate, nesreću i sreću 

I gledaj pir i gledaj pusti grob, 

I gledaj zviezdu na nebu trepćeću 
I gledaj uzu, gdje li strada rob. 
Da, čitati ćeš pjesmu nepjevanu 

I biti će ti košto meni bi, 

Kad stoput mi u trenu milovanu 
Ah, božji plamen u dno srca vri! 


Kao što se vidi iz ovih prvih pet strofa 
Kranjčevićeve — >Najljepše  pjesme«, nijesu 
imali Dlustuševi ispravci većeg kritičkog zna- 
čenja; pjesma, kao i u manuskriptu, vrvi i 
ovdje sa ortografskim, pa i jezičnim pogreš- 
kama. Da ju je Kranjčević sam priredio i 
prepisao za štampu, vjerojatno bi to izostalo; 
ovako je pjesma došla do nas jedino u svom 
prvotnom, još nedotjeranom obliku. 


Međutim, to nije sve. Vratimo se natrag 
Kranjčevićevu manuskriptu. Prvih pet strofa 
»Najljepše pjesme«, koje smo gore naveli, 
nalaze se na prvoj strani pjesnikova rukopi- 
sa. Iza pete strofe nalazi se u rukopisu na 
istoj strani Kranjčevićeva signatura: kratko 
i nervozno, pismom spojeno S. Kr. — zapravo 
Skr. Ovo je, kao što smo malo prije rekli, 
na prvoj, prednjoj strani rukopisa odmah iza 
pete strofe, i to je ono, što je u ovom Kranj- 
čevićevom — originalnom — rukopisu — njegove 
»Najljepše pjesme«< najzanimljivije. I ovdje 
raste pred čovjekom pitanje: da li je Kranj- 
čević prvotno htio završiti sa petom strofom 
svoju »Najljepšu pjesmu«? Da li je ona tre- 


bala imati po prvoj pjesnikovoj zamisli svega 
pet strofa, koje smo gore naveli? Čini se, da 
je tako. Pet strofa »Najljepše pjesme«, koje 
smo naveli i o kojima je riječ, mogu se sma- 
trati zaokruženom lirskom cjelinom. Da su 
nam na pr. poznate samo ove gore navedene 
strofe, zar bi imali utisak, da je pjesma ne- 
potpuna? Držim, da ne bi. Još nešto: zašto je 
Kranjčević metnuo svoju signaturu odmah 
iza pete strofe na prednjoj strani rukopisa, 
a na stražnjoj strani nema ni signature ni 
potpisa? Vjerojatno je dakle, da je >»Najljep- 
ša pjesma« bila najprije dovršena sa petom 
strofom i da je tek kasnije — možda kod po- 
novnog čitanja pjesme nakon nekog izvjes- 
nog vremena — izbila u Kranjčeviću poetska 
potreba, da pjesmu nastavi i da ju nadopje- 
va. Zašto? Ako uzmemo prvih pet spomenu- 
tih strofa kao zaokruženu lirsku cjelinu, on- 
da konačni utisak poslije čitanja, iako nije 
ni vedar ni radostan, ipak ima na dnu u sebi 
tihog i prikrivenog, ali zdravog optimizma. 
>Najljepša pjesma« je nastala u jeseni god. 
1888., kad su već bile izašle samo »Bugarki- 
nje«, koje su štampane u Senju g. 1885., tri 
godine ranije. Do izdanja Kranjčevićevih 
»Izabranih pjesama« u Matici Hrvatskoj tre- 
balo je tada g. 18S8. još deset godina. Pa ipak 
čini se, da je već taj rani Kranjčević bio ne- 
zadovoljan sa relativno optimističkim finalom 
svoje »Najljepše pjesme« i da je samo zato 
pridodao nakon nekog izvjesnog vremena 
>Najljepšoj pjesmi« još dvije strofe, koje se 
znatno razlikuju od gore navedenih pet stro- 
fa budući da u njima potpuno prevladava pe- 
simistička nota, toliko značajna za posljednje 
radove Silvija Strahimira Kranjčevića. 

Na drugoj, stražnjoj strani Kranjčevićeva 
manuskripta njegove >»Najljepše pjesme« na- 
lazi se šesta strofa, koju je — kao i posljed- 
nju, sedmu strofu — Kranjčević dodao vje- 
rojatno poslije. 

Spomenuli smo, da je Kranjčević iza pete 
strofe  metnuo svoju signaturu, koja se 
obično meće ondje, gdje se rad završi. Uspr- 
kos toga, što smo također spomenuli, nasta- 
vlja Kranjčević na drugoj strani peluarka, 
na kojemu je rukopis, >»Najljepšu pjesmu« 
dodavajući još šestu, i posljednju sedmu stro- 
fu. Međutim, rukopis podupire na svojoj dru- 
goj strani još više naša nagađanja. Kranj- 


čević počinje na drugoj strani manuskript sa 
šestom strofom, koja je prvotno napisana, bo- 
lje rečeno pokušana, u drugom metru nego li 
prvih pet strofa, koje se nalaze na prednjoj 
strani rukopisa. Ovdje sada nastaje pitanje, 
koje još više čini vjerojatnim naše gore po- 
stavljeno nagađanje: da je >»Najljepša vpje- 
sma« tek poslije od Kranjčevića nastavljena, 
da nije dakle bila odmah završena i da je tek 
kasnije dobila svoju šestu i sedmu strofu. 
Kranjčević je vjerojatno bio nezadovoljan 
utiskom, koji je na njega ostavljao prvi oblik 
pjesme, koja je vjerojatno isprva imala sve- 
ga pet strofa, i smatrao ju je zato kod ponov- 
nog čitanja subjektivno nedovršenom; osje- 
ćao, da nije s njom sve rekao, što bi trebao 
reći. Tako je možda nastalo u prvotnom po- 
kušaju šeste strofe spomenuto mijenjanje me- 
tra i to upravo zato, jer je lirski kontinuitet 
između prvih pet strofa i posljednjih dviju 
strofa, s kojima je pjesma nadopunjena, bio 
vjerojatno duže vremenski prekinut. Kranj- 
čević vjerojatno upravo zato nije mogao do- 
biti kod nadopune >»Najljepše pjesme« odmah 
isti metar, u kojemu je spjevano prvih pet 
strofa, pa je šestu strofu prvotno započeo, 
pokušao u drugom metru ovako: 


Crno nebo — crn je sviet 
Crno i u duši 

Pjesmo moja — lahki let 
Težko ti se guši 

Spava nebo, spava dol 
Ej da i ja mogu 

Al je budna stara bol 


Ovdje Kranjčević prekida, vjeroja:mno ne- 
zadovoljan metrom, različnim od onoga u pr- 
vih pet strofa, osjećajući sigurno, da još nije 
lirski kontinuitet potpuno uspostavljen: kon- 
tinuitet između prvih pet prije dovršenih 
strofa i njegovog pokušaja, da nadopjeva pje- 
smu. Kranjčević zato u svom rukopisu precr- 
tava cijelu ovu gore citiranu, pokušanu i ne- 
dovršenu strofu, pa ponovno počima šestu 
&trofu, i to ovako: 


Oj tol je gluho kano da u grobu 


a zatim dolaze u manuskriptu dva precrtana 
stiba: 


Probudio se život negdje moj 
Pa plašno gledam pustu svoju sobu 

Iza ovih dvaju precrtanih ređaju se u ru- 
kopisu ostali stihovi, pa šesta strofa »Najljep- 
še pjesme«, kako je objavljena u javnosti, 
glasi ovako: 


Oj tol je gluho kano da u grobu 
Probudih vam se, davni pokojnik, 
Da plašno zurim u tu pustu sobu 
Ko poluživi, polumrtvi lik. 

Pred sobom viđam strunu popucanu, 
Po guslam mojim gusti pao prah, 
A ja ga ćutim ko da kamen panu 
Na vrućeg srca slobodni mi dah. 


Sedma, posljednja strofa »Najljepše pje- 
sme« počinje ovim precrtanim stihovima, u 
kojima se Kranjčević potpuno služi metrom 
ostalih strofa u pjesmi: 


Probudih vam se težke tarem vedje 

A oči moje gore kano plam 

Pa san ili java — još pitam (prekriženo) 
Bje san il java — još se pitam svedje 


Nakon što je to sve u manuskriptu precr- 
tao, ova četiri gore citirana stiha, Kranjče- 
vić iznova započinje sedmu, posljednju stro- 
fu, u kojoj je treći stih u rukopisu isprva 
glasio: 


Oj ćutim ćutim gdje još kopa svedje 


Kranjčević je precrtao ovaj treći stih po- 
sljednje strofe, pa cijela posljednja, sedma 
strofa glasi objavljena javnosti ovako: 


>Oj kol su teške ove snene veđe 

Oj, kol me peče u očima krv 

I kako pitam: ćutim gdje mi sveđe 
U grudima još stari kopa crv...« 


Kranjčevićeva >Najljepša pjesma«, kako iz 
svega gore navedenoga vidimo, nije do nas 
došla u dotjeranom, ispravljenom obliku: 
Kranjčevićev manuskript iz zbirke g. Medve- 
dovića sadrži prvu namisao, prvu realizaciju 
pjesme bez ikakvih brušenja ili ispravaka, a 
objavljene redakcije od Ljuboja Dlustuša ni- 
su potpuno i tačno provedene i imaju i jezič- 
mih i pravopisnih pogrešaka. Usprkos toga, 
Kranjčevićev rukopis iz zbirke g. Medvedo- 
vića je vrlo zanimljiv, jer nam daje moguć- 
nost, da vidimo najneposredniji izraz Kranj- 

čevićeva = stvaranja, a osim toga, sa svojom 
gotovo potpunom vjerojatnošću o naknadnoj 
nadopuni pjesme, daje i mogućnost, da se sa 
nove strane  osvijeti komplicirana Kranjče- 
vićeva ličnost. Kranjčević je — još deset go- 
dina prije izdanja »Izabranih pjesama« — bio 
nezadovoljan sa prvotnom cjelinom pjesme, 
pa ju je kasnije, kad je uzeo opet manuskript 
u ruke, nadopunio na način, koji već tada 
odaje crnu notu posljednjih pjesnikovih ne- 
mira i trzaja, već tada navješćuje njegovu 
crnu sutrašnjicu. 

Još nešto. Ljuboje Dlustuš spominje na dva 
mjesta, u svojim dvjema opaskama, kao što 
smo naveli na početku, da mu je Kranjčević 
poslao rukopis >bez ijedne popratne riječi, 
— biva kao probu svoje pjesničke produkci- 
je«. Kranjčevićeva pjesma nema na original- 
nom manuskriptu iz zbirke g. savjetnika Mate 
Medvedovića naslova. Odakle dakle naslov 
>Najljepša pjesma« ovoj Kranjčevićevoj pje- 
smi, koja sigurno nije najljepša Kranjčeviće- 
va pjesma i koja je objavljena pod tim na- 
slovom prvi put tek desete godine iza pjes- 
nikove smrti? 

Odakle naslov >»Najljepše pjesme«? 

Ostaje jedini odgovor: pjesmi je dao taj 
naslov na temelju njenoga sadržaja njezin 
objavljivač, Kranjčevićev prijatelj Ljuboje 
Dlustuš. Da li bi Kranjčević dao svojoj pje- 
smi isti naslov? Naslov Kranjčevićeve »Naj- 
ljepše pjesme« ne potiče dakle od Kranjče- 
vića. Vladimir Kovačić 


POLJSKA POVIJEST U HRVATSKOJ EPICI 


K. Viskovatyj, Poglosy historji polskicj mw epice jugosto- 
wafiskiej. Str. XX-+258. V Praze 1938. 

Zakonom od 25. siječnja g. 1922. osnovala je 
vlada republike Čehoslovačke Ustav Slovansky 
i Ustav Orientalni, kao samostalne i samou- 
pravne zavode sa sijelom u Pragu. Prvi od 
njih, kojemu je svrha gojiti i graditi naučne 
i gospodarske sveze sa slovenskim zemijama, 
razvio je već obilan rad, preko svojih brojnih 
publikacija, a to su: Ročenka (godišnjak), koji 
izlazi od g. 1928; Knihovna; Pr&ce (Radovi), 
Rukovčti (Priručnici); Prameny k dčjin&im 
vzajemnych stykd slovanskych (izvori za histo- 
riju uzajamnih odnošaja slovenskih); Sbirka 
slovanske četby (zbirka klasične lektire slo- 


venske); Prednašky (predavanja), Byzantimo- 
slavica, zbornik za studij bizanteko-slovenskih 
odnošaja; Byzantinoslavica supplementa; Spisy 
narodohospodarskeho odboru; Knihovna sbo- 
ru pro vyzkum Slovenska a Podkarpatske Rusi 
(knjižnica zbora za istraživanje Slovačke i 
Potkarpatske Rusije). 

Knjiga Konstantina  Viskovatoga — >»Odjeci 
poljske historije u jugoslovenskoj epici, poku- 
šaj Iustorijskog ispitivanja pučke epike Srba, 
Hrvata i Slovenaca« izašla je kao XI. svezak 
Pr&ce Slovenskog zavoda i razmatra bugar- 
štice, koje se odnose na Vladislava, kralja polj- 
skoga i ugarskoga, koji je poginuo u boju s 
Muratom Il. kod Vamne g. 1444., i one starije 
i novije pjesme, koje pjevaju Ivana Sobiesko- 
ga, poljskoga kralja, učesnika kršćanske po- 
bjede kod Beča g. 16853. Pisac je iznio svoju 
studiju kao disertaciju jamačno na poticaj 
Matije Murka, svoga profesora na Karlovu 
umverzitetu, sada predsjednika Slovenskog za- 
voda, koji je knjizi napisao i predgovor. 

One bugarštice o kralju Vladislavu nazivaju 
ga samo kraljem ugarskim ili budimskim, a 
njegovo starije kraljevstvo i podrijetlo poljsko 
i ne spominju; Ivaniša, kralja poljačkoga, neki 
su pjevači (pravoslavni) pretvorili kasnije u 
Jovana kralja moskovskoga. Prema  historij- 
skim izvorima V. kuša pokazati, koliko ima 
istine u tim epskim pjesmama. U toj težnji 
katkad zađe s pravog puta i neke potankosti, 
koje je stvorila pjevačka mašta, hoće na silu 
protumačiti racionalističkim putem i dovući ih 
u svezu s historijskim izvještajima. Tako pro- 
ročki san djevojke u bugarštici Bogišićevoj br. 
28; Pasoglavce u turskoj vojsci u Kordunaše- 
voj pjesmi; podsadu Beča, koja traje sedam 
godina u Krasićevoj pjesmi itd. 

U posebnoj glavi na kraju govori pisac o 
umjetnim pjesmama, koje su Bogašinović, Ka- 
navelović i Kavanjin posvetili kralju Ivanišu. 
Ovamo je trebalo staviti i bugaršticu Bogiši- 
ćevu br. 58, koju je ispjevao po nekom pis- 
menom, valjda talijanskom izvješću, koji obra- 
zovan Bokcelj. 

A. Vaillant u Revue des ćtudes slaves (t. 
XIII., 1933.) ocjenjujući ovu radnju Viskova- 
toga, rekao je da je pisana >sa gledišta malo 
previše nacionalnoga.« Ovaj neugodni osjećaj 
pojačava se, kad se ima na umu, da je autor 
Rus iz Moskve, koji nikad u Poljskoj nije ži- 


vio i koji je svoju radnju ruski pisanu dao 
prevesti na poljski. Brojni citati iz pjesama, 
dani u originalu i poljskom prijevodu, poka- 
zmiju, da se taj neimenovani prevodilac pri- 
bvatio ovoga posla sasvim slučajno, bez po- 
znavanja hrvatskog jezika i njegove sintakse. 
Pisac predgovora kaže, da je »dosadanja prak- 
sa i u Slovenskom institutu pokazala, da su 
dobri prijevodi iz slovenskih jezika veoma te- 
ški«. Knjiga Viskovatoga to iskustvo potvrđuje 
u punoj mjeri. 
Antun Šimčik 


BLAGOJE BERSA 


Nova je godina zatekla našu muziku s teš- 
kim gubitkom. Smrt Blagoja Berse znači u 
našim prilikama udarac, kojega će se poslje- 
dice tek s vremenom moći popraviti. Mislim 
pri tom naročito na Bersu pedagoga. Ali i kao 
kompozitor zauzima on vidno mjesto u povi- 
jesti naše muzike. Javio se u doba, kad je 
prošao napon Zajčeva stvaranja i kad je u na- 
šoj muzici nastao zastoj u traženju novih pu- 
tova. Kompozicije iz konca devetnaestoga i 
početka dvadesetog stoljeća potpuno su pre- 
krivene malogradskom prosječnošću, da se ne 
rekne diletantizmom. 


Bersa je svojim kompozitorskim radom do- 
veo našu muziku opet u dodir s težnjama, 
koje su bile tada općenite u muzičkom svije- 
tu. Kao kompozitor djelovao je najviše u ino- 
zemstvu, pa je tako prvi unio u našu suvre- 
menu muziku ustaljene i prokušane tekovine 
muzičkog oblikovanja, a kod naših se kompo- 
zitora baš tada najjače ispoljavala zastarjela 
i šablonska tehnika. I baš u tom spajanju na- 
še zahirene muzičke produkcije s meotalitetom 
širokih vidika leži glavna zasluga Berse kao 
kompozitora u prvom deceniju ovog stoljeća. 


Bersa je kompozitor velikog stila. Glavno 
mu se djelovanje proteže na kompozicije sin- 
fonijske i operne. Njemu je nakon Zajca pr- 
vom uspjelo napisati opere, koje sadržavaju 
naprednije težnje, pa im to osigurava časno 
mjesto u našoj glazbenoj povijesti. Opere su 
mu >Oganj« i >Postolar od Delfta«, te scenska 
muzika za »Antigonu«. Od sinfonijskih djela 
valja spomenuti >Sinfoniju u c molu«, >»Sun- 
čana polja« i »Sablasti«. 

Bereino bi se komponiranje moglo nazvati 
nekim -odsjekom impresionizma u našoj glaz- 
bi. Ovdje mislim ponajviše na njegove zbo- 
rove bez riječi »Prvi snijeg« i »Mjesečina«, 
te na sinfonijsku sliku »Sunčana polja«. Već 
sami naslovi pokazuju nastojanje, da se mu- 
zičkim vačinom iskaže utisak slikovitosti. I 
doista, ova muzika želi da sagradi pred našim 
očima pejsaž iz letimičnih kompozilorovih za- 
pažanja linija i boja. Taj kratkotrajni impre- 
sionizam nije mogao ostaviti dubljeg traga u 
našoj glazbi, jer su se međutim javili drugi 
utjecaji, koji su je povukli sasvim drugim 
pravcem. 

Kao profesor instrumentacije i kompozicije 
na >Državnoj muzičkoj akademiji« razvio je 
Bersa djelatnost, po čijim mu rezultatima pri- 
padaju neosporne velike zasluge za unapređe- 
nje umjetničke razine našeg muzičkog živete. 
Najmlađa generacija muzičara, koja je proiza- 
šla iz njegove škole, barata vješto sa svim taj- 
Dama orkestralnog umijeća, i tako se u našoj 
muzičkoj produkciji diletantizam pomalo one- 
mogućuje, jer postaje sve rjeđom pojavom, 
koja se zato sve neugodnije ističe. Zanimlji- 
vo je na koncu još to, da je Bersa kao kom- 
pozitor sav pod utjecajem njemačke muzičke 
moderne, a kao nastavnik je donekle i on pri- 
donio nacionalnom smjeru mladih kompozito- 
ra. On je naime predavao instrumentaciju pre- 
ma udžbeniku Rimskog-Korsakova. Iznoseći 
đacima uvijek primjere iz djela ovog potonjeg 
zainteresirao ih je nužno za nacionalni smjer 
u muzici i tako posredno pripomogao njiho- 
voj sadašnjoj orijentaciji. 

Dr. Branimir Ivakić 


KAZALIŠTE 

Otkrsvanje poprsja Lisinskog, Zajca i Mandrovića 

Nastojanjem >Saveza hrv. pjev. društava«, 
»Društva Zagrepčana« i >Matice hrv. kazališ- 
nih dobrovoljaca« nabavljena su za kazalište 
poprsja esnivača hrvatske opere Vatroslava Li- 
sinskoga i Ivana pl. Zajca, te odličnog glumca 
Adama Mandrovića. 11. veljače o. g. ta su po- 
prsja, djelo kipara Frana Kršinića, za vrije- 
me dvijestote izvedbe opere >»Nikola Šubić 


Zrinjski« svečano oikrivena. Smještena u ve- 
stibilu ova poprsja nadopunjuju galeriju na- 


ših najzaslužnijih teaterskih ljudi. 

Jacquesa Devala » Tovarišč« 


Jacques Deval, čija je drama »Mademoiselle« 
imala i kod nas mnogo uspjeha, izdigao se je 
svojom komedijom »Tovarišč« u red najpopu- 
larnijih francuskih dramatičara. Komične sce- 
ne iz života ruskih emigranata dale su njego- 
voj komediji nov sadržaj. Iako se Deval utiče 
starim trikovima, iako se ne udaljuje u tehni- 
ci od stare francuske lake komedije, ipak ima 
u njega ugodne francuske duhovitosti i tea- 
terske rutine, koja, bez sumnje, zabavlja i daje 
komediji neke prednosti nad bezbrojem slič- 
nih. Osobito se doimaju scene, koje među ishi- 
trenim imadu uistinu dodira sa životom. Ko- 
mediji ne manjka ni satirične oštrine, pak se 
zbog nje katkad čini, da Deval ima i literar- 
nih pretenzija. Svakako nema u Devala ni u 
kojem smjeru radikalizma, koji bi mogao iole 
naškoditi uspjehu. u: 

Kako od kneza i kneginje postaju sobar i 
sobarica, kako se u otmjenoj kući socijalistič. 
kog zastupnika zbunjuju zbog toga i gospo- 
dari i gosti — u sve to unijeli su g. Str. Petro- 
vić i gđa Creta Kraus i humora i tempera- 
menta, a kad je trebalo i mrvu sentimentalno- 
sti, nisu ni u tomu zatajili.: 


Kosorov »Požar strastia u režiji dr. B. Gavelle 

Nastavljajući svoje režijsko gostovanje g. dr. 
B. Gavella postavio je na scenu Kosorovu dra- 
mu >Požar etrasti«. I ova režija bila je pravi 
majstorluk nove acenske umjetnosti ili, kako 
bi rekao g. dr. Gavella, »umjetnosti teatra«. U 
cjelini, pa do najsitnijeg detalja osjećala se je 
sigurna ruka režisera, osjećalo se je duboko 
prodiranje u smisao djela i jaka težnja, da se 
ništa ne otme umjetnički zaokruženoj lijepoj 
scenskoj slici. Moglo bi se reći, da nas je u 
svaki tren zaokupljala s istim interesom koli- 
ko drama toliko i režija; i onda, kad su nas 
jače smetale manjkavosti drame, za sve nas 
je odštećivala režija. U prvom činu, dok su- 
kob između dobrog i lošeg čovjeka još nije 
nikako dramski iekorišten, dr. je Gavella stvo- 
rio na pozornici atmosferu punu latentne dra- 
matike, bez svake nametljivosti, prikazom si- 
tuacije u smirenim i jednostavnim crtama. U 
kasnijim činovima, kad u Kosora pojedine sce- 
ne zastranjuju od glavnog sukoba, u svakoj je 
takvoj sceni po sebi bila toliko snažna dram- 
ska gradacija događanja, da ni one nisu nikad 


igpadale iz načeg interesa. Ujednačenje izme- 
đu realizma, kojim je prikazan slavonski ži- 
vot, i neprirodnosti Ilarijinog filozofiranja ku- 
šao je dr. Gavella postignuti velikim napori- 
ma i može se reći, da mu je to dosta uspije- 
valo, i preko aajemjelijih iščekivanja. 

Tankoćutnost Gavellina bila je neprestano u 
akciji, ni na čas nije zbivanje na sceni gledao- 
ca degutirabo, ni za najjačih Kosorovih ispada 
u t. zv. iskonsko. Scene pijančevanja, s kojim 
Kosor opasno prikazuje slavonski milieu, bile 
su tako delikatno iznesene, da se je vazda osje- 
ćalo, da one nisu same sebi svrhom i da ne- 
maju samo nadomještavati dramsku akciju. 
Ako su time i prešle u širinu, bile su po sebi 
interesantne u svojim preciznim živopisnim de- 
taljima. 

U ovoj izvrsnoj režiji pomaklo se je težište 
sa riječi, sa Kosorove dramatske retorike, kojoj 
je on još pridavao toliku važnost, na dogo- 
đaje i ovi su faktično uvjerljivije iznijeli pra- 
vi smisao djela. Ono, što se je instinktivno 
osjećalo kao snaga Kosorove drame, vječni su- 
kobi i trvenja između dobra i zla u ljudskim 
ćudima, to je uspjelo Gavellinoj režiji i prika- 
zati. Uspjelo mu je pridonijeti najbolje, što se 
je moglo za djelo učiniti. 

Potpuno u skladu s Gavellinim režijskim am- 
bicijama bio je i dekor. Inscenacija g. Ljube 
Babića: perspektive u daleke slavonske nizine, 
a u dnu horizonta, izdizale su lik čovjeka: i 
jedno i drugo u duhu Kosorove dramatike. 


Ne treba ni posebno isticati da su uz sve 
ovo naši izvrsni protagonisti gg. Dujšin, Pa- 
vić, Maričić, Afrić, Jovanović, Grković, Tepa- 
vac, Štimac i Predrag Milanov, kao i gđe Va- 
vra, Dimitrijević, Jovanović i Grahor s punim 
poletom interpretirali Kosorovo djelo. 

B. Livadić 


BEGOVIĆEVE »TRI DRAME«< 


Izišle su u jednoj ukusno opremljenoj knjizi 
tri Begovićeve najzrelije drame: »Božji čo- 
vjek«, »Pustolov pred vratima« i »Bez trećega« 
(kod Gece Kona, Beograd, 1933.). Ove tri dra- 
me reprezentiraju u mnogočemu najbolje, što 
smo doprinijeli modernoj dramskoj književ- 
nosti. One se ističu već i po tomu, što su pre- 
šle mnoge evropske pozornice, pa i američke 
(»Božji čovjek« — San Francisko, Los Angelos 


i New-York). Dokaz je to, da je Begović ušao 
u duh modernog teatra i udovoljio jednom za- 
htjevu, kojemu se dramatičar kraj žive aktu- 
alnosti teatra ne može ukkniti, ako hoće da 
uspije. One pogoduju svojom hitrom izmje- 
nom slika modernoj kinematografekoj scen- 
skoj tehnici (>Pustolov pred vratima«<), potiču, 
dapače, kako to svjedoči u tekstu, režijeski čla- 
nak dr. B. Gavelle, na rješavanje zakučastih 
scenskih problema. No kako se god Begović 
rado povodi za novostima u teatru, u ovim se 
je njegovim najjačim djelima prikazao i kao 
samosvojan dramatičar. Njegov dramski tale- 
nat nesamo da umije pronaći sujet, koji mora 
dramski interesirati, nego se on očituje i u 
plastici svake figure, u ekonomiji scene i u 
svakom obratu vazda dramski živog dijaloga. 
Begovićeve napore oko skladnosti u umjetnič- 
kom izrazu odaju tragovi izvrsnog školovanja 
na romanskim uzorima. Prvi čin »Božjega čo- 
vjeka« za to je najsvjetliji primjer: svojom 
zaokruženošću on bi se doimao snažno i kao 
aktovka, sam za sebe. Snaga Begovićeva uži- 
vljavanja obuhvaća jednako. naš legendarni 
svijet i pronalazi ondje lica jakih elementar- 
nih osjećaja, kao što prodorno ulazi i u sadaš- 
njicu iscrpljujući dramski komplicirane moti- 
ve novoga društva. Žena mu je u svakom slu- 
čaju najodrješitiji odraz života i njegovih po- 
kretnih sila. U svim je tim dramama žena pro- 
tagonistkinja, rješavanje njezine  —zagonetne 
duše daje Begovićevu dramskom stvaranju naj- 
jače impulse i najbolje uspjehe. Iako i jest 
u drami »Bez trećega« najaktivnije od dvoje 
lica, jedimh u drami, čovjek, ipak proističe 
sva akcija drame iz nedohitnoga vrela ženske 
duše, koje nema čovjek ni onda u vlasti, kad 
mu se žena sva, bez ostatka, predaje. 


Begovićeve drame nisu samo dobar teatar, i 


one su i svojom podatnom formom i zanimlji- 
vošću svojih sujeta i ugodna lektira. 
ld. 


ČELJUST SATANE 


Ivo Šarinić, Čeljust Satane, Lirska novela, 
Zagreb 1933. 


G. Ivo Šarinić izdao je prvu svoju novelu 
>Rusalka« g. 1920.; zatim, godinu dana kasni- 
je, >Dijete Madame Butterfly«; iza toga na- 
stupila je stanka od dobrih 13 godina. Da li su 

toj šutnji bile razlogom vanjske prilike ik 
unutarnji razvoj, dosta je teško pogoditi, su- 
deći po samim djelima. Ideološki, osjeća se ne- 
sumnjivo dojam razdoblja, koje se može sma- 
trati čitavom epohom u našem javnom životu; 
umjetnički, teško je sravniti novo djelo »Če- 
ljust Satane« s ona dva prva. Nekad su bile 
u modi »novele u stihovima«, i kada bismo 
htjeli pod silu tražiti šablonske kategorije (bez 
njih, u glavnom, gotovo ne možemo ni biti, jer 
moramo imati neko uporište za upoređenja i 
analogije), onda bismo >»Čeljust Satane« mogli 
svrstati u tu vrstu, to više, što je novela bila 
polazna točka g. Šarinića. Ali treba pored to- 
ga naglasiti i neke osjetljive razlike, ako ho- 
ćemo pravo da odredimo karakter ovoga dje- 
la. IT >Rusalka« i >Dijete Madame Butterfly« 
polažu važnost na neobičnost motiva, na izne- 
nadnost zapleta; na ono što, po klasičnim defi- 
nicijama novele, čini zaista pripovijetku »nove- 
lom« u romanskom značenju riječi. »Rusalka« 
je priča osnovana na bizarnim asocijacijama 
izranjanja i poniranja svijesti u patološkom 
raspadanju duševnih sila — njena je radnja 
vizija ludila. >Dijete Madame Butterfly« reali- 
stična je po radnji, ali joj intonacija potječe 
iz svijeta iluzije, s pozornice; historija dvoje 
malih figuranata u operi »Madame Butterfly«, 
oa kojih je jedno zaista dijete slavne pjeva- 
čice, a. drugo samo na daskama, inače naj- 
mljena sirotica, i, svakako je vrlo novelistički, 
kako taj slučajni i sasvim neobični susret po- 
staje koban za kasniju sudbinu oboje ljudi. 
»Čeljust Satane«, naprotiv, osnovana je na sa- 
svim tipskom motivu, koji čak nije ni posve 
jasno određen u svojim pripovjedačkim kontu- , 
rama, samo da analogija sa sudbinom mnogih 
ostane što bliže; ali zato je narativna strana 
nadomještena bujnim  lrizmom. — Junakinja 
»Čeljusti Satane« djevojka je, koja je odrasla 
na ladanju; ne može se točno razabrati, da li 
je dvorac iki ljetnikovac, o kojemu se govori, 
zaista njezin rodni dom, ili je to samo vizija 
pjesnikova kao ruho erotskih zanosa onoga, 
koji pripovijeda čitavu zgodu u prvom licu. 
Ali svakako, ona nije pravo seosko dijete, se- 
ljanka; pokazuje to njezin smisao za luksus, 
za raffinement, i stil njezina saobraćaja s čo- 
vjekom >s bičem u ruci, u bogatu jahaćem 
dresu«, kojemu ona, kada joj se nakloni »tiho 
se naamiješi«. Za pripovijetku samu, određiva- 

nje tih detalja bilo bi prilično nevažno; no 
ono je nužno za procjenu onoga, što autor tom 
pričom hoće da kaže. Inače se tok radnje može 
kazati dosta ukratko: lice koje pripovijeda 
voli tu djevojku (kojoj autor, na žalost, čak 
nije dao ni imena). Lirskim zanosima, koji za- 
ista trepte snažnim osjećanjem, autor zaista 
nalazi sugestivna izražaja za glorifikaciju ide- 
alnoga, vječno-ženskoga u toj nevinoj ljubavi 
obasjanoj žarom sunca ili čarobnim srebrom 
mjesečine. Ali djevojka se priklanja »čovjeku 
u dresu«, koji dolazi onamo na svojim jaha- 
ćim izletima; on je bogat i gradski elegantan, 
a ona, kao sve žene kojima to imponira, per- 
fidna i koketna, željna sjaja i užitka. Tragedi- 
ja se nastavlja, kako je pripovjedač, zaprepa- 
šten, slutio: djevojka slijedi svoga ljubavnika 
u grad, predaje se lakoumnom i sjajuom ži- 
votu; isprazni i tašti mladić se nje brzo zasi- 
ćuje, to brže što užici uništavaju ne samo du- 
ševno i tjelesno, nego i materijalno. Ali str- 
mina, niz koju je pošla, ne da se više zausta- 

I Satana te u čeljusti nosi, 

ko slabo i slijepo mače, 

od tržnice do policije, 

od policije do bolnice, 

od Pučke kuhinje do Burze rada, 

od crkvenog portala do bordela... 


Pa dok se djevojka ponižena, ostavljena, 
upropaštena, u pustoj poljani pod hrastom 
»svija ko zmija«, a »usne joj se lijepe k nebu 
dižu i šapću: Bože, o veliki Bože«, onaj koji 
je još uvijek nije zaboravio uzda se, da će u 
njezinoj duši »ustreptati spomen davnai«:: | 

Pa zato sada, kad si jednoć, dijete, 

Do neba digla svoje plačne oči, 

O, znaj, za gorom ja te sretan čekam, 

I ti ćeš k nama, ti ćeš k nama doći! ... 


Nama: to znači, ne samo onome, koji ju 
voli, nego i suncu i »poljima punim rosnog 
cvijeća« svoga zavičaja. To je ideološka poin- 
ta, koju sam već u početku napomenuo: ona, 
mora se kazati, nije baš sasvim jasna, jer je 
shematičnost, na koju je autor sveo radnju, 
suviše oskudna realističnim detaljima, koji bi 
nam pobliže objašnjavali autorovu tezu. Po- 
vratak prirodi — to bi bila općenitija formula 
i prema tome priumjenljiva i onda, kada ostale 
okolnosti nisu pobliže određene. Ali čemu on- 


da onaj barokni dekor u prvom dijelu priče, 
jer to »plemićkic stilizirano jezero s parkom i 
labudom nije priroda u smislu neposrednosti, 
bezazlenosti i jednostavnosti života. IH onaj 
dekor pripada samo egzaltiranoj viziji zalju- 
bljenog čovjeka, a onda povratak prirodi zna- 
či, točnije, opreku sela i grada. Ali je u tom 
slučaju, makar i kao pjesničko ruho, neskla- 
dan onaj artificijelni ukras plemiđkog dvorca, 
a u drugu ruku, opasnost grada suviše oštro 
istaknuta. U stvari, nije djevojku uništio grad, 
nego njezina strast i lakoumnost, koji bi je 
upropastili i drugdje. Istina je, da je grad po- 
voljaije tlo za razmah ovakvih tragedija, aki 
onda bi to imao biti svakako neki kud i kamo 
veći grad nego li onaj, toliko pitomi, koji je 
tako na dohvatu prirodi, nama tako dobro 
poznat i iz ovoga letimičnog prikaza: 

I samo se ljeskaju stakla na zaselku, 

Te motre u daleku plavetnu ravnicu, 

Gdje se u suncu zlati metropola, 

Ljeskaju se krovovi i kupole, 

I dva zlatna obeliska: — tornjevi katedrale. 
Onda se sve gubi u plavetnoj podnevnoj magli, 
A samo kroz maglu poput srebrene niti 
Vijuga daleka rijeka. 


Navodim namjerno čitav ovaj odsjek, po- 
red već iznesenih citata, da se pored dikcije 
skica vidi i oblik i jezik ovoga neobičnog djel- 
ca: u današnjoj poplavi šture lirike, koja na- 
vlaš izbjegava bujnost pjesničkog govora, i 
proze, koja naglašava »stvarnostc uklanjajući 
se pjesničkim emocijama i biranju izraza, »Če- 
ljust Satane« svakako je originalna svojim na- 
stojanjem, da motiv pun suvremene stvarnosti 
prožme suptilnošću poetskoga gledanja i tra- 
ženjem formalnog raffinementa. Stihovi, sad 


. < slobodni, sav vezani, teku glatko i imaju neki 


naročiti, svoj vlastiti zvuk, i opasnost je samo 
u tom, što djelo, u stvari narativne koncepci- 
je, teško podnosi u svim detaljima dosta viso- 
ku lirsku intonaciju, pa se katkada čini, da bi 
pojedine partije bile manje pretenciozne kao 
ritmična proza s više realističnim tonom, jer 
se stihovi kao ovi: 

Jer se iz mojih visina sve na zemlji gleda 

Tako jasno, tako maleno i tako ništetno — 


doimaju zaista kao rezonovanje u prozi. Ali 
pjesnički govor omogućuje autoru, da radnju. 


samu po sebi tipski jednostavnu, zalije liriz- 
mom, koji je svojom puninom nosi, ispunja i 
razmahuje: u tom pogledu g. Šarinić otkriva 
neočekivanu stranu svoga talenta: on može, i 
to nerijetko, da dade stvarima lirski preobra- 
žaj, kao na pr. u onoj, malo prije navedenoj 
silueti grada, koja je toliko poznata, a ipak 
pjesnički toliko impresivna, ili na pr. u ovoj 
slici: 


Ti si kao zlatna sunčana zraka, 

Što se uvila kroz tamne grane jelika, 
A tamo u parku po bijelom pijesku 
Veze zlatne, sunčane arabeske. — 


Ili u ovoj pjesnički imaginarnoj, a ipak to- 
liko plastičnoj viziji: 


O dijete, sklopi zaplakane oči, 

I sanjaj i sanjaj i sanjaj!... 

Gledaj, na nebu arebreni oblak, 

I na njemu srebren dvor. 

Sa srebrenih bedema sipaju se zvijezde, 
Nad arebren-kule digao se mjesec, 

I svuda mir... i svuda gluhi mir... 


Takav pjesnički način izražavanja omogu- 
ćuje autoru, da ostane delikatan i ondje, gdje 
govori o padu svoje junakinje, da ne zapada 
u vulgarnost i banalnost, ostajući ipak jasan i 
plastičan, a nalazeći pritom katkada neobično 
sretnu riječ za projekciju zbiljnosti u tu pje- 
enički stiliziranu viziju svijeta: 

I tvoja je duša tako velika 
I tvoja je duša tako strašna. 


Kada bi g. Šarinić više pazio na čistoću i 
pravilnost jezika, on bi automatski došao do 
toga, da pritom ujedno destilira i neke stihove 
i neke odlomke, koji još imaju prizvuk iz- 
vjesnog stilskog diletantizma, a to zato, što je- 
zični osjećaj autorov još nije dosta prekaljen. 
Tako na pr. u gore navedenom pejsažu grada 
ne može se kazati: motriti u ravnicu, 
jer motriti stoji samo s akuzativom, ne va- 
lja putevi mj. putovi, počimlju mj. 
počinju, od zadrhtati ne može biti imper- 
fekta zadrhtahu, jer je prijedlog »za« uči- 
nio glagol svršenim. Katarakta je, po latin- 
skom otkuda je uzeta, ženskog roda a ne mu- 
škog, a ne može se kazati >sablaznim oči- 

ma«, nego sablasnim, jer sablazan i sablast 
nije isto! Također, deklasiraju pisca i djelo po- 
grešno reproducirane tuđe riječi: Le roi est 
morte mj. mort; marchi nikako, nego ili: 
marquis franc., ii marchese talij. Često je i 
neugodno također zamjenjivanje č i ć. Takve 
izbjeći, a kod tog pažljivijeg pregledanja stva- 
ri, koje se čine sitnice, oko bi se bez sumnje 
zaustavilo i na po kojem stihu, po kojem iz- 
razu gladeći, bruseći, dotjerujući; baš nej- 
veći pjesnici nisu sipali stihove iz rukava, ne- 
go su brisali, križali, popravljai — kako se 
vidi iz rukopisa. 

Sve je ovo rečeno, što vrijedi voditi računa 
o ovom pjesnički i plemenito inspiriranom dje- 
lu, koje se ne jagmi za momentanim modnim 
efektima, te pokazuje dublje i originalnije na- 
stojanje i u gledanju stvari, i u formi; ono nas 
iznenađuje svojom svježinom, svojim intenzi- 


. tetom boja i ugođaja i, kao cjelina, ostavlja 


dojam ne samo ugodan, nego i dubok. 
Ljubomir Maraković 


ILI JESMO — ILI NISMO 


Slavko Kolar: Ils jesmo iš nismo. Novele. Redovno 
izdanja »Matice Hrvaiske« za god. 1938. 


Korijen smiješnog često je u srodstvu sa su- 
zama i od iskona je, unatoč estetskom kanonu 
Aristotelove Poetike, doaminantnija ova pointa, 
i djela sačuvanih klasika su odraz stanovite 
epohe, rase i društvenog sloja u njihovoj ša- 
rolikoj mnogostrukosti. I pored opojnog he- 
lenskog smijeha kao odraza duhovnog sklada 
postoji i pelinom zagorčen smijeh nesklada; 
drukčije se smiju bogovi na Olimpu, a druk- 
čije ljudi na zemlji, siti i bogati; gladni i po- 
derani itd. Zato postoje razni tipovi i stilovi 
humora, u kojima se manifestira duh rasa (ger- 
manski, galski, anglosaski, romanski, slavenski 
humor), prestiž društvenih slojeva (plemić, 
buržuj, seljak, radnik), dah gladnih, krvavih 
i sužanjskih vremenskih epoha (stvarajući sa- 
tiru ili idiotizam). 

U našoj književnosti ostvarena su fragmen- 
tarno dva tipa humora: jedan je onaj, koji 
iznosi čovjeka slavonskog - srijem- 
skog kraja (Janko Jurković, Korajac, I. Veli- 
kanović), i drugi, koji je utjelovio našeg ka j- 
kavskog kmeta (Ante Kovačić u Registra- 

turi, Horvat Kiš u tipovima svojeg Ceneka 
Zrelca, Štefa Zaplatića itd.). Slavko Kolar po- 
lazi ovim već po Kovačiću utrtam putem stva- 
rajući snažnim talentom solidne osnove za iz- 
gradnju našeg izraza. On je zahvatio u svo- 
jim novelama dva sloja naše društvene 
sredine: seljački i malovaroški, i to 
malovaroški u knjigama >»Nasmijane 
pripovijesti«, izd. god. 1917. i »Ili je- 
smo ili nismo«; seljački u neizdanoj 
knjizi >»Ženidba Imbre Futačac ( tu bi 
ušle već štampane novele: Breza, Kriza, Svo- 
ga tela gospodar, Mika Čubak i naslovna no- 
vela). Postoji još i treći tip Kolarovih stvari, 
a to su manje više duhovite feuilleton — 
novele, objelodanjene i rasute po starim go- 
dištima >»Hrvata«, gospodarskog priloga »Ju- 
tarnjeg lista«, u kalendaru »Narodno kolo«, 
koje bi imale, sakupljene u knjizi, naslov 
>»Perom i drljačom« (naslov citiran po 
članku g. dra I. Hergešića u »Obzoru«). 


Prva knjiga njegovih malograđanskih priča 
pisana je, kako već i naslov otkriva, na tezu 
»smijeh radi smijeha<«; tu prevladava ono Nu- 
šićevo_ lakrdijaštvo, zasjenivši često prizvuk 
satire (nacionalna megalomanija i lumpenpa- 
triotizam u noveli »Historijska kljova«) ili to- 
ple sućuti za mane ovog svijeta, kojemu je 
on ipak privržen i kojega slika sa simpatijom. 

Čehovska provincija nazire se i na nekim 
stranicama druge knjige: to je jetka satira na 
našu socijalnu i nacionalnu megalomaniju. Svi 
ti tipovi su sitni ljudi, koji iz skučenih malo- 
varoških okvira i horizonata sanjare o veli- 
kom svijetu, o slavi i bogatstvu, a onda kapi- 
tuliraju u potajnom kompromisu. To su odre- 
da tipovi u svim novelama: Krešimir Turčić, 
anarhista i pjesnik u pubertetu (Kompromis), 
Vladimir Klisić i ostala bohemija u Parizu 
(Ptica nebeska), Zlatko Junašević, karijerist 
(Politička večera), Luka Šušmek, bosjak i pun- 
taš (Ili jesmo ili nismo). 


Nasuprot njima uspijevaju laktaši i politički 
kameleoni (revizorski tip dra Iks Ipsilonovića 
u noveli »Šljiva«); prirepi i ulizice (Podvinju- 
Bić) itd. 

Zasebno mjesto zauzima novela »Ptica nebe- 
ska«; tu se Kolar narugao onim našim staro- 
modnim  matoševskim bohemima i cstetama, 
koji čeznu za tuđinom kao nekim otkrićem 


novih vidika a onda otputovavši brzo se za- 
site i razočarani prokriomčare natrag u svoju 
zemlju. Raspline se u magli onaj veličajni san, 
gorčinom i glađu ostvari nestvarna biblijska 
priča o pticama nebeskim. Ponosni _konkvista- 
dori, patetični byronovaki junaci vraćaju se 
pokajnički u krilo majke zemlje i domovine, 
jer ovdje je glad i bijeda, a u svojoj si zemlji 
ipak sit: »naša dobroćudna zemlja, koja ima 
toliko ljubavi za parasite od najvećih pa do 
nasitnijih«... »nema zemlje, koja ima toliko 
strpljenja za prosjake i toliko širokogrudno- 
sti za plemenite lijenčine«. Ovaj problem na- 
bačen je u nekoliko mahova u našoj književ- 
nosti. Matoš je bio dugogodišnji ljubavnik | 
majke Kroacije skitajući se svijetom od nemi- 
la do nedraga, Krležin Petar Orlić (Hodorla- 
homor Veliki), koji sanja nestvarno Pariz kroz 
mirise, boje i zvukove Matoševih riječi i rima, 
užasnut bježi pred tom apokaliptičkom nema- 
ni velegrada, tog modernog Babilona nad Ba- 
bilonima. Njemu su srodni Fran Mirković (u 
knjizi Milutina Nehajeva >Veliki grad«) i 
Tvrtko Sanja (u Vilovićevu romanu >Esteta«), 
na njih ovako otrovno djeluje Beč sa svojim 
naličjima opačine, samo što diletant — artist 
Mirković (zamišljen kao tip našeg Oblomova, 
Onjegina, Hamleta, Werthera) pogiba u ra- 
ljama velegrada, jer nema veze 3 rođenom 
grudom, dok se esteta i cinik Tvrtko Sanja 
izvuče iz bijede i kala okrijepljen životodaj- 
nim sokovima svoje zemlje, koji ključaju u 
njegovim seljačkim grudima. 

>Politička —večera« majstorski iznosi jedan 
suvremeni problem: sukob gospode i seljaka, 
antitezu selo-grad. 

U ovoj Kolarovoj knjizi imade više suza i 
satire nego smijeha: suza nad onim narodom, 
koji kao Martin Mikulić imade zdravu pamet 
i snažne ruke, ali još uvijek spava, ili uvlači 
rep i liže gospodi ruke (Mato Lovreković); sa- 
tire nad narodnim advokatom, Zlatkom Juna- 
ševićem, koji je guleći sirotinju stekao vino- 
grad, dvokatnicu, kapital i još hoće da avan- 
zira do najvišega; prezira nad mizernim ko- 
rupcionistom i ulizom Podvinjušićem. Ovi ti- 
povi su suvreineni i punokrvno naši. Dok či- 
tamo ove novele, pred nama oživljuje masna, 
tupa i podmukla provincija; ovim auvergnan- 
skim varošima Pajkovcu, Velikom gnijezdu la- 
ko odgonetnemo ime, takovih imade mnogo, a 


u njima još više pospanih purgera i budnih 
čuvara. Jedino bi se moglo mjestimice prigo- 
voriti, što Kolar zaplet i samu fabulu uzsma 
odviše na laku ruku stvarajući tako mjestimi- 
ce odviše naivne i ishitrene situacije, kao na 
primjer kad u noveli >Ili jesmo, ili nismo«, 
vješa rasplet radnje mačku o rep. Što se tiče 
njegovih književnih uzora, on se za razliku 
od svojih prijašnjih simpatija Rusa (Gogolja) 
priklonio — Francuzima, specijalno — Anatolu 
Franceu; tu je klica njegovu sređenijem obu- 
hvatanju svijeta: ona Franceova filozofska 
pronicavost a u isto vrijeme i skepsa nad 
ovim stvarima. 

Ali bi trebalo uz ove prizvuke u Kolarovim 
novelama, da što češće i neposrednije progo- 
vori i duh naše narodne šale i pjesme, jer to 
blago nije iscrpeno samo u epici i krici, već 
nalazimo u njemu zlatnih zrnca satire i ša- 
le; a da imade i svoju udarnu snagu, to se 
vidi iz nekoliko rečenica Martina Mikulića. O 
tom je davno pisao Janko Jurković (O naro- 
dnom komusu, Rad Jugoslavenske akademije, 
knj. IX. str. 156—186), i do danas je iz ove 
riznice malo iscrpeno. Ove uporedbe više vri- 
jede za ciklus Kolarovih seljačkih novela; kao 
što je ovdje razgolićen naš malovarošanin, ta- 
ko je ondje oživljen u nepatvorenom govoru i 
liku naš zaboravljeni seljak. Slavko Kolar 
imade danas svoj stil, maniru i onu notu 
umjetničkog objektivizma, kojom prilazi svo- 
jem predmetu. Izdanje njegova cjelokupnog 
djela značit će otkrivenje našeg izraza. 


Stjepan Devčić 


OSVRT NA KONCERTE 
Koncerat »Zagrebačke filbarmoniie« 


15. prosinca slušali smo sinfonijski koncert, 
posvećen u glavnom njemačkim kompozitori- 
ma. Izvodile su se Mozartova >Sinfonija« br. 
40, Brucknerova >»Četvrta sinfonija«, te Lisztov 
>Koncerat za klavir i orkestar« u es duru. Di- 


rigentu Lovri Matačiću mora se odati prizna- 


nje. Rasporede sastavlja on uvijek tako, da 
spoji nekoliko djela, srodnih po osnovnoj za- 
misli. Pri tom obično nastoji da izvede samo 
muzički veoma vrijedna djela, te ne dopušta, 
da ga želja za što ljepšim izgledom rasporeda 
odvede na stramputicu muzičke banalnosti. 
Matačić vješto odabire stvari koje su u skladu 

s njegovim temperamentom, pa ih onda inter- 
pretira s neodoljivim zamahom. Mozartova je 
sinfonija prštila od lakoće, ali u tome muzici- 
ranju nije bilo površnosti. Već prigodom kon- 
certa, što ga je dirigirao prošle sezone, poka- 
zao se Matačić kao osobit interpretator _Bruck- 
nera. On umije da izvede jasno i povezano 
Brucknerovu  sinfonijsku formu, koja zbog 
svoje kompliciranosti dovodi dirigenta lako u 
opasnost, da njegovo muziciranje ne čini do- 
jam cjeline, već skupa nabacanih muzičkih 
fragmenata. Ovaj put je bila izvedena Bruc- 
knerova >»Četvrta sinfonija«. Još je bio na ras- 
poredu Lasztov »Koncert za klavir i orkestar« 
u es duru, djelo potpuno površno, ali puno za- 
hvalnih vanjekih efekata. Bnljantna solistica 
bila je Antonija CGeiger-Eichhom. 


Kvartet glazbenog društva intelektualeca 


Već svojim lanjskim nastupom pokazao se 
»Kvartet glazbenog društva  intelektualaca« 
kao naše najbolje komorno muzičko društvo. 
Svojim muziciranjem na ovogodišnjem koncer- 
tu od 25. siječnja uvjerio nas je nanovo o to- 
me. Šteta je samo s obzirom na važnost, što 
je ima ovo društvo za naš muzički život, da ne 
izlazi pred javnost svake sezone s novim ras- 
poredom. Djela, što su ih izveli, većim su dije- 
lom poznata s lanjskoga koncerta. Na prvoj su 
polovici rasporeda bii kvarteti Haydna i 
Becthovena, a na drugoj domaćih kompozitora. 

Stahuljakov >Drugi kvartet«, izveden prvi 
put na ovom koncertu, ostavio je veoma šaro- 
lik utisak. Prva dva stavka napisana su u ne- 
kom postromantičkom stilu, otprilike na način 
Griega i Čajkovskog. Četvrti je pak stavak 
strogo akademska fuga. Najoriginalniji je i 
muzički najvredniji treći stavak »Kolo«. Tu se 
autor oslobodio svojih uzora i unio je u svo- 
ju muziku nešto vlastitog muzičkog osjećanja. 
Forma je ovog stavka potpuno rapsodična. S 
ovim je kvartetom Stahuljak pokazao, da je 
osobiti znalac kompozicijske tehnike. Instru- 
mentacija mu je zvučna, a tematiku pojedinog 
stavka umije potpuno izažeti. 


S prijašnjih izvedaba poznati nam  Ciprin 
>Prvi kvartete pokazuje uz mjestimičnu kao- 
tičnost osebujnosti našeg narodnog melosa iz- 
ražene s profinjenim tehničkim sredstvima. 
Matzov  »Gradišćanski kvartete obrađuje u 

svom jednom stavku neke napjeve naših su- 
narodnjaka iz Gradišta u zahvalnom kvartet- 
skom stilu. 


Društveni koncerat Hrvatskog glazbenog 
' zavoda. 


Četvrti društveni koncerat >Hrvatskog glaz- 
benog zavoda« dne 26. siječnja bio je posve- 
ćen komornoj muzici domaćih autora. Na ras- 
poredu su bile same pjesme za glas i klavir 
izuzevši jedan trio za klavir, violinu i violon- 
cello. Zastupani su bili kompozitori najrazli- 
čitijih struja počevši od onih, koji stvaraju u 
duhu narodne muzike, pa sve do epigona stvar- 
nih muzičkih stilova, kojih se rad danas do- 
imlje kao čisti anahromzam. 


Paraćeve dvije »Pjesme s mora« kreću se 
sasvim u oblasti talijanskog verizma, zasiće- 
nog vanjskom patetikom. Jednako su neuspje- 
le Široline kompozicije Domjanićevih pjesama. 
Tekst »Škrlačeka« se po svom karakteru doim- 
lje kao stilizirana narodna pjesma. Debussy- 
evska melodija i harmonije Široline muzike vr- 
lo neugodno kontrastiraju s njime. Isto vrije- 
di i za pjesmu >Pri kamenitih vratih«, čiji je 
tekst doduše u nekom dekadentnom nastroje- 


nju, ali je svejedno pun našeg lokalnoga kolo- 
rita, da isključuje tako očito muzičko epigon- 
stvo te iziskuje kao i prva glazbenu obradbu 
u narodnom duhu. Grgočevićeve tri pjesme iz 
zbirke >Od kohjevke do motike« i Gotovčeva 
>Omili mi u selu divojkac najbolje pokazuju 
smjer, kojeg se mora držati naš suvremeni 
kompozitor, ako želi postići samostalni izražaj, 
a da ne ostane vječni oponašatelj. Uspjele su 
obradbe narodnih pjesama Dobronićeve i Pa- 
pandopulove. Samo što su melodije pjesama 
»Čežnja za dragim« i >Pogiboh za njom« 
pseudonarodne, jer ih je po svoj prilici u ka- 
kvoj krčmi — bilo seoskoj, bilo gradskoj — 
iskomponirao neki ciganin ili tamburaš, pa je 
šteta, što je Dobronić uložio toliko truda za 
njihovu obradbu. 

Prva izvedba Širolina »Tria« u d duru upo- 
znala nas je sa solidno rađennn djelom. Stil 
muzike je akademizam bez obzira na naročite 
naše značajke. Ali instrumentacija je veoma 
zvučna, a forma izrazita. Prvi i treći stavak 
se ističu svojom konciznošću, dok je drugi pre- 
više razvučen. Raspored su izvodili Josip Kri- 
žaj, Oskar Jozefovićš i »Zagrebački komorni 
trio.« 

Dr. Branimir Ivakić 

MATOŠ MEĐU »MLADIM A< 


Pisma na moju adresu 


Dvadeset godina nakon smrti Matoševe (T 17. ožujka 1914.) čini mi se 
zgodnim časom, da iznesem u javnost nekoliko Matoševih pisama, koja 
prikazuju njegov odnos s »mladima« i sa »Savremenikom«. Poznato je, da . 
je Matoš po svojim uskim vezama s politikom bio uz konzervativne ele- 
mente u »Matici Hrvatskoj« također na strani protivnika »mladih«, ako i 
u drugom logoru. Upravo zbog toga, što doprinose razbistrenju jedne od 
mnogih situacija, koje su bile po Matoševu javnom istupanju zagonetne i 
protivuriječne, imadu ova pisma svoje značenje. A i preko toga, odavajući 
od prve do posljednje riječi Matošev stil u njima se je uščuvala gdjekoja 
crta njegovog značaja, koji je dao na kraju hrvatskoj književnosti nje- 
govu markantnu umjetničku ličnost. 


Tik nakon smrti Matoševe napisao sam u »Savremeniku«: »Matoš se 
je doista sav razdavao i raspoklanjao u svojim radovima. Zato je svatko u 
njima našao nešto svoje i postao mu je u duhu prijatelj. S vremenom na- 
kupilo se je toga prijatnoga za sve nas toliko, da smo mu i neprijatno 
opraštali«. Zbog toga mislim, da i sada ova privatisima ne će nikoga po- 
vrijediti, a najmanje, da će u koga pozlijediti blagu uspomenu na ne- 
sretnoga pjesnika. 


Prvo pismo Matoševo pada u vrijeme, kad se je u Društvu hrv. knji- 
ževnika začela moja borba za njegovu suradnju u »Savremeniku«. Grubi 
i bezobzirni feljtonski ispadi Matoševi pribavili su mu neprijateljstva na 
svim stranama i kretali su se u mnogočemu i preko ruba književno dopu- 
stivoga. Ipak smo mi zbog Matoševa talenta sve pregorjeli, pa i sumnju, 
da činimo to od straha pred njegovim perom (o kojem govori dr. Dežman), 
i oslali smo s Matošem do njegove smrti unatoč svega u najboljem prija- 
ieljstvu. Imali smo napokon i zadovoljštinu, da je s nama rado radio i 
objavljivao u »Savremeniku« najbolje svoje radove. 

Samobor, 14. VIII. 08. 


Štovani gospodine, 


Vrlo sam se začudio, ne našavši u posljednjem broju Savremenika 
priloga, kojega sam sam korigirao, koji prema tome bijaše namijenjen 
posljednjem broju — kako ste mi u ostalom i Vi sami pisali. Čuvši o novim 
nedostojnim intrigama i ne našavši Vas u Zagrebu, potražih g. Plavšića, 
tajnika D. h. k-a i on mi reče, da mu ništa o tome oficijelno nije poznato, 
obećavši mi, da će me po svojoj dužnosti naskoro informirati. No on toga 
nije učinio, a kada ga ovih dana sastadoh, reče mi, da ste mi Vi jamačno 
ovih dana pisali. Međutim nema ni Vašeg lista i ja za mjesec dana nisam 
mogao ni od Vas ni od društvenog tajnika dobiti glasa, kojega trebam do- 
biti već u ime literarne pristojnosti i kurtoazije. 

Molim Vas dakle posljednji put, da mi javite, što je s mojim stiho- 
vima i zašto ih iznenada izbaciste, ne vrativši mi ih, premda bijahu već 
korigovani i za štampu spremni. Ne odazovete li se za osam dana mome 
pozivu, bit ću prisiljen ovu kukavnu aferu iznijeti na javnost kao karuk- 
teristiku naših infamnih literarnih prilika, a ako to ne učinih već dosele, 
vezaše me samo obzir prema Vama i neugodnost ulaziti s Vama u pole- 
mike a la Drechsler. 

Pošto slučajno znam, da ste imali velikih familiarnih poslova, tješim 
se, da vas toliko zaokupiše, te niste dospjeli na mene ni misliti. Iz ono malo 
ugodnih sastanaka s Vama ne mogu vjerovati, da bi se dali od nepoznatih 
intriganata toliko kapacitirati, da pogazite svoju riječ i naškodite svome 
ugledu, književničkom i uredničkom. Ne uredi li se i ta jadna stvar, ja 
ću iz polemike novinarske stvoriti aferu literarnu, preštampavši u knjigu 
sve moje polemike, zbog kojih sam bojkotovan u Matici i u Savremeniku, 
i ono malo pametnog svijeta neka vidi, što su koterije, što su literarne 
niskosti i književničke mizerije. Dosele sam išao sam, svojim putom, a 
tim ću putom ići i odsele. 


Sa štovanjem 


A. G. Matoš 


Zagreb, 30. XII. (08.) 


Štovani g. uredniče, 


Molim da u interesu lista i mome štampate u Savremeniku ovaj 
ispravak (Errata). Kako znate, i opet sam kukavički napadnut, ali ja 
Vas uvjeravam, da se neću kukavički braniti. . 

Čudim se, kako mogaše D. h. knj. štampati djelo miliunara Milleti- 
cha, koji ga mogaše — da valjaše — sam odštampati. 

Želim Vam srećnu novu godinu, t. j. smrt koje drage osobe, koja bi 
Vam mogla ostaviti mnogo, mnogo novaca. 


Sa štovanjem 


A. G. Matoš 


Spočitavanje Matoševo Društvu hrv. književnika, da je izdalo »bo- 
gataša« Miletića, osobito je za nj značajno. On ga je ponavljao i u jav- 
nosti, premda je točno znao, da ta edicija nije društvo ništa stajala. Nije 
bio dosta jak, da za volju efektne parade u borbi žrtvuje nepravednu 
objedu! 


Samobor, 18. I. 09. 


Dragi g. uredniče, 


I opet sam u tom ugodnom refugiumu, gdje ste Vi jamačno prvi put 
griješili. Iza kratkog mog slobodnog boravka, Zagreb, upravo tamošnji 
ljudi tako mi se ogadiše, da više no ikad žalim, što nemam onog starog 
mog zdravlja, pa ne mogu otići u veliki iz tog sićušnog svijeta, gdje ne 
možete naći ni ponosne samoće, gdje se i čista ljubav pretvara u nesno- 
snu tiraniju... 

Sada razumijem Vašu flegmu, Vaš laissez faire, laissez passer. Čemu 
se uzrujavati i ešofirati? Naročito, ako imamo ukusa za humor. 

Tu sam pročitao Miletićevu posljednju knjigu i već sam je u Pravu 
preporučio. (Ne znam, kada će štampati taj feljton). Nije trebalo početi 
sa knjigom bogataša, kad imamo siromašnih velikana kao Kovačić, ali 
knjiga je za veliku preporuku, premda ima pored krasnih i sasvim dosad- 
nih članaka, pored izvrsnih i vrlo neuspjelih sudova, kao na pr. onaj o 
Duse. Čitajte, što o tome vele Lemiditre, Shaw, pa njem. kritikeri, koji su 
meni nepoznati. U ostalom, o knjizi ću opširnije govoriti u Nar. Nov. Od 
novih izdanja Druš. hrv. knjiž. zanima me Kuzmanović — pardon — Ši- 
munović vrlo malo, ali jedva čekam, da se izda Domjanić. To nije samo 
plemenitaš; to je i plemenita, fina duša, pa se samo bojim, da nam kao 
kod Vidrića kajkavizmi ili naglasak kajkavski ne pokvare uživanje. 

Kako vidim, moj članak u Savr. imao je za Vas samo lijepih poslje- 
dica jednog kuražnog urednika. Pokret, braneći literarne fačuke svojih 

saradnika i napadajući od mene evidenine laži, postizava samo ovo dvoje: 
da odbija od sebe talentirane mlade ljude kao one oko Sutle i da, na štetu 
slobodne misli, u vlastitoj mojoj stranci pomaže nesnosnu reakciju »kato- 
lika« proti Mlad. Hrvat., proti meni i proti samomu Franku, koji ne može 
biti neliberal. U ostalom, kada se radilo o nepoćudnim kritičarima, pokre- 
taši su uvijek išli zajedno sa furlimašima, i čak su ih proli nama i citirali, 
zaboravljajući, da samo jezuit može ići rame uz rame sa jezuitom. >»Crni 
i Bijeli«, a ja vrlo žalim, što sam i Vas jedno vrijeme »bijelim« smatrao. 

Moju pjesmu jamačno već primiste. To je variacija Tajanstvene Ruže 
sa realističnijim crtama, možda najbolji moj sonet. Čitao sam u Nar. Nov. 
Krnicev prikaz moje knjige, mjestimice vrlo hiperboličan i neiačan. On 
nije opazio, da sam te stvari nazvao pričama, ne pripovijestima, poe- 
zijama, gdje može biti i realističnih skica, i da nisam nikada švermovao 
za romanom kao ni za tim, da budem očekivani pripovjedač, dakle n j i- 
hov pripovjedač, kojega oni očekuju. Biti samo pripovjedač ne čini 
mi se Bog zna što i pisci, koji samo pripovijedaju repetiraju se keo i epski 
lovci, sontagsjegeri. I Flaubert i Turgenjev se repetira. 

Obzor, upravo Vi ste bili s Ogrizovićem malo nepravedni. Njegova 
aginica je bez sumnje bolja i efektnija od Jugovićke, koja ju je, razumije 
se, izazvala. Možda autor nema innogo osobnih zasluga kod te drame, (gdje 
su i krokodili kao ja malo ne plakali), jer je sam siže kao Zidanje Ravanice 
sam po sebi tako divan, da bi sa pozornice djelovao i kao dobra deklama- 
cija same nar. pjesme o Hasanaginici, ali nisu li diamanti, u zemlji zako- 
pani, onoga ko ih nađe? Dok ja imam dara za neuspjehe, Ogrizović zna 
tajnu uspjeha i proti tome daru se baš kritika bezuspješno bori. Primjerci 
Sardou i Sudermann. A takvih nam dobrih aranžera treba za odgoj mase 
i za našu vlastitu pouku o utiliziranju vlastitih sila. Među našim savre- 
menicima ima malo tako elastičnih talenata kao Ogrizović 1 koji se rado 
loptaju, jer nisu lopte, trebaju cijeniti svaku dobru loptu, pa i onda, kada 
je dobiju u leđa, što bi se i meni moglo desiti. 

Čudim se, što Vas nema mnogo u Samoboru. Kao ja Zagreb, odviše 
ga poznate, pa Vas ne može zanimati. Sinoć sam bio na vatrogasnom balu, 
pa nisam izgorio niti vode trebao. Tu ima tako feš pucica, da ih i griješno 
oko zaručnika (sramežljivog) može primjetiti. Mi tu živimo usred velike 
borbe. Cio pametni Samobor napada na Forka i — ništa mu ne može na- 
huditi. Reverenda je velesila u velesili Hrvatskoj. 


Pozdravlja Vas Miško i 
A. G. Matoš 


Članak u »Savremeniku«, koji spominje Matoš, jest članak o Kranj- 
čeviću. 

Samobor, 24. I. 09. 


Štovani g. uredniče, 


Molim Vas, vratite mi moj odgovor Vašem kriličaru i moj sonet na 
moju zagreb. adresu (10 Jurjevska ul.), ako ženira vas ili koga iz mnogo- 
brojne elite hrvatsko-srbskih književnika. Ne uzmognem li se braniti u 
listu, koji je tolerantan (kao Savr.), braniti ću se u listu,koji ni je tole- 
rantan kao Sav. Još vam jedared poručujem, da se varaju svi, koji misle, 
da sam i ja umoran — kao moje bajke. Ja sam se odmorio, i mi svi, 
koji se odmorismo, moramo biti zajedno, da nas glupani i stranke ne 
pregaze. Vaš predgovor nije samo dobar; i lijep je. 


Vaš Matoš 
Pozdravlja Vas Miško. 


Ovo, što zove Matoš »predgovor«, moj je programatski članak na 
čelu >Savremenika« za god. 1909., koji je — kako vidimo — Matoš odo- 
bravao. 


Štovani g. uredniče, 


Da se ne moram, polemišući sa Vašim saradnicima, obraćati drugim 
listovima, molim Vas mjesta za nekoliko opazaka o referatu dra Prohaske 
u posljednjem broju toga lista. 

Ja odgovaram na napadaje i kada toga ne zaslužuju, a kritika dra 
Drag. Prohaske nije kritika, nego zakrabuljeni napadaj na moju knjigu. 

Ja sam mu, veli dr. P., simpatičan, ai na kraju odvraća taj dobro- 
namjernik ljude od lektire moje knjige. Taj objektivni duh veli, da je 
čitao moje pređašne radove, ali da ih je kritički »hotimice zabora- 
vljao«<. Ja ga potsjećam na njegov Ja (sa velikim )), t. j.: ja sam neka- 
kav oslobođeni Dragutin P. s tom razlikom od inijeh Prohaski i Proha- 
zaka, jer »velim ono, što drugi umiju da ta je«. Drugim riječima Umorne 
Priče su — tajne dra Dragutina Prohaske. Meni je, veli moj 
ja (sa malim j), moj alter ego Prohaska, meni je, veli on, poznat samo naš 
rječnik, ak mi nije — kao njemu — poznat hrvatski jezik. U Umor- 
nim Pričama nalazi taj potajni A. G. Matoš jezik Vlaške ulice, pa »sela 
popljuvance, srpske palanke, beogradsku skupštinu i pariške (sic!) 
crne kuteve«< (sic!). Ja sam sa 16 godina kod privatnih nakladnika 
u teškim materijalnim prilikama, kao vojni bjegunac, izdao p e t knjiga, 

a to najnovije moje kritično ljubavno očitovanje tvrdi, kako »nemam ta- 
štine da štogod stvorim«. Ja sam, veli dr. P., neplodni, parasitski pu- 
stolov, od kojega su Gorkievi bosjaci etičniji. »Mi nismo«, g. P. i mi 
ostali, mi nismo znali stvoriti iz narodne naše poezije originalne nacionalne 
literature, unatoč — Čengić-Agi! Magjari su, veli dr. P. »prometejski obra- 
čunali s bogovima« i Umorne Priče su mu jamačno odviše malo magjarske 
u prometejskom, ili prometejske u magjarskom smislu... 

I motio je taj moj prijazni kritičar uzeo iz nekog mog novinarskog 
članka, kao da kritikuje moje — polemike, gdje govorim o čeljadi, 
koju >začuđeni literat drži u prvi mah bijesnim psetom«, a ne — nepole- 
mičnu moju knjigu, pisanu daleko izvan rejona današnje hrvatske >misli«, 
estetične >misli« hrvatske. 

U kratko, g. dr. Prohaska, referišući o mojoj knjizi, govoraše o svemu 
i svačemu osim o — njima, o mojim pričama. Nadam se, da će taj kritičar 
to učiniti drugom prilikom, pišući o — meni. On je tu i onako govorio 
samo o — sebi, t. j. o nekom gospodinu Prohaski, kojega je bez mog zna- 
nja našao u — Umornim Pričama... 

U ostalom, poštovani kritičar, meni poznat tek iz polemika, gdje je 
imao dobrotu drugima poklanjati — pobjedu, nije mi inače poznat kao 
književnik, a još manje kao >artist« i »stvaralac«. Tvrdnja, da je sebe na- 
šao u meni, u mojim »destruktivnim« pričama, čudna je insinuacija, to 
čudnija, što on publiku odvraća od mene, t. j. od — dra Prohaske u mom 
modernizmu. Ako su Umorne Priče tajne, nisu tajne g. Prohaske, nego 
tajne za g. Prohasku. 


A. G. Matoš 


Samobor, 26. I. (09.) 


Dragi g. doktore, 


Uzštampate li moje sonete, molim Vas lijepo, promijenite onome dru- 
gome naslov. Moja Poezija je malo pretenciozna i ne kazuje toliko kao 
Poznata Neznanka. To je tačnije, zar ne? Nisu li ti stihovi za Vas, 
vratite ih, kako Vam već rekoh. — U Savremeniku već se vidi jako izbija- 
nje dviju struja: »realistične« i artistične, pa sam vrlo znatiželjan, hoće 
li nas artiste, upravo mene artistu, dugo tolerirati gospončeki iz većine. 
Kranjčevićka dakle misli sa mnom polemisati? Već sad ju žalim. — Po- 
zdravlja Vas Miško. | 


Matoš 

Zb. Jurjevska ul. 10, 20. II. 09. 


Dragi g. uredniče, 


Kako sam i opet izbačen iz Savremenika i pošto nisam ni iz Vaših ni 
g. Dežmana riječi mogao pravo razabrati, zašto mi se upravo taj neočeki- 
vani i nezasluženi insuli učinio, molim Vas najuljudnije, da mi u ime Od- 
bora prije mog koraka u javnosti odborske razloge pismeno saopćiti izvo- 
liti(-e). Ja sam doduše imao čast sa g. Dežmanom dosta o tome raspredati, 
ali naš razgovor je imao toliko s jedne strane humoristično, sa druge pak 
političko, upravo diplomatsko obilježje, da već iz tog razloga mogu tražiti 
od Odbora crno na bijelom, jer kao politiker nemam rezona vjerovati g. 
Dežmanu kao ni on meni. Verba volant, scripta manent. 

G. Dežman mi je rekao, da je oko Savremenika jedna klika, t. j. sku- 
pina & istim interesima, upravo idejama, proti kojima tobože ja radim. 
Sudeći po programu Vašeg lista u 1. broju o. g. (iz Vašeg pera), Vaša grupa 
je skupina antiklerikalnih, upravo neklerikalnih literata i meni samo onda 
ne bi bilo mjesta među Vama, da mi dokažete, da sam literarni klerikal 
ili da je moj odbijeni (i honorirani) prilog u klerikalnom duhu pisan. Uči- 
nite to, ako možete. Imaju li pak u Savremenik pristupa samo članovi iz- 
vjesnih političkih skupina, neka mi se pismeno razjasni, zbog kojih to po- 
lrtičkih razloga nisu moji nepolitički soneti mogli ući u list. — Nismo Vas 
mogli uvrstiti — reče g. Dežman — da nam ne reknu, e to učinismo od 
straha. — Opetujte mi, molim Vas, taj argumenat pismeno, da ne moram 
misliti, e je g. Dežman htio u ovo pokladno vrijeme sa mnom zbijati šalu. 

Ne primim li za najkraće vrijeme pismenog odgovora, biti ću prinuž- 
den misliti, da se Odbor boji pismeno odgovoriti, ili da si nije uzeo slo- 
bodu samo izbaciti me, nego se kod toga i na moj račun malo amizirati. 

Mene vrlo boli, g. doktore, da baš Vi morate doći među čekić i nako- 
vanj, ali ja ni Vama za volju ne mogu dopustiti, da sa mnom Odbor po- 
stupa kako se nikad ne bi usudio postupati ni sa kakim konobarom i to 
sve u času, kada sam bez ikakvih neliterarnih namjera zbog moga pristu- 
panja Savremeniku postao sumnjiv, upravo odiozan ljudima iz vlastite 
stranke. 

Ma da i ne volim repeticija, pa ni u polemikama, ma da nisam ni u 
snu pomišljao na novu polemiku s listom, koji Vi uređujete na tako ve- 
zani način, ja ću u taj turnir stupiti s uvjerenjem čovjeka, kojemu se iz 
busije, iznenada, učinila očevidna krivica. Tješi me to, da su u odboru 
petorice dvojica bila za mene, a trojica, od kojih jedan ni nije 
literat, proti meni. Taj postupak me prinukao, da se prvom prilikom upi- 
šem u Dr. hrv. knjiž., da izbliže pogledam, kako moja g. g. kolege organi- 

zuju literarne hajke na individualizam, kako g. g. moji kolege organi- 
zuju zamke i blamaže, u koje se moraju sami zaplesti. | 


Inače Vama odani 


A. G. Matoš 


(Rim), 29. XI. (1913.) 


Dragi g. uredniče, 


Teško ću Vam se moći do 8. XII. odazvati — ne samo jer ne dođoh 
amo da pišem, već jer sam vrlo nedisponovan zbog proklete bolesti. Tolik 
novac sam potrošio, pa ne samo da jedva kreće na bolje, već od bola u 
grlu jedva gutam hranu, a kod pića se upravo gušim. Život mi je već do- 
sadio zbog tog prokletog noža u grlu. Koliko mi tu prija blagost tempera- 
ture, toliko mi hudi loš zrak. Očajavam upravo i ne znam što da počnem. 
— Sirota Šramica! — Do vidjenja na božić. 


Vaš 
Matoš 


22. II. (1914.) 


Štovani g. uredniće, 


Bojite li se upotrebiti dok je aktuelan moj šaljivi sonet, molim 
vratite ga za štampu na drugom mjestu. — Kako još uvijek ne mogu jesti, 
meni je neopisivo zlo. — Pozdrav znancima! 


Vaš 
A. G. Matoš 


Pjesma, o kojoj govori Matoš, bio je sonet »Basna« (kasnije štampan 
u >Prosvjeti«). Nisam ga htio štampati u onaj čas, kad je Matoš umirao, 
a sva je hrvatska javnost bezizuzetno stajala pod teškim dojmom njegove 
strašne i beznadne bolesti. Evo te pjesme! Na nju se odnosi i ono, što kaže 
u pismu iz bolnice od 2. III. 1914. 

Sva se perad sastala na djelo: 
Susjed lisac triebi naciju! 
Zaključi se poslati mu smjelo 
(Kao uviek) deputaciju. 


Zastupnici ostaviše selo, 
Sastaviše delegaciju, 
Državniku stigoše na sielo, 
Dadoše mu deklaraciju. 


Cinik (kao uviek) družinu 
Okrene u mrsnu užinu 
Sve bez zbora i bez dogovora, 


Dok je sabor konstatirao, 
Da se komšija blamirao, 
Kršeć' jasni smiso ugovora. 


A. G. Matoš 
2. IIL. (1914) 


Vi se jamačno čudite, g. uredniče, što Vam šaljem nješto malo novih 
priloga, potvrđujući tako na neki način Vaš posljednji drž.-odvjetnički 
korak, sasvim suvišan — jer sam ja a ne Vi odgovoran za moje spise. 

No šta ćemo! 

Ozdravim li, bit će i tu bolje! 

Sa štovanjem 


A. G. Matoš 


6. III. (1914.) 


Štovani g. uredniče, 


4. o. m. izdržah treć u groznu operaciju uha. Kad su mi jutros mi- 
jenjali zavoje, od bola i slabosti sam se onesvijestio. Moja fizička i 
moralna snaga je sasvim skršena i ne bude li što prije bolje, ja sam 
gotov. 

Vaš 
Matoš 


B. LIVADIĆG 


VUČJE PJESME 


KOŠNICE I MRAVINJACI 


Mravinjak! Košnica! — Ne ću. Životinjom kad mi je biti, 
Koja nema svoj >ja«, koja je jedino broj, 

Hoću kakav čopor, da u nj se ikrdit mogu: 
Grabljivi lovci amo mi, i naša snaga je zub. 

Mrzim pčele i mrave. — Životinjom kad mi je postat 
Što zna jedino put kojim će vodit je vođ, 

Dajte mi onda biti vuk jedan međ vucima mnogim, 
Pa da u krdu tom svoju bar ispoljim ćud. 


U ČOPORU 


Čopor smo, kurjaka krdo. I čitava zemlja je za nas. 
I svi smo jednaki. Svi jednak imademo zub. 
Ista dlaka nas grije; i jednake noge nas nose; 
Jedna je snaga što sve du nama pokreće: glad, 
Plodni iskonski glad što, crijčva nam grizući, hoće 
Svoju da svladamo kob i nov da gradimo svjet. 
Uv'jek veća smo rulja. — Pretičali Skitske smo ravni. 
Kršz maglu na vedar prag Zemlji smo banuli. Mit 
Posta stvarnost. Dok štale i koce spopada zebnja, 
Jurimo. — Kad smo giz prošli, preskočili plot, 
Budimo što i jesmo. — U lovce se prometnu divljač. 
Uludu! — Nismo mi red mravi, ni pčelinji roj. 


VUK SAMAC 


a 


Vuk sam samac; vuk sam samohran i samovoljan. 
. Ne znam za Moglija; n'jem za me je pračume zov. 
Nesta Indijskih džungla i pustoši Aljaskih ravni; 
Uz dim i zviždanje put oivara pd njima stroj. 
Kipling i Jack London zaludu me pričama mame: 
Ne će zavčsti mi vid nove romantike sjaj. 
Znam sva stabla, sve rupe i zvjerinje ovoga kraja, 
Kute gdje krije se strah, sela što šalju nam smrt; 
I znam, dva da vuka u lugu skupa se nađu, 
Postao u taj tren jedan bi drugome pl'jen. 


PROMETEJEVI DAROVI 


Magarac i filozof! — To ide. Slaže se. Vr'jedi 
Vuk i mudarac! — Ne. Nikada ne će tog bit. 
Sv'jesno i nesv'jesno! Razum i nagon! — Manite, vuci. 
Plijen ostaje pl'jen, zadov'jek; a zdib je zub. 
Tama? — Obavija njom nas prijateljica nojca. 
Ne bi nam zšuvar bio Promčtejev dar. 
Glad i zima? — Al oni pokrćnuti najjače znadu 
Taj od mišića stroj. Bčz njih bi cjeli naš rod 
Postao paščad što ližu tanjure i leže kraj ognja 
Čovječjeg. I vuk bi tad prestao zvati se vuk. 

KURJAK IZ AGUBIJA 


Vuk sam samac; vuk sam agibijski; jedan od onih 
Kome bi jedino r'ječ Franjina stišala b'jes, 

A krd ne trpi. — Ne ću da gladujem dd tiđa gladi; 
I moj da nije moj pl'jen; i svoj da mičem ja rep 

Skladno, uz repove druge, po taktu što vođ nam ga daje, 
Šuteć il tuleći znak kad nam to dopusti. Ne, 

Ne ću da sam se ne mogu obranit, navalit i svoje 
Vučje proživjeti dne ko što me tjera moj b'jes 

I noge lagane ove i kurjačka pdt mi što hoće 
Ciču osjetit stud, ljutu pretrpjeti glad, 

Da mi kalauzi budu životom. Čopora ne ću. 
Podn'jeti može mi njuh samo mog ležaja vonj. 

Ide li kraj svuna nama, — najradije onda bi' htio 
Gladan, šugav, hrom, crknut u jazbini, sam! 


NOVA KONSTELACIJA 


B'jeli golemi Vuče, od koga se rodio cijeli 
KurjakA snažni puk, i prvi posta naš mit, 

U noć ovu zimsku, zvijezde dok plamne trepdrć, 
I kost mi prožima stud, utrobu grči mi glad, 

U nebesa ja gledam, i tilim, i tebe se sjećam, 

I gnjeva moga glas tutnji kroz smrznuti lug. 
Eto, gore na nebu prošetaše s gizdom se veljom 
Medvjed, Zmija, Lav, Bik i Or'j6nov Pis; 

Tebi ni traga, nigdje! — A tvoje nastalo doba. 
I horoskdpi, sad, nose tvoj preslavni znak. 
Zemlja postade puna vukašinA, vuli i vija. 
I po ravnima svim čuti je vakokas. 
Dosta je te sramote! — Rasturiti valja sve lažne 
Konstelacije, čvor zvjezdani rasplesti, duh 
Mitologije nove raširit nebesima plavim. 
U dne kad vladar je Glad, a spas je jedini Zub, 
U čas kad se i prošlost nebćsa već ruši strmorom, 
Pa i pred vucima nov stoji budućnosti prag, 
Bolji se hoće zvjezdari! Izgradit se mora na nebu 
Neaviđeni još lik: bljeli, golemi Vuk! 


ULULU! 


>Ululu!«, pokliče lovni iz dana mladosti moje! 
Jednom od tčbe je gaj ječao, treptao zrak. 
Ulice gradske sada otvaraju usta; a strašan 
U njima zvuk je tvoj, ma da je prigušen, n'jem. 

JEDAN [ >NIŠTICE« 


Pomravnjivanje društva i država svud je u toku. 
Mravinjak. Poslušnost. Red. Ratnici. Robovi. Rad. 
Milijuni će nila nov graditi svjet, piramidu 
Sreće; al pred njima broj 1 nek stoji, ko bog! 


NOVA VJERA. 


Ruše staru vjeru nazivajuć dječjom je sanjom 
Na sve viši tron dižući Razuma kult. 

Ne vide sanjama novim religiju novu da grade. 
Ipak dogme, r'ječ evanđelja nekoga, os 

Što se mehanički vrti po zakonu fizike krute 
Gdje Demiurg, taj bog svrgnuti, sjedio prć, 

Izabrana dok kasta mesijanski prima zadatak 
Što ga u stare dne vršio izabran puk. 


MEDONJA 


Brdndo, dobričko stari, med gutaj i kor'jenje žvači. 
Uvijek slađi sok nek ti obogati krv. 
Ušiju, biha, krpćlja sve puniji ovi su luzi; 
A kad izda te hak, lešinari će doć. 


TKANJE 


Sunce, lukavi tkaču svih naAjšarčnijih pređa, 
Bl'jediš. — I dok se tvoj kida prevarljivi vez, 
Izvor većih čudesa u meni se otvara. Sučem 
Niti. I svoj ću raj tkati, pod zvjezdama, sAm. 


DISTIH 


Kidam distih; sve mu premjčnjujćm zglobove; ritmu 
Njegovu dajem takt srca plahdvitog svog. 

On se ne da. I cio u ruci kad raspe se mojoj, 
Od tih komada, sam, stari se sastavlja stih. 


VLADIMIR NAZOR 





Maksimilijan Vanka 
Gospođa s kanarincem 


DOGAĐAJI ISPOD KRNJINA 
Pogibija Milana Rastovčanina 


Svjetlost zore bojažljivo otkriva grubo otesani stol i praznu rakij- 
sku bocu na njemu, mutno titra po prljavoj petrolejci sa čađavim 
cilindrom, po podu s otpatcima cigareta, po razbacanim odijelima, i sivo 
se upija u Rastovčanina, koji se oblači stresajući se od tanke jeze 
jutra. Slama u strunjači šuška, i on se prisjeća prošle večeri, prisjeća 
kako je popio tu bocu s rakijom, i stari jad ponovo ga tišti. Glava ga 
boli i u sljepočicama ga steže, misli su mu mučne i teške. 

Barake su još u snu, u tankom dimljenju jutarnjih rosa, u rumen- 
kastom javljanju dana, što kroz prozorska okna, pukotine i zidove nagr- 
njuje: bezbroj tjelesa u slami i prljavštini bijede sašle iz sela za neko- 
liko dinara nevoljnjičke zarade, kad se Rastovčanin uputi prema gaju. 
Sunce se sluti iza glomaznog, zeleno okićenog vijenca tmastih planina, 
a po prozorima kuća blistaju svjetiljčice noćašnje kišice. [| nehotice, 
premda ga je put za Djedoviće vodio na lijevo, Rastovčanin produži 
ravno i stvori se, ne znajući ni sam kako, pokraj mašinistove kuće. U 
koljenima ga presiječe, kao da ih odreza oštar, hitar nož. Pogled mu, 
premda se je otimao, uteče kao ptica iz dobro nezatvorena kaveza. Sve- 
jedno što je tu ponos, svejedno što je tu jad: želja da je vidi, nada da 
je možda ustala i stoji pred kućom još je jača. Osjećaji su uskomešani, 
pjenušavi kao brdski potočić. 

Zaista, ne vara se: ona je u dvorištu, u blistanju prvih sunčanih 
zraka, hrani piliće. Spazi je jedru i crnu sa ovlaš prebačenom poveza- 
čom, spazi njene gole, guščji naježene, oble listove nad nanulama. Htio 
bi oboriti pogled i proći kao da je ne vidi, htio bi se vratiti, ali ne može. 
Radi svjetlosti, što izbija iz njenih očiju sivih i plahih, očiju boje pro- 
ljetnog sumraka kad se iz polja uzdižu vitke maglice a zrak je pun 
tišine i hlapova, radi prstiju ispod kojih se drobi vruća, zlatna kuku- 
ruza. Ona tu stoji i vjetrić joj plašljivo-blago otkriva puna jastučasta 
koljena, mali pilci pijuču, a jutro je sve treptavo, prozirno, svježe 
poput izvorske vode. Nije lijepa, nije zamamljiva, ali ima u sebi — 
ovako čvrsta, kao da je iz kamena istesana, bujna i rascvjetana, — 
nečega strasnog i pohotnog, nečega što pali krv i muti pogled, što osvaja 
i nosi kao gorska bujica. Pa su muškarci neprisebni pred njom: oči im 
se krvave, budi se zvijer u njima, bude prastari nagoni, da bi ručali kao 
raspaljeni bakovi, roktali kao nerasti. Sva je ona grješna, sva varka i 
neutažena pohota, i to je ono, što tako jako djeluje, što uz nju drži. I tu 
privlačnost njenog tijela, tajanstvenu i moćnu, tu strašnu snagu što 
sažima i lomi, osjeti konopasto i Rastovčanin, da podiže oči, da je po- 
gleda umorno i tužno. U ugljenom vijencu svoje guste, vrane kose, 
umivena od jutra, smiješila mu se je nizom bijelih zdravih zuba, upirala 
vedro i ravno, grubo drsko svoje lice sa prćastim nosom u njega. 

Upita ga kao da nije ništa ni bilo: 

— Kud si tako uranio, Milane? 

On neodlučno zasta: da joj rekne sve prijekore, sav onaj nanos 
povreda i nepravdi koje mu je učinila, da joj rekne bar ono što je pri- 
pravio sinoć, što je pripravio noćas, jutros, maloprije dok joj je išao u 
susret. Ali glas mu zaškripa kao nepodmazan bunarski točak: 

— Merđane ti je Rizo poklonio, je li! 

Ona se lecnu i lice joj se stišće, kao da se uvlači u &: — I zbog 
toga ti pušeš. Ured da ne prođe ni ne pozdravivši se. Baš si budala. Što 
je ako mi je dao merđane. Jesam li ja njemu šta dala za to. Uf — i 
okrenu mu srdito leđa. 

Rastovčanin se uplaši, bi mu krivo na samog sebe: eto uvrijedio 
sam je, a ima pravo — je li mu šta dala. Ta svakoj su žemi drage džidže. 
Maloprijašnja nakostriješenost, jadi, tuga, predbacivanja, sve to naku- 
pljeno od prije i od juče, što je prijetilo da će iz njega grmljavinom 
provaliti, otopi se najednom i nenadano kao snijeg pod jakim suncem. 
Kao i obično ova snažna, plećata momčina niska rasta ali širokih ramena, 
što može, čini se, oboriti šakom vola, smrsi se i zaplete pred njom, posta 
manji od makova zrna, posta mek i ponizan: | 

— Johana, ma ne ljuti se, ta ja to onako, znaš ti mene. 

Ona osjeća njegovo popuštanje, godi joj poniznost, ali ne odgo- 
vara, šuti. 

— Ta okreni se, ne budi tako uvredljiva. Evo, molim te. 

Njoj je drago da ga muči, i Rastovčanin usplahireno lomi prste, 
udara nogom o ogradu. Prolazi časak dva u nijemoj, strahovitoj za 
Rastovčanina šutnji. U njemu se nešto lomi, nešto s praskom pada, valja 
kao ledenjaci. 


— Johana, — viče on sav izvan sebe. — Dosta je! — i glas mu je 
ispretrgan kao u istučena djeteta. 
Ona zna, da je žica već prenapeta, i okreće se: — Ako budeš samo 


još jedanput ovako u mene sumnjo' i predbacivao, uz inat ću otići Rizi. 
Pazi se... Oči su joj hladne i daleke, kao nečije druge, tuđe, nisu 
njezine. I glas joj je stran i hrapav. Rastovčanin je posve utučen i 
skršen. Stoji naslonjen na ogradu i umorno preda se zuri. Na ogradi 
se račva sunce i prevlači ga svojim užeženim blijeskom, liježe toplo 
na očne kapke. Johana se primače ogradi. Nasloni se kraj njega: — 
Hoćeš se sada ii opet ljutiti. — Glas joj je izmijenjen, posve drugačiji 
od onog prije nekoliko časaka, nekako naročito srdačan i mazan. Čak 
ga i za ruku uhvati: 

— Kud bi ja tebe za Rizu dala, — kaže mu povjerljivo, naginjući 
se sva na njega, i dah joj je vreo, njedra.se talasavo zibaju. Rastov- 
čanin ne može da vjeruje u svoju sreću. Opet mu je prišla, odljutila se, 

još pita njega da se ne ljuti, opet je sve kao i prije. Pa i bolje, jeste 
i bolje. I on joj zuri neprisebno u oči, uzima i drugu ruku još pjeskavu 
od kukuruze. U zjenicama se kao čute, sjajne mrlje odražavaju pilići 
i njegov začuđeni lik. Lice joj je mliječno-bijelo, zagasito crveno po 
jagodicama, a oči tihe, tihane, pretihe. Dim vatara, što gasnu. Gledao 
je u to mliječno-bijelo lice, u tišinu tih očiju, što su padale u cestinu 
prašinu, rešeitkastu sjenu od taraba, rastresene mrvice, rekao prigušenim 
glasom: 

— Kad svršim sječu Begina gaja, postati ću nadglednik i povisiti 
će mi se plaća na tri i po banke — hoćeš poći za me. 

— Da, — odgovara ona i snažno mu se privija. 

Otrže se zbog pomicanja zavjesa: raščupana glava očeva virka kroz 
njih. Pilana prvi put zazvižda javljajući spremu. Rastovčanin požuri, 
da stigne u Djedoviće na vrijeme. Već dobrano odmakao, on se okrenu: 
ali ona nije gledala za njim, skidala je smolu sa jednog posječenog ho- 
rića i mecala po prstima. 


Pred Beginim gajem međutim okupio se narod. Razglasilo se još 
sinoć, da će se ujutro sjeći, pa se seljaci sjatili sa svih strana. Rasipaju 
se široki saruci, crvene fesovi, žute šajkače — iz prnja i dronjaka vire 
gruba, izbrazdana lica zemljane boje s upalim mutnim očima, strše če- 
tinaste neobrijane brade. Iz razgaženih opanaka i opuia, iz cokula i 
bakandži pomaljaju se prsti zarasli prljavštinom, skvrčeni i sivi. Ziba se 
gomila crna i strašna: netko ponio sohu, netko kolac, netko gvozdene 
vile i vatralje, a netko čak i kosu. Slegla se sva okolina! Tu su Djedo- 
dovići Gornji i Donji, u prvom redu, sami fes do fesa i po koja čalma, 
zeleni pojasevi i bijele gaće, sela još kako tako držeća i neosiromašila, 
jer su ispaše za stoku dobre a zemlja prisojna. Tu Ljeskove Vode i 
Brstine: saruci i kape, šarpelji i opute, iz kojih se regrutira pilanski 
radnik i gradski nevoljnik. Tu Kladari i Ostavići, pravi brđani, siroti- 
nja ljuta, odrasla u gorskim vrhovima, othranjena glogom i trnjinom, 
zobenim brašnom i prosom. Komeša se narod mrko i šutljivo, pa je u 
svojoj šutnji još strašniji, još više prijeteći nego da buči i galami. A 
pred tu stooku, stoglavu masu stao stari Munir Bajrić, bijel kao ovca, 
s dugom proročkom bradom, i oslonio se na kvrgav štap. 

— Evo nas — kaže Munir starački tiho i svečano Rastovčaninu i 
drvosječama, koji u taj čas prispjedoše iz Malih Baraka (tu su stanovali 
radnici VI, VII, VIII i IX. rajona) — i recite inđiliru, da ne damo svoje, 
a ako ipak hoće, može jedino preko naših tijela — i pokazuje na 
gomilu. | g 

Gomila se njiše kao lišće na vjetru: 

— Tako je. Ovo je naše. Ne damo! 

— Otiđite otkuda ste došli. 

— Nemate vi tu posla. 

Rastovčanin opaža: ako se usproliivi, doći će do gusta, ako popusti, 
propade on — nema ni nadgledništva, ni tri i po banke, ni Johane. 
Gleda u gomilu, u nacerena, puna mržnje lica, u razjapljena usta, iz 
kojih izviru psovke i prijetnje, i misao mu kao miš uhvaćen u klopku 
trči sad ovamo sad onamo, ne znajući što će i kud će. I dok stoji ovako 
neizvjestan pred gomilom, čini mu se cijelo vrijeme, da se nečije zlu- 
rade oči upijaju, nečiji neprijateljski pogled s uživanjem visi na njemu, 
pogled i oči nekoga koga on ne vidi u mnoštvu, ali koji njega vidi, i 
koji masu, upravo što je on tu a ne tko drugi, huška i podjaruje. Nela- 
godno mu je i nevoljko od tog osjećaja nevidljivog i opasnog neprija- 
telja, dok saznaje jasno i bistro: to su oči i pogled Rize Hadži Ibrina, 
to je Rizo koji podbada i uspodusuje seljake, to su njegove želje, 
ovi poklici, ove grožnje što se sad čuju: 


Sve se to talasa pred njim, baulja, biba i raste, sve se kovitla, i on 
je silno blijed: bezbroj svjetine u mjedi jutra pokraj tišine šume, 
uzdignute čvornate šake, glave što se naginju i slivaju prema njemu, i 
Johana i Rizo i snovi njegovi o porodici i ženinoj toplini i miru. Osvje- 
tljuje ga: ona će se brzo utješiti, ona ga i sad vara, on je nemoćan pred 
njom, on je sretan kad ga samo pogleda: više ga ne će ni gledati, ni varati. 
Pa ipak spasiti se za nju, za jutrošnje njeno obećanje: bježati. Ah 
gomila je tu do njega, i izlaza, mogućnosti bijega više nema — gotovo 
je. Čas je tih, neprisebno užasan, i Rastovčanin mirno stoji i čeka: 
izgleda, gomila će ga zdrobiti. No u taj trenutak čuje se nečiji glas, onaj 
starački, svečani glas sijedog Munira Bajrića: — hej ljudi, šta Vam je, 
kud ste pošli na čojka, kad vam ništa ne radi. Njemu su zapovjedili 
da dođe, i on je došao, ne griješite duše, ne prolijevajte krvi džaba. — 
I gomila se zaustavlja u svome huku, suspreže, i stoji najednom kao 
odsječena, stoji kao crn zid. 

— Jest vala — kaže netko iz tog zida, — ne radi ništa, mije ni 
tako gaja. 

— I kad bi htio, ne može od nas — dodaje drugi. 

— Kidaj, Milane, dok ti je na ramenu glave — čuje se treći. 

I Rastovčanin se okreće (u poluzaokretu, tko zna zašto, neobično 
mu se jarko usađuje u pamet nekakav seljak s ribljim nizom i neka- 
kvom crnom ribom na njemu), pa se ispe na proplanak, odakle je vo- 
dila kratica na drum za Ostrožnju. Bio je sam: drvosječe su više njega, 
već blizu Koprivne. Sustiže ih sav zadihan. Drvosječa ga Pilip sa Ple- 
hana, mršav kao cigansko kljuse, otegnutog rodastog vrata, na kojem 





Maksimilijan Vanka 
Krajobraz (sa Korčule) 

se je upravo naročito razabirala jabučica, dočeka: — Mi mišljasmo: 
zaglavi ti, Milane. 
— Nitko ne priskoči u pomoć, fini ste vi drugovi. 
— Kud ćeš da priskačeš, kad valja čuvati i svoje vlastite gaće. 
— Otišao je Blagoje do indilira, da mu javi za . bumo. 
— Jesi ti vidio naroda kako se drži, a? 


— Jaki je narod, kad se složi. 

Ispeše se na Koprivnu. — Tu ćemo počekati, da vidimo, šta će 
inđilir po Blagoju poručiti — reče Rastovčanin. Drvosječe posjedaše 
na čistinu kraj druma, a Rastovčanin se zagleda u vidike naslonjen o 
neku sasušenu bukvu. Bliži se već devetom sahatu, i dan je svijetlo 
smeđ kao konjak. U dolini daleko hukti pilana: pile na gaterima vrišie, 
ciče cirkulari uzdignuto i bučno, uši trese orahasto kotrljanje vagoneta 
i muklo mumljanje balvana na riži. Tu im je umukivao tutanj, tu su 
nestajali visoko cvileći kao jaganjci ili prasići kad ih kolju. Tule 
turbine, klopkaju jednolično transmisije zujeći zadovoljno poput pčela 
" natovarenih peludom: u buci, brujanju i žamoru vrte se ljudi maleni i 
hitri, promiču i opet se vraćaju, kao njihaljke, kao klatna zvona, od- 
mjereno i uravnoteženo. Pilana živi uobičajenim, dnevnim svojim ži- 
votom, strši s dimnjakom od crvene prepečene cigle i izvija se u dimu 
iznad šuma, iznad krajine i obzorja. A svuda su, kao njen irag, krčevine 
i pustoline, svuda povaljena stabla, prorijeđene, olinjale šume, svuda 
kao znak: tužan miris sječe, miris prona oguljenih debala i smola, 
miris ljudskoga znoja. 

S druge strane u drugoj udolini, s prisojne strane ispod gaja, selo 
je Gornji Djedovići, do njega Donji, a uza stranu Ljeskove Vode. 


Sela u Bosni! Raštrkane hrpice potleušica, udžaklice rastavljene 
stotinama metara, od huma do huma od uzvišice do uzvišice, brvnare 
sraštene sa zemljom. O kolje, ispleteno šiblje, izlijepljeno je blato i 
balega, načinjen krov od starih dasaka, u njemu ostavljena rupa za 
dimnjak, u kolju probušena sa svake sirane po jedan ili dva otvorića 
koliko dječja glava (prozori su im to) — eto ti stana, eto ti kuće bo- 
sanskog seljaka. Pod je od utabane zemlje, tavanice niske, ne možeš 
se čestito uspraviti, široko je koliko za dvije konjske dužine, a dugo 
za tri. Taj je prostor opet pregrađen u dva dijela: u jednome je ognji- 
šte s kotlom, verigama i sinijom, drži se mrs ako ga ima, spavaju kokoši 
i pilići, pa i janjci ili krmad, već prema vjeri, a i kućna čeljad; — u 
drugome su srp, kosa, posteljina, ponjave i ćebad: nazivaju ga soba. 
Tu spavaju domaćin i domaćica i djeca koliko ih stane, višak se pre- 
bacuje ognjištu. Sela u Bosni! Iza tih i takvih kućeraka jesu pojate, 
u kojima kunjaju mršavi volići, jadna mala kljusad i sušičave krave: 
blatno, zamazano, smradno, okorjelih stegana od ulijepljene balege, od 

mokraće, u očaju i užasu kao i gospodari njihovi. Do pojata je đubrište 
i nekoliko kvadratnih metara zasađenih lanom ili konopljom, da bi se 
moglo otkati šta platna, pred kućama je desetak šljivinih i 
dva, tri jabukova stabla, uz to naniže petnaestak do dvadeset duluma 
zemlje, i gotovo je. Od toga živi, tim se hrani i odijevaj. Sela u Bosni! 
Zapuštena, nesretna sela, zapušteni, zatucani, od sviju odbačeni i isko- 
rišćavani ljudi. Tu se još ore drvenim plugom, tu se još vjeruje u 
vještice i vukodlake, tu se još mjesto šibica upotrebljuje čakmak i 
kremen. Sela u Bosni! Sela u Bosni! Gdje su te riječi, da vas opišu, gdje 
je taj otrov, taj jad i čemer, da iznesu svu gorku istinu o vama, o tebi, 
Bosno. A eto, zar ima ljepše zemlje od tebe, zar je igdje na svijetu zrak 
tako šuštav i mek u proljeće, zar je igdje zelenije i tiše od tvojih ima- 
stih, ćutljivih šuma. Jesu li još gdje rijeke tako prozirne, tako bistre 
i meke kao tvoje, jesu li još čiji potoci tako srebreni, tako talasavi i 
šumni ko tvoji! Vuk još hoda po tvojim šumama, još štekće lisica, i zec 
se množi, i srna pase tvoje bujne travnjake, medvjed i vepar se zakla- 
njaju, i ti bujaš, Bosno raskošna, u svom rastinju i zvijerima, odjevena 
u odjeću od čunjastih, slatkih brežuljaka, od humova i brdica, od dolina 
i gora, i kud god oko pada, na ljepotu pada, na ćilim bilinski pada. A 
eto, u toj ljepoti, u tim neiskazanim krasotama živi tvoj čovjek gore 
od životinje, jadnije od posljednjeg insekta i kukca. 

Ali Rastovčanin o tome ne misli dok gleda raštrkane udžerice, dok 
gleda pokošene livade i strnjišta, jer to njegovo oko vidi svakodnevno, 
opaža otkada zna za se, pa mu je to posve prirodno i obično: i samog 
ga je bijeda odnjihala, u njoj je odrastao. Radi toga, za nj, u tome da 
se seljak pati i muči, nema ničega neobičnog, jer se muči i surovo živi 
oduvijek i uvijek mu je zlo bilo. Od pamtivijeka je tako, da seljo dirinči 
za druge, pa će tako i ostati, misli Rastovčanin, a ako ćeš dobro da živiš, 
postani gospodin, i sve je u redu. Pa ipak, dok mu se oko zaustavlja na 
gomili pred Beginim gajem, nešto malo splasnuloj od maloprije, na 
njenim licima :isposnički mršavima, osušenima suncem i vremenom, 
mnogobrojnim nedaćama i borbom s prirodom i ljudskim napasnicima, 
Rastovčanina hvata nujnost, štipa ga poput raka. Ta on nju pozna, on 
je razumije, i on je seljačko dijete! Krv krvi njihove! Oni čuvaju 
svoju djedovinu, krošnje svojih stabala, svojih starih hrastova i bukava, 
svoje livade, polja i njive, svoje voćnjake i pašnjake. I nije pitanje 
samo Begina gaja tu. Ne, on je samo površina nečega dubljeg i većeg: 
tradicije, predaje, poštovanja onoga što su uzeli za svetinju i što sim- 
bolizira njihovu vezu za zemlju i za pretke. Pitanje je shvaćanja 
zapravo dvaju vremena, dvaju odijeljenih svjetova: jednog koji sve 
duboko proživljuje, sporo i teško proživljuje, pa zato to, što je stekao, 
životom čuva i ljubomorno drži, svijeta okrenutog unutra i u se, upi- 

jenog poput žilja u tle i duboko u nj ukorijenjenog — drugog: povr- 
šinskog, svega prema vani, zato grubog i ciničkog u težnji za spoljaš- 
njim i promjenljivim, kojemu je lako uzeti svaki oblik, pretvoriti se 
i povesti za onim što mu je najkorisnije i najuspješnije! Svjetova i 
shvaćanja Munira Bajrića i inžinjera Pavkovića. 

To Rastovčanin instinktivno osjeća, tu privrženost zemlji, tu ljubav 
prema svakom pedlju njenom, svakom žitnom klasu, grančici, listu. A 
šta je briga Pavkovića za to, šta ga se tiče. Njemu je glavno lična 
korist, dobitak: obveze prema tvrtki Kosović i drug, kraće nožice bo- 
gatih udavača. Sjekire su i pile stoga tu i Rastovčani, da rade i ruše 
(u krajnjoj liniji uzeto) sami sebe. Zupci se lagašno uvlače oštri i ne- 
umoljivi. 

Sunce porubljuje dotle podnevom vidokrug, zlaćano treperi nježno 
se dotičući osoja i prisoja, grebena i gorskih kosa, ćuvika i bila. Drvo- 
sječe uzeše užinati: komad kukuruze i glavica crnog luka, obilje plju- 
vačke i voda iz čuturica. A taman kad završiše, pojavi se inžinjer 
Pavković s oružnicima. Sunce se blijeskom odbi od njihovih bodova: 
siđoše svi skupa prema gaju. 

— Sad ćemo vidjeti, šta će ti skotovi — bjesni Pavković. 

Svjetina se okuplja i gomila, kao i jutros raste. 

— Đendari! viče netko. 

— Magla. 

— Dim. 

— Nema više šale. 

— Narode — narednik će — koji ti je đavo! 

— Ne damo gaja. 

— Znam ja to, ali Talijan (tako su zvali Malcontija) ima ćage i na 
ćagetu piše da ga može posjeći. 

— Ne tiče se nas nikakvo ćage. 

— Tiče se mene, braćo, jer me je inđilir pozvo' — i narednik 
pokaza na Pavkovića, što je prezrivo gledao (zaštićen čovjek) — da mu 
osiguram sječu, dakle manite se ćorava posla. 

— Svejedno ne damo šjeći, pa gotovo. 

— Vidi, vidi. A znate li vi ljudine šta je zakon? 

— Zaveži jezik. 

— Znamo. 

— E pa kad znate, znate da s njim nema šale. 

— Znamo. 

— Lijepo, ljudine, lijepo. Eto, zakon je uz indilira, pa ako ne 
dadnete milom, dat ćete silom. Hajde onda razilazi se. 

Gomila se razdvaja i redovi rijede. Naredniku igra oko, po kuto- 
vima usnica kupi se smiješak. 

Woo s 


— Hajde, hajde, nitko da mi ni probijeli. Pustite ljude da rade. 

— Da idemo? — pitaju se malodušnici. 

— Mi odosmo — vele drugi. 

— Ne možeš protiv zakona. 

— Ne možeš, vala. 

.—— Vlas' je vlas. 

— Jakako. 

Masa se otopi ko vosak. Osta najposlije sam Munir Bajrić i još 
dvojica-trojica. Narednik pali zadovoljno cigaretu: — Kažem li ja, 
treba samo znati s njima. Evo, nesta ih kao da ih nije nikad ni bilo. 
Hej Munire — podsmjehuje se Bajriću — kupi se i ti, što ćeš tu tako 
star, ni za bajboka ne valjaš. 

— Odoše svi — kaže Munir zlovoljno. 

— Odoše — odgovaraju mu ona dvojica trojica, pa i oni odlaze. 

— E — kima Munir glavom, — prevrtljiva li svijeta danas, pre- 
vrtljiva li mezala vakta. Sad su očas vikali: nek samo dođu đendari, 
branićemo gaj; a čim ih ugledaše, kud koji. Mezala — gladi Munir 
bradu, — ode jadni Bego, pošjekoše ga. 

Izgubi se i on. — Smiri se najposlije stoka — smije se zadovoljno 
Pavković. Oružnici se skloniše na meraju kraj gaja, da pripaze, ne će 
li se seljaci opet povratiti, a Rastovčanin započe sa sječom. Zmijasto 
se svijetle oštri zupci pile, promuklo stenje drvo: kvrcka i sijeva sje- 
kira. Udar, dva, tri, bezbroj, i stabla se ruše s praskom, granama, čvo- 
rovima, lišćem, ruše cjelokupna i teška, grmeći, ništeći sve pred sobom, 
ubijajući u svojoj smrti, da izdahnu povaljena i nemoćna. Otegnuio 
odjekuju uzvici i psovke drvosječa dok se pomiču od stabla do stabla, 
napregnuti i smeđe preplanuli. Bježe pred njima žune i vjeverice, gaj 
se smanjuje, a tragovi krčevina bivaju sve veći. Ništa se ne čuje do 
zuj pila, kresanje grana, i sjekira uravnoteženo kao djetlićev kljun. A 
u ovoj tišini rada neka nevoljkost, neki čudan, nerazumljiv nemir na- 
pregnuito ovija Rastovčanina. Sve mu se čini: one jutrošnje oči, onaj 
sakriveni, kradomični pogled Rizin vreba i sad odnekle iz šume, iz 
krošnji hrastova, iza debala. U svakom mu se šušnju pričinja, na sva- 
kom ga koraku kao slijedi, podmuklo izbija i pretvara se u ružan, 
iskrivljen smiješak nekako naročito podmukao. Pa je Rastovčaninu 
krivo kad ugleda, da se Pavković i žandari spremiše da odu: htio bi 
ih zaustaviti, umoliti da ostanu, da se ne miču, da ga spasu od ove 
glupe, neobjašnjive plašnje, a stid ga je da se čak i pred samim sobom 
rumeni. Zec, prokleti zec. Sili se da misli na druge stvari: na Johanu, 
na njeno jedro kao stvrdnuti snijeg čvrsto tijelo. Miriši joj kosa crna 
kao gar, kestenjava u prelivima, vrana u svijetlu, kao hrastova kora, 
teška i gusta kao katran. 

Sunčani zapad ima boju dozrelih jabuka. Već je čitav sat kako 
su oružnici i Pavković otišli, i ništa se ne događa, a onaj nemir i malo- 
prijašnja plašnja još uvijek ruju po Rastovčaninu. »Još ovo drvo«, 
misli za jedan hrast, koga su upravo počinjali drvosječe piliti, i staje 
na nekoliko koračaja od njega, »pa ćemo za danas završiti«. Pila se 
srebreno svjetluca, cvrkutavo reska. — Oh, podbradak joj je mek kao 
zrela voćka, baršunast kao kajsija. Sunce i sreća. Da li seljaci što spre- 
maju? Sve je ovo mučno, čitav ovaj današnji dan. Pogled joj je umoran 
kao med, ljepljiv. Kad je vjenčam, neka samo pogleda koga. Nadgled- 
nik. Lula kao i u njenog oca. Nešto neobično šuška, nešto kvrcka kao 
u daljini, ne, tu blizu. Gaj je šumio, a vjetra kao da nije bilo. Po tlu, 
po mahovinama, po paprati nešto kao da putuje, nešto nepoznato i 
tajanstveno. Mora da se što događa. Rastovčanin pode korak dva, pa 
stade: tu oko njega je, baš pred njim, nad njim, dešava se, i on ne zna 
šta je. Radnici su bili dopilihi stablo i uzimali sjekiru, da ga obale. 

— Obaraćemo niza stranu. Na lijevo. Tup, tup, tup. 

— Naravnaj. Tup. Tup. 

Stablo se počinje naginjati, prevaljujući se. 

 — Miči desno — povikaše drvosječe na Rastovčanina. 

Ali ih on mije slušao. U nosnice mu ulijeta grk miris paljevine, 
vonj kore i mahovina, vonj popaljenih trava i džbunja. Znao je, znao 
je. Rastovčaninu se činilo, da se onaj teški teret svaljuje na njega i 
kotrlja: to je njegov nemir, to je ova nepodnošljiva napregnutost i 
očekivanje. I ono se ispunilo, ono je tu! Eno gori crvenim jezicima, 
buklja plameno, široko se rasplamsava od Ljeskovih Voda prema Dje- 
dovićima, juri s kuljavim dimovima, klupča se visoko, visoko, suče 
užareno. 

— Gori! — viče netko. 

— Zapališe seljaci gaj. 


— Mičiiii deeesnoooo. 

Uzvici kreštavi, uzvici zabrinuti. Lupaju u bubnjiću, jedan, dva, 
mnoštvo, kao grmljavina, kao zgrada što se ruši nenadano i strjelovito. 

— Kad ne može biti naš, ne će ničiji. | 

— Bolje da izgori, nego da se posiječe. 

— Vako će nam oprostiti Bego i praoci. 

Glasovi se bliže. Drvosječe raštrkavaju. 

Rastovčaninu polutruo panj zape za nogu. Odnekle pripucaše 
puške. Toga trupca nije vidio. Kroz prste su se provlačili veselo odbljesci 
plamenova. Posrnu u mahovinu hladno zelenu. Zemlja se tresla kao u 
toptaju hiljada nogu. U huci, prasku čegrtavih, gizdavih grana što su 
se rušeći lomile klapi ga snažno fijukom repa po ramenu ona riba sa 

jutrošnjeg niza, silnim udarom smota nogu. Otrovna, crna riba sa rač- 
vama, kapljicama lišća. | 

Htio bi da se podigne, da otvori očne kapke, da bježi. Drvo pada 
i snjim pada zadimljeno, prijeteće nebo: strmoglavce se ruši. Po njemu, 
po njemu! Šum ushuktan, pucketav, šum vatre što se bliži, šum ognja 
u vjetru. 

Glasovi odnekle užurbani, zabrinuti. 

— Ugruhalo ga je. 

— Puška ga je prvo ubila, a onda deblo prignječilo. 

— Nije, deblo ga je samo klapulo. 

— Gotov je. 

— Ma još diše. 

— Ništa od njega. 

— Pijevnuo je. 

Prilike nadnesene, ogromne: bakrene u požaru, kopljasto vitke u 
sjeni. Iza njih tama, potpuna, jedina tama. Kroz nju lepršave, ogujene 
zastave. | 

NOVAK SIMIĆ 


JESENJI KORACI 


Crni kišobrani, razapeti ko noć nad gradom, 
crne su slutnje nad glavama ljudi. 


I sve to nestaje u noć, u daljine — 

samo koraci siromaka& pužu tiho pločnikom, 
jer nemaju kuda 

da požure... 


Umoran, tužan, sklopio sam oči. 

Klizi jesen i kaplje po trepavicama... 
O, kako se rasplamsaju u meni božuri 
i proljetne bašte zamirišu u cvatu. 


Klokoću, klokoću kiše jesenje 

u žljebovima 

i zamiče sve za uglom. | 
G. KARLOVČAN 


JUBILEJ 
JEDNOGA LEKSIKOGRAFSKOG RADA 


| Nedavno je izišao 48. svezak »>Rječnika hrvatskoga ili srpskoga jezika«, što 
ga »na svijet izdaje« Jugoslavenska akademija, a »obrađuje T. Maretić.« Taj je 
rječmik već od početka tako udešen, da može zarimati samo stručnjake ili rijetke 
osobite ljubitelje našega jezika, pa mije nikakvo čudo, što su njegovi svesci godine 
i godine izlazili na svijet bez osobita dočekivanja +» pozdrava u našoj književnoj 
kronici. Posljednjih se godina, istina, dr. S. Bosanac obazreo koji put na njihovo 
izlaženje, ali ponajviše pokazujući samo, da se gdjekoji primjer, koji je obrađivaču 
ostao nejasan, može bez teškoće razumjeti. Osim toga je D. Kostić, objavljujući 
46. sv. našega Rječmka u Srpskom književnom glasniku 36 (1932.), 234—7, iznio 
nekoliko, uglavnom, ispravnih napomena, od kojih se neke tiču uređivanja našega 
Rječnika uopće, a neke obrađivanja Maretićeva. Što se tiče uređivanja uopće, tu K. 
napominje, da su potvrde u Rječniku često nepotpune, jer je to »primetno više rečnik 
hrvatskog dela našeg zajedničkog narodnog i, naročito, književnog jezika«, i 
to zato, što su srpski pisci i stariji (do god. 1880.) i noviji, pa različni rječnici 
štampani kod Srba manje upotrebljem. Građa iz starih spomenika ne prelazi mnogo 
građu Daničikeva »Rječmka iz srp. knjiž. starina«. Ni narodne pjesme (na pr. u 
> Bosanskoj vili«) nisu dovoljno iscrpene. Što se tiče samog Maretićeva redaktorskog 
posla, tu K. ističe Maretićevu radljivost, ali napominje, da »su mu se oči premorile 
korigujući sićani slog«, pa zbog toga umora ima štamparskih pogrešaka ne samo u 
sitnom slogu, nego i u samim naslovima riječi. Ovaj rječnik, veli K., trebalo bi da 
obje naše Akademije smatraju za jednički, pa bi se Maretiću mogao poslati i koji 
pomoćnik iz Beograda. 

Naš je Rječnik, o tome ne može biti ni najmanje sumnje, a to je rekao i sam 
Maretić u svojim »Crticama o rječniku naše akademmje« (god. 1916.), počeo prerano 
izlazati. Ako Kostić ističe, i to opravdano, da za naš Rječnik nisu upotrebljeni. svi 
srpski izvori, koje bi trebalo upotrebisti, onda možemo i mi kazati, da taj Rječnik 
nije dosta ni hrvatska, jer je njegov prvi redaktor prezreo hrvatske kaj- 
kavske pisce, i to sve, osim kajkavskih leksikografa, a njegova pogreška nije ni 
poslije popravljena. 

Prema onom, što sam na početku ovoga članka rekao, mogao bi i ovaj naj- 
noviji 48. svezak Rječnika izaći na svijet mirno, bez osobite objave, i otići na policu 
k svojim starijim drugovima, pogotovu, kad ne nosi na svome čelu ni jednoga broja, 
s kojim se vežu kakvi jubileji. Što se nije ipak tako dogodilo, jer ja evo objavljujem 
publici njegov dolazak, to je zato, što je i s njim vezan jedan jubilej, koji se iz 
njegova broja: ne widi, a koji je, — uvjeren sam —, i pored tohikih drugih jubileja 
vrijedno i potrebno otkriti. Njime je obilježen doista znatan jubilej, ali ne izla- 
ženja, nego kod nas neobičnog rada. Evo u čemu je taj jubilej. Od dosa- 
dašnjih 48 svezaka Maretić je obradio -22, i svojim je posljednjim sveskom završio 
svoj petitom toga golemoga djela, od koga je dosad od god. 1880. izašlo pot- 
punih IO tomova. Sa tih pet tomova velikog leksitkonskog formata po sa 960 strana 
svršio je Maretić zaista golem posao: 300 štampanih araka, u spomenutom velikom 
formatu! No ja ću biti posve tačan, pa ću reći, da broj strana, što ih je Marqtić 
obradio; ne iznosi 960 X. 5 = 4800, nego 4781, jer 19 strana u VI. tomu otpada 
na Budmanija. Tačan pregled golemoga posla oko obrađivanja našega Rječnika upravo 

je ovakav: prvi obrađivač Daničić dospio je do13. novembra 1882. obradsti svega 
IOI6 strana (od riječi a do čobo); njegov nasljednik Matija Valjavec obradio je 
107 strana (od riječi čoga do cuzžiti), a Valjavčev nasljednik Petar Budmani za 24 
godine rada 4176 strana (od riječi da do maslinski). Prema tome je Maretić, koji je 
obradio 4781 stranu (od riječi maslo do predivast), odvojio daleko i od Budmanija. 
On je i po godinama rada pretekao Budmanija, jer je, preuzevši redakciju poslije 
njega pod kraj god. 1907. i svršivši svoj posljednji svezak god. 1933., navršio već tada 
punih 26 redaktorskih godina. Kad se zna, da je Maretić za tih 26 godina pored 
rada oko Rječnika posvršavao i dosta drugih književmh posala, od kojih je za nauku 
najznatnije drugo »popravljeno« izdanje njegove »OGramatike i stilistike« (1931), 
onda zaslužuje, da se pohvali već zbog svoje neobične volje za poslom, koja nije 
ni u njegovoj 80. godini života oslabila. Tko zna, — a to pravo zna samo nekoliko 
ljudi —, što je sve posao redaktora našeg Rječnika, taj će se možda i čuditi, što ima 
čovjek, kojeg takav posao ni poslije jedne četvrti vijeka ne odbija. Jer treba znati, 
da redaktor našeg Rječnika ima i odviše težačkog rada, koji zaustavlja i slabi inte- 
. lektualni. Drugdje se u ovakovu poslu provodi savjesna dioba rada, a redaktor 
“našega Rječnika i ekscerpira pomalo, da i ne spominjem, da sam svršava sve ko- 
rekture. Drugdje se u skupu i o samim riječima raspravlja. Tako na pr. francuske 
novine izvješćujući o sjednici Francuske akademije, koja je bila 15. februara, pišu: 
»Sjednica se bavila samo poslovima oko Rječnika od riječi reflecteur do riječi 
regagner« (te riječi zauzimaju u Adamovićevu rječniku nešto više od jedne strane) 
(v. Journal des Debats 17. II. 1934). 

Prema tome se ne smijemo čuditi, što u našem Rječniku pored drugih nedostataka 
nalazimo i štamparskih pogrešaka doista mnogo više, nego što bi ih u takome djelu 
smjelo biti. Ima ih previše i u ovom posljednjem svesku, koji me je potakao na ove 
retke, i to ne samo u sitnom slogu, nego i na samom čelu odjeljaka i u tumačenju 
pojedinih riječi.1) 

Naš Rječnik, premda se u njemu navodi i etimologija riječi, nije etimolo- 
gijski, pa je zato za nj dosta, da se uhvati pravo značenje pojedinih riječi. Stoga 
se redaktoru i ne može zamjeriti, ako kaže, da je postanje koje riječi »tamno«, kad 


1) Isporedi na pr.: 
Povaditi se, povadim se mjesto povaditi se, povadim se; — povijač, povijača 
mj.... povijaća; — poviljeti, povilim mj.... povilim; — povlašćivati, povlašćujem 


mj.. . povlašćujem = Bovodljivac, povodljaca mj.... povodljivca; — povraćalac, 
povračaoca mj. Povraćaoca; — povraćčnje mj. povraččnje; — pozadijčvati, pozađi- 
jevam mj.... pozadijevim; — pozbacivati, pozbicujem mj.... pozbdcujem; — po- 


zirak, pozirka mj.... pozirka; — poznojiti se, poznojim se mj. poznojiti se, poznojim 
$€; — pozorljiv.... govori se (s naznačenim akcentom) u Lici, a akcenta nema; — 
bozvččati, Pozvččiin mj. pozvečim; — požiljak, poziljka mj... . požiljka; — požudjeti, 
požudim mj... . požudim; — Pracište mj. Prčćište; —  prčćnak mj. pračnjak; — Pra- 
hovo mj. Prčdhovo; — prčkatur mj. prakatir; — pram, prčma mj. pram ...; — 
prasčnce, prasenca... mj. prasćnce, prasćnca; — praščić mj. proščić; — praviti, 
brđvim mj. Prčviti...,; — pranoćesa mj. praznoćesa; — praznoruk mj. praznoruk; 
= pPriznoslov ... onaj, koji praznoslavi mj.... praznoslovi; — prečutjeti, prećutim 
Mj... Brećutim; — prčdikovati, prčdikujem mj.... prčdikujčm; — Predislavic mj. 
Prediglavić — i još koja. 


s 

njezino postanje nije doista nigdje protumačeno. No u našem se Rječniku počesto i 
uz riječi, koje su drugdje već dovoljno protumačene, može čitati da im je »postanje 
tamno«<. Ja ću, ostajući i ovdje kod ovoga posljednjega sveska, spomenuti samo koji 
primjer iz njega. Tako na pr. uz riječ pozder (pazder) t. j. »ona, što otpada od lana 
i konoplje, kad se nabijac veli Maretić: »Bxe postalo od poz-der, ali ni prvi ni drugi 
dso nije jasan.« No ta je riječ posve pouzdano protumačena u Miklošićevu EWtb. 
str. 4Ib kao složenica od prefiksa poz- (paz-) i der-, koje nalazimo u glagolu derati, 
i kao takva dobro pristaje kao naziv za otpatke pri obrađivanju lana ili konoplje 
(Werg, Hede, Schabe, Achehn von Flachs itd.). Riječ se ta i u Bernekerovu EWtb. 
I, 186 tumači tako. — Uz riječ praća čitamo: »Nalazi se i u jeziku slovenskom 
(prača), u bugarskom (praštva), u rus. (prašća)!) i u polj. (?roca), ai u drugim 
indoevrop. jezicima ne nalazi se ništa, što bi postanjem i značenjem odgovaralo.« No 
sasvim je pouzdano, da naša riječ postaje od nekadašnje * port'a, gdje por- pripada ko- 
nijenu sa značenjem »udaratic (istoga je postanja i naš glag. prati — perem), a -ta 
(u nas -ća) je nastavak kao na pr. u riječi obuća. Od istoga korijena por- s drugim 
formantom (nastavkom) # postala je nekad imenica *porks istoga ili sličnoga značenja ; 
ispor. na pr. češ. prak, polj. prok, rus. porok štd. Riječi od korijena per- vrlo je mnogo 
u pojedimim indoevr. jezicima. — Uz riječ pramen (nekad *gormy, t. j. korijen por» 
i nastavak -my), navode se paralele iz ostalih slavenskih jezika, ali nije opravdano 
reći: »u drugim indoevr. jezicima (čini se) nema ništa što bi etimologijom odgova- 
ralo«, jer korijen te riječi nije tako izoliran. — Za našu riječ praporac kaže Maretić 
da »se ne nalazi ni u jednom drugom slav. jeziku«, no naša riječ, koja je deminutiv 
od nekadašnje *?orporz sa značenjem »Fahne« i »Schelle« ima rodica i u ostalin: 
slav. jezicima. — Uz riječ požup ,crkvenjak, sakristan', koju je zabilježio Daničić u 
»Fužinama«, čitamo »postanje tamno«, no ta je riječ obična i drugdje među čakav- 
cima (bilježi je i Parčić u svome Rječniku), a dolazi i u obličju podžup, koje je sta- 
rije, ali ga u našem Rječniku nema, premda ga nalazimo već za stare hrv. narodne 
dinastije u latiniziranom ruhu podiuppus (v. Rački, Docum. ind. i u Mažuranićevim 
>» Prinosima . . .« 969), samo je današnje značenje te riječi niže, kao što i današnji 
župnik stoji ispod nekadašnjega župana. -— Dovoditi postanje i značenje imena grada 
Prag u svezu s riječju prag, kako Maretić čim, nije moguće: češko ime Praha ne 
postaje od nekadašnjega *Porga, kako bi bilo po tome tumačenju, jer srag postaje od 
*0rg2, nego je bilo od iskona Praga, kako svjedoči i poljska varšavska Praga (ne 
>Proga« prema prog 'prag'). Naziv Praga razvitkom svoga značenja odgovara na- 
šemu Požega, t. j. mjesto izgrađeno na zemljištu dobivenu paljenjem šume. — Kad 
sam već spomenuo Požegu, onda ću reći i ta, da od Požega postaje i naše prezime (u 
Rječniku »nejasna postanja«) Požgaj, od XVII. vijeka. To prezime dolazi i u obličju 
Požegaj, kojega nema u Rječniku, a oba su obličja potvrđena i prije 17. V.; ispor. 
na pr. Posegaj Johannes iz god. 1506. (v. Tkalčić, Mon. Zagr. XI, index), Posegay 
Marcus iz god. 1509. (v. 0. c.), Stephanus Posgay iz god. 1542. (v. Mon. zagr. XII, 
index), Paulus Posgay iz god. 1557 (v. 0. c.). Naše Pož(e)gaj upravo je madžarski 
naziv Pozsegai (Pozsegay) mjesto našega Požežanin (ispor. i naše prezime Poze- 


1) To je riječ uzeta iz crkvenoslov. jezika, jer bi njezino pravo rusko obličje 
bilo * poroča. 


194 HRVATSKA REVIJA 
m m i 


žanac). Takva madžarska prezimena na -aš (-ay) posve su obična. — Kod riječi Prag 
piše Maretić, da mu nije poznato, zašto se govori »Zlatni Prag«. Dosta bi bilo, da je 
rekao, da i Česi govore »Zlata Praha«, a posao je čeških leksikografa da tumače taj 
epitet, nastao po svoj prilici zbog mnogih pozlaćenih kupola, koje su dale i naziv Praha 
stoučžatd (= sa 100 tornjeva). Kad Kolar Kremlju u »zlatoglavoje Moskvi (ispor. 
rus. Moskva, zolotyja makovki) daje epitet »zlatovčžny«, onda bi taj epitet mogao 
pristati i gradu Pragu. — Za riječ povodac, samo s jednom potvrdom iz 15. v., veli 
Maretić da je »neznana značenja«. U Mažuramćevim »Prinosima« rečeno joj je 
dobro značenje. Tako se d za riječ predavac veli »riječ tamna značenja i postanja; 
samo u jednoj knjizi«, a treba reći, da je ta riječ sa značenjem »prebjeg« obična u 
starije vrijeme, pa je dobro protumačena i u Mažuranićevim »Prinosima«. — Za 
riječ povor “hrtenica' dobro je postavljen korijen ver, i Maretić navodi još nekoliko 
riječi, koje postaju od njega, dodajući: »ali obrađivač rječnika ne može naći svezu u 
značenju tih riječi s riječju povor«, a kod riječi povorka, koju izvodi od istoga ko- 
rijena, dodaje: »razvitak je značenja nejasan kao i dijelu vor u govor«. Korijenu 
ver je osnovno značenje »nizatic, koje se vidi u veriga, upravo: niz kolutova ; ispor. 
i rus. riječ verenica dug niz (kola, gusaka i dr.)' i litavske riječi: pavarg i vord 
s istim značenjem. Prema tome povor “hrtenica' je upravo: niz hrteničkih članaka, pa 
se zato prema jednakoj predodžbi zove i žraliješ (otud u našim knjigama pogrešno 
izvedene riječi »kralježak«, »kralježnica« štd.), kako se zovu i brojanice (v. u ARj.). 
O značenju spomenutoga korijena ver v. i u Trautmanna Bakisch-Slavisches Worter- 
buch (1923.) 351/2. 


Ima gdjegdje nedostataka, jer je i sam obrađivač pogriješio. Tako se uz go- 
zdmrcati “zamrknuti jedan za drugim' navodi potvrda iz Njegoševa Gor. vijen.: Što 
razgovor kakav ne počnete, no pospaste i pozamrcaste! Za značenje toga glagola u 
tome primjeru veli Maretić: »kao da je nagoditi se«. To su stihovi 715—716, i u 
savezu s onim, što je naprijed u pjesmi, značenje »nagoditi se« nikako ne pristaje. 
Komentator_»Gor. vijenca« Rešetar ne tumači spomenutih stihova, nego samo u 
Rječniku meće: pozamrcati, jedan za drugijem zamrknuti, t. j. biti zatečen od mraka 
(napolja ili na putu). Ljubiša u izdanju god. 1868. tumači taj glagol značenjem 
»okasniti se do mraka«. U prozi bi se ti stihovi mogli reći ovako: Što ne govorite, 
nego šutite, kao da ste svi redom zaspali i svi se u mraku izgubili! — Pored v. pf. 
povjediti meće Maretić v. impf. povijedati veleći: >Kašto se upotrebljava kao pf. 
glagol..., a počesto se ne može razabrati, uzima li se povijedati u službi impf. ili 
pf. glagola.« Ovo je pogrešno, jer je glagol govijedati uvijek imperfektivan, a povje- 
dati je uvijek perfektivan, pa se u čakavskom i kajkavskom dijalektu, gdje su ti gla- 
goli danas obični, razlikuju dobro akcentom, jer je: govedšti impf., a povčdati pf., a 
prema toj razlici govore se i drugi složeni, na pr. dopovčdšti i dopovčdati, (i)spove- 
dati i (i)spovčdati, napovčditi i napovčdati i dr., ali se to iz našega Rječnika ne vidi. 
— Kad sam već u kajkavskom dijalektu, onda ću spomenuti, da bi se kod adv. predi, 
koji se u Rječniku slabo potvrđuje, moglo reći, da je u tom dijalektu predi ili prćde 
u značenju »prije, prvo« posve obično (ispor. na pr.: sreča vaša, da ste vi ne predi 
povedali neg sem vas donesla sim, drugač bi bila vas obadva vtopila, kajti predi neku- 
liko stotin let prejde neg 'do dojde. Valjavec, Pripov. 161). — Dobro se postavlja 
glagol povinuti “pokoriti' s potvrdama iz starih spomenika, u koje je moglo ući iz 

crkvenoslov. jezika, ali se pogrešno meće i: poviniti se, povinim se, pf. pokoriti se — 
»samo u primjeru: Povini se Gospodeve i moli (iz lat. subdito esto Domino, .. psal. 
36, 7)« iz Budinića. Glagola poviniti se nema, a imperativ »povini se« u Budinićevu 
primjeru postaje prema inf. povinuti se (ispor. pogini: poginuti), pa je prema tome 
i taj primjer trebalo metnuti pod povinuti. U Budinića govini se preuzeto je iz 
crkvenoslov. jezika, jer i u staroslov. prijevodu u tome ps. čitamo: povini se ... (na pr. 
u Sia. ps.), koje je imper. od povinoti se, a ne od fPoviniš se. — Čitamo: ,pfram,m.i 
f. štogod vrlo malo, vrlo sitno i neznatno, malenkost, sitnica. Ne osta ni grami toj 
vojsci Medije... Meni da bude najmanji pram od ljubavi tvoje... najmanjši 
pram... jedan pram... ne imam ni pram stupe ...« s dodatkom »postanje tamno«. 
Tu je ponajpnije pogrešno postavljeno pram, m. i f.; iz navedenih se primjera ne 
može potvrditi, da bi imenica pram bila i ženskoga roda, jer valja znati, da je grami 
u prvom primjeru nom. sg. mjesto mlađega pramen .(kao kami pored mlađega kamen). 
Za to se starije obličje spominje dalje na svome mjestu i jedina potvrda iz Bara- 
kovića. Prema tome je i postanje i značenje riječi pram posve jasno, jer se pramen 
(v. o postanju te riječi naprijed) može vrlo lako uzeti u značenju »malo, sitnica«, 
kako se govori u istom značenju i dlaka (ispor. ni za dlaku), was i dr. — Za glagol 
pratiti navodi se najstarija pouzdana potvrda iz 15. v. Naš ga Rječnik ne zna pro- 
tumačiti, ali je baš zato trebalo spomenuti, da je složen ispratiti potvrđen već u prvoj 
poli 13. v., kako se vidi u Rječniku kod te riječi. | | 
Spomenut ću i to, da je gdjekojim riječima postavljen i očevidno pogrešan 
akcenat ; ispor. na pr. »povećati, povećam (biće takav akc.) «, a može biti samo: povč- 
ćati, povčćam (kao okrdćati, okraćam); povoljiti mj. povoljiti (ispor. zadovoljiti) ; 
prčsak mj. prasak i dr. Takva akcenatska pogreška smeta u krivom refleksu nekadaš- 
njega č u riječi poždrijebati mj. pozdrčbati, gdje se Maretić poveo za zdrijebati, 
kako se često pogrešno piše mj. ždrčbati. Tako Maretić akcentuje i prččanin, no ja 
dosad nisam ni od koga čuo drukčije nego prečanin ili prijččanin. Za akcenat riječi 
povoj, gen. povoja, kaže Maretić da je prema Vukovu, »ali po Hrvatskoj se govori 
povoj (gen. povoja) .. .« To je istina, ali se jednaka razlika drugdje (na pr. kod 
povod) ne spomije. Za | | 
. No ja nisam nakanio da ovdje nanižem sve svoje ovakve napomene. Ja sam 
ih htio iznijeti samo toliko, koliko mislim da je dosta, da se vidi, da ja posao prof. 
Maretića, zbog koga mu i u ovom članku želim posvjedočiti najveće poštovanje, kri- 
tički rasuđujem: zato i moja pohvala može imati veće opravdanje. Jer treba da 
javno kažem, da ne znam kod nas nikoga drugoga, koji bi kao obrađivač Rječnika 
u jednakim prilikama dotle i tako dotjerao, dokle je i kako je Maretić. 


Ja sam na početku ovoga članka rekao, da je naš Rječnik udešen za rijetke 
ljubstelje jezika, no sasvim bi krivo bilo misliti, da njegov završetak ili bar brže 
izlaženje ne bi bilo vrlo korisno za naš književni jezik uopće. Iako je naš Rječnik 
u najvećem dijelu historijski, on bi, da je gotov, mogao utvrditi štošta, što je u našem 
današnjem jeziku nesigurno. Ja ću i tu njegovu korist osvijetliti kojim primjerom 
ostajući i ovdje kod samoga Maretića. God. 1924. izdao je Maretić svoj antibarbarus 
>Hrv. ili srp. jezični savjetnik«. Samo je po sebi jasno, da se Maretić pišući tu knjigu 
koristio i našim _Rječnikom, koliko je dotad (do početka slova 7) bio gotov. Da je 
tada Maretić imao već gotov naš Rječnik, drukčije bi nas gdjegdje i njegov »Sa- 

vjetmk« svjetovao. Ja sam zbog nekoliko »savjetac iza riječi papstvo, uz koju se u 
I. dijelu posljednji put citira naš ARj., zagledao u njegove sveske, koji su poslije 
toga izašli, pa ću i iz toga ogledanja iznijeti nekoliko bilježaka. Na str. 84. osuđuje 
Maretić pridjev pariški od Pariz, ali sam poslije, dotjeravši u poslu oko Rječnika do 
te riječi, u » Dodacima i popravcima« na str. 204. mijenja svoje mišljenje pozivajući 
se na ARj. — U _Jez. savj. uči Maretić da pitati prema Ivekoviću i starim rječni- 
cima znači samo »hraniti«, i zato taj glagol nije dobro uzimati u značenju »toviti«. 
No u ARj. IX, 898a potvrđuje se taj glagol u značenju »toviti«, osim iz Šuleka i 
Popovića, iz Belostenca i Jambrešića, i još iz Marulića, Proroka, Kanižlića i mlađega 
Reljkovića. — U Jez. savj. plah ne valja u značenju »plašljiv«, a u ARj. IX, 942/3 
ima obilje potvrda za to značenje. — U Jez. savj. hoče Maretić, da se riječ podnožje 
upotrebljava samo u značenju »klupčica«, a ne i u značenju »podgorjec, no ovo je 
značenje u ARj. X, 290b potvrđeno već iz Domentijana. — U Jez. savj. veli Ma- 
retić, da riječ pogibao ne dolazi u značenju »Gefahr«, nego samo u značenju »Unter- 
gang, t. j. propast«, a u ARj. X, 374/5 ima potvrda za prvo značenje iz Badrića, 
Banovca, Filipovića, Kneževića, Kačića i dr. — U Jez. savj. se kaže, da riječ porod 
nema značenja »Geburt, t. j. kad se tko rodi« ni u narodnom ni u starijem 
jeziku, pa zato nije dobro na pr. te i te godine od poroda Hristova, nego treba reći: 
od rođenja Hristova. U ARj. X, 866 ima obilje potvrda za značenje »rođenje« ; 
ispor. na pr.: od poroda našega gospodina Jezusa Krsta 1454. Mon. serb. Na dva- 
deset i prvi dan februara, leta od poroda Božjega tisuće pet sat sedamdeset i treto. 
Mon. croat. — U Jez. savj. se kaže, da »nema pravog smisla govoriti... na pr. pet 
po sto, nego je bolje: pet na stog, a iz ARj. IX, 120b i I21a vidimo, da su pet po sto 
govorili već M. Držić, Kašić, Mikalja i dr. 

Završujući ovim napomenama ovaj članak istaći ću još ovo: izdavati ovakve 
rječnike, kakav je naš, golem je i težak posao (evo o izdavanju rječnika Srpske kr. 
akademije otvorila se čitava anketa), i zato IO tomova Rječnika naše Akademije 
ostaje veliko djelo i onda, kad bi bilo i manje savršeno, nego što je sada, a Maretić 
je, makar tko njegov posao hvalio i manje nego ja, zauzeo zacijelo već sada časno 
mjesto među našim leksikografima. No ja mu pored svega toga i u 80. godini njegova 
vijeka od srca želim, da godinama i radom odmakne što dalje ispred svih svojih drugova- 
leksikografa. 


STJ. IVŠIĆ 


RASTOCI 


Milo Urban: »Živi bič«. (I. Izgubljene ruke. — 11. Adam Hlavaj.) — Zabavna biblioteka 550 — 551 


Slovačko selo Rastoci za vrijeme rata. U sklopu šumovitih karpatskih planina, 
daleko od frcnte i grada, daleko i od gradske civilizacije. U takvim krajevima, daleko 
za božjim leđima, živi čovjek u mnogom pogledu još i danas životom svojih otaca od 
tisuću godina unatrag: životom, koji je sam sebi svrhom. >U bjesnilu bijelog elementa 
(snježne vijavice), u visini više od tisuću metara, osjećao je Hlavaj, kako se u njemu 
propeo onaj priprosti čovjek, kojemu za život nije trebalo posebnih ciljeva i koji je 
živio samo zato, da živi, i živio je veselo«. (II. 56.). Za te ljude postoji samo sunce i 
zemlja, njihov život i ono, što im je za taj život neophodno potrebno, a sve drugo, pa 
i >politika i cijelo kaputaštvo sa svim svojim odnošajima i zagraničnim problemima« 
za njih je samo »pljeva i besmislica« (II. 140.), >brbljanje o svrakama na kolcu i plju- 
vanje u zrak« (Il. 149.). I tako ti ljudi silne kičme iz pokoljenja u pokoljenje samo 
ruju i prevrću zemlju, kine se i pate, da od nje, vječne, ali škrte hraniteljke, silom 
iznude koru hljeba (I. 41.). Mučno žive, svakojako žive, ali ipak — žive. Ni kao anđeli, 
ni kao vrazi, već kao ljudi. Sa svim slaboćama i vrlinama čovjeka pozemljara, kakav 
je on bio od iskona, pa će u glavnim crtama i dalje ostati. Dok bude svijeta i vijeka. 

A ipak ti ljudi ne živu kao divljaci. Imaju >svoje kuće i svoje žene, s kojima 
rađaju buduća pokoljenja«. (H. 149.). Imaju i svoju ]Jstinu, »koja nije natrpana u 
knjige, sređena u oštre kristale rečenica i označena gordim imenom zakona. Njihova 
je :stina u njima, u njihovu životu, u krvi, u mišicama, u golemom toku pokoljenja, 
koja ispunjavaju vjekove. Njihove istine ne propovijedaju apostoli velikim riječima, 
već ona s njima živi, s njima i umire: zapravo samo proniče zemlju, da opet pro- 
plamsa u njihovoj djeci, u tome velikom i odvažnom izdanku života«. (lI. 100.). Tu je 
istinu i mladi štefan ličik nosio u svojoj duši »jednostavnu i čistu kao potok. Nije na njoj 
bilo nikakvih ukrasnih krpa. Illčik ju je vidio, kad je kosio na visoravni, napisanu 
sunčanim svjetlom u zraku; vidio ju je, kako raste iz zemlje, kad je noću u Hliniku 
pasao konje. Po toj istini naraslo je u Piljskoj planini tisuću drveta; pećine, njom 
upravljane, rušile su se u doline; ona je uspavljivala ptice na drveću, a kad je došla 
bura, te grom udario u jelu, ona ga je vodila«. (I. 1553.). Tu istinu, to božanstvo, »nosi 
u duši« i hrvatski seljak Toma Rastović, čuje tu istinu i osjeća je »na svakom koraku: 
ij u cvrkutu ptice, i u šuštanju trave i lišća, i u svijetloj traci sunčanoj i u suzi mate- 
rinoj ispod oka. A majviše u svojim jadnim prsima. Samo zato i može da sve ono pod- 
nese, što ga je stiglo. A podnijet će i više, ako ustreba«. (Andrija Kovačević: Kri- 
jes. 256.). 

To znači imati svoju religiju, koja je organski izdanak samoga života, imati 
svoju dušu. Dušu, koja dolazi do izražaja u svakoj emanaciji toga božanstva Života: 
u misli i riječi, u tuzi i radosti, u priči i pjesmi, u tkivu i vezivu. A to znači imati 
svoju uljudbu, svoju kulturu. I zaista: dosta je pogledati samo onu silnu sliku šezde- 
setgodičnjega slovačkog seljaka na omotnoj strani druge knjige Urbanova Živoga biča. 
Sve je na tome čovjeku njegovo: od one lanene košulje i na prsima našivenog prsluka, 
pa do glinene lule u zubima. I da mu plitkoumni fotograf nije u glomazne i žuljave 
ruke podmetnuo onu knjižurinu, u koju on međutim i ne gleda, savršeno bi se doimao 
kao kakav planinski suveren, odvaljen i isklesan od karpatske stijene. Vladarska nje- 
gova znamenja nisu ni kruna, ni žezlo, ni mač, nego onaj orlovski, daleki pogled, jasno, 
otvoreno čelo i teške, izrađene ruke, po kojima je prva knjiga dobila i svoj podnaslov. 


Da, — te ruke i ta podvaljena knjiga! Knjiga, puna tuđe mudrosti, ponajviše 
takve, te nema nikakve veze ni s njegovom dušom, ni s njegovim teškim životom. 
Nespretno je drži u glomaznim rukama pred sobom kao tuđe nezakonsko dijete, što 
su mu ga podvaliti, ili kao krhku i besmislenu dječju igračku, pa gleda preko nje u 
daljinu, kao da začuđen pita: 


198 HRVATSKA REVIJA 
= 


— A što ste mi to dali? šta će to meni?! 

Jer ta podvaljena knjiga, što je čitavu ovu lijepu sliku tako nemilo nakazila, 
zaista se čini samo kao vidljivo znamenje strašne njegove Kalvarije. Iako su naime 
Rastoci daleko, vrlo daleko od grada, ipak je grad, taj golemi nametnik, sa svojom 
strahovitom >»organizacijom za iscrpljivanje njihovih sila« (H. 140.), kao kakav golem 
kukac ispružio svoja ticala i do njih. Ispružio, pa sisa zdrave njihove sokove, a za 
uzvrat im uštrcava svoju civilizaciju s raznim >apstrakinim znanostima, koje nemaju 
nikakova praktičnog odnošaja s njima i s njihovim najosnovnijim životom« (II. 140.). 
>Prosvjećuje« ih, daje im >obrazovanje, koje vodi k slijepoj poslušnosti; obrazovanje, 
koje se daje stoci, kad je učimo jaram vući«; daje im »kulturu, koja jedne oslobađa 
od okova zakona, a druge silom u njima drži«. (II. 178.). Diže im životni standard, t. j. 
vještački im uštrcava sveudilj nove i nove potrebe, i onda im naturava skupe, njima 
dobrim dijelom i sasvim nepotrebne svoje fabrikate, muzući od njih novac, kojega 
oni nemaju, a za prirodni svoj život malo ga i trebaju, pa te trice i kučine plaćaju 
teškim znojem, svojom dušom i postepenom degeneracijom svoga života. Tako su ra- 
dili svi nametnici i izrabljivači tuđe muke od asirskih svećenika i misirskih faraona 
pa do Kolumbovih Španjolaca i današnjih kramara zapadne cvilizacije i njezina kapi- 
talizma, koji »divljacima« Amerike, Afrike, Azije i Indijskog Arhipelaga otimaju 
kaučuk, kokosov orah i datulje, zlato, biser i slonovu kost, dajući im u zamjenu koje- 
kakve bezvrijedne igračke, zrcalca i Šarene krpe, raznobojne pomade od svinjske 
masti i sifilis, a do potrebe i šestopernu kandžiju na gola leđa, ili kuglu iz browninga 
u naivnu glavu. 

Ticala te nemani zovu se u Rastocima: slovački odrod, madžaronski bilježnik Oko- 
licky, šovenski Madžar kapelan Lćtay, oružnik Angyal i trgovac Aron. 

Bilježnik Okolicky pašuje u selu, siluje Evu Hlavajevu, kojoj se muž nalazi na 
bojištu, a pošto ona zatrudni, surovo je odbacuje. 

Madžar Lćtay, >pitomac škole i grada, po cijeloj svojoj strukturi aristokrat« 
(1. 953.), >kao kamen, izišao iz kamena, cvijet iz oranžerije, izrastao pod svodovima 
seminarskih dvorova, rif za mjerenje grijeha, koji nikad nije osjetio bola zarađiva- 
njem hljeba, u kome su askeza i nauke bez krvi ubile svako shvaćanje i čovječnost, 
razbile mu ljudsku dušu« (I. 168.), — zastrašuje selo neminovnom odmazdom za nje- 
gove grijehe. Ali »mrzeći grijeh on upravo mrzi te ljude, koji umjesto duše nose u 
sebi snop od slame«. (I. 130.). 

Oružnik Angyal — kao većina oružnika, trgovac Aron — kao većina seoskih 
kramara. 


Svi oni mrze te ljude, priproste slovačke seljake, smatrajući ih stokom i nekom 
vrsti nižih stvorova bez ikakvih ljudskih prava. (II. 97.) A ipak ih svi od reda — izu- 
zevši župnika Mrvu — svakom prilikom i bez prestanka kljukaju nekakvom »domo- 
vinom«e, njima sasvim tuđom i neshvatljivom, koja od njih traži samo »duboku i bez- 
uvjetnu pokornost pravovjernih« (I. 34.), za koju oni moraju sve žrtvovati, pa i sam 
život, a od koje ta njihova gospoda udobno i bezbrižno žive i »skupljaju salo« (I. 32.). 
I kad oni, priprosti seljaci, toga nikako ne će i ne mogu da shvate i razumiju, Madžar 
Lćtay u čudu se pita: 

— Ta oni imaju religiju, imaju domovinu! Pa zar im to ne dostaje? Što žele 
još? (L 95.) 

— Da, — religija i domovina. A _ kakva to religija i domovina?... O prvoj smo 
već čuli, da to nipošto nije religija kapelana Lćtaya. A domovina? — Evo, kako oni 
o tome režoniraju: 

Mladi Štefan Iičik, dvadesetgodišnji regrut, »nesvijesno je počeo shvaćati, da 
je rat veliko zlo i da je sve ono, što im kapelan Lćtay govori o domovini i neprija- 

teljima, — laž. Za što, za koga će poći ratovati ti muškarci, koji imaju kod kuće krda 
djece? Za domovinu? A gdje je ta domovina? Nitko je nije vidio, nitko osjetio. Ra- 
dili su do iznemoglosti, a domovina im nije pomogla. Nije bilo šta da se metne u usta, 
a domovina im nije dala. Trebalo je platiti porez, nije bilo odakle, ali egzekutori su 
došli, pokupili posljednje, što je bilo, a domovina se nije smilovala. I za tu domovinu 
moraju ići ratovati. Jano Slamen ima, na primjer, mladu ženu, bijelu kao mlijeko, ima 
sinčića, zdrava kao bukovu kladu, ima kuću, gospodarstvo, sve ima, da bude sretan, 
ali domovina pruža za njim svoju ruku. Jano Slamen će poći, jer mora, sa svojim 
žarkim srcem, koje je radosno obuhvaćalo široki, divni svijet; polazi na talijansku 
frontu i tamo domovina zaguši tu veliku njegovu ljubav i od tijela, koje je kipjelo 
životom, učini glupu strvinu«. (I. 22.—23.) 

Bilježnik Okolicky prodere se na seoskoga kneza Vorčiaka: >Glupost! Domo- 
vina treba svako ramel« A ta »odsječeno izgovorena riječ — domovina — izazvala je 
u Vorčiaku predodžbu golema stroja za drobljenje kamenja, ovjenčana aureolom ne- 
taknjivosti, protiv kojega se nije moglo prosvjedovati. Usta se Vorčiaku zamrznu kod 
te riječi i on proguta tešku slinu«. (I. 35.—34.) Drugom prilikom, kad je bilježnik Oko- 
lickY opet >naglasio tu fantastičnu riječ, knez se pogurio i zažmirkao očima kao pas, 
kad nad njim zamahnu bičem«. (I. 113.) 

— Mi smo ratovali za domovinu, — umuje Evin muž Adam Hlavaj, pobjegavši 
s fronte, — za taj golemi jaram, u koji nas je sapeo roj trutova, da mogu bezbrižno 
živjeti od naših žuljeva«. (II. 27.) 

Prilikom rekvizicije stoke jakota Kramar silom se opro uz odobravanje čitavog 
sela. Dolazi istraga i bilježnik ga pita: 

— Tko te je nagovorio, da se opreš vlasti? 

— Nitko, — odgovara Kramar. — Staja je moja i u njoj nema nitko ništa tražiti. 

— To je tražio interes domovine! — otkreše mu Okolicky. 

>Tu je riječ naglasio, no ona je Kramaru ostala ravnodušna kao zrak, ili kakva 
stara, iznošena cipela. Trznuo je ramenima i promrsio kroz zube: 


— Mojim kravama nije domovina davala žderatil!« (I. 73.) 

No »uzalud su se pesti grčile, uzalud škripali zubi, — domovina se morala lju- 
biti makar i uz škripanje zubi«. (I. 65.) 

Mnogi će zacijelo u čudu pitati, šta li to sve skupa ima da znači. A gdjetko će 
se možda tješiti time, da je tako po svoj prilici samo kod Slovaka, za koje je širom 
svijeta poznato, kako ih je nemilo šibao korbač madžarskoga šovinizma. Ali — nije 
tako. Madžarski seljak Pavao Szabo napisao je roman Ljudi (Binoza 1932.), pa i tu 
gazda Ičrčk, čistokrvni Madžar, gotovo istim riječima rezonira o domovini. (161.). A 
bilo to kome pravo ili ne, — slično umuju i naši seljaci. Oni pravi seljaci, kojima je 
— po štefanu Ilčiku — »duša još netaknuta (tuđom) kulturom, nerazbijena geslima; 
duša kao stablo u polju, koje ne poznaje (i ne treba) umjetnoga gnojiva«. (I. 24.) 

Pa šta je to? Je li možda samo surov egoizam jedinice, izvirući iz nagona samo- 
održanja, nedostatak ne samo svakoga altruizma, nego i svakoga dubljeg osjećaja za 
bilo kakvu širu zajednicu, za kolektiv? Nije. Na selu još nikad nijedan prosjak nije 
umro od gladi, ako i samo selo ne umire od toga. Kad seljaku izgori dom, čitavo mu 
selo pomaže izgraditi novo stanje, čitav mu kraj daje, pa često i sam donosi žito, mast, 
platno i dr. A kad čitavom selu, ili možda i čitavom kraju zaprijeti kakva elementarna 
nesreća (požar, poplava), onda tek treba vidjeti, kako u međusobnoj pomoći djelo- 
tvorno dolazi do izražaja onaj duboko zapretani osjećaj za zajednicu, za kolektiv. 
Samo treba da bude zaista jasno i očevidno: ugrožena zajednica, — ugrožen i pojedi- 
nac, i obrnuto. 

No reći će se: — to još uvijek nije domovina. Pa zaista i nije u smislu kape- 
lana Lćtaya, bilježnika Okolickoga i dr. Ali što je onda? Na to pitanje ne može se 
razložno odgovoriti u dvije riječi. Ovdje je međutim dosta, ako se kaže samo ukraiko: 
Nisu ti ljudi ni bez domovine, ni protiv domovine. Što više, — oni je možda jedini 
imaju. Jer nema domovine bez doma, a pravoga doma nema bez zemlje, s kojom i od 
koje čovjek živi, u koju je kroz pokoljenja pustio snažno i duboko korijenje kao 
tisućljetni bor. A takve domove imaju zapravo samo seljaci. Njihova je domovina 
dio njihove >»istine«, njihove religije, možda i nesvijesne, koja je organski izdanak nji- 
hova života, znoja i krvi, sinteza njihovih interesa. A napirlitana i frazerska, namet- 
nička i izrabljivačka »domovina« raznih Lćtaya i Okolickih, na račun koje im »sve 
oduzimaju, počevši od stoke pa do života, a ništa im ne daju osim pustih riječi, fraza 
o ljubavi, o požrtvovnosti, junaštvu i sl.< (II. 25), — ta i takva »domovina«, koju oni 
osjećaju samo kao teret ili korbač na svojim leđima, zaista je daleko od njih i od 
njihovih srdaca. 

Jedini izuzetak od ove seoske gospode — to je dobri i čestiti župnik Mrva. No i 
on je nažalost sasvim negativan i pasivan tip. »Malen, siv, sav oblit suncem, naličio 
je nekom zračnom priviđenju, satkanu od lake pređe svijetla i tame, koja se kao sjena 
razvlačila stepenicama«. (I. 41.). Stara Iičička jada mu se na rat, koji joj je ugrabio 
jedinca sina, a on joj kao neko oduhovljeno čudovište odgovara: 


— Pustite, ličičko, stvari, neka idu svojim tokom. Mi ne ćemo ništa promijeniti 
na njima. Sve se na svijetu određuje i rješava samo od sebe. Kad biste vi, recimo, 
i oslobodili sina iz rata, čak kad biste i sav rat obustavili, oslobodili biste samo sina 
i obustavili biste rat. Stoljetno kolo pošlo bi dalje bez rata, bez vašeg sina, bez nas, 
bez cijeloga svijeta (?!), bez...« (I. 43.—44.). 

Čovjek, koji se svojim meditacijama uzdigao iznad zemaljskoga života i pobje- 
gao od njega. Svetac. No ona ga ne razumije. Jer seljak, koji živi životom krute zbilje, 
drukčije misli. Njemu nije nipošto svejedno, da li će mu to stoljetno kolo samljeti 
brašno za pogaču, ili će mu — polomiti kosti. IIčička nije župniku Mrvi ništa odgo- 
vorila, ali mu je već pred osam godina kratko i zbijeno odgovorio hrvatski seljak 
Toma Rastović: »Lako je biti svecem, kad te drugi hrane«. (Krijes 268.). 

Drugi put, prilikom rekvizicije velikoga crkvenog zvona >Ondreja«, miri taj 
isti fatalistički župnik ljude riječima: 

— Ne zvona, nego srca treba imati, jer tko ima zvono, a nema srca, naliči mlin- 
skom kamenu, koji naprazno melje. Bacite im tu mrtvu mjed pred noge, jer vi ne 
smijete biti sinovi bata, koji razbija gnjatove i od ljudi pravi neprijatelje, nego sinovi 
gorućih srdaca, sinovi svoje zemlje, koja ne ubija, nego rađa«. (I. 144.). 

Lijepe riječi. No oni, ljudi neprestana rada i mučna života, i opet ga ne razu- 
miju i ne mogu ga razumjeti. Zvono Ondrej »razbilo se na tri komada. S njime kao 
da se razbio dio rastočke pobožnosti, kao da je otpao dio rastočke religije«. (I. 146.). 
Zašto? Zato, jer taj »Ondrej« nije za njih bio samo komad mjedi, nego vidljivi simbol 
i jedna od manifestacija njihove istine, njihove religije, koju oni u srcima nose. 

Tako i ovaj jedini simpatični lik med rastočkom »gospodom« djeluje zapravo 
razorno baš kao i bilježnik Okolicky, kapelan Lćtay i drugi. Samo u drugom, nega- 
tivnom smjeru. 

Toliko o idejnoj strani ovoga djela, dok tehničku stranu prepuštam kritičarima 
od zanata. 

Ipak ima u ovome djelu jedna stvar, koja upravo smućuje. A to je — svršetak. 
Kad razjarena i pijana svjetina pljačka Aronovu trgovinu, Adam Hlavaj, da sve to 
što brže dokrajči, uspne se na tavan i potpali krov. Kuća plane, a on gleda, pa se 
nasmije. »Bio je to — svršava autor, — čudnovat smijeh čovjeka, koji je nakon dugih 

patnja ustao, dohvatio rukavicu i dobacio ju smjelom rukom u lice budućnosti, ne da 
bude junak, taj sumnjivi bombon za ljudska usta, nego da postigne ono, što mu je od 
pamtivijeka pripadalo: — slobodu!« 

No kakvu slobodu? Zar samo nacionalnu?... S obzirom na ono, što sam autor 
u predgovoru kaže, da je u ovome djelu iznesena samo »steška i strašna istina, koja 
je bila još nedavno živa realnost«, moralo bi se nažalost zaključiti, da on tu zaista 
misli samo nacionalnu slobodu. A zar ne pomišlja na to, da bi ta vijoglava gospođa 
mogla gospodu Okolicke, Arone i Lćtaye i ne maknuti s njihovih mjesta, pa da — 
samo pod drugom etiketom — i dalje u Rastocima pašuju i >»nabiru salo«? Ako ni 
zašto drugo, a ono već zato, jer je ona — gospođa, a oni su — gospoda... Pa sve ako 
ih i makne, zar će njihova mjesta ostati prazna? Ili će na njih zasjesti možda kakvi 
nacionalni anđeli i sveci-isposnici, koji ne će »nabirati sala«? 

Teško je to vjerovati, pa možda ipak nije tako. Možda autor pod tom slobodom 
zaista misli i nešto drugo: ne samo nacionalnu, nego i socijalnu, ljudsku slobodu i za 
slovačkog seljaka. I ne samo kao Slovaka, nego i čovjeka. Ako je tako, dobro je. Jer 
narodnost u pravom smislu riječi treba da ima ne samo državno-političku, nego u 
prvom redu socijalnu i kulturnu sadržinu. No i u tom slučaju opet se javlja pitanje: 
u čemu je ta sloboda i kako doći do nje? Na to pitanje nije dosad još nitko potpuno 
odgovorio. Ni Marx, ni Lenjin, ni — Matija Gubec. A odgovor se traži. Pa tko će ga 
dati? Zapadne Evropa, ne će i ne može. Pa valjda ni naša braća Česi, ni Slovenci. Jer 
oni pravih sela i seljaka već gotovo i nemaju. To bi dakle u Evropi mogli samo još 
ostali Slaveni. Pa možda i hoće. U umjetničkoj, ili u bilo kojoj drugoj formi. I to će tek 
biti ono pravo i veliko, epohalno i pozitivno djelo. 

Milo Urban mogao bi pekušati. 

ANDRIJA KOVAČEVIĆ 


ANA TRAŽI PRAVDU 


Osobe: Dr. Borski, Grof, Mehaničar, Ana, Tajni savjetnik, Savjetnikova žena (Anini 
roditelji), Baka, Industrijalac, Žena Industrijalca, Bankar, Žena bankara, Šepavi kolporter, 
Stara prosjakinja, Koncipijent, 1. Sobarica, 2. Sobarica. — Mjesto: Industrijski grad. — 
Vrijeme: Sadašnjost. 

Ana, kćerka bogatih roditelja, i Grof prijatelji su radničke klase, a njihov društveni položaj 
i proleterske simpatije čine ih nekim arbitrima između obiju protivničkih fronta. Ana je mlada 
i poletna, a Grof je iskusniji, ali nema moći ni odvažnosti, da Ani pokaže put. Ana je pobjegla 
iz roditeljske kuće, da živi s drom Borskim, koji ju je zaludio sa svojim »socijalnim« idejama. 
No Ana se u njemu razočara. Tobožnji socijalni borac prljavi je advokat, koji oportunistički 
manevrira između radnika i njihovih poslodavaca. Dolazi do otvorenog obračunavanja između 
Ane i Borskoga. Teoretska razmatranja i međusobna optuživanja između Ane i Borskoga pre- 
kida Mehaničar, mladi radnik, koji traži zaštite od »radničkog« advokata: gone ga zbog neke 
tobožnje krađe. a on mora ostati na slobodi bar još jedan dan da pripremi štrajk. Borski ga bru- 
talno tjera iz kuće, a velikodušna Ana počinja tada drugu veliku pogrešku u svom životu: — 
proglašuje Mehaničara svojim ljubavnikom i stane na njegovu stranu, kako bi mu pomogla. 

Strajk je ugušen. Tko je kriv? Industrijalac optužuje advokata Borskog, a ovaj optužuje 
Industrijalca, dočim obojica krive radništvo. Tko je kriv? Nitko i svi. Prema kapitalu i Borski 
je proleter, ali je za Kolportera — kapitalist, kao što je taj isti Kolporter kapitalist u očima 
Stare prosjakinje. — U stanu Aninih roditelja svi su neraspoloženi. Roditelji očajavaju zbog Ane, 
koja je nakon kratkog boravka u roditeljskoj kući otišla Mehaničaru. Njen prijatelj Grof, koji 
je diskretno voli, nije ju spriječio u tom činu, jer nije htio da naruši njihovu sreću. Ali Ana 
nije sretna i ne snalazi se u svojoj novoj okolini. Njeno društvo smatra jedinim ispravnim rješe- 
njem, da se Ana vrati kući. Svi očekuju Grofa, koji je i dalje ostao u vezi s Anom. Dolazi Grof: 
— Ana se vjenčala s Mehaničarom! Opće zgražanje: nitko ne razumije njen postupak. Beskom- 
promisni idealizam i mladenački zanos, koji se ne može zadovoljiti s ničim polovičnim, nego 
traži apsolutno, upiropastit će Anu, koja je tražila pravdu. 


III. ČIN GROF (ide polako do komode, baci šibicu. 
Ostane tamo, naslonjen): Trebalo bi da s njim 
7. Slika govorite... (Živo): Ili, da ja s njim govorim?! 


ANA (gorkim osmijehom): Prekasno... Na- 
kon svega što je bilo, on me ne će i ne može 
razumjeti... Pa ja ni sama ne razumijem sve 
to, što se sa mnom i oko mene zbiva. Pa vi 
me poznajete još kada sam bila dijete... Re- 
cite mi sad, kako je do svega toga došlo... 
Jesam li zla?... 


(Događa se mjesec dana nakon 6. slike u 
stanu Mehaničara. — Skromno uređena pot- 
krovnica. Prilično velik prozor sa željeznim 
rešetkama u lijevoj kosini krova. U sredini 
vrata na stubište. Desno: vraia u kuhinju. Li- 
jevo u kutu komoda, a na njoj radioaparat i 
mnogo knjiga. Pred komodoin mali naslonjač. 
U sredini stol i tri stolca. Na lijevoj strani za- GROF (mirno): Niste, Ano, ali... vi od ži- 


vjesom zastrt alkoven. Desno kraj kuhinjskih  vota tražite — čudesa. 

vrata divan. Sa stropa visi lampa s velikim ANA: Čudesa? 

crvenim sjenilom). GROF: Da. Vi znate, što sam vam uvijek 
GROF (gjedi na divanu). govorio, još onda, kada ste bili kod svojih ro- 


ANA (je stavila crveni stolnjak na sto. Ide _ ditelja i poslije: pomirite se sa životom. Vi 
u kuhinju po tanjure i čaše. Sprema sve za niste pozvani i niste dosta jaki da se upustite 
večeru u dvoje. Onda polako ide do divana i u borbu, koja je slomila tolike ljude, koji eu 
sjedne kraj grofa. Za sve to vrijeme oboje bili mnogo nezadovoljniji i nesretniji od vas 


šute). i koji su s većim pravom mogli tražiti — pro- 
GROF (polako ustaje, pripali cegaretu. Tra- = mjenu, koji su morali početi kidati lancei 
ži pogledom pepeljaru). početi rušiti. Pa ipak su podlegli .. u toj borbi 


ANA (pokaže rukom): Na komodi. po jednom zakonu neminovnosti, koji upra- 








vlja tim poretkom, a tek od vremena do vre- 
mrena — i samo nekima! — pruža mogućnost 
za — uspješnu borbu... Govorim vam kao 
prijatelj... i nadam se da mi ne ćete za- 
mjeriti, što vam govorim riječi, koje su u tom 
času možda okruine... Ne, Ano, vi niste bili 
pozvani da kidate lance i da počnete rušiti... 
I, sjetite se samo, što sam vam uvijek govo- 
rio: ljubav je jača od mržnje. Mislim ljubav, 
koja razumije... 

ANA (odmahne rukom). 

GROF (se osmijehne): Znam, znam, što mi- 
slite... Ali ne, ne mislim ljubav prema bliž- 
njem, nego ljubav — filozofa, čija se mudrost 
katkada sastoji baš u tom, što shvaća... i 
ono najmanje i najsitnije i... najnepravedni- 
je. I onda zna da sačuva svoj mir, da priđe 
svakom čovjeku... sasvim blizu... da uđe u 
njegovo srce... da rastvori njegovo srce i... 
usadi sjeme, koje proklija kao spoznaja: 
budi čovjek! 

ANA (tiho): Pa samo to sam htjela...! 


GROF: Da, Ano, ali da bi se to postiglo, 
treba bezgranično mnogo ljubavi... i jako- 
sti... I treba najprije rastvoriti svoje vlastito 
srce i usaditi u njega volju: biti čovjek... I 
tek onda će vam narasti krila i snaga da bu- 
dete borac... ako ustreba... i ako vam je 
suđeno... Vjerujte mi, Ano, nije to plemeni- 
tost, što vam ja tu govorim, plemenitost rmu- 
čenika ili kukavice, nego — razbor. Uvijek 
sam nastojao; da tu spoznaju provodim u svom 
životu, i gdjegod sam mogao, učinio sam to i 
kod drugih. Koliko puta sam vam govorio o 
tom današnjem društvu, koje se — kao toliko 
puta u historiji — sada opet zaljuljalo. Ali 
društvo je djelo vremena, kako mudro reče 
jedan filozof, i kad prošlost bacite kroz vrata, 
ulazi opet kroz prozor... I svijet ide svojim 
tokom, pa kada pokušaš izmijeniti ga prijeno 
što si promijenio ljudsku prirodu — neiz- 
mijenjena priroda uskrsnut će sve stare 
ustanove potrebe... bolove... nepravde...To 
mislim, Ano, i to sam vam uvijek govorio. I 
kada ste počeli dolaziti k meni po savjet, zar 
vam ja nisam govorio: manje borbe, a više 
ljubavi i razumijevanja! Ustrajati i najprije 
svladati sebe, a onda druge?! (Dulja stanka): 
... Ono malo ljudi, koji su dobri, kao što ste 
vi dobri, ne smiju uludo trošiti svoje osjećaje, 

svoje energije pretvoriti u besplodnu mržnju. 
Pa vi sami ste mi dali pravo! Zar se nismo 
skupa smijali — i smijafi bez mržnje! — onim 
malim imitatorima dvojice ili trojice književ- 
nika, kojima je bilo dano da se bore i koji su 
imal nešto da kažu? — Smijali smo se onim 
imitatorima bez talenta, koji su se kao čičci 
hvatali skutova one dvojice ili trojice pravih 
boraca i htjeli da se prošetaju po suncu nji- 
hove slave? Da, to je danas tako # literaturi, 
ali to je i u životu tako! Socijalna borba nije 
uvijek samo — protest, bučni nastup pred svi- 
jetom, nego može biti svijesni rad čovjeka, 
koji vjeruje, (tiho): da će jednom doći vrije- 
me i revolucija bez krvi. A taj rad oko čo- 
vječnosti, oko promjene ljudske prirode mož- 
da je mnogo teži od bučnih protesta i gromkih 
bojnih zovova... 

ANA (snuždeno): Mislim, da sam dosta te- 
ško morala ispaštati svoju zabludu. O ta go- 
dina s Borskim! Pa vi sami znate, kako sam 
patila, kako sam očajno tražila neki izlaz iz 
tog kruga Borskijevih ljudi... Pa ja sam pro- 
gledala!... Ali možda...? Recite mi, zar to 
nije bilo čovječno i pošteno... kada sam stala 
uz tog čovjeka... uz Ivana... uprkos Bor- 
skom, uprkos društvu, uprkos... 


GROF: I uprkos samoj sebi! Ne; Ano, to 
nije bilo čovječno, ni pošteno, nego nečovječ- 
no i nepošteno... 

ANA (očajno): A to vi meni...?! | 

GROF: Oprostite, Ano, i nemojte me krivo 
shvatiti. Ja vas ne optužujem, ja vas razumi- 
jem, ali... moram vam reći istinu. Iz jedne 
laži bacili ste se u drugu, iz jedne obmane 
skočili ste u drugu. Ne, ne, vi niste krivi, vi 
ste žrtva... svog malog, ludog srca, koje je 
htjelo da obrati ljude, koje je težilo za oslo- 
bođenjem sviju... A niste znali, da najprije 
treba sebe osloboditi... Nečovječno je, ako se 
čovjek: uzalud žrtvuje, i nepošteno je prema 
sebi i drugima!... 

ANA (polako ustaje i još više naglasi): I to 
vi meni govorite? 

GROF (zbunjeno): Ano!? 

ANA (prilazi k njemu, položi mu obje ruke 
na rameha, sasvim tiho): Vi ste me voljeli, 
zar ne? 

GROF (nakon kratke šutnje): Da, Ano. 

ANA: A sada... sada me više ne volite? 

GROF (šuti). 

ANA: Zar mi ne ćete odgovoriti? 

GROF: Ano, vi znate, da vas i sada volim, 
zato i dolazim k vama, jer znam, da vam je 
teško i da se ne snalazite... 

ANA (istim tonom): A prije mjesec dana...? 

GROF (pogleda je). 

ANA: Kada sam odlučila da se vjenčam sa 
Ivanom, pa da tako učinim kraj svim pitanji- 
ma... i sama sebe prisiim da ustrajem — 
kako ste vi rekli — i da izvršim dužnost, koju 
sam sama uzela na sebe...? Prije mjesec 
dana...? Zašto mi onda niste govorili... kao 
danas? 

GROF (skida njene ruke sa sebe. Onda se 
polako stane šetati po sobi, zastane u sredini, 
okrenut njoj leđima). 

ANA (tiho): Pitam vas, zašto onda niste 
govorili? 

GROF (tiho): Bilo je prekasno. 

ANA: Za mene... ili... za vas? 

GROF (okrene se naglo): Za nas oboje. 

ANA (zamišljeno): Možda onda i ne bi bilo 
prekasno... 

GROF (uzbuđeno): Zar ste vi...? Anol... 
pa vi ste znali, da vas volim...! 


ANA: Da, znala sam... I možda sam vas... 
i ja voljela... ali... 

GROF (se naglo okrene): Ali...? 

ANA:... baš zato nisam govorila... (Bol- 
no): Nisam vam htjela nametnuti dužnost... 
da mi se smilujete... 

GROF (živo): Ne govorite tako, Ano... Da, 
bilo je prekasno. Rekao sam to... Ali ne pre- 
kasno zbog vaše prošlosti 


ANA (sasvim tiho): ... I kad prošlost bacite 
kroz vrata, ona opet ulazi kroz prozor... 

GROF: Ne tako, ne, ne! Nisam se bojao 
vaše prošlosti! (Tiho): Bilo je prekasno, jer... 
među nama je već stajao neki drugi čovjek... 
Zar da i njega unesrećim?... (Uvjerljivo): Pa 
vi znate, Ano, da sam uvijek stajao uz vas, 
i ipak sam se držao podaleko, jer nisam htio 
da sputam vašu slobodu, pa da u meni gledate 
zapreku! Sada uviđam: pogriješio sam: Htio 
sam ostati vaš dobar prijatelj, a moja žrtva... 

ANA (živo, radoznalo): Vi ste se dakle žrtvo- 
vali...? 

GROF (šuti). 

ANA (uzvišenim glasom i gorko): A čemu? 


ote 


... Zar sam ja sada sretnija?... Je li moj... 
muž sada sretniji?... Nečovječno je, ako se 
čovjek uzalud žrtvuje, i nepošteno prema sebi 
i drugima!... 

GROF: Ano!... 

ANA: To ste vi rekli. 

GROF: Zar sam mogao drugačije? 

ANA: Zar sam ja onda mogla drugačije? 

GROF: Ano, hoćete li, da ja govorim s Iva- 
nom ? 

ANA: Ne. 

GROF: Ja mu mogu sve reći. | on će me 
razumjeti. Još nije ništa izgubljeno... Još 
nije prekasno. 

ANA (tiho): Prekasno je za nas oboje... 
(Ide k stolu). 

GROF (ide za njom): Mogu li vam pomoći? 

ANA (zamišljeno): Ne znam. 

GROF: Ostajem uz vas, Ano! Ja sam vam 
prijatelj. Treba da odete odavle... Bez mrž- 
nje. U miru. Kući, gdje vas očekuju. Govorit 
ću s Ivanom; on će to shvatiti. 

ANA: Prekasno... 

GROF: Nije! ' 


ANA: ... Za čitav jedan život...! 
GROF: Ne tako, Ano! 


ANA: ... Od kojeg sam očekivala čudesa! 

GROF: Ano, evo vi ste sad progledali, i 
sada... 

ANA (tiho): Kada čovjek po drugi put pro- 
gleda, onda se to zove — razočaranje. 

GROF (sjedne do nje): Ne očajavati! Mir- 
no, pametno misliti... Vratite se kući... To 
nije bijeg... To je... 

ANA (smješka se gorko): Uzmak, samo uz- 
mak, zar ne? 

GROF: Valja se pomiriti sa životom. Ne leži 
sva sreća u pobjedi. 

ANA: Ja sada tražim samo mira... 


GROF: Vratite se kući... Naći ćete i mira 
l 


ANA: Odanle sam pobjegla, jer ga nisam 
našla... (Prijeđe rukom preko čela): Ništa, 
ništa! Treba ustrajati! (Pogleda ga): Tako 
rekoste, zar ne? (Ustane ide prema kuhinji. Za- 
stane, okrene se): Koliko je sati? 

GROF (pogleda na svoju uru): Jedanaest je 
prošlo. 

ANA (ide prema vratima od kuhinje. Ne 
gledajući ga): Moram još nešto urediti... Ivan 
će sada odmah biti tu. 

GROF: Da ga sačekam?... 
njim! 

ANA (ide dalje prema vratima. Ne okrene 
Se): I večeru moram još zgrijati... (Okrene 
se. promijenjenim glasom): Ne. Hvala... Ja 
ću s njim govoriti. 

GROF (ustane i vikne): Ano! 

ANA (sasvim mirno): Da? 

GROF (tiho): Da dođem sutra? 

ANA (obori glavu, rukom preko čela kao da 
razmišlja): Sutra?... Sutra? (Mirno): Da, su- 
tra možete doći. (Odlazi). 

(Grof se šeta po sobi. Onda naglo zastane, 
kao da se nečemu dosjetio. Ide do klinčanice. 
Uzima kaput. Hoće da ga navuče. — Uto se 
čuju koraci na stepenicama. Grof je čas u ne- 
doumici. Onda brzo objesi kaput i opet se 
šeta po sobi. Vrata se otvore. Ulazi) 

MEHANIČAR (umoran. Dolazi s posla. Za- 
stane na pragu. Oamijehne se): Dobar večer! 

GROF: Dobar večer! 

MEHANIČAR: A gdje je Ana? 

GROF: Sprema večeru. 


ANA (otvori vrata, pomoli glavu, veselo): 
Evo me odmah! 

MEHANIČAR (joj domahne rukom): Dobar 
večer, mala moja buržujko! 

ANA: Dobar večer, Ivane. (Nestane iza za- 
tvorenih vrata): 

MEHANIČAR (u neprilici): Pa šta?... Buni 
li se? 

GROF: Tko? 

MEHANIČAR (pokazuje na vrata od kuhi- 
nje). 

GROF (se smješka): Ne buni se nitko, Iva- 
ne. Razgovarali smo samo... 

ANA (nosi jelo): Evo me! (Veselo): K stolu, 
tko je gladan! 

MEHANIČAR: Samo da se malko umijem! 
(Izlazi u kuhinju). 

GROF: Možda bi bilo bolje da ostanem? 

ANA (mirno): čemu? 

GROF: Bojim se... 

ANA (začuđeno): Pa čega? 

GROF (s prigušenim uzbuđenjem): Ano, bo- 
jim se za vas! Bojim se, jer vidim da vi trčite 
u svoju propast. Ano, osvijestite se! Danas ja- 


Govorit ću s 


sno vidim, da vi toga čovjeka ne možete ni- 
kada zavoljeti, da vi hoćete da se žrtvujete za 
ideal, što ga on personificira. Ali vi ne ćete 
pasti žrtvom toga ideala, nego — toga čovje- 
ka! Zaklinjem vas, osvijestite se! 

ANA (nervozno, istim prigušenim glasom): 
Čemu sve to? Sada? Hoću da sama s njim go- 
vorim. Hoću da idem do kraja! 

GROF (uzbuđeno): Doći ću sutra po vas! 

ANA (sasvim mirno): Rekla sam već... su- 
tra — možete doći... 

GROF (uznemireno): Dopustite mi, da sada 
ostanem tu... kod vas!... 

ANA (gleda ga časak i mirno se smješka, 
onda — kao da je prečula njegove posljednje 
riječi — zove): Ivanel... Požuri ee!l... Jelo 
će se ohladiti. 

MEHANIČAR (odgovarajući uz šum vode iz 
kuhinje): Evo me odmah... Ne biste li i vi 
s nama večerali? 

GROF: Ne. Hvala vam, Ivane. Morat ću i 
ja sada polako kući. (Tiho Ani): Moram sutra 
s vama govoriti! 

ANA (mirno): Da, sutra... 

GROF (gleda je sumnjivo i u strahu): Ano, 
zaklinjem vas, umirite se. Sve će se to... 

MEHANIČAR (iza vrata): Evo me! (Otvori 
vrata. Priđe k stolu, tarući ruke): Zar zbilja 
ne ćete s nama? 


GROF: Ne mogu, hvala, Ivane. Žuri mi se. 

MEHANIČAR: Eh, kome se žuri, taj neka 
ide. (ANI): Koliko si opet knjiga danas pro- 
čitala? 

ANA (se smješka). 

GROF (oblači kaput): Laku noć, djeco! Su- 
tra ću opet skočiti do vas! (Pogleda Anu, za- 
tim pruža Mehaničaru ruku): Do viđenja, Iva- 
ne. (Stisne mu ruku). 

MEHANIČAR: Eh, pa laku noć! Ako vam se 
skače, vi samo skočite! Laku noć! 

ANA (pogleda ga, stegne pruženu ruku). 

(Grof ide prema vratima, Ana ga prati. Još 
jedanput stisak ruke). 

GROF: Do viđenja! 

ANA: Laku noć! 

GROF (brzo izađe). 

ANA (se zamišljeno vrati k stolu i sjedne). 

(Večeraju bez riječi. — Mehaničar je zlovo- 
ljan. — Večera je završena). 


eh 


+. = o. m a - 


MEHANIČAR (se nadlaktio i podbočio obje- 
ma rukama glavu, a usto puši cigaretu). 

ANA (sjedi nasuprot njemu, blijeda, izmu- 
čena, s rukama u krilu. — Polako ustaje): Jesi 
li gotov? 

MEHANIČAR (u istom položaju i ne dižući 
glave): Da. 

ANA (posprema suđe i nosi ga u kuhinju. 
Onda se vrati. Stavi pepelnjak na sto. Sjedne): 
lvane... 


MEHANIČAR: Daaaa?... 
ANA _ (tiho): Trebalo bi da... 


svemu tome govorimo... 

MEHANIČAR: O čemu? (Baci čik). 

ANA: Pa ti znaš, šta mislim. 

MEHANIČAR (ustane i uzšeta se po sobi. 
Naglo zastane, okrenut joj leđima): Ne znam. 

ANA: Ne možemo tako dalje... To i sam 
osjećaš... 


MEHANIČAR (naglo se okrene prema njoj, 
mirno, ali odlučno): Slušaj, mala, šta ću ti 
sada reći. Istina je, ja s tobom ne razgovaram 
mnogo, naprosto jer nisam govornik i jer ja 
to ne smatram potrebnim. Ali večeras ću ti 
ponoviti, što sam ti rekao one noći, kada si 
došla k meni i kada si rekla, da me voliš. (Du- 
ga stanka): Ja sam priprost čovjek, i kada sam 
gladan, velim gladan sam, pa ako imam šta 
da (pojedem, pojedem, ako nemam, siežem re- 
men, pa radim dalje... i tako... Je li jasno? 
Kad mi se puši, zapalim cigaretu, a kad mi 
se spava, onda legnem. Kada imam šta da ka- 
žem, onda govorim, a kad nemam, — ne br- 
bljam i šulim. Kad mi je zima, grijem se na 
vatri, a kad nemam peći — a to je često bilo! 
— i\pušem u šake pa se tako ugrijem. Kad mi 
se nešte sviđa, velim: »lijepo je«, a kad mi se 
ne sviđa, velim: »ružno je«, ili: »do vragal« 
— Je li jasno? 

ANA (kima samo glavom). 

MEHANIČAR: E, ead! (polaganije, naglaše- 
nije): Kada nekoga volim, onda mu to kažem i 
pitam ga: »voliš li me i ti?« Ako veli: »ne«, 
onda — kao da nije ništa ni bilo... Da, baš 
tako... No ako veli: »da, i ja te volim« — eh 
onda... to ti je onda...pa to ti je onda... 
ljubav!... Je li jasno? E, sad: ja tebe volim. 
Ti mene voliš. Onda je sasvim jasno, da se mi 
volimo. — Je li tako? No dobro. Idemo da- 
lje... Ja te nisam prisilio da dođeš k meni. 





jedanput o 

Šta više, ja sam se i sam iznenadio, kada si 
stala preda me i onako samo presjekla ko 
grom: »To je moj ljubavsnik!« Bilo ini je čud- 
no, jer ja i nisam bio tvoj ljubavnik. Je li 
tako? — Onda sam opet mislio: Žena traži za- 
štite, pa budući da ja imam i mozga u glavi i 
snage u rukama, odlučio sam: treba je zašti- 
titi... Tim više, što sam znao, da imaš dobro 
srce. Jest, to sam mislio. E, sad: Ti si došla, ti 
si rekla: »volim te«, ti si rekla: »vjenčajmo 
se«. Pa budući da sam te i ja volio, i uvijek 
sve više, ja sam se s tobom oženio i sad si ti 
moja žena! Je li jasno? (Sjedne nasuprot njoj, 
pa će povišenim glasom): A sada te ja pitam, 
u čemu sam pogriješio, čime sam te uvrijedio 
i što sam ti učinio i što ja nisam smio učiniti?! 
To te ja pitam, a ti meni lijepo odgovori, pa 
da oboje znamo, na čemu smo! No mala, hajd', 
sad ću ja tebe slušati! 


ANA (ne zna, kako da mu na sve to odgo- 
vori i čime da počne. Ustaje izmučeno, prođe 
sobom, opet sjedne, onda zaplače). 

MEHANIČAR (dobrostivo): Pa nemoj tako, 
mala!... Priznajem, ja onako... malko gru- 
bo govorim... Pa znaš ti mene, ali mislim... 
pošteno! Hoću da znam, na čemu smo, i tii 
ja!... Treba se objasniti, pa da ne dođe do 
svađe i do... štrajka! (Priđe joj, nježno je 
pogladi i govori joj kao djetetu): Hoćeš li ci- 
garetu, mala? Na, evo zapali, pa da vidiš, kako 
će ti odmah odlanuti! (Izvadi iz prsluka, po- 
što je najprije tražio po drugim džepovima, 
cigaretu i pruži joj je). 

ANA (energično zabaci glavu, otare suze, 
nasmiješi mu se. Uzme cigaretu): Oprosti. 
Svladalo ine... Sada je prošlo. 

MEHANIČAR (pripali joj cigaretu): A što 
te je »svladalo«? 

ANA: Pa sve to... 


MEHANIČAR (malko srdito): E, vidiš! To ti 
je ono! Kad vi žene ne znate da mislite, ne 
znate da kažete šta vam je, nego tek onako 
»svladalo me« — pa sad znaj, šta te boli! 

ANA (blago): Ivane... Ne srdi se, molim 
te... Sve ću ti protumačiti. 

MEHANIČAR: Pa ne srdim se ja! No ti mi 
skoro svakog dana govoriš, neka se ne srdim i 
»ja ću ti sve protumačiti«, a gada, kada sam 
započeo to »protumačenje«, ti samo plačeš! 

Nego umiri se ti lijepo, pa da onda razgova- 
ramo ko ljudi, onako... drugarski... 

ANA: Hoću Ivane. Eto vidiš, sada sam po- 
sve mirna. 

MEHANIČAR: Daj bože! 

ANA: Teško je, Ivane... 

MEHANIČAR: Vidim ja. da je to krupnija 
stvar, kad je meni sve to tako jasno, a ti ni- 
kako da razvežeš jezik. Jest, teško je, ali mora 
se napokon! Ne možemo mi tako dalje: voli- 
mo se, a sve je kao da se ne volimo... 

ANA (tiho): Volimo se. a sve je kao da se 
ne volimo... 

MEHANIČAR: E! 

ANA: Ivane!... 

MEHANIČAR: No, samo hrabro! Gutao sam 
ja još i ljuće vatre! 

ANA: Teško mi je... ija... 

MEHANIČAR: Pa ded' gukni već jednom, 
golube, nemoj uvijek ko mačka oko vruće kaše. 

ANA (ugasi cigaretu): 

MEHANIČAR: Jesam li u čemu pogriješio? 

ANA (mirno): Nisi. 

MEHANIČAR: Jesam li te čime uvrijedio? 

ANA (samo časak koleba, onda energično od- 
mahne glavom): Nisi. 

MEHANIČAR: Ili propustio da nešto uči- 
nim? 

ANA: Nisi, Ivane. 

MEHANIČAR: I voliš me? 

ANA: Ivane... 

MEHANIČAR: Da ili ne? 

ANA: Da. 

MEHANIČAR: I vjeruješ, da te ja volim? 

ANA: Da, Ivane. 

MEHANIČAR: Među nama je dakle sve u 
najboljem redu. Ti mene voliš, a ja tebe vo- 
lim. I točka. A rezultat je, da me ipak ne vo- 
liš! Pa sad razumij, ako možeš!... Znaš šta? 
(Ide k radioaparatu): Malo muzike! (Zujanje 
aparata): Da se malko razveseliš, (muzika: 
neki šlager), možda ćemo onda lakše useposta- 
viti kontakt (smije se): ... Čuješ li? (Daje 
takt rukama i njiše se u ritmu plesa): Hoćeš 
li? (Raširi ruke i priđe bliže): 

ANA (skoči i krikne): Prestani!... Pre-sta- 
ni!... (Začepi rukama uši): Ja ću po-lu-dje-ti! 
(Nemoćno se sruši na stolicu i zuri pred sebe 
na stol, onda šapće sasvim tiho i monotono): 


Ja ću poludjeti... Ja ću poludjeti... Ja ću 
poludjeti. 

MEHANIČAR (je otrčao do aparata, zatvo- 
ri ga. Onda skoči do nje, sjedne sučelice njoj 
i pita je sasvim tiho i prestrašeno): Mala?... 
Mala moja?... Pa šta je tebi...? Mala?... 

ANA (polako ustaje, kao u snu, kao da se 
budi. Ide po sobi i govori sasvim tiho): Po- 
mozi Ivane... pomozi! Ja ne mogu više da- 
lje... Pusti me da odem... (Naglo zastane. Po- 
trči k njemu, uhvati ga za ramena i trese ga; 
krikne): Ili me drži, drži i ne puštaj!... Tim 
rukama me drži, čvrsto, čvrsto!... (Mahom se 
promijeni, umrtvi, šapće): Ili me pusti... Za- 
boravi... (Prijeđe na svoje staro mjesto i ne- 
moćno sjedne). 


MEHANIČAR (polako ustaje, govori sasvim 
mirno, ali na prekide, jer teško nalazi riječi): 
Razumijem... Biva i to... Osjeti čovjek ne- 
što, pa zavoli... Osjeti nešto, pa zamrzi... 
Osjeti nešto... i srce ohladi... u glavi pu- 
sto... pred očima mrak... Biva i to... I onda 
je — kontakt prekinut... I čovjek ne zna... 
da li da plače... da li da psuje... da li da 
pljune... ili... (jače): da stegne šake... (sve 
jače): ... pa da podigne ruku...i da udari!... 

ANA (se malko trgne). 


MEHANIČAR (nakon stanke — tiho i njež- 
no): Eh, mala, da ti nisi moja mala buržujka 
bi ja tebe i šakama... I držao bi te... 
čvrsto... da, da: čvrsto — i nebi te pustio... 
Ne bi, ne bi, ja tako mi ovih šaka! (Odlučno): 
Da, tako bi te ja držao (položi zgrčene šake 
pred sebe na stol i zuri pred sebe. Onda opet 
tiho, a šake mu se polako rastvore): E, da ti 
nisi ovako mala... i luda... (Bespomoćno): 
Vidiš sad sam i ja slab... Jesam!... Slab 
sam... i tako... (Nježno): Volim te... pa mi 
je žao... i tebe... i sebe... A ti, kao da ne 
možeš! Htjela bi ti, al eto, vrag neki zagrizao 
se u tvoju dušu, pa te muči, da ni sama ne 
znaš, što bi, i najedanput te samo »svlada«... 
kako sama reče... 


ANA: Pa ja hoću da te volim, Ivane, ali... 

MEHANIČAR (odmahne rukom i govori da- 
lje): Znam ja, kako je to. I ja sam sve nešto 
mislio... onako govorio sebi: »Ne možeš ti oko 
nje kao oni drugi... onako fino i lijepo... 
mudro... sve sa riječima... sve da joj kažeš 
što misliš... Okani se ti nje, dok još ima vre- 

mena, jer poslije — ona će tebe, a ti nju upro- 
pastiti... Jest, govorio sam ja to sebi... AI 
eto... Nisam ja za mudrovanje... Ja sve ona- 
ko kako dođe... Naučio me život tako: >»Uzmi 
kad ti se da, jer — često se ne daje«... A 
opet... mislio ja i ovako: pa i ti si čovjek, 
zašto da te djevojka ne voli? Nisu ni oni drugi 
bolji!... I sve tako... 

ANA (sa suzama u očima): Ivane, nisi ti 
kriv! Ja sam kriva! Ja sam stala u tvoj život 
i uznemirila te... Sve je to došlo kao samo 
od sebe... 


MEHANIČAR: Koješta! Ništa ne dolazi samo 
od sebe. (Ogorčeno): Nije to, mala! Nego tako, 
pomamila si se... kako da kažem... tako... 
prohtjelo ti se promjene... 

ANA: Ivane, činiš mi krivo... Nisam ja tra- 
žila pustolovinu, kako ti to misliš... 

MEHANIČAR: Pa ne velim, da si onako... 
kao iz radoznalosti pošla sa mnom... nego 
tako... Sve si nešto čitala, nešto čula... od 
Borskog. 

ANA: Ivane! 

MEHANIČAR: ... od grofa... pa ti se za- 
maglilo pred očima od pustih riječi o borbi i 
pravdi... Sve _ koješta! (Odmahne rukom): 
K vragu i Borski i grof! 

ANA (energično): Ivane, ne govori tako o 
njemu! 

MEHANIČAR (malko ironički): O kome, ma- 
la, da ne govorim »tako«. Jer li o Borskom? 

ANA (obori glavu). 

MEHANIČAR: Ili... o grofu?! 

ANA: Nemaš prava da o njemu tako govo- 
riš! 

MEHANIČAR: A tko će mi to zabraniti? 

X ANA: Ja! 

MEHANIČAR: Ti? 

ANA: Jest, ja! 

MEHANIČAR: Polako, polako, mala... (Ča- 
sak razmišlja): Biva... ti i grof? 

ANA: Ne, ne! Nije to, Ivane! (Smješka se 
gorko): Budi bez brige, ne varam te ja s gro- 
fom! I ne boj se, — ne ću te nikada ni pre- 
variti! Je li, to si mislio? Ne, nije to! Ali ne- 
maš prava da o njemu ružno govoriš, jer on 
ima srca... 

MEHANIČAR (ironički, otegnuto): Je li? 

ANA: ... Ima srca i duše za vas, i on je to 
i dokazao! Nisu Borski i grof isto! Grof nije 


za vas imao semo lijepih i velikih riječi. Ne 
drži vam on vatrene govore, nego trči za vas 
na policiju, u banku, u tvornicu, u bolnicu... 

MEHANIČAR: K vragu i sotoni, znam: Pa 
neka trči, ako mu se trči! Ali ja ti kažem, sve 
je to ista »šihta«: i Borski i grof i — točka! 

ANA: Nije, varaš se! Svi ti njega tuckaju po 
glavi: grof! grof! grof!... A on... 

MEIIANIČAR: Pa kad jeste — grof, šta mu 
ja mogu! 

ANA (ogorčeno): Stidi se, Ivane! Pa ti naj- 
bolje znaš, šta je on za vas učinio. Njegovo ga 
društvo podrugljivo zove »crveni grof«, a vi — 
»gospodin grof«! 

MEHANIČAR: Pa šta? Ne ćemo valjda: >»Dru- 
že grofe!«? 

ANA: Ne dopuštam da ga vrijeđaš! 

MEHANIČAR: Hej, ženo, umiri se ti! Tko 
vrijeđa... tvog grofa? 

ANA (krikne): Nije on moj grof! Vaš je on! 
Uz vas je bio. Uvijek je bio samo uz vas. Radi 
za Vas... 

MEHANIČAR (podrugljivo): Pa neka radi... 
kad ga veseli... 

ANA: Dosta! Zabranjujem ti da o njemu 
tako govoriš! 

MEHANIČAR (sasvim mirno): Slušaj, mala 
... Šta ti sve o grofu?... I tko ga vrijeđa? ... 
Ja?... Ne, ja... Ali danas vidim: Borski ili 
grof — svejedno. Nisu oni iz naše »šihte<... 
Ne velim ja... da nije dobar i pošten... al 
eto: svi vi držite skupa i Borski i grof — pa 
i ti! 


ANA: Ivane! 
MEHANIČAR (mirno): Svi oni govore o 80- 
cijalnoj nepravdi, — al'... uz čašu piva i uz 


crnu kavu! Ne treba meni nitko tumačiti, kako 
ja teško živim. To ja najbolje znam! Ja ne 
učim iz knjiga, što je žulj i znoj, što je muka 
i nevolja... Evo... (pokazuje svoje dlanove): 
žuljeva!... Sve ja to znam... onako... kako 
da kažem... da! direktno iz prakse!... Ja tra- 
žim — druga! (Približi se Ani, sve uzbuđeni- 
je): Dobrog druga! (Tiho): Ano! Volim te!... 

ANA (ustukne). 

MEHANIČAR (gorko): Izmičeš!... Eto, vi- 
diš!... 

ANA (tiho): Večeras si opet pio... 

MEHANIČAR: Jesam, mala. Pio sam! Svaki, 
kako zna... Pa šta?... 

ANA: Ne valja to, Ivane. 

MEHANIČAR (osmijehne se gorko): Ko na 
rastanku... znaš... ko... rekoh da lakše pro- 
gutaš... I tako... Osjećo sam ja... što se 
sprema... Eto tako, rekoh, da se okrijepim... 
trebat će mi... Svaki kako zna... Tebe tješi 
grof, a mene (nasmije se): ... vino. 

ANA: To je ružno, što govoriš. 

MEHANIČAR: E, znam... Grof govori ljep- 
še! 

ANA: Ivane, nemoj me mučiti! Ne mogu 
više da to izdržim! 

MEHANIČAR (tiho): Ni ja! I sve me guši. 
Razumijem ja sve to, a ipak ne razumijem... 
I eto: okrivljujem te, a znam, da nisi kriva... 
I tako... Gužva je to... Tko je to tako zami- 
jesio, e, dobro je zamijesio... i zamrsio... i 
zauzlao... (Diže glavu): Čvor!... Jest, čvor je 
to. A ja znam iz prakse: ne valja čvor presjeći, 
jer se kidaju konci... I tako... Razuzlati va- 
lja čvor... čvrstom rukom, pametno, mirno... 
Ali tko? Tko?! 

ANA: Umiri se, Ivane. Treba da o svemu ra- 
zumno govorimo. 


MEHANIČAR (mrko): Nisam ja sada za mu- 
dre razgovore... Samo gledam, kako mi izmi- 
češ... (Priđe joj, pa je pogladi po kosi, a ona 
mu polako izmakne glavu):... kako bježiš od 
mene... Ano! (Zagrli je). 

ANA (mu se otme): Pusti me... (Tiho, svla- 
davajući gađenje): Pio si. 

MEHANIČAR (bijesno): Jesam! Jesam! Pi- 
jan... sam. I volim te!... (Mahom se smiri, 
kada vidi njen otpor, pa će smirenije, ali ogor- 
čeno): Oprosti, Ano, ali tako te volim... Lud 
sam za tobom, a ti me odbijaš od sebe... (Sa- 
svim tiho): ... i onda mi je, kao da me tjeraš 
od sebe, jer ti nisam dosta... kako da kažem... 
da, jer sam običan radnik, jer nisam dosta 
mudar za tebe, dosta fin! A ja tražim — dru- 
ga, mala moja, dobrog druga. (Snažnije): Šta 
će ini oni, koji mi sve govore: »brate moj« i 

»svanut će dan«... i >gledaj hrabro u 
budućnost!«... Imam i ja mozga u glavi... i 
kičme imam... i snage u rukama... (Sve 
tiše): Gledam ja i bez njih hrabro u buduć- 
nost... i znam, da će svanuti dan!... I sve 
tako... Je li jasno? (Očajno): Druga tražim 
ja... ko tebe... mala moja... A ti (gorko): 
Govoriš mi o grofu! 


ANA: Ivane, oprosti, ako sam te uvrijedila. 
Nisam htjela... zaboljelo me, što sada više ne 
vidiš nikakve razlike između — Borskog i — 
grofa, što i mene ubrajaš među one (gorko): 
»profesionalne socijalne borce«. [I sve me gle- 
daš samo kao ženu... 

MEHANIČAR (tiho): Kad bi mi samo bila 
žena... I samo žena!... I kad bi me samo 
voljela... i ništa drugo!... Nisi ti za borbu, 
i... (odmahne rukom). 

ANA (živo): Reci, reci samo! Šta si htio 
reći? 

MEHANIČAR: Pa tako... Da nisi za bor- 
bu... Nije to za te, mala... Drugo je to... 
Tu se hoće žrtava... Za svaki korak naprijed 
— po jedna žrtva... I sve tako... docilja... 
(Sjedne za stol, podboči glavu). 

ANA (sjedne mu sučelice, zamišljeno i tiho): 
Ivane, saslušaj me mirno... Znam, šta je bor- 
ba, i ti i ne slutiš, da sam se možda i ja žr- 
tvovala... Možda uzalud... ali... bilo je te- 
ško... Vjeruj mi... 

MEHANIČAR (pogladi njenu ruku): Znam, 
mala. Jest, žrtvovala si ee... i tako... ATI 
sada ja tebe pitam: čemu? — Pa rekoh ti ja: 
pomamila si se... iskočila iz svoje »šihte«... 
Da si ostala kod svojih... 

ANA: Kod koga? 

MEHANIČAR: Pa šta ja znam! Pa tako: mi- 
slim kod kuće...ili... kod grofa... eto tako, 
među svojima... 

ANA: Onda?... 

MEHANIČAR: Možda bi onda mogla više 
učiniti za nas! 

ANA: Ivane! Kako? 

MEHANIČAR: E, pa lijepo... Svaki na svo- 


me i... svaki kako može i mora. Ti — tamo, 
a mi — ovdje... Ti — mirno, a mi — ako 
ustreba i šakama... I tako... Trebala si 


ostati tamo kod... svojih... i govoriti im... 
Ali ne o našim žuljevima, jer to osjeća samo 
onaj, kojega tište, nego bez mržnje... pa bi 
te možda i razumjeli... 

ANA (gorko): Kao Borski? 

MEHANIČAR (snažno): Ne, ne kao Borski, 
nego kao — čovjek o čovjeku! Znam ja: ima 
ih mnogo, koji su kao Borski, koji nas samo 
bune i huškaju, koji nas gone naprijed u bor- 
bu (ironički): za taj novi poredak, u tu obe- 
ćanu Zemlju Pravednosti i Jednakosti... Jest, 

ja ti to kažem, ja, radnik iz tvornice tvojih 
znanaca!... A ima nas više, koji misle kao 
ja... Brzo bi se mi osvijestili, kad bi došli 
do tog cilja i vidjeli, da je sve pri starom, sve 
isto... i đa su se samo šefovi promijenili!... 

ANA (skoči): Ivane! Ne govori to! Pa ti sam 
ne vjeruješ u svoje riječi! Ivane, Ivane, osvi- 
jesti se, ne ubijaj ono posljednje lijepo, što 
mi je još ostalo! Zar ni ti ne vjeruješ u pro- 
gres?! Zar ni ti ne vjeruješ, da ćemo jedanput 
svi biti jednaki?! 

MEHANIČAR (ostaje mirno na svom mje- 
stu. Tiho): Nema jednakosti! Uvijek je bilo 
borbe za opstanak... Čas su ovi jači... čas 
oni... Uvijek netko mora da vlada... A vlada 
jači!... Sad vladaju jedni, pa onda vladaju 
drugi... (osmijehne se gorko): Veliko kolo se 
okreće. (Gesta rukom): Gore, pa dolje, gore, 
pa dolje... Uvijek je tako bilo... i... 

ANA (krikne): Al ne će dovijeka tako!... 
(Sjedne i gleda u svoje zgrčene šake). 


MEHANIČAR (promatra je s interesom): Po- 
lako, mala! Tebe sve onako... nešto »svlada« 
... Lijepo je to, što govoriš... ne kažem, da 
nije... AI eto, vjeruj mi: znam ja bolje šta 
je život! Nisam ga ja iz knjiga naučio... nego 
tako... Svaki dan gledam... u tvornici, kad 
radim... kako se svi kotači okreću... u kru- 
gu... uvijek u krugu... da te glava zaboli, 
kad ih gledaš... I u životu je tako... (Ener- 
gično): Jesam ja za borbu i borbe mora biti 

. ali... sve u svoje vrijeme i... svaki na 
svom mjestu... Mi se borimo, jer moramo... 
Nije to zbog ideala, o kojima vi sanjate, ne- 
go — o kruhu se radi!... I baš zato, jer znam, 
da se kolo okreće... i neprestano okreće... 
znam i to, da će doći i bolji dani... (Ustane i 
snažno): A vi, svi vi, — i ti mala — niste za 
borbu... 

ANA (očajno): Kad bi ti znao, Ivane, kako 
tvoje riječi bole!... Sada si u meni sve uni- 
štio... 

MEIIANIČAR (nakon duge stanke): Al mi? 
... šta je s nama, mala? 

ANA (obara glavu, tiho): Uzaludna žrtva... 
Pravo je rekao grof... 

MEHANIČAR (polako ustaje i stoji mirno, 
podbočivši se rukama o sto): šta ti sada... 
sve o njemu?... Pregorio čovjek, pa točka 

pusti ti njega... O nama se radi. O na- 

ma! (Sve uzbuđenije): Šta je s nama?... Za- 
što više ne možemo skupa?... (Duga stanka): 
Je li možda ipak .... grof? 

ANA: Nije, Ivane. 

MEHANIČAR: Ako je on... reci slobodno 

. Ali tako... (odlučnije): Hoću da znam... 
jer te volim... i da budu čisti računi... Pro- 
misli dobro: je li — grof?... 

ANA: Nije, Ivane, ali... 


ANA (od nemoćnog očaja ne može više da 
svlada osjećaj bezizglednosti): Ne mogu više! 
Nemam snage! Ne vjerujem! Sebi ne vjerujem! 
Ne znam, gdje sam i šta ja tu tražim! Vrtlog 
je to, ludost! Varka je sve to! Laž je sve to! 
Slijepa sam bila! Koga sam ja voljela?! Ne 
znam! Ne znam! Ništa ja ne znam! [I ne ću 
da znam! Mira hoću! Mira! Dosta je bilo te 
borbe! Ne mogu više! Ne mogu! 

MEHANIČAR (izgubivši svoj mir, pristupi 
joj naglo i čvrsto je uhvati za ramena, sve 
bjesnije): E, pa kad ne možeš, a ti pusti! Ali 
budi i ti sad čovjek! Ne viči, nego pljuni, pa 
i na mene ako hoćeš, pa idi mirno dalje! (Od- 
gurne je). 

ANA (padne, polako se uspravlja). 

MEHANIČAR (na čas se otrijezni, hoće da 
joj pristupi ali onda odmahne objema ruka- 
ma): Sve do vraga! I tačka! (Pljune): Pfuj 
(Izlazi u kuhinju. Čuje se štropot posuđa. 
Vraća se s bocom i sa dvije čaše. Sjedne za 
stol, ruke mu dršću, gleda Anu pokatkad kri- 
šomn. Natoči čašu. Pije. Tiho, sileći se da bude 
veseo, pokuša da pjeva): »I zato, braćo, pijmo 
ga... dok ne... (kao da se najedanput nečeg 
sjetio, naglo tresne čašu o pod i u isti čas 
krikne):... pukne!... (Mahom zašuti, sjedne, 
Podboči glavu, tupo zuri pred sebe). 


ANA (je za sve to vrijeme stajala kao kip 
uza zid naslonjena, ruke s ispruženim prstima 
na zidu, i samo kad je čaša tresnula, ona se 
trgnula, ali mahom ukočila. Sada se polako 
otkida od zida; ne gledajući ga, polako skida 
svoj ogrtač sa klinčanice, drži ga nemoćno ru- 
kama kao da čeka riječ od njega). 

(Iz susjedne kuće čuje se prigušeni gramo- 
fonski šlager: >Ich hab dich eimal gekiisst...«, 
i to svršetak: »Und erst das dritte Mal«.). 

ANA (sasvim tiho): Idem. 

MEHANIČAR (mirno): Idi. 

ANA (mirno): Laku moć, Ivane. 

MEHANIČAR (šuti). 

ANA (se polako okrene i ide prema vrati- 
ma). 

MEHANIČAR (ne gledajući je): Kuda? 

ANA (ne odgovara, samo nemoćno slegne 
ramenima). 

MEHANIČAR (još uvijek je ne gleda, mir- 
no): Ostani. 

ANA (stoji nepomično na mjestu). 

MEHANIČAR (mirno, ponešto tužno i u ne- 
prilici): T tako, no da... Puklo... 

ANA (vraća se do klinčanice i objesi svoj 
ogrtač. Zatim hoće da pokupi razbijeno sta- 
klo, i već se sagne, ali) 

MEHANIČAR (oporo): Pusti!... (Ustane i 
stane pred kuhinjska vrata). 

ANA (se uspravi i prijeđe rukom preko če- 
la, sjedne do radioaparata). 

MEHANIČAR (ponešto razdraženo): Pa šta 
ću... Noda... razbio sam čašu... razbio 
i... točka!... Nego... ne misli ti više na to 
.... Ja razbio čašu, a netko bi tebi — glavu 
razbio! Bolje čaša nego glava... I oprosti... 
(Zakorači da pođe k njoj, ali se predomisli): 
Htjedoh mirno i sve... onako drugarski, pa- 
metno... Ali eto, ne mogu... Evo... (uhvati 
se rukom za grkljan):... tu me je stislo i... 
bolje čašu, nego... Ano, ded" reci nešto! 

ANA (tiho): Šta, Ivane? (Pogleda ga bez 
prijekora). 

MEHANIČAR: Reci... štogod bilo... Samo 
... ne gledaj me tako i... i oprosti... Boli to, 
kad tako gledaš i šutiš. 

ANA (okrene glavu od njega). 
MEHANIČAR (glasnije): Govoril... Reci nešto 
.... (Sve glasnije i očajnije): Reci: gadel... 
Lopove!... Huljo!... Reci... 

ANA (tiho): Umiri se... govorit ćemo sutra 
... o svemu... Ne srdim se... Umiri se... 

MEHANIČAR (vraća se žurna koraka k sto- 
lu, natoči čašu i ispije stojećki). 

ANA (ga moli): Nemoj više piti, Ivane! 

MEHANIČAR (sjedne umorno): Ja te volim 
... (Dulja stanka): Mnogo te volim ... Mo- 
gao bih... da te ubijem... toliko te volim... 
Ubiti... i sebe... 

ANA: Umiri se... 

MEHANIČAR: Šta ćemo sad? Čvor... čvor 
je to!... A razuzlati ne možeš, presjeći ga ne 


možeš, i tako... Šta ćemo sad?... Ne možeš 
ti k meni... a ja k tebi ne mogu... (Bolno): 
Ano, šia sam ti učinio? 

ANA: Ne muči se... Ništa mi nisi učinio... 

MEHANIČAR (sasvim tiho): Ne mogu ja bez 
tebe! (Sakrije lice rukama, glava mu klone). 

ANA (se nehotice rukom dotakla šarafa na 
aparatu — Čuje se francuska stanica, završna 
riječ speakera: »Bon soir, mesdames — messi- 
eurs, bon soir!) 

ANA (se trgne, skoči na noge). 

MEHANIČAR (isto tako). 

(Čuje se francuska himna: >Allons enfanis« 
— (samo nekoliko takta). 

MEHANIČAR (lupne šakom o sto, krikne): 
K vragu!... Zatvori!... (Opet sjedne). 

ANA (diže ruku i obustavi aparat. — Pola- 
ko ide k stolu, sjedne sučelice Mehaničaru). 

MEHANIČAR (uhvati njenu ruku, koja ne- 
moćno počiva na stolu): Ano, ja te volim... 

ANA (polako izvuče svoju ruku iz njegove. 
Sasvim tiho): Ne... Ivane ... Molim te, ne... 

MEHANIČAR (strastveno): Ano, zašto bje- 
žiš od mene?... 

ANA (ustane. Pođe nekoliko koraka, pa za- 
stane nasred sobe). 

MEHANIČAR (ustane. Pođe za njom. Za- 
grli je oko pasa): Ti se mene bojiš?... 

ANA (se oslobađa njegove ruke i moli ga): 
Pusti me, Ivane... 


MEHANIČAR (čije ruke na čas jedan pada- 
ju kao mrtve, trgne se, snažno je uhvati i 
okrene k sebi. Pridiže njenu glavu. Oči u oči, 
tiho): Reci... 

ANA: Šta, Ivane? 

MEHANIČAR: Je li sve to... zbog njega? 
... (Pušta njenu glavu, napola se okrene od 
nje): Htjela si... k njemu?... Reci, Ano... 
Ne boj se... 


ANA (stoji nepomično): Nije to, Ivane... 

MEHANIČAR (se naglo okrene, ide do stola, 
natoči i iskapi čašu. Stojeći šakama oduprt o 
stol): Slušaj mala... Hoću ja da ti pomognem 
i sve muku mučim da te izvučem iz te kučine, 
u koju si se kao pile zaplela... ali... (Kri- 
kne): Govori!... Hoću da sve znam... (Tiho): 
Bježiš od mene kao od prljave zvijeri... Ja 
sve lijepo s tobom... a ti... (krikne): izmi- 
češ... i.... lažeš! (Udari šakom o stol): La- 
žeš, da, pretvaraš_ se...! (Tiše i ogorčeno): 

Dva mjeseca tako... ja samo gledam i okri- 
vljujem sebe... što te upropastih... Ali... 
(krikne): ti — lažeš!... Igraš se sa mnom!... 
Sve misliš, kada ćeš pobjeći od mene i kako! 
...Nećujato!.. Imam ja prava na tebel.. 
Ti si moja žena!... Ne dam te ja!... Ne, ne 
dam!... (Skoči do nje, uhvati je objema ruka- 
ma za ramena): Tako ću te držati, da!... Sa- 
ma si rekla, neka te čvrsto držim!... Evo, sa- 
da te držim! (Zagrli je oko pasa):... Žena si 
mi!... Moja žena!... Ne dam ja svoju ženu! 
... Ne dam!... 

ANA (s teškom mukom se oslobodi, krikne): 
Gade pijani!... Na ulicu!... Idi na ulicu, pa 
si kupi ženu!... Mene nisi kupio!... Ne! Ga- 
de pijani!... (Udari ga u lice; — mahom se 
smiri, njena ruka ostaje u zraku, onda joj ne- 
moćno klone uz tijelo, stoji poražena). 

MEHANIČAR (se rukom dotakne lica. Sa- 
svim tiho): Udari ti mene, mala moja... (Obo- 
ri glavu). Nitko mene još ne udaril... (Ide k 
stolu i nemoćno sjedne): Po obrazu me udari. 

ANA (hvata se objema rukama za grlo): 
Oprosti! ... 

MEHANIČAR (zamišljeno natoči čašu): Ga- 
de, reče, gade pijani!... (Diže čašu, pijano, 
veselo): E, pa u zdravlje, mala moja crvena 
buržujko! (Krikne): Da žive buržuji!... 

ANA (očajno): Oprosti Ivane!... 

MEHANIČAR: Da živi — Borski — naš 
vođa!... 

ANA (krikne): Ivane! 

MEHANIČAR: Da živi — grof!... 

ANA (zajeca): Zaklinjem te, Ivane... 


MEHANIČAR (skoči): Da živi tvoj ljubav- 
nik! 
ANA (krikne): Ivane!... 


MEHANIČAR (ispije čašu, zapjeva): I zato, 
braćo, pijmo ga, dok ne puk... (Diže čašu, 
ali se predomisli, mahom se smiri, s gorkim 
posmijehom): Glavu ne mogu da ti razbijem, 
a čaše je — šteta!... (Odloži čašu. Sjedne. 
Podboči glavu i sakrije lice rukama). 


ANA (polako ide do komode. Okrenuta ko- 
modi leđima, polako izvuče ladicu, izvadi re- 
volver, sakrije ga u njedrima, gledajući sve 
njega, u strahu, da on to ne bi opazio. Zatim 
mirno ide prema kuhinjskim vratima. Stane. 
Onda koleba, ipak se okrene i govori tiho, na- 
slonjena na vratnice): Oprosti Ivane... Pođi 
sutra na rad... (Smješka se bolno). I kao 
da ništa nije bilo... Zaboravi i oprosti... 
Možda sam ja kriva... ti — ne, Ivanel... Za 
mene je prekasno... Ali pred tobom je vrije- 
me i rad... Nije svakom dano da se bori... 
Meni nije bilo dano... (Blagim smiješkom): 
Za mene je sada prekasno. ... Ali ti, Ivane, 
pođi sutra na rad... Laku noć!... (Izađe i 
zatvori vrata). 

MEHANIČAR (je tek kod posljednjih riječi 
skinuo ruke sa lica i podigao glavu. Sada 
tiho): Mala?... 

(Čuje se hitac). 

MEHANIČAR (skoči i krikne): Ne! (Potrči 
do vrata, otvori ih, ustukne od užasa. Sasvim 
tiho): Mala?... (Slomljen ide hekoliko koraka. 
Jedva čujno): Mala?... 


KONAC. 


ZLATKO GORJAN 





Vjekoslav Karas 
Dječarac 

JUBILARNE IZLOŽBE STROSSMAYEROVE 
GALERIJE 


O pedesetoj godišnjici Strossmayerove gale- 
rije priređuje Jugoslavenska akademija u Za- 
grebu niz retrospektivnih izložaba pod imenom 
>Sto godina hrvatske umjetnosti«. Te su izlož- 
be zamišljene kao pregled razvitka umjetnvusti 
u Hrvatskoj od god. 1850.—1930., od prvih 
početaka XIX. stoljeća do današnjice. Program, 
koji je izradio izložbeni odbor, obuhvata pre- 
ma tome sva imena, bez razlike smjera i doba, 
koja su značajna za naš razvitak kroz po- 
sljednjih sto godina. 

Te retrospektivne izložbe u atriju akademije 
imale bi prikazati cjelokupni razvitak od onih 
rijetkih i skromnih domaćih i udomaćenih li- 
kovnih radnika do mnogobrojnih raznovrsnih 
današnjih naših slikara i kipara. Sastavljene bi 
bile samo od izabranih djela, i to najvažnijih, 
koja bi bila grupirana prema svojim srodno- 
stima i prema svome vremenu. Na taj bi način 
bila provedena selekcija i utvrđen afinitet, veći 
ili manji, što je potreba i jedini mogući regu- 
lativ u historijskom razvrstavanju, i takav je 
regulativ ponajglavnije sredstvo svakog na- 
prednog razvitka, pogotovu našeg današnjeg, 
čiji se tok i onako prikazuje kaotičnim i ne- 
sređenim. U programu je izložbenog odbora 
(bolje: galerijskog odbora) navedeno osam izlo- 
žaba, koje bi se prema potrebi ili danim prili- 
kama proširile na devet ili stegnule na šest. 

Prva od tih retrospektivnih izložaba otvore- 
na je 25. III., te prikazuje predilirsko, ilirsko 
i poilirsko vrijeme od g. 1830.—1860. U toj je 
izložbi najvažnije lice Vjekoslav Karas (1821. 
do 1858.). Rođeni Karlovčan, prvi ilirski slikar 
nije samo značajan po svojim djelima, već i 
po svojem tragičnom životu. Kao da je u tom 
životu prikazana cijela muka i patnja budućih 
generacija oko traženja rođenog izraza ispod 
naslaga tuđih utjecaja i tuđih realizacija. Taj 
je život predznak i sve one teške borbe za na- 
sušni kruh — za onaj životni minimum, koji 
uza sve napore nije Karas mogao postići. Uza 
sve te njegove teškoće ostavio nam je djela, 
koja govore jasno o njegovu talentu i o njego- 
vim postignutim rezultatima. Uglavnom su to 


portreti u ovoj prvoj izložbi. Među njima se 
ističe u prvom redu »Dječarac« i poznata >Dje- 
vojka s lutnjom«. Samo >Dječarca« reprodu- 
cira »Hrv. Revija« u ovom broju. Žaliti je, da 
nije bilo moguće donijeti više njegovih slika, 
koje svakako osim kulturno-historijske vrijed- 
nosti imadu za nas još posebnu umjetničku 
vrijednost, jer ih je slikao prvi slikar prepo- 
roda. Po toj jedinoj reproduciranoj slici može- 
mo Jako prosuditi Karasov kvalitet; kad pro- 
motrimo današnje naše slikarske realizacije, 
osjetiti ćemo nesumnjivo spontanost Karasovu. 
Osjetit ćemo jednostavnost, neke ruke primi- 
tivnost. Kao da je tu sliku izrađivala nevješta 
ruka, koju je vodilo čisto zrenje jakog i sa- 
morodnog talenta. Takovi su i ostali portreti, 
kao Dusquenois-ov (to je bio dobrotvor Kara- 
sov još u Karlovcu). Slikarski, osobiti je osje- 
ćaj na portretima obitelji Krešić. 

Uz to središte postavljen je niz portreta istog 
doba, više vrijednih po svojem kulturno-histo- 
rijskom značenju nego po umjetničkom. Autori 
su strani ili domaći, ili stranci, koji su se u 
našim krajevima udomaćili. Ima ih nekih iznad 
prosjeka, kao Lerois-ov portret Stanka Vraza 
ili portret Kružićev od nepoznatog majstora. 
Među tim strancima, kao što je Porkert, 
Strohberger, Vogl, Kaps, Stark itd., ima i naših 
imena, kao L. Jelenčić, pa Stiirmer rođ. Bede- 
ković i Karolina Mihanović, čije dijete s pse- 
tom i autoportret pokazuje bez sumnje slikar- 
ske kvalitete. 

Od ovog skupa svakako je mnogo značajniji 
Slovenac Mihael Stroy (1803.—1871.), koji je 
u pravom smislu zagrebački službeni slikar ne- 
prekidno više od dva decenija. On prvi podr- 
žava slikarski atelijer u Zagrebu. Najvažniji 
su mu portreti polureprezentativni, nekud uko- 
čeni, paleta mu je tamna i manira dosta ba- 
nalna. Isto tako je portretist i I. Zasche (Čaše) 
(1826.—1863.), udomaćeni Slovak, koji nešto 
kasnije preuzimlje Stroyevu klijentelu, kad se 
Stroy odselio iz Zagreba u Ljubljanu. Od njega 
su mnogobrojni obiteljski portreti, kao Malin, 
Kulmer, Nikolić itd. Zasche izrađuje i crkvene 
slike; poznate su njegove Madone. Izrađuje i 
minijature i litografira našu prvu mapu lito- 
grafija iz Maksimira. Začuđuje njegovo shva- 

ćanje kod pejzaža: od njega postoji izvrstan 
akvarel ličkog pejzaža. Slikao je i seljake, na 
skicama je mnogo direktniji nego kod izvedene 
slike. Crteži tih seljaka jesu više nego doku- 
menat. 

Kraj tih pobrojenih dokumenata prošlih pe- 
rioda postavljena su i djela stranih umjetnika 
evropskog glasa, koji su samo kratko vrijeme 
boravili kod nas ili su radili portrete naših 
ljudi, tako Waldmiiller i Canova. 

Kao cjelina ta je prva izložba uvod u kasnije 
periode, koje treba isto tako u njihovim važ- 
nim fazama pokazati. Druga će izložba obu- 
hvatiti vrijeme od g. 1860.—1890., prvu fazu 
nagodbenog perioda, početke našeg realizma. 
Uz glavna lica Quiquereza, Mašića i Kršnjavo- 
ga bit će pokazan i osječki krug Hotzendorf, 
Waldinger i Miicke, a od kipara Rendić. 

Lj. B. 


MAKSIMILIJAN VANKA 
(Prigodom izložbe u Umjetničkom paviljonu) 


Nema sumnje, da Vanka zaprema važno mje- 
sto u našem likovnom životu. No malo je hr- 
vatskih slikara, koji se svojim radom otimlju 
svakom pokušaju da ih klasificiramo kao ovaj 
amjetnik. Maksimilijan. Vanka nije jedan od 
najmlađih — rodio se god. 1889., a preko jed- 
nog decenija radi kao nastavnik na Umjetnič- 
koj akademiji postigavši razne akademske ča- 
sti i priznanja. A ipak, gledajući najnovije nje- 
.gove radove, koji su — uz neke starije stvari 
— izloženi u Umjetničkom paviljonu, ne mo- 
žemo se oteti dojmu da Vanka još uvijek traži 
i krči svojoj umjetnosti nove putove. Tko zna, 
ne će li nam prirediti još velikih iznenađenja 
i stvoriti djela, koja će posvema izmijeniti nje- 
.govu dosadašnju umjetničku fizionomiju. 

Njegov dosadašnji rad toliko je mnogostran 
i raznolik, da je gotovo nemoguće govoriti o 
Yanki kao o jednoj umjetničkoj ličnosti. 
Nesumnjiv likovni talenat, izvanredno fini go- 
tovo bolećivi senzibilitet, koji reagira na naj- 
manji dašak, a usto opći interes obrazovana 
čovjeka, koji se ne zadovoljava sa samim li- 
kovnim problemima, nego neprestano zalazi na 
«susjedna: područja; slikar prožet literaturom, 
mistom i >»pripovjedač«,. koji se služi likovnim 
sredstvima, da izrazi svoje misli i osjećaje. Gle- 
dajući Vankin dosadašnji oeuvre ne ćemo se 


snaći, ako ta djela ne razmotrimo genetički- 
evolutivno, to jest po redu njihova postajanja, 
nastojeći da razumijemo glavne linije razvitka. 
A pri tom treba voditi računa o raznim fakto- 
rima, ponekad izvan domene likovne umjet- 
nosti, koji ipak tvore integralan dio Vankina 
stvaranja. 

M. Vanka se rodie u Zagrebu, ali je odra- 
stao na selu. Hrvatsko Zagorje, bez kojeg je 
njegova umjetnost posve nerazumljiva. Sve do 
srednje škole živio je neprestano na ladanju, 
a taj gospodsko-lađanjski milieu trajno je obi- 
lježio čovjeka i umjetnika. Vanka se ne tuđi 
od seljaka. Kako je god njegov interes za se- 
ljački svijet kadikad »gospodski« -objektivan, 
ipak je često posvjedočio, kako je srastao 
s tim ambijentom, kako ga voli i respektira 
osjećajući se kao njegov dio, izdanak. 

Rani likovni počeci; pejeaži iz Pušće Bistre, 
koje slika nezreli dječačić. U dvanaestoj godini 
stvara veliku figurainu kompoziciju »Žetva«. 
No prvi i najjači likovni doživljaj nije krajo- 
lik, nego selo kao kulturno-historijski fenomen, 
procesije, barokni »kipcis i oltari, licitarska 
srca i »sveče«. 

Svoje likovno školovanje započeo je Vanka 
u Zagrebu. U tadašnjoj umjetničkoj školi. Tu 
je najjače djelovao na nj Csikos, koji ga je 
učio solidno crtati i »modelirati«. On ga je i 
oduševio: za antika i historiju, klasične figu- 
ralne slikarije, i opasno učvrstio Vankine pri- 
rodne sklonosti za literaturu i likovno fabvli- 
rauje. Iz Zagreba odlazi Vanka u Bruxelles i 
svršava s odličnim uspjehom tamošnju Acadć- 
mie des Beaux-Arts, i napose viši umjetnički 
tečaj: za dekorativnu umjetnost (arts dćcora- 
tife). Značajna. dvojnost, koja je ostavila du- 
bokih tragova u Vankinu. oeuvre-u 

U Bruxellesu su: mu profesori Delville i Mon. 
tald (ovaj potonji za dekorativnu umjetnost), 
oba vrsni pedagvzi i priznati umjetnici. No da 
bi razumjeli daljnji razvoj ovoga hrvatskog 
umjetnika, koji je u Belgiji stekao svoju li- 
kovnu izobrazbu (apstrahirajući od  zagrebač- 
kih početaka i diletantizma), moramo znati, 
kako se na bruseljskoj akademiji poučavalo. 
Pedagoška metoda ove akademije osniva ee i 
dandanas uglavnom na klasičnom flamskom 
slikarstvu. Da spomenemo jedan važan tehni- 
čki detalj: učenici moraju se služiti isključivo 
zemljanim bojama (a ne anilinskim); sjenoviti 


smeđkasti ton, kakav vidimo na slikama sta- 
rih majstora, dominira posvuda, a ova muze- 
alno-pasatistička nota obilježuje mnoge Van- 
kine radove iz onog egerioda, a i kasnije. Do- 
bar primjer toga školovanja jest poznati onaj 
autoportret (koji bi mogli nazvati i sv. Se- 
bastijanom), a podsjeća na Rubensa. U Bru- 
xellesu su učili mladoga hrvatskog umjetnika, 
kako će ee najviše brinuti i truditi oko forme, 
modelirajući svoje likove, mjesto da ih 
riješi slikarski. A ako se Vanka — sudeći po 
nekim novijim radovima — razvija u pravac 
tonskoga slikarstva, očito je, kako se teško 
oslobađa ove manire, jer ju je tako reći usisao 
tečajem svoga školovanja. 


Zaključak likovnih studija u Bruxellesu 
predstavlja slika »Proštenjari«, koja je prosla- 
vila mladoga umjetnika pribavivši mu zlatnu 
medalju i brojna međunarodna priznanja. Ova 
je slika — koja spada među najpoznatije Van- 
kine radove — bila izložena i prigodom >»Trien- 
nale« potičući svugdje živi interes, ne samo 
svojim likovnim kvalitetama, nego i original- 
nim sižeom: naši šestinski »kumeki« dospjeli 
su — zahvaljujući Vanki — pred svjetski fo- 
rum. 

Upozoren nekim kritikama povodom >Pro- 
štenjara« studira Vanka nakon starih Nizoze- 
maca moderne španjolske majstore, koji obra- 
đuju španjolski folklor. Najdraži mu je Zulo- 
aga, koji na nj utječe, ali da tako kažem 
ideološki, a ne likovno. Vanka — regionalac, 
Vanka — gorljivi amater hrvatskoga folklora, 
uglćđa se u moderne Španjolce, jer ga njihov 
primjer sokoli, da likovno iscrpe etnografske 
motive, koje nosi u svojoj duši od najranijeg 
djetinjstva. 

Razmjerno kasno doživljuje Vanka moderne 
Francuze. Nakon boravka u Belgiji, Holandiji 
(Amsterdam) i Engleskoj (London). Studira 
imprcsioniste, naročito Maneta i Renoira, a po- 
malo se probija sve do Van Gogha i Cezanne. 
No ako u najnovijim radovima Vankinim ima 
podosta impresionističkih elemenata, Vanka je 
još uvijek veoma daleko od suvremenoga, fran- 
cuskog kolorizma i recimo Matisse-ove ploš- 
nosti. 

Da navedemo jedan primjer Vankine umjet- 
ničke evolucije služeći se pri tom djelima iste 
grupe (koju možemo nazvati etnografskom). 
U slici »Copranje proti kiši« figure su tvrdo 

izmodelirane i ulizane, a umjetnik, gotovo bi 
čovjek rekao, referira o nečem, što je opažao 
i upamtio. Etnografska reportaža, koja — bez 
obzira na likovne kvalitete (siguran crtež, čvr- 
sta kompozicija) — spada u Etnografski muzej. 
>Pod starim križom« — nekoliko godina ka- 
snije — pokazuje svu dvojnost slikara i »lite- 
rata« Vanke: sprijeda nekoliko figura — pom- 
na modelacija, vjerna reportaža, po strani dva 
simbolička lika, koji sadrže u sebi čitavu jed- 
nu mistiku zemlje i neba, a u pozadini — iza 
staroga baroknog križa, posve na drugom pla- 
nu — domaći šestinski pejsaž tretiran posve 
slikarski. U najnovijem Vankinom platnu etno- 
grafske inspiracije, velikoj kompoziciji sa ša- 
ljivim naslovoin >»Janica si želi Štefeka z mu- 
stači« vidimo, kako se Vanka trudi, da spo- 
menute elemente pučkoga folklora slikarski 
asimilira i — bez obzira na sadržinu, bez ob- 
zira na fabulu — učini slikarski interesantni- 
ma i vrijednima. Dakle: od tvrde i pomalo 
prozaične etnografske »reportaže« do slikar- 
skog rješavanja folklora. Nakon evropskog us- 
pjeha svojih >Proštenjara« Vanka je stvorio 
čitav niz djela ove vrste: >Lijepa Jela tri vi- 
jenca splela«, >»Da bi nam polje rodilo bolje«, 
»Zdrava Marija«, »Nevjesta mog kraja« — sve 
sama platna — pa akvarele kao »Bistrički bok- 
ci« ili freske u Gradskom podrumu (koje su 
čitatelji »Hrvatske Revije« upoznali u jednome 
od prošlih brojeva). Sve su to motivi iz hrvat- 
skog narodnog života posavske Hrvatske — 
većinom zagrebačke okolice —, a spomenute 
slike ne služe samo na čast crtaču i dekorativ- 
nom slikaru, nego i — folkloristu i etnografu. 
Ovaj studij zanio je uinjetnika možda preda- 
leko od prave njegove domene obogativši bez 
sumnje njegov kulturni horizont, ali usporivši 
njegov likovni razvoj. 

Neka bude barem uz put spomenuto, da je 
Vanka svojim »Proštenjarima« i kasnijim sli- 
kama ovog genre-a postao glavnim likovnim 
ideologom  >Gričana«, Matoševih sljedbenika, 
koji su ugledajući se pomalo u Barrčsa unijeli 
zanimljivu regionalističku notu u hrvatsku 
književnost onoga doba. 


No etnografski i regionalističko-literarni rad 
nije Vanku posvema apsorbirao. Branio se u 
njemu slikar, koji je ponekad jasno osjećao, da 
je sašao s pravoga puta; da jesve to vrlo lijepo 
i zanimljivo, ali ipak nije ono pravo. Radio je 

i radi vrlo mnogo, no ta je djelatnost tako raz- 
nolika, da bi mogla raspršiti i najveći talenat. 
Vanka je dekorater i folklorist (neke folklori- 
stičke slike sličnije su gobelinima, negoli ulji- 
ma), ali je i portretist i slikar krajolika; služi 
se uljem, akvarelom, temperom, fresko, a neki 
crtežni pasteli i sangvine svjedoče, da je ovaj 
slikar i — grafičar. A pribrojimo li tome go- 
lemu literarnu prtljagu, sklonost misticizmu i 
neodoljivu sklonost fabuliranju, lako ćemo ra- 
zumjeti, zašto ovaj bogati (prebogati!) talenat, 
koji se pojedinačnim nekim djelima uzdigao 
tako visoko iznad prosjeka, nije još uvijek 
stvorio djela, koje možda s pravom od njega 
očekujemo. 


Vanka je izlagao mnogo u inozemstvu, a i 
kod kuće. Kad je god. 1920. postao profesor na 
Umjetničkoj akademiji (isprva je zamjenjivao 
Ivekovića), apsorbirao ga je nastavnički rad, a 
ne treba tajiti ni činjenicu, da mu nije bilo 
dano pustiti maha svome talentu. Mogao je po- 
stati izvrstan ilustrator, možda i vrlo dobar 
scenograf, a da mu je uspjelo posvjedočiti da 
umije slikati freske, zahvaljujemo g. Erberu, 
ravnatelju Gradske štedionice. 

Posljednja kolektivna izložba Vankinih ra- 
dova otvorena je pred neke tri godine (1950.) u 
Ulrichovu salonu, a prošla je začudo prilično 
nezapaženo. Ovaj put izlaže umjetnik preko 
70 djela, koja ispunjaju glavne prostorije 
Umjetničkog paviljona, pretežno ulja, pa akva- 
reli i nekoliko sangvina. Izložba ima donekle i 
retrospektivni karakter, ali donosi i lijep broj 
najnovijih djela Maksimilijana Vanke, i tako 
pruža vjernu sliku o mnogolikosti i dosadaš- 
njim etapama ovoga osebujnoga umjetnika: 
velike figuralne kompozicije, koje ilustriraju 
naš folklor ( a prikazuju razne faze umjetni- 
kova shvaćanja), brojni portreti, od kojih su 
neki vrlo dobri, serija »mrtvih priroda«, koje 
su veoma raznolike, i napokon — krajolici iz 
južne Dalmacije, koji otkrivaju posve novoga 
Vanku, koji ne radi više u atelijeru, nego im- 
presionistički studira prirodu na licu mjesta i 
ne prezire tekovine modernoga kolorizma. Sve 
su to ulja. Akvareli se bitno razlikuju od ovih 
radova i unose (posve novu i zasebnu notu u 
ovaj koncert. Nalik su na stare tempere na 
drvu, a i mistično-literarni sujeti odvajaju ove 
slike od spomenutih platna. Uspomene iz dje- 


tinjstva i mladosti (mistično sumračje seo- 
skih baroknih crkava i njihov specifični mate- 
rijal — drvo) stvorile su u zajednici sa >»ze- 
mljanim« tonovima starih majstora osebujnu 
ovu atmosferu, koja se doima tako intimno i 
domaće, a tako je značajna za umjetnika (i 
čovjeka?) Vanku. 

Ova izložba u Umjetničkom paviljonu pri- 
lično je vjerno i potpuno ogledalo Vankina 
stvaranja. Možda će ova smotra raznolikih dje- 
la pomoći i samome umjetniku da spozna sebe 
i da se konačno opredijeli i strese literarne 
spone, koje mu priječe da bude samo slikar. 

I još nešto. Umjetnik. je ovu izložbu u više 
mahova nazvao >»oproštajnom«. Ovo nije lijepa 
riječ! Ako i odlazi u Ameriku, kuda ga zovu 
obiteljske prilike, njegovi se prijatelji i pošti- 
vači čvrsto nadaju, da ne će prekinuti veze 
s rodnim krajem, nego da će u tuđini — u vr- 
zinome kolu New-Yorka ili u rajskoj Kalifor- 
niji — osjetiti — kao nekoć u Belgiji — rođe- 
nu grudu i naše ljude. I onda — obogaćen do- 
sadašnjim likovnim iskustvom — stvoriti djela, 
kojima će steći trajno i zaista časno mjesto u 
kolu modernih hrvatskih slikara. 

H. 


KAZALIŠTE 


Moličre-ove >Učene žene« 


Nanovo uvježbane >Učene žene« nisu bile 
osobit prinos oživljavanju Moličre-ovog teatra 
na našoj pozornici. Mjesto velikog centralnog 
lica, koje potiče na glumačko stvaranje i ob- 
navljanje stare velićine karakterne komedije, 
preostaje u ovoj komediji za interes današ- 
njega gledaoca jedino dočaravanje blistavog 
stila jedne jedinstvene umjetničke prošlosti. 
Zato je bilo prije svega potrebno, da se ta ko- 
medija iznese u stihovima, (ovog puta u ri- 
movanom prijevodu Dragoslava Ilića), a u sce- 
nama, da se očuva onaj dobri duh vremena, 
običaja, humora i komike, koji je u svojoj 
iskrenoj naivnosti održao živ dodir s našim 
dušama, ma koliko ih preobličilo vrijeme i 
raznoličje života. Uspjeh ovakove predstave 
postavljen je vas na uživljavanje svakog poje- 
dinca glumca u svoje lice, a u nepomućeni 
sklad sviju zajedno. Ništa ne smije natruniti 
savršeni intimitet sa životom Maličre-ove sce- 
ne. Za velike karaktere Moličre-ovske nemamo 
komičara širokih zahvata, a za prikaz ovih 


komedija od tipa »Učenih žena« nedostaje nam 
prigode za miran i ustrajan rad, ako nam 
možda i ne bi nedostajalo znanja i talenta. 

Moličre-ova zasada, da je najbolji ures žene 
njezin smisao za život, a svaki snobizam da 
izvraća njezinu narav, daje njegovoj satiri 
neprolaznu vrijednost. Aluzije i na današnje 
društvene naopakosti dolaze na vidjelo same 
o sebi, ma da se čini, da se na sceni događa 
nešto, što ne dosižu više ni naše sanje. 

Uz rutinirane glumice, koje se osjećaju u 
Moličre-ovom teatru kao kod kuće, gđe Ker- 
nic i Hafner-Gjermanović, okušale su se s us- 
pjehom i mlade sile u >Učenim ženama«. Na- 
ročito je gda Dragman kao Henrieta imala 
tešku zadaću, da ne ispane svojom protivšti- 
nom u mišljenju iz svoga milieua. Gđica Gra- 
hor sa svojim ugodnim govorom vazda je pri- 
jatna figura u Moličre-ovoj komediji. G. Afrić 
kao Trissotin, izrabljivač ženskih nastranosti, 
ne daje se dosta rafinirano. Ostala gospoda 
Tepavac, Predrag Milanov, Laurenčić i Mato- 
šević ostala su suzdržljivom komikom u stilu. 
Tu je tešku zadaću riješila i gđa Popović-Mo- 
singer kao kuharica Martine. 


Bože Lovrića »Kapetan Niko« 


Drama Bože Lovrića >Kapetan Niko« uko- 
tvila se o onaj zakutak primorskoga života, 
kad pomorac ostavlja dom i mladu ženu i kre- 
će na more za svojom drugom srećom gonjen 
neodoljivim instinktom. Njegova žena Mara 
postaje ljubavnicom brata, koji je ostao na 
domu, a kad se kapetan Niko vraća puna mu 
je kuća blaga, ali i razrovano ognjište. Nepri- 
jateljstva i mala trvenja, što ih donosi život 
oko bogata čovjeka, doskoro otkriju kapeta- 
nu Niki, što se je događalo u njegovoj kući. 
Uz to ga i sudbina nije poštedila nedaćama. 
U toj teško zagušljivoj atmosferi — to je naj- 
bolje prikazano u Lovrićevoj drami — dolazi 
do brutalnosti i nasilja, koja zatravljuju više 
kao uzbudljivi kriminal, nego kao tragična tje- 
skoba. Kad Niko odapinje revolver, izilazi pred 
mater njegov sin Ivo i pada od taneta, pada 
on, koga je Niko volio jedinom ljubavi, što 
mu je još preostala. Ova je nepoželjena si- 
novska žrtva zapravo katarza Lovrićeve tra- 
gedije. Igra tupoga usuda, što ne poznaje ni 
mjere ni granica, tu je nabasala na skrovito 
ljudsko srce, koje nagonski shvaća najdublje 

istine života, da se uz tu žrtvu smire strasti i 
vrati životu njegov normalni poredak. 

Način, kako to Lovrić prikazuje, neke je 
vrsti sintetični realizam. Njime je poglavito 
eksponirana njegova tragedija. Na glavu Ni. 
kinu padaju nesreće kao u staroj Jobovoj 
knjizi, u hiperbolama. Ali težnja za potenci- 
ranje nema u Lovrića kraja. Tvrdi karakter 
Nikin promeće se u nakaznu okrutnost. Go- 
milaju se krivice i nepodopštine; Niko se ras- 
krinkava kao zavodnik Anice, kojoj je majka 
drolja. Kapetan Paško zadire u Nikino meso 
zlobnim izazovima kao udicom, koja se ne da 
otkačiti. Ovo, što među ovim ljudima harači, 
nije više mržnja, nego je mržnja u ekstazi i 
pasjem bjesnilu. Sve se odigrava na prenape- 
toj žici, koja ne daje pravoga glasa, pa tako 
ostaje mutan i nečist i finale, do kojega je 
bilo Lovriću — kako je rekao — najviše stalo. 

Ni u ovoj drami nije postao Lovrić drugi. 
Po svom intelektu i po srcu on ima i sluha i 
osjećaja za život, ali dok se sve to probija 
krupnom naslagom njegovog artizma, orijenti- 
ranog poglavito talijanskim utjecajima, gubi se 
bolja polovica, a što preostaje to su riječi, 
upravo one hamletske: Riječi, riječi. Tko ih 
sluša, žali za onim izgubljenim sadržajem. 

Ipak je >Kapetan Niko« u neku ruku naj- 
bolji Lovrić. Ovdje ima njegovo djelo još naj- 
manje praznina, ma da nas smućuje osjećaj, 
da ih Lovrić silom zatrpava i onda, kad ih 
nema. Likovi u ansamblu, kojim Lovrić vješto 
pokreće radnju, odlikuju se krupnim živim 
crtama, koje uistinu idealno uspostavljaju na- 
šu primorsku sredinu i odaju bez sumnje ne- 
samo neposrednog posmatrača, nego i đušu, 
koja je u njoj živjela. U Mare, u Ljube, brata 
Nikinog, i u Ive, njegovog sina, ima neke pa- 
sivnosti i rezigniranosti, koja otkriva u našeg 
čovjeka sugestivno najljepše i najdublje. 

Ta je drama puna zahvalnog teatra, (mož- 
da i više nego je potrebno). Ima u njoj lica, 
koja se mogu efektno interpretirati, tako re- 
dom: Niko (g. Grković), Mara (gđa Podgor- 
ska), Ljubo (g. Pavić), Paško (g. Maričić), Ivo 
(g. Jovanović), Stipe (g. Bek), Luce (gđa Va- 
vra), Anica (gđa Lukatella), pa i jedna gošća 
(gđa Simić). Ima nekoliko živih ansambl-scena 
za režisera (g. Strozzi), pa i scenarija za sce- 
nografa. Sve se je to pokazalo i u našoj pred- 
stavi. 

Gostovanje »The English Plajersa« 


Stari znanci naše publike g. Edward Stirling 
I njegovi engleski glumci navratili su se opet 
k nama sa svojim novim engleskim repertoa- 
rom. Ovog puta bili su na redu: Shakespeare- 
ov >Othello«, Shawova komedija »You never 
can tell« i Bennetov »Povratak«. Stirlingov te- 
atar pretendira na uspjeh s najboljim scenskim 
kvalitetama. U njegovoj dobroj sceni i dobrom 
tekstu ima vazda i nešto rasno, što daje tomu 
gostovanju u našoj sredini posebni čar. S toga 
stajališta nas je osobito zanimao >Otelo«. Ma 
da se je radilo o neke ruke originalnoj inter- 
pretaciji, nismo mogli pronaći za ljubomorno- 
ga crnca, a u stilu visoko renesansne tragedije 
zamah, koji bi potpuno odgovarao poetičnom 
tekstu. Ugodno nas je iznenadio tek peti čin, 
koji se je u ovoj engleskoj interpretaciji, gdje 
se u temperamentu nikad ne gube karakterne 
crte ljudi, doimao duboko kao prava tragična 
katarza. Još nikad nismo osjetili tako inten- 
živno etički strahote na Shakespeare-ovoj po- 
žornici. Ta jeziva žetva smrti sjeća na japan- 
ski teatar s njegovim vjekovnim tradicijama. 


Puna pouke za naše glumce i redatelje bila 
je i predstava Shawove komedije. Engleski 
glumci daju nesamo duh Shawove satire, nego 
i potpuno hudožestveni prikaz engleskoga dru- 
štvenoga života. 


Petra Preradovića ml. >»Razbijeno ogledalo« 


Nešto neodteđeno i neizvjesno konačni je 
dojam Preradovićeve nove drame >Razbijeno 
ogledalo«. Ono, što je Preradović htio, razbilo 
se uistinu prije konca drame, ako mu je dra- 
ma trebala da bude ogledalo ženskoga srca. 
Njegova Marija, mlada gospođa — po općim 
pojmovima — >najstetnija«, u svom je braku 
našla doista sve, na čemu će joj zaviđati cio 
ženski svifet, samo nije našla, ono glavno — 
sreću s čovjekom. Kad je već zaplovila tim vo- 
dama, bilo je prekasno: drugim su očima gle- 
dali mladu gospođu njezini novi udvarači. No 
ona — kao i prije — nije shvaćala situacije. 
Postala je ponovno žrtvom: ovog puta žrtvom 
najgotega. Razočarana ostavila je ljubavnika 
i muža, ali ne da se izgubi posvema: t čovjeku, 
koji je živio daleko od njezinoga svijeta, našla 
je konačno — ono pravo. 


Od ovih događaja stvoriti dramu bila je 
suviše teška zadaća. Za tempo drame oni su 
psihološki prekomplicirani. Tako je silom pri- 
lika postala interesantnija karakteristika Ma- 
rijina i njezinog društva od njezine drame, 
iako je to Preradović drugačije smislio. U nje- 
govim karakteristikama ima faktično talenta, 
oštrog zapažanja, poznavanja ljudi i društva, 
i psihološki momenti nisu bez zanimljivosti, ali 
strogo psihološka konstrukcija drame, duboko 
ulaženje u problematiku života prelazi njego- 
vu snagu. Preradović sebi pomaže koliko može 
s beznačajnim i ishitrenim scenama, utiče se 
i lirizmu, ali u stvari osjeća se, da je to izvje- 
štačeno i neuvjerljivo. Nema sumnje, ovakova 
Marija i ovakovo društvo, kako ga je prikazao 
Preradović, postoje. Postoji i ono, što ses Ma- 
rijom događa, ali je sadržaj motiva, koji sve 
to pokreću, drugi, u najmanju ruku samo je 
napola onakav, kakvim ga smišlja Preradović. 
Nešto negotovo smeta; voljeli bismo, da Pre- 
radović nije tumačio ništa, nego onako, kako 
je on to učinio. 

Gđa Kralj kao Marija imala je dati svojom 
ličnošću intonaciju figuri. Uistinu se je svaki 
njezin susret s muškom glavom drugačije od- 
razio u njezinoj duši. Vazda na rubu svoje 
slabosti njezina je ženskost ipak sačuvala do 
kraja nešto simpatično i nedosežno, nešto što 
se konačno ipak nije odrazilo u problematici 
»Razbijenog ogledala«. 

B. Livadić 


LIRIKA GRUDE 


(Omladinska knjižnica sv. 2. Uredio dr. Mile Starčević, 
Zagreb 1934., izdanje »Omladine.«) 

Skromna knjižica od 48 stranica odbija od 
sebe a priori svaki petenciozni zahtjev: ni 
antologija, ni manifest kakva novog književ- 
nog smjera. S predavanjem g. K. Križanića 
(održanim na matineji lirike o selu od 8. pro- 
sinca_ 1935.) kao uvodom i malom napome- 
nom urednika zbirke g. dra Mile Starčevića 


kao zaglavkom, deset mladih pjesnika (rođe- 


nih većinom oko 1914.) iznosi po dvije do tri 
svoje pjesme nadahnute »motivima sela«. Iz- 
bor je popraćen slikom svakog autora i bilje- 
škom koja, s lakoćom punom humora, na svoj 
naročiti način predstavlja publici ljude, koji 
većinom jedva što su postali ljudi. Zato sve, 


šio se o njima može da kaže, zvuči kao neka 
dobrohotna persiflaža i čitav ajihov donedav- 
nji >ulazak u lšteraturu« miriše na neku mla- 
dićku pustolovinu. To više, što njihove pje- 
sme svijesno izbjegavaju svaku pozu i afek- 
taciju te, i kad obrađuju motive sumorne j 
teške, ne govore kao neki bundovni vjesnici 
revolucija ili nezadovoljni zastupnici >klasa«, 
a ipak uza sve to kao ljudi koji imaju nešto 
da kažu. Dakako da oni stariji (kao gg. Len- 
dić i Korner), ljudi sa >zbirkama iza sebe«, 
odnose palmu, ne samo poradi zrelije dobi, 
nego i, da se iako izrazim, poradi veće rutine 
u pjesvičkom poslu. Njihovi su motivi preci- 
zniji, izrazitiji, a stihovi sadržajniji. Uza sve 
to, Kuharov »Naš mljekar«, Majtinovo prvo 
od triju >Pisama iz velikog grada« pa »Iselje- 
nici na odlasku« i još koja druga imaju ka- 
rakter upravo antologijski: originalno zapa- 
žanje, izvrsna plastika prikazivanja, dobra 
pointa i diskretan ali intenzivan osjećaj, koji 
ne sjeća na tipizam asfaltne poezije, koja da- 


nas nastaje u serijama. U zbirki su zastupani: | 


Balentović, Cvitan, Čović, Hrastovec, Korner, 
Križanić, Kuhar, Lendić, Majtin, Nikolić (Vin- 
ko). Nije jasno, zašto je urednik mimoišao gg. 
Ladiku, Katičića, Baneka i Jakšića, koji su 
bili, kako i sam kaže, zastupani na matineji, 
i koji bi svakako mogli biti zastupani. Vjero- 
jatno radi opsega, a možda i iz drugih razlo- 
ga, koje ne bi bilo na odmet znati, ako nisu 
čisto tehničke prirode. Jer uz današnje nepre- 
stano previranje ideja i načela odnosno ljudi, 
koji se oko njih kupe, vrlo su dobra ovakva 
uporišta koja, bez pretenzija na velike pro- 
gramske nastupe, mogu mnogo pridonijeti, da 
se koješta izbistri i raščisti. Dakako da bi se 
dalo raspravljati i o samom smislu i vrijedno- 
sti pojma »lirike o selu«, kada ne bismo pri- 
tom došli u epasnost, da zađemo na područje 
praktičnih pitanja i suviše estetsko-teoretskih 
problema, a ovdje se radi o stvari vrlo gib- 
ljivoj i mekoj, kao što je poezija mladića, 
koji tek moraju da traže svoj pjesnički izra- 
žaj. Kako je urednik i sam nešto malo pe- 


maknuo naslov u (svakako sretniju) formulu. 


»lirika grude«, on je nesumnjivo prišao pro- 
blemu bliže, iako ga je opsegom proširio, a 
možda i, donekle, stvarno oslabio. Oslabio u 
toliko, što pojam postaje mnogo obuhvatniji 
nego što mogu da kažu ove dvadeset i dvije 

pjesme, pa bi se tkogod mogao razočarati; ali 
sve je to zajedno tek intonacija za ono, što 
se istom ima da razvije i u ovim samim mla- 
dićima i u tom »programu«, koji ih je okupio, 
nenametljivo i neprisiljeno. Još jednom treba 
kazati, da je vrlo simpatično, što se »pjesnici 
grude« ne razmeću ni suviše bizarnim ni su- 
više banalnim motivima (i jedno i drugo je 
modni snobizam i plod neke naročite naivno- 
sti, koja je u isti mah afektacija), što, pjeva- 
jući u ova i suviše teška vremena, iako u pot- 
punoj mjeri (i često vrlo dirljivo) osjećaju 
svu neiskazanu muku i jad seljakova života, 
čitavoj težini umiju da budu diskretan i ple- 
menito surdiniran izražaj, koji je potpuno u 
skladu s prirodnim optimizmom njihovih mla- 
dih godina. Iako od tako različitih autora i 
tek u vrlo omeđenom izboru, zbirka odiše iz- 
vjesnim pijetetom, koji nije nikaka bučna 
apoteoza, tihim udivljenjem, koje nije bomba- 
stična glorifikacija, i nostalgijom, koja nije očaj 
i bezutješna destrukcija. Ne može se kazati, da 
je baš svaki stih formalno uvjerljiv. Moderna 
lirika hoće da bude što manje namještena, 
što intimnije jednostavna; stih joj je više re- 
čenica nego melodija, on je više monologijska 
rapsodija negoli vezani slog. Ipak, uza sve to, 
izvjesne namjerne nepravilnosti u brojenju 
slogova ili njihovu ritmičnom izražaju, izazi- 
vaju katkada dojam bizarnosti i pretjerane 
formalne samosvijesti. To je, dakako, opaska, 
koja vrijedi za suvremenu mlađu liriku uopće; 
možda je baš ta njezina osobina njezina na- 
mjerna karakteristika — ali ona ne bi morala 
biti bitna. Između kakofonijskih nekadanjih 
elizija i izražajem oskudne, jer suviše mono- 
tono sapete artističke lirike Matoševih vreme- 
na, mora se kazati, da je ovaj put simpatič- 
niji: on pokazuje, da je današnjem pjesniku 
ipak preča misaona pointa i da mu je važniji 
unutarnji ritam njegovih osjećaja, negoli 
vanjski tok slogova i akcenata. Možda je to i 
nesvijestan odraz činjenice, da je današnje 
vrijeme toliko potrto i istrgano, te mu je izra- 
žaj neko grozničavo zamucavanje. Ali poezija, 
kao uwnjetnost, ipak je izvor harmonije, i to 
ne samo unutarnje, koja nam prožima osjeća- 
je, nego i vanjske, koja preobražava njihov 
izražajni oblik. To isto vrijedi i za poneki iz- 
raz, koji se danas smatra oznakom >stvarno- 
sti«, a suira će, sa zrelijim pogledima, biti od- 

bačen, a da pritom ništa ne će stradati stvar- 
na istinitost onoga, o čemu se pjeva. 

Konačno treba naročito naglasiti činjenicu, 
da većina ovih mladih pjesnika nije zastupa- 
no drugdje nego u različitim listovima; pa 
iako je ovaj izbor čak i manji od onoga što 
je tamo izišlo, ovako u zajednici s drugima, 
on je vrlo karakterističan, i ova zbirka ima tu 
naročitu zaslugu, što, ne vežući se ni o kakav 
oštro zacrtani program, donosi mogućnost da 
promatramo generaciju »najmlađih« bez pate- 
tike nekog posebnog stava i bez teoretizira- 
nja oko programskih diskusija. Bit će neobič- 
no zanimljivo pratiti dalji razvoj ovih mladi- 
ća, koji su ovdje predstavljeni na vrlo simpa- 
tičan način, a bit će isto tako zanimljivo pro- 
matrati, šta će se sve oko toga neodređenog a 
ipak određenog pojma »poezije grude« okupiti 
i iskristalizirati. 

Ljubomir Maraković 


PJESME OLINKA DELORKA 


Iz suradnje po časopisima bio nam je De- 
lorko poznat i prije izlaska njegove prve 
zbirke pjesama, koju je izdao pred kratko 
vrijeme. Dobar glas, koji je tamo stekao, ov- 
dje je utvrđen, pa ova zbirka predstavlja jak 
dokumenat o tome. Stoga je potrebno, da se 
ovome prvome javnom nastupu mladoga pje- 
snika pokloni pažnja. U interesu njegova da- 
ljeg razvoja. 

Onaj huk i buk i zvuk Delorkova »nutar- 
njeg slapa«, o kome govori u zaključnoj pje- 
smi (»Slap«), ne osjeća se kroz zbirku: ostao 
je samo kao unutrašnji pjesnički doživljaj, 
koji je, suspregnut gospodskom  otmjenošću, 
ostao sakriven vanjskome gledaocu. U ovoj 
zbirci Delorko ne previre, ne »buči i huči« 
mladićki. »Tradicija krvi« priječi ga u tome, 
i odatle ona dozrelost, smirenost i odmjere- 
nost, koja dominira i u najdelikatnijim situ- 
acijama. Mladenački akcent izbija nešto jače 
samo u jednoj pjesmi (>Strepnja<). 

Čini se, da istome uzroku treba pripisati i 
to, što Delorkova lirika odudara znatno od 
svih njegovih suvremenika i vršnjaka u poe- 
ziji. Delorko kao da zazire od toga, da se po- 
miješa među mnoštvo i da kao dio cjeline 
pjeva u akordu skladno s drugima. Ne mari 
za modu, jer je više vezan organski uz tra- 
diciju. Ni po formi ni po sižeju njegove pje- 


sme ne će da budu efemerne. U vrijeme, kad 
se slobodni stih počeo kod nas krivo shvaćati 
kao slobodno zanemarivanje svake forme 
osjetio je Delorko posve ispravno, da bez 
pjesničke forme ne može biti prave poezije, 
pa je formalnom usavršavanju svojih stihova 
posvetio najveću pažnju. Tako je Delorko po- 
stao formom najdotjeraniji među najmlađim 
hrvatskim pjesnicima. 


Po sižeju njegove pjesme predstavljaju go- 
tovo svijestan protest protiv poplave socijal- 
nih motiva u našoj najnovijoj lirici, koja je 
prepuna radnika, seljaka itd., a osjeća se, da 
je sva ta lirika većinom vrlo strana dotično- 
me staleškom načinu gledanja na život, i 6 
obzirom na naše prilike izgleda namještena i 
neiskrena. Delorko ostaje kod sebe. Njegov 
je pogled introspektivan, upravljen prema 
vlastitoj unutrašnjosti, a ne prema objek- 
tivnom, izvanjskom svijetu. Zato nije des- 
kriptivan, i zato predmet njegove poezije 
može biti svaka sitnica, koja ga je uzbudila, 
takva sitnica, pokraj koje bi svatko drugi pro- 
šao i ne primijetivši je, ne pripisujući joj ni- 
kakva značenja ni važnosti. I ti sitni kamičci 
u mozaiku Delorkove poezije pružaju najjači 
dokaz o tome, da on zna lirski gledati i lirski 
se izražavati. Zbog toga su mu vanredno us- 
pjele baš one pjesme, koje su pune plastično- 
sti i neposrednosti (Drvored, Vjetar, Zaborav- 
ljeno svijetlo, Iza gozbe, Pejsaž, Jesen, Pod 
prozorom, Strepnja, Intćrieur, Nakon odlaska), 
dok se manje doimaju one pjesme, u kojima 
preteže refleksivnost (Uzetost, Budućnosti, Sa- 
moća, Nepokretnost, Veče). 


Uza sav zahtjev strogog individualizma, koji 
je Delorko sebi postavio u prvome redu, mo- 
ra se istaći, da njegovi stihovi ne unose dis- 
harmoniju u hrvatsku liriku posljednja tri 
decenija. lako je smisao za formalnu istanča- 
nost stekao lektirom romanskih poezija, ipak 
je Delorko formalno ostao potpuno u sklopu 
hrvatskog, naročito banovinskog pjesničkog 
kola, kojemu je uglavnom A. G. Matoš ostao 
predvodnikom do danas. 


50 malih pjesama na 30 stranica — dokaz 
je strogosti, kojom Delorko postupa sam pre- 
ma sebi. I zato je ova prva zbirka njegovih 
stihova doista dobra. (Izdanje knjižare V. Va- 
sića i R. N. Horvata, Zagreb 1954.). 


B. Jurišić 


ANTOLOGIJA SVJETSKOG HUMORA 


Klasa Humora, svezak prvi, urednik Joe Matošić ; 
obradio, preveo 1 predgovor napisao dr. Mato Hanžeković, 
naklada Danice 


Danas još nije u duhu svijeta sazrelo ono 
sjeme >)etskog objektizma« potrebnog za bu- 
duću žetvu čovječanstva, kad će zvoniti zem- 
ljom »sveti smijeh«, kako je to filozofski izra- 
zio dr. Zdenko Vernić (esej »Sveti smijeh«<). 
Ali ipak ovo izdanje antologije svjetskog hu- 
mora znači svjetliju i vedriju zraku u mra- 
ku i potopu općih nedaća. 

Sam izbor svjedoči o velikom umjetničkom 
kriteriju urednika dra Mate Hanžekovića, 
koji je dao smion presjek kroz nekoliko sto- 
ljeća pruživši nam dokumenat o raznolikosti 
i aktuelnosti ovog genrea književnosti. Primije- 
nivši komporativnu metodu kod čitanja osje- 
ćamo osebujnost nekih naročitih odlika poje- 
dinih naroda, a zaronivši dublje u samu bit 
otkrivamo i skriveni kucaj srca ondašnjeg 
vremena i čovjeka. Tako one istočnjačke la- 
krdije nisu samo odraz blistavog duha, nego 
i odjek ondašnjih prilika, gdje je u surovosti 
bila jedini spas duhovita dosjetka, koja je 
umilostivila i prenerazila tiranina. Dok je 
opet, recimo, duhovitost kalifa Harun al Ra- 
šida te grčkih i rimskih humorista odraz više 
kulture i humanosti. Biranim ulomcima iznio 
nam je dr. Hanžeković svu neposrednost i ve- 
drinu helenskog duha. Upoređujući Boccaccia 
i Balzaca osjetimo osebujnosti njihova humo- 
ra, jer Decameron i Golicave priče su dva 
molitvenika ljubavi, ali dok Talijan stvara 
komične situacije i zaplete s lukavošću, dotle 
ispod parfuma Balzacove francuske dosjetke 
blista surovost i krvava putenost razbojničkih 
vitezova i magnata. 

Zasebno mjesto uzima slavenski humor, 
koji imade nekih svojih osebujnosti; njemu 
je kod Rusa zajednička nota duboke huma- 
nosti, i taj smijeh miriše na suze. Kod naših 
humorista uzeto je nekoliko duhovitih uloma- 
ka iz Matoševih stvari, Korajčevi »Auvergnan- 
aki senatori« i Hanžekovićeva jetka i uspjela 
satirička priča »Žika«. Pohvalno je, da su pri- 
klopljene ovome i naše narodne šale i pošu- 
rice, koje blistaju duhom i dosjetljivošću. 
Cervantesov genijalni komični epos o don 
Quijotu de La Mancha jest blaga satira na 

«utopiju čestitog viteštva i čovještva i imade 


pandan u Hašekovim >Dođivljajima dobrog 
vojaka Švejka«. Iznio sam u kratkim potezi- 
ma nekoliko znatnijih priloga unesenih u 
ovu antologiju, ali time nije iscrpena sva bo- 
gata raznolikost njezina. Na koncu treba pri- 
govoriti, što su štampani ulomci nekih djela, 
koja su kod nas u cijelosti prevedena (Gogolj 
»Revizor«, Konstantinov »Baj Ganja«, Hašek 
itd.), jer time se krnji sama cjelina stvari. 


Stjepan Devčić 


IZ PEDAGOŠKE LITERATURE 
Zlatko Špoljar: Prvi razred osnovne škole 


Prvi razred je svakako najteži od svih raz- 
reda. Djeca, koja su se tek rastala s domom, 
dolaze u školu, gdje ih učiteljevo dociranje 
tjera u strah, napunjuje nespokojnošću i skep- 
som o svojoj vrijednosti. 

Zauzimajući se iskreno za djecu, g. Špo- 
ljar je napisao ovu knjigu, u kojoj ima 
mnogo vrlo vrijednih stranica. Ima doduše 
problema, o kojima bi se dalo diskutirati (da 
li su, ovakvi, kako ih je autor riješio, isprav- 
ni), ai uglavnom knjiga, koja želi da upu- 
ćuje, a ne da debatira i istražuje, zadovolja- 
va. Obrađena vrlo savjesno, s kapitalom ma- 
terijala, pregledna i generalna, ona načinje 
sva pitanja, koja ovom prilikom dolaze u ob- 
zir. U predgovoru, a još više u teoretskom di- 
jelu, autor tumači svoje stajalište. Dobro do- 
lazi i to, što je knjiga puna citata iz djela 
naših dječjih književnika, gdje je to potreb- 
no. Štampana je solidno i bez pogrešaka. 


Zlatko Špoljar: Drugi razred osnovne škole 


Ova je knjiga nastavak knjige o prvom 
razredu, o kojoj je malo prije govoreno. Sa- 
drži gotovo sve one pluse i minuse, koje i 
prva, uz ogradu da govori o drugom razre- 
du, gdje je materijal drugi, pa se mogla pot- 
krasti koja pogreška više ili manje. Ove obje 
knjige g. Špoljara nisu pisane samo zato, da 
olakšaju učiteljima trud, već je tendenci- 
ja, radi koje su pisane, profetska: autor bi 
htio da u cameru obscuru naše pedagoške li- 
terature, naročito praktične, ubaci reflekto- 
rom blistavi mlaz svjetla, koje će politi jas- 
noćom i čistoćom ono, što je dosada bilo mrač- 

no i nejasno. Knjiga je pisana pažljivo i 
stručnjački. Kao i prva, ona je proviđena ci- 
tatima iz djela dječjih pisaca, boljih i repre- 
zentativnijih, među koje su se uvukli i dile- 
tanti, radi čega se, kad se uzme u obzir po- 
plava diletantizma, ne smije kriviti autor. 


Alfred Schmieder : Opta didaktika 


U nakladi knjižare A. Ćelapa u Zagrebu 
izašlo je ovo čuveno djelo profesora Alfreda 
Schmiedera, u preradbi prof. dr. J. Schmiede- 
ra i u prijevodu (s petog izdanja) g. Mije Filaj- 
dića, pedagoškog i omladinskog pisca. O vri- 
jednosti djela suvišno je govoriti, a i teško 
bi se moglo što novo i interesantno reći na- 
kon čitava niza vanjskih i domaćih predgo- 
vora, kojima je popraćeno ovo izdanje. O 
didaktici ima na hrvatskom jeziku malo knji- 
ga. One, koje služe kao školski udžbenici, 
ograničene su time na svoju publiku i ne mo- 
gu da dublje zađu u problem. Plivaju, uglav- 
nom na površini, kao lopočevo lišće na usta- 
jaloj vodi, u kojoj večerima melankolično 
krekeću žabe, i roje se komarci. One, koje 
.nisu školski udžbenici, pisane su odviše ne- 
ozbiljno za težinu svoje zadaće. Operiraju 
riječima, koje doduše lijepo zvuče, ali su ina- 
če šuplje i dekadentne. U njima nema ništa 
definitivna. Uz najveći trud ne možemo naći 
bilo koju novu rečenicu, koja već ne bi bila 
rečena u kompleksu knjiga, šio isto tako 
malo vrijede. O jednoj te istoj temi govori 
se u čitavu nizu stranica (istih i različitih 
knjiga), uvijek iznova i uvijek jednako bes- 
predmetno i otužno. Rado ističem u prof. 
Schmiedera knjizi inteligentno tretiranje 
problema, koji su dosada zapostavljani. Ova 
knjiga zahvaća u didaktiku nožem kirurga. 
Ima stranica sa trajnom vrijednošću. Moguće 
bi neka pitanja danas trebalo drugačije obra- 
diti, u vrijeme, kad je pedagogija, kao sve 
znanosti, napredovala fenomenalno, moguće 
neke stranice ne odgovaraju našem osnovno- 
školskom niveau-u (iako se prevodilac trudio, 
da knjigu pretoči sasvim za naše prilike), ali 
uglavnom sve ono, što je u knjizi, stoji čvr- 
sto i nepokolebljivo, Savjesno autorovo po- 
znavanje moderne psihologije pomaže knjizi, 
da daje izgled aktuelne edicije. Prijevod je 
vrlo brižan i pažljiv. Oprema ukusna. 


Jonp Demarin: Maternji Jezik 

Knjiga g. prof. Josipa Demarina >Maternji 
jezik u savremenoj školi« (zašto xumaternji«< i 
zašto >savremena«?) imala bi da tretira to pi- 
tanje u teoriji i praksi, ali ostaje samo na teo- 
riji. Praktični dio ne ispunjuje g. Demarin, 
već tri praktična predavanja g. Nikole Pavi- 
ća (»Pišemo ć prema t, a č prema k i ce, >Mi- 
jenjanje imenice jelen u jednini« i >Posle 
boja«) i jedno g. prof. Petra Laste (Silvije 
S. Kranjčević«). Knjiga je pisana za učite- 
lje, ali njen autor, g. Demarin, reflektira na 
to, da će je upotrebljavati i profesori za uči- 
teljs&ke seminare (u tu svrhu je i doneseno 
praktično predavanje g. Laste). U teoretskom 
dijelu nema ništa novo, što već nije rečeno i 
napisano. Autorov odnos prema dječjem do- 
pisivanju nije ispravan, jer je poznato, kako 
to dopisivanje vrše uglavnom učitelji, a dje- 
ca su pri tom pasivna. Sam problem je inače 
interesantan, samo što nije ni izdaleka za- 
hvaćen u potpunosti. Ostalo je mnogo pita- 
nja sasvim menačetih, a i velik dio načetih 
nije analiziran sasvim, nego je stavljen ad 
acta napola ili tek na trećinu dovršen. Budući 
da je knjiga programatska, autor se rado slu- 
ži velikim riječima i patetičnim rečenicama, 
koje na časove zvuče i prazno. Ima u knjiri 
mnogo materijala, radi kojega zaslužuje, da 
se ozbiljno primi u pretres, ali mene taj ma- 
terijal, pa bilo to i naivno, impresionira kao 
»kapitali« u >Mrtvim kapitalimac Josipa Ko- 
zarca. Načet je, a onda ostavljen ogoljen, 
neka žalosno kisne na kiši, koja ga sukce- 
sivno ruimira. Praktična predavanja g. Pavi- 
ća (kao i g. Laste, koje u ovoj knjizi, ovakvo, 
nije baš sasvim na mjestu), sva tri, obrađena 
su s ljubavlju. Ima u njima virtuoznih mo- 
menata, koji zaslužuju i superlative. Ipak ne 
razumijem, zašio je g. Pavić, da obradi ten- 
dencioznu pjesmu, uzeo baš nesretnog Danila 
Jankovića, koji pjesmu >Posle boja« (koja je 
služila g. Paviću kao metodska jedinica) nije 
napisao sam, nego ju je jednostavno »pre- 
veo«, >preradio« iš >»lokalizirao« pe pjesmi 
Victora Hugo-a >Aprčs la bataille«, koja ee 
nalazi čak i u srednjoškolskim  čitankama. 


Anie Defrančeski: Načela nove škole 


Autor knjige »Načela nove škole u teoriji 
i praksi«, g. Ante Defrančeski, izdao je dosa- 


da već tri knjige (»Dječji samorad«, »Me- 
toda početnog čitanja i pisanja, te put do slo- 
bodnih sastavaka« i »Radna metoda početno- 
ga čitanja«), treću u zajednici s petim teča- 
jem zagrebačke ženske učiteljske čkole, koji 
mu je izradio praktični dio (svaka učenica 
po jedno predavanje), dok je on napisao 
uvod. Ova nova knjiga, kao uostalom i tri 
prijašnje, ne donosi ništa, što u našoj peda- 
goškoj literaturi (po knjigama i revijama) 
već ne bi bilo rečeno. Ona se ne uzdiže ni 
malo nad školskim predavanjima bilo kojeg 
nastavnika učiteljske škole. Problemi, koji se 
u njoj iznose, ukoliko su uopće problemi, jer 
su već svima poznati, tretirani su naivno. Na 
stotinu stranica autor nam nije uspio reći ni 
jedne svoje rečenice boreći se s gramatikom 
i stilom. Budući da je pisao knjigu ekavšti- 
nom, koju ne poznaje i uz koju nije organski 
vezan, dogodilo se ono, što se obično događa 
ekavcu, kad hoće da bude ijekavac, ili ije- 
kavcu, kad hoće da bude ekavac, t. j. knjiga 
mu je pisana u mješavini ijekavštine i ekav- 
štine, koja djeluje vrlo neukusno. 


Sakh Ljubunčić: Materinski jezik 


Ovo je druga knjiga, koja se u posljednje 
vrijeme pojavila u našoj pedagoškoj litera- 
turi o problemu metodske obradbe materin- 
skog jezika u narodnim školama (spis g. De- 
marina >»Maternji jezik«), samo što ova dru- 
ga, kojoj je autor g. prof. Salih Ljubunčić, 
urednik pedagoške revije »Napredak — Sa- 
vremena škola« i pisac brojnih knjiga iz raz- 
nih pedagoških oblasti (ističemo »Školu rada«, 
knjigu koja je govorila o ovom problemu u 
vrijeme, kad se kod nas o njemu još ništa nije 
znalo ni pisalo), daje »metodiku radne obu- 
ke u nižim i višim osnovnim, građanskim 
i nižim srednjim školama«, nasuprot prvoj, 
koja je teoretska i programatska. Izrađena 
vrlo savjesno i stručnjački, kao i ostali ra- 
dovi g. Ljubunčića, s uvodom o materinskom 
jeziku uopće, o svrsi, gradivu, programu gra- 
diva i metodičkoj osnovi obuke materinskog 
jezika, ova knjiga polazi u metodici radne 
obuke od govornih vježba, da preko njih 
pređe na čitanje, tiho i glasno, na prepriča- 
vanje pročitanoga, na moralnu i estetsku 
vrijednost čitanja i čitanki, koje u prvo vri- 

jeme i služe djeci kao jedino štivo, namije- 
njeno njima i izrađeno jedino za njih. Uz 
svako tumačenje su doneseni primjeri, koji da- 
ju jasniji uvid, a teoretski dio bazira se uvi- 
jek na strogo naučnoj podlozi. Tako su u 
knjizi uzeta u pretres djela čitavog niza do- 
maćih i stranih pisaca na području pedago- 
gije, psihologije, filozofije, estetike i dr. Na 
čitanje nadovezuje se gramatika s pismenim 
sastavcima i pravopisom, ukoliko on dolazi uz 
ispravljanje pismenih sastavaka. Na taj način 
prikazuje knjiga čitav kompleks problema, 
koji dolaze u obzir kod obuke materinskog 
jezika, što nije slučaj ni s jednom dosadaš- 
njom našom pedagoškom knjigom. Djelo nije 
proviđeno velikim gestima, ni riječima, koje 
jako zvuče, ali im je zvuk šupalj, kako je to 
uobičajeno u knjigama ove vrste. Naprotiv, 
g. Ljubunčić pripada u red onih naših kultur- 
nih radnika, koji rade povučeno, solidno, bez 
reklame i lijepljenja šarenih objava po ogla- 
snim stupovima. Bez kritičkih pretenzija, 
skromno i neobavezno, pripominjem, da mi 
se čini, kako u nekim dedukcijama iz »Mate- 
rinskog jezika« ima shematiziranja i grupi- 
ranja po stalnoj šabloni, iako je knjiga i na- 
pisana u mnogome zato, da istupi kao reak- 
cija na staru školu, koja je tipizirala i svo- 
dila čitavo i uzgajanje i obučavanje na dre- 
suru, disciplmu i naviku. Konfrontirane me- 
đusobno, nova škola imala bi da demantira 
tezu stare, kako jedan te isti potupak može 
da vrijedi za sve slučajeve, ali to ne čini uvi- 
jek, ipak. — Rado ističem još, na kraju, da 
je knjiga pisana lijepim, čistim, poetskim je- 
zikom, da je stil g. Ljubunčića prirodan i gla- 
dak i da čitava edicija daje impresiju bele- 
trističkog djela. Oprema knjige je solidna i 


ukusna. Ivo Kozarčanin 


PREGLED BUGARSKE KNJIŽEVNOSTI 
Dr. Ivan Esih: Pregled bugarske književnosti 


U brošuri na 16 stranica prikazan je razvoj 
cjelokupne bugarske književnosti od najstari- 
jeg vremena pa do danas. Početak bugarske 
književnosti s vlastitim pismom pada u polo- 
vinu devetog stoljeća, dva stoljeća prije osnut- 
ka prve bugarske države. To je bilo djelo Sv. 
Ćirila i Metoda, koje se je raširilo i izvan gra- 
nice Bugara po čitavom slavenskom svijetu, 

pa i medu Hrvatima s glagoljicom. S propašću 
bugarskog carstva na koncu i4. stoljeća na- 
staje i propadanje književnog rada kod Buga- 
ra. Sada nastaje utjecaj crkvenoslavenske 
književnosti ruskog smjera te pokušaj: hele- 
nizacije bugarske crkve s grčkim školama. No- 
va bugarska književnost počinje djelom 1sto- 
rija slavenobugarskaja od oca Pajsija sa Ato- 
sa g. 1762., u kojoj se pozivlju Bugari, da po- 
štuju svoj jezik i narodnost. Knjiga je izašla 
tek g. 1844. štampom. Otada nastaje novo doba 
bugarske književnosti, koja je skroz nacional- 
na i revolucionarna do oslobođenja Bugarske 
g. 1878. Tu igraju glavnu ulogu Georgij Ra- 
kovski, Hristo Botev i Ljuben Karavelov. U 
doba bugarskog duhovnog ropstva imali su i 
Hrvati, naročito Dubrovnik, veliki utjecaj na 
Bugare, te je hrvatski jezik i hrvatska knjiga 
bila poznata i kod Bugara. Posebno je pogla- 
vlje Ivan Vazov i njegovo doba, u kojem se 
je već razvila moderna bugarska književnost 
s novelama, romanima i poezijom. Prikazani 
su glavni pisci Vazov, Konstantinov i njihovi 
prijevodi na hrvatski jezik. Za vrijeme balkan- 
skog i svjetskog rata je književnost kod Bu- 
gara, naravno, znatno jenjala, dok se je poslije 


ratova opet uvelike podigla. Osobito se ističu 
Elin Pelin, od kojega je Matica Hrvatska izda- 
la zbirku novela, romanopisci Dim. Šišmanov, 
preveden u Zabavnoj biblioteci, i Cilingirov, 
te dramatik Jovkov, koji je preveden također 
na hrvatski. Od liričara je najvažniji, osim Va- 
zova, Penčo Slavejkov, koji je stajao sasvim 
pod utjecajem zapadne kulture. Najsavršenije 
mu je djelo bilo žalibože nedovršeni epos Kr- 
vava pjesma, u kojoj opisuje ustanak g. 1876. 
Iza ovih nastala je čitava plejada dobrih pje- 
snika i pisaca, od kojih se među pjesnikinja- 
ma ističu poglavito Dora Gabe-Peneva i Eliza- 
beta Bagrjana. Među dramatičarima najpopu- 
larniji je L. Kostov, a od Hrvata su djelovali 
na kazalištu u Sofiji poglavito Tucić i Man- 
drović. Od zbirki narodnih pjesama još se 
uvijek ističe kao najbolja zbirka braća Miladi- 
novih koja je izašla o trošku Strossmayera u 
Zagrebu g. 1860. Veze među Bugarima i Hrva- 
tima podržavaju poglavito braća Bobčevi sa 
Slavjanskim Glasom, a i drugi bugarski časo- 
pisi prate sistematski hrvatsku, kao što i hr- 
vatski časopisi i novinstvo prate jednako bu- 
garsku književnost. 


Dr. B. 

HRVATSKA REVIJA 


GODINA VII BROJ 5 MCMXXXIV 





VJEKOSLAV KARAS 


(1821.—1858.) 


Druga četvrt stoljeća u vodećim središtima znači u likovnom rastva- 
ranje forme — popuštanje strogosti. Oblici se klasični napuštaju, mjesto 
egzaktnog crteža i stroge plastičnosti pojavljuju se ton i boja. Mjesto stro- 
gosti i stegnutosti — zomantično izživljavanje: ovo vođeno osjećanjem 
lomi kalupe racionalizma i kvari stilsko jedinstvo. 

Kod nas opet nasuprot takovu likovnom postojanju — stilsko jedin- 
stvo provincijalnog biedermeiera, naravno samo u tankom plitkom sloju 
vrlo složene strukture — neko polustanje, koje ne svršava 50-tih godina, 
već traje likovno sve do 60-tih godina, tako da se konac našeg bieder- 
meiera stilski poklapa s modnim formama drugog carstva (Zasche- Winter- 
halter), a da nije bilo logičnog razvitka preko romantike kao što je to 
bilo istovremeno u Evropi. 

Istina, u tom našem polustanju, kako smo naprijed vidjeli, javljaju 
se pojedine pojave na likovnom polju, no sve one nisu bile ni toliko naše, 
ni toliko urođene, pa ako su i bile naše, nisu bile likovno toliko značajne. 
Zbog svega toga u toj fazi iskrsava još jače i još značajnije lik Vjekoslava 
Karasa (1821.—1858.), i to više po njegovu tragičnom životu, nego možda 
po njegovim preostalim radovima. Tragični njegov život prikazuje se kao 
bolni i tmurni simbol, kao otužno proročanstvo svih tragedija, svih ma- 
pora, svih muka, koje će se kasnije i u XIX. i XX. vijeku nizati. Te će 
muke tvoriti neprekinuti lanac teškog uspinjanja, uzaludnog htijenja, na- 
prezanja, polovičnih rezultata, neuspjeha, klonulosti, bijega u kič i skla- 
njanja pod jeftinu firmu poluumjetnosti. Cijeli niz talenata bit će osuđen, 
da se žrtvuje. Ovi bi u drugim sredinama pod drugim uvjetima pokazi- 
vali kud i kamo veće i značajnije rezultate, nego što su pokazali u ovoj 
našoj periferičnoj sredini bez likovnih tradicija bujnog života, bez na- 
ravno izgrađenog društva, a i bez velikog ekonomskog blagostanja. U ta- 
kvoj se sredini ne će moći oteti likovni razvitak od artificijelnih karakte- 
ristika. I on će izrasti slabunjav i neizrazit, pomalo nastran i čudan, poput 
neke umjetno uzgojene biljke u stakleniku, bez prave naravne tophne i 
svijetla. Još prije nego su procvali cvjetovi te biljke, zgrbit će se ona i 

uvenuti, a neprocvali pupovi zažuijet će, a da nisu ni pokazali plamene 
boje svoga cvijeta, kamo li donijeli zdrav i sočan plod. 

Tipni slučaj Vj. Karasa ima sve oznake takova prerano uginulog 
razvitka, mada u to vrijeme, 1850., kad se mladi Karas vratio natrag u 
Hrvaisku, njegova domovina najmanje nalikuje stakleniku, u kojem se 
može njegovati presađena biljka likovne umjetnosti. 5 jedne strane suludi 
centralizam i germanizatorsko nasilje Bachova sistema, a s druge ilirska 
magla jasno označuje to doba. 

U toj tamnici, u toj sredini među špionima i doušnicima, u tom vrzi- 
nom kolu, valja zamisliti Karasa, slabunjava i bolešljiva mladića, melan- 
kolika, koji nosi u sebi božansku iskru talenta. Oči zastrte sjetom i čež- 
njom; smeđa kratka brada, kestenjaste valovite kose, tanki zavinuti nos i 
blijedo lice. Na glavi kalabreški široki sivi šešir; kostim mu je sačinjavao 
otrcani baršunasti kaputić i karirane hlače. Tako ga je vidjela stara Vra- 
nicanka i takav je bio lik prvoga »ilirskog slikara« (po studiji A. K. Cvi- 
jić): zaneseni bijednik romantik po naravi, skeptik spram sebe i u isti 
čas bijedni slabi dečko, razdražljiv i podatljiv. Vjeruje svima, prava je 
dobričina i naivčina. Vjeruje i zaklinje, moljaka lijevo i desno. Svaka 
molba, svaka prošnja znači za njega novo poniženje, novu ranu; on je u 
pravom smislu započeo »učiti jednu umjetnost od kruha i vode živjeti< 
(iz pisma Caju, na koje, naravno, presvijetli Gaj ne odgovara). 

Sve to zaklinjanje, prosjačenje, ponizivanje, ti očajni krikovi, vapaj 
za pomoć rađa konačno ipak uspjehom. Ali kakav je to uspjeh! Rađa 
karijerom Karasovom. Karas postaje pomoćni privremeni Zeichenlehrer 
na šegriskoj privremenoj školi. »Neuspjeli genij«, postaje privremeni i 
pomoćni ces. i kralj. »beamter«; i mjesto >Ilirio, slavna i mila, Tvoga sina 
vredna dela, da po svetu rastru krila, ko neumarlog Rafaela« (»Danica<), 
Ilirija mu daje gorku koru hljeba, kojom se ne može ni živjeti ni pristojno 
umrijeti. No taj mladi slikar, pomoćni Zeichenlehrer, bohem, taj odrpanac, 
koga preziru, nije ni sposoban da se na najnižoj beamterskoj ljestvici po- 
kaže vrijednim i da time bar svojim »dobročiniteljima« s uspjehom za- 
hvali na iskazanoj milosti. Taj naime gladni svat misli još uvijek na 
umjetnost, on sanja. Melankolik u sjeni gričkog biedermeiera sanja o Ita- 
liji, spominje se Venecije: »Kakav lijepi grad za slikara! Kakov Paoli, 
Tizian, Palma, Cirgione! To su pjesme za oči, za gledanje« (Pisma). Dok 
tako taj bijedni zanesenjak izaziva čarobnu maglu laguna, sav onaj ta- 
janstveni svijet imaginacije, one zlaćane tople boje, biskup »verhovni nad- 
ziratelj školske oblasti«, strogo ga kori za njegove školske radove, koji 
nikako »pram zahtevanja zadovoljiti mogu«. Jer naš Karas kao školnik 
nije nikako mogao napustiti svojih sanja među ruljom đaka, šegrta. I dok 
su se đaci cerekali tome nastranom dugovlasom pedagogu, pa dok su se ti 
šegrti tukli kao poludjele životinjice i tjerali šegu sa svojim učiteljem, 

on ih nije promatrao, njegove su zamagljene melankolične oči lutale i gle- 
dale valjda negdje daleku Via Calzaioli, kako skreće kraj elegantnog Bi- 
galla pred divni Batisterij. Gledale su te oči uspomene, koje su oživljavale 
njegovu tajnu misao, oživljavale lik njegove Beatrice. I u buci i jurnjavi 
šegrta valjda je i nehotice šaptao svoje davno zaboravljene nesumjerne i 
nesavršene verze: »Poesiolle nate per causa sua«. 


Candidissima rosa... candida columbella... Ponavljao je svoje sti- 
hove, i sanjario dalje prolazeći Gričem. U svojoj je mašti valjda tražio na 
krivuljama Save tok Arna, i iz srebrnih mrlja vrbika daleke panorame 
gradio je dragu Firencu, Toranj Giottov, kupolu Duoma, prkosnu silhuetu 
Signorije i tamne čemprese Bobolija. Sve to je gledao živo, kao da stoji 
kod S. Francesca na Fiesolima. Kao kakva fata morgana rasla je pred 
njim slika Firenze, što krije čudnu i tajnu proljetnu harmoniju boja, linija 
i oblika, anđeoskog Beata, profinjenog Botticellija i divnog Lorenza di 
Credia, učenika Verrochijeva, kojega je Karas tamo daleko nekad kopi- 
Tao. Sve to se pred njegovim očima niže: spomen za spomenom, slika za 
slikom, sanja za &anjom. 

A kruta sivarnost je sasvim drugačija. Ne znači samo šegrisku školu 
s jadnom plaćom, koja nedostaje, već znači i »ozbiljni posao«. Ma kakav 
bio posao, valja biti sretan, ako se uopće dobije. Karas je tako »sretan«, 
naručili su mu da »malja« za karlovačku tridesetnicu cimere, cesaro- 
kraljevske orlove. I tako se zgodi, da ta sreća tih i takvih narudžba pola- 
gano briše sva prijašnja osjećanja. Izraziti njegov talenat, koji uza sve 
neimaštine, kraj sve svoje nesavršenosti, slika ipak našu najbolju por- 
.tretnu sliku XIX. stoljeća, daleko zaokruženiju nego što je kasniji Buko- 
vac, malja cimere, malja crne i dvoglave orlove za cesarsko kraljeveku 
potrebu! Na taj se način sav nauk, sve htijenje na neimaštini lama. Glad 
i bijeda trne i ništi sjećanja, preostala mu je još gitara, koju mu je po- 
klonio njegov drug u Rimu; njom se prenosi taj »eigensinniger Kroate« u 
svoje najsretnije vrijeme, koje je proživio kao mladić u Rimu. Toliko je 
bilo sreće tada, da je i pjevao, pače pokazivali su mu kontrapunkt, a 
sad... od svega preostalo brenčanje gitare. Ton za tonom, glas za glasom 
slaže njegovu prošlu sreću. Slažu ti tonovi, te melankolične melodije uspo- 
mene, sjećanja — onaj grandiozni pejzaž, koji je dnevno promatrao iz 
dodijeljenog mu ateliera na krovištu pallazza Venezia, iz ateliera, gdje je 
poslije bio i Quiquerez i Kršnjavi. Sasvim gore u visinama, tamo je kutrio 
i radio. Pred njim je ležao vječni grad. Zeleni bokori podno Quirinala, 
uokvirene pačetvorine krovova, čak tamo podno Pincia. Pinije, zelen, sun- 
.čane svijetle točke blistavih palača; ljeskala se Villa Borghese, a Monte 
Mario je vezao na toj jedinstvenoj panorami naslagane kubuse vatikan- 
skih zdanja sa razasutim vilama tiberskim. U sredini kao staro sivo srebro, 
kupola sv. Petra, pred njom stražari niski cilindar anđeoske tvrđave. Sla- 

gali eu ii tonovi gitare uspomene oduševljenja i zanose, Quale č colui, che 
forse di Croazia vienne a veder... Čini se, kao da su se u našem moder- 
nom likovnom razvitku po prvi put otvorile naše oči slučajem Vj. Karasa. 
Otvorile naše rođene oči i zanosno se zagledale u ljepotu, vidjele i osjetile 
sklad. Kao da se je po prvi put otvorio utrenik za nas od viđenog spram 
umjetničke realizacije. Na tom početku, na tom putanju svakako je cjelo- 
kupan rad Vj. Karasa, koliko je poznat i koliko ga možemo još danas do- 
hvatiti i pronaći. Dijeli se u tri perioda ili tri skupine. Prvi period sači- 
njavaju dječački pokušaji: crtanje, male akvarelne čestitke, kopije po 
najraznoličnijim predlošcima, malene uljene nevješte sličice, ukrasi cvije- 
ćem na spomenarima. Siromašni sin karlovačkog krojača (bilo je šestero 
djece) prodavao ih je po groš svojim mušterijama. Garnizona je Karlstadi 
posjedovala, kao što je to bilo običajno, među svojim časnicima takozvane 
»Schčngeiste«, koji su se za zabavu bavili svim mogućim, pa tako i sli- 
kanjem. Takav amateur cesarsko i kraljevske pukovnije otkrio je maloga 
Karasa. Bio je to Koss von Kossen, velik dobričina, koji se je mnogo sta- 
rao za maloga i gladnoga krojačkog sina. Preporučio ga Hauliku i drugim 
uglednicima, te je i njegova glavna zasluga, da je mali karlovački »vele- 
krotki« dječak dobio potporu i pošao na nauk u Italiju. Preko Milana, pa 
onda Bologne stigne Karas u atelier Salghetti Driolija, Zadranina (1811. 
do 1877.). Početno školovanje u atelieru tog slikara može se uračunati kao 
neznačajno u početnički period. 


Pravog metodičkog školovanja nije Karas prema školskim njegovim 
radovima uopće imao. Valjda ga kod Salghettija nije mogao ni dobiti. Sam 
Salghetti Drioli bio je iz Zadra iz bogate kuće fabrikanata maraskina. Po- 
stoji od njega velik broj slika u načinu tadašnjeg sladunjavog naročitog 
akademizma, koji možda znači najgore razdoblje XIX. stoljeća u čitavoj 
Italiji. Taj način vjerno pokazuju Salghettijeve slike >Christoforo Co- 
lombo in catena«, zatim »Apoteosi del maraschino di Zara e di uno dei suoi 
destillatori«. K ovima se može pribrojiti i > Jugoslavia« u akademiji, koja 
točno tumači Strosmajerovo federalistično shvatanje. Prikazani su zagr- 
ljeni kraljevi kao nosioci državnih ideja, a ispod njih bratska pakost i ne- 
bratski zločinački egoizam, oboružani bodežom. Od tih velikih Salghetti- 
jevih slika daleko su bolji i vrjedniji njegovi portreti, kao portret djeda 
(Zadar) s flašom maraskina, a možda je njegova najvrjednija slika ona 
djevojčica, fina u koloritu, koja se nalazi u Rimu u posjedu obitelji Cippi- 
co-Pezzoli. Salghettijev Mojsija, kojega je kupio Strosmajer, možda je 
kumovao Karasovu Mojsiji, koji se nalazi u karlovačkoj vijećnici. Da je 
Salghetti imao osim Karasa i druge učenike iz naše zemlje u svom ateli- 
eru, pokazuju svetačke slike Vjekoslava Andrića (1852.—1864.). Andrić 
je bio Šibenčanin. I taj talenat umire kao mlad čovjek ne navršivši gotovo 
svojih studija, slično Karasu. Od njegovih se slika može spomenuti Sv. 

Nikola u Rogoznici, kako blagoslivlje mladu djevojku i njenog oca, zatim 
Sv. Magdalena. Kod Andrića se vidi, da nije bilo Salghettijevo utjecanje 
dobro. Po stavu, a i po značenju Salghettija razumljivo je, da je Karas 
ubrzo nastojao da promijeni atelier. Pošao je Meliju, koji nije mnogo bio 
bolji od Salghettija. Na taj način nije Karas u najranijoj dobi stekao ni 
solidnu osnovu, ni pravu tehničku spremu. Taj se manjak vidi u svim Ka- 
rasovim radovima, osobito u crtežu. Karas je učio, kako je tada bilo obi- 
čajno, crtati po odljevima antiknih kipova. Poslije je i kopirao pojedine 
slike starih majstora. Zna se točno, da je kopirao Lorenza di Credia. Na- 
žalost postoje samo zapisi o kopijama, a ne kopije, koje su za nas valjda 
izgubljene. | 

Drugi i najbolji period Karasov podudara se ne sasvim s njegovim 
boravkom u Rimu. Karas je u to vrijeme već nešto sigurniji i vještiji. 
Mada je crtež slab, talenat je vidljiv, osjeća se i drugi utjecaj, mnogo bolji 
i mnogo snažniji od prijašnjeg Salghettijeva. Na njega uiječe u Rimu na- 
zarenska škola, kojoj je na čelu J. F. Overbeck (1789.—1869.). Nazareni 
su se smjestili u rimskom samostanu S. Izidora. Više je to bilo religiozno 
bratstvo, nego li slikarsko. Nazarenska je škola značila po svojoj ideolo- 
giji i po svojem religioznom stavu ustuk na ateističko i racionalistično 
shvaćanje. Većinom su to bili Nijemci protestanti konvertiti, koji su se 
obratili na katoličanstvo. Stilski svoj korijen vukli su ti religiozni roman- 
tici iz klasicizma, a po svojem plahom i gotovo bojažljivom stavu bili su 
još pravi slikari biedermeiera. 

Tipni dogmatici, tražili su oblike za svoj izražaj u prošlosti kod maj- 
stora renesanse. Religiozni sadržaji renesanskih majstora bili su im vrelo, 
iz kojega su crpli pobude. Raffael je bio glavni prorok toga bratstva (Lu- 
kas — Briiderschaft). Bili su to puritanci, sjevernjaci, hladni, koji su se 
zagrijali na prošloj renesansi. Oduševljavali su se i za Ossiana, jer su bili 
ilustratori. Dok su njihove pasatističke i religiozne konstrukcije izgubile 
za alikarstvo aktuelnost, njihovi su portreti zadržali u povijesti umjetnosti 
svoje časno mjesto. U istinu portreti Nazarena mnogo su više karakteri- 
stični za epohu, u kojoj su stvarani, nego li velike religiozne slike. Primjer 


je za tu tvrdnju Overbeckov autoportret sa obitelju. 


Povezana grupa toga slikarskog bratstva, tih Nazarena, primala je 
u svoje kolo samo sumišljenike, već gotove umjetnike, zagrijane istim 
idealima. Zato se Kukuljevićeva tvrdnja (u >»Slovniku«), da Overbeck 
nije primio Karasa u svoju školu, ima protumačiti tako, da Overbeck nije 
u tu umjetničku religioznu komunu mogao uopće ni primati đaka. On je 
izdao najbolje svjedodžbe i preporuke za Karasa, jer mu se sigurno mladi 
Hrvat svidio po svojim radovima. Imali su ti Karasovi početci slične zna- 
čajke, a i slične stilske tendencije, kao i gotovi radovi Nazarena. Može se 

pače reći, da je Karasu bio ideal u to doba približiti se što više u svojim 
slikama nazarenskoj školi. 

Iz toga je vremena najbolja i najljepša Karasova slika >Rimljanka 
sa lutnjom« (veličina 100 x 75) bez signature. Ženski portret u talijanskom 
kostimu; na zelenoj tamnoj pozadini tapete renesansnog motiva crta se 
jasno sjedeća figura. Svilena, žuta, više orange suknja spram crnog bar- 
šunastog korzeta opšivenog crveno, daje glavni odnos boja, na kojima je 
sagrađena cijela slika. Žutilo svile se ponavlja mnogo tamnije i zagasitije 
na rupcu, što uokviruje svijetlu put dekoltea. Slično se žutilo, ali svije- 
tlije, javlja na lutnji, te daje skladni prijelaz prema puti ruku; preko svi- 
lene je suknje prebačena pregača od čipke, koja je minuciozno izrađena 
poput kakve sitnoslikarije. Relativno uspjela modelacija glave s tipnom 
frizurom svijetli se i izdiže od fino tonirane cjeline. Vrat i dekolte nisu to- 
liko izdjelani i zaokruženi, dok su ruke upravo mučno izvođene i više 
puta brisane. Nemaju direktnosti, već je više nego sigurno, da je lijeva 
ruka izvedena, naime nacrtana, po kakovu odljevu ili kakovu kipu. Kolo- 
rističnu draž i harmonično slaganje boja izvrsno završuju koketno posta- 
vljene ružičaste vrpce na svilenim rukavima. Tehnički je stvar dotjerana 
i ima upravo po tehnici sve značajke, koje susrećemo kod nazarenske 
škole. 

. Te slične karakteristike, više vanjske, imade i Karasova »Napolitan- 
ka s cvijećem« (60 x 46). Kod tog je rada već sve čisti krasopis detalja. 
Loš je crtež, osobito ruke; kostim svileni, što se prelijeva u zagasitom crve- 
nilu, upravo je vanredan. Pozadina s morem i parkom, u kojem se nalazi 
loše nacrtani kip Apolona, sjeća pomalo na oleografije po brijačnicama. 
Detalji čipke, kamena klupa, cvijeće, fino su i sitnoslikarski izvedeni. 

Na taj sitnoslikarski način izrađena su i dva dražesna akvarela 
(29 x 20) iz zbirke Stojšić. Oni prikazuju Rimljanke u čistom kostimu 
Campagne; to su modeli, kakvih se još danas može naći na stepenicama S. 
Maria Ara Coeli, kako prodavaju ljubice. | 

Na isti je način izvedena »Ličanka«, slika manjeg formata, u arheo- 
loškom muzeju. Prikazuje ženu sa Korduna u narodnom kostimu, kako 
nosi u košari na glavi plodine, a na ramenu na kolcu obješenu perad; ide 
cestom pokraj miljokaza na kojemu je urezano M. V. Uljepšani pejzaž do- 
sta je karakterističan. Horizont je postavljen nisko, na desnoj je strani 
primitivna gospodarska zgrada, kojoj su na drugoj strani suprotstavljeni 
jablani, a u pozadini vide se daleke ličke planine. Na toj je slici pokret 
lika i ruku drven, cijeli je lik ukočen, dok su pojedini detalji puni slikar- 
skih draži, kao na pr. one plodine u košari i brižno izrađena perad. Selja- 
čko ruho je izvedeno minuciozno, ornamenti su na pregači točno do u naj- 
manji detalj kopirani, tako da ta Karasova Ličanka može poslužiti kao 
etnografski dokumenat. 

Naravno da Karasu taj njegov način, gotovo sitnoslikarski, nije mo- 
gao poslužiti kod slika većih razmjera, gdje je potrebna i veća sigurnost 
u crtanju i širi zamah u shvaćanju oblika, kako se to dobro vidi na naj- 
većem Karasovom platnu u karlovačkoj vijećnici, koje prikazuje »Našašće 
Mojsijevo«. Prispodobimo tu sliku s manjim platnima, opazit ćemo velike 
razlike, vidjet ćemo jasno dualnost u Karasovu shvaćanju oblika i boje, 
kao da se u Karasu bore dva svijeta. Jedno je svijet kolorirane forme, a 
drugo je gotovo suprotno shvaćanje, koje se više približuje tonu — razlici 
svijetla i sjene. Jedno je sitnoslikarsko shvaćanje, manje realistično, u 
neku ruku siiliziranje, a drugo je slobodnije, šire i realističnije, u pvašom 
slučaju direktnije. 


Ta dualnost je u njegovu opusu iolika, da nam se čini, da su neka 
Karasova platna naslikana cd dva razna slikara. To raznovrsno shvaćanje 
nije vremenski određeno, već je jedno pokraj drugoga istovremeno. Go- 
tovo u svim se fazama njegova kratkog života nalaze pomiješana ta dva 
shvaćanja, i to ne samo zbog različnih većih ili manjih razmjera pojedinih 
slika. Na taj nam je način i jasnija eklektička kolebljiva crta, koju ćemo 
u kasnijim periodima još jače i jasnije vidjeti kod kasnijih naših umjet- 
nika XIX. i XX. stoljeća, a karakteristično je za sva periferijska likovna. 
živovanja. Sačuvano »Našašće Mojsijevo« pokazuje sve nedostatke Kara- 
sove, ali uza sve te manjkavosti i na tom neskladno komponiranom neus- 
pjelom platnu bljesne koja šara, što odaje pravog rođenog slikara, kako 
se to najbolje vidi na Karasovim nekim portretima, u prvom redu na por- 
tretima obitelji Krešić — starac i starica, karlovački purgeri. Na objema 
portretima je jednostavna frontalna postava lika, izražajniji je svakako 
portre starice. Djeluje kao osobita psihološka studija. Nije samo prikazana 
izražajnost glave, već su takove i staračke ruke, izvrsno shvaćene na tam- 
nom modrilu kostima tadanjeg vremena. Jednostavni nabori toga ruha, 
definitivni u sebi, grade masu, kao da su sažeti. Sve sporedno na tom je 
portretu izlučeno, sve je mirno i u sebi zatvoreno — savršeno. Takova je 
i glava, sjajno nacrtana, iza podbuhlih staračkih vjeđa zuri umorno i me- 
lankolično cijeli jedan život. Pričešljane kose pod čipkastom kapom uokvi- 
ruju pune a oronule oblike. Slični, ako ne isti melankolični pogled viri i sa 
muškog portreta; taj je pogled malo prestrašen, ima u njemu kao nekog 
prezira. To su oči čovjeka, koji je povučen a opet osjetljiv, sebeljubiv, 
uvjeren u svoju vrijednost. Kada na ovaj način čitamo ta platna, upoznat 
ćemo, da to nisu portreti u banalnom smislu, već su to ljudski dokumenti 
izraženi prostim sredstvima. Nisu običan refleks, već više; u njima je su- 
osjećanje umjetnika, ulaženje tako reći pod kožu, ulaženje u kompleks 
druge prirode mogućnošću svoje osjećajnosti, i prepoznavanje, i istovre- 
meno izražavanje dijela svoje vlastite naravi, koja širokom skalom obu- 
hvata vanjski svijet predstava, koja saznaje i otkriva znalački sebe u 

drugome. U isti čas pokazujući sebe i drugoga pokazuje čovjeka govoreći 
nam: to si ti. Kada kraj iih dokumenaia pomislimo na virtuozne portrete 
Bukovčeve, osjelit ćemo još više živi i pravi osjetljivi talenat rođenog 
umjetnika, vidovitog Karasa. 

Čudne slike, čudne boje — prvi naši portreti, koji ne opisuju, ne re- 
flektiraju samu vizuelnu predstavu, već govore, još više, žive svojim po- 
sebnim životom, kako žive sva prava velika umjetnička djela. 

Nešto poput ovih glava izražajna je i glava Madone, koju Kukuljević 
u svom popisu Karasovih slika spominje. Čini se na prvi pogled, da je to 
kopija ili možda parafraza nekog talijanskog uzora, no kod pobližeg raz- 
matranja govori protiv toga i živost glave i nespretnost ruke djeteta, dok 
opet lijeva ruka Madone, koja je tako izvrsno postavljena — jedna od 
najljepših ruku, što ih je Karas uopće nacrtao, — izriče, da bi to mogla 
biti ipak kopija. Pa ako i jest kopija, onda svakako pripada među one 
rijetke kopije, koje po svojoj vrijednosti ne zaostaju za originalnim ra- 
dom. Ta je Madona više tonska, ona se odvaja od Rimljanke sa lutnjom i 
od drugih poznatih stvari. Već prije spomenuto različno shvaćanje i tu je 
došlo na vidjelo, a još više kod portreta Dusquesnois i portreta malog 
»Dječarca«, koji se osobito ističe pred svima poznatim i sačuvanim Kara- 
sovim slikama te čini zasebno poglavlje u njegovom čitavom stvaranju. 
Na tom je malenom platnu uspjelo Karasu realizirati opet najjednostav- 
nijim sredstvima čisto zrenje. Sva sjećanja na školu i na uzore uklonjena 
su, nema ih, ne postoje. Frontalni lik dječarca građen je čvrsto širokim 
plošninama, koje se doimlju kao velike mase, te bi se za te moglo tvrditi, 
da imadu u sebi nešto monumentalna. Velika silhueta ucrtana je na tam- 
nom neutralnom sivilu primitivno, kao da ju je nevješta ruka energično 
bacala na platno, poput kakvog dječjeg crteža čine se te linije, što uokvi- 
ruju tamno ljubičasti haljetak i punačke dječje ruke. A okrugla ponešto 
asimetrička glavica nije tvrdo modelirana, kao što je to slučaj kod Ri- 
mljanke sa luinjom, već je mekano sasvim slikarski uklopljena u cijelu 
ploštinu. Asimetrija pomaže živost izraza, smijulje se znatiželjno djetinje 
oči, dok naškubljene usne, pomaknute malo u desno, kao da titraju u 
osmijehu, kao da proniču neku šalu. To je pravi istinski portret djeteta, 
ne ovoga ili onoga djeteta, već slika djetinjeg stanja, portret djetinje 
psihe, u isto vrijeme umjetničko djelo, opći ljudski dokumenat još više 
nego što su portreti obitelji Krešić. 

To drugo različno shvaćanje od prvih slika ili, bolje, kolebanje spram 
tona može se i protumačiti donekle već i tom činjenicom, koju Kuku- 
ljević izričito spominje, da je Karas u Rimu promijenio školu, po 
tom i simpatije. Odalečio se i izišao je iz kruga utjecaja slikara 
sv. Izidora, te se poklonio krugu tadašnjih nizozemskih slikara, koji su 
boravili u Rimu. Tako bi bilo objašnjeno to nagijanje i odvajanje od ide- 

alizirane i ukalupljene forme, bolje rečeno koloriranog oblika spram reali- 
stičnijeg i slikarskijeg shvaćanja — prijelaz spram tona. I u istinu je 
upravo kod toga Karasovog platna vidljivo oslobađanje od svih spona 
velikih uzora bilo rane renesanse, bilo kasnijih majstora — na tom je 
platnu vlastito posmatranje realizirano do svoje potpunosti i tim je pla- 
tnom Karas najdalje zahvatio unaprijed. To platno ima ponajviše aktuel- 
nosti, i čini se po svojoj gotovosti i po likovnom shvaćanju modernom 
slikom. 

Konačno, trećoj skupini valja pribrojiti ostale slike, koje su u ostav- 
štini Karasovoj dosta brojne, ali u umjetničkoj razini ne dostižu gore opi- 
sane i spomenute slike. Nažalost, mnogo toga je propalo ili nestalo, tako 
portret gđe Mihičić u ljubičastom tamnom kostimu s bijelim ovratnikom 
i pričešljanom kosom, portreti Omer-paše itd. Pribrajaju još ovom opusu 
autoportret, na kojem je naznačena na poleđini godina 1845. Ta godina 
nikako ne može odgovarati, jer autoportret prikazuje starijeg muškarca 
pod fesom, pa ako je i po tradiciji obitelji, u kojoj se našao taj portret, 
to vjerojatno autoportret Karasov, to taj portret mora biti iz vremena pred 
Karasovu smrt. Kako većina nije signirana a kamo li označena godinom 
nastajanja, vremenski se slijed može tek naslutiti. Sva je prilika, da se 
Karas vratio kući prekinuvši svoje studije u Italiji. Time se odijelio od 
likovnih središta, od likovne sredine, u kojoj je dnevno susretao prerazne 
umjetnike, i priznate i nepriznate. Pratio je cijeli likovni život, promatrao 
umjetnine i stare i suvremene. Našavši se sam, bez ikakve umjetničke 
sredine, bez umjetničkih poticaja, bez društva, koje bi ga i malo razu- 
mjelo, morao je neminovno likovno nazadovati i konačno klonuti. Ostale 
su tako nedovršene slike sitnoslikarski poslovi s etnografskim perspekti- 
vama i anegdotske, navodno narodne ilustracije. Kod nekih slika osjeća 
se pad, vidi se sve veće likovno rasulo. 

Kako se krug oko Karasa sve više suzivao, strmina je bivala od dana 
u dan sve veća. Kukuljević je to nazvao letargijom i bolesnom hipohondri- 
jom. Naoko sretni incident puta po Bosni u tom periodu ne pomaže mnogo 
Karasu. Omer-paša Latas, sarajevski tašlihan, i sve ono drugo krasno i 
rodoljubno romantično fraziranje, obećavanje, sve je to bilo preslabo, da 
se ovo glavno i najvažnije ispravi, a to je bio bijedno slomljeni razvitak 
jednog talenta. 

>Odlazak serežana«, > Justitia« itd., pa onda onaj tužni >Djed, unuk 
i vila« i kako se sve zovu ovi radovi ili kako su ih nazvali ljudi, koji o 
umjetnosti ni pojma nisu imali i koji su od te umjetnosti upravo sve ono 
tražili, što im ni jedna umjetnost ne bi mogla ni pružiti. 

U tom polaganom, ali sigurnom posrtanju, u neminovnom propada- 
nju znači romantična priča o njegovoj ljubavi spram karlovačke bogata- 
šice samo predzadnju stanicu njegova križnog životnog puta. Još poslje- 

dnji se put opiti velikim i jakim osjećajem, još posljednji put pokušati s 
nekim idealom u potpunoj samoći i u krvavom očaju! Ta »drska ljubav«< 
bijednog odrpanca i gladuša izaziva naravno u Garnizonstadtu skandal, 
i društvo ga karlovačko potpuno odbacuje. Prima ga Strossmayer i zove u 
Đakovo. Pomaže ga, ali je već prekasno. Karas mjesto da slika kod bis- 
kupa, on luta po đakovačkim šumama. Tamni slavonski lugovi, samoća i 
očaj jedini su njegovi drugovi. >Propali čovjek«, neuspjeli genij, odbačeni 
nesretnik prilazi svome svršetku. Kršnjavi (Kolo 1905.) priča o prvom 
samoubilačkom Karasovom pokušaju. Priča, kako je provalio blijedi i 
okrvavljeni Karas jedne večeri među biskupovo društvo, kad su se naj- 
ljepše Strossmayerovi gosti s biskupom kartali. Bilo je to godine 1857. 
Poslije toga i od Strossmayera odbijen, vraća se u Karlovac, jer nema 
kuda. Tamo u svom rodnom mjestu, usred svoje jadne i bijedne rodbine 
čeka ga crno, ono se ponavlja uokolo posvuda, — zastire sve. Iluzije su 
pale, a ostao mrak. Karas kao da u tom mraku traži svemu proživljenome 
smisao, grabi konačno note i sklada... Prolazi prošlost, doživljuje još 
jednoć sve i prebrojava i sklada tužaljku na vlastite riječi, svoj zaključni 
mrtvački kor. 

U virovima je Korane završio samoubojica svoj talenat. Mukla grobna 
Karasova tužaljka, pjesma očaja i rezignacije, završava drugi period 
kao neki stvarni i tužni refren, koji ječi tamnicom apsolutizma. Stvarni 
refren ilirskih budnica, kojima je taj isti period počeo. 

LJUBO BABIĆ 

DJEČAK U VELEGRADU 
KOJI JOŠ NIKAD NIJE VIDIO ŠUMU 


Još nikada nije vidio šumu 

u toj kući punoj čame. 

Noću nosači, odani rumu, 

stubama penju se, kunu, rad tame 
očešu o stijenu rame 

po džepu traže, da nađu čik na dnu mu; 
čik, koji žut i vlažan nađu na drumu. 


Majka mu rano u krevet ode. 
Dok u krčmi otac pije, 

on sluša iz kuhinje kapanje vode, 
dahom mrzle ruke grije 

dok mu srce burno bije: 

u kalendaru gleda, oblaci brode, 


a pod njima šuma, kroz koju lisice hode. 


Kako dugo ga već muči 

na toj slici šuma gusta; 

kada bi mogao u nju ući 

na list rosni stavit usta, 

jer ovdje je čama pusta 

i čađa pada po šesterospratnoj kući, 
a ljudi su u licu svaki dan sve žući. 


Pričo mu jednom drvosječa stari — 
u dvorištu cijepo je drva — 

da hrastovi širi su nego ormari 

i vrijeme da teško ih srva, 

da dom su za pticu i crva. 

Priča drvosječa, dječaku lice se žari, 
za njega same čudnovate stvari. 


I u njem miso postaje sve jača: 
pobjeći iz ove kuće mračne, 

iz ovih muka, uzdaha i plača, 

u šumu poći, trčati kroz struje zračne, 
pa valjda na granama vise ure tačne, 
jer on mora brzo da se vraća 

prije no otac se donjiše sa pijača. 

I jedne noći, budan, ustavi dah; 

sluša: mati već smireno diše 

i dršćući, nesiguran, plah 

niz stube sađe; u kući sve je tiše, 
na vjetru oikinuti žlijeb se njiše, 
i sipa glasno na prozore prah; 

on časak stane, uhvati ga strah. 


Tada odlučno u dvorište stupi; 

na nebu zvijezde daleke i strane. 
Pažljivo ga gleda štakor u šupi, 

on se sav u se skupi i ni da se gane; 
misli: u šumi ogromne su grane, 

i medvjed na skok spreman vreba u rupi. 
Ej, da novaca ima, da revolver kupi. 


Postrijeljao sve bi medvjede; 

na dugom lancu za sobom u grad ih vucao, 
tada sazvao bi susjede sve, 

rekao: Ovo sve ja sam sam napucao; 

i svakome bi jednog medvjeda dao; 

i dječak dršće i misli na svoje sne, 

a štakor gleda, ima oči zle. 


Ali dječak pretrči dvorište smjelo 

i preko plota na ulicu sađe. 

Ej, kako je noću ogromno nebo cijelo, 
ne će I se prepast kada se u šumi nađe? 
Ipak je u svom krevetiću rađe; 

sa starim pokrivačem grijat tijelo 

a lampica osvijetli klinčac i propelo. 


Pokraj laterna malen cestom kroči; 
kakve to žene na uglovima stoje, 

kako imadu izmorene oči, | 

pa zar se one same u noći ne boje? 

I on ih upita, gledeć u cipele svoje: 

Kud se to, molim vas, može u šumu doći, 
al najkraćim putem i svakako još ove noći. 

I sve se te žene oko njega sjate 

u kasnoj noćnoj uri, 

i ne mogu nikako da shvate, 

da njemu se u šumu žuri; 

i kaže jedna i posve k njemu se zguri: 
Tu možeš, mali, hodati sate i sate, 

al šume nema, tek čađa će padati na te. 


Dječak je tužno oborio glavu, 

tad rekne: ljubim ruke, i odjuri dalje, 

za njim smijeh ječi u noć mračno plavu, 
on ide, ide sve dublje noći u ralje, 

za njime vjetar lišće i papire šalje, 

tad šane dječak, sjednuv u parku na travu: 
Ali ja mislim, ja sam ipak u pravu. 


Pa zaludu u kalendare ne meću 

slike o šumi, hrastu i o gljivi; 

ne treba klonut; — i noge sve brže šeću, 
a mir, tek gdjegdje još jedno svijetlo živi 
i dršće plaho, kao da nešto skrivi: 

sjene mu nemirno po zidu lijeću, 

a sat od nekuda udari uru treću. 


Dječak je umoran, sve više mu se zijeva, 

tad začuje kako harmonika svira; 

iz jedne krčme na pločnik svijetlo se lijeva 
na prste se podigne i hladnu kvaku dira 

i uđe pa među pijancima bira 

kog da za šumu pita, malo oklijeva, 

tad upita bradonju, koji kraj čaše pjeva. 


Taj u njega čudno zuri, pogled mu pjani; 
tada mu na rame stavi tešku ruku 

i reče tužno: Dijete, ja već od lani 

nisam u šumi bio, — a čežnja u zvuku 
njegovog glasa drhti, tad šapne u buku: 
Ajd kući, mali, nisi ti ptica na grani, 

mi u blatu se budimo, a ona u rosi urani. 

Iz krčme dječak ode snuždena lica, 
šapuće: Šumo, teško je k tebi stići, 

a mora da si topla i puna ptica. 

Iz krčme neki tanki glas još kriči 

i kao da svitanje misli već na zemlju sići 
za nekim zvoni budilica 

i sve je glasnija glazba telegrafskih žica. 


I dječak vidi, odluku treba da stvori; 

kući je prekasno, već ga otac čeka; 

pijan će da ga na kamen kuhinje obori 

i tuć ga remenom, trzat će leđa se meka. 

Al što je to? Pred njime iz mraka blista rijeka. 
Gdjegdje na brodu kakovo svijetlo gori, 

al njega čežnja za šumom sve više mori. 


U mraku na kamen nasip dođe 

grgolje valovi, nespojno dišu; 

dječak kraj brodova zamišljeno prođe 

i vidi: obrisi čamca se na nebu rišu, 

i uvodi se vesla nemirno njišu, 

pa misli, kako da s čamcem do šume pođe, 
gleda ga, a voda glasno kamen glođe. 


I sav se razveseli, našo je rješenje: 

niz vodu će otplovit i tako k šumi će doći, 

i nagne se k čamcu, val mu se na ruku penje; 
umorno lanac traže pospane oči, 

hoće I' ga slabe ruke odriješit moći? 

on primi za željezo, i jer ga umori bdenje 

u vodu pljusne i tamo nađe smirenje. 


Zakriknu glasno, al već mu u ustima voda 
i potonu dječak, jer htjede vidjeti šumu. 
Zalaje glasno neko pseto sa broda, 

daleko negdje štropoću kola po drumu, 

al nikakav štropot ne smeta više snu mu. 


Po dnu nošen vodom ko da hoda, 


a zvijezde već blijedo blistaju sa svoda. 


VJEKOSLAV MAJER 


U SNIJEGU 


U nalelima, s vjetrom, koji ga je lomio u svjetlucave, modrikaste 
kristale, čitave noći i čitave dane, snijeg je pahuljao, gust, mokar i mekan, 
uplićući se u krhko granje stabala, golo i tugaljivo, slažući se po uvalama 
u skupocjene ćilime i umarajući oči oštrom, prkosnom, beskrajnom bje- 
linom, koja je samodopadno izazivala bljedunjavi, sušičavi dan, jadno 
ozebao i bespomoćno samotan. Često drag i dobar, mazno svilenkast i raš- 
čijan, snijeg je znao da se prorijedi, da velikodušno zastane na putu i 
ispruži ruke u odmoru, kao dvije duge, studene staklene ploče. Tada bi u 
beskrajnoj sivoći izvirilo sunce, luckasto, travanjsko, začaureno oblacima, 
ali bi se sama časak zadržalo nad humovima, savršeno bijelim, i razvese- 
ljenim brđanima, koji su užurbano navaljivali s lopatama na krovove, 
svinute pod nemilosrdnom, vlažnom težinom: odlutalo bi skitnički, možda 
8 nešto žala u neveselim, dubokim očima, odrazujući se još dugo u pahu- 
ljama, koje su iznova navalile sudarajući se u letu i prestižući nestrpljivo 
jedna drugu. U noćima je prosinac znao da stane na mostu na potoku, 
obučen u bijelo, da se tamo razgovara s kućama, koje su iskašljavale 
čupave gomile dima čisteći lule velikim, žutim, od duvana ispaljenim nok- 
tima. Stabla su ga pozdravljala šutljivim poklonima, a on je tresao sije- 
dom bradom i mirio pse, koji su uznemireno skakali po tarabama. Čak je 
i potok znao da se javi (izdišući pod snježnom naslagom) žuborom brblja- 
vim i ženskim, koji je potmulo izlazio u noć, raskidan udarcima vjetra. 
Bilo je slučajeva, da su bregovi, zaželivši se jedan drugoga, postavljali 
među se krt, pamučan most od snijega, preko kojega su se dodirivali mo- 
krim nosovima, u znak pozdrava. Tome su se srdačno smijale vrane, koje 
su stanovale po njihovim hrbatima i bokovima, ali su redovno ušutjele 
još prije, nego ih je smijeh prošao, jer su se bregovi ljutili i udarali u noć 
šiljastim smrekama i jelama, koje su stražarile na njima, obučene u sta- 
klene pancire i naoružane dugim, turnirskim kopljima, na čijim se vrho- 
vima blistao led (kao starinski vitezovi, kad su polazili da se biju za žene, 
koje su voljeli). Bilo je vrlo zanimljivo gledati, kako se svjetlucaju gladne 
vučje oči, dok se čitave čete povijenih repova vuku kroz snijeg prema 
kućama, koje su izdaleka domahivale crvenim maramama, okićenim 
bijelim cvjetovima. 

— Moram da otputujem, pa bih htio da se prije toga oprostim sa 
znancima i prijateljima — govorio je prosinac spuštajući se čas na jednu, 
čas na drugu nogu (sav u bijelom, kao polarni medvjed), ne zato, što bi 
mu bilo zima, već iz nestrpljivosti. — Moram da otputujem. Šta mogu? 

Dimovi, koje su lule otpuhivale, lomili su se plavi i mirisavi. Krovovi 
su se prigibali, dok su kuće govorile: 

— Pa...nama je i žao za tobom. Možda samo zato, što bi i mi htjele, 
osuđene na vječno stajanje na istom mjestu, jedanput otputovati, a 
možda i zato, što te volimo. To je teško ovako bez promišljanja odrediti. 

Uklanjajući se vjetru, koji je radoznalo žurio dolinom, prosinac je 
tada starački ponavljao: 

— Moram otputovati. Šta mogu? 

Kuće su kašljale i potvrđivale: 

— Pa... nama je žao, da ti iskreno kažemo. Ali da li je to baš zato, 
što odlaziš? 

Bilo je mjesta, koja su se dugo borila protiv snijega. Vlažna i topla, 
hvatala su pahulje dlakavim dlanovima topeći ih i skvrnaveći savršenu 
bjelinu svojim crnim, prljavim licem, koje je mračnjački mrzilo čistoću. 
Izazvan tako, snijeg se borio dane i noći, neumoran, požrtvovan i žustar, 
ali su mu neprijatelji odgovarali istom žestinom crneći se i dalje posprdno 
i rugajući se zlobno njegovu jalovom bijesu. Pod tim mjestima ključala 
je iz zemlje voda, topla i sumporna, isparujući u uzduh mlake, mineralne 
mirise, spremna za borbu kroz mjesece i mjesece. Ta je mjesta okolišavao 
prosinac, star i trom, a ona su, kao pauci, pružala za njim lakome pseu- 
dopodije, kojima se on s gađenjem izmicao. 

— Moram da otputujem — govorio je turobno tresući sijedu bradu, 
koja je zveckala stakleno i prazno. 


U snijegu, koji se gomilao po njemu neumorno, pognut, student je 
žurio nervozno za djevojkom, ukočenom na vrhu brijega. Bio je zaduhan, 
a ona se gore jako smijala, sva bijela od pahulja, što su joj šarale kosu i 
topile se na licu i čelu. Putem uz brijeg prošla je dosada samo ona. Već 
ozebao, on je pažljivo stajao u njene uske, duboke stope, dok se nije 
zasramio svog kukavičluka (potrčavši neočekivano kroz najdublje nanose). 
Ali je već za čas stao, sa snijegom u cipelama i čarapama, a ona se gore 
opet počela smijati. Tada se student uvrijedio. Zaboravio je na zimu 
goneći je uzduž čitave strmine, dok je nije stigao baš na rubu potoka. 
Njega je zamah bacio u potok, otkuda se izvukao mokrih nogu. 

— Ipak sam te stigao — rekao je zadovoljno, jer se ona još uvijek 
smijala viilajući nogama i rukama i veseleći se iskreno njegovu zado- 
voljstvu. 

Tada su počeli silaziti prema selu u mećavi, koja je bila tako gusta, 
da nisu ni deset koraka razabirali pred sobom. Na mahove osjetili bi 
kamenje pod sobom, po čemu su jedino znali, da nisu sišli s ceste. Student 
je šutio, jer ga je počelo zepsti u plućima, a on je dva dana prije polaska 
kući bio kod doktora baš radi pluća. Prtio je gust, ljepljiv snijeg (bijeli, 
mokri katran) misleći neprestano na prigušeni rentgenski šum u mračnoj 
sobi, na blijede, mršave žene u čekaonici, koje su čekale na red držeći, za 
kašlja, maramu pred ustima, na doktorovo lice, sivkasto u mraku, kako 
se naginje k njemu: 

— Jeste li kadgod imali jaku upalu grla, možda još kao dijete? 

Blistavi metalni dršci na aparatima boli su oči, koje su od toga suzile. 
Bijelo električno svijetlo (naglo upaljeno poslije tame, razrezane na polo- 
vici ljubičastim zrakama, koje je gotovo osjećao u kostima) ispunjalo je 
sobu nečim hladnim i neveselim, od čega se čovjek ćutio tjeskobno i pe- 
čalno, čudno svijestan svoje sićušnosti. Student se nije sjećao, da je bilo 
kada imao upalu grla, ni kao dijete, što međutim nije značilo, da je ipak 
nije imao. Ali se zato sjećao, da su ga na prvoj pregledbi za vojsku odbili 
radi plućnog katara. Godinu dana poslije, doduše, tome kataru nije bilo ni 
traga, nego su ga odmah uzeli. 

Prosijed i tih, doktor je sve zapisivao, što je čuo. | 

— Sjećate hi se, da ste kada dugo kašljali, čitave mjesece? 

Student je morao potvrditi, da kašlje svake zime, samo to nije kon- 
stantno, a nije ni bolno. Ne izbacuje nikada ništa. 

Doktorovo pero je neprijatno cviljelo na papiru skupljajući dlačice, 
koje su pravile mrlje. Doktor ih je istirao na noktu ne dižući glave. 

— Doći ćete sutra i donijeti pljuvačku za analizu. Zasada nije opa- 
sno, ali ja bih želio, da svaki mjesec bar jedanput dođete na pregledbu; 
ni radi čega drugoga, nego samo radi kontrole. Pušite li? 

— Pušim. 

— Nemojte više pušiti, a nemojte ni piti, ako pijete. Ni malo. Jeste 
li oženjeni? 

Student je pocrvenio, ali je odmah zanijekao. 

— To je dobro. Zasada nemojte uopće imati posla sa ženama, mislim, 
da me razumijete. Pluća vam nisu zdrava, iako se još ne može ustvrditi ni 
da su bolesna. Hilusi su vam natečeni, možda ste kada živjeli s kim suši- 
čavim, pa je to posljedica toga? Bilo bi jako dobro, da sada, preko praz- 
nika, odete iz grada kuda u bregove. Možete li to? 

— Mogu. | 

— Puno spavajte i puno jedite. Vi niste ovuda? — Doktorovo pero 
napravi još nekoliko poteza, a tada se ruka, koja ga je držala, zgrči, jer 
je doktor zakašljao. — Jeste li zapamtili, što sam vam kazao? A sutra 
mi donesite pljuvačku. — Doktor je ustao. 

Toga se plašio student spuštajući se s djevojkom prema selu, jer je 
osjećao vrhove pluća kao male, razrezane, svježe rane, koje čame u stu- 
denoj vodi. Osjećao ih je uzdrhtale i uplašene, kako vibriraju, dok diše, 
kao žice na vrlo osjetljivom instrumentu, koje je netko surovo udario ru- 
kom. Uvlačeći vlažan uzduh, ispunjen snježnom prašinom, čuo je, kako 
mu glasilnice u grlu škripe, a toga se bojao, kao što se bojao snijega, koji 
mu se topio u cipelama. Pred njim je išla djevojka smijući se još uvijek 
u snijeg i mrak, dovaljan mećavom, vesela radi sludentova pada u potok. 

— Svira ti u grlu — rekla je ona. — Prehlađen si? — Postala je na- 
glo zabrinuta. — A nije ni to dobro, što su ti noge mokre. Moraš se pre- 

svući i uzeti suhe čarape, čim dođemo kući. Skuhat ću ti lipov čaj s me- 
dom, pa ćeš ga popiti prije spavanja. 

Snijeg je lepršao ne sustajući, sve gušći i gušći. Donosio ga je vje- 
tar, koji je neumorno obilazio selo bosim nogama, pomodrjelim od studeni. 
U snijegu su se kuće same sebi činile smiješne: kao varganjevi klobuci na 
mokrom humusu, one su čučale žmirkajući svijetlima, koja su u tami nali- 
kovala na signale, što se bespomoćno i jalovo pale u magli gustoj i čađa- 
voj. Jutrima su ljudi žurno odgrtali snijeg s niskih krovova i ispred pra- 
gova (duvajući u dlanove, koji su se smrzavali), ali su brzo prestajali, 
čim bi uvidjeli, kako snijeg za čas pokriva ono, što su oni satima čistili. 
Često su zazvonila zvonca saonica između kuća za konjima, kojima su 
se pušila leđa. Na njih su se djevojka i student objesili, jer je njoj bilo 
žao njega i njegovih mokrih nogu. Vozeći se, oboje se opet raspoložilo. 
Student je hiio da sruši djevojku u snijeg, ali se poskliznuo na zaleđenim 
daskama i pao sam (glavom u jarak, do grla ispunjen snijegom). Tada ga 
je djevojka izvlačila, ali je i ona pala. Bili su baš pred direktorovom ku- 
ćom, pa su ih kroz prozor motrile njegove tri neudane kćeri. Snijeg je 
tako nevjerojatno padao, da se nisu usudile ni rubove lica pokazati na- 
polje. Pitale su kroz prozor studenta (ali im je on slabo razabirao glasove, 
jer ih je prigušivao snijeg i mokrina, koja je zadojila sav uzduh): 


— Kada ste došli? 

Mjesto njega vikala je djevojka, da je došao juče. Onda su ih one 
pozvale, da dođu k njima poslije večere slušati radio i piti čaj s keksima. 

—. Zar vam je toliko stalo do mene? — pitao je student, koji se uvi- 
jek radovao, kad bi izazvao žensko zanimanje. 


— Morate doći — odgovarale su one, ne razumijevajući ga pravo, a 
stalo im je uistinu do njega, ali ne zato, što bi ih on sam po sebi mnogo 
privlačio, nego zato, što su sve tri bile neudane, iako su imale kuću, radio 
i najveću trgovinu u okolici. 


— Ne, mi ne ćemo doći — rekla je naglo djevojka, koja nije htjela, 
da student ide direktorovim kćerima. — Mi ćemo piti čaj kod kuće, a po- 
slije njega ćemo čitati i slušati vjetar u dimnjaku. Ne ćemo doći. Ne ćemo 
doći. | | 

Trčali su snijegom, koji je nevjerojatno padao, a noge su im se za- 
plitale u njemu. Jagodice im postadoše crvene. Ruke se ugrijaše. Kuća, u 
kojoj su stanovali, zasvijetli im intimno pred očima. Poželješe svoju sobu 
s puno drva u peći i malim, sadrenim aktovima po stalcima za cvijeće. 
Direkitorove kćeri su nastavile gledati kroz prozor. Nikoga nije bilo na 
čitavoj bijeloj cesti među kućama. Tada snijeg (eremita, razdragan sa- 
moćom) poče još žurnije padati u noć i studen, što je sablasno rasla. 

Večerima su djevojka i student znali biti prava djeca. Pripijenih lica 
uz vlažna prozorska stakla, oni su velikim očima milovali pamučnu me- 
ćavu, koja je bješnjela ustrajno, gusta, vlažna i raskalašena, kao što su 
nekada, mlađi i naivniji, motrili mjesec, kako se tajnovit penje modrika- 
stim i maslinastim nebom, dok mirišu dunje i suhe šljive po gredama pod 
stropom i u mirisavoj unutrašnjosti ormara. Student je polagano rezao 
možem granu za granom s bora, koji se tamno zelenio u uglu (slušajući, 
kako tugaljivo pucketaju iglice na plamenu i sobom se širi iz peći topli 
miris upaljene smole). Mračni su zidovi, osvijetljeni plamenom, poprimali 
groteskne oblike, a silhuete pokućstva grčile su se mikelanđelovski u tami, 
po kojoj su prsti vatre igrali uznemireno i bojažljivo. Razveseljena bilo 
čime, djevojka je običavala dugo pjevati, dok se vatra zamišljeno žarila 
osvjetljujući zelena i siva leđa knjiga i kazaljke na uri, koje su savjesno 
putovale. Redovno je noć pokušavala ući u sobu, mokra i ozebla, uskim 
šupljinama između prozornih okna i drvenih okvira, ali se mikada ne bi 
mogla provući, nabrekla od vlage, koja je loptila iz nje, kao krv iz rane. 
Oslajala bi napolju, u snijegu, koji je mrzila, jer ju je nagrđivao bjeli- 
nom. Tada bi se student, zagledan u sebe, kao u ponor, sjećao vožnje u va- 
gonima sa zamagljenim prozorima, iz grada do posljednje željezničke sta- 
nice, kao i autobusa, koji ga je dovezao od stanice kući probijajući se 
mučno satima kroz snijeg i trubeći otegnuto kroz sela, koja su danju i noću 
izgledala jednako mrtva. 


— Dobru noć! — željeli su putnici izlazeći jedan po jedan na raskrš- 
ćima, koja su mimoilazili, a njihove su se cigarete naglo gasile ovlažene 
pahuljama. 


Osjećajući, kako ga kašalj grebe u dušniku, student je, da ga spri- 
ječi, palio cigaretu za cigaretom, što su dalje odmicali, sve nervoznije. Sve 
više osamljen, složio je noge na praznom sjedalu, koje mu je bilo nasuprot, 
ludo želeći da usne, ali je autobus baš tada zastajao, jer su mu nanosi za- 
krčili put, nevidljiv u noći i zamotan u snijeg. Dolazili su iz sela konji, 
autobus je dahtao u agoniji, bijesan radi svoje nemoći, seljaci su psovali 
pljujući baguš i mirišući šljivovicom, a putnici su izvlačili kovčege i svoja 
troma tjelesa da olakšaju teret. Kod takovih zastoja studenta je nesavla- 
divo spopadala tuga. Ruke su se splitale, napadnute željom, da budu 
aktivne, a članci su u njima pucketali servilno, nemoćni isto tako, kao či- 
tav student, kome su oči počele dobivati grozničav sjaj. 

— Možda bi vama bolje bilo, da ostanete u kolima — govorili su put- 
nici studentu, ražaljeni otužnom sluzavošću njegovih bjeloočnica, koje su 
često znale da se nesigurno okrenu. 

— A ako ne ću? — izazivao je on, noiio želeći da svemu prkosi, iz 
nerazumljivih i nepoznatih razloga. 

U noč su konačno stigli na cilj, samo student nije mogao do jutra za- 
spati, mučen kašljem, koji mu je tjerao suze na oči, grčio ga čitava do žu- 
tih tabana, na petama crvenkasio bojadisanih ozebinama, stežući mu vrat, 
zabijajući mu nokte u dlanove i svijajući ga u napadima. Djevojka je 
panično bježala sobom od zida do zida, raskolačenih očiju, u kojima su se 
zjenice grozničavo širile, a student je u pauzama, kad bi se kašalj odma- 
rao, psovao suludo (bacajući sve, što bi mu došlo pod ruku, u svjetiljku, 
koju je djevojka štitila svojim tijelom). Slan, sluzav, kao puž, ljepljiv do 
odvratnosti, pakostan, kašalj je gmizao upaljenim dušnikom, koji nije 
mogao primiti dovoljno uzduha, koliko su ga tražila lakoma pluća, usta- 
lasana, kao transmisije. Student se gušio (u groznici pričinjajući se sam 
sebi fanatikom, koji se davi vlastitim rukama). Oko njega su, iskešeni i 
crveni, igrali đavoli na dlakavim nogama sa satirskim kopitima i jeziči- 
nama, koje su bile luđački isplažene prema njemu. Kad mu je konačno 
kašalj popustio, uplašen njegovim upornim kletvama, ležao je izmučen 
jedva dišući, a djevojka mu je trla čelo i izbočene kosti pod obrvama, gdje 
su ga lagani ubodi živčani izazivali na vrisak. Dotle je u drugoj sobi vi- 
soki ženski glas prigušeno optuživao muški glas, koji se rjeđe javljao. 

Ženski je glas počeo siktati, a jedno je tijelo, to se jasno čulo, skočilo 
svom težinom na pod, koji je zaškripao svijajući se. 

— A ja kažem, da ti lažeš ono, što si o meni rekla. Meni je žena već 
preko glave, a ne da još tražim nove. Do bljuvanja sam ih sit. 

— Ja ću je izbaciti iz kuće u zimu i snijeg, a ne ću je hraniti za tebe. 
Dosta je, da tebe izdržavam. Na moje si došao, ne radiš ništa, pa bi još 
htio i gospodar da budeš. Da ima suda i pravde, već bi te se davno rije- 
šila. Parazite. 

Muški se glas naglo pretvara u urlanje zvijeri, koja je ranjena bolno 
i teško; on se protegne u zraku, kao tijelo, a riječi postadoše oštre, kratke 
i odsječene, kao komadi leda. Studentu je hripalo u grlu, a djevojka je 
uplašeno bježala do zida, ne znajući, što da radi. 

— Ništarijo! — siktao je ženski glas. 

— Jezik za zube! 

— Gubi se iz moje kuće! 

Tada su glasove zamijenili mukli udarci izmiješani zveketom stakla 
i porculana. Djeca su plakala (a bilo ih je troje i spavali su u istoj sobi), 
ženski glas je dozivao u pomoć, psovke su pištale uzduhom, a student je 
bacao cipele u zid, lupao šakama o njega i derao se neljudski: 

— Ne mogu disati. Jeste li ljudi? Da bar skapate! 

Padao je snijeg zasipajući prozore i umatajući kuću u ogrtač od bi- 
jelog kaučuka, kroz koji je prodirala samo tišina. Bregovi su se milovali 
u noći, a u šumama su stabla stenjala, kao nosači pogureni pod teretom. 
Kaikada su čitavi oblaci htjeli da se uvale među njih, ali su, ganuti mol- 

bama sa sklopljenim rukama i prignutim koljenima, odlazili dalje. Slična 
kotlu s vrelom vodom, koja ključa, mećava je, što se više bližalo jutro, 
postajala sve raspojasanija i strasnija u milovanju djevičanskih dolina, 
koje su se stidljivo mazile pod snijegom. Nasrtala je golicajući ih požud- 
nim prstima, koji su bili dugi, plavičasti i sedefni. Nadražene, doline su se 
svijale u grču, podatne i meke, kao tople žene, a hrastovi su na njihovim 
rubovima, gdje su se penjali bregovi, šaptali tajanstveno jedan drugome 
polutihim glasom o orgijama, koje su se zbijale ispod njih. Muklo i 
mrivački počelo je kroz snijeg zvoniti zvono kušajući da prodre u kuće, 
da pođe cestama, da se uspne na bregove, da zatalasa tišinu, ali se nje- 
gova brončana pjesma ne svidje vjetru, pa je on zatjera u paučinastu unu- 
trašnjost zvonika, gdje poče umirati cvileći žalostivo, kao pregaženo dijete. 


Danima liječila je djevojka studenta samo kuhanim vinom, u komu 
je bilo mnogo žutog šećera, čaja i cimetovih kora. Posakrivala mu je ciga- 
rete, rum i rakiju, jer joj se činilo, da mu za disanja hriplje ne samo u 
grlu, nego još jače u plućima s prednje strane, a nije znala, da li to pluća 
samo rezoniraju prenoseći šum otečenih glasilnica iz vrata, ili su zaista ra- 
njena zimom, koja se svugdje zmijski uvlačila. Hranila ga je medom, po 
kome su plivali sitni, lihtokerski kristali, kao kompaktne grude u ljeplji- 
voj tekućini boje razrijeđena indišrota. U rana jutra, kad se zora uvlačila 
kroz prozore, blijeda i ozebla, student joj je pričao o svoje dvadeset i 
dvije godine, koje su neveselo protekle, ostavivši u njemu samo trpki, grki 
dojam nečega mučnog i sramotnog. Ne imajući pravoga djetinjstva, koje 
je pečalno proteklo između materinih dnevnih udaraca (jer nije učinio 
sve, što mu je naložila, a ona se muči za njega hraneći ga suzama i krva- 
vim znojem, jer je zaspao, a mije izmolio sve večernje molitve, kako ga je 
ona naučila, jer je i opel čitavo poslije podne čitao i skitao se po vrbicima 
uz rijeku i iuđim vinogradima, a nije otišao, kuda je trebao olići, i donio, 
što je trebao donijeti), odijela, koje je izblijedjelo i okračalo, nogu, koje 
su od vjetra i vode bile crvene i ispucane, sirotinje i vječnog kukuružnja- 
ka, sirutke i poklonjenog voća; ne imajući, isto tako, ni poslije djetinjstva 
ni jedne svijetle uspomene, živeći sumorno po malim kućama predgrađa, 
boreći se u školi za najnižu pozitivnu ocjenu, koju su mu rado uskraći- 
vali, jer je dolazio bos, iako je to bilo protiv disciplinskih pravila, jer nije 
imao knjiga i jer nije bio uredno ošišan i čistih cipela; ne imajući nikada 
ni jednog prijatelja, koji bi ga iskreno, toplo zavolio, kao drug druga, kao 
čovjek čovjeka, već se redovno krećući u društvu, koje je, doduše, rado 
odlazilo s njime u vinske podrume i noćne lokale sa sevdalinkama i ma- 
kedonskim pjevačicama, ali je zato prvom prilikom pljuvalo po njemu okri- 
vljujući ga radi svojih bestijaliteta i poroka i odnoseći se prema njemu 
kao prema psu; on se ispovijedao djevojci sa suzama u očima, s rukama, 

što su se nemoćno klatile u polumraku jutra, koje je točilo smaragdne 
suze po prozorskim staklima, s crno osjenjenim udubinama ispod očiju, 
duboko upalih u šupljine, kao u ponore. Da je ipak sasvim ne ražalosti, 
završavao je pričanje opisima izleta, koje je pravio s njom u rana pro- 
ljeća, kad su se već snažno rascvali bijeli jorgovani i blijedo-ružičasti ke- 
stenovi, koji teško, opojno, zagušljivo mirišu; u jeseni, kad su boje bile 
muriljovski sočne (zasićene mirisom prezrela grožđa, krošanja punih krhka 
zlata i krvava karmina, koje je vjetar brižno šišao); u ljeta, kad su sje- 
djeli uz brdske potoke, brze i brbljave, koji su izazivali svježom, pršta- 
vom bjelinom pjene na ljubičasto-zelenim plohama površine. Tada su 
oboje bivali djetinjasti. Djevojka je bacala jastuke po slikama pređa, koje 
su se mrštile na zidovima. Otvarala je prozore, da svijetlo padne na sta- 
rinske pejzaže s mostovima i seljakinjama, koje vode djecu preko njih. 

— Poludila si — govorio je student. 

Djevojka je prkosila: 

— Krivo ti je? 

— A da mi je zaista krivo? 

— Onda to ne bih radila. — Djevojka je kušala, da se uozbilji. 

— Nebi? 

— Ne bih. 

Tada je student pogodio maramom za kosu plavičasti štileben s paro- 
brodom i jednom udaljenom jedrenjačom u pozadini na zeleno-plavom 
transparentu morske površine. Slika bez stakla, slabo pričvršćena u okvir, 
zazvečala je muklo na podu, ali se nije oštetila. 

— Pada snijeg. — Djevojka je gledala kroz ružičnjak u raščijane 
pahulje, koje su ustrajno lepršale. 

— Bojiš li ga se? 

— Ti ga se više bojiš od mene. 

— Na to se baš ne bi mogla priseći? 


— Koliko go& puta hoćeš 
Tada su oda svojim sobama, u kojima je gospodski gorjela vatra 
u pećima iz zefenih glinenih ploča. Smijali su se dekorativnim slikama sa 
satirima, nimfama, trikolorama, boljarima u surkama i plemkinjama u 
narodnoj nošnji, izrađenima u maniru Vlaha Bukovca. Zastajali su pred 
rafaelovskim renesansnim sveticama, koje su imale u oblicima mnogo me- 
koće i topline jesenjih sumraka, kad se očekuje kiša. Tada student više 
nije kašljao. Ljutio se radi hrane, kojom ga je djevojka hranila. Tražio je 
duvan i rakiju. A nekada je bježao iz kuće kroz hodnike, po kojima je 
tiho kapala sa stropa voda. Direktorove su kćeri stajale na prozoru s pod- 
očnjacima i oksidiranom kosom. One su se porugljivo smijale studentu: 


— K nama niste mogli doći? 

Snijeg je jako popustio. Bjelina je bola oči naučene na sobnu sivost 
bez bridova i oštrih vrhova, koji bolno strše. Ne razabirući ih jasno, stu- 
dent im je zato mnogo jasnije čuo glasove, malo ostarjele, šuplje i melan- 
količne, valjda radi snijega, koji je svemu patvorenom i lažnom skidao 
patinu. 

— Obolio sam, a ni sad još nisam zdrav. Ali ću svakako doći, kad 
prvi dan izađe sunce. Sad mi još nije dosadno, a ja imam običaj, dobar 
ili loš, ne znam, da tek onda mijenjam mjesto, kad mi dosadi. Tako i je- 
dem tek onda, kad ogladnim, iako to možda nije zdravo. 

Djevojka je stajala na vratima gledajući rijetke oblake i ljude, do 
pojasa u snijegu, kako se penju cestom prema crkvi, koja se odražavala 
crvenim zvonikom i smrznutim križem. Nju nisu voljele direktorove kćeri, 
jer je bila mlada i vesela radi svoje mladosti. One su počele istezati vra- 
tove kroz prozor, kao rode, ne obazirući se više na studenta, koji je stajao 
gologlav i zamišljen. S brijega su u dugom nizu silazile saonice, koje su 
putovale prema općini. Sve su kuće pušile s tihim uživanjem. Kestenovi 
su stidljivo otresali snijeg. Iz škole je izlazila učiteljica žureći se, da se 
ne sretne s kapelanom, koji se gegao, kao patak, uskim nogostupom, koga 
su razrovali konji. | 

S pošte su odgrtali snijeg, ispod koga zablista crveno crepovlje sjaj- 
nim cinoberom. Jedna gromada padne na glavu direktoru, koji je kroz 
prozor dodavao poštarici pisma i novac. Sredinom ceste prođe velik žan- 
darski pas s repom visoko zadignutim u uzduhu i dostojanstveno počne 
da njuška prema zapadu, otkuda se vedrilo. Krene do studenta, ali se pre- 
domisli, pa čeliri puta lijeno zalaje na direktorove kćeri, koje su se tiho 
smijuckale. Tada se spusti cestom prema karauli, čudno žutoj u savrše- 
noj bjelini, od koje su oči suzile. 


Taj dan, modar i uveče već sasvim čist, slijedilo je sedam istih tako- 
vih, koji su djevojci i studentu donijeli mnogo radosnih sanjarenja u bje- 
lini ljubičasto osjenjenoj, na koju su se jutra izlijevala u mlazovima či- 
tave duge, samotne sate. Modra se ploča na zapadu širila, kao mrlja crnila 
na bijelom stolnjaku. Prvoga dana minijaturna i ljupka, kao cvijet potoč- 
nice, nevjerojatno svježa i lepršava, ona je rasla u geometrijskoj progre- 
siji preko čitava neba, tek gdjegdje nahukana bijelom vunom oblaka, koji 
su se vraćali preko bregova, žustri i lagani, kao karavane, pošto su istova- 
rile tovar. Obradovana porazom mećave, jugovina je u predvečerja bri- 
dila olucima na kući. Studenta je sjećala na djevojački dah iz dobro ispra- 
nih usta. S mrakom se noć mačkasto umatala u crnu pređu, koju je sama 
isplela, kao dudov svilac. Ali je jugovina počela triumfalno topili snijeg, 
koji je postajao gadno prljav i porozan, kao izjedena koža. Golo i crno, 
drveće se sramilo svoje ružne golotinje pred ženama, koje su vadile vodu 

iz bunara, dok su se muževi kartaki u birtijama za tropicu, klekovaču i 
novo vino. Pred općinom stajali su svi pisari, jer se uredovno vrijeme 
svršavalo u četiri sata poslije podne, radi štednje drvima i petrolejom, 
prevrtali džepove na žućkastim, izblijedjelim prslucima i oprezno izvlačili 
duvanske ostatke, smrvljene u prašinu ciglaste boje. 

— Sad će valjda potegnuti na toplo — govorili su oni motreći lij jepo, 
čisto, modro nebesko platno, razapeto kao šator nad čunjastim mikrokefa- 
lijama bregova. Ali su im se oči mnogo radije zalijetale prema bunaru, 
gdje se svakoga časa, dok je vedro s vodom izronjavalo iz dubljine, zabi- 
jelilo žensko bedro, oblo i toplo. 

— A ti se veseliš tome? 

— A ti se ne veseliš? 

— Voda mi ide u cipele, jer su mi potplati šuplji. Po snijegu to nije 
emetalo. 

Prolazile su žene s vodom na glavi njišući se ritmično u bokovima 
i stajući široko, da se ne poskliznu. Vraćali su se tamburaši, pošto su če- 
stitali učitelju rođendan, s cigaretom u lijevom ćošku usta. Iz staja je izla- 
zila topla para, bodljikava amonijakom. Dan je spuštao sve niže sanjivu 
glavu, zarumenjelu od drijemanja, koje ga je nesavladivo hvatalo. Po 
svemu je izgledalo, da je zimi odzvonilo, ali se lako moglo desiti, da se 
ona samo pretvara, šćućurena negdje u prikrajku, pa da odjedanput opet 
izbije, još žešće i eruptivnije. Po svim su kućama prozori radoznalo gle- 
dali u sunce. Vrapci su brbljali po telegrafskim žicama, koje su po običaju 
gudile jednolično, sanjarski, otužno. Bilo je tako lijepo prkositi vjetru 
penjući se protiv njega s podignutim ramenima i nabreklim tetivama. Ali 
su jugovina, modrina, sunce i snijeg, zauzet topljenjem, svalili studenta u 
krevet, iz koga ga više nisu podigla sva kuhana vina, koja mu je djevojka 
donosila, svi sirupi s kreozotom i mlijekom, sve otopine kalcija i svi prašci, 
koje mu je doktor propisao. Požutio je, kao snijeg, kroz koji su demon- 
strativno izbile crne, mokre grude zemlje. Rijetko je kašljao, ali ga noge 
nisu nosile, a glava mu je otežala. Sneveselile su se sobe, slike, statue i 
knjige, upale su duboko djevojčine oči, a sunce je milovalo staklenu pro- 
zorsku površinu i razlijevalo se po sobi“u uskim, blijedim trakovima. 

— Od čega ti je to došlo? — plašila se djevojka, žalostivo mećući 
drva na vatru, koja je tinjala. 

— Kad bih ja znao? 

— A ništa ti prije nije bilo? 

Tada je student pričao o rentgenskoj pregledbi i analizi pljuvačke, 
kojoj još ne zna rezultat. Pričao je djevojci o ranama, koje je osjećao na 
vrhovima pluća, kako ga peku za hladnih sumraka, kao ubodi nožem. Mi- 
rovali su samotni u sobi, u koju nije nitko dolazio, a vrijeme je sporo od- 
micalo sat za satom. 

— Samo da je ostao snijeg. — Djevojčin je glas bio više srdit, nego 
zabrinut. — Jugovina je sve pokvarila. | 

Došle su direktorove kćeri i opet otišle. Bolestan jako, student nije 
za njih značio ništa. U noćima, koje su imale kiseljastu svježinu zrelih 
limunova, čulo se, kako se u drugoj sobi svileno maze muški i ženski glas, 
slatkasto-nadražljivi i mladenački-požudni. 

— Bolje je, da smo je poslali kući — tepao je ženski glas. — Sad si 
samo moj, a ja ipak još nisam toliko stara. Ipak. 

Nešto životinjsko u muškom glasu sada se nije ispoljavalo u prijetnji, 
koja je izazivala tamne slutnje, ali je i erotiku bojadisalo opasno, kao 
baršunasti šum šapa velikih, krvoločnih mačaka, koje se nečujno primiču 
toplom vratu: 

— Vruća si čudnovato i ruke si ti vrele. Tako ti slano miriše kosa. 
Osiavi otvoren prozor, da vidim, kako se svjetlucaju zvijezde, zelene i 
vlažne. Volim, kad ti jako kuca žila na vratu, kao da će mi se najednom 
izliti u usta. Nisi još stara, a i da jesi, ne marim, kad si takova. | 

Nervozan i razbuđen, student je govorio stežući prste: 

— Oni znaju, da sam ja bolestan, pa zar ne bi to mogli malo tiše 
obavljati? Zašto im ne udariš rukom u zid, da se već jedanput smire. 
Nisu sami. 

Djevojka je poslušno udarala rukom u zid, a vjetar je lomatao crnim 
granama šljiva u voćnjaku i strugao po prozorima. Čitava se poplava la- 
veža razilazila u noć, jer su kasna kola polako prolazila cestom. Oblaci 
su se penjali nad jugozapadnim planinama žureći se u pravilnim kolo- 
nama. 

— Bilo bi najbolje, da odemo negdje na jezera, gdje je sve u ledu i 
snijegu, gdje su same borove i jelove šume, gdje ledenjaci blistaju po 
obroncima i gdje nema ni jugovine, ni otopljena snijega. Da otputujemo 
onamo i da stanujemo u hotelu nad samim jezerom, gdje ćeš ti brzo ozdra- 
viti u suhom uzduhu zasićenom smolom i ozonom. Bilo bi to najbolje, jer 
će skoro početi kiše i blato, pa tada ne ćemo moći nikuda. Bar tako ja 
mislim. 

Ustajući teško iz kreveta, mršavih, žutih nogu, gusto obraslih dla- 
kama, student je tada udobrovoljeno počeo da šeće sobom od zida do zida. 
Napolju su ušutjeli psi. Vatra je u peći planula crvena, požudna i sjajna. 

— Ati ćeš poći sa mnom? 

Tada se student počeo smijati, a i djevojka se smijala, tamna u sjeni 
zidova, koji su stisnuli prozor. Dijete zaplače u susjednoj sobi, pa se jasno 
ču, kako ga ženski glas miri pjevuckajući. Oblaci su putovali, kao sleđevi 
na proljetnim selidbama. Zvijezde su drhtale, kao svijeće, što se gase na 
vjetru. Ostaci su se snijega topili čitavu noć. Čas zatim poče ura žurno 
izbijati jutarnje sate. | 

Snijeg je padao sitan, suh i raspršen, tako silan, da je u času sve bije- 
ljelo, gdje god bi se pojavio. Nestajalo je mlaka, drveće poče uplašeno 
moliti, a žuta, mala trava, koja je dan prije izvirila na svijetlo, zavedena 
suncem, skrutne i pobijeli, kao da je nikad nije ni bilo. Opet ušuti potok 
(za nekoliko sali), a ljudi se počeše rano zorom buditi od škripanja pro- 
zora, na koje se vjetar zalijetao čitavim grudima. Tako čudno i bešćutno 
postade nebo, da ga se bregovi uplašiše, prignuti pokorno, kao derviši. Ni 
jedan se pas ne javi, iako su skitnice i dalje obilazili kuće i dvorišta. Tek 
se nekoliko dimnjaka usudi započeti s jutarnjim pušenjem, ali ih same 
kasnije postade strah njihove odvažnosti, jer mećava nisko polegne na njih 
i poče da im zatjeruje dimove u pluća, koja su hripala, kao nagriženi mje- 
hovi. Padao je snijeg tako čudnovato, da su se i mjesta s toplom, sumpor- 
nom parom zabrinula za konac borbe. Izmorena neprestanim hvatanjem 
pahulja, koje su bile sitne, tvrde i oštre, kao leukociti žderanjem bacila i 
toksina, što se provlače bronhijama pasji podvitih šija, ona počeše da kon- 
vulzivno dišu od umora. Dan svane đavolski studen, a još prije njegova 
prvog tinjanja rasplače se sentimentalno siječanj kod mosta na potoku, 
na istom mjestu, gdje je za prošle mećave stajao prosinac. 


— Tome ja nisam toliko kriv, koliko vi mislite — ispričavao se on 
stablima, koja su ga gledala prijekorno i tužno (ražalošćenim, zamišlje- 


nim očima bolesnih krava). — Ne, nisam kriv, iako sam, priznajem, želio 
snijeg, plašeći se sunca. Ovo je odviše i za me. 

— Ipak. Ipak. 

— Ne. Nisam. 


Bio je u istoj bijeloj surci, u kojoj i prosinac, nalikujući, kao i on, 
polarnom medvjedu. Kao da su njih dvojica spremali haljine u zalagao- 
nici i iskupljivali ih tek onda, kad su im bile potrebne i kad su imali no- 
vaca, kako je to činio student. Kašljucao je siječanj, ali je ipak, stjeran u 
tjesnac, morao priznati, da mu baš nije neprijatna mećava. Posramljen 
time i ne mogavši pregorjeti poraz, odšepesao je starački cestom u polja, 
koja su ga mamila čistoćom. Tamo je prespavao dan u gustom džbunju 
na rubu, umotavši se čitav u snijeg, kao jež u lišće prije zimskog sna, 
hrčući u snu duboko i zadovoljno. 


Ali je mećava nastavila uporno, sat za satom, sve tvrđa i oporija, žuć- 
kasto-bijela, kao grubo platno konopljano. Zaustavila je autobus na putu 
za grad i stjerala putnike u birtije na rakiju, čaj i na slaninu s ljutom 
paprikom i raženim hljebom. Zaprepastila je djecu, koja su rano ispružila 
čupave glave prema prozoru. Oboružana beskrajnim nizovima oblaka i 
razularena vjetrom, ona je pred podne, kad su se djevojka i student izbu- 
dili, uništila opet sve ono, čime se sunce mučilo cijelu nedjelju, i zasula 
sve beskrajnom, blistavom, srebrnastom bjelinom. 

— Tako? — rekao je student i pogledao djevojku, koja je stezala 
oči, zaprepaštena od svijetla. — Tako? — A tada je pobacao kroz prozor 
sve bočice sa sirupima i borovim uljima, koje su se čas poslije izgubile u 
čistom, snježnom grobu, natrpao punu peć bukovih cjepanica i natjerao 
djevojku, da kuha vino i da prozrači sobe, koje su žalostivo oponirale 
vjetru. 

— Tako? — rekla je onda i djevojka. 

Snijeg je međutim padao po prozorima, kao sitne, smrznute, kristalne 
zvjezdice, zatrpao sve udubine po poljima, cestama i kućama, zaustavljao 
seljake, koji su se spremali preko bregova, uplašio direktorove kćeri, koje 
se opet nisu usudile ni pomoliti iz kuće, razveselio pisare s poderanim ci- 
pelama, koji se ead nisu trebali bojati, da će im voda kvasiti prste, zausta- 
vio mudru uru na crkvenom zvoniku i ispunio čitav prostor između niskih 
oblaka i malih kuća. U vlažnoj utrobi zemlje veselili su mu se miševi, 
krtovi i crvi, jer ih je štitio od hladnoće. U goloj, zasutoj šumi (ljepotici, 
koja je od sunca garava ramena ogrnula hermelinom) psovali su ga stra- 
hovito zečevi, lisice i gladne ptice, koje su uzalud, lomatajući krilima, 
pokušavale da nađu utočišta u selu. U mlakoj, sumornoj tišini padao je 
ustrajan i čist, sjajniji od voda planinskih brzica, sate i sate, dok je u 
gustom džbunju i korovu spavao siječanj, nevidljiv i nečujan pod pokri- 
vačem, uvukavši glavu među koljena i smotavši se u klupko, koje se 
tijesno priljubilo zemlji. 

IVO KOZARČANIN 


BLIZINA ZEMLJE 


IZORANA ORANICA 
... i zimus je zrela zemlja za oplodnju. 


i kad je proljeće ko dobar sijač 
prosulo mirise vrba i trava, 
pritisle su široke ruke orača 
oštar lemeš pluga. 


Prišao sam oranici opojen mirisima zemlje 
dok je još sunce bilo svatovska pogača 
i pobožno smrvio prstima prvu grudu. 


Oranica je bila vjerenički blaga. 


Neka ti plodne ove brazde budu 
i ovu godinu dana, 

jer ti zriješ za nas a mi za tebe, 
zemljo, mati naša draga. 


LIVADA PRED KIŠU 


Utonuo u tvoje trave slušam 
kako mi srce bije 


i kad se vjetar, ko tat, provlači 
kako se trava smije. 


Livado, livado, dobra družice moja 
kako je ugodno umoran utonuti u tvoje kose 


i osjetiti kako mi je zemlja blizu 
a sinovi njezini seljaci 
i njihove žuljave ruke sve to bliže, bliže. 


Kišni se oblaci lijeno vuku, 
a ti im se grohotom smiješ 
i čekaš da puni zaplove niže. 
STJEPAN BANEK 


ODRAZI PROLJEĆA 


Kad mi vidite oči ugasle od beskrajne radosti 
i u mojoj kosi crni sjaj ukopa, 

znajte da je vrijeme sirove mladosti 

i da sunce blista u vodi potoka. 


Kad me vidite blijeda 

i usne mi dršću od pijanog ushićenja, 
znajte da sam nad cvijetom suzu prolio 
i u zanosu sablasno slatkom zavolio 
srebrne zvuke večernjeg pozdravljenja. 


O znajte da je u lišću jeza mojeg zanosa. 
I da zvijezde sjaju sjajem oka moga. 
Znajte da je žuna dijete mojeg patosa 

i da kljuje drvo ritmom mojeg sloga. 


O žune, o ptice male! 


O beskraji plave, o beskraji plave! 


Noćas ću ljubiti drhtanje breza, 
opit se snagom proljetnih jeza. 
Piti ću hladnu, sirovu rosu 

i srebro živo što se nebom prosu. 
Raskuštrat ću kosu. 


Raskuštrat ću kosu 

i dati je vjetru kao ruci majke. 
O znajte da su sjajne varke 

i moje pjesme 

i ljepote žarke. 


JERONIM KORNER 


NALIČJE 


Dramski rapori 


OSOBE: 
Sin 25 godina 
Sestra 235 godine 
Majka 50 godina 
Drugovi od 23 do 29 godina 


«Radnja se zbiva danas u Splitu ili bilo u kojem gradu na južnom dijelu 
Jadranskog mora. Jedna obična građanska »soba za primanje«. Dvoja 
vrata: s desna i s lijeva. Kasno doba ljetne noći. Kroz otvoren pro- 
zor — to je jedini prozor u toj sobi, i nalazi se na dnu scene, nasuprot 
publici — dopiru neizostavni atributi: kratak, jedovit ili prestrašen mi- 
jauk mačke; daleki pijani pjev; uzdrhtali, naglo prekinuti titraji akorda 
s gitare; mukli kašalj. Ovaj posljednji je najčešći, on je potka tom snopu 
glasova, koji djeluje teško i osjeća se pun tragične, zrele slutnje. Kao 
jecaj u sordini otegnuti plač djeteta. Odjednom s kukurijekom pijetla, 
začinjen obiljem zvižduka približava se prozoru čvor glasova. Što je bliže, 
razabire se njegova disparatnost. Mladi ljudi s vedrom, neprodubljenom, 
brbljavom lakoćom, bez uvjerenja prazno govore o nečemu, a ni jedan 
nema istog mišljenja, čak se svaki, osjeća se, i samim sobom razilazi, zao- 
bilazi, i to ga muči, stvara časovitu ljutnju, koja na hipove izbija u povi- 
šenom, inače idejno neizmijenjenom tonu njegova glasa.) 

1. GLAS: Lupež, naravno lupež. Kako inače da nazovem onu nje- 
govu prevrtljivost. — 2. GLAS: Onda, nazovi to prevrtljivošću. Ima u na- 
šem lijepom jeziku pravi izraz za — — — 1. GLAS: Lijepom jeziku! En- 
tuzijazam! Sad nacionalista! Čovječe, ne mlati prazno. Ja znam da ideš za 
blefom. Sad nacionalista, a juče... 5. GLAS: Što? Bizmark je rekao, 
znaš... 4. GLAS: Bizmark! Vidi Tinka! — 5. GLAS: Moj dragi, vremena 
se mijenjaju, rekao mi je šjor Fabić. — 6. GLAS: Sad Fabić. — 5. GLAS: 
Jest, on, moj dragi, što ti znaš koliko on vrijedi. Mi uopće ne štujemo naše 
ljude. — 6. GLAS: Možda maloi suviše, to jenaša najveća mana. Uostalom, 
svrši već. — 3. GLAS: Bogamu, ovdje nitko nikako ne dolazi do riječi, a 
svi govore za šest. Htio sam reći, da Bizmark — — — 4. GLAS: Ovo i 
valja. Babilonska kula! — 1. GLAS: U kojoj su sve glave lupeži. Jer oni 
što prevrću kapu, koji se kreću kako vjetar duva, ne mogu biti drugo 
nego lupeži. — 2. GLAS: Slušaj ti, ne bi li ti mogao mjeriti riječi? Ipak 
— Jer ti znaš — Pusti! Evo ovima što ovako govore, ne možeš nego šakom 
začepiti žvale. — 1. GLAS: Hajde glupane, kako možež biti tako dosadan i 
glup (komešanje). — 2. GLAS: Moli boga da me priječi. (Komešanje i vese- 
lost). — 3. GLAS: A ja sam promijenio sedam, odgovori mu Bizmark. — 
1. GLAS: Šakom se ne šire uvjerenja. Kad nema drugog argumenta, onda 

šaka. Takvi ste vi svi vikači, batinaši. — 2. GLAS: Takvim se slinavim 
balavcima samo silom može nametnuti razum. Lupež! Ni zašto ni kako, 
nego lupež, pa dosta. Pod sud s vama. Vrijeđate ljude. Vidi se tko umire 
bez košulje, a tko gradi kuće duž »naše divne obale<«. — 5. GLAS: E, tako 
ne. Ušteda. Umjesto da troši na žene, na objede, športove, gradi kuću. — 
7. GLAS: Hlio bih ja vidjeti štedišu koji nema što štediti. — 5. GLAS: 
Šuti, rasipniče, rasipniče šuti. — 4. GLAS: Ljudi moji (jako povišenim 
glasom), svijet spava, nemojte tako vikati. — 1. GLAS: Ja znam samo to, 
da — Čemu se karate: jedna žena, jedna futbalska utakmica vrijedi više 
— 8. GLAS: Hej jesi li lud, što vičeš? Ovo je socijalno. Danas ste se cijelo 
jutro pekli na suncu, milovali butine raznih Lidija, Micija, Lisija, pa ste 
se naždrli, pa ste hrkali cijelo poslijepodne do večeri, a sada ne date 
umornom svijetu da spava. — 6. GLAS: Bogami, napirlitani socijalni bor- 
če, ove sve možeš buditi. Nitko u ovoj ulici ne radi, osim kakve jadne 
sluškinje, koja nema snage da te čuje. — 7. GLAS: Dosta s tom otrcanom 
ironijom. Ti ćeš napokon sam sebe uvjeriti da si skeptik, kao i Ante da 
mu je vođa pošten! — 1. GLAS: Pusti, proći će njega i to. Samo me ljuti, 
da on ne će ni onda hijeti da prizna, da sam ja imao pravo. — 2. GLAS: 
Kada ti imaš pravo?! Opet kažem, tebe bi trebalo — — 1. GLAS: Čuj ti, 
što ti je večeras? Ti samo izazivaš. Ma što ti zapravo misliš, da se ja tebe 
bojim? — 2. GLAS: Makni! — 6. GLAS: Umirite se, jeste li ludi! — 8. 
GLAS: Mir. Niste u planini. Ovdje ljudi spavaju, ljudi koji imaju pravo 
na počinak. — 4. GLAS: Idi ti do vraga. Što si se zapuhao: socijalno, ne- 
socijalno, a gori si od svih nas. S tom glasinom samo svijet budiš. — 8. 
GLAS: Dosta. Umukniie. — 2. GLAS: Platit ćeš mi ti. — 1. GLAS: Živci, 
živci, mladiću. — 4. GLAS: Gospodo, svojim kućama. — 3. GLAS: Znaš 
da sam mislio, da je Jure »državni redar«. He — Hep! Eno ga, bogami. 
Hajdmo, ljudi. Ove ulice odjekuju ko kante. — 4. GLAS: Šutite, ljudi, 
ulica ko kanta, čujte poetu! Raziđite se! — 2. GLAS: Dosta s tim glupo- 
stima. Kako možeš biti tako neozbiljan. — 4. GLAS: Oho, evo ti ga. Ti si 
noćas nešto jako ljut. Nešto se s tobom dogodilo. — 6. GLAS: Zaštitnik po- 
štenja. — 1. GLAS: Inteligentni zaštitnik poštenja! — 2. GLAS: Ali dajie! 
(Komešanje). GLASOVI: Mir, mir. Hajdmo kući. Gluposti. Što je to? So- 
cijalno! Na jaslama! — 2. GLAS: Ma ne ću ja da on mene vrijeđa. — 4. 


GLAS: A ti nemoj. — 8. GLAS: Dosta, postaješ dosadan. 


(Skoro u početku ovih beskičmenih razgovora, tiho, na prstima, jedna 
sjena puna sadržaja prelazi polutamnom sobom. Postajkuje, krsti se, nešto 
tiho mrmlja. Postavlja se uz prozor i smirenom strepnjom lovi glasove 
s ulice. Ona je tu očito zainteresirana, jer pri koncu razgovora, koji za- 
pravo nema konca, ona lupne malo prozorskim kapkom, nakašlje se 
oprezno.) i 


2. GLAS: Zbogom. — 

GLASOVI: Zbogom. — Misli na Ritu. (Tanak glasić) Na Ritu. Pst. 
— He — hepla. (Iz daljine piskutav glasić) Poštenjačina. (Sjenka je 
uzdahnula: Dva sata po ponoći. Prekrstila se. Čeka. Odozdo s ulice bučno 
škljoca ključ u bravi. Udarac vrata. Koraci uz drvene stepenice. U sobu 
ulazi mladić u elegantnom ljetnom odijelu.) 

MAJKA (nakašlje se.) 

SIN (2. GLAS): Šta nisi legla? Dobra večer. Što čekaš? Hajde leći. 
Ne ću ni paliti svijeću. Dobro se vidi. Što čekaš? Hajde. (Sin se mota po 
sobi.) Što još nisi pošla? Reci mi, ti sigurno hoćeš večeras — Žini. Reci 
što hoćeš? (Uzrujano.) Iskali sve što imaš, pa me ostavi na miru da leg- 
nem. (Mola se.) Još nisi? Hajde. Molim te, makni se s tog prozora. Pre- 
krsti se. Iskali, iskali, izlaj, pa hajde. (Uhvati je za ruku.) Molim te, danas 
sam umoran, ne znam gdje mi je glava. Hajde. (Naglo, živinski.) Hajde! 
Nemoj da te molim — hoćeš lil? I uvijek se ja moram ljutiti! Molim te, 
kad te molim, makni se otale i idi. (Uhvati je za ruku i potegne je prema 
vratima.) 

MAJKA: Sine. Za muku Isukrstovu, zar si dotle —? 

SIN: Nema tu dotle i nedotle. Ja sam umoran. Trebam počinka. Moji 
živci su k vragu otišli. Sam više ne znam, što bih činio! A ti mi se sveto tu 
stavljaš pred nos i šutiš. Ko slika onog tvog Boga, blagog i samoprijegor- 
nog. Sveta, tiha, tiha. A ljuti, zna da ljuti. Gore nego da se uzgrmi, da se 
naviče, nalaje! 

MAJKA: Kakve riječi. Tiše. — Što će svijet — 

SIN: Svijet, svijet! da ti je stalo do svijeta, ne bi činila što činiš. 
Hajde lezi. Daj mira meni i sebi. 

MAJKA: Sine, Bogu se preporuči. Hijela sam ti reći. Ovako — 

SIN: Ništa ne ću da čujem. Ni o sebi, ni o tebi, ni o gospodinu Bogu. 

MAJKA: Sine. 

SIN: Hajde leći. Reci: čemu ova komedija svake večeri? 

MAJKA: Sine moj, čuj me — Ide vrijeme — Ispiti — 

SIN: Molim te, samo nemoj tim plačljivim glasom. Stoput sam ti 
rekao: taj glas, taj način ne trpim. Hajde leći, laku noć. 

MA JKA: Sine. Ovako ne ide — Sramota — ti znaš — 

SIN: Bogamu — Pusti me na miru! — 

MAJKA: Sinko, tako se ne postupa s majkom. Što sam ti skrivila, 
da se tako kosiš na me? Je li zato što sam te tolikog odgojila? Znaš i sam: 
mučila sam se, patnica, kroz cijeli život najprije s mužem, Bog mu hiljadu 
pokoja (lupa se u prsa), pa s tvojom starijom sestrom. Znaš i sam, Bože 
mi prosti (opet se lupa u prsa), koji su to đavli bili: on je lokao po cijele 
noći, propijao ono malo činovničke plaće, a zahtijevao bi da mu u kući 
i na njemu i na nama bude sve gospodski. Stoga, znaš dobro, iz kuće ni- 
sam izlazila. Zatvorena sam bila baš kao da sam se zaredila kao teta Re- 

parata, samo monogo gore, ti znaš dobro, mnogo gore. A sestra ti, Anama- 
rija, što da ti kažem, bila je živi pakao — ta je nosila đavla u sebi — Bog 
je dao, došao onaj nesretni Ćiro, uzeo je, i sada izgleda da se smirila. Sad 
je dobra žena i majka. Ne daj joj Bože, da ona u svojoj djeci — 

SIN (ide do prozora. Isprva je slušao ono što mu majka govori s na- 
dom, valjda, da će ona brzo prestati pa otići. Ali kad je vidio, da se njoj 
razvezao jezik, daje znakove nestrpljenja. Lupka prstima po oknu. Cres- 
cendo. Najzad plane). Opet litanije! Opet. Reci ti meni, koji te vrag muči 
da mi svaku večer s tim litanijama ne daš mira. Uvjeravam te, da ja sve 
to znam napamet. Sve te tvoje patnje: mala plaća, ti potpuno poštena, otac 
pijanica, hohštapler. Sestra, no znamo se. Krv je krv, moja draga, ti to ne 
razumiješ! Ti razumiješ i razumjela si samo jedno kroz cijeli svoj život: 
da kršćanski mučiš sebe i drugoga. Ti griješiš. Do đavola, kako te onaj 
tvoj pop može ispovijedati? Ti si grješnija od psa — 

MAJKA: Sinko — 

SIN: Dosta s tim patetičnim sinko. Reci naprosto Ante. Ili Tonči. Ili 
Nikoliću. Prenavljaš se tu preda mnom kao svetica. Iz tebe su ti tvoji po- 
povi napravili komedijantkinju i ništa više! 

MAJKA: Sine, ne psuj Boga. Otkad si se od njega odmetnuo, sve te 
ovo i snašlo. 

SIN: Što me je snašlo? (Viče.) Što hoćeš, reci! Kriči! Laj! Meni je 
dosta. Idi! 

MAJKA: Svijet, što će reći svijet? (Zatvara naglo prozor.) 

SESTRA (u bijeloj noćnoj košulji, na koju je na brzu ruku navukla 
suknju, bosa, nezačešljana, hitro i bučno dotrči. Stavi se izmedu brata i 
majke): Stani. Umukni. Srami se. Svake noći iste gluposti. Na mater tako 
vikati. Ni da ti je sluškinja... U ovo doba noći. 

SIN (ironično naglašava svaku riječ): O gospođica govori o sramu. 
Brani milu mater. Hijela bi tišine. A reci ti meni, s kojim se ti pravom 
dižeš iz kreveta da mi to kažeš? 

SESTRA: S kojim pravom, s kojim pravom? Hoću da poštuješ ma- 
ier i kuću! Ja te već četvrt sata slušam kako svašta materi govoriš. I to 
se ponavlja svake noći. Ja hoću dosta, razumiješ li, dosta! Jer ako si ti — 

SIN: Što? Što? Ti ozbiljno tako? Ti si ozbiljno graknula? Ti ne ra- 
čunaš s time da bih ti ja mogao jednim mahom zube u grlo sasuti? 

MAJKA: Sinko Ante! Sonja! Bog vas vidio, djeco moja. Što vam je? 
Ne viči, Sonja! Sonjice, što će svijet? 

SESTRA: Sonjice. Sad sam Sonjica (kroz srdit plač.) Ovaj mi prijeti. 
Ovo je kako si ga iz mlada puštala. Uvijek ste mene zapostavljali, ti i 
otac, radi ovoga, što me tu vrijeđa. On je uvijek radio što je htio. Evo, 
sad hoće da me tuče! Propalica neradina! 

SIN: Propalica?! Ja sam propalica, je li, a što si ti? Što si ti, ako smi- 
jem znati? K — — — I 

SESTRA (Ustoboči se: mir pred oluju): Ja! 

MAJEA (muklim glasom): Sinko. (Jačim glasom.) Sinko! (Krsti se.) 

SIN: Jest, misliš da ne vidim? Što ti radiš? Kakvo pravo imaš ti, da 
me nazivaš propalicom? Zar ako sam odustao dvaput od državnog, zato 
sam propalica? Ja sam došao do apsolventa juris, a što si ti učinila? Pre- 
kinula si školu s malom maturom, i odonda, to ti sada pred tvojom mate- 
rom kažem, samo se — — —— — Trošiš nam glavni dio očeve penzije za 
haljine, valjaš se po postelji cijeli dan, a u slobodnom vremenu uckaš ma- 
ter na mene. Ja sam učinio svoju, apsolvirati jus! 

SESTRA: Ha (provala grčevitog smijeha) Apsolvirati jus! Ha, položiti 
maturu! Lažljivi glupane! Do šestog razreda gimnazije iznio te otac. To 


se najbolje vidi, da su te nakon očeve smrti odmah izbacili. A onda — 

MA JKA: Sonja. Sonja moja, svijet. Propast ćemo od srama. 

SIN: Pusti je. Ona, srama. (Jače.) Tiše. 

SESTRA: — a onda si prešao na realku. Tu te je maturiralo mate- 
rino moljakanje. A pravo, pravo apsolvirati, pravo, (od ljutine plače) to 
samo maieri možeš kazati! Ti si propalica, lijenčina, neznalica. Ti ćeš 
mene vrijeđati! 

SIN: Umukni. (Skače prema njoj; ona se odmiče; majka se krsti i 
stavlja se između njih.) 

SESTRA : Ne ću. Ne ću, ja nisam slobodna ni živjeti. Živjeti pošteno. 
Ako ja nekoga volim, ako nađem utjehe, trenutnog spasa, onda me jedna 
ovakova propalica, koje se stidim, koja se druži s ljudima, kojih se treba 
stiditi, naziva k..... Vidiš. Sve ću kazati. Mama, on te vara, on te je 
uvijek varao, on je jedan bijednik, on ti novac krade! — 


SIN: Sonja! (Ustukne i kao da ga je puškom pogodila, naglo se pro- 
mijeni u licu i držanju.) 

MAJKA: Sonja — 

SESTRA: Jest, mama, vidi ga, vidi kako su mu krila pala. Sav se 
izmijenio. Ti si gotovo gladovala, ti gladuješ, radi njega — 

SIN (slomljeno): Sonja, dosta je, Sonja. Nemoj, molim te, kao — So- 
nja, ubit ćeš me, vidiš dokle si me dovela — 

SESTRA: Sonja, i ti sada, Sonja. Reci kao i mati Sonjice. Sonjica je 
ime patnje, ime vaše žrtve. Svi se vi nekako izvučete, jedino ja patim. 
Mati se dala crkvi. Ti lutaš gradom kao sumanit i ubijaš vrijeme, zabo- 
ravljaš. Imaš za ples, za kravatu, za kavanu, i to ti je dosta. A ja, oko 
mene kao obruč: sramota očeva, ta tobože prekrivena, glupa prošlost se- 
stre, ova jadna bigota, i til Kudgod hoću da krenem, samo vi! A iznad vas 
taj glupi moral. (Opet smijeh.) Taj moral, koji mi naročito ti ističeši A da 

bi zašto. Što si vidio? Što? Čuo si. Kazao ti je Milan, Natko, iko li? Da 
znaš, sve sam te odbila, gmazovi prljavi! 
SIN: Umukni već. Umukni — 


MAJKA (klekla je u jedan kut sobe, izvadila krunicu, uionula u 
molitvu. Ona kao da ništa više ne čuje, kao da ništa ne zna što se oko 
nje zbiva.) 

SESTRA: Umukni, zašto? Zašto da ti jednom sve ne kažem? Ti si 
se dosta života nauživao, dosta si lagodno svijetom lepršao i nije šteta da 
ti se zada i malo bola. Jedino po tome, jedino malo prije sam osjetila da 
si čovjek. 

SIN: Sonja. (On je potpuno malaksao, što više govori, osjeća se sve 
to veća patnja u njemu, koja ne djeluje iskreno.) Ti si pametna djevojka, 
ti imaš pravo. Ja sam premoren. Došao sam kući umoran. Ona me uzbu- 
nila. Vidiš, ja nisam imao volje da govorim, a kamo li da vičem, ne mogu 
da mislim, vidiš zato sam odjednom klonuo. Nastupio sam srčano, mislio 
sam je zastrašiti. Tad si ti došla. Nemoj misliti da je meni lako. Varaš se. 
Izgubljen sam. Evo sada si ti otvorila jamu. (Briše suze i jeca.) 

SESTRA: Dosta. To je jadno. Ja ne volim sentimentalnosti. Poslije 
one napetosti, kad je izgledalo, da će sve prsnuti, ova sentimentalnost! To 
je glupo, operetski, ti si sav opereta. 

SIN tplačljivo): Sonja. Ne razumiješ me, ja vidim da me niiko ne 
razumije. Ja sam nesretan (Plače.) 

MAJKA (digne glavu, prilazi skoro sretna): Sonja, sine, sine moj. 

SESTRA: Komedijant. 

SIN (opet neuvjerljiva, ali skoro očajnička patetika): Ja sam nesre- 
tan, ja sam pusto nesretan, ja bih morao prekinuti s ovom nesrećom (po- 
dignutim glasom). Zbogom — (izlazi naglo). 

MAJKA: Sine (okreće se kćerki izbezumljeno). Što će? Što mu je? 
Što misli? (Koraci niz stepenice. Škljocaj ključa. Udarac vrata.) 

SESTRA: Ništa on ne misli, ni on ni njemu slični. To su samo brblja- 
rije. On je nepopravljiv brbljavac. 

MAJKA (jedva čujnim glasom): Ubit će se (klekne i ukipi se.) 

SESTRA: On? Smiješno. Sve bi te hulje trebalo mišjim otrovom otro- 
vati. (Duga pauza. Sestra stoji na mjestu, ali u njoj očito vri. Prilazi pro- 
zoru. Otvara ga. U sobu nahrupe s druge sirane ulice gramofonski zvuci 
njemačkog šlagera: Ich bin ja heut' so gliicklich, so gliicklich —.) 

SESTRA (strahovito ljutito, odsječeno): K vragu! (lupne prozorskim 
kapcima. Ode prema sredini sobe. Pogleda majku, koja još uvijek nepo- 
mično i bezglasno kleči, uhvati se rukama za glavu.) 


ZASTOR. 

Pauza. 


(Nakon jedne minute, polako pred zastor izlazi Sin. Oprezno i pla- 
šljivo gleda lijevo i desno, zatim kao da se odvažio, obraća se publici i 
govori umiljato-svečanim glasom): 

. Kako vidite, ja se nisam ubio. Pravo je imala ona... (mahne rukom: 
ostavimo). Ja se nisam ubio. Ja i dalje živim u ovom sunčanom kraju, 
što ga hvale svi Englezi, Francuzi, Česi, Poljaci i tko bi vam sve nabrojio. 
Živim među (tiho) osionom sirotinjom, sretan ali dosta — ja (podignu- 
tim glasom) živim — Do viđenja. (Nestaje iza zastora). 

DRAGO IVANIŠEVIĆ 


NOĆ I SPAVAČI 


Na mjesečeve zrake, srebrne čavle, 
Noć je povješala slike groze. 

Kuće su sablasti uzdignute glave 
Zvijezdama, jagodama nebeske loze. 


San se spavača s tugom miješa. 
Brige iz prašuma sudbina prijete. 
Netko sanja da je smrad leša, 
Netko je jorgovan zemlje svete. 


Od vala srca miču se usne. 

Smiješak je skretanje na staze nađa. 
Val jače usne zapljusne, 

Dan, pismo sunca, na zemlju pada. 


Iz aklusa: »Pulovi samoće«. 


VLADO VLALSAVLJEVIĆC 


VJETAR NOSI PAPIRIĆ U APRILSKOJ NOĆI 


Opet mi kucaš o prozor mojeg dalekog stana 
svojom ledenom rukom 

i sijedu mrseći kosu ostarjelih platana 
svojim me zoveš zvukom; 


da pođemo u noć ko dva provalnika 
ulicama pustim 

tračnicama praznim 

bez tramvaja i bez prolaznika, 


i ti ćeš tresti čelične rolete 

na dućanima bogatih 

oprezno — da nas lampe ne osvijete 
tvoja će ruka telefonske žice kidati. 


Noćas ćeš ti razarat 

kuće crvene i žute 

crkve, hramove, minarete, 

goniti zaostalu štenad, auta, ljude, 
razbijat stakla, reklame, | 
smetati pisca što piše 


stihove ili drame. 


Raznosit 

barake, stupove, 

garažu, 

a ja ću naslonjen na zid 
čuvati za tebe stražu! 


Pričekaj samo dok kaput ogrnem, 
šešir nabijem na oči, 
— i lampu dok jošte utrnem 


— evo me, odmah ću doći. 


RADOVAN ŽILIĆ 


ODA MONTGOLFIERU 


Kad Jazon k žalu dopelja 
rod jelov s Pelion-gore, 

i prvi šsta veslima 

da cijepa sinje more, 


smjelo na krmu visoku, 
s cvijefom ahajske krvi, 
gledaše Grk svog Orfeja 
&dje mlađan kroči prvi. 


Pružaše prste prebijele 
po roditeljskoj liri, 
i na glas trački jenjahu 


Djetrova bijesni hiri. 


Nereide se strčale 

u čudu na te zvuke, | 
a Neptun zelen-konjima 
ispustio uzde iz ruke. 


Pjevaše vrač iz Trakije 
u slavu Arga mahom, 
i pjev je slatkim žario 
helenska srca dahom. — 


O, čuj me, neustrašivi, 
sa Seine Tifi novi: 
Čudesa Arga natkrili 


tvoj brod što nebom plovi! 


Kušati morske vrtloge 
Zar isto je brodarstvo, 
kao otimati munjama 
neoskornjeno carstvo? 


O, zašto nebo predobro 
ne hije da naša era 
porodi novog Orfeja, 
kad rodi Montgolfiera? 


Jačim no hrabri Ezonid 


sin Galije zasja blijeskom: 


Evropa, sva u zanosu, 
brod letač 3su plijeskom. 


Još nigda nije Priroda, 
što red svoj tajni sklanja, 
podnijela ljepšć uvrede 
od Kemijina znanja. 


Umijeće divno! Po tebi 


Stahl i Blačk svijetom slove. 


Crknuo Toma nevjerni, 
što bunilom te zove! 


Strijelja tjelesa utrobu 
tvoj pogled, oštar, sklen 4; 
uzalud pred njim kriju se 
otporni elementi. 


Na svijetlo ti nam istinu 
iz mraka iznije gusta, 

i hipotezam promuklim 
lajava zasu usta. 


Sjajnija zasja Sofija 
od luči tvog umijenja, 
i otkriše se izvori 
životu svih stvorenja. 


Plin ognjeni i stravični, 
što ispod zemlje bijese 
fiusov4 pasuć zemljin krug 
u stožerima trese, 


neškodljiv sad je posto, gle: 
iz dnjilih tvati kruži, 
i ukroćen i koristan 

svom krotitelju služi. 


Po njem — gle čuda! — teška tvar 


težinu zaboravlja, 
i upis leti, juriš nov 
na oblake upravlja. 


To čudno čudo sapinje 
nepomične gledače, 

al' svakome u grudima 
od groze srce skače. 


Zašuti zemlja. Nebeska 
sad ječe polja pusta: 
Hiljada lica strahuje, 
i zja hiljada usta. 


AV zanos i uživanje 

iz strave niču blijede: 
I noge čak bi drhtave 
da uprt pogled slijede. 

Šutite, mir, o Vihori! 

o, nek vam gnjev ne buja, 
što ljudi s tijelom prelaze 
u kraljevstvo oluja. 


Zadrži snijeg, o Boreju, 
što s vlas! ti se ledi: 
Ustupi vazduh čist i prost 
mom Robertu što leti! 


Ne vesla en k Oriciji 
da uhodi joj draži: 
Ubire plač i kajanje 
Tko bogu ljubu draži. 


U mračnog Dita bračnu klijet 
što Tezej se uvuče, 

sad vječne lance Erebom, 
Usuda kaznu, vuče. — 


AT _ morem zračnim Dedal Gal 
daleko već se diže: 


Lako ga nosi vjetrić blag, 
a oko jedva stiže. 


Tlo mrko pod njim propada 
i očima izmiče, 

a šume, rijeke, gradovi 

fek prikazama sliče. 


Jezovit prizor sledio 
srce Di, dašto, svakom; 
aP Roberfovo srce se 
zatvara strahu takom. 


Smioni let i s najvećih 

nećkala sumnje stresa; 

već sto se glob4 uspinje 
da osvaja nebesa. — 


Smjelosti ljudska, o znanosti, 
spokojna u svojoj vjeri! 
Koja to moć il granica 

da tvoje snage mjeri? 


Nebu si munje otela 

i svladala ih dotle, 

da lomnih krila padaju 
preda te, bijuć o tle. 


Zauzda smjela miso fi, 

s računom na papiru, 
putanje i tok zvijezdama, 
Olimpu i svemiru. 


Otkriše zvijezde najdalje - 
neznana lica same, 

i djevičanske zbližiše 
stidljive svoje plame. 


Sunčanu zraku dijeliti, 
vagat si zrak se rotio; 
kopno si, more, oganj, zvijer 
i čovjeka ukrotio. 


Da gaziš danas oblake, 
fvoj genije te spremi; 

s njeg zakoni su prirode 
bespomoćni i nijemi. 


Što još ti osta? Skršiti 
i samoj smrti strijelu, 
i piti nektar životni 


s bogovima na sijelu. 


VINCENZO MONTI 


Upravo dok sam ugodnu muku mučio oko prijevoda ove pjesme, 
čulo se i pisalo u svijetu, da je ruski siratostat Sirius, po svojoj građi da- 
leko savršeniji od Montgolfierova aerostata, i s mnogostruko zamašnijim 
ciljevima, ponio iz Moskve najnovije istraživače stratosfere u visine od 
preko 20.000 metara. 

Pomišljajući pri tom na oduševljenje ruske zemlje radi rekorda, po- 
stignutog od njezinih slavnih junaka zraka, priepodabljao sam ga s Te 
ševljenjem Francuza i Evropljana, ovjekovječenim u talijanskoj pjesmi, 

radi uspjeha postignutog od prvog aerostata 150 godina prije. I uprkos 
katastrofi koja je zadesila Ruse i njihovo još vruće oduševljenje promet- 
nula u tugu, upoređivao sam dalje: 2800 metara visine, dosegnute u go- 
dini 1783. nad Parizom, i 21.000 metara visine, dosegnute u godini 1934. 
nad Moskvom! Od prve ostvarene mogućnosti čovjekova lećenja bez ja- 
snih perspektiva u njegove razne svrhe i upotrebe, od prvog aerostata do 
upravljivog zrakoplova i razvitka današnjeg zrakoplovstva, — kolik i 
kakav skok! 

U svom zanosnom oduševljenju nad početnim vidnim uspjehom čo- 
vjekovih težnja k visinama i njegovih upornih nastojanja da i u zraku 
svladava prepreke prostora i materije, pjesnikova vidovitost predviđala je 
ovaj napredak. Njegova pjesma odjek je onih velikih nada, što ih je osam- 
naesto stoljeće polagalo u napredne egzakine znanosti očekujući od pri- 
mjene njihovih otkrića velike tekovine po prosvjetu i blagostanje i po 
bolji život čovječanstva. Nju je nadahnula ona vjera u znanost, u nepo- 
bjedivost čovječje misli i čovječje smjelosti. U prvim herojima zraka ona 
slavi i sve buduće heroje, u prvim otkrićima i sva dalja bezbrojna, još 
neostvarena, ali naslućena otkrića. Slavljenici su njezini — naučenjaci, 
fizičari, kemičari, matematičari, astronomi i prirodoslovci: Stahl, Black, 
Franklin, Newton, Herschel, Toricelli i drugi, oni koji su došli, i oni koji 
će po njezinu nagoviještanju još sigurno doći. Narasla su smrtnom čo- 
vjeku krila od tolikih pobjeda njegova duha, a dotle pjesnik, poput novo- 
vjekog Orfeja, slavi, bodri i prorokuje. Gotovo bih rekao: proriče smrtni- 
ku besmrtnost. | 

Oda je Montijeva nastala početkom 1784. Godinu dana prije Josip 
Miho Montgolfier (1740.—1810.) u suradnji sa svojim bratom Josipom Stje- 
panom (1745.—1799.), nakon otkrića Engleza Stahla (1660.—1734.) i Blacka 
(1728.—1799.) na polju fizike i kemije, bijaše izgradio prvi zrakoplov. Te 
iste godine bili su izvršeni i prvi pokusi lećenja, u početku samim aero- 
statom, dok nisu 1. prosinca uzletjela s njim i dva čovjeka, Francuzi Ro- 
bert i Charles, i dostigli visinu od 2800 metara. Zbog toga razloga pjesma 
i spominje Roberta. Svu slavu i zaslugu pridaje, dakako, prvom izumitelju, 
starijem Montgolfieru, i njegovu mlađem bratu, arhitektu. U nekojim an- 
tologijama oda je i naslovljena: »Braći Montgolfier<. U pjesnikovoj redak- 
Ciji stoji svakako naslov: >A] signor di Montgolfier« (Gospodinu M.). 

Za razumijevanje same pjesme ne će biti izlišna ni koja pripomena 
iz grčke mitologije. Na početku, u zgodnoj poredbi, zapravo -antitezi, s mo- 
dernim zrakoplovcima spominju se prvi mitski mornari Argonauti. Njihov 
brod Argo sagradi po toj priči, a po nalogu tračkoga kralja Jazona, sin 
Friksov Argos. Na njemu Grci plove Egejskim morem kroz Helespont, pa 
Crnim morem u maloazijsku zemlju Kolhidu, da bi osvojili zlatno runo, 
što ga tu čuva pod svojom stražom ognjeni zmaj. U toj prvoj prekomor- 

skoj vojni učestvuju najglavniji grčki junaci (>cvijet ahajske krvi«): Ad- 
metos, Akastos, Erginos i Tiphys, a kasnijim dodavanjem mita i drugi, 
kao Herakles, Kastor, Polideukes, Pelej, Tidej, Meleagros i Telamon. Nji- 
hov je kormilar Tiphys (»Tifi<). S njima je i pjevač Orfej, sin muze Ka- 
liope. On je tu, da svojim pjevanjem stišava oluje i bodri junake, i da 
ujedno slavi njihove podvige. Vođu njihova pm. Ezonova sina, pjesnik 
nazivlje i Ezonidom (Ezonovićem). 


Pelion je gora u Trakiji. Iz njezine šume (>»jelova roda<) uzeta je 
građa za Argo. Morska su božanstva: Neptun, što se vozi pučinom pod 
spregom zelenih konja; Nereide, njih 50 na broju, kćeri Doride i Nereja. 
Ti besmrtni stanovnici morskih dubina promatraju, iznenađeni i začuđeni, 
plovljenje prve lađe svojim, za amrinike dotle nepristupačnim carstvom. 
Borej, Boreas, bog je sjevernih vjetrova, opasnih po mornare, a Oricija je 
njegova žena. Erebos je podzemni svijet, Dites ili Pluto bog toga svijeta. 
Teze j, atenski kralj, mitski je junak, oslobodilac Atene od kretskog rop- 
stva i Minotaurova krvološtva. 

Po samim mitologijskim ukrasima — drugi bi kazali: natruhama — 
kojima obiluje oda, posve se jasno razabire, da Vincenzo Monti (1754. do 
1828.) pripada klasičnoj školi talijanskoga književnog ottocenta. Bio je 
zapravo prvak t. zv. klasicista i najokorjeliji protivnik romanticista, ro- 
mantika i romantičke škole. U svom »Sermone sulla mitologia« zove je 
smionom sjevernjačkom školom (audace scuola boreal): ona mu tražeći 
>suhoparnu istinu« kopa grob pjesništvu. 

Iako po ci ijelom svom radu i osjećanju tradicionalist, dai bi rekli 
pasatist, Monti je uza sve to velik umjetnik, pravi pjesnik bujne i raz- 
igrane mašte, vazda slaitkorjek i miloglasan, jezikom neiscrpno bogat, bu- 
dan i preosjetljiv za svaki pojav, za svaki veliki događaj u duhovnom svi- 
jetu, u političkom i socijalnom životu svoga vremena, pa prema tome u 
svojim oduševljenjima i nestalan, promjenljiv i kolebljiv, na zgražanje 
svojih protivnika, kojih je bilo mnogo, u politici kao i u književnosti. 
Preobilje njegova stvaranja u svim granama pjesništva, lirici, epici i 
drami; njegov jedini moderni talijanski ep o francuskoj revoluciji (>La 
Basovilliana<), njegovi prijevodi, a među ovima njegovo nenatikriljivo 
remek-djelo, prijevod Ilijade, i tolika djela u prozi, i sve hvale i pri- 
znanja, po kojima je ovaj pjesnik iz Alfonsine kod Ferare svojom ja- 
košću i doimanjem izražavanja poklonicima svoje muze izgledao novo- 
rođenim Danteom (Dante redivivo), sve te odlike i zasluge nisu mogle 
suzbiti oštre prijekore, koji su se upravljali i ponavljali njegovoj na- 
vadnoj nekarakternosti. U jednu riječ: bio je neshvaćen i omražen kod 
većeg dijela svojih suvremenika. | 

U toj psovalačkoj, a dobrim dijelom i zavidničkoj vojni protiv 
Montija našlo se ipak i za njegova života odrešitih branitelja kod ljudi - 

slavnih na peru i priznatih karaktera. Prigodom njegove smrti Mazzini 
mu napisa pohvalan nekrolog. Spominje se i neobično pohvalan epigram 
što ga je A. Manzoni improvizirao u toj istoj prigodi gledajući jedno 
pjesnikovo poprsje: 

Salve, o divino, a cui largi natura 

il cuor di Dante e del suo duca il canto! 

Questo $fia il grido dell'eta futura, 

ma leta che fu tua tel dice in pianto. 


(Zdravo, bogodani pjesniče! Tebe je priroda obdarila Danteovim 
srcem i pjesmom njegova vođe (Vergila). Taj će glas pronositi o tebi 
budući naraštaji, ali doba, koje je bilo tvoje, pronosi ti ga kroz plač). 

Stihovi i strofe ode Montgolfieru podsjećaju svojom lepršavom 
kratkoćom i laganom muzikalnošću s jedne strane na pastirsko-idiličku 
i anakreontsku liriku Arkadije, a s druge na novotarsku metriku Pari- 
nijevih oda. Versi sdruccioli (sa zadnjom riječi naglašenom na trećem 
slogu) bez rime, i naizmjence versi piani (s naglasom zadnje riječi na 
drugom slogu) s rimom, upotrebljeni su i u kasnijoj Manzonijevoj >»Il 
cinque maggio«<. U tom obziru Montiju su dakle bili preteče Arkadija i 
Parini, a Manzoniju Monti i njegovi ugledi. 

Poradi velike gipkosti i rastezljivosti talijanskoga jezika, kod pre- 
obilja siniceza, elizija i analefa njegovih vokala, i najkraći talijanski 
stih stvarno je mnogo duži, pa odatle dosta velike teškoće kod prevađa- 
nja takvih stihova u izvornom metru. Bez sumnje je ta okolnost potak- 
nula Preradovića, da prevede Manzonijev >Peti svibnja« u metru nešio 
dužem od izvornoga. 

U ovom svom prijevodu ja sam zadržao izvorni metar pomažući se 
mjestimice i t. zv. sinalefom vokala. Da ostanem što vjerniji i formal- 
noj i sadržajnoj strani, propustio sam kod toga i po koji nedužniji ita- 
lijanizam. 

DR VINKO LOZOVINA 


FEUILLE TON 


KAZALIŠTE 
Ka Mesarita »] u našem gradu . . .« 


U uporedbi s nedavno prikazanim doma- 
ćim novitetima doima se Mesarićeva kome- 
dija iskreno i svježe, kao dramska dosjetka 
nastala neusiljeno i epontano. Bez traženja 
kao da je Mesarić zahvatio u život oko sebe, 
i gotovo da mu je uspjelo, što je poželio bio, 
istina govori sama od sebe. Jer ne samo da 
se zbivaju obične stvari ovdje >i u našem 
gradu« — kako je natpis komedije —, nego 
ih i ani pratimo s istim onim smiješkom, ko- 
jim primamo sve, a ne čudimo se više ni če- 
mu, ni onome, čemu bismo se trebali čuditi. 

Oko odvjetničke kancelarije dr. Šikuša 
odigravaju se ljubavne zgode i nezgode u 
punom zamahu novoga životnoga stila. Gos- 
podina odvjetničkog perovođu, dr. Kleka, vo- 
le u isti čas i prodavačica Nada i aps. phil., 
tipkačica Mira i gospođa dr. Šikušča. Tu idilu 
remeti stidljivi ljubavnik gospođice Nade, 
listonoša Alojz. Silom prilika dolazi do opa- 
sne zbrke. Sve se stranke sastaju na izletnom 
parobrodu. Uloga dr. Kleka postaje bjeloda- 
na. Ali za čudo, premda su sporovi oštri, 
nitko ih ne uzima suviše tragično. Sve ostaje 
pri starom, kao da se nije ništa ni desilo. 

Pa ipak, uporedo sa živahnom dramskom 
akcijom ulazimo sve dublje u moralnu po- 
zadinu događaja. Porazna slika društva, koju 
je umio Mesarić ovako lake ruke nabaciti, 
izvrsno je uspjela i znači bezuvjetni uspjeh 
njegovog novog djela. Nenametljivo, bez ku- 
đenja i upozoravanja, u odnosima tih ljudi 
i u svakoj riječi njihovoj odaju se lakomi- 
šljenost i moralna bezbrižnost, koja je kao 
novo shvaćanje života obuzela sve ove ljude, 
osim možda listonoše - Alojza, koji se je od 
nje zaštitio svojom ograničenošću. Nemoguće 
je ne osjetiti oštrinu -satire, što je ovako 
nastala ispod pera Mesarićeva. 

Ni u ovoj komediji nije se Mesarić posve 
odrekao svoga nagnuća ka groteski. Iako real- 
nije obilježena, lica su njegova bliže tipu, 
nego individualnom životu. Njihove su kre- 
tnje i agiranje u posljednjoj instanciji ipak 
više ilustracija miliuea i ideje, nego samo- 
stalan život. Režija to njegova nije podcrta- 


vala, ali nije ni prikrivala. Ta mu je nuanca 
to lakše uspijevala, kad su uloge bile sretno 
raspodijeljene. Gđa Hafner-Gjermanović kao 
žena advokatova, Nada Grahor kao Mira, 
Nada Babić kao Nada, a gg. Kukić kao dr. 
Klek i Afrić kao listonoša — svi su redom 
pripomogli uspjehu komedije. 


Skakespeare-ov »Julje Cezar« 


Malo se koja drama starije svjetske knji- 
ževnosti, pa i od Shakespeare-ovih, prilago- 
đuje tako, mogli bismo reći: bez ostatka, 
zahtjevima modernoga repertoara kao >»Juli- 
je Cezarc. Njezine odlike, zajedno s onim, 
čemu se je nekoć prigovaralo, moderna sce- 
na konzumira do kraja. Veliki događaji oko 
ličnosti Cezarove, borbe klasne i oolitičke, 
urota kao posljednji trzaj prošlosti ispred 
navale novih vremena — sve je to prikazano 
upravo sredstvima novoga teatra, sugestivno 
kao u najsavremenijem djelu. Pitanje: tko 
je glavni junak drame, koje je nekoć toli- 
ko interesiralo, postalo je za nas bespredme- 
mo kao i mnogo drugo, nas zanima atmosfe- 
ra događaja, motivi uzbune, nastanak i raz- 
voj revolta, njegove neposredne posljedice 
— jer u tomu ima nešto, što vrijedi za sva 
vremena, nešto, što se ne mijenja i nosi u 
sebi vječne karakteristike ljudskoga socijal- 
noga života. U >Juliju Cezaru« taj je način 
gledanja i prikazivanja ono čudo, koje i da- 
nas djeluje na gledaoca istom snagom kao i 
u vremena Shakespeare-ova. 

Djelom = Shakespeare-ovih revolucionaraca, 
tim Brutima i Kasijima, pokreću iskonski 
motivi bune i revolta u doba Cezarovo kao 
i danas, a velike mase naroda reagiraju na 
iste geste i smicalice svojih vođa i spremne 
eu ih slijediti slijepo i nepromišljeno. Taj je 
kompleks duboko zapaženoga za nas glavni sa- 
držaj Shakespeare-ovog >Julija Cezara«, ono 
najsnažnije i najveličajnije, što nam može 
uopće dati pjesnička umjetnina. 

Gledajući tako danas na >»Julija Cezara« 
želimo, da nam bude tako i prikazan. Faktič- 
no se režija g. Strozzija nije otimala toj teš- 
koj zadaći Poglavito mu je uspijevalo u pu- 
čkim scenama, koje su bile najviše u njego- 

voj moći, istaknuti svoje ambicije. Te scene 
u svojoj produhovljenosti i slikovitosti spa- 
daju, bez sumnje, u najbolje njegove režijske 
uspjehe. S duhom te režije posve se je stapao 
i Dujšinov Brut, njegovo tapanje u neizvje- 
snost unatoč dubokog pouzdanja u svoju uz- 
višenu ideologiju bilo je puno suptilnog dram- 
skog života. Isto je tako i Grkovićev Kasij, 
drugi veliki revolucionar, ostao do kraja za- 
nimljiv, gonjen svojim buntovnim instinktima 
najagilniji pokretač čina, koji se ne mogu od- 
lagati. Bez Pavićevog efektnog Antonija bila 
bi zatajila najveličajnija Shakespeare-ova pu- 
čka scena, retorika je njegova ostala ispravno 
u službi demagogije. Kao Julije Cezar, koje- 
mu se i literarno najviše prigovara, isticao je 
g. Badalić suviše Cezarove slabe strane, histo- 
rijska veličina ličnosti prelazi i u tragediji 
uske epizode, koje joj je Shakespeare glu- 
mački namijenio. 


Waltera Hasenclevera »Bolj: gospodin« 


Na Waltera Hasenclevera, tog odličnog nje- 
mačkog — kako kažu — ekspresionistu, dugo 
smo čekali. Napokon je prošao našom pozor- 
nicom, ne bez značajnog dojma, njegov »Bo- 
lji gospodin«. Stil je njegove kritike moder- 
noga života duboko prodoran i doseže novo 
društvo do u najosjetljivije njegove nastra- 
nosti. Jako se krije iza satire, komike i bu- 
mora, oštrica je njegova vidljiva i nema su- 
mnje o ozbiljnosti njegovih efekata. 

G. Strozzi dao nam je kao »bolji gospodin« 

i kao režiser vrlo dobru predstavu. Scene se 
komedije kreću po srijedi između dva pola: 
na strani su šarlatanski podvizi »boljega go- 
spodina«, koji se probija kroz život svojim 
>uredom« i aktivnim sudjelovanjem u gposlo- 
vima ljubavnih avantira i iskorištavanja vre- 
mešnih žena, na drugoj pendant tog grubog 
moralnog zastranjivanja: obiteljski dom boga- 
tog bankara, njegova familija i njezin moral- 
ni nivo. >Bolji gospodin«, koji je u ovom lovu 
za kontama naišao na bankarsku kćer, spoj- 
ka je između ta dva svijeta, kojih u suštini 
ništa ne dijeli, tako da je njegova sreća u 
braku sa otmjenom gospođicom samo jedan 
korak u desno. Tu je ideju Hasencleverovu 
uistinu i glumački i režijom oživotvorio g. 
Strozzi. Za obje grupe, koje se ukrštavaju, 
našao je g. Strozzi vrlo mnoga razumijevanja 


u svom ansamblu. Ton u bankarskoj familiji 
izvrsno su pogodili prije sviju gđa Kernic, a i 
g. Criinhut, Dragman i Laurenčić. Svoje 
vrsti protuhu plemića, bivšega oficira, plastič- 
no je izradio g. Mirjev. Izvanredno je obilje- 
žio milieu oko »boljeg gospodina« g. Bek kao 
Rasper, faktotum s»ureda«, jednom grotesk- 
nom figurom neodoljivog realizma. Pučku raz- 
bludnu bezazlenost prikazala je značajno gđa 
Vilhar kao ćutljiva udovica gospođa Schniit- 
chen. Hasenclever je tako dočao i idejno i 
scenski do punog izraza. 


Brkić - De Tis »Čudnovate zgode šegrta Hlapića«. — 
Šezdesetgodišnjica gđe Ivane Brkić - Mažuranić 


Predstavom — dramatizacije jedne njezine 
priče za djecu dao je teatar prigodu, da se 
šezdeset-godišnjica odlične naše pjesnikinje 
gđe Ivane Brlić-Mažuranić proslavi javno, a 
u krugu onih, kojima je poglavito namijenila 
svoj izvrstan rad. Gđa Brlić reprezentira i 
prema vani najbolje naše književne uspjehe. 
Njezino djelo, u kojemu se ističu iznad sve- 
ga >Priče iz davnine«, ima sve oznake snažne 
umjetnosti: jaku i osebitu individualnu notu, 
uzoran jezik, živu fantaziju, odraz je duboko 
narodnoga, puno je životnog elana i nepatvo- 
renog čisto slavenskog osjećanja. Zalazeći 
svojim pričama u bajoslovnu slavensku dav- 
ninu, ona otkriva, zapravo, bogatstvo, što ga 
nosimo u sebi i hoće da ga preko mladih na- 
raštaja očuva kao najbolju baštinu našega 
roda. >| 

Na tragove ovih njezinih odlika nailazimo 
i u njezinom dječjem romanu u >»Čudnovatim 
zgodama šegrta Hlapića«, pa su one i sa po- 
zornice u De Tisovoj dramatizaciji djelovale 
neposredno i nijesu promašile jakog dojma 
nesamo kod male, nego i kod velike publike. 
Bujne slike fantazije prilagođene nevidljivo, 
ali uvijek s dubokim poznavanjem i sa osje- 
ćanjem dječijoj duši, vazda su bile poantira- 
ne superiornošću jakog, neustrašivog i dubo- 
ko kulturnog duha. 

G. Strozzi (koji se krije iza De Tisa) sretno 
je izlučio iz priče scenski najefektnije, krat- 
koćom dialoga nije ni na čas smetao hitroj 
izmjeni slika, koje je mogla lako uhvatiti dje- 
čja fantazija. Primitivni dječji crteži doga- 
đaja na pozornici prof. Ede Kovačevića, pro- 
Jicirani kinematografski na zastoru potpoma- 


gali su taj proces primanja. Mali glumci Bra- 
co Reiss i Lea Deutsch sa svojim dražesnim 
scenskim talentima bili su pogotovo atrakcija 
te uspjele večeri. 

U režiji g. Verlija zgode se šegrta Hlapića 
odvijaju kao na stranicama slikovnice, pune 
boja i svijetla. G. dr. Ivan Esih dobro je pri- 
kazao publici ličnost i djelo gđe Brlić-Mažu- 
ranić u svom literarnom prologu. 

B. Livadić 


MUKA SPASITELJA NAŠEGA 
Dr. Deželić sin: Muka Spasuelja našega. Muzički dio 
od dra B. Širole 

Nakon uspjeha kao autor raznih misterija, 
dr. Deželić sin napisao je nov misterij »Mu- 
ka Spasitelja našega«, po starim našim skaza- 
njima iz XV. i XVI. vijeka, koji je bio iz- 
vođen 29. i 30. ožujka u Malom Kazalištu. 
Mora se spomenuti, da je tekst gotovo posve 
nov i usklađen sa svim rekvizitima starohr- 
vatskih skazanja, što daje cijelom djelu na- 
ročitu draž, umjesnu jednostavnost, donekle 
primitivaost. Dr. Deželić je s pravom odba- 
cio Posljednju Večeru, koja uza svu svoju 
mističnu ljepotu, ne spada kao pasha u okvir 
ovog misterija. Prožet veličinom najdublje i 
najuzvišenije tajne kršćanske religije, on joj 
je dao u svojem djelu svečan a ujedno i je- 
dnostavni ton, koji je u skladu sa slijepom 
vjerničkom predanošću. Tu nema puno riječi. 
Svaka je riječ dragocjena. Sve su uloge u sti- 
hovima, osim Kristove, jer autor zacijelo nije 
htio da zabaci ljepotu samih Kristovih riječi 
iz Evanđelja. Ovaj misterij, koji u malom 
broju riječi i u snazi svojeg vizuelnog karak- 
tera posjeduje mirno svetački, jednostavno 
uzvišeni oblik, nije mogao da ispolji svoju 
ljepotu u cijeloj punini poradi oskudnog 
prostora u Malom kazalištu. Naročito je bio 
okrnjen križni put, na koji je autor položio 
glavni akcent i koji je u stvari jezgra čita- 
vog misterija. Muzici dra Širole, komponira- 
noj po starim hrvatskim pjesmama, koje se 
pjevaju u procesiji cijelu noć Velikog Petka, 
također je škodio mah raspon bine, jer je i 
muzika bila u divnoj harmoniji s tekstom. 
Nepotpuni uspjeh treba također pripisati ne- 
doraslosti ansambla, da to djelo dostojno iz- 
vede. Režija Vojmila Rabadana, koja znači 
malu senzaciju za ljude teatra, nije u izvodi- 


269 


ocima, t. j. članovima zagrebačkog diletant- 
skog društva Rodoljub, našla svoj elemenat. 
Njezina plastična i profinjena stilizacija tre- 
bala je bez sumnje zreliji ansambl. Kretanje 
masa je bilo ponekad čista gimnastička vje- 
žba, bez snage doživljenosti, što je krnjilo 
neke upravo prekrasne slike režije. Scena 
kockanja za vrijeme raspinjanja, koja je 
skupa s raspinjanjem imala dati paklensko 
jezivi ugođaj, dala je mizernu komiku. Ma- 
rija Magdalena je bila bez osjećaja, Veroni- 
ka bez ljepote svetačkog samoprijegora. Pro- 
log kroz megafon bio je bliži reklamnoj viki 
nego sebi. Međutim treba spomenuti dobru 
glumu nekih izvodilaca, s kojima se može Ro- 
doljub zaista dičiti. Gđica Ljubica Piljak u 
ulozi Marije dala je sa dvije riječi naprosto 
pjesmu uzvišenog Bogorodičnog bola, Marko 
Radmio je dao u mnogome ljepotu one har- 
monije kojom je odisala Kristova pojava, 
Perić je dobro interpretirao mekušca Pilata, 
Ferić surovog farizeja, Kaurić špecijara, a: 
Danijel je Crljen kao vrag demonski brili- 


rao. ŽA. 


HRVATSKO KOLO 


U redakciji dr. B. Livadića i dr. F. Jelašića 
>Kolo« je, kao svake godine, uz desetak umjet- 
ničkih reprodukcija, od kojih je prva otisnuta: 
u bojama na čelu knjige, a ostale su u iek- 
stu ili na posebnim prilozima, donijelo čilav- 
niz beletrističkih i naučnih članaka s izbo- 
rom iz suvremene hrvatske novelistike i liri- 
ke. Opsežno kvantitetom, ono ne zaostaje ni 
kvalitetom, raznolikošću svoga sadržaja da- 
jući uvid u književno stvaranje, koje (iako. 
ovom zgodom, nažalost, bez svojih glavnih re- 
prezentanata, Krleže, Nazora, Cesarca i dr.) 
svjedoči o čirokom radu, koji nije ni šablon-. 
ski ni sterilan, nego sve dublje zadire u pro- 
bleme, koliko čisto artističke i  sublimno 
umjetničke, toliko stvarne, 8 korijenjem u 
društvenoj strukturi i njezinim formacijama.. 
Krećući se između različitih metoda književ- 
nog stvaranja, pitoresknost priloga je ozbilj- 
na i suvremena, često tangirajući i tretirajući 
stvari, koje su kod nas još terra incognita. 
(mada su onteresantne baš za nas), a uglav- 
nom dajući presjek kroz ono, što se radi i 
stvara. Utoliko su majzanimljiviji kritični“ 
članci, pa novele, zatim umjetnički prilozi, e. 

konačno lirika, koja je najobilnija i najšare- 
nija. 

Na uvodnom mjestu, u članku »In memo- 
riam«, piše dr. Ljubomir Maraković o Dragu- 
tinu M. Domjaniću i Dinku Šimunoviću povo- 
dom njihove nedavne &mrti; u tekstu se na- 
laze prilozi dr. Josipa Nagya (»Smjernice po- 
kreta g. 1848.0), Antonije Kassowitz-Cvijić 
(>»Prve javne pozornice u Zagrebu«<), Rudolfa 
Strohala, dr. Josipa Torbarine_(:D. H. La- 
wrence_ i njegov roman«), Luke Perkovića 
(»Vrijeme u književnosti«), prof. Filipa Lu- 
kasa (>»Od britskih kolonija do britske zajed- 
nice naroda«<), dr. Milana Ivšića, dr. Milana 
Grubera, dr. I. Hergešića, Vladoja Dukata 
(»Dva pisma A. G. Matoša«<) i dr. Slavka Ba- 
tušića (>Slike A. Motike<). Iako raspravljaju 
o raznim temama, članci se svi mogu podije- 
liti u dva tabora: u jedan pripadaju oni, koji 
govore o beletristici, u drugi svi ostali. I jed- 
ni i drugi imadu više općeniti, nego prigodni 
karakter, iako ih je velika većina pisana po- 
vođom aktuelnih događaja. Tako dr. Marako- 
vić, u uvodnom članku (o Domjaniću i Šimu- 
noviću), ne donosi doduše mišta novo, što bi 
imalo vrijednost kao analitički presjek rada 
dvaju pokojnih književnika, ali u zbitom, to- 
plo pisanom tekstu o Domjaniću rezimirao je 
sve komponente njegova stvaranja, njegov 
položaj, kao sentimentalnog artista, gospod- 
skog pjesnika kajkavštine (koja aije živa, iz 
naroda, već konstruirana na način provansal- 
skog dijalekta, e kojega je Domjanić prevo- 
dio, a obogaćena riječima iz rječnika slove- 
načkih liričara, naročito Otona Župančića) i 
spleena, u našoj lrici, koja dobiva sve tvrđi, 
metalniji izgled; kod Šimunovića je opet ista- 
kao značaj njegovih prvih stvari iz »Mrkodo- 
la« i »Đerdana« (samo što se izjašnjava protiv 
toga, da bi »Alkar« bio centralno Šimunovi- 
ćevo djelo) na štetu kasnijih, koje daleko za- 
ostaju, kao što je istakao i vječno Šimunovi- 
ćevo jadikovanje na slab život i zanemariva- 
nje sa strane iknjiževne kritike (specijalno 
naše hrvatske) u vrijeme, kad mu je radove, 
a tek se počeo razvijati, već načela dekadan- 
sa. »Vrijeme u književnosti« Luke Perkovića 
je solidna, ozbiljna književna studija, pisana 
8 poznavanjem stranih literatura, naročito 
francuske, na mjestima skučena i nejasna, ali 
u cjelini rad, koji daje retrospektivan pogled 


na faktore, presudne za kajiževnike i knji- 
ževnost, nekada i sada. Materijal, koji obra- 
đuju A. Kassowitz-Cvijić i Rudolf Strohal 
(>Staro zagrebačko stanovništvo<), još je nov 
i nenačet. Novo je također za našu književ- 
nost pisanje dr. J. Torbarine o engleskom 
seksualno-cevolucionarnom romansijera D. H 
Lawrence, tim više, što nije, kako izgleda, pi- 
sano toliko s pretenzijama essaya, koliko kao 
informativni, inteligentno pisani referat o jed- 
nom velikom književniku, još neprevedenom 
kod nas. Među člancima iz drugog tabora, 
koji ne govore o literaturi, ističem raspravu 
prof. Filipa Lukasa, koja tretira evoluciju 
Velike BriManije i njenu današnju vrijednost 
na moru i u kolonijama. Bez stilskih leprša- 
vosti, striktoo naučno, ona sugestivno i zaokru- 
ženo prikazuje egzistenciju zemlje opkoljene 
morem, koju je, prema tome, sudbina odre- 
dila drugim putem od kopnenih zemalja. Do- 
nekle u vezi s njegovim člankom u prošlogo- 
dišnjem >Kolu« (>»Problem dalekog Istoka<), 
jednako «aktuelnim, tada povodom ćek ras- 
plamsanih krvavih japaneko-kineskih sukoba, 
ova rasprava teži dubljem proučavanju inter- 
nacionalnih relacija, koje su se u posljednje 
vrijeme, nenadanim ispadima pojedinih drža- 
va, još više pobrkale i komplicirale; inače 
nosi sve karakteristike geografske studije, 
koja pledira za nepristranu objektivnost na- 
učnu, tim rigoroznije, čim eu delikatnije teme, 
ikoje analizira. 

Lirski prilozi »Kola« mogu se podijeliti u 
dva dijela: a prvi dio, na neki način, konzer- 
vativne, pretežno artističke lirike, pa u drugi, 
u kome se nalazi izrazito modernistička liri- 
ka, inspirirana vremenom u tolikoj mjeri, da 
mu žrtvuje formu, samo da ga što adekvatnije 
izrazi (što može imati za posljedicu, a uosta- 
lom i ima, guranje na pozicije mediokriteta, 
koji eksploatiraju povoljnu situaciju). Pred ta 
dva ciklusa (i izvan njih) stavila je redakcija 
prijevode iz Danteova »Pakla« M. Kombola 
(dosada najljepše u hrvatskoj književnosti) i 
dvije pjesme Tina Ujevića, >Dobrote dobro- 
ga sunca« i »Nagovještaj zime«, obje pisane 
načinom današnjeg Ujevićeva stvaranja, for- 
malno i izražajno virtuozne u najvećoj mje- 
ri; prva s nekim paganskim, praslavenski- 
idolopokloničkim obožavanjem sunca u sebi, 
koje u isto vrijeme nalikuje prinošenju žrtve: 





Budite dobri suncu, a sunce dobro vama, 
jer je sunce božansko i ima dosluha s nama; 
za teške dane utješno živi u faši vina, 

za nerve bolesne povoljno u vatri djetelina. 


a obilno zalita huliganskom razbarušenošću; 
druga sva u tamnoj slutnji noći utopljene u 
mećavu, s čitavom poplavom riječi, koje za- 
nose sirovom muzikom: 


Noći u Zoru, tvoj znak mi se tlapi: 
cijela je sfera laži stropoštana; 

na stablima bije zvučna strava kapi, 
pod stablima vrišti zelen pokolj grana. 


U grupi prvoga dijela liričara odvajaju se 
pjesme Stjepana Devčića (jedna), Miroslava 
Feldmana (dvije) i Vladimira Kovačića (če- 
tiri). Devčić artistički doživljava selo roma- 
reći, skrušen i samostanski upokojen, polji- 
ma, koja ga presenećuju grubim mirisom za- 
čeća, oplodnje i masne utrobe; u ovom sluča- 
ju GSvibanjski sajam<) njegova pjesma ra- 
ste na sajamskim likovnim doživljajima Ma- 
rijana Detonija i Krste Hegedušića, još uvi- 
jek reymontovski sadržana u nizanju objeka- 
ta, pretežno sentimentalna, ali taj sentiment 
graniči s neveselošću pijanca, koji je raznje- 
žen sevdalinkama; u krajnjim konzekvenci- 
jama ona je kronika stvarnosti, jako izrezba- 
rena _ minijaturnim pejzažima, ispisana Ššare- 
nim inicijaima i ukoričena u tamno-crvene 
korice sa zlatnim slovima i grimiznom vrp- 
com preko hrpta (da upotrijebim sliku). Selo 
Vladimira Kovačića (>Četiri šokačke varijaci- 
je<) ima istu fizionomiju (samo malo osiro- 
tjelu i rastuženu), koju mu je darovao Ivo 
Kozarac; ono ije, a to je u ovom slučaju ka- 
rakteristično, izraženo kroz narodnu pjesmu, 
koja se pjeva u kolu: 


Tuga anraka rosi po sokaku, 

ne bugari tambura u mraku 

i ne čeka draga u vojatu: 

to je bilo, sve to više nije — — 


Dvije pjesme Miroslava Feklmana su dva vrlo 
lijepa (naročito druga, »>Kiša pada«<), ljupka, 
minuciozna, muzikalna, prozirna lirska akva- 
rela; i prva je takova, iako obrađuje ozbiljan 
sujet, koji intonira, lepšavošću stihova, veselo 
i nestašno, ublažujući mu tešku, mračnu, pro- 
življenu pozadinu, poprskanu još uvijek svje- 

žom, toplom krvlju. — U drugom dijelu, mo- 
dernističkom i izrazito suvremenom, zamišlje- 
na, refleksivna pjesma Ante Deana sastoji se 
sva u konfrontiranju jedne misli s drugom, 
kako one uporno naviru iz mozgovnih izvora, 
ustrašene unutarnjim detonacijama (»Rondel 
infinitiva<). »Veliki mecenac Radovana Žilića 
je stihovana, duhovita satira, moguće mneza- 
mjetljiva u ovećem ciklusu pamfleta iste vrste, 
ali ovako osamljena snažna i dinamična; ina- 
če, njeni su kvaliteti očevidni i znatni, iako 
dominira tendencija, kao najvažnija. Na pr- 
vom je mjestu »Automatski bife« Novaka Si- 
mića, pisan pod intenzivnim utjecajem dos 
Passosa (zapravo dos Passos-ova — romana 
»Manhattan Transfer«, na prijevodu kojega je 
Novak Simić surađivao), surovo-urbanistička 
evokacija u vanredno blistavom stilu, koja u 
raspršenosti filmskih slika, dok ih niže, izlaže 
sašvim nori kolorit (smeđ, siv, Šaren, sav u 
žurbi ljudi, sijalica i reklama, vječno uzne- 
miren, sa suncem u ublaženom žaru, koje pa- 
da u cik-caku):: 


Gostoljubno se smješkaju dancinzi i lampioni 
| kina, 

mjesto ptica cvrkuću glazbe i kapele. 

Dimi se krčma snovima rakije i vina. 

Čarobnjak alkohol stvara sve što srca žele. 


Nova i svježa (koliko u formalnom, toliko u 
sadržajnom smislu) ova pjesma je ozbiljan 
eksperimenat lirske reportaže, koja je popri- 
mila užurbani tempo sadržaja, pa zaplovila 
novim vodama: pred zoru zelenkasto-bistrima, 
u tilove magle umotanima, žuto, narančasto, 
purpurno osvijetljenima suncem, ikoje taman 
izlazi. 

Novelistički (uključivo putopisni) dio >Ko- 
la« sačinjavaju ovi prilozi: »Bosna spava« (N. 
Simić), »Hrana dolazi« (Hasan Kikić), »Zlo- 
činstvo Đuke Framića« (Slavko Ježić), >»Bo- 
žja ptičica« (Alija Nametak), >U ime Božje« 
(Franjo Pavešić) i »Poljski gradovi, šume Po- 
lesja« (Slavko Batušić). Ono, što ih spaja sve, 
iako potječu od različitih autora (izuzev priču 
S. Ježića »Zločinstvo Đuke Framića«, koja iz- 
nosi autorove impresije iz djetinjstva, a koja, 
uza svu svoju vedrinu, ostavlja težak, golem 
utisak jednog, tuđom krivnjom, uništena ži- 
vota u začetku; i izuzev priču F. Pavešića), 
jest plastično, lireko-slikarsko doživljavanje 

pejzaža. Kod Batušića intelektualno, sa sje- 
ćanjima na zemlje i literature, s vizijama iz 
slikarskih galerija, proživljeno i filtrirano; 
kod Simića otužnoJpoetsko, u slikama, koje 
imaju treperavu varljivost plavog maška na 
zrelim šljivama, s naročitim smislom za fol- 
klorističko-regionalne elemente; kod Kikića 
robustno, uvijek kao pozadina kolektivistič- 
kim naporima, zaliveno čemerom ubogih ljud- 
skih života, u borbi za hljeb; kod Nametka 
sasvim kondenzirano u šturim, neveselim, hlad- 
nim, sirotinjskim bojama, koje žalostivo pod- 
sjećaju na jesen. To zajedničko, što ih spaja, 
ujedno je baš baza, na kojoj se počinju raz- 
dvajanja: kao u iznošenju doživljenog pejza- 
ža, Batušić je u čitavom putopisu zamišljeni 
intelektualac, koji putuje duboko zagledan u 
nove narode i nove zemlje s njihovim tajan- 
stvenim, nepoznatim fizionomijama; Simić je 
najjači u folkloru, u koliko taj tangira zrelu, 
zlatnu zemljinu jesen (u lirici su okupani nje- 
govi patetični, sentimentalno-revolucionarni 
govori na večeri palanačkih lihvara, spekula- 
nata i demagoga, u lirici je prekaljen njegov 
jedinstveni opis branja šljiva i pečenja raki- 
je. koji je veliko umjetničko djelo, osebujno 
i vanredno Kkoncipirano); Nametak iznosi her- 
cegovačke slike, kao da lomi kamenje s krša, 
zainteresiran propadanjem starog musliman- 
skog plemstva i starih ljudi; Kikić je uto- 
pljen u gladnom, ratnom, bosanskom selu, 
koje iznosi na originalan i strahovito dinami- 
čan način. A to znači, ujedno, da nijedan od 
ovih radova ne bismo mogli postaviti na prvo 
mjesto. Slabija je jedino Nametkova novela, 
koja zaostaje i za njegovim dosadašnjim stva- 
rima. 

Umjetnički prilozi >Kola« nemaju ništa za- 
jedničko, što bi ih spajalo, osim, moguće, to- 
ga, da svi jednako zaslužuju interes. Mašić 
Nikola, od koga je priopćeno šest reproduk- 
cija (jedna u bojama, »Seljakinja), jedan je 
od naših starih slikara, koji je snažno obilje- 
žio svoj put. A. Motika (s dvije reprodukcije, 
>Luka« i »Cvijeće«) je mladi kolorist, kod ko- 
jega preteže lirika, a koji radi na način 
Utrilla, Van Gogha i Vlamincka (iako baš ne 
bih mogao dati ruku u vatru, da je to istina, 
jer sam te slikare vidio samo reproducirane); 
povodom njegovih slika napisao je dr. Batu- 
šić svoj kritički osvrt »Slike A. Motike<. Ne- 


poznati nizozemski umjetnik (iz polovice pro- 
šlog stoljeća), kojemu su reproducirana četiri 
crteža iz Dalmacije, radio je u _ maniri starih 
slikara; njegovi su prilozi, međutim, drago- 
cjeni još više zato, jer nam prikazuju naše 
gradove iz ne baš nedavne prošlosti. JK. 


TENTOROVA DJELA O PISMU 
Postanak pisma # alfabeta. Latinsko # slavensko pisma. 
Izd. Matice Hrvatske. 

Prošle godine izašla je — kao izvanredno 
izdanje Matice Hrvatske — jedna vrijedna i 
zanimljiva knjiga, o kojoj se premalo pisalo, 
pa nije doživjela onakav uspjeh, kakav bez 
sumnje zaslužuje. To je knjiga dra Mate 
Tentora, ravnatelja naše Sveučilišne biblio- 
teke, »Latinsko i slavensko pismo« (sa 100 
obrazaca i 1 tablom). 

Bez pisma se ne da zamisliti napredak čo- 
vječanstva, a ipak se o tom predmetu kod 
nas malo što čuje, pa nije čudo, ako su naši 
intelektualci (da i ne govorimo o široj jav- 
nosti) gotovo posve neupućeni u probleme pi- 
sma. A dok ostali kulturni narodi raspolažu 
s golemom naučnom literaturom o tim pita- 
njima (do god. 1918. Nelis je. nabrojio 1465 
takova djela), na hrvatskom jeziku je Ten- 
tor prvi sustavno obradio ovu građu. God. 
1931. izdao je svoje »Pismo i postanak alfa- 
beta« (sa 40 obrazaca i 1 tablom), a dvije 
godine kasnije izašlo je spomenuto djelo o 
>Latinskom i slavenskom  pismu«, kojim se 
zgodno nastavlja i nadopunjuje ono prvo. 

O pionirskom značenju  Tentorova rada 
najbolje svjedoči činjenica, da se na zagre- 
bačkom sveučilištu ne predaje nauka o pi- 
smu kao posebna struka, a u opšimom bibli- 
ografskom pregledu, koji služi kao uvod u 
prvu knjigu, nailazimo u mnoštvu stranih i 
slavenskih naučenjaka samo na dva domaća 
autora. I ti se bave specijalno slavenskim 
pismom, a Tentorova je knjiga prvo opće dje- 
lo ove vrste kod nas. 

U tom je djelu autor prikazao postajanje 
pisma uopće, a napose razvitak naših veli- 
kih pismena, i to uglavnom od &. pretkrš- 
ćanskog milenija do Kristova rođenja. Dakle 
u neku ruku ostari zavjetc. Tu se raspravlja 
o pismu uopće, o kitajskom pismu, o klinovi- 
tom pismu i Šumercima (Sumerani), Hetitima 
i kretskoj kulturi; kratko je spomenuto ba- 

mumsko pismo (iz Kameruna), a opširnije je 
prikazan japanski sistem pisanja i egipatski 
hijeroglifi, a nije zaboravljeno ni kiparsko 
pismo, ni pismo cmačkog plemena Vai i če- 
rokeških Indijanaca. 

Egipatsko pismo je od osobitog interesa, 
jer se vrlo rano razvilo, a osim svoje staro- 
sti (preko 5.000 godina) važno je i zbog toga, 
što se u suštini nije mnogo promijenilo, a 
već u samome početku pokazuje sve stadije 
razvitka. 

Egipatsko pismo nije pojmovno ili ideograf- 
sko (kao kitajsko), nije silabičao (kao babi- 
lonsko), ni alfabetsko (kao naše), nego se 
djelomično služi svim tim mogućnostima. 

Egipćani su udarili temelje višim formama 
pisma. No obretnici alfabeta su Feničani, pa 
je njima posvećeno razmjerno najviše pro- 
stora. Napose je prikazan postanak alfabeta 
i uloga Feničana u tom zamašnom događaju, 
pa starosinajski alfabet (najstarije pismo svi- 
jeta) i »glozel«. To je hebrejsko pismo iz 8. 
vijeka prije Krista, koje se sačuvalo na spo- 
menicima iz kamenog doba, što ih je našao 
jedan francuski seljak u Glozelu. Tentor se 
priklonio onim naučenjacima, koji vjeruju u 
autentičnost Glozelskih otkrića. U slijedećem 
su poglavlju prikazana azijska pisma, koja 
su potekla iz feničnog, a zatim je ukratko 
skupljena sudbina semitskih jezika i pisama. 
Time je završen prvi dio knjige. 

U drugome. dijelu prelazi pisac u Evropu 
da raspravi postanak grčkoga pisma, italske 
alfabete (Etruščani!) i napokon latinsko pi- 
smo. U posebnom je poglavlju obrađen smjer 
pisma (sva su se primarna pisma pisala s de- 
sna na lijevo). Slijede još kratke informaci- 
je o germanskim runama, gotskom pisma, 
koptičkom, armenskom i georgijskom pismu, 
a na koncu je skiciran problem slavenskoga 
pisma (glagolska i stara Ćirilska azbuka), dok 
u načelnom zaključku pisac sažima glavne 
rezultate svoje ankete (Zašto su Semiti izu- 
mili alfabet?). >»Alfabet se nije razvio, kako 
se često drži, od ideograma preko silabičkog 
pisma: silabičko pismo nije preteča alfabeta; 
ono je dapače njegov takmac, koji je priječio 
razvitak pisma k alfabetu.« A treba uzeti u 
obzir i opće historijske faktore, kulturno- 
političke slučajnosti, koje su upravile razvoj 
pisma određenim pravcem. 

Posebna tabla veoma zorno prikazuje raz- 
vitak alfabeta od egipatskih hijeroglifa do 
grčkoga pisma (od kojeg je poteklo i etruš- 
čansko i latinsko), a dodan je i klišej jednog 
pisma bana Nikole Zrinskoga, pisan kurziv- 
nom glagolicom, (koji je preuzet iz poznate 
Ivčićeve rasprave u >»Sveslavenskom zborni- 
ku«). . 


Ovaj posljednji odsjek o slavenskom i la- 
tinskom pismu prekoračuje okvir knjige o 
>Pismu i postanku alfabeta<«, koja je zasno- 
vana kao opći uvod u nauku o pismu, a 
obrađuje najstarije pismene znakove i sisteme. 


Grčko, a pogotovo latinsko pismo (odvjetak 
grčkoga) spada u »novi zavjet«. Ovu je epo- 
hu obradio Tentor u spomenutoj Matičinoj 
knjizi >»Latinsko i slavensko pismo.« Tu je 
prikazan postanak malih slova i kako se 
razvijalo latinsko pismo od Kristova rođe- 
nja do danas, dok je o slavenskom pismu 
(glagolica i Ćirilica) podan opširniji prikaz. 

»Nejednaki razmjer između prikaza o la- 
tinskom i slavenskom pismu — veli Tentor 
— proistječe iz analogne vrijednosti latin- 
skoga i grčkog pisma. Dok su se u zapadnoj 
Evropi razvile mnogobrojne inačice  latin- 
skog pisma, kod Bizantinaca ima samo jedno 
pismo, u kojem imade doduše vremenskih raz- 
lika, ali, uglavnom, nema lokalnih: Zapad po- 
goduje individualizmu, a kultura istočne Ev- 
rope jednolična je i ukočena. Zato je razum- 
ljivo, da je toj kulturi nadjenuo ime jedan 
grad: Bizant«. (Predgovor, III). 


Ova primjedba neka posluži kao primjer, 
da je nauka o pismu, kako je ispravno shva- 
ća pisac ove knjige, grana opće kulturne 
povijesti, a njeni su zaključci ponekad ve- 
oma značajni i poučni. Nisu to puki znan- 
stveni kurioziteti ili učena cjepidlačarenja. 
»Nauka o pismu bila je sve do konca 19. 
vijeka dosadna disciplina, namijenjena užem 
krugu specijalista, dok se nije u najnovije 
doba morala odreći svoje autonomije stapa- 
jući se sve više s poviješću kulture: ona se 
služi i lingvistikom, i filologijom, i poviješću 
umjetnosti i kulturnom  poviješću«  (ibid.). 
Pismo je nadasve važno ogledalo kulturnog 
života, kulturnih strujanja i utjecaja, jer u 
pismu — kao i u jeziku — oponaša se na- 
rod i zemlja više kulture. 


%4 


Iz svega toga proizlazi, da nauka o pismu 
nije nipošto identična s paleografijom, nego 
je njeno podračje kud i kamo šire i zamašni- 
je. Strani pisci mogli sa se često ograničiti 
obrađujući ova kompleksna pitanja, ali si mi 
ne možemo na žalost priuštiti taj laksas. Ne- 
dostaje nam publike, a i stručnjaka. I zato je 
Tentor dobro učinio, što je u svojoj knjizi 
iznio veliko mnoštvo materijala taknuvši se 
pritom različitih disciplina. Njegovo djelo 
dije namijenjeno  specijalistina. nego se 
obraća svakom obrazovanom intelektualcu, a 
veoma će dobro doći onim filolozima ili kal- 
turnim povjesničarima, koji se žele informi- 
rati o glavnim pitanjima i rezultatima nau- 
ke o pismu (u najširem značenju). >»Ovo se 
djelo ne može nikako da nazove paleografi- 
jom; ono je samo uvod u nauku o pismu 
latinskom i slavenskom, ali ipak takav uvod, 
da u njemu ima više i raznoličnije građe, 
nego li u ikojem drugom djelu o pismu« 
(ibid., V.). I zaista! Nakon kratkoga uvoda o 
pismu (a napose o grčkom pismu) protuma- 
čen je postanak latinskog pisma i pojedine 
njegove varijante: lapidarno, kurzivno, kapi- 
tala, starija i mlađa rimska kurziva, pa rim- 
sko pismo poslije propasti rimskoga carstva 
i promjene, koje su se dogodile nakon po- 
bjede kršćanstva. Slijede poglavlja o latin- 
skom pismu i kršćanstvu, o novim oblicima 
pisma: uncijala, poluuncijala, irsko i anglo- 
sasko pismo. Pa langobardsko i beneventa- 
na, papinsko kurijalao pismo, karolinško 
pismo, gotica, tekstura, kurzivna gotica, ta- 
lijanska antikva, kancelarijsko pismo, papin- 
sko pismo, njemačko gotsko pismo, fraktura. 
njemački brrzopis... A sva su ta voslavlja 
povezana općim pregledima i načelnim razma- 
tranjima o srednjem vijeku u zemljama biv- 
šeg rimskog carstva (Italija, Španija, Galija, 
Germanija), o renesansi, o vjeri i pismu, o 
jeziku i pismu — tako da su pojedine grafi- 
čke pojave uklopljene u opći kulturni raz- 
voj, pa dobivaju tako neko općenito znače- 
nje. A pisac sistematski nastoji izažeti iz po- 
jedinačnih opažanja neki viši smisao, kao na 
primjer kad veli za uncijalu: >To se pismo 
ističe svojim debelim crtama (što pokazuje 
zdravlje i snagu pobjedonosnog kršćanstva) 
i oblim formama« itd. Duhovita opaska, koja 
izmiče strogo znanstvenoj analizi, ali oživ- 


ljuje suho izlaganje o «ncijainom pismu. 
Duhovite su i zanimljive i primjedbe o uzaj- 
mičnim odnosima između jezika i pisma, 
premđa se s tim pogledima svi jezikoslovci 
zacijelo ne će složiti. : 

Slavenskom pismu posvećeno je dakako 
najviše pažnje i prostora. Od 216 stranica za- 
prema slavensko pismo 65, a prikazan je te- 
lativno opširno postanak slavenskog pisma i 
razvoj glagolice, ćirilica, bosančica, poluus- 
tav i brzopis, dok su u posebnim poglavlji- 
ima obrađena neka opća ili načelna pitanja 
(Čirilica u Rumunja, Protivnici slavenskog 
pisma, Značenje Ćirila i Metoda). 

O postanku slavenskog pisma ima raznih 
teorija, a do danas se nisu naučenjaci u svim 
tim pitanjima  slošilii No ipak je prilično 
utvrđeno, da slavenskom pismu nije podloga 
ni hebrejsko, ni ijedno drugo orijentalno pi- 
smo, već grčko. Općenito se priznaje, da je 
najstarije slavensko pismo sastavio (u 9 vi- 
jeku) Konstantin-Ćitil, i to uglavnom prema 
grčkom pismu. Glagolica je nastala prema 
kurzivnon minuskulnom pismu, a Ćirilica — 
nešto kasnije — prema uncijalnom pismu. 
O tom su se pitanju vodile žestoke polemike, 
ali danas najuvaženiji slavisti priznaju pr- 
venstvo glagolici. »Glagolica je — veli Tea- 
tor — svijesna, samostalnija, slavenskija, dok 
je ćirilica bojažljiva, podatljivija prema gr- 
čkom duhu«. Ćirilica _ je tako slična grčkom 
pismu, da se na prvi pogled gotovo i ne taz- 
likuje od grčke uncijale. Glagolica se — ka- 
ko je poznato — javlja u dva tipa: obla i 
uglata. Obla glagolica je starija: u najsta- 
rijem spomeniku hrvatskog jezika, Baščan- 
skoj ploči, preteže još obli tap, dok je naj- 
stariji primjer hrvatske uglate glagolice (iz- 
van litargičnih knjiga) po svoj prilici iz 15. 
stoljeća. A kako su Hrvati preobrazili staro 
glagolsko pismo i unijeli vrlo tano u orkve- 
ne knjige osobine svoga jezika (a stvari 
svjetovnog sadržaja pisali gotovo čistim na- 
rodnim jezikom), možemo smatrati — kako 
to čini Tentor — hrvatski jezik najstari- 
jim književnim jezikom među slavenskim 
(živim) jezicima. 

I glagolicu i bosančicu (koja uvodi nove 
znakove za hrvatske glasove) zamjenjuje s 
vremenom latinsko pismo, ali glagolicom pi- 
šu na Krku još u 19. stoljeću. Tentor je po- 

znavao čovjeka; koji je najprije naučio pi- 
sati glagolicom, a tek onda latinicu. Danas 
se glagolice upotrebljava samo u crkvi (senj- 
ska i krčka biskupija), a prema tomu se od 
150 milijuna Slavena služe pismom sv. Ćirila 
samo kvarnerski Hrvati, koji ga upotreblja- 
vaju već punih 1000 godine bez prekida. 

Ovaj odsjek Tentorove knjige, koji obra- 
đuje probleme slavenskog pisma, morao bi 
proučiti svaki naš intelektualac: našao bi za- 
nimljivih pobuda i neočekivanih odgovora na 
mnoga pitanja, koja su i dan danas akiualna. 

Na koncu je pisac dodao još dva poglavlja: 
jedno o kriptografiji (za vrijeme svjet- 
skog rata bio je Tentor zaposlen kao vojni 
dešifrer), a drugo o slovima i prazno- 
vjerju, obogativči tako svoju knitgu raz- 
nim kuriozitetima, koji imaju stanovitu kui- 
turno-historijeku vrijednost, a mogli bi zain- 
teresirati šire krugove čitača. Kada je već 
spomenuo Tironove note, mogao je kazati i 
štogod o povijesti stenografije, a radi potpu- 
nosti mogla je u dodatak ući i kakva bilješ- 
ka o Morseovim znakovima i Brailleovu slje- 
pačkom pismu. 

Registar, što ga je izradio prof. N. Žic, i 
obilna bibliografija upotpunjuje ovu knjigu, 
koja spada u svaku hrvatsku knjižnicu. 

Na koncu još i jedna tehnička primjedba. 
Obje Tentorove knjige o pismu tvore cjelinu, 
pa je nerazumljivo, zašto su štampane u raz- 
nim tiskarama i nejednakog formata. A dok 
je prva (Pismo i postanak alfabeta) uzorno 
opremljena, pa služi na čast i tiskari i piscu, 
opremi »Latinskog i slavenskog pisma« bi se 
moglo štošta prigovoriti. 

Kad bude iscnpljena prva naklada, ne bi 
možda bilo zgorega, da pisac obje 'knjige 
stopi u jednu, omašniju, podijelivši građu u 
dva dijela. Tako bi uštedio i nešto prostora, 
jer se neke stvari moraju ponavljati u dru- 
goj knjizi, a i oprema bi bila jedinstvena. 

H. 


IZRAŽAJ MEŠTROVIĆEVIH SLIKA 
(Kroz Galeriju Meštrović u Zagrebu) 


U predgovoru monografiji o Meštroviću, 
koju je izdala Nova Evropa i gdje posve is- 
pravno najrječitije govore dobre reproduk- 
cije  majstorovih genijalnih djela, umjetnik 
kaže na jednom mjestu: — >U likovnoj 

umjetnosti, a osobito u skulpturi, ne da se 
sve reći kao u riječima pisanoj knjizi, ali 
se mošda daje agusnuiije i neposrednije ono 
što je bitno, nego sa pisanom riječju, baš kae 
što se a najsvečanijim i najodlučnijim časo- 
vima u životu kaže više, toplije i iskrenije 
pokretom, pogledom i izrazom lica, nego što 
se dade reći riječima.« 

Nezahvalna je zadaća, da se to bitno, što 
je u Meštrovićevim djelima izraženo zgusnu- 
to i neposredno, natrag razvodnjuje riječima, 
ali izražajnost majstorovih radova je tolika i 
tako sugestivna, da u svakom čovjeku, koji 
posjeduje izvjesni kompleks umjetničkih aa- 
gnuća i kome je fantazija sklona da bude 
oplođena, ta djela pobuđuju želju da ee oslo- 
bodi nemira, koji su ona unijela u proma- 
trača. Pažljivo promatranje kao da je gleda- 
oca napunilo izvjesnim elektricitetom i dalo 
mu makar i nekoliko atoma stvaralačke po- 
tencije. 

Glavni i primarni objekt skulpture od naj- 
starijih vremena do danas jest čovječje tije- 
lo. Možda upravo zato razvojna linija ni je- 
dne druge umjetnosti nije toliko pravilna, 
ravna i organski povezana kao ona skulpture 
kroz vjekove. I sva kao da je u mitološkoj 
priči o Pigmalionu i Galateji, u buđenju iz 
ukočenosti i mrtvila u život i pokret. Od sta- 
rih faraonskih statua preko Fidije i Miche- 
langela do Meštrovića. I to se buđenje nije 
ni izdaleka zbivalo tako brzo, kako bi nam 
se moglo činiti. Za pažljivo oko etape su bile 
vrlo polagane, ali dosljedne i ulančene, tako 
da se Meštrović ne da zamisliti bez čitavog 
dugog niza ne samo historije kiparstva, nego 
i historije umjetnosti uopće. 1 upravo to je 
jedna od komponenata, koje ga čine velikim 
umjetnikom. Originalnost mu je u tome, što 
je izrastao iz našeg krša i što je bez Pe- 
riklove Atene, bez medicejske Firence i bez 
papinskog Rima uspio da baci svoj topuz ta- 
ko visoko nebu pod oblake i da iz tih visina 
orlovskim pogledom pronađe u sićušnim ni- 
zinama upravo ono, što je bitno i vječno. 

Obično počinje kod velikana s romantikom 
pa čak i u romantičnim životnim prilikama. 
U literaturi su djela Homera, Sofokla, Cer- 
vantesa, Shakespearea i Goethea najbolji pri- 
mjeri za to. Meštrovićeve pastirske frule i 
štapovi, biblija i narodna pjesma, koje su 

duševna hrana njegova djetinstva, samoća u 
planini među krševitim pećinama, gdje se s 


najviših vrhova vidi daleko more a inače sa-- 


mo »čudo nebeskoga svoda«, sve je to dubo- 
ko istinito, a ipak zvuči kao Byronov »Chil- 
de Harold«. Fantazija živo radi, čovjek se za 
čitav život saživljuje e prirodom i njenim 
misterijima. I to mu daje snagu, da u sebi, 
upravo u ono vrijeme kad je najpristupačniji 
vanjskim impresijama, stvori neku ravnotežu 
između tjelesnosti i duševnosti, između tro- 
me materije i pokretnog duha. Tu ravnotežu 
ne će više narušiti ni najblještavija velegrad- 
ska svijetla, koja je Meštrović skoro zatim 
upoznao. I ta se ravnoteža odražava u nje- 
govim djelima to više, što su ona zrelija. Ro- 
mantik se polako pretvara u klasika. To je 
put od Kosovskih Fragmenata do Povijesti 
Hrvata. 

Najprije jedno Raspeće u &klesarskoj radi- 
onici, krišom. Znak, koliko je mladić i sam 
razapet na muke traženja u samom sebi, for- 
miranja samoga sebe i prvog okršaja sa ži- 
votom, koji više nije pastirska idila u planini. 
Onda veliki životni problemi u nemirnom is- 
preplitanju detalja, mali romani u kiparskom 
materijalu: Noga koja gnječi čovječanstvo (u 
Modernoj Galeriji) i Zdenac Života (pred ka- 
zalištem u Zagrebu). Zatim herojstvo i vizio- 
narstvo: narodni junaci, udovice, majke, ra- 
njenici, sfinge. Borbenost, napetost, konsuma- 
cija latentnih energija, triumf u Londonu. 
Doživljaj antike u Muzejima Italije, Francu- 
ske i Engleske. Reakcija u dva smjera: pre- 
kaljena kvintesencija renesanse i stare helen- 
ske životne radosti (divni mramori žena u ra- 
znim varijantama) i do nevjerojatne ekspre- 
sivnosti dotjerana gotika i stara orijentalna 
mistika (niz najljepših drvenih figura i reli- 
jefa, koje je itko ikad zamislio i ostvario). 
Ali to nije sve! Sad tek, a na bazi uravnote- 
ženosti, smirenja i klasičnog skladnog amal- 
gama svih tih heterogenih elemenata, dolazi 
jedan novi zamah romantičnog poleta, vraća- 
nje nekadašnjem nemiru, ali sasvim drugim 
sredstvima i mogućnostima) kao drugi dio 
Goetheova >Fausta« poslije prvog), sad dola- 
zi monumentalna rječitost: Grgur Ninski, In- 
dijanci, Mojsija, Zahvalnost Francuskoj, ne- 
izvedeni Bolivar, Cavtat, Otavice i Avala. 


Izražajnost »Zdenca života« i »Noge« mrvi 
se u preobilju detalja, u dekorativnoj orna- 


mentalaosti kompozicije, u peripetijama fa- 
bule, koju nam pričaju ta dva rada. Kosovski 
Hram već je povezaniji, i dimenzije dopušta- 
ju, da detalji jače iskoče i djeluju svi zajed- 
no i svaki za sebe. Osim toga ponavljanje 
odmara oko i duh (Udovice, Majke, Karijati- 
de, Sfinge) i sprema koncentraciju pažnje na 
glavne figure. Simbolika je jednostavnija, pra- 
vilnija i mirnija. Kontrasti između statike 
unutrašnjeg smirenja u boli i odricanju i di- 
namike vanjskoga pokreta u borbi i akciji 
harmonički su povezani neutralnim nizom fi- 
gura i arhitekturom. Patos stilizacije ispre- 
pleten je s naturalističkim detaljima kao u 
svim velikim epopejama od Ilijade do Puški- 
na. A onda kao reakcija čista ljepota bez fa- 
bule, osjećaji kao takovi: radost u mramoru, 
tuga u mramoru, čežnja u mramoru, kao kroz 
prizmu muzike, najapstraktnije od umjetnosti. 
Nema više stisnutih šaka, smrknutih lica, na- 
petih mišića, pravilnost i zakonitost u svemi- 
ru postaju jači od čovječjih strasti i trzaja, 
sreću treba gledati i tražiti »sub specie aeter- 
nitatis«, a ne pod impulzom momenta. Ali 
kako da se to ispriča u drvu, gdje materijal 
ne pogoduje formi, nego izražaju? Sad oživ- 
ljuju novi elementi u Meštrovićevu izražava- 
nju: glave i ruke progovaraju jače i istaknu- 
tije. Majstor tu izražajnost glava i ruku pre- 
nosi kasnije i na svoje velike bronce, ali tu 
dodaje još jedan elemenat: leđa. Upravo je 
nevjerojatno koliko su rječita leđa njegovih 
velikih figura. Najbolji je primjer za to Gr- 
gur: Glava, ruka i leđa. 


Rijetko kada je izražajnost podjednako ras- 
podijeljena na čitavu figuru kao na pr. kod 
velikog drvenog raspetog Krista, ili je uvje- 
tovana kompozicijom kao na pr. kod divne 
Madone u crnom mramoru. Isto je tako čude- 
san Meštrović u antitezama. Nađite mi još je- 
dnog umjetnika, koji s tolikom snagom i za- 
mahom titana formira opore i tvrde junake 
u neobuzdanom pokretu (Marko, Indijanci), a 
u isto vrijeme s tolikom senzibilnom meko- 
ćom oblikuje nježnost priklanjanja majčine 
glave djetinjoj (Rođenje, Gospa s djetetom, 
u drvu)! Mramorni Mojsije toliko je svo- 
jom snagom, dinamičkom izražajnošću i rudi- 
mentarnošću ekspanzivan, da svaki put kod 
izlaganja sam puni dvoranu i teško podnosi 
blizinu drugih radova, a drvena Bogorodica s 
anđelima u svojoj ornamentalnoj jednostav- 


nosti, koja ne govori ni više ni glasnije od 
daška povjetarca i mirisa cvijeća u proljeće, 
kod izlaganja kao da upravo traži seriju sebi 
sličnih smirenih radova kao nadopunu. Ta- 
kvih bi primjera mogli navesti vrlo mnogo. 
Tražeći po dvoranama Meštrovićeve galerije 
u Ilici »pokret, pogled i izraz lica«, o kome 
majstor govori u predgovoru svojoj monogra- 
fiji, mi ćemo međutim, ako budemo pažljivi, 
naučiti još mnogo više, a u prvom redu ono 
bitno: da svaki od nas sebi stvori izvjestan 
odnos prema likovnim umjetnostima uopće, 
da one postanu našem unutrašnjem oku pri- 
stupačne, blize i jasne, kao, kao što nam je 
pristupačna, bliza i jasna priroda, iz koje te 
umjetnosti crpu sve svoje najbolje sokove, 
kao drvo preko korijenja iz matere zemlje. 
Ivo Šrepel 


UZ NOVIJA IZDANJA 
Božićnica 1984 

Ovogodišnji seljački prosvjetni zbornik i 
almanah, što ga već dugi niz godina izdaje 
Radićeva Slavenska knjižara, a uređuje Mili- 
ca Vandekar-Radić, nije, unatoč svoga imena, 
vezan uz Božić ni uz Novu godinu, naročito 
ljetos, kad je kalendar samo markiran u Sa- 
držaju. Ne će dakle zakasniti onaj, tko ga 
nabavi i sada, makar se primiče već polovina 
godine. Premda je namijenjen seljaku, ipak 
će ovaj almanah s interesom pregledati i inte- 
lektualac, koji osim ljubavi za 90% svoga na- 
roda imade i težnju, da se upozna s onom 
granom literature kojoj se u novije vrijeme 
posvećuje i kod nas sve veća pažnja. Hrvat- 
ska seljačka književnost privlači danas hr- 
vatekoga školovanog čovjeka kao osobito va- 
žan problem, koji je u vezi s rješavanjem na- 
šega nacionalnoga i socijalnoga stanja. Tko 
hoće da se uputi u kvalitetu i pravac te knji- 
ževnosti, da saznade imena, koja joj daju di- 
rektivu, taj će mužno morati da posegne za 
almanahom  »Božićnicome i za mjesečnikom 
>Evolucijom«, koju također izdaje spomenuta 
knjižara. 

Almanah se počinje pjesmom 1. Šarinića 
»Zemljo, blagoslovljena budi!« na str. 35, a 
svršava sa dvije pjesme S. Baneka na str. 159. 
Iza uvodne pjesme i iza simboličko-didaktičke 
pripovijetke A. K. Radobojskoga »Volovi sa 
srebrnim rogovima«, nižu se članci namije- 
njeni pouci seljaka, a iz naslova se vidi, o 

čemu su: Imbro Štivić, Zdrav obiteljski život 
temelj narodne zajednice; dr. Vladimir Ćepu- 
lić, U budućnosti... (vizija uzorne higijenske 
organizacije); dr. Ivo Ivančević, O reumatiz- 
mu; dr. Sigismund Čajkovac, Seljačke kućne 
zadruge u slavonskoj Posavini; Đuro Kopač 
ml., Problem seljačkog gospodarstva; Stjepan 
Kranjčević, Kapitalizam i seljačko gospodar- 
stvo; Đuro Kopač, Teoretske zablude u gojid- 
bi kukuruze; Ljudevit šplait, Radio na selu; 
Viktor Živić, Tragovi slobode...; dr. Branko 
Pešelj, Položaj Evrope u svjetskoj politici. 
Iza toga dolaze pripovjedački prilozi od Vik- 
tora Živića, Mije Stuparića, Đure Školića, 
Frana Kučana, Jakova Jelašića i Marije Dev- 
čić-Radić. Na kraju su stihovi, u kojima su 
zastupani pored spomenutih još i Mara Mato- 
čec, Ante Lukac, Fran Kučan, Mihovil Pavlek 
(Miškina), Mijo Stuparić, Gabrijel Cvitan, 
Mato Mandić, Grgo Petković, Đuro Školić i 
Josip Granđa. Među ovim imenima mnoga su 
već dobro poznata u našoj seljačkoj litera- 
turi. Napadno je, da su ovaj put neka imena, 
poznata iz prošlih godišta, izostala. 

Pripovijesti sve od reda imadu nacionalno- 
odgojni i moralno-didaktički karakter, dok u 
lirici prevladava osjećaj veselja seljačkim 
radom i idila. Rjeđi su stihovi, u kojima se 
iznose crne slike, premda su vremena teška. 
To je dokaz djelomice o neslomljivom seljač- 
kom optimizmu, djelomice o naviklom roman- 
tičkom gledanju. 

»Božićnica« je ukrašena i sa 14 ilustracija. 
Naslovnu sliku u bojama izradio je M. Raši- 
ca. Četiri slike prikazuju seljačku narodnu 
nošnju (iz Rečice kraj Karlovca, iz Krmčine 
kraj Biograda na moru, i dvije slike o nošnji 
baranjskih Hrvata i Hrvatica), jedna seljač- 
ke kuruzare, tri seljačke književnike (Pavlek, 
Stuparić, Školić) i jedna najstariji parlame- 
nat na svijetu u Appenzellu u sjevernoj Švi- 
carskoj, koji se bira svake godine običnim 
dizanjem ruku. Naročito su značajne 4 slike 
uz prilog V. Živića »Jesen u zatišju Brista«, a 
izradio ih je neškolovani seljački mladić Ve- 
ža, koji pokazuje vanredan talenat. 


Arkiv obitelji Brlić 
Solidna ekonomska baza i prirodna nada- 
renost izdigla je obitelj Brlić u Brodu na Savi 


znatno nad prosjek naših građanskih familija 
u provinciji, a urednost, kojom su čuvane 

starine, spisi i listovi, nagrađena je time, da 
su članovi te obitelji dobili danas veću važ- 
nost nego što je imala njihova javna funkcija 
i položaj, koji su zauzimali. U oskudici me- 
moarske literature kod nas dobivaju privatna 
pisma iz raznih historijskih razdoblja jače 
značenje. 

Ivana Brlić-Mažuranić, uviđajući io, odlu- 
čila je izdati zbirku starih pisama iz arhiva 
obitelji Brlić od god. 1848.—1832., dakle iz 
kratkog razdoblja, u kojemu je ilirski zanos 
doživio najviši uspon i najdublji pad. Kao 
uvod k toj zbirci štampala je u veljači o. g. 
knjižicu »Iz arhiva obitelji Brlić u Brodu na 
Savi«x u kojoj su preštampani iz >»Obzora« 
članci i objave o tome predmetu. U ovoj je 
knjižici priopćeno pismo biskupa Strossmaye- 
ra, u kojem preporučuje, da se čuvaju spisi 
pokojnog Andrije, jer će to »u svoje vrijeme 
biti vele poučno za narod, a za pokojnike 
vrlo pohvalno«. Zatim dolazi Uvodna bilje- 
ška, a onda kratka i pregledna studija Ivane 
Brlić-Mažuranić o Andriji Torkvatu Brliću, 
u kojoj je dan historijat obitelji i plastično 
naslikan lik Andrije Torkvata, i to tako pot- 
puno, da se o njemu ni kasnije ne će moći 
ništa više reći, što bi izmijenilo ovu sliku. 
Dodan je k tome izvadak iz Zoch-Mencinove 
Enciklopedije pod »Brlić«, i članak dra F. Bu- 
čara o aiivu i knjižnici obitelji (Brlić u 
Brodu na Savi. Knjižici su priložene i repro- 
dukcije dvaju portreta, portret Andrije Tor- 
kvata Brlića i portret Ignjata Alojzija Brlića, 
pisca prve ilirske gramatike za preporoda. 

Kad se štampa korespondencija, kojoj ova 
knjižica ima da posluži kao uvod, bit će struč- 
njacima pružen materijal, koji je dosad bio 
slabije pristupačan. 


Slovenski školnaci u tuđina 


Em. Lilek, gimnazijski direktor u m., po- 
znat zbog svojih njemački pisanih rasprava, 
u kojima dokazuje, da su Zrinski i Franko- 
pan bili izdajice, napisao je knjigu pod na- 
slovom »Slovenski v tujini službujoči šolniki«. 
Polovina knjige prikazuje slovenske školnike 
u Bosni i Hercegovini, a druga polovina se 
odnosi na Hrvatsku i Slavoniju. Ostale ze- 
mlje spominju se više kao privjesak. 

Autor hoće da dokaže, da su slovenski škol- 
nici, koji su djelovali među Hrvatima i Srbi- 
ma, bili u doba Austrougarske monarhije 


»navdušeni zastopniki jugoslovenske  migli«. 
Međutim to ga jugoslavensko stajalište nima- 
lo ne smeta, da već u naslovu proglasi sa pr. 
Bosnu, Hrvatsku, Dalmaciju — tuđinom! No- 
&ioci germanizatorne ere u hrvatskom čkol- 
stvu, Jarc i Premrld, za Lileka su odlični ro- 
doljubi. I t. d. 

Iako su takve teze autorove neprihvatljive 
i sasvim promačene, ipak Lilekova studija 
imade interesantnih podataka, pa će dobro 
doći i onim hrvatskim stručnjacima, koji pro- 
učavaju historijat našega školstva. U imeniku 
profesora Slovenaca, koji su služili u Hrvat- 
skoj, Slavoniji i Vojnoj Krajini, nalazimo 
imena, koja smo vikli smatrati Hrvatima, a 
mnogi su se doista i pohrvatili. Među njima 
su na pr. poznati profesori Benigar, Bradaška, 
Gostiša, Magdić, Marn, Musić, Prelog, Stožir, 
Trstenjak, Valjavec, Zima, Žepić itd. Kako je 
autor gdjekad određivao pripadnost sloven- 
stvu po zvuku prezimena, tako mu se dogo- 
dila kadšto i neprilika. Samo tako je mogao 
ući u imenik Slovenaca na pr. i dr. Franjo 
Bučar, koji je Hrvat i rođen u Hrvatskoj, 


Ivan Trnski: kao — posmrtra plagijator 
Pjesme s notama, pod naslovom »Horovi u 
dva i tri glasa. Udesio za omladinu Vladimir 
R. Đorđević. Beograd 1933.«, donose na prvoj 
strani pjesmu »Moje selo«. Prva kitica ove 
pjesme glasi: 


Za gorom je selo, 
Tu se srpski diše, 
Srpski zbori, piše, 
To mi omiljelo, 
Milo moje selo, 
Budi mi veselo! 
a zadnja kitica: 

Dobri Bog će dati, 
Ko što js moje selo, 
Biće Srpstvo celo, 
A ja ću pevati, 
Srpstvo moje celo, 
Budi mi veselo! 


Pod ovom pjesmom štampano je ime Ivana 
Trnskoga kao autora. Međutim tu je pjesmu 
spjevao Zmaj Jovan Jovanović. G. Vladimir 
R. Đorđević je profesor u penziji, pa je ne- 
Shvatljivo, kako ne poznaje ni toliko srpske 
literature. Da se radi o kakvom neznatnom 
pjesniku, ne bi bilo čudo; ali Zmaj je tako 





veliki pjesnik, da bi ga g. profesor morao 
špak malo bolje poznavati...  B. Jarišić 


OSVRT NA KONCERTE 
Renesansne muzička komedija 

Rasporedi priredaba »>Zagrebačkih madri- 
galista« odlikuju se uvijek time, da su s uku- 
som odabrani i da iznose djela, koja se inače 
rijetko ili nikako ne susreću na koncertnim 
izvedbama. Dne i5. veljače ispunili su veče 
izvođenjem >»Staračke ludosti« muzičke ko- 
međije talijanskoga — kompozitora — Adriana 
Banchieria, koji je djelovao na izmaku šesnae- 
stog i početkom sedamnaestog stoljeća. 

Duhovitost i određeno karakteriziranje od- 
like su ovog djela, koje premošćuju veliku 
vremensku razliku između nas i njega. Ono 
nam je u svojoj umjetničkoj neposrednosti 
potpuno blizo, a nije se skamenilo prekri- 
veno prašinom vjekova. Po svom obliku ova 
muzička komedija jedva da ima dodirnih to- 
čaka s današnjom operom, koja se postepeno 
odatle razvijala. U njoj još sve uloge pjeva 
Zbor, dok predstavljači djeluju na porornici 
samo pomoću nijeme glume. Zborni je sta- 
vak napisan u madrigalskom stilu. 

Izvedba je bila izvrsna: savjestan studij i 
inuzikalnost osjećali su se na svakoj pojedi- 
nosti. Osim >»Zagrebačkih madrigalista« su- 
djelovali su Dubravko Dujšin, koji je čitao 
tekst između pojedinih muzičkih odlomaka, i 
dr. Pavao Markovac, koji je održao kratko 
predavanje. 


Nastup Karla Senašija 

Na petom večernjem koncertu »Zagrebačke 
filharmonije«, koji je bio 19. veljače, svirao 
je mlađi violinist Karlo Senaši uz pratnju 
orkestra koncerte Paganinija i Čajkovskog. 
Njegovo umjetničko nastojanje ostavilo je 
vrlo povoljan dojam. Kantilena mu je topla 
i puna osjećaja, a muzičko fraziranje uvijek 
pregledno. Svirka koncerta Čajkovskoga bila 
je uspješnija od one Paganinija. Paganinije- 
va muzika iziskuje od izvađača savršenu teh- 
ničku briljantnost, a tolike odrešitosti u Se- 
našija još nema. 

Orkestrom je dirigirao Oskar Jozefović, no 
loša akustika u dvorani nije dopuštala zvuku 
orkestra, da se razvije. Dok se solist sasvim 
dobro čuo, orkestar je ostao nejasan. Naj- 


gore se to osjetilo pri izvođenju Wagnerove 

uvertire >Rienzi<«, gdje se na glasnim mjesti- 
ma grupa gudalačkih a djelomično i drvenih 
instrumenata nije čula, dok su se isticali li- 
meni i visoki drveni instrumenti. 


Veče slavenskih pbjesama 


Marija Majcen priredio je 23. veljače kon- 
cert, na kome je osim dviju arija Rossinijevih 
i Massenetovih pjevao pjesme slavenskih 
kompozitora, mahom Rimskog Korsakova. Iz- 
bor samog rasporeda nije bio najsretniji, jer 
su pjesme bile većinom blagog, sanjarskog 
nastrojenja, pa među izvedenim djelima nije 
bilo nikakvih kontrasta, koji bi osvježili pa- 
žnju općinstva. 

Umjetnikov način pjevanja odaje veliku 
tehničku spremu. Ne forsira nikad, nego 
uvijek pazi na kvalitetu tona. Osobito dje- 
luju tihi falseti u visokoj položini, s kojima 
on zna majstorski da raspolaže. Inače mu se 
interpretacija sastoji jedino u stvaranju me- 
kog nastrojenja, a to napokon dovodi do je- 
dnoličnosti. Za klavirom ga je pratila Ivana 
Arnold-Cuculić odviše bučno. 


Koncert romantične muzike 


U znaku romantike stajao je šesti društve- 
ni koncert »Hrvatskog glazbenog  zavoda«< 
dne 27. veljače. Uz dobro poznata djela, kao 
što su Goldmarkova uvertira »Sakuntala< i 
Saint-Sačnsov >»Koncert u a molu« za violon- 
cello i orkestar, čuli smo također Weberov 
»Koncert u f molu« za klarinetu i orkestar te 
Mendelssohnovu baladu za soliste, mješoviti 
zbor i orkestar »Prva Walpurgina noć«. 

Ove su dvije posljednje kompozicije uje- 
dno bile vjeran odraz muzičkog romantizma. 
S jedne strane >Weltschmerz«, što se razlije- 
va u beskrajnom milovanju vlastite tuge, a 
s druge potmulo demonstvo, što hukteći na- 
pinje _ omlitavljelu —osjećajnost, čine dvije 
krajnosti, između kojih se njiše osnovno ras- 
položenje ove muzike. GoJjdmarkova >Sakun- 
talac i Saint-Sačnsov >Koncert« za violon- 
cello i orkestar djela su pseudoromantična. 
Ona samo oponašaju oblik ovog uznemirenog 
mentaliteta, ali ne dostižu njegovu umutarnju 
sadržinu. Zato su jednolična i dosadna. 

Izvedba je imala mnogo stila i ukusa. Uz 
mješoviti zbor hrvatskog pjevačkog društva 
»Kolo« i društveni orkestar >Hrvatskog glaz- 
benog zavoda« istakli su se kao solisti Dra- 


gutin Mandi, Stanko Žepić, Marijana Radev, 
Ivan Franci i Marko Rothmiller. 

Ovu uspješnu priredbu dirigirao je Boris 
Papandopulo svojom poznatom vještinom. 


Priredba »Državne muzičke akademije« 


Orkestar — >Državne — muzičke —akademije« 
nastupio je opet na javnoj produkciji 7. ožuj- 
ka pod dirigiranjem Frana Lhotke. Pokazao 
se i ovaj put kao izvrsno muzičko tijelo. Kod 
svakog se pojedinog njegovog člana opaža, 
da tehničku stranu potpuno svladava, te se 
tim više može udupsti u zajedničko muzici- 
ranje. Osim toga mladost članova orkestra 
stvara kod njih oduševljenje za rad, koje 
prelazi i na slušatelje, pa stvara među nji- 
ma neko naročito raspoloženje. 

Na rasporedu su bili Beethovenova »Treća 
sinfonija« i »Koncert u c molu« za klavir i 
orkestar, te Franekove »Sinfonijske varijacije« 
za klavir i orkestar. U ovim dvjema poslje- 
dnjim točkama nastupila je kao solistica 
Branka Musulin. U prvom redu valja istaći 
njezinu tehniku, kojoj treba odati potpuno 
priznanje. Jednako se ugodno doimlje nje- 
zina ritmička sigurnost u skupnom sviranju. 
Sviranje joj se odlikuje mekanim udarom i 
razgovijetnim predavanjem. Uzevši u obzir 
njezine mlade godine možemo očekivati, da 
će se pod iskusnom rukom Svetislava Stan- 
čića njezin talenat i nadalje razvijati. 


Koncert nezavisnih autora 


15. ožujka bilo je veče kompozicija nezavi- 
snih autora, pretežito pjesme za glas i klavir, 


koje su osim toga većinom prvi put izvedene. 
Zastupani su bili kompozitori: Grgošević sa 
četiri pjesme iz poznatog ciklusa >Od koli- 
jevke do motike« i klavirskom >»Suitom in mi 
maggiore«, Pozajić, Dugan mlađi, Matz i Ci- 
pra s pjesmama, te napokon Stahuljak sa 
>Sonatom za violinu i klavir«. 

O Grgoševićevim pjesmama bilo je govora 
u lanjskom godištu »Hrvatske revije« prigo- 
dom ocjene izdanja >Hrvatskog glazbenog 
zavoda«. Rad ostalih kompozitora nosi obi- 
lježje nastojanja, da pronađu put do našeg 
muzičkog izričaja. Svima je najveća briga is- 
pravna deklamacija teksta, jer je to osnovka 
svakog daljnjeg nastojanja u gorajem prav- 
cu. Valja naglasiti, da su u tome potpuno us- 
pjeli svi bez razlike. Što se tiče samoga ka- 
raktera muzike, on bi se mogao uglavnom 
nazvati slavenskim. Utjecaj Musorgskoga je 
često očit. Ali kao polazna točka u radu kom- 
pozitora može imati samo blagotvorne poslje- 
dice. Stahuljakova »Sonata za violinu i kla- 
vir« odudara sasvim od ostalih djela. Ona je 
sva u oblasti akademskog epigonstva, te nam 
njome kompozitor nije pokazao ništa značaj- 
no osim solidnog baratanja kompozitorskom 
tehnikom. 

Izvađači su bili Marija Frankl, Marijana 
Radev, Renata Schoenstein, Lav Vrbanić, Eu- 
genij Vaulin i Božidar Kunc. Naročito se 
mora istaknuti pjevanje Lava Vrbanića, koji 
umije da svojim glasom iznese psihološke 
vrednote pojedine pjesme i tako stvori na- 
ročiti utisak među slušateljima. 


Dr. Branimir Ivakić 

SLAVONSKI PEJZAŽISTI 


(Uz drugu retrospektivnu izložbu hrvatske umjetnosti) 


Dok se umjetnost u Hrvaiskoj u periodu od 1830.—1860., kako je bila 
prikazana u prvoj retrospektivnoj izložbi hrvatske umjetnosti za posljed- 
njih sto godina, javljala u pojedinačnim i sporadičkim umjetničkim lič- 
nostima, pa se o bilo kakovu sustavnom razvoju ovdje ne može govoriti 
s razloga, što sve te umjetničke ličnosti nisu bile povezane ni ličnim ve- 
zama a ni zajedničkim umjetničkim naziranjem te u času kad prestaju 
djelovati ne ostavljaju iza sebe ni učenika ni nastavljača, — kazuje umjet- 
nost u Slavoniji, a naročito u njezinu središtu gradu Osijeku, kontinuiran 
razvoj, koji teče od početka pa sve do svršeika XIX. stoljeća. Iako je taj 
razvoj reprezentiran tek nekolikim svojim predstavnicima, ipak je toliko 
značajan, da bismo, govoreći o njemu, mogli istaknuti jednu naročitu 
osječku slikarsku školu. Upravo školu, jer čitav taj razvoj ima svoj kori- 
jen u jednoj uistinu sistematski obrazovanoj crtačkoj školi, osnovanoj go- 
dine 1801. u Osijeku. Zanimljiv je historijat ove a i drugih naših crtačkih 
škola. Nastale su po inicijativi cara Josipa II., a bila im je svrha, kako 
kaže kajkavska zagrebačka uredba iz godine 1795., »da kunšti i meštrie 
na vekšu zveršenost dopeljaju se«. Istina, ove su škole služile u prvom 
redu crtačkom odgajanju mladih zanatlija, ali se iz pomenute zagrebačke 
uredbe razabiraju i drugi ciljevi njezini. Jer ona se, govoreći o očekiva- 
nim dobrim rezultatima ovih novih škola, nada, da onda, kad naši mladi 
ljudi budu u crtanju dobro školovani, »segurno ulfati se je, da ne bude 
potreboća potlam iz dalečneh strainskeh orsagov vsakojačkeh kunštov i 
meštriih meštre z velikimi stroški i s kvarom domovine sinov, kak do vezda 
bivalo je, dopeljivati«. Ima ona dakle u vidu zaštitu domaćih majstora 
protiv najezde tuđinaca. Iako se, da ponovim, ovdje radilo u prvom redu 
o odgoju zanatlija i obrtnika, ipak će daljnji razvoj pokazati, da su se 
navedena očekivanja mogla kasnije protegnuti čak i na umjetnost samu. 
Takove crtačke građanske škole osnivane su u Zagrebu, Varaždinu, Kar- 
lovcu, Rumi i Osijeku. Poznati su nam i prvi učitelji, Ivan Shauff u Za- 
grebu, Jakov Majcan u Varaždinu, Josip Nogl u Rumi, Sofronije Milin- 
ković u Karlovcu i Antun Miinzberger u Osijeku. Osječka je škola najsta- 
rija i jedina je kroz sedam decenija uspješno djelovala, dok zagrebačka 
i varaždinska spočetka uopće nisu imale učenika. Naročito je važna činje- 

nica, da se u osječkoj školi pored nižega osnovnog tečaja doskora otvara 
i viši tečaj slikarski, u koji su mogli da uđu talentirani mladići, koji su 
htjeli da steknu daljnje obrazovanje u umještvu slikarskom. Bila je to — 
ako je dopušteno reći — naša prva slikarska škola, pa se tako i objašnjava 
naprijed istaknuta činjenica kontinuirana razvoja umjetnosti u Osijeku. 

Prvi je učitelj u ovoj novo osnovanoj osječkoj crtačkoj školi bio 
»graphidis magister« Antun Miinzberger, koji je dvadeset i šest godina, 
sve do 1827., djelovao kao nastavnik crtanja i slikanja. Kad je zbog starosti 
morao da napusti svoje zvanje, moli ga osječki magistrat, da sebi nađe 
dostojna nasljednika. Našao ga je u Franju Conradu Hočtzendorfu, koji je 
u to vrijeme sa ženom Barbarom, rođenom baronesom Rauchfuss, i sinom 
Hugom živio u blizoj Dardi kao spahijski katastarski crtač. Plemićska 
porodica Conrada Hočtzendorfa potječe iz Brna u Moravskoj. Živjela je 
ona ondje u srećnim i povoljnim prilikama, ali ratni zapletaji prekinuli su 
tu sreću, a državni bankrot upropastio čitav porodični imetak. Posredova- 
njem grofa Pejačevića preselio se zbog toga Franjo Conrad Hčtzendorf u 
Slavoniju i započeo u Dardi nov odsječak svoga života, koristeći se onom 
crtačkom vještinom, koju je stekao u mladosti. Tako postaje on, po prepo- 
ruci starca Miinzbergera, njegovim nasljednikom kao nastavnik crtanja u 
osječkoj crtačkoj školi. Čini se, da su sada svanuli bolji dani osiromašjeloj 
doseljeničkoj porodici, kojoj se u Dardi, dakle već u Slavoniji, 1807. rodio 
sin Hugo. Otac je tako mogao da sina Huga pošalje na studij slikarstva 
u Beč, Firencu i Rim. O tom njegovom školovanju nije nam ništa poznato. 
Nisu se ni u njegovu djelu sačuvale nikakove uspomene na taj boravak 
u tuđini. Vijest o opasnoj bolesti očevoj stiže ga u Rimu, pa se požurio u 
Osijek. Ali oca ne nađe više živa, jer je bio umro 20. lipnja 1841. Poslije 
očeve smrti postaje Hugo njegovim nasljednikom u crtačkoj školi kao 
>artis graphicae magister«. Haran mu je spomen ostavio njegov učenik 
Kršnjavi, koji je neko vrijeme, da bude bliže učitelju, živio u njegovoj 
kući. Kršnjavi kaže: »da je prošao mnoge škole i upoznao mnoge umjet- 
nike, ali da nije našao boljega učitelja«. Hugo Conrad Hočtzendorf odgo- 
Jio je čitav niz što umjetnika (kao Kršnjavoga i Waldingera) što vrijednih 
amatera. Umro je 28. veljače 1869. u Osijeku. 

Životno djelo Huga Conrada Hčtzendorfa reprezentirano je u ovoj 
izložbi isključivo crtežima i akvarelima. Ima od njega sačuvanih i uljenih 
slika (sve od reda pejzaža) u posjedu osječkih građanskih i slavonskih ve- 
likaških porodica. Nije bilo tehnički moguće, da se među njima odaberu 
one, koje bi bile zavrijedile da budu ovdje izložene. Međutim, one slike 
njegove, što sam ih vidio, uvjerile su me, da je Hotzendorf bio u prvom 
redu crtač i da su njegovi crteži kvalitativno znatno vrjedniji od njegovih 
slika. Prema tome se s punim pravom može reći, da je njegovo djelo izbo- 
rom najboljih crteža u ovoj izložbi predočeno dobro i zorno. Zacijelo za- 
prema među crtežima najznačajnije mjesto onih osam velikih listova, koji 

čine tek jednu čest kolekcije od trideset i šest crteža, što ju je izložio u 
Zagrebu 1864. prigodom »prve izložbe dalmatinsko-hrvatsko-slavonske«<. 
Oficijelni je izložbeni katalog naziva »pomenikom slavonskih okolica«, 
dok izvorni natpis glasi: »Skice nekolikih šumskih prizora i nekih histo- 
rijskih i slikovitih ruševina slavonskih«. Šumskim su prizorima motivi: 
romantički slap i pećinski grob jankovački, slikovita punitovačka šuma, 
našički i podgorački lug, pejzaži uz cestu, koja vodi kroz guste šume iz 
Feričanaca i Našica u Orahovicu — dok su motivi »historijskih + slikovitih 
ruševina«: stara gotička opatija Bijela uz Pakru, Erdut uz Dunav između 
Aljmaša i Dalja, kolijevka moćne porodice Tome Bakača, Orahovica sred 
gustih i žiroplodnih šuma, stari Kolođvar sred močvara, zbog čega ga na- 
rod u svojoj pjesmi i zove »Kaljužićem silenijem gradom«, uz koji je ve- 
zana jeziva priča sa motivom Lenore, te Ilok, Krndija i Vrdnik. 

Iako se iz samih naipisa a još više sa samih crteža jasno razabire onaj 
romantički ugođaj, koji čini psihologijsku osnovicu ovih prikaza, ipak 
ima — u ovom slučaju — i jedan literarno-naučni pendant ovim Hotzen- 
dorfovim prikazima iz romantičke Slavonije, a to je jedno djelo nadasve 
simpatičnog i danas s nepravom zaboravljenog župnika novskog, Luke 
Ilića Oriovčanina, koji se služio milozvučnim a simboličkim pseudonimom 
Slavoljuba Slavončevića. Nego, kolikogod je taj njegov literarni rad va- 
žan (naročito pri sabiranju narodnih slavonskih varoških pjesama), o Iliću 

ovdje ne bi mogla biti riječ, da nam nije ostavio u rukopisu (danas čuva- 
nom u našoj sveučilišnoj biblioteci) dragocjeno svoje djelo »Starožitnosti 
kraljevstva Slavonije«. U njegovu srcu duboko usađena ljubav za rođenu 
slavonsku grudu a suviše još za ruševne ostatke njene negdašnje kraljev- 
ske veličine i sjaja, za mnogobrojne gradove, tvrđe i dvorove, putila ga je, 
da sa neobično mnogo truda i savjesti sabere sve ono, što se o tim spome- 
nicima pouzdano znade iz historijskih izvora, a i ono, što narod u svojoj 
mašti o njima pjeva. Djelo zanosno začeto i oživotvoreno pod snažnim 
dojmovima probuđenog hrvatskog romantičkog historizma. Osnovnu psi- 
hologijsku dispoziciju djela odaje već moto stavljen na čelo njegovo: Ein- 
gesunken sind die stolzen Tiirme, Und die Zimmer stehen lingst nicht 
mehr, Durch den Burghof pfeifen wilde Stiirme, In den Mauern krichzt 
ein Eulenheer. Omašno djelo, u kojemu je opisana stotina i čeirdeset hi- 
storijskih spomenika slavonskih popraćenih brojnim i lijepim ilustracija- 
ma, crtežima i akvarelima, koje je dobrim dijelom izveo amater-slikar 
Slavonac Stjepan Marjanović. 

Nema nikakve sumnje, da su Hčtzendorfovi crteži u pomenutom nje- 
govom albumu slavonskih pejzaža i gradina nastali pod neposrednim utje- 
cajem djela Ilićeva, pogotovu kad znamo, da su pojedini odlomci njegovi 
izlazili neposredno prije nego što su crteži izvedeni u časopisima »Nevenu«, 
»Slavoncu« i »Glasonoši«. Nisu svi od reda crteži u tom Hotzendorfovom 
albumu jednako uspjeli. Hotzendorf je, istina, bio vješt i valjan crtač. 
Svojom prokušanom tehničkom vještinom — koja, dašto, ne obiluje mno- 
golikim izražajnim mogućnostima —, služeći se pri tome tradicionalnim 
kompozicionim sredstvima u želji, da prikaz izađe kao zaobljena slika, 
ponavlja se on i prečesto. Zbog toga su na ovim crtežima najuspjelije one 
česti, koje su dane neposredno prema gledanom i viđenom objektu. Rekoh, 
da mu izražajne mogućnosti nisu preobilne, pa se on zadovoljava ustalje- 
nom tehničkom shemom pri koncepciji i izvođenju, polazeći ponajčešće 
od tamnih i krepkih kulisnih partija u prvom planu crteža prema osvije- 
tljenom srednjem i onda u najsvjetliji u ozadini. Ima, međutim, i tu kad- 
ikad veoma lijepih detalja, kad se sa najjednostavnijim i najnježnijim 
sjenkama olovke postizavaju slikoviti atmosferički efekti. Ima u njima i 
lijepih pojedinačnih elemenata, po gdjekoji herojički stoljetni hrast ili 
skupina hrastova, po gdjekoje povaljeno gorostasno deblo, utonulo u šum- 
sku močvaru, po gdjekoji tihi šumski zakutak, koji oživljavaju pokatkad 
figuralne stafaže. U svima je crtežima, međutim, proveden onaj osnovni 
ugođaj, koji je tako značajan za romaniičku topografijsku ilustraciju. 
Ima u izložbi još i drugih crteža Hotzendorfovih, među kojima valja na- 
ročito istaknuti svježe i neudešene motive iz Gorskog Kotara i Slovenije. 
Naročito su nam pak mila ona tri sitna akvarela, na kojima su na sasvim 
intuitivan i impresionistički način nekolikim mrljama boje uhvaćeni seljački 
tipovi slavonski u svojim živopisno šarenim lijepim nošnjama. Čitavo djelo 

H6tzendorfovo odaje čestitu, solidnu i simpatičnu fizionomiju, koja, dašto, 
nije tolika, da bismo je mogli nazvati naročito artistički-reprezentativnom. 

Kao što neprekinuta razvojna nit osječke crtačke škole veže osnivača 
njezina, starinu Miinzbergera, s Hotzendorfom ocem, a ovoga s njegovim 
sinom Hugom, tako je i posljednji a najistaknutiji predstavnik njezin, 
Adolf Waldinger, opet povezan s Hugom Hčtzendorfom. I Waldingeri su 
doseljenici, a starinom iz romantičkog Schwarzwalda. Prvi je Waldinger 
bio, kao što i otac HGtzendorfov, zaposlen u slavonskih spahija, u gospo- 
štiji našičkih Pejačevića. Kasnije je došao u Osijek, gdje se oženio Agne- 
zom Kirchmayer, rođakom franjevačkog provincijala i direktora osječke 
gimnazije Dominika Kirchmayera. Napustivši svoj bačvarski zanat, osno- 
vao je gostionicu »kod triju kruna« (ili kako se ona u osječkom žargonu 
naziva »Krandlwirtshaus«). Iz braka njegova sina Ignja, bogatog trgovca, 
i Marije Baranyai, kćeri prvog osječkog načelnika, rodio se 16. lipnja 
1845. u Osijeku slikar Adolf Waldinger. Poslije svršene osnovne škole po- 
lazi on šest godina osječku crtačku školu Huga Conrada Hčtzendorfa, koji 
mu izdaje odličnu svjedodžbu, ističući u njoj naročito njegove uspjehe u 
pejzažnoj oblasti. U jesen 1861. dolazi u bečku akademiju, gdje su mu 
učitelji slikari Christian Ruben (učenik nazarenca Corneliusa i predstav- 
nik bečkog historijskog slikarstva) i Albert Zimmermann (pejzažist, koji 
isprva u svojim talijanskim herojičkim pejzažima, nadjevenim antiknom 
mitskom figuralnom štafažom, slijedi J. A. Kocha, ali se kasnije oslobađa 
ovog svog ugođajnog patosa razvijajući se sve više u realista, i to više u 
crtačkom nego u čisto slikarskom smislu) te arhitekti Karl Roesner (osni- 
vač đakovačke katedrale) i Friedrich Schmidt, poznati neogotik. Pored 
lijepih uspjeha u ornamentalnom crtanju i perspektivi, ističu akademijske 
svjedodžbe opet uspjehe u pejzažnom slikarstvu. Svršivši 1863. Waldinger 
akademiju, ostaje u Beču i uči do 1868. u atelierima pejzažnih slikara Jo- 
sefa Selleny-a i Ivana Nowopackog. Selleny, koji se bio tek povratio sa 
putovanja oko svijeta na austrijskoj fregati »Novara«, bio je naskroz liri- 
čka i fino nastrojena duša. Važno je istaknuti (jer se time objašnjava i 
značaj umjetnosti Waldingerove), da se Selleny pod snažnim dojmovima 
lektire Humboldtovih djela predao geologiji i botanici i da se taj studij 
ispoljava i u tretiranju njegovih pejzaža. Jan Nowopacki bio je manje 
važan tipični zastupnik bečkog pejzaža. U tješnje je veze Waldinger došao 
i s Ferdinandom Georgom Waldmiillerom, Emilom Jakobom Schindlerom 
(s kojim je proputovao Južnu Bavarsku) i Gottfriedom Seelosom, s kojim 
je bio u Južnom Tirolu i Sjevernoj Italiji. Bit će da je najjače utjecao na 
Waldingerov slikovni izražaj Schindler, majstor bečkog ugođajnog pej- 
zaža, i on — jednako kao Selleny — meka i čista duša, slikar, koji je kao 
malo koji među ondašnjim bečkim slikarima umio da prestavlja na svoja 
platna tihu i vedru poeziju prirode i njenih neiscrpljivih manifestacija. 
Počeo je kao romantik, da onda u Prateru (sasvim u duhu Corotovu) 

otkrije sve zakučaste tajne i ljepote atmosferičkih efekata — i da se, ka- 
snije, najposlije prikloni, za svoga boravka na našem sunčanom Jadranu, 
u Dubrovniku i njegovoj okolici, realizmu. Schindler je Waldingera na- 
učao, kako treba prirodu i njene oblike prikazivati istinito, a ipak je usto 
i duševno proćutiti. Bit će da ga je Schindler uveo i u svijet Ruysdaela. 
Naime, utjecaji se Ruysdaela opažaju pogdjegdje u crtežima Waldinge- 
rovim, naročito na onima, gdje su istaknuti duboki depresivni dojmovi 
dubina šumskih, punih gusiog mraka i polusjena. 

Waldinger je u ovo osam godina svoga bečkog školovanja a u saobra- 
ćaju s pomenutim umjetnicima — koji su mu bili blizi ne samo kao uči- 
telji već i kao ljudi — proživljavao zacijelo najljepše časove svoga života. 
Ali se taj lijepi period naglo prekinuo zbog materijalnih nedaća očevih, 
tako te je morao da ode iz Beča i da se vrati u Osijek. Nije mu doduše 
uspjelo, da dobije namještenje u crtačkoj školi, ali je od hrvatske vlade 
primio stipendij, da pođe u Weimar i Diisseldorf, u sijelo diisseldorfske 
pejzažne škole Achenbachove. Francusko-njemački je rat međutim pre- 
kinuo njegov onamošnji boravak, pa se on 1871. vraća u Zagreb, gdje u 
dvorani Narodnog Doma, u Opatičkoj ulici, izlaže sliku >Šumski pejzaž«, 
za koju kritičar »Vijenca« kaže, da je njome »posvjedočio svoj napredak 
u umjetničkom slikanju okolica«. Vrativši se u Osijek djelovao je kao 
nastavnik crtanja u realci, u koju je, međutim, bila pretvorena dotadašnja 
građanska crtačka škola. Godina 1880. i 1881. boravi u Beču, 1884. je neko 
vrijeme zaposlen u Bosni kao crtač situacivnih planova, i djeluje onda kao 
učitelj crtanja u osječkoj obrtnoj školi sve do svoje smrti, 7. prosinca 1904. 

Život je Waklingerov bio, kako vidjesmo, podosta bujan i raznolik, 
podjednako pun životnih sladosti i gorčina. Reasumirajući taj svoj život 
u jednom pismu upućenom svom drugu iz mladosti, slikaru Seelosu, veli 
on: »Pola nam je života prohujalo, otkako smo zajedno proputovali Tirol 
i Italiju. Odonda ja sam imao malo svijetlih dana. Ali opet sve podnosim 
strpljivo i ustrajem. Ta nitko ne zna, što ga unapredak čeka u životu, hoće 
li životni put biti ružičast ili trnovit. Većini je ljudi valjada suđeno, da se 
probijaju kroz trnje u život<«. Sudbina. često toliko hirovita i nepravedna, 
gonila je nemilo ovog vrijednog i simpatičnog umjetnika još za života, a 
zastrla njegov spomen poslije smrti velom zaborava toliko, da se on dosada 
uopće i nije spominjao u povijesti naše likovne umjeinosti. Ime njegovo 
ostalo je ograničeno na uzanu lokalnu sredinu njegova rodnog Osijeka. 
Dobrom nam je srećom, neposredno nadomak ovoj drugoj retrospekiivnoj 
izložbi hrvatske umjetnosti (u kojoj mu je po razvoju i mjesto) dano na 
uvid gotovo cjelokupno njegovo životno djelo, neko dvije stotine crteža i 
nekoliko uljenih slika. 

Promatrajući njegove crteže, na koje se pojedinačno i detaljno ovdje, 
dašto, ne mogu osvrnuti, potvrđuju nam se one riječi, što ih nalazimo za- 
bilježene u njegovim zapisima, riječi, koje su, reći bi, njegova umjetnička 

ispovijest: »Od rane zore do zalaza sunca lutam po slavonskim šumama, 
upijam ih u sebe, da ih što vjernije prestavim u slike. Slavonska je šuma 
moj atelier«. — I doista, slavonska je šuma sa svim svojim toliko mnogo- 
likim i neiscrpljivo bujnim manifestacijama, podjednako u cjelokupnom 
svom ensamblu kao i u pojedinačnim svojim elementima, isključivi pro- 
vodni motiv umjetnosti Waldingerove. Oni snažni dojmovi, što ih je pri- 
mio drugujući i živući s misaonim Sellenyem, onaj Sellenyev panteistički 
idealizam, razvijen lektirom Humboldtovih nedostižnih i veličajnih opisa 
prirode, dovodi i Waldingera do zaronjivanja u slavonski šumski pejzaž 
i do razoikrivanja njegovih ljepota. U svom idealnom panteizmu, u svojoj 
dubokoj predanosti bujnom mikrokozmu biva on rječiti crtač slavonske 
šume. Ima u pojedinim njegovim crtežima nešto, što nas živo podsjeća na 
stihove Walta Whitmana, kojemu i najtanja vlat sitne travčice znači ži- 
vot jednog kompliciranog organizma, jednu emanaciju božanske stvara- 
lačke volje (»Leaves of grass«), pa na opise Henry Thoreau-a u njegovu 
veličajnom djelu »Walden, or life in the woods«. Skučena sredina, u kojoj 
je živio, i sticaj prilika nijesu Waldingeru dali, da se razvije u slikara 
monumentalnih pejzaža, do tvorca djela apsolutnih artističkih vrednota, 
pa se on, kao što se i u životu probijao kroz trnje, probija i stvarno kroz 
trnje i šikarje slavonskih prašuma, tražeći i nalazeći u njima i u njihovu 
mikrokozmu udiljno nove i srećne inspiracije. 

U izložbi izloženi rani >»Talijanski pejzaže Waldingerov stoji još sa- 
svim pod dojmovima starijeg romantičko-realističkog njemačkog pejzaža 
otprilike u stilu Josefa Antona Kocha. Slika je dobro komponirana, sim- 
patična, zračna i vedra. Pored ove zacijelo je najbolji >Šumski pejzaž«. 
Iako vanredno minuciozno i brižljivo izveden, iako sitan po obimu, on je 
uistinu slika odličnih kvaliteta, bogata skalom lijepih valeura, prozračna 
u atmosferi, koja dršće iznad suncem obasjane ledine i ispod gustih kroš- 
nja stabalja. Naskroz romantičan je »Stari hrast«, možebiti nešto dekora- 
tivan i namješten, ali s lijepom pejzažnom daljinom. 

Pravu domenu Waldingerovu nalazimo, međutim, u njegovim crte- 
žima, koji ga, vješto i brojno odabrani, predočuju kao majstora. Nema 
gotovo nijednog vegetabilnog elementa ni šumskog ni poljskog, kojemu 
Waldinger nije priklonio svoju naročitu pažnju i ljubav. Kao u Ruysdaela 
— koji je od vremena Goetheova eseja pa sve do u kasni romanti- 
zam toliko obladao maštu pjesnika i slikara — ima i u Waldingera (kao 
i ranije u Hotzendorfa) neobično često mnogo starog i golog stabalja, koje 
kao da je poput ljudi proživjelo svoju životnu sudbinu, pa skršeno i su- 
stalo sagiba svoje grane — ima i u Waldingera, kako već istaknusmo, onih 
ruysdaelovskih depresivnih ugođaja, kad sunce probijajući se kroz olujno 
oblačje osvjetljuje svojim sablasnim blijescima pejzaž — ima, dašto, i 
komponiranih pejzaža s rekvizitima kulisnim toliko prokušanim još od 
vremena ranih mletačkih i nizozemskih pejzažista — ima i pejzaža, kao 

onaj »Šetnja u šumi«, koje oživljava figuralna štafaža, ali ima — a to nam 
je najdraže u cjelokupnom djelu Waldingerovu — i nebrojen niz pojedi- 
načnih studija, studija biljnih vlati, grana i grančica, debla, pruća, lišća i 
krošanja, koje sve od reda svjedoče nesamo o dubokom i svijesnom zaro- 
njivanju u bit i život, strukturu i organizam raslina, već, suviše, i o podob- 
nosti umjetnikovoj, da ih prikaže onako, kako ih je doista gledao i vidio. 

U Waldingerovu se djelu bjelodano objavlja onaj etički postulat beč- 
kih pejzažista, da se umjetničko djelo mora uzvisiti do apsolutnog izražaja 
duševnog doživljaja. Waldingeru, prema tome, gledani objekt nije tek vi- 
zuelna, dakle tek ćutilna senzacija, već uistinu duševno doživljavanje, 
kroz kojega prizmu objekat poprima kao umjetničko djelo svoje značenje. 
Uživljavajući se u bogatstvo prirodnih pojava, prodire Waldinger do 
osnovnih elemenata tektoničke građe pejzažnih pojava. I u tom njegovom 
prodiranju do oblika pojedinačnog, do najsuptilnije njegove strukture, 
nastaju crteži, koji savršeno daju svaku pojedinu a naročito vegetabilnu 
formu objekta. Dašto, da je još dalek put od ovakovog suptilnog anali- 
tičkog detaljiranja do sinteze jednog velikog pejzažnog organizma u čisto 
artističkom i pikturalnom smislu. Waldingerovo je djelo ispovijest pan- 
teističkog idealizma, ispovijest prožeta dubokim poštovanjem prema buj- 
nom i neiscrpljivom izobilju prirode i njenih pojavnih oblika, prožeta go- 
tovo religioznim čuvstvom prema i najsitnijoj manifestaciji božanske stva- 
ralačke volje, kako se ona očituje u složenom mikrokozmu. U tehničkom 
pogledu imponira nam pri tim crtežima crtačka nepogrešivost i oštrina, 
vanredna diferenciranost pojedinačnih oblika. Ne nalazimo u njima do- 
duše onaj krajnji vrhunac umjetničkog stvaranja, ne nalazimo, naime, onu 
suverenu artističku improvizaciju jedne trenutačne optičke senzacije, kao 
na primjer u genijalnim pejzažnim eskizima Rembrandtovim, već brižnu 
i savjesno provedenu crtačko-linearnu sliku objekta, naskroz realnu. 

Ovako se eto obrazovao i razvijao u dugom i sustavnom razvoju, u 
djelu Hčtzendorfa i Waldingera, slavonski pejzažni realizam. On je u 
stvari logična faza u razvoju hrvatskog slikarstva od akademijskog bieder- 
meiera i romantizma u realizam. On ispunja (dajbudi u vremenu svoje 
najjače aktivnosti) period od smrti Karasove i Zascheove do prvih poče- 
taka zagrebačkog realizma, kako se ovaj javlja u ličnostima Quiquereza i 
Mašića, period dakle od početka šezdesetih do polovice sedamdesetih go- 
dina. Tako se eto, najposlije, bila ispunila lijepa nada kajkavskog statuta 
iz godine 1795. Nema sad više »potreboće dopeljivati iz dalečneh i strain- 
skeh orsagov vsakojačkeh kunštov meštre s velikimi stroški i s kvarom 
domovine sinov«. »Domovine sini« građe temelje za razvoj hrvatske umjet- 
nosti, čiji je drugi razvojni period — počeci realizma — predočen u ovoj 
izložbi. A simpatični slavonski pejzažisti Hugo Conrad Hčtzendorf i Adolf 
Waldinger zapremaju u ovom razvojnom periodu dostojno mjesto. 

DR ARTUR SCHNEIDER 


DVIJE PJESME 


LOKVA 


Mutna, plitka lokva izmed cvjetna granja 
s odrazom neba protegnuta sanja. 
Ograđena sjetnom i blagom tišinom 
zatvorena u se modrom površinom. 
Samo je kadikad u te čase mirne 

znade krilo ptice u letu da dirne 
tvoreći joj male krugove što brode 

i trepere s blijeskom preko cijele vode. 


VEDAR ČAS 


Lakoća s kojom shvaća svijest 
putove velikih duša 

puni je vjerom da će ući preporođena 
u mnoge tajne bivanja. 


Otkrit će joj se štetnost varke 
koja je i razum znala da prevari 
i zbog koje je toliko puta 
bludila predjelima sna. 


Kao leptir sok cvijeću 
posisat će ona svijetu svu istinu 
bezbrižno i nestašno 


i neznajući s kakovim su 


poteškoćama i naporima 
drugi do nje dolazili. 


OLINKO DELORKO 


(13. V. 1904.) 


Eugena Kumičića, popularnoga našega Jenija Sisolskoga, izgubili smo 
prije 30 godina, kad je njegovo duševno sunce sjalo u zenitu. Njegovu ve- 
ličinu mogu danas pravo da shvate samo oni, koji su prije tri decenija bili 
već u zrelim godinama, te su pratili tadanje političke i književne prilike 
naše, pa su mogli da uoče onu veliku prazninu, što je njegovom smrću 
nastala ne samo u političkom životu, već pogotovo u književnoj republici 
našoj. Dragi nas je Jenio ostavio baš kad je u političkim prilikama našim 
počeo da jače prevladava kaos, dok je na književnom polju, žalibože, po- 
malo prestajao uzvišeni rad, još nemerkantiliziran, još uvijek moralan 
i nesebičan, koji imađaše svrhu da odgaja narod, da ga privodi k zrelosti, 
da ne bi ponovno pao u zablude, u koje naši oci upadoše toliko puta, oso- 
bito 1102., 1527. i 1712. godine. 

Dostojno je i pravedno, da se poslužim liturgičnim riječima, što se 
danas, na tridesetgodišnjicu smrti, sjećamo muža, kojemu, u mnogom po- 
gledu, dosele ravna nismo imali, ako se izuzmu nesebični velikani naši 
Eugen Kvaternik i Ante Starčević. Ova dvojica, dok ih je sunce grijalo, 
bijahu kod nas bez premca, baš onako, kao što je i Eugen Kumičić, poslije 
smrti Ante Starčevića, ostao bez premca i kao nesebičan otadžbenik, i kao 
Bogom nadareni umnik, i kao — a to je najglavnije — prekaljeni značaj. 
Želim pak odmah naglasiti, da su mogućnici, koji su u ono doba pašovali 
kod nas, najprije pokušali da slome baš taj njegov značaj, onemogućujući 
mu u prvom redu svagdanji krušac; a kad im to nije uspjelo, poduhvaše 
se, da ga prikriveno, kroz treću ruku, zavedu na klizavu stazu, nudeći 
mu, u najtežim njegovim prilikama materijalnim, bezbrižan život, kao to- 
bože homagijalni poklon njegovu peru. Ali se je svaki takav pokušaj izja- 
lovio, jer Kumičić, koliko god se nije bojao siromaštva, toliko je perhore- 
scirao udoban život, koji mu ne bi njegovi vlastiti žuljevi omogućili. Ti- 
mebat Danaos et dona ferentes! 

Čitav je svoj život ustrajao u kultu najuzvišenijih ideala, u prvom 
redu onoga, da otvori oči svome narodu, da ga povede stazom zdrava ra- 
zuma, da ga odgoji za veliki čas, koji je slutio da se približava s obzirom 
na tvrdoglavost Austrije, koja uporno uskraćivaše Hrvatima onakvo 
mjesto pod suncem, na kakvo imađahu pravo i po božjem i po ljudskom 
zakonu. Znao je vrlo dobro, koliko je teško takvo odgajanje naroda; po- 
gotovo bijaše svijestan, da je takva zadaća kod nas — to naglašujem — 
preteško iskušenje za svakoga onoga, koji ne raspolaže, kao što ne raspo- 
lagaše on, blagom ovoga svijeta, te stoga nije nikako bio u mogućnosti da 
»kupuje duše«! Kumičić ih ne bi bio nikad, da je i mogao, kupovao, naj- 
manje s tom svrhom, da postanu njegovi slavitelji, kao što su radili drugi, 
koji, da zadovolje svojoj ličnoj ambiciji, nisu zazirali od ničega, te im je 

svako sredstvo uvijek dobro došlo. S druge strane žalosno je, ali istinito, 
da je svaka stranka, kod nas, uvijek obilovala ljudima spremnim na pa- 
zarenje. Koliko mi je puta baš o toj žalosnoj činjenici znao razlagati po- 
kojnik, citirajući tercinu iz XV. pjevanja, stih 106—109 Danteova Pakla, 
koja u slobodnom prijevodu glasi: »Ukraiko, znaj, da su svi ti bili učene 
glave, veliki i razglašeni književnici, koji su se za života svi okaljali jednim 
ie istim grijehom«. Divna oznaka negdašnjega našega tako zvanoga 
»cvijeta inteligencije«. 

Eugen Kumičić, vršeći svoj apostolat politički i književni, nije raspo- 
lagao ničim drugim, do li svojim izvanrednim umom i svojom velikom 
poštenom dušom. Poznavaše on predobro sve nevoljice, od kojih je stra- 
dala njegova ljubljena domovina; ali ta spoznaja nije slabila njegova za- 
nosa. Malaksao nije nikad; pa ni onda, kad mu je po otadžbenicima pe- 
štanskim stipendistima zaluđeni narod porekao na biralištu lični identitet; 
kao ni onda, kad su ljudi, koji su čitavi svoj život pazarili s čašću, s dušom 
i savješću, zločinački proglašivali Eugena Kumičića plaćenikom madžar- 
skih židova, i to baš firme Haasa i Deutscha! Njega je, kao što je i pri- 
rodno, to silno peklo; ali ipak nije on ni tada klonuo, nije uzmaknuo s po- 
prišta, kao što nije uzmicao pred nikakvom zaprekom, pred nikakvim stra- 
šilom, pa ni pred najodurnijom klevetom, koja je od pamtivijeka grasirala, 
i još uvijek, žalibože, grasira među Hrvatima. Kumičić se je uvijek i u 
svakoj prigodi borio za svoje ideale s jednakim oduševljenjem, kao da će 
već sutra biti ostvareni i slaviti konačno i potpuno slavlje. 

Makar bijaše časova, kad je izgledalo, da je Hrvatska na rubu pro- 
pasti, jer je iskušenje bilo blizu vrhunca, i makar su premnogi očajavali, 
Kumičić nije nikad malaksao, niti se je njegova vjera u bolju budućnost 
pokolebala. Žalostio se, kad su se vodeći ljudi, imajući na licu masku 
mitološkoga Geriona, sa 3 lica, nametnuti narodu nezakonitošću i potkup- 
ljenom štampom, kad su se otimali za vlast iz ruke tuđinca, te su svoje 
lične uspjehe proglašivali narodnim stečevinama, dok je takvo otimanje 
za vlast naličilo na koprcanje životinja u gadnoj baruštini, u kojoj se 
uslijed toga uzmiješao glib, koji je na sve strane grdno zaudarao. Kumičić 
je s velikom boli promatrao to nedostojno koprcanje, tu — drastično re- 
čeno — »borbu za korito«, ali ni tada njegova vedra, blaga duša, nije gu- 
bila nadu: on je u svome apostolatu i dalje ustrajao i vjerovao u konačni 
uspjeh. Tu je njegovu nadu podržavala čvrsta vjera u Providnost i u 
Pravdu Božju. Njegova lozinka bijaše: >Kad je nevolja najveća, pomoć 
je Božja najbliža<«. Nije se ničega bojao koliko toga, da Hrvati sami ne 
zastrane. Dobroćudnosti se je hrvatske najviše bojao! U javnosti nije 
nikad, ali povjerljivo je znao kojiput reći, da su naši stari svojom nepro- 
mišljenošću više puta osujetili plod svakoga sjemena ponosa narodnoga, 
ali je tada odmah i dodao, da je naša hrvatska njiva još uvijek sposobna, 
da na njoj proklija sjeme uzvišenih nada. Nikad nije priznao mogućnost, 

da bi Bog mogao zapustiti narod, koji je, iako malobrojan, u prošlosti 
izvršio kao nijedan drugi časnu zadaću >braniča kršćanstva«, po tom i 
spasitelja kulture. On je u to čvrsto vjerovao, makar su nekoji postupci 
otaca naših bili najviše nalik na narodno samoubojstvo. On je tvrdio, da su 
najžalosnije stranice naše povijesti one, koje zabilježiše, kako se je Hrvat 
oglušio najprije vapaju Jelene, kćeri mučenika Petra Zrinskoga, udovice 
kneza Rakocija, pa pozivu Jelenina sina Franje II. Rakocija, kad je dva- 
put pozvao oce naše, da osvete stratište u Bečkom Novom Mjestu. Onome 
vapaju i pozivima oci se naši ne samo oglušiše, već tada još odlučnije za- 
vojevaše na obranu prijestolja krvnika cara Leopolda, i tako još jednom 
prekališe svoje okove i zapečatiše svoje sužanjstvo. Kumičić nije mogao 
reći javno, ali povjerljivo mi je jednom rekao: »Zar nije i Ivan Sobjeski, 
kralj poljački, god. 1683. spasio svojim mačem Beč, Austriju i Habsburge, 
pa kako su oni uzvratili? Nakon devedeset godina, zadnji ženski čisto 
habsburški potomak, Marija Terezija, bez ikakve je grižnje savjesti dala 
svoj pristanak, da se poljska rasparcelira! A zar nije ruski car Nikola I. 
pomogao g. 1849. da spasi prijestolje caru Franji Josipu, koji mu je u doba 
krimskoga rata uzvratio najcrnijom nezahvalnošću, koja je možda do- 
prinijela preranoj smrti onoga vladara? A kad je Austrija tako uzvratila 
Poljacima i Rusima, koje ipak nije mrzila koliko Hrvate, što je nebrojeno 
puta dokazala, čemu bismo se mi mogli nadati od nje osim našoj propasti? 
Austrija je znala, da se može uvijek osloniti na dobroćudnoga Hrvata, pa 
ga je stoga i prezirala, dok je s Madžarima podijelila gospodstvo, pošto su 
oni detronizirali Habsburge i s Austrijom bili prekinuli svaku vezu.« 
Eugen Kumičić bijaše, kako se već iz toga vidi, velik, pronicav um, 
dalekovidan, ali i odrješit, kojiput prenagao, i često puta u sukobu sa za- 
ludjelim masama, zavaranima i nahuckanima od političkih spekulanata. 
Kumičić nije nikad pokušao da se s tim masama pomiješa i da kod njih 
operira nedostojnim sredstvima. Ali zato nije on maloga čovjeka prezirao. 
On je baš toga maloga našeg čovjeka želio da odgoji; on je toga malog 
čovjeka, narodnu koreniku, u svojim književnim djelima proslavio, jer je 
on u svakom malom čovjeku vidio atom svoga naroda. On je taj atom 
poštovao, on je nastojao da ga mijesi, ali mu se klanjao nije nikad, pogo- 
tovo mu nije nikad polaskao. Kumičić je uživao u popularnosti, ali u po- 
štenoj popularnosti, koju je sticao time, što su njegovi književni radovi 
prodirali i u zabitne kolibe, u svaki kutić njegove ljubljene domovine. 
Kumičić, koji pokvarenoj inteligenciji nije nikad opraštao, malome je čo- 
vjeku opraštao mnogo, ispričavao je njegove zablude, žalio ga je iskreno. 
On je tako postupao i onda, kad su ga na jednom biralištu baš ti mali 
ljudi, potplaćeni i napojeni od bezdušnih tuđih slugana, proglasili pravim 
autentičnim židovom, koji im se predstavio pod imenom Eugena Kumi- 
čića, samo da ih lakše prevari! Dakako, da se takva podla izmišljotina 
nije dugo održala, brzo se je raskrinkala. Ali to nije smelo tuđinske pla- 

ćenike, pa su drugom sličnom prigodom, farizejski prevrćući očima, pri- 
sizali pred malim čovjekom, da se je Eugen Kumičić »žalibože prodao 
Madžarima«, i da mu stoga hrvatski izbornik ne smije pokloniti svoj glas. 
Ma koliko bijaše bedasta ta kleveta, našla je svoje širitelje i neke koji su 
joj slijepo vjerovali. 

Ideal Eugena Kumičića bijaše sloboda. San njegovih mladih i starijih 
dana bijaše: biti nezavisan u svakom pogledu, biti slobodan. U tom je 
čeznuću, poslije smrti Ante Starčevića, ostao bez pravoga druga, i u poli- 
tici i u književnosti. U politici Kumičić bijaše pjesnik, a u književnosti 
zaneseni političar. Toga danas ja ne mogu da razlažem, budući da to pro- 
ističe iz njegova rada i u saboru hrvaiskom i u gradskom zastupstvu za- 
grebačkom, kao što se to zrcali i u svim brojnim njegovim djelima, koja 
će sačuvati uvijek svoju veliku aktualnost, ali samo kod ozbiljnoga dijela 
naše čitalačke publike. Odgojiti narod za ideal slobode bijaše konačna 
svrha Kumičićeva odgajanja naroda; ali tko je mogao da proračuna, kad 
će se tolika svrha doista i postići? 

Da Kumičićev program rada bolje razjasnim, razložit ću ovdje jednu 
reminiscenciju. Kad sam ga jednom zgodom upitao, kako je došao na 
misao, da se podvrgne preteškom proučavanju tragedije roda Zrinskih i 
Frankopana, pa da se odluči na pisanje »Urote«, on mi odvrati riječima 
jednoga tuđeg umnika — imena mu se ne mogu da sjetim —: »Samo bol 
i evokacija žalosnih doživljaja mogu da nauče pameti i pojedine ljude 
i pojedine narode.« Eto u tim je riječima sadržan program Eugena Kumi- 
čića kao književnoga radnika na polju historijskog romana. On se je 
naime pouzdano nadao, da kad Hrvati jednom spoznadu, kako je nestalo 
vladara narodne krvi hrvatske, pa kako su oci naši pošli da traže kralja 
stotine milja daleko najprije od sjeverne, pa od južne svoje granice, te 
kako je tuđinac sustavno iskorjenjivao naše velikaške porodice, koje u 
doba feudalizma predstavljahu paladij sloboština hrvatskih, a faktički 
predstavljahu i samo nekoč slavno kraljevstvo hrvatsko, dakle, on se je 
nadao i vjerovao, da će narod njegov iz populariziranih tih stranica svoje 
povijesti nešto naučiti, da bi se u prigodnom času znao i ravnati, pa da se 
nikad više ne dogodi, da si »staleži i redovi« hrvatski, dakle članovi sa- 
bora, razbijaju glavu, kako će oni prvi pored svih naroda pod žezlom 
Habsburga stilizirati »pragmatičku sankciju«, da »obraduju« svoga po- 
radi nasljedstva zabrinutoga vladara, i da osiguraju svoje prijestolje i 
ženskim potomcima dinastije, koja je najtežim zločinima ispisala mnogu 
stranicu naše povijesti, vjerujući kao što je vjerovao car Leopold, da se 
zločini mogu okajati zadužbinom od nekoliko stotina forinti, neznatnom 
česticom nasilno prisvojenih milijunskih dobara protiv svakoga Božjega i 
ljudskoga prava. Koliko je Kumičić žalio, što je narod zaboravio, da je 
smrt bana Nikole Zrinskoga pod Sigetom, bana Jurja Zrinskoga, bana Ni- 
kole Zrinskoga kod Čakovca sramota za Maksimilijana II., Ferdinanda II. 

i Leopolda I., a da je tragedija u Bečkom Novom Mjestu zločin najprostije 
vrste istog Leopolda, koliko je žalio, što je narod povjerovao raznim služ- 
benim i neslužbenim izmišljotinama protiv naših mučenika, toliko je želio 
sada, kad je kult tih mučenika uspostavljen, da ga narod hrvatski ne na- 
pusti, već da mu bude poticajem, da barem jednom u godini razmišlja o 
svojoj sudbini. Kumičić je želio, da nam iščupa prirođenu lakoumnost i 
da nam ucijepi ozbiljnost. 

Eto to su razlozi, na temelju kojih mogu mirno da ustvrdim, da je 
Kumičić u povijesti lijepe knjige hrvatske pojav osamljen, i da je on 
jedini između naših književnika, koga možemo nazvati ozbiljnim revolu- 
cionarcem, po primjeru brojnih talijanskih književnika, koji su od Beč- 
koga kongresa (1815.) pa do Solferina (1859.) budili i bunili svoj narod 
protiv tuđinca. Kumičić je jedini, koji je u svojim djelima, otvoreno i 
među retcima, upozoravao na opasnosti, što nam prijete s plavoga Dunava 
i s modroga Jadrana. On je bio hrvatski ekskluzivist u lijepoj knjizi našoj 
baš onako, kako su bili Kvaternik i Ante Starčević u politici. Ova dvojica 
nisu imala niti će ikad imati epigona odanijega od Kumičića. Dapače, bu- 
dući da sam poznavao mišljenje Kumičićevo do u dno njegove duše, mogu 
reći, da je Kumičić bio radikalniji, nepomirljiviji protivnik Beča i Pešte, 
negoli su bili i Kvaternik i Starčević. 

Moram naglasiti, da Kumičiću nije bilo lako provađati svoje plemenite 
i uzvišene osnove u odgajanju narodne duše s pomoću lijepe knjige, bu- 
dući da je trebao da u neku ruku nadmudri državnu cenzuru, koja je, 
makar bijaše organ autonomne vlade, ipak služila tuđincu. Ali Kumičić 
je i tu poteškoću sretno riješio; on je znao tako pisati i svoje misli tako 
maskirati, da su one dopirale do srca čitatelja i uplivale na odgoj njegove 
duše. Nekoji nisu mogli da shvate, zašto Kumičić u >Uroti« predstavlja 
Zrinskoga kao ratilo, kao žrtvu bečke kamarile, a ne kao pravoga revolu- 
cionarca, koji je htio da postane hrvatskim kraljem; ali je očito, da se u 
ovom potonjem slučaju »Urota« ne bi nikad bila doštampala, a njega bi 
progonili kao širitelja revolucionarnih ideja i kao hulitelja predaka vla- 
dajućega cara. Nije se bojao posljedica za svoju osobu, jer ne bijaše te 
žrtve, koju on dragovoljno ne bi bio prinio na oltar slobode svoje domo- 
vine. Ta, njegov život, oikad bijaše počeo da javno djeluje, bijaše samo 
niz žrtava, ne samo njegove ličnosti, već i njegovih, po prirodi njemu naj- 
milijih. Hoću da svečano naglasim, da je Eugen Kumičić bio u prvom 
redu i prije svega otadžbenik hrvatski, pa tek onda otac i suprug. To je 
bilo općenito poznato, pa se je stoga baš toj njegovoj spremnosti na žrtve 
i njegovu značaju klanjalo sve: njegovi politički neprijatelji, kao i nje- 
govi lični prijatelji. Ovih ne bijaše previše; jer, da on nekoga odlikuje 
svojim prijateljstvom, ne bijaše dovoljno da dotičnik ispovijeda načela 
njegove stranke, već da se u prvom redu istakne čovješivom. Razumije se 
samo po sebi, da se je u toj selekciji kojiput i razočarao; ali u takvim 

slučajevima on je odmah prema dotičniku ili dotičnicima zauzeo stav, koji 
mu nalagaše strogo shvaćanje morala. Stoga se nije iznenadio, kad je 
prije 39 godina Ante Starčević ostao gotovo sam, poslije otpadništva svojih 
lažnih pristaša. Kumičić se nije iznenadio. On mi je dapače dokazivao, 
analizirajući život pojedinih tih otpadnika, da drugačije nije moglo ni da 
bude, jer su se u stranku Anite Starčevića ubrajali mnogi i premnogi, a 
spadalo ih je u nju vrlo malo. Kumičić se je nadao, da će se prorijeđeni 
redovi stranke ispuniti pristupom mlađih ljudi, koji su se odgajali u ino- 
zemstvu, na stranim sveučilištima, daleko od utjecaja glavnih političkih 
struja naših domaćih, kojima, in ultima analisi, konačni cilj bijaše — do- 
kopati se vlasti, makar iz ruku Madžara. S vremenom je doduše pristalo 
uz Starčevića nekoliko takvih mlađih, ali se je Kumičić bojao, da bi mogao 
i koji od njih prevjeriti, kako se je i dogodilo. 

Moralni nazori Kumičićevi nisu bili nepoznati našoj širokoj javnosti. 
Njega su načelni njegovi protivnici u tom obziru možda bolje poznavali 
od stranačkih njegovih drugova. Stoga oni ne uskratiše svoga poštovanja 
njegovu značaju ni onda, kad im nije mogao da naškodi, kao ni onda, kad 
su osjećali na svojoj koži najteže udarce ojađene njegove duše. Jedan od 
glavnih stupova režima bana Hedervaryja pripovijedao mi je jednom 
zgodom u Bakru, da je taj ban-gromovnik, po zlatnom runu carev 
>dragi rođak«, makar je Kumičić u saboru, povodom čizme Josipa Grža- 
nića, skočivši na sjedalo doviknuo prema galerijama: >»Narode, tat je 
bačen van!«, da je taj ban-gromovnik spominjao Kumičićevo ime s naj- 
većim poštovanjem, baš onako, kao što je poštovao i značaj Ante Star- 
čevića, pa je prigodom predaje srebrne čizmice Josipu Gržaniću zabranio 
redarstvu da ga uznemiruje. A bilo je kod nas i drugih ličnosti, koje se u 
politici nisu isticale, ali koje su u svim krugovima uživale velik ugled; pa 
i te ličnosti nisu škrtarile svojim priznanjima značaju Eugena Kumičića. 
Dakako, bijaše među ovima i takvih, koji su iskreno žalili veliku »žrtvu« 
Kumičićevu, označujući je beskorisnom. Ali kad je jednom, u privatnom 
kružoku, pala baš takva riječ, pokojni Dinko Politeo, koji je bolje nego 
itko u dušu poznavao sve naše političke ljude, reagirao je smjesta rije- 
čima: »Varate se. Nije Kumičić beskorisna žriva, jer ovakve žrtve regi- 
strira historija<«. I Politeo je dobro prorokovao, pa će u nepatvorenoj po- 
vijesti Hrvata ime Eugena Kumičića sjati poput sjajne zvijezde. 

Makar je Kumičić pripadao legitimističkoj stranci, on bijaše po svojoj 
ćudi i u svojoj duši pravi hrvatski revolucionarac, ali revolucionarac ozbi- 
ljan, kojemu bijahu smiješne izbačene fraze »o ruskom kopitu na ploč- 
niku Beča«, i >0 puški«, kojom se je netko zagrozio da će poći na Beč, dok 
privatni život dotičnika bijaše u oštroj protimbi s tim rječitim radika- 
lizmom. Šarlatana je bilo i u stranci i u klubu, kojemu je on pripadao; 
ali on je za te šarlatane imao samo prezir; dok je baš ovakvima Kumičić 
bio trn u peti. Bijaše on član stranke Ante Starčevića, jer nije postojala 

druga radikalnija hrvatska stranka; ali on se u stranci prava nije baš 
uvijek voljko osjećao. Presretan se osjećao, kad je u stranačkom klubu 
jednom zgodom osujetio zaključak nada sve sramotan. Ali moram nagla- 
siti, da u toj klubskoj sjednici nije bilo ni Ante Starčevića, ni klubskoga 
predsjednika baruna Rukavine, već je sjednicu bio sazvao famozni Fran 
Folnegović. Ali o tom ne mogu da potanje govorim. Dodat ću samo to, 
da kad mi je o takvom događaju pripovijedao, na Kumičiću se odrazivala 
ogorčenost, kakve ni prije ni poslije kod njega nisam vidio. Znam da je 
završio riječima: »Ne znam, da li ima na svijetu još koji narod, kojemu su 
se nametali i još se nameću na grbaču politički briganti, a on ih slavi kao 
svoje prve sinove.« 

Kad je >Urota« bila štampana, o njoj se je pisalo i govorilo mnogo. 
Stanovite struje, naravno, suvereno su je ignorirale. Jedan jedini list, organ 
opreznih »otadžbenika za sve«, usudio se jednom prilikom onako usput 
sarkastički izjaviti, da bi se o mučenišivu Zrinskoga i Frankopana dalo 
raspravljati baš kao i o mučeništvu Davida Starčevića. A jedan jedini 
čovjek, — nije bio Hrvat —, uspisao se bio protiv Zrinskoga i Frankopana 
takvim načinom, da je izazvao samoga auktora »Urote«, koji mu je i odgo- 
vorio omašnom brošurom »Zrinski i Frankopan i njihovi klevetnici«. Ali, 
po mojem sudu, nitko nije tako ocijenio vrijednost »Urote«, kao jedan 
profesor, Srbin, koji je sa mnom prije 39 godina služio u splitskoj gimna- 
ziji, čovjek učen i ozbiljan, kojemu sam ja bio ustupio na čitanje to 
djelo. Kad mi je knjigu povratio, rekao mi je: »Dragi kolega, vrlo sam 
vam zahvalan na užitku, što ste mi omogućili. Reći ću vam samo to: ako 
Kumičić napiše još jedno slično djelo i Hrvati se ne otresu Austrije, nisu 
dostojni imena naroda.« Kumičić je doista napisao kasnije jedno slično 
djelo, »Kraljicu Lepu«, ali je i opet ostao »glasom vapijućega u pustinji«. 
Dapače ne prođe dugo, a stanoviti naši političari sklopiše savez sa sinom 
Lajoša Košuta, samo da obore naše t. zv. madžarone. Njih nije kod skla- 
panja toga saveza smetalo, što Lajoš Košut g. 1848. nije mogao da nađe 
Hrvatske na geografskoj karti. I oni madžarone srušiše, ali je i razočaranje 
brzo uslijedilo, budući da vuk mijenja samo dlaku, ali ćudi nikada. 

Što je dalje bilo, ne spada u okvir čedne moje današnje zadaće. 

Sprovod Eugena Kumičića, koji se je 15. svibnja 1904. poslije podne 
razvio iz Palmotićeve ulice prema Mirogoju, pokazao je, da imade časova, 
kad i Hrvati znadu iskazati poštovanje čovjeku bez mrlje, čovjeku zna- 
čajniku, kojega za života mnogi ne znadoše i ne htjedoše cijeniti, ali kad 
ga je nestalo iz svijeta živih, svak je osjetio, koliku prazninu za sobom 
ostavlja. Onakva sprovoda, neslužbenoga, Zagreb dotle nije vidio. Tu nisu 
bili tek »predstavnici« raznih naših slojeva društvenih, tu su listom sudje- 
lovale »mase« iz svih slojeva. Na svakom čestitom licu odrazivala se je 
duboko osjećana bol, dok se je na trepavicama mnogih caklila iskrena 
suza. Crnim florom povezane gradske upaljene svjetiljke djelovale su 

također tužno. Vrijeme bijaše bez lahorića, i sve su one mase u najvećoj 
sabranosti kretale na Mirogoj, do groba, u koji spustiše lijes sa smrtnim 
ostacima ljubimca tolikih čestitih Hrvata. Suvišno je da spomenem, da 
nije bilo hrvatske kuće kuda se je sprovod razvio na kojoj ne bijaše spon- 
tano izvješena crna zastava; dok naroda iz provincije, čak iz Like i Dal- 
macije, bijaše toliko, kao da je bio urečen u Zagrebu kakav veliki narodni 
zbor. Napose moram istaknuti, da je malih ljudi, narodne sirotinje, bila 
sva sila, a pogodovalo je i to, što je bila nedjelja, pa svijet nije trebao 
ostaviti svoj posao, da izvrši dužni čin pijeteta. Dragi je Bog uslišao 
želju pokojnika, koji je nekoliko dana prije smrti, ne sluteći da mu je 
vrlo blizu, šetajući Zrinjevcem s prijateljima izjavio, da bi rado umrijeti 
u petak, samo da mu pogreb bude u nedjelju, tako da nitko od onih, što 
će ga sprovesti na vječni počinak, ne pretrpi nikakve štete u poslu. Tako 
je i bilo. Kao što je vedar bio Kumičićev značaj, odraz vedre njegove duše, 
tako je i vedro nebo pripomoglo sjaju zadnje počasti, što mu je vedri dio 
naroda priredio. Nije kretala prema Mirogoju samo ogromna povorka, što 
je stupala iza njegova mrtva tijela, već su stupala i oba dugačka špalira, 
tako da je povorka bila trokrilna. 

Eugena Kumičića izgubili smo u cvijetu muževne dobi. Bile su mu 
istom 54 godine. Ali, nije taj panj oborila sama fizička bolest. Da ne 
bijaše njemu lozinkom u životu »Sve za obraz, a obraz ni za što«, on ne 
bi bio tada još svršio. A umro je, kao što umiru svi oni, koji ne baštiniše 
niti stekoše blaga i bogatstva; umro je u Zagrebu, kao što je umro i Aristid 
u davno doba u Ateni. Aristid bijaše najsavjesniji, najčestitiji od građana 
atenskih, ali ga ipak nije poštedio ostrakizam, kao što nije poštedila ni 
Kumičića zloba protivnika. Razlika je bila u tom, što, kad je Aristid za- 
klopio svoje oči, država je atenska podmirila trošak njegova pogreba a 
kćerima je njegovim doznačila miraz, dok je troškove sprovoda Kumiči- 
ćeva otplaćivala njegova udova, a djeca su njegova uredila njegovo 
zadnje pokojište, kad su stala na svoje noge i kad im je poštenim trudom 
to bilo omogućeno. Najvećemu svome značajniku, građaninu upisanu u 
zlatnoj knjizi starodavne gričke općine, prvom zatočniku kulta Zrinskih 
i Frankopana i ideje slobode, Zagreb se je odužio time, što je njegovim 
imenom nazvao jednu od svojih ulica. 

Eugena Kumičića smo izgubili, kad je htio da stvori još nešto, možda 
i boljega. Smrt mu je prekinula sve osnove za budući rad, ali mu je i 
uštedila mnogo čemera i premnoga razočaranja o ljudima, koje je on u 
svojoj dobroti cijenio, a i volio. Uvjeren sam, da dokle kod nas bude iole 
smisla za patriotizam, dok se bude cijenilo u prvom redu poštenje i ka- 
rakternost pa onda um, dok se na ovom svijetu budu prosuđivali ljudi 
po njihovim djelima, ime će se Kumičićevo slaviti, a njegov će se značaj 
postavljati za uzor svakomu, osobito mladeži. Štogod je Eugen Kumičić 
napisao, štogod je govorio, u saboru i na skupštinama, sve je imalo jednu 

jedinu svrhu: korist i osvještenje naroda hrvatskoga; i sav njegov rad 
na tom polju, kao i njegova konačna svrha, možda kod njega jedinoga 
pored svih ostalih trudbenika domovinskih, ne bijaše ničim natrunjena, 
najmanje sebičnošću, kojoj toli često podliježu mnogi, i kojoj s najvećom 
lakoćom, također mnogi, žrtvuju sve. Imamo mi u povijesti naše knji- 
ževnosti registrirano više imena, koji napisaše mnogo toga, i lijepa i pa- 
triotskoga, ali koja korist, kad su kod mnogih ostala djela bila negacija 
njihova književnog rada, dok je kod Kumičića jedno s drugim divno har- 
moniralo, budući da je on, i kao građanin i kao političar i kao spisatelj, 
imao jednu jedinu svrhu: dobrobit i slobodu svoje domovine. Da je kod 
nas postojala stranka radikalnija od stranke Ante Starčevića, on bi u njoj 
služio vjerno i požrtvovno, uvijek se nadajući i vjerujući, kaošto se nadaše 
i vjerovaše Eugen Kvaternik, da će Bog upraviti narodom, koji je svoju 
veliku historijsku ulogu sjajno izvršio za spas kršćanskoga svijeta i nje- 
gove kulture. U toj vjeri, u tom uvjerenju utvrđivalo ga je i često proma- 
tranje divnoga zvjezdanog neba, koje je on, potaknut od psalmista, koji 
zapisa: »Nebesa očituju slavu Božju, i djela ruku njegovih naviješta svod 
nebeski,« često, vrlo često i dugo promatrao. Ne samo razonoda, već i 
utjeha njegova bijaše u zvjezdanom nebu. Ono mu je nadahnjivalo nove 
misli i ulijevalo nove snage, da se uzdigne iznad ljudskih slabosti, i da u 
borbi ne malaksa. To promatranje zvjezdanoga neba možda je najviše do- 
prinijelo što je on postao i ostao idealist. Njemu idealizam bijaše kao pri- 
rastao, i baš su ga stoga poštovali svi, osim stanovitih političkih usidjelica, 
koji nisu vjerovali nikomu do li sebi i lako stečenim žutacima. 

Kumičić je po ćudi svojoj bio blag, pitom i iskren. Ali on je znao biti 
žestok u govoru, nemilosrdno žestok, osobito u saboru. Ipak, nije se nikad 
zaboravljao, nikad se nije spuštao do trivijalnosti, do govora i izraza go- 
mile. On je govorio kako govori poštenjak, bez ikakvih konvencionalnosti. 
Mnogima je služila i služi riječ, ne da izraze već da sakriju svoju misao; 
kod Kumičića riječ bijaše izravna manifestacija misli, što mu je u srcu i 
umu nicala. 


Da ne bi ovo što sam rekao izgledalo kao čisti panegirik, dodat ću 
pri kraju, da nisam rekao, niti bih mogao reći, da su djela Eugena Kumi- 
čića bila baš bez svake mane. Što je ljudsko, sve je podložno mani. Ali 
ipak naglašujem, da književna djela njegova imadu pred svima ostalim 
tu prednost i zaslugu, da su poučila i još uvijek poučavaju narod, da su 
podigla i još uvijek podižu u njemu svijest. Sva su njegova djela imala za 
svrhu da potaknu Hrvate na razmišljanje, da svrate njihovu pozornost na 
stvari ozbiljne, da ih odvrate od zabluda, da im iščupaju gdjekoju manu, 
koja sprječava čovjeku jasan pogled u sudbinu. A Kumičićeva je proza 
takva, da je može čitati svatko i da svatko može shvatiti ne samo ono što 
je pisano, već i ono što kojiput treba da se između redaka čita. 

Kako je Kumičić pisao, tako je i živio. Nije poznao mnogih mana, 
koje se znadu nas uloviti. On spada u red najvećih i najslavnijih sinova 
Hrvatske. Mladost hrvatska treba da proučava njegova djela i da se po- 
vađa za njegovim značajem. Ne mari, što spomenik nad njegovim grobom 
nije podizao nikakav ad hoc stvoreni odbor. Mladost hrvatska neka pamti, 
da je ona grobnica na Mirogoju s Eugenovim poprsjem — a to je Rendi- 
ćevo djelo — već sada, kao što pjesnik veli za Leonidinu grobnicu u Ter- 
mopilama, oltar kamo treba da hodočasti, da se pomoli za velikana, koji 
je ljubio nadasve istinu; koji je ljubio svoju vjeru i dao oduška toj ljubavi 
na javnim skupštinama i u samom Zagrebu; koji je bio pravedan i prema 
svojim neprijateljima, dok cilj čitavoga njegova književnoga i političkoga 
rada bijaše političko i moralno otkupljenje Hrvatske. Taj cilj, po svojim 
djelima, vrlo raširenim u narodu, Kumičić nastavlja intenzivno i poslije 
svoje smrti, pa je stoga nezaboravni Jenio mogao s punim pravom reći: 
Kad umrem, non omnis moriar, ne ću sasvim nestati: moja uspomena kod 
boljega dijela moga naroda trajno će živjeti. 

Neka je uspomeni Eugena Kumičića vječna slava! 

BARE POPARIĆ 





DVIJE PJESME 


UGASLE OČI 


Pod krovom dva mala prozora. 
Po danu stara stoji žena 
za staklom kao voštan kip, 
žuta, i lica ispijena — 
i nestaje. 

Kad sumrak pane 
dva zastora se spuste žuta, 
iza njih žižak drhtav plane, 
a sjena duga i pognuta 
po njima klizi — i nestaje. 


Blijedo svijetlo na muine prozore 
bije od sumraka do zore. 


I jesen siva i teška pala 

i na ta dva prozora muklo, 

i žutom je granom zakucala — 
i staro je srce puklo. 


Teška, noć gluha, duboka. 
Pod krovom dva mračna prozora, 
staklena, ugasla dva oka. 


RAZGOLJENA ZBILJA 


Za kazalištem nakrcana kola, 

šarenilo blijedo i papiri vise, 

na sunčanom jutru sva je zbilja gola — 
večernje kulise. 


Sa cvjetnog balkona, il s golema gnijezda, 
čovjek razmahuje rukama i psuje, 

povrh savijenih oblaka i zvijezda 

hrače on i pljuje. 


Na sunčanom jutru prolaznik se čudi, 
u golu i staru zbilju zagledo se: 
zatečena vrišti pa je blijedu ljudi 
a sjaj mutni nose. 
STJEPKO TRONTLI 


DR SAFVET BEG BAŠAGIĆ 
da Svi evropski književni pokreti do svjet- 
skoga rata došli su Hrvatima s većim ili ma- 
njim zakašnjenjem. Bosanskohercegovački 
muslimani Hrvati su pak u književnosti 
mnogo zakasnili za Hrvatima iz Trojednice, 
tako da je kod nas pokret za buđenje naro- 
dne svijesti i stupanje u kolo zapadnoevrop- 
skih naroda nastao skoro sedam punih dece- 
nija iza ilirskog preporoda. 

Velika pometenost bosanskohercegova- 
čkih muslimana pri promjeni gospodara 1875. 
nije jenjala kroz čitava dva decenija austrij- 
ske vladavine. Muslimani izgubivši musli- 
mana gospodara smatrali su svoju rođenu do- 
movinu privremenim boravištem, pomalo na- 
puštali djedovska ognjišta i pomicali se na 
Istok, samo da žive pod suverenom muslimanom. Za divno je čudo, kako 
se ovi autohtoni Bošnjaci nisu mogli snaći u ovo vrijeme, kao da su zabo- 
ravili, da su potomci onih Bošnjaka, koji su se znali snaći u svako doba, 
na svim vremenskim prekretnicama, da nas i danas njihovi postupci za- 
divljuju. Zazirući od zapadnoevropske obrazovanosti, jer je dolazila od 
omraženih Švaba, propuštali su tako prilike, da zauzmu svome broju i 
svojoj prirodnoj sposobnosti odgovarajuća mjesta u zemaljskoj upravi i 
životu. Tako mladići, obrazovani u državnim školama, koliko su bili rijetki, 
toliko su i kasno ušli u javni život. Pa ipak ova prva generacija pokazala se 
nasljednicom onih velikih sposobnosti »dobrih Bošnjana«, patarena, za 
doba samostalnosti Bosne, i muslimana, za doba sultanova suvereniteta. 

Prva zapadnoevropski obrazovana muslimanska inteligencija nije po- 
šla samo u kruhoborce, nego se dala na prosvjećivanje svoga naroda bu- 
deći mu nacionalnu svijest i potičući ga u borbi za ekonomski napredak. 

Među prvim muslimanskim književnicima iz Bosne potkraj XIX. vi- 
jeka javlja se Osman Nuri Hadžić, koji u zajednici s Ivanom Milićevićem 
(pod zajedničkim imenom Osman-Aziz) piše dva romana i zbirke pripo- 
vijesti, u kojima se svom silom, na uštrb književne vrijednosti djela, za- 
laže za progres muslimana u kulturnom i ekonomskom životu, te za hrvat- 
ski nacionalni preporod. Sva ta djela izdaje Matica Hrvatska u golemoj 
nakladi i daje prilike Hrvatima iz Trojednice, da upoznaju svoje sunarod- 
njake muslimane iz Bosne, dok se i ovi otada u većem broju živo zalažu 
za hrvaiske nacionalne ideale. 

Od mnogo većeg utjecaja na bosanskohercegovačke muslimane bio je 
rad Safvet bega Bašagića i Edhema Mulabdića, koji tada stupaju u knji- 
ževnost, prvi lirskim pjesmama: ljubavnim i rodoljubnim, a drugi pripo- 
vijestima i romanima, koji se razlikuju od Osman-Azizovih time, što su 
književniji, realističniji, iako i u njima često izbija didaktika: osvijestiti 

i prosvijetliti muslimane, idealizirati novi društveni poredak i upozoriti 
na njegove prednosti, a i mane. 

Kao što su ilirske budnice, makar i slabijih i osrednjih pjesnika, 
imale veći utjecaj na ilirsku publiku od drugih književnih vrsta, tako su 
i Bašagićeve pjesme dobile odlično mjesto u narodnom pokretu bosanskih 
muslimana radi utjecaja na razbuđenje nacionalne svijesti kod omladine, 
a da nije bio prevelik pritisak austrijske okupatorske vlasti na sve što je 
htjelo da ima nacionalno obilježje, taj utjecaj bi imao još bolje rezultate. 

Bosanskohercegovačka aristokracija nije imala onu vlast, koju je 
imala ona kod zapadnoevropskih naroda, kao što ni t. zv. raja nije bila 
stado kao ona u Evropi, i tek zahvaljujući intrigama ruskih i austrijskih 
konzula u Bosni u XIX. vijeku i sentimentalnosti naših (iz Trojednice) pi- 
saca, koji su bolje poznavali daleku Kinu nego Bosnu koja im je bila pred 
nosom, uspjelo je da se učvrsti mišljenje, da je Turčin (pod tim se misli i 
musliman iz Bosne i Hercegovine) krvolok, koji veže raju konjima za re- 
pove. Ne treba tu smetnuti s uma, da je i klasik Mažuranić, kao i slikar 
Čermak, idealizirao kozokradicu i vjerolomca, koji je na vjeru božju ubio 
Smail-agu Čengića, po majci pradjeda Safvet begova, držeći valjda, da 
nije grijeh krenuti vjerom, kad se ona zada »Turčinu«. Ta aristokracija pred 
svoj sumrak dala je jedan jak izdanak, čovjeka obdarena mnogostrukim 
duševnim sposobnostima, pjesnika i učenjaka, dra Safvet bega Bašagića. 

Safvet beg Bašagić rođen je u Nevesinju u Hercegovini 6. svibnja 
1870. Otac mu Ibrahim beg bio je turski upravni činovnik i dva puta za- 
stupnik u turskom saboru u Carigradu. Nakon okupacije bio je u vakuf- 
skoj službi u Sarajevu, gdje je i Safvet beg proživio mladost i stekao 
pučkoškolsko i srednjoškolsko obrazovanje. Otac mu je bio dobar pozna- 
valac književnosti turske, arapske i perzijske, čak i sam turski pjesnik i 
književni povjesničar, pa je Safvet begu kao dječaku usadio volju za ove 
jezike i njihovu književnost. Nakon šest razreda gimnazije, svršenih u 
Sarajevu, radi neslaganja s profesorom matematike prijeđe u Zagreb, da 
nastavi i dovrši školovanje. Tu je pak sudjelovanjem i aktivnim učešćem 
kod polaganja kamena temeljca Starčevićeva Doma svratio na se pozor- 
nost Khuenova režima, da mu je bilo zabranjeno pohađanje gimnazija u 
Hrvatskoj i Slavoniji, pa se morao vratiti u Sarajevo, gdje se za nj situa- 
cija promijenila u toliko, što je nastradao profesor matematike, a on se na 
nagovor profesora Emila Lileka prijavio za privatni ispit, i za manje od 
mjesec dana spremio se za polaganje 7. i 8. razreda i mature (1895.). 

U to vrijeme je Bašagić već dosta poznat pjesnik. Surađuje u >»Vi- 
jencu«, »Prosvjeti« i »Nadi«, koju je pokrenuo Kosta Hčrmann, a uređi- 
vao Silvije Kranjčević. Naravno da svraća na se pozornost i kao musliman 
i kao talenat, pa iako u njegovim pjesmama ima utjecaja perzijskih pje- 
snika, a taj je utjecaj neposredan (ne kao u Zmaja J. Jovanovića preko 
njemačkih orijentalista), ipak se opaža u njima i jedna originalna, bosan- 
ska nota. On kao mladić pjeva i uznosi bosanski ponos, da, i kad 

kao starac uzme zadnji put pero u ruke, započne dramu istoga naslova i 
ne dovrši je. 

Kad smo već kod toga bosanskog ponosa, možemo spomenuti uz nje- 
govu rodoljubivu poeziju i tri njegove drame: »Abdullah paša«, >Boj pod 
Ozijom« i »Bosanski ponos« (posljednja je ostala nedovršena, a tiskana 
su iz nje četiri odlomka u »Novome Beharu« i u dva kalendara »Narodne 
Uzdanice«). Te drame su samo formalno drame, a u stvari su epopeje o 
junacima, koji su voljeli Bosnu i u smrt polazili kad je trebalo za spas 
obraza njezina. Te drame, iako prikazivane od diletaniskih i kazališnih 
družina po svoj Bosni i Hercegovini, nisu za prikazivanje, nego, kao 1 
»Gorski vijenac«, za čitanje i razmišljanje. Drukčije, te drame su pune 
liričkoga zanosa. 

Bašagić pjeva o ljubavi možda na malo zastarjeli način, ali za bo- 
sanske muslimane nov, jer je Bašagić kronološki prvi pjesnik. 

Godine 1896. izdao je Bašagić u vlastitoj nakladi zbirku pjesama 
>Trofanda') iz hercegovačke dubrave«, najpopularnija knjiga pjesama 
među b. h. muslimanima. Mnoge od ovih pjesama su uglazbljene od na- 
roda, neznanog kompozitora. Bašagić je eminentno ljubavni pjesnik, i ta- 
kav je u narodu najpoznatiji. 

Bašagić nije socijalni pjesnik, u današnjem zloupotrebljavanom smi- 
slu ove riječi, jer u doba njegova predratnoga stvaranja nije ni bilo soci- 
jalne bijede kao trajnog društvenog stanja, ali bičevi njegovih riječi do 
krvi šibaju podlace, izdajice i puzavce, kakvih je bilo u svim vremenima, 
pa i u njegovo. 

Bašagić kao nacionalist je ispravan, kao što je uopće ispravan nacio- 
nalni stav i njegovih suradnika na nacionalnom preporodu bosanskoher- 
cegovačkih muslimana, u čemu nema ovaj preporod dodirne točke s ma- 
glovitom ideologijom ilirizma, i on jasno pjeva, opozicionalno prema boš- 
njaštvu Mehmed bega Kapetanovića (koje je Austrija svim srcem i kesom 
pomagala): 

I moga hrvaiskog jezika šum 
Može da spoji Istok i Zapad, 
Može da goji pjesmu i um.) 


koji su stihovi dugo bili motto hrvatskog, starčevićanski uređivanog lista 
>Osvita« u Mostaru. 


Bašagić počinje naučno raditi u punoj mjeri kad je došao u Beč, da 
studira orijentalistiku. Donesavši već obilno znanje triju jezika: turskog, 
arapskog i perzijskog, on s profesorima raspravlja kao drug i zadivljuje 


1) irofanda, hercegovački izraz, prvi proljetni plod od svakoje voćke. 
2) um mjesto nauka. 

ih svojim poznavanjem ovih jezika triju raznih rasa. Do njega nitko nije 
studirao ovu tešku grupu. On se najviše zadržava u Dvorskoj knjižnici, 
gdje marljivo proučava historijska djela o Bosni, istražuje književne ra- 
dove Bošnjaka, bilježi marljivo sve što je od interesa za književnog i poli- 
tičkog historiografa. Plod toga Bašagićeva rada je najobilniji i najznačaj- 
niji. Već godine 1900. on izdaje >»Kratku uputu u prošlost Bosne i Herce- 
govine od 14653. do 1850.«. To su tiskana tri predavanja koja je održao u 
»Muslimanskoj kiarethani« (čitaonici). Ovoj povjesnici je dodat i kratak 
pregled književnoga rada Bošnjaka na orijentalnim jezicima. I danas, ma- 
kar da djelo ima izvjesnih nedostataka, ono je dobar vodič kroz prošlost 
Bosne pod Turskom. Značajno je, da Bašagić uzima kao graničnu godinu 
1850. (a ne 1878., kad je Bosna pala pod Austro-Ugarsku) u povijesti Bo- 
sne; te je godine naime postao bosanskim valijom poturčeni Ličanin Omer 
paša Latas, koji je skršio moć bosanskog plemstva. U svom ručnom pri- 
mjerku, koji je držao kraj sebe i kad je bio u bolesničkoj postelji, činio 
je ispravke i bilježio sva nova naučna otkrića, koja su mu do ruku došla. 

Već u spomenutoj Uputi tiskao je Bašagić u neku ruku kulturnu po- 
vijest »Herceg-Bosna i istočna prosvjeta«, a to je djelo kasnije nadopu- 
njao radeći i objelodanjujući monografije o mnogim Hrvatima muslima- 
nima iz Bosne. Pored svoga nastavničkog rada u gimnaziji u Sarajevu, 
gdje je predavao arapski jezik u višim razredima, pored uređivanja časo- 
pisa »Behar« 1900.-1. i kasnijega surađivanja u njemu, i pored svoga poli- 
tičkoga rada on je uspio da napiše veličanstveno djelo, nedostiživo u našoj 
literarnoj historiografiji, »Bošnjaci i Hercegovci u islamskoj književnosti«. 
To je Bašagićev najvrjedniji naučni rad. 

Zaista je bila čudna sudbina Bošnjaka pod Turskom. Dva puna vi- 
jeka su vodili glavnu riječ u Turskoj, bivali veliki veziri, upravljali po- 
krajinama, a hrvatski jezik uzdigli do drugoga dvorskog jezika u Cari- 
gradu, pa ipak nisu u književnosti cijenili svoj jezik koliko orijentalne 
jezike, na kojima su mnogi od njih dali književna djela od neprolazne vri- 
jednosti. Dok broj muslimanskih književnika, poznatih i anonima, koji 
su makar i sitnije književne sastave dali na narodnom jeziku, ne dostiže 
ni dvadesetak imena, dotle je Herceg-Bosna dala orijentalnim književno- 
stima stotine književnika, od kojih su mnogi postali klasici. Nabrajati ih 
ovdje nije potreba; o njima nas upoznaje Bašagićevo djelo. Teške su to 
bile inače prilike za hrvatski narod, tada razdijeljen u tri države i dvije 
vjere, ali aktivnost njegova duha nije zatajila ni u najtežim prilikama, 
kako reče prof. Lukas u predgovoru zadnjemu Bašagićevu naučnom djelu: 
»ŽZnameniti Hrvati, Bošnjaci i Hercegovci u turskoj carevini«.) 


*) vidi iscrpan prikaz od Antuna Šimčika u »Hrvatskoj Reviji« br. 4, god. V. 
(travanj 1932.) 

Početak aktivnijega rada na buđenju nacionalne i političke svijesti 
b. h. muslimana pada u zadnjih nekoliko godina XIX. vijeka, za t. zv. 
»Džabićeve afere«, koja je prodrmala zaspalom sviješću onih 20% musli- 
manskog stanovništva, dok je selo i tada kao i danas ostalo po strani od 
svakoga društvenog pokreta. Godine 1900. Bašagić u zajednici s Osmanom 
Nuri Hadžićem i Edhemom Mulabdićem pokreće »Behar«, list za pou- 
ku i zabavu/) prvi književni list bosanskohercegovačkih muslimana, 
koji je deset godina činio značajan utjecaj na muslimane, osobito na 
omladinu. 

Godine 1902. Bašagić i Mulabdić s još nekolicinom mlađih ljudi po- 
kreću muslimansko kulturno društvo >»Gajret«") za pomaganje siromašnih 
đaka na srednjim i visokim školama. Ogroman je bio uspjeh ovoga dru- 
štva, dok su ga vodili ovi ljudi. 

Ovaj Bašagićev rad oko stvaranja čitalačke publike kod muslimana, 
oko podizanja i pomaganja omladine u školovanju i oko razvijanja smisla 
za novi tip društvenoga čovjeka uvukao je Bašagića u politički vrtlog. 
Zaista se može reći, da je i komično, tko je dotada bio od vodećih ljudi u 
muslimanskoj politici. T jedva pismen općinski pisar Šerif Arnautović 
imao je pristaša. Rođeni demagozi su lako raspaljivali mržnju Bošnjaka na 
Austriju i već time sticali zaslijepljene pristaše. Ali Bašagić nije bio od 
tih. Pokrenuvši god. 1907., nakon što je bio iz formalnih razloga otpušten 
iz državne službe jer nije bio položio profesorski ispit, politički tjednik 
>Ogledalo«, on je u punom smislu riječi narodni učitelj, da mu poslije po- 
stane vođa, kojemu će narod dati neograničeno povjerenje, kao nijednom 
drugom zastupniku u bosanskom saboru. U 13 brojeva >»Ogledala« iznio je 
svoje političke poglede, od kojih nije skretao. Autonomija Bosne i Her- 
cegovine u okviru Austro-Ugarske monarhije, slobodno otkupljivanje kme- 
tova i ubrzani ekonomski razvitak njegove uže domovine bili su mu poli- 
tički ideali. Dok se Bašagić bavio u Beču spremajući se za polaganje rigo- 
roza, u domovini se razmahala najživlja politička agitacija. Bašagić ne 
trčkara oko izbornika niti ih snubi mitom i obećanjima. On radi na »Zna- 
menitim Bošnjacima ...«, a iz domovine ga zovu, da se primi zastupništva 
ovoga ili onoga kotara. Otimaju se oda nj, ali ga i mole, da stupi u »Na- 
rodnu Organizaciju«, da ga na njezinu programu biraju. On odbija. Hoće 
da ga biraju kao Safvet bega Bašagića, bez pisanoga programa. Mostarci 
mu brzojavno nude mandat, da ga izaberu za zastupnika za ovaj grad u 
bosanskom saboru i poručuju mu: »Vaša ličnost, Vaš karakter. Vaše do- 
moljublje su naš program«, ali on se ni tada ne odaziva, jer traže da je 


% »Vienac pouci i zabavi« izlazi tada u Zagrebu. 

5) Radi sviđanja starijem, konzervativnijem svijetu uzimani su u ovakvim pri- 
godama orijentalni, u narodu dobro poznati izrazi. Behar je cvijet od voćke, Gajret 
— pomoć, međusobno pomaganje. 

zastupnik makar i formalno na programu »Narodne Organizacije«. Gra- 
đanska kurija u Banjaluci ga je izabrala izvan ijednoga programa, i Ba- 
šagić je stupio kao jedini visokoobrazovani musliman u bosanski sabor, 
da su se drugi uza nj jedva mogli i primijetiti. Bio je prvi i posljednji 
predsjednik bosanskoga sabora za dvije njegove sesije, dok je dva puta 
bio potpredsjednik. U svojstvu predsjednika sabora zatekao ga je rat, a 
za njegova trajanja je bio šef saborske kancelarije. 

Kako je Bašagića, u isto vrijeme kad je bio biran za narodnoga za- 
stupnika, bio predložio pok. Vjekoslav Klaić za katedru orijentalistike na 
sveučilištu u Zagrebu, što je on otklonio, jer je privolio baciti se u poli- 
otički vrtlog, to se godine 1918. nadao, da će moći dobiti tu katedru ili ba- 
rem mjesto kustosa u Zemaljskom muzeju u Sarajevu, pa se zato i obratio 
ministarstvu prosvjete. No jedva je dobio mjesto (kao činovnik VIII. gru- 
pe I. kategorije) kustosa orijentalne zbirke rukopisa, koju je katalogizirao 
kao i jedan dio slične zbirke u Balkanskom institutu pri Zemaljskom mu- 
zeju u Sarajevu. Godine 1924. njegova bolest — tabes — je bila toliko 
napredovala, da je pao u postelju, gdje je strpljivo kao Job podnosio 
životne nedaće punih deset godina. 

U prvo vrijeme iza prevrata ostavši bez sredstava prodade svoju 
krasnu zbirku orijentalnih rukopisa Sveučilišnoj knjižnici u Bratislavi. 
U doba njegova jačega oboljenja žena mu poludi, 1927. umre mu brat 
Osman beg, 1931. žena, a 19353. drugi brat Muhamed beg. Oni koji su ga 
molili i trčkarali oko njega dok je bio na vlasti, napustili su ga. U knji- 
ževnosti se skoro nikako ne javlja, živi u mračnoj tijesnoj sobici Hadži 
Durakove ulice br. 2, ispod prozora zvrje tramvaji i po granitnim koc- 
kama tutnje kola, a on strpljivo podnosi sudbinu, pa i razveselivši se često 
u društvu onih, koji su ga najčešće pohodili u njegovim mučnim danima: 
Hamdija Kreševljaković, Fehim Spaho i ja. 

Zadnjih četiriju godina njegova života bio sam često s njim. Češće 
nego itko drugi. Iako mu je bol i teška patnja urezala brazde na licu, da 
nije ni traga bilo od onoga Bašagića, kakva ga predstavljaju fotografije 
iz doba saborskoga predsjednikovanja, ipak je duševno do zadnjih dana 
života bio svjež. Pisati nije mogao (jedva je držao pero u ruci dok bi se 
potpisao), ali je imao već gotovih književnih djela, koja je za tisak trebalo 
samo dotjerati, i ja sam mu pomogao, stavivši mu svoju ruku na raspola- 
ganje, da bar nešto od toga objelodani. Tako je izišla zadnja njegova 
knjiga »Znameniti Hrvati, Bošnjaci i Hercegovci u Turskoj carevini«, koju 
sam kod njega za četiri mjeseca prepisao. Tu je knjigu izdala Matica Hr- 
vatska, kad je Bašagić već bio prevalio šezdesetu godinu života i 45. knji- 
ževnoga rada. 

Safvet beg Bašagić, doktor »ex linguis islamiticis«, pjesnik, povjesnik, 
politik i prosvjetnik Herceg-Bosne umro je 9. travnja 1954. u Sarajevu. 
Sutradan zakopan je na počasnom mjestu uz Gazi Husrev begovu dža- 


a 

miju. Svojim naučnim,) beletrističnim') i društvenim radom sebi je »sa- 
gradio spomenik trajniji od tuča«. 
ALIJA NAMETAK 


9) >Kratka uputa u prošlost Bosne i Hercegovine« (Sarajevo 1900.), >Gazi Husref- 
beg« (Sarajevo 1907.), »Bošnjaci i Hercegovci u islamskoj književnosti« (Sarajevo 1912.), 
>Znameniti Hrvati, Bošnjaci i Hercegovci u Turskoj carevini« (M. H. Zagreb 1951.). 
Pored ovih radnja tiskao je još više naučnih članaka, a od nekih je otisnuo i separate. 
Značajno mu je djelo, koje je ostalo u rukopisu i gotovo je za tisak, »Turcizmi u 
hrvatskom jeziku«. 

7) >Trofanda iz hercegovačke dubrave«, pjesme (Zagreb 1896.), >Misli i čuvstva 
(Nove pjesme)« (Sarajevo 1906.), »Izabrane pjesme«< (Sarajevo 1913.), »Mevlud« (Sara- 
jevo 1924. dva izdanja, i 1952.), >Abdullah paša«, dramski spjev iz XVIII. vijeka u 4 
čina (Sarajevo 1900.), >Pod Ozijom ili Krvava nagrada«, dramski spjev iz XVI. vijeka 
u 3 čina (Sarajevo 1905.), >Uzgredne bilješke«, Pričice i dosjetke (Sarajevo 1907.), 
Omer Chajjam >Rubaije« (prepjevao dr. S. beg B.) I. dio (Sarajevo 1920.), II. dio (Sa- 
rajevo 1928.). U ovoj bibliografiji nije spomenut sav rad Bašagićev. Trebalo bi dugog 
if marljivog istraživanja po časopisima i novinama, u kojima je on surađivao da bi se 
pobilježili mnogi značajni njegovi naučni i beletristički radovi, koji inače nisu tiskani 
u spomenutim knjigama. 


RAHMETLI 
DRU SAFVET-BEGU BAŠAGICU-MIRZI 


Pomen - pjesma 


Oj, potomče slavni silnog Smail-age, 
Sine otadzbine ponosne i blage! 

S Nevesinja orle, rodoljube vrli, 
Pjesniče, umniče, duše neumrli! 

Bez ljage viteže, plemeniti beze, 
Osjećaj pjeteta sve nas s tobom weže, 
Jer ti čovjek bješe i ljudina prava, 
Zatočnik svih ljudskih i narodnih prava. 


Ti sad i s edena, uz osmijeh Alaha, 
Bosni šalješ jato čežnja 1 uzdaha... 

I nek, kraj hurija u plaveti rajskoj, 
Dusa tvoja lebdi u raskoši majskoj, 
Kraj Miljacke tebi milije bi bilo, 

Tu bi pjesmi jače razmahao krilo... 
Al Smrt kruta dugo vrebaše nam na te, 
I žestoko htjede pogodit [irvate. 

Teško oni, stoga, rastaju se s tobom, 
Iskrenoj u tuzi nad preranim grobom! 


Ko poletan Hero, ozbiljan Bosanac 
Nauke i pjesme mio bješe znanac; 

Al ismnogo smisla, ljubavi i mašte 
iMiriso st cvijeće i s istočne bašte. 
Arapski i turski, perzijski si znao, 

41 jeziku svome svud si prednost dao. 


Osjetio ti si ko 1 Prerad slavni, 

Da hrvatski jezik, s planina i ravni, 
Si/nu ima snagu i milinu blagu, 
Dilberu da guče, gromko prijeti vragu! 


I na tom ti hvala, kroz vjekove slava, 
Anjiga tvojih blago još nam polet dava; 
Miso tii jezik: žestok, plah i tih, 

I već kad ti zamro na usnama stih... 


Na našemu nebu, svih kraj zvijezda sjajnih, 
I drag Mirza, bulbul sevdaha nam tajnih, 


Živjet će dok bude harnih mu Hrvata, 
Bez mržnje 1 jala i bratskih inata! 
JAKOV CARIĆ 


PUKŠEC KOD STARETINARA 


Zimsko sunce ulazi blijedo kroz prozor i pada na Pukšeca, koji sje- 
deći u košulji na rubu kreveta zijeva i razmišlja o ovim teškim vreme- 
nima. Na sve strane nemiri, silne prijevare, naoružavanja, a i oni mali, žuti 
Japanci se razjogunili i spremaju nešto. U kinu je vidio, kako sa ogrom- 
nog aeroplana bacaju bombe na neki grad kraj mora. Jure bombe sa sil- 
nom brzinom kroza zrak, a kada s glasnom bukom i praskom udare u kuću, 
u vatri zaplamsa čitav krov i ukažu se ormari, zrcala, ure i metle, počnu 
da gore, a mali, žilavi ljudi bježe s nacerenim licem amo tamo i ne znaju 
kamo da pobjegnu iz tog užasa. Čudi se Pukšec, kako to da ti Japanci 
imadu tako moderne aeroplane. On je uvijek u starim žurnalima vidio, da 
oni nose neke duge, staromodne suknje i perčine, a u kinu su bili obučeni 
posve moderno. Dobro se još sjeća nekog Japanca u športskoj kapi, koji je 
po krčmama pred ljudima otvarao uz uljudan smiješak svoj kovčeg i nu- 
dio gostima neke bogove i majmune od žuto-crvenog kamena, i svilene le- 
peze, na kojima su bili naslikani sami paviljoni, žene s dugim iglama u 
kosi i kao leđa izbočeni mostovi, na kojima su lajali psići. 

Taj se Japanac tako uljudno smiješio gostima, imao u kovčegu sve 
same nedužne stvari, zapravo igračke neke, pa tko bi mislio, da njegovi 
lancmani na drugom kraju svijeta bacaju iz aeroplana bombe na mirne 
ljude. Eto, on je uvijek mislio, da oni nisu takvi razbijači i barabe kao 
Evropejci, ali se prevario. Naučili oni to od nas, dosjeti se Pukšec; trebali 
su oni da sagrade neki japanski zid, kao što njihovi susjedi Kinezi imaju 
kineski zid, pa da zabrane Evropejcima, da ih usrećuju stvarima, koje 
samo nesreću nose. Ali, kako čuje, Kinezi su počeli rušiti svoj ogromni 
zid. Čudni ljudi. Svatko je zadovoljan, da se čvrsto ogradi od drugih i da 
ima kakva vrata da ih uveče zatvori, a oni eto ruše svoj zid, tako da će im 
svaka skitnica, koji im kraj države šeta, moći obavljati nuždu na nji- 
hovu terenu... 

I Pukšec, trljajući rukama ozeblo bedro, počne da mrzi te Japance, 
koji se ovdje kod nas prave nedužni i prodaju nekakve lagašne svilene 
lepeze, kojima ne bi mogao ni malo deblju muhu da ubiješ, a tamo kod 
svoje kuće bacaju iz zraka bombe na nedužne ljude. A eto, on se nekada 
još zauzeo za toga Japanca pokućarca, kad su djeca na cesti za njim vi- 
kala: njufru, njufru, nosi pemce f kufru. Poslije je snaznao, da te figurice 
u njegovu kovčegu i nisu iz Japana, već da ih pokućarac naručuje iz češ- 
kih tvornica, pa zato su mu se djeca i podrugivala. Dakle, i prevaranti su 
ti mali, žuti ljudi. Ej, da se sada gdje sastane s njim, čekao bi dok bi pred 
njim otvorio svoj kovčeg, a onda bi mu on, Pukšec, pljunuo na one žuto- 
crvene izrode i rekao mu: ajde ti lijepo onamo otkuda si došao, i ne pro- 
daji nam ovdje rog za svijeću; to je isto kao da ja odem u tvoju zemlju, 
napunim boce japanskom kišnicom i prodajem to tamo za srijemsku šlji- . 
vovicu. Al k vragu neka idu ti Japanci! Ima on važnijih briga. Dobro, 
soba je do prvoga plaćena, ali suhe kobasice već su pri kraju. I on otapka 

bos do ormara, otvori ga, prokune mater vratima, jer su zaškripala, i raz- 
mota papir. Nema u njemu ničega do sjećanja na prošle radosti. Što će 
sada? Od prvoga mu je obećano mjesto magacinera kod nekog graditelja. 
Čuvat će u šupi pohranjene mortarke, lopate i krampe, i paziti da ih tko 
noću ne odvuče na svoj tavan. Bog neka održi na životu toga graditelja, 
da mu se do prvoga ne osklizne noga na skelama i ne padne u dubinu, pa 
ode njemu namještenje. Najradije bi ga Pukšec do prvoga zamotao brižno 
u pamuk, gladio ga lijepo po glavici i hranio šećerom, da mu do prvoga 
ostane čitav i zdrav. Jer teško je danas doći do namještenja. Možeš obići 
čitav grad, i ne ćeš ništa naći. Da, teška vremena, ko da su vragu iz torbe 
iskočila, promrmlja Pukšec, gledajući tužno u prazan papir. I češući se 
ispod košulje po leđima, počne razmišljati, što da učini. Drva mu pone- 
stalo. Još prošle noći bacio je u peć glavu drvenog konja za ljuljanje, i 
time bar toliko otoplio željeznu stijenu peći, da je mogao ogrijati prozeble 
ruke. Uspinjući se stepenicama, spazio je toga drvenog konja pred vra- 
tima gućegazdina stana. Glava mu je bila već napola otkinuta, i valjda su 
ga stavili pred vrata, da ga služavka odnese na popravak. Pukšec je mi- 
slio ovako: sinu kućegazde tek su dvije godine, pa šta on još u toj dobi 
zna, da li konji moraju imati glavu ili ne. I ogledavajući se pomno na sve 
strane, da ga tko ne spazi, otkine tu drvenu glavu, metne je brzo pod ka- 
put i ode u svoju sobu. Još se sjeća: kad je konju zakrenuo glavom, za- 
škripilo je drvo, pa se njemu učinilo, da mu to kosti pucaju. Kako su ne- 
gdje razrogačili oči kad su došli pred vrata i opazili da konju manjka 
glava. No sad je i ona izgorjela, i peć je hladna već od ponoći. Da ima što 
da odnese u zalagaonicu. Što je vrednijeg imao, već je davno založio, pa 
su mu mnoge stvari već i propale, jer nije imao novaca da ih produlji ili 
izvadi. Što da uradi? Bogme prosjačiti ne će. 

I on počne prevrtati po ormaru, da nađe još kakvu stvar, koju bi 
mogao založiti. Na dnu ormara nađe nekoliko zamazanih rubaca, par sta- 
rih novina, jednu posve rastrganu košulju i jedne hlače. Te smeđe, već 
dosta izglodane hlače bile su njegova posljednja nada. No za zalagaonicu 
više ne bi bile. Dandanas procjenitelj svaku stvar sto puta okrene, četvrt 
sata je pomno pregledava, i onda ti ponudi takvu bijednu svoticu, da bi 
čovjek najradije kroz onaj otvor ispružio ruku i počeo procjenitelja na- 
vlačiti za uho sve dotle, dok ne bi od bola postao blijed kao založna ce- 
dulja. On će te hlače lijepo odnijeti staretinaru, koji u jednoj uskoj ulici 
nedaleko od njega ima svoj prašni dućančić. Već mu je jednom prodao 
staru zimsku kabanicu, i to dosta dobro. Staretinaru dolaze seljaci iz ci- 
jele okolice, kojima su već dodijale bijele gaće, pa se tu kod njega uz jef- 
tine novce bace u gradsko odijelo. Jednom je neki mladi seljak iz Svetog 
Šimuna, koji se spremao na ženidbu, kupio kod tog staretinara crni salon- 
rok nekog presvijetloga, koji je već davno prestao da svijetli, i sada na 
periferiji nedaleko od bugarskih vrtlara sadi paradajze i buče, i noću ih 

čuva obilazeći svoje zemljište s floberticom ukočena vojničkog koraka, 
kao da barutanu straži. Kad je seljak na dan svoje ženidbe obukao crni 
salonrok, prokleo ga je njegov sijedi otac; kokoši, kad su ga ugledale, po- 
o čele su nemirno kokodakati, kao što to čine prije potresa, a svinja je po- 
gledala iz koca svojim vodeno-plavim očicama, bila na čas mirna, a onda 
počela iz svega glasa roktati, kao da se trese od smijeha. Seljak je salon- 
rok opet prodao staretinaru i sve mu ispripovijedao. Eto, k tome stareti- 
naru odnijeti će svoje hlače. Mnogo baš ne će dobiti za njih, jer su već 
dosta pohabane, al bar da se dva tri dana prehrani, a dotle će već smisliti, 
što će dalje uraditi. I Pukšec ih pomno zamota u papir i stavi zamotak 
na stol. Tad zaroni glavu u limeni lavor, poprska malo vrat, i jer je u sobi 
bilo hladno, otare se kako tako ručnikom i počne se brzo oblačiti. Pri tome 
je razmišljao: ne ću se ja dati preplašiti od tog staretinara. Znam, da će 
mi udariti najnižu cijenu i još će se praviti važnim, kao da mi je život 
spasio. Reći ću ja njemu: tu ste napravili dobar posao, jer sukno je još 
predratno. Nije to kao kad danas kupiš hlače. Obučeš ih i pođeš sa svojom 
djevojkom na šetnju. Šetate lijepo šumom i berete ciklame. Tad stojite na 
brdu i gledate kako sunce zalazi. I upravo kako se djevojka nasloni na 
tvoje rame i duboko ti zagleda u oči, oćutiš najednom, kako ti otraga biva 
sve hladnije. Popipaš rukom i prestraviš se: na turu se hlače raspolovile. 
Eto vidite, reći će staretinaru, i to se samo zato dogodilo, jer ste se malo 
prignuli, da uberete svojoj djevojci ciklamu. Mnogo toga će on reći stare- 
tinaru. Jer pet dinara više ili manje za njega, Pukšeca, velika je stvar, a 
staretinaru to ipak nije tako važno. Premalja on nekakvu jeftinu vazu, 
baci je u podrum, i pušta da na nju puran svoju nečist sipa, i poslije par 
mjeseci iznese je opet na danje svijetlo, stavi u izlog i metne pred nju ce- 
dulju: stara egipatska vaza. Dođe kakav glupak i kupi je za skupe novce, 
i sav sjajući od sreće stavi je na svoj stol. Ili kupi kakvu staru, bezvri- 
jednu sliku, objesi je na tavanu pod dimnjak kao šunku, i poslije je skupo 
proda kao starinu. Nije to laž. Nedavno je na cesti našao komad starih no- 
vina i pročitao u njima, da je neki engleski staretinar prodao nekom tvor- 
ničaru kaljača staru sliku za silne novce. Slika je predstavljala neku golu 
boginju, koja se s labudom nateže. Tvorničar ju je objesio u svoju jedaću 
sobu i svaki dan se naslađivao njome. No došla jesen, kiše, vlaga, i najed- 
nom se na užas tvorničarev počela slika ljuštiti. A pod njom se ukaže 
druga slika: nasmiješena konobarica s velikim grudima diže u ruci visoko 
vrč piva i smiješi se. Bila je to reklama za englesko porter-pivo, kako je u 
novinama pisalo. Jasno je, da je razjeđeni tvorničar kaljača smjesta tu- 
žio staretinara, taj se na englesku kleo da nije znao za to, i razvili se dugi 
procesi, koji valjda još i sad traju. Lukavci su ti staretinari. Dobro će on 
pripaziti. I metnuvši šešir na glavu, uzme Pukšec zamotak sa stola i ode 
iz kuće. 

Mračno je nebo visilo nisko nad gradom i katkad bi po koja snježna 
pahulja zabludila iz zraka i pala kome na krzno kabanice ili na krzno 
psa, tamo još kratko vrijeme kojekako životarila, i onda izdahnula. Hladni 
je vjetar brijao s gore, provaljivao bezobrazno kroz tanko sukno Pukše- 
cove kabanice, i on se sav tresao od zime. Ubrza korake. Eto, iza slijede- 
ćeg zaokreta je staretinar. I za dva tri časa nađe se pred njegovim duća- 
nom. Pogleda unutra i spazi neku strašno debelu babu u krznenoj kaba- 
nici, koja ju je pravila još debljom. Na široko, crveno lice imala je nati- 
snutu šubaru. U ruci, koja je bila u ogromnoj, vunenoj rukavici, držala 
je okruglu svjetiljku od bijeloga porculana, koja je bila vrlo slična noćnoj 
posudi, i ogledavala ju prema svijetlu. Pri tome je isprćila donju usnu, a 
jedno oko pritvorila. Pukšec sačeka, dok ona obavi posao u dućanu, a da 
mu prođe vrijeme, počne dotle ogledavati izlog. U prašini su ležale zarđale 
oficirske sablje sa žutim portepeima i plaho se laštile u zimskom danu. 
U kutu je stajala krletka za ptice, djelo nekog strpljivog čovjeka, koji je 
s velikom pomnjom i marljivošću izrezuckao njene drvene kroviće i žbice. 
Nad vratašcima krletke bila je tablica i na njoj crvenom bojom napisano: 
Poldijev dom. I Pukšec se sjeti, da su sigurno pticu, koja je u njoj bila, 
zvali tim imenom. Bog zna, što je taj Poldi bio? Kos ili češljugar, možda 
i šojka, koja zna divno otfućkati Malena je Dalmacija, da ti ujutro na- 
zove dobro veče, ili ti s najvećim mirom opsuje oca i mater, i izatoga te 
pozorno motri kroz žbice krleike, kao da hoće da vidi učinak svojih riječi 
na tebe. Siromašni Poldi! Sad leži negdje na smetištu ukočen, razderan i 
siv kao stari kišobran, mravi po njemu šeću i svaki čas mu vjetar odnese 
po koje pero. I Pukšecu se sažali ta ptica, čija je prazna kuća, sva zapra- 
šena, tužno stajala u izlogu i čekala novog stanara. Bog zna, od čega je 
umro? Možda mu je vlasnik na Božić dao odviše orehnjače, ili mu je u 
slavu svog imendana u vodu pomiješao rakije, a može biti, da je stupila u 
štrajk glađu, videći bezizglednost svoje doživotne robije. No za čas se 
Pukšecovo milosrđe pretvori u bijes. Što se on, do vraga, toliko brine za 
tog mrtvog propalicu. Pa ipak je to bilo tek glupo stvorenje, koje nije 
znalo ni čitati ni pisati, poštara zamijenilo generalom, a kad se nažderalo, 
sigurno je dva sata nepomično buljilo u zid pred sobom. Koliko na svijetu 
ima ljudi, koji nemaju ni krova nad glavom ni mrvice kruha u trbuhu, pa 
je čovječanskije, da radi njih tuguje, iako im on s najboljom voljom ne 
može pomoći. A opet, kad bi cio dan mislio na milijune tih jadnika, morao 
bi vječno plakati, i oči, iscurjele od tolikog plača, sličile bi na slijepe oči 
spomenika po gradskim parkovima. 

Što im on, Pukšec, može dati? Zar te hlače, koje zamotane nosi pod 
pazuhom? Pa da su od suha zlata, i da ih uzmogne razdijeliti na tako 
male komade, da svakog pojedinca od tih gladnih milijuna dopane koma- 
dićak, sitan kao makovo zrno, što im to može pomoći? E, bijeda je velika 
po svijetu. Onaj, koji ništa nema, uvijek bi svakom htio pomoći, i sve 


PUKŠEC KOD STARETINARA 313 
== >> I E E e o an i an 





smišlja, kako bi ovom susjedu kupio tople, krznene grijalice za uši, onome 
dao kod zubara popraviti sve zube, a djeci te i te susjede kupio dvokolicu. 
Tako misli onaj, koji ništa nema. A onaj koji ima? E, taj nema vremena 
misliti na one koji nemaju, jer on dan i noć premeće po glavi račune, 
mjeri krojačkim metrom snopove banknota poređane po željeznim orma- 
rima, i vječno je u strahu, da provalnici ne bi izumili kakve ogromne mag- 
nete, s pomoću kojih bi sa ulice izvlačili iz njihovih stanova kese pune 
dukata. A kada takvom čovjeku dođete i zamolite ga za dinar, jadikovat 
će pred vama gore od slijepca na mostu, hinit će i prave suze, ili će se 
načiniti, da je upravo u taj čas poludio, početi će brzo, uzrujano govoriti: 
Krištof Kolumbo uzeo napršnjak, Krištof Kolumbo uzeo napršnjak, samo 
da vas preplaši i da vas se tako čim prije riješi. Misleći o bijedi današnjice, 
ugleda u izlogu svoj snuždeni obraz, i proklevši sudbinu i ovu babu, koja 
tako dugo kupuje tu nesretnu porculansku lampu, počne žmirkati u dućan, 
no spazi tek njena ogromna leđa, kojima je pokrila čitava staklena vrata, 
tako da nije mogao vidjeti, što se u dućanu radi. I Pukšec, ljut na babu, 
pomisli da bi on u to doba kupio čitavog vola, a kamoli ne bi tu porcu- 
lansku buču, koju će za mjesec dana i onako muha tako onečistiti, da se 
više ne će znati, je li bijela ili crna. On bi joj tu lampu natakao na glavu, 
tako joj dugo pripovijedao, da je to silno resi, dok i sama ne bi povjero- 
vala, i onda je takvu poslao na korzo, neka se mlađarija smije. Ovako 
bi ipak baba postigla to, da bi joj slika u novine došla. No, hvala bogu, 
eto izlazi iz dućana s velikim zamotom. U njemu je lampa. Pukšec bi joj 
najradije podmetnuo nogu, tako je već bjesnio na zimi. Ogromna se baba 
u krznenoj kabanici i šubari odvalja pločnikom, Pukšec ispljune masno 
za njom, i šapnuvši: gade! uđe u dućan. 


Poglavlje o trgovini 


— Dobro jutro bog daj! 

— Tako je! — odvrati Pukšecu neraspoloženi glas staretinara iz 
mračne pozadine dućana. Pukšec pogleda na onu stranu otkuda je glas 
dolazio, i od začuđenja nije znao, što da reče. Staretinar je imao na glavi 
visok cilindar, već dosta izblijedio i zgužvan, kao da je neko po njemu 
udario toljagom. — Što se čudite, nemate čemu, — javi se staretinar, do- 
lazeći bliže. — Vidite da je cilindar zgužvan, kupio sam ga već odavna, a 
kako znate, približuju se poklade, pa bih htio da se na glavi malo po- 
ravna, da opet dobije formu. Možda ga komu prodam kad pođe na ma- 
skirani ples. Još do sutra ću ga nositi,.a onda ću ga metnuti u izlog. Dakle, 
što je na tome čudnog, ha? 

— Što bi bilo čudno, — odvrati Pukšec, — al do sada nisam bio 
naučan, da vas vidim u cilindru, pa sam se malo začudio. A opet, mislio 
sam, možda slavite kakvu osobitu slavu, pa... 


-_- 

— Šta pa, ništa pa, — prekine ga žučljivo staretinar, — sad znate što 
je na stvari, pa ako vam se u cilindru sviđam ili ne sviđam, nije mi stalo. 
Ne ću se zato objesiti. Dapače, ako se vremena promijene, opet ću si svaki 
dan priuštiti svoja tri deci. Imate možda što protiv toga? Samo recite, 
saaamo recite. 

— Što bih ja imao protiv toga, — usplahiri se Pukšec, — Bog vam 
dao toliko mušterija, da bi se morale svrstavati pred dućanom kao za 
vrijeme rata pred aprovizacijom. 

— Nemojte me sjećati rata, — prekine ga žalosnim glasom staretinar. 
— To je za me bilo najbolje doba. Onda su kumeki imali novaca. Iskopali 
su iz polja zadnji kelj, koji je već izgledao kao krpa za pranje suđa, pa 
su to donijeli na trg, i skoro da si im morao reći: ljubim ruke! tako si ih 
trebao moliti, da ti što prodadu. Da, kumeki su imali novaca, pa sam 
onda u jedan dan prodao više nego što sad prodam u mjesec dana. Kat- 
kada sjedim sad ovdje po cijeli dan, i ni vrag ne dođe. Da, rat, to su bila 
vremena. 

Pukšec se rasrdi, što staretinar tako hvali rat, pa će mu: — E, vje- 
rujem ja, da je za vas rat bio prava sreća, ali pomislite na ono bezbroj 
ljudi, koji su ginuli po rovovima, pa onda na ovu sirotinju danas. 

— Sirotinja amo, sirotinja tamo, — prekine ga zajedljivo staretinar; 
— svaki siromah ima mogućnost da postane milijunaš, treba samo da 
kupi srećku. To ne stoji mnogo. 

— No, to bi se dugo načekao, dok dobijem glavni zgoditak, — od- 
vrati Pukšec. 

— Ali ga možete dobiti, šta to nije istina? — I staretinar se slavodo- 
bitno nasmije, i držeći da je taj njegov odgovor vrlo pametan, udobrovolji 


se i prijazno upita Pukšeca: — Stari prijatelju, što vas k meni nosi? Već 
se dugo nismo vidjeli. Zar ste možda bili u špitalu? 
— U špitalu nisam bio, — odvrati Pukšec, — ali je nešto još gore. 


Dugo sam već bez posla, sad mi je voda do grla, pa sam vam evo donio 
ove hlače. Već ćemo se pogoditi. Hlače su još dosta dobre. — I Pukšec ih 
razmota i baci na stol. 

— Znam, znam, — vrati se opet staretinar u svoj zajedljivi ton, — 
svaki cigo svoga konja hvali; samo, kako vidim, tu već nema mnogo da 
se hvali, — i on pođe s hlačama k vratima, okrene tur na njima prema 
svijetlu, i počne se razjogunjeno smijati: he, he, he, he, hee, he, he, he, he 
hee, pa ti si se, prijatelju, zabunio, pa ti si mi to donio na prodaju sito, 
a ne hlače, gledaj, pa sve se skroz vidi. Ako zaželim vidjeti svijet pred 
sobom, onda radije pred oči stavim dalekozor, to barem povećava stvari, 
a ne stare hlače. Ti si mi zaista šaljivdžija. I to dobar šaljivdžija. I mrtva 
bi nasmijao. 

Pukšeca uvrijede riječi staretinara: — Nemojte vi odmah ovako; 
nisam ja rekao, da su hlače nove. Ali nešto ipak još vrijede. Inače ih ne 
bih donio ovamo. 

— E, nemojte io reći, — odvrati staretinar, — nedavno su bila ovdje 
dva mladića i donijela na prodaju uru. Lijepi, stari komad. Za kamin. 
Još iz doba Marije Terezije. Al što znaš ti o onom vremenu. Sve što o Ma- 
riji Tereziji znaš, znaš valjda iz viceva, ee, nekako si se nasmiješio, ti 
lukavče jedan, dakle sam te ulovio. 

I ako je Pukšec za tog razgovora vrlo ozbiljno stajao pred stareti- 
narom i bio daleko od toga da se smije, ipak mu staretinar, popravivši na 
glavi cilindar, zaprijeti prstom i obješenjački mu namignu. — Dakle čujte 
što je bilo s tom urom. Baš sam veseo, da ste došli, imam bar s kim da 
razgovaram. Izmučila me čas prije ona baba. Neka joj ta lampa čim 
prije zasvijeti na odru. Jedva sam za tu lampu toliko dobio, koliko sam. . 
ja sam za nju dao. Al opet, lampa nije više moderna, a i nikakva vrijedna 
starina nije, pa dobro da mi je otišla iz dućana. Opet se zaplićem, hoću 
da govorim o uri, a govorim o lampi. A lampa i ura su tako različite 
stvari, zar ne? Djetetu u prvom razredu kažu: to je lampa! i ono svojim 
djetinjim glasićem kaže: da, to je lampal!, i reknete mu: to je ura!, i ono 
svojim djetinjim glasićem ponovi za vama: to je ura! Volite vi djecu? 
Ona su tako zgodna. Nema ništa ljepše od djece. Što vi mislite o tome? 

Pukšeca rasrdi brbljanje staretinara, i on će mirno, susprežući bijes: 
— Dakle, što mi dajete za te hlače? 

— Odmah, prijatelju, odmah, pa što vam se žuri, pa ne idete na vlak. 
Dakle, došla ova dva mladića s tom starom urom u moj dućan, postavili 
je lijepo na pult, i ja slušam, ura lijepo, odmjereno kuca ko srce u zdrava 
čovjeka. Njihalo, u obliku čizme, veselo se amo tamo njihalo. I ja se još 
začudio, kako to, ta ura je već tako stara, pa još uvijek tako dobro 
funkcionira. Dakako, odmah sam počeo razgledavati stroj ure. Ispočetka 
je izgledalo, da je sve u redu, i ja već odlučio da je kupim i dobro platim. 
Ajde, rekoh, da te još navijem. Navijem ja uru, i pomislite što se dogo- 
dilo. U uri počelo nešto štropotati i lupati, najednom puče nešto u njoj, 
njihalo, zlatna čizma, izvjesi se samo od sebe i pane na pod, ura stane, i 
kolikogod smo je dalje navijali, ni sto konja ne bi je više izvuklo iz 
mrtvila. 

— Dakle je ura već bila pokvarena, — prekine ga Pukšec, — a što je 
dalje bilo, jer meni se žuri. 

— Šta pokvarena, ne samo da je bila pokvarena, ja sam je, sumnja- 
jući da se tu neka vragolija krije, počeo malo točnije pregledavati i — raz- 
rogačio oči od čuđenja. Kotači ure bili su strašno zarđali, neki povezani 
špagom, među perima ležala je prst debelo mišja nečist, pa ipak je tim 
dečkima uspjelo, da je ta ura barem preda mnom išla. Varalice jedne, 
viknuo sam na njih, vidi se kako ste zalupani, kad ste pomislili, da ja prije 
kupnje ne ću dobro pregledati uru. 

Nismo mi ni mislili da vam je prodamo, odgovori mlađi od njih, ali 
htjeli smo se našaliti s vama, eto da vidite. IT on otvori dolnji dio ure, koji 

je izgledao kao ladica, i izvuče iz nje prostu, limenu budilicu, i digne mi 
je pod nos. Dakle vidite, ta budilica je tako glasno kucala, pa nije ni čudo, 
tek jučer smo je kupili na sajmu i stavili unutra. A] kad ste je vi uzeli u 
ruke i nagnuli je suviše, ura je stala. 

A kako ste postigli da se njihalo ljuljalo? pitam ja i bijesan i za- 
čuđen. 

E, pa to nije teško. Kad smo uru postavili na stol, zanjihali smo 
rukom njihalo, pa mora da se neko vrijeme njiše. I krepana vrapca u 
žicama plota možeš zanjihati, a kamoli ne njihalo ure. Da, tako je mlađi 
rekao, i onda su se oba u sav glas počela smijati. Možete misliti, da sam 
planuo, nije li to jasno, hm? No javite se, ne spavajte tu, nije tu kolo- 
dvorska čekaonica. 

— Što bih spavao, — odvrati Pukšec, koji bi se najradije bio već ispo- 
četka nasmijao, slušajući kako su mladići pravili šalu sa zagrižljivim sta- 
retinarom, i mislio, kako ipak ima neke pravice na svijetu, pa ako netko 
valja kamenje na nečija leđa, čine to isto drugi i njemu. Nasmijao bi se 
on već odavna glasno, no time bi u bijes doveo staretinara, a njemu, 
Pukšecu je važno, da od njega dobije nešto novaca za hlače. On, siromah, 
ovisi sad o tom staretinaru kao zemlja o suncu. Ako mu to sunce ne da 
topline, to jest novaca, zepsti će u svojoj sobi i sve se više ohlađivati, 
dakle upravo kao i zemlja, kada joj sunce počne uskraćivati svoje zrake. 
On mora lijepo s njim, pa i ako bi ga najradije šlapio po glavi, da mu se 
cilindar sklopi i postane na njoj tanak kao tava na kojoj se peku ribe. 
Al ne smije više ljutiti staretinara, eto i glad se pomalo počela javljati, a 
kad se to dogodi, onda tek čovjek pravo osjeti kako je ovisan od onoga, 
koji ima više od njega. I Pukšec će dobroćudno: — Trebalo je da ih odmah 
bacite van; što se date od mladića zadirkivati. Pa valjda ste im to i rekli. 

— No, to je jasno, ali znate što mi je na to stariji odgovorio, znate, 
tu čovjeku pamet stane, dakle čujte, rekao je ovo: Moram da ispričam 
svog mlađeg kolegu. Nije istina da smo se htjeli našaliti s vama, nismo mi 
takvi ljudi. Već mi smo vam zaista htjeli prodati tu uru. Jer kad smo 
prolazili pokraj vašeg dućana, spazio sam u vratima vaše lice, i rekao 
svom drugu: Ti, slušaj, taj stari za staklom izgleda tako glupo, ko da ga 
je neko tamo izložio na gledanje ljudima. Taj mora da je sapet već od 
poroda, taj će sigurno tu uru kupiti. A onda su oba brzo sa pulta pogra- 
bili svoju uru i pobjegli van. Da, još su mi pljunuli na staklo, i onda se 
brzo izgubili niz ulicu. Pomislite, ovakva svinjarija. Ovakva svinjarija. 
— 1 staretinar natisne na čelo cilindar, koji mu je za vrijeme tog uzru- 
janog razgovora spuznuo skoro na vrat, i oštro se zagleda u Pukšeca, da 
prozre što on o tome misli. 

Pukšecu bi neugodno, što ga staretinar tako uporno promatra, pa će 
s najvećim mirom: — Pa to je jasno, da je to svinjarija, ali hvala bogu, 
nisu svi ljudi takvi. Ima i dobrih ljudi. 


PUKŠEC KOD STARETINARA 317 





— Da, na Mirogoju, — prekine ga staretinar, — tamo su svi jako 
dobri. Zaboli su nos u mrak, i ne brinu se ni za koga. I sve dozvoljavaju 
da im drugi čine. Dapače glistu puste, da im se u nos vuče. Ali nisam ja 
mrtvac i ne dam se vrijeđati. Marva su ljudi. Lijepo ti slatko govore u 
lice, a u isti čas ti pod stražnjicu stave rajsnegl. Niste ni vi bolji. 

— Oprostite, — rasrdi se Pukšec, čiji želudac se sve glasnije javljao, 
— nemojte vi mene vrijeđati, nisam ja došao prosjačiti, — i s prstima, koji 
su drhtali od uzrujanja, počne opet zamatati hlače na pultu. 

— Dobro, dobro, možda ste vi dobar čovjek, čudo prirode, ne mislim | 
ja vas vrijeđati, ali znate, čovjek je već tako bijesan na čitav svijet, da 
mu lako izbjegne koja oštrija riječ. Dakle ove hlače. Kako sam već rekao, 
mnogo nisu vrijedne. Hm, što da vam dam, što bi vi za njih, samo recite, 
pa vaša je to roba, no, jedan, dva, tri!... 

— Zašto ne bi vi rekli, — odvrati Pukšec, — vi ste trgovac, vi ćete to 
bolje znati. 

— To nije moj običaj, — odvrati staretinar. — Kada ja što prodajem, 
onda i ja kažem cijenu, pa i vi eto nešto prodajete, a ne znate pošto pro- 
dajete. He, he, znate, da je to šaljivo, za šošterkalendar, pa da se u ne- 
djelju šegrti, kad se operu, smiju. 

— Nije to šaljivo, — rasrdi se Pukšec. — Što se ja razumijem u ji 
vinu, nisu me nikada drugi preblizu pustili k njoj. Dakle recite, već je 
vrijeme da idem. Gladan sam već, da vam iskreno kažem. Danas još nisam 
ništa u ustima imao. | 

— Vi ste nepopravljivi šaljivdžija, — zagrohoće staretinar, — nešto 
ste imali u ustima, jezik, nije li to istina? No ja vam vjerujem, to mora 
biti strašno, pa već je jedanaest sati, a vi ste još natašte. Čekajte jedan 


časak. — I on se brzo izgubi u mračnu pozadinu dućana, i počne tamo 
nešto šuštati papirima. 
Pukšec poviče za njim: — E, ne tražim ja milostinje, ajde da svr- 


šimo posao. Ne trebam ništa badava. 

Staretinar dođe opet k pultu blaženo nasmiješena lica, u ruci mu 
mali, modri zamotak, koji pred njim razmota. Ispane četvrt žemičke, iz 
koje je virio liptauer, a za njom se jedha suha šljiva zakotrlja preko pulta. 
Staretinar pokaže širokom kretnjom dobročinitelja na te stvari, i rekne: 
— To mi je danas ostalo od doručka. Samo uzmite. Ne sramite se. Danas 
su takva vremena. Eto, prekjuče je bio kod mene neki stariji čovjek, po- 
kazivao mi nekakve isprave, i onda me, slušajte samo, u devet jezika 
zatražio milostinju. I njemu sam dao takav komad žemičke i dvije šljive, 
pa da vidite kako je bio sretan. U devet jezika mi je zahvaljivao. 

Pukšec planu. Od stida i bijesa udari mu krv u lice. I on zaboravi 
da o tom čovjeku ovisi, da li će on danas jesti ili ne, pograbi s pulta taj 
komad žemičke s liptauerom i suhu šljivu, i baci sve to staretinaru na 
cilindar. Stvari udare šuplje po cilindru i razlete se kojekud po dućanu. 

— Slušajte, vi žohar staretinarski, nisam ja došao prosjačiti k vama, — 
razviče se na njega s glasom sipljivim od bijesa. — Ne tjerajte me dalje u 
bijes, moglo bi biti svačesa, — i on pred pultom zalomata stisnutim ša- 
kama po zraku. Mora da je izgledao strašno, jer staretinar poblijedi sav 
od straha i izgubi se u mračnoj pozadini dućana kao u rovu tvrđave, i 
odonud je zastenjao njegov zaplašeni glas: — Što sam vam ja učinio? Ne 
uzrujavajte se. Ja sam dobro mislio. Vi ste dobar, fin čovjek. Šteta da 
nemam tu revolvera. 

Pukšec se pomalo smirivao, sretan da nije navalio na staretinara. 
Hvala bogu. Inače bi već sada stražari uredovali u dućanu. Ne bi on, 
Pukšec, ni mrava ubio, ali to ga je strašno ponizilo; pa ako je čovjek i 
siromah, može ponosom biti bogatiji od bogataša. Osim toga, to njegovo 
bijedno stanje u kome već nekoliko mjeseci živi, sve je to usplamtjelo 
njegovu nutrinu. I bi ga stid, da je htio udariti toga već nešto starijeg 
čovjeka, koji je, još sav uplašen, pobirao po dućanu svukuda razbacane 
ostatke doručka. I rekne meko staretinaru, koji je sve te ostatke opet 


brižno zamotao u plavi papir: — Nemojte se ljutiti na mene, ja sam 
mislio, da vi mene namjeravate vrijeđati. 
Staretinar ga pogleda turobno i reče: — Nisam ja tako loš čovjek, 


kako vi mislite. Da nemam narav svoga oca, bio bih još bolji. A vi ste 
me htjeli tući, da, tući ste me hijeli. Pa ne mogu vam ja za te stare hlače 
dati sto dinara, ne mogu ni osamdeset, ni šezdeset, ni pedeset. 

— Pa onda dajte četrdeset, — rekne Pukšec, — da već jednom svr- 
šimo taj posao. 

— Četrdeset dinara! Četrdeset dinara! Za četrdeset dinara, kako sam 
čuo, zakopaju u Mandžuriji čovjeka na groblju u prvu klasu, i još mu tri 
sata pjevaju na grobu i pri tome udaraju u zlatne lonce. Što vi mislite, to 
je danas novac. 

— Bogami, jeftinije ne mogu dati. Toliko zastalno znam da vrijede, 
— počne se opet Pukšec uzrujavati, i raširi na pultu papir, da opet za- 
mota hlače. Staretinar se poboja, da Pukšec opet ne plane (jer dok bi on 
u toj ulici dozvao stražara, već bi šest puta mogao da umre od Pukšecovih 
udaraca), a i žao mu je, da te hlače ne kupi. Materijal je dobar, pa bi 
nešto već zaradio na njima. Danas svaki dinar dobro dođe. I on zaviče 
poslovno, stvarno: — Trideset i pet dinara, i ni pečenog mravca više. 

— Dobro, neka bude, — odgovori Pukšec, već izmučen od svega toga. 
— Inače ću još posijedjeti kod tog posla. Vadite novce. 

Staretinar, smiješeći se zadovoljno, otvori ladicu, i premećući nešto 
po njoj, izvadi tri banke, dva komada po dva dinara i jedan komad po 
pedeset para, i stavi sve to na pult. — Manjka mi još pedeset para. Jedino 
ako mi imate van dati od sto dinara. 

— Otkuda da imam, — odvrati Pukšec, — pa dajte mi tih trideset i 
četiri i pol dinara, onih pedeset para ne će ni mene ni vas usrećiti. — I 

Pukšec raširi džep svoga kaputa, i držeći ga jednom rukom, da se opet 
ne zatvori, pomete drugom rukom novce sa pulta u džep. — Hvala! 

— O molim, molim, posao je posao, — odvrati staretinar, ljubazno se 
smiješeći. — Pa ako budete opet što za me imali, samo dođite. Mi ćemo 
se već pogoditi. Makar to kod nas dva ne ide bez buke, ali ipak se slo- 
žimo. Dakle, ako bude šta, molim lijepo, — i staretinar skine cilindar pred 
njim, najljubaznije se smiješeći. | 

— E, sumnjam da ću skoro što za vas imati. Onda bih morao gol 
hodati, jer to što je na meni, moja je cijela imovina. Ali od prvog mi je 
obećano mjesto magacinera kod jednog graditelja. Nije ni to posve stalno, 
ali nadajmo se, — i Pukšec se jedva zamjetljivo nasmiješi, kao bolesnik 
koji više ne vjeruje u ozdravljenje. Staretinar načini važno lice, pa će 
Pukšecu: — Kod graditelja dakle. To je dobro za mene. Jer tamo je mnogo 
zidara, a oni zamažu mnogo odijela. Vi ih onda sa starom robom lijepo 
potjerajte k meni, pa ću vam ja dati dobru proviziju. Dakle, mislite na 
mene. Još nas dvojica možemo praviti lijepe poslove. — I staretinar mu 
na rastanku pruži ruku. 

— Ako što bude, drage volje, — odvrati Pukšec, stisnuvši mu čvrsto 
ruku, više od bijesa nego od simpatije, — a sada zbogom, — i Pukšec se 
uputi prema vratima. 

— Klanjam se, preporučam se, — vrtio se staretinar iza pulta, po- 
zdravljajući ga s cilindrom u visoko uzdignutoj ruci, pa je tako iza pulta 
izgledao kao kakav svjetski putnik, koji se, stojeći na palubi broda, 
oprašta s ljudima, koji su ostali na kopnu. Tad će još Pukšecu uz usiljen 
smiješak: — Samo drugi put pazite, da mi kod posla ne razbijete rebra. 

— E, ne smijete vi mene ponizivati, — odvrati Pukšec, — ako sam 
siromah, i ja sam čovjek. 

— Vrijedi, vrijedi, vrijedi, ako hoćete, dat ću vam to pismeno. Zbo- 
gom, zbogom, i nemojte sve te novce najedamput potrošiti. Lijepo si po- 
razdijelite, svaki dan nešto. 

Pukšec bi mu najradije rekao: Što se to vas tiče!, ali onda sretan, što 
mu u džepu novci zvone, rekne samo: — Ne, kuću ću kupiti za te novce, 
— i ode na ulicu, videći još na pločniku kod zatvaranja vrata, kako se 
staretinar smije i nešto maše rukama, ali ne čuvši više, što govori. Metne 
ruku u džep gdje su novci, kao da ih je tamo htio ugrijati, i ode brzo niz 
ulicu. Podnevna zvona počela su glasno brenčati nad gradom. Nebo je još 
uvijek bilo turobno i naoblačeno. 


Trideset 1 četiri dinara 2 pedeset para 


— Trideset i četiri dinara i pedeset para, trideset i četiri dinara i 
pedeset para, — govori Pukšec poluglasno pred sebe i od bijesa pljucka 
po izlozima, kraj kojih prolazi tužan i zamišljen. S time bi morao da živi 

do prvoga, dok dođe ono njegovo namještenje, koje još na grani visi. 
Dakle još skoro pola mjeseca živjeti dnevno sa dva dinara. I ostati živ, i 
koliko je moguće zdrav. To je majstorija, veća od sviju majstorija na 
svijetu, misli Pukšec, ali koji vrag bi je naučio. Imade i umjetnika u gla- 
dovanju, ali su rijetki. Vidio je on jednom neku sliku u ilustriranom listu: 
leži čovjek u plivaćim hlačicama u staklenom lijesu i puši cigaretu. Na 
lijesu je otvor, kroz koji ljudi ubacuju novac. Kažu, da čovjek po četrde- 
set dana leži u toj škrinji, a da ne okusi ni zalogaja. A kad iza tog vre- 
mena izađe iz nje, da je svjež i veseo kao da izlazi iz restorana. Ali koji 
vrag bi to vjerovao. Eto ako on, Pukšec, jedno popodne nema što jesti, 
postane snužden i stisne se sav kao da zebe, kao pokisli vrabac na tele- 
grafskoj žici. Nego stvar će teći ovako. Noću se taj veseljak u plivaćim 
hlačicama izvuče iz svog lijesa, ortaci mu njegovi donesu odrezak koji se 
još dimi i nekoliko krigla piva, on sve to smaže, isprazni se na mjesečini, 
i opet se zadovoljno vrati na svoje mjesto. Sve su to prevarancije. Nema 
poštena čovjeka. Pa i ako ga teškom mukom nađeš, onda si siguran, da 
mu manjka bilo ruka, bilo noga, ili je već tako oćoravio, da ne vidi ni 
peterokatnicu na daljinu od dva metra, ili je lud, pa konja na ulici vuče 
za rep i čudi se da ne čuje zvonjave, a upravo si taj čas utvara da je 
zvonar, koji vuče za uže zvona. I Pukšec, proklevši taj nepošteni svijet, 
počne se ogledavati za dućanskim cimerima, jer glad se u želucu sve jače 
javljala. Đavolji je to osjećaj. Najprije ti tanko zasvira u želucu poput 
bisernice, onda zabugari malo jače poput bugarije, a na koncu već grmi 
glad u želucu poput berde, i od te svirke počne ti šumjeti u ušima, glava 
se zavrti, i ti bi, makar s vatraljem u ruci, jurišao na čitavo čovječanstvo. 

Pukšec prođe kraj trgovine delikatesa. Ugledavši u izlogu ogromne 
narezane kolutove sirova, dugu salamu, koja je kao podmornica visila 
sa stropa, i hrpu crvenih jabuka, u ustima mu se skupi slina i najradije 
bi bio ušao u dućan, ali brzo pođe dalje. Nema smisla za siromaha u 
takvim lokalima kupovati. Kupiš na primjer kakav sir. Zamotan je naj- 
prije u srebrn papir, onda dođe modrikasti papir, onda žuti, pa opet 
bijeli, i kad sve to razmotaš, ostane ti komadićak sira, koji nije veći od 
čepa za medicinsku bočicu. A sve te papiriće ne možeš ni za što upo- 
trijebiti, jer su masni od sira. I hodajući, posmatrao je dalje cimere. 
Ugleda žutu tablicu: Jaskanska vina. Dvorište lijevo. A ispod te tablice 
lepršalo je nekoliko papira, ispisanih crvenom bojom, veselo na vjetru: 
Domaći sir, ekstravuršt, srijemske kobase. To je nešto za mene, promr- 
mlja Pukšec, tu barem znam što pojedem, i stupi kroz širom otvorena 
vrata u dvorište. Niz stube se uputi u podrum. U mraku škripale su kli- 
mave, drvene stepenice, kao da ih je Pukšec probudio iz ugodnog sna, pa 
se sad mrgode na nj. Vinski je podrum bio u polumraku, tek nad bačva- 
ma, koje su bile poređane uza zid, gorjela je električna žarulja, opkoljena 
mrežom od žice, valjda zato, da je u eventualnoj tučnjavi iko ne smrska 

bocom. Po klupama su sjedili dnevni gosti, i mećući čaše na posebno za 
to napravljenu policu iznad sebe, pijuckali su i razgovarali se. Počelo je 
dosadno zimsko popodne, kad se čovjeku čini, da iz svakog mračnog kuta 
kakav đavao zijeva, od dosade se češe po dlakavoj zadnjici, i kad dosada 
postane već prevelika, toliko da se malo razonodi, pušta iz sviju škulja 
na tijelu zelene plamenove. Pukšec sjedne na klupu kraj zadnje bačve i 
naruči mesa, kruha i dva deci vina. Kako mu je to prijalo. Zubi su po- 
slušno mljeli meso i kruh, pa se to glasno čulo i dalo dojam, da su nje- 
gova usta neki marljivi mlin, koji žuri, da čim prije svrši naloženi mu 
posao. Pa onda to vino. Kako je divno gasilo žeđu, koja se odmah iza sla- 
nog mesa pojavi. Melje Pukšec marljivo i ozbiljno hranu, kao siromašna, 
izgladnjela kravica na kršu, koja tek s teškom mukom među kamenjem 
nađe kakvu travku. Ispočetka je bio tako zabavljen hranjenjem sebe, da 
nije ni zapažao ljude u podrumu. Naruči još dva deci, i utaživši već po- 
nešto glad, počne ih promatrati. Na klupi nasuprot njemu sjedio je osta- 
riji čovjek i ljuljao pijanom glavom, kao da se vozi na vlaku koji se ne- 
mirno trese. Tek na časove propentao bi prema birtašu: Litru daj, znaš 
ti, ma znaš ti... Birtaš bi ga svaki put pogledao srdito, i samo promr- 
mljao: Kuš, dosta si pio. Ne ću ja radi tebe plaćati globe. — Onda dobro, 
oonda dobro, odvratio bi pijani, i dalje ljuljao glavom. Uto u podrum uđe 
neki mali čovjek sa šeširom duboko natisnutim u čelo. Korak mu je bio 
sitan i već dosta nesiguran, pa je izgledalo kao da hodajući hoće da za- 
pleše. Sjedne nedaleko od Pukšeca, i naručivši vino, počne nešto sam za 
sebe govoriti, ispruživši ruku pred sebe. A pritome je pogled oštro uperio 
u zemlju, kao da je ispod njegovih nogu prozor i za tim prozorom čovjek 
komu on to govori. Pukšeca počne zanimati, što to taj čovjek tako posto- 
jano u zemlju mrmlja, i on naperi uho, da uhvati koju riječ. I začuje raz- 
govor: Ona meni kaže: ne, to je bilo ovako, a ja njoj: ne, to je bilo onako. 
Ona meni kaže: ne, to je bilo onako, a ja njoj odmah: ne, to je bilo ovako. 
I tako, sad ovako sad onako, sad onako sad ovako, prolaze godine, ja sam 
već na po lud, a ona puca od zdravlja. Hoćeš li ti to dalje trpjeti. Hoćeš 
li ti to dalje trpjeti. I sad taj čovjek načini malu stanku u svom govoru, 
lice mu se strašno rastuži, ali već za čas zagleda se još upornije u zemlju, 
lice mu se naglo razvedri i nasmije, i on nastavi dalje: Ne, ti to ne ćeš 
više dalje trpjeti. Ne ćeš to više dalje trpjeti. Ha, ha haaa. Ha, ha, haaa. 
Ide tvoj spas, samo malo energije. Vlak već fućka. No za čas mu se lice 
opet strašno rastuži, i uzdišući svrši: Ništa ti ne ćeš učiniti. Do smrti ćeš 
to dalje trpjeti. Do smrti. Uvijek, uvijek, uvijek. Da, da, da. 

Pukšec nije mogao razabrati, da li je taj čovjek lud ili je samo stra- 
šno tužan. Opet žena po srijedi. Ali za svaki slučaj bolje je da sjedne malo 
podalje od njega, može tom čovjeku, ako je lud, najednom sinuti u glavu, 
da bi bilo zgodno da baci svoju čašu u njega, i Pukšec uzme svoja dva 
deci i pomalo se počne pomicati na drugi kraj klupe, no micao se polako, 

polako, da to onaj čovjek ne opazi, jer luđaku se ne smiješ zamjeriti. Pa 
i ako još nije potpuni luđak, ali baš takvi poluluđaci (a tih je pun svijet) 
jesu najopasniji. Pukšec je već bio malo pripit, jer se je zadnjih dana 
hranio slabo, pa ga je vino odmah premamilo. Lagodno se naslonio na 
bačvu, ispružio noge pred sebe, i same neke lagane misli plovile mu gla- 
vom. No radost u siromaha ne traje dugo. I on se pomalo opet smračio, 
misleći da je dosada već potrošio oko dvadeset dinara. Dakle mu ostaje 
četrnaest dinara i pedeset para. Po prilici dinar na dan do prvoga. Što 
može time početi? Kupiti svaki dan za dinar kruha? Često je on već tako 
jeo dane i dane sam kruh, no nema želuca, koji bi to mogao podnijeti. Od 
samog kruha postane trbuh tvrd i težak, kao da u njemu sige rastu. O, to 
će opet biti teški dani. I očaj počne svrdlati u Pukšecu, a popito vino bru- 
Jalo je u glavi, i to se sve počelo razvijati u bijes. Što mogu početi tim 
novcem, stane on sam sebe da zadirkuje. Mislim da bi najpametnije bilo, 
da kupim parni mlin na valjke. Najprije ću kupiti paru za taj mlin, onda 
mlin, a na koncu valjke. Ha, ha, ha, sad imam toliko novaca, pa ne znam, 
što bih njima počeo. Da otvorim cirkus pun deva, slonova, magaradi i 
grbavaca. Posao bi išao sjajno. Deva stoji na dvije noge, čovjek na četiri, 
a glazba udara bum, bum, mtadrata. Bum, bum, mtadrata. I već pijan, 
počne se smijati svojim šalama, i očaj je pomalo prelazio u osjećaj potpune 
nebrige za sebe. A vino je dalje brujalo: bum, bum, mtadrata. Bum, bum, 
mtadrata, buči cirkuska glazba, još imam četrnaest dinaraa, još imam če- 
.trnaest dinaraa, što ću time početii, što ću time početii. Najbolje se objesiit, 
najbolje se objesiit. Neka se radije objese druuugi, neka se radije objese 
druuugi — — — ja baš ne ću. I on lupi snažno šakom po klupi, tako da ga 
je zabolio dlan, i to ga je još više oneraspoložilo. Ljudi oko njega počeli su 
ga čudno gledati, i njemu postane tužno u tom podrumu. Odluči da ode 
malo na zrak. Ali odmah se sjeti svoje puste sobe. Što će sad tamo? Pa vra- 
ga, valjda je i on toliko vrijedan, da se smije jednom zabaviti. I ljutit, ne 
misleći što radi, ode do šanka i glasno viknu: Litru i tri deci u boci rogaške 
kiselice, evo odmah zalog za bocu. Plativši, ostane mu još dinar, i on kupi 
pet cigareta drava. Pušio je dosta rijetko, ali danas neka bude sve svečano. 
Dosta mu je već tog samotovanja i te bijede između četiri zida. Neka se da- 
nas prozorna stakla njegove sobe zatresu od njegova smijeha. On još živi, 
skoro dolazi proljeće, živio graditelj, koji će mu posla dati, hvala bogu 
da on, Pukšec nije bio na vlaku, koji je prekjuče u Francuskoj izašao iz 
tračnica, uopće hvala bogu da se može kretati po zraku i zemlji kao jelen, 
bumbar, vrabac ili paučina babljeg ljeta, koju vjetar nosi. I veseo da živi 
stisne bocu nježno u naručje kao ženu, i polazeći k izlazu, zavikne iz svih 
sila: Živili svi ljudi! Živiliiii, i nestane ga u svijetlom okviru vrata. 


Ulica je bila dosta živa i bučna. Prođe autobus pun putnika, koji su 
putovali nekud na selo. Na krovu su počivale rupcima pokrivene seljačke 

košare, okrugle i žute kao košnice, iz kojih će svaki čas zazujati pčele. 
Između nujnih, snježnih oblaka vidjelo se pogdjegdje nebo, tamnomodro 
ko mornarske bluze. Pukšec je malo nesigurna koraka žurio pločnikom i 
bio vedar, kao da se nalazi u ljetnom danu pa eto ide s bocom u ruci nekud 
u goru, na izlet. A vino ga grije i diže mu misli, pa se i nade javljaju: 
biti će bolje, pa ne može to uvijek tako dalje trajati. To se zemlja tek neko 
vrijeme može okretati na obratnu stranu, no najednom će se početi okre- 
tati valjano, ljudi će malo pomalo doći k pameti i sve će na zemlji teći u 
redu kao kotačići sata. I on još požuri korak, nošen nadama, vinom i vo- 
ljom za životom. Došavši do kuće u kojoj je stanovao, sakri bocu pod ka- 
put, da je ne vidi gazdarica. Ako ne plati barem do prvoga stan, počne se 
ona odmah miješati u njegov život, pregledavati jesu li mrvice u njegovoj 
ladici od crnog ili od bijelog kruha, jer ako su od bijelog, znači da Pukšec 
ima novaca, pa je svinjarija, da ih ne iznese na svijetlo i ne plati stan. 
Bolje da baba ne vidi bocu. Zašto da uzrujava sebe i nju. I Pukšec se pro- 
šulja u svoju sobu tiho, na prstima, da ga ne vidi gazdarica, i zaključavši 
dva puta za sobom vrata, oćuti se olakšanim, kao da ga je sada ta zaklju- 
čana ključanica odijelila od čitavog zlobnog i podmuklog svijeta. 

On će lijepo sam sebi prirediti zabavu, u prijaznost svijeia i onako 
ne može vjerovati. To što sam sebi kaže, zna da je istina i da je pošteno 
mislio, a o tome što ti drugi kažu, moraš uvijek pola sata misliti, da li ti 
je to dobronamjerno rečeno, ili ti neku zamku sprema, pa ju je namazao 
medom, da prigrizeš. Pravo se kaže, da je svaki pod svojom kapom gospo- 
din. Dugo ćeš čekati, dok te drugi postave gospodinom. Niti šekretarom te 
ne će postaviti, ako sam ne počneš rukama i nogama grepsti po toj tvrdoj 
materi zemlji i ne vičeš neprestano: Ej, i ja sam još tu. Ej, i ja sam još tu. 
Pukšec stavi bocu na stol, izvadi iz ormara svoju limenu šalicu za kavu, 
sa koje je visila napo otkinuta ručka, i jer nije imao čaše, natoči u nju 
vina. Podigne šalicu u vis, a primi je odozdo, jer u na po otkinutu ručku 
nije više mogao povjerovati, i rekne svečanim glasom: Ovu čašu dižem u 
zdravlje čovjeka, za koga znam da nikome ne želi zla, a i muhi bi zimi 
načinio krznenu kabaničicu, kad bi to išlo. Pozdravljam toga čovjeka i 
želim mu, da katkada, barem svaki treći dan, sunce malo i na njega pane, 
da se ne smrzne i ne dođe na teret općini. Želim mu u zimi toplinu, a u 
ljetnoj sparini zimu. Neka ne bude nikada gladan, barem ne dulje od jed- 
noga dana. A kada umre, odnio ga vrag, tada ga možete baciti u Savu ko 
princa Karnevala, da nemate s njim troška. Ali dok još živi, neka bude 
makar predzadnji među ljudima, samo ne zadnji, jer ostali mogu se ne- 
kako među sobom zgrijati od svoje topline, tek zadnjemu i prvomu je 
najteže: prvomu, jer je nezaštićen, puše vjetar uvijek u lice, a zadnjemu 
u leđa. Dakle neka živi taj, kome tu zdravicu držim. Živio! 

Pukšec podigne visoko šalicu, a onda je prinese k ustima i iskapi do 
dna. Tad će poluglasno: Tako, tu sam si zdravicu dobro održao. Kad mi je 

nitko drugi ne će da održi, moram to učiniti sam. Pukšec opet napuni ša- 
licu, pa iskašljavši se dobro, da mu glas bude na visini, nastavi: A sad 
moram da sam sebi zahvalim na svojim lijepim riječima. I on počne: Na 
tople riječi moga predgovornika odgovaram ganut (a držim, da se to i u | 
mome glasu vidi) slijedeće: Drago mi je, da se još netko na ovom svijetu i 
za me brine. Već sam mislio, da se ni glista više ne bi htjela o mene očešati, 
kada je zasvrbe slinava leđa. No sada vidim, da nije tako. Našao se čovjek, 
karakter, koji je i meni zaželio dobro, a da mu radi toga nije pozlilo. Znam 
da taj čovjek nije lagao i imam dokaza za to. Najviše me se dojmilo ono 
mjesto, gdje kaže, da mi želi neka me sunce, pa makar barem svaki treći 
dan, ogrije. To me se najviše dojmilo i kod tog mjesta sam, ja se to ne sti- 
dim kazati, oćutio slane suze u grlu. Tek, na žalost, sunce se odveć ugle- 
dalo u ljude, pa se i ono iskvarilo i pogospodilo, i radije sije kroz velike 
prozore nego kroz male. No nadajmo se, da će se i to popraviti. Dakle, 
još jednom zahvaljujem svom predgovorniku na njegovim lijepim rije- 
čima, i u njegovo zdravlje ispijam ovu šalicu. Živio! Živio! Pukšec ispije 
do dna i rekne: Držim, da sam mu dobro odgovorio. Nisam ni mislio, da ću 
to ovako dobro izvesti, pogotovo jer ja nemam tih visokih škola. Ali k vra- 
gu i škole. Imam ja u glavi svoju vlastitu školu. Otvorena je dan i noć, 
ne plaća se nikakva školarina, i ja sam u njoj i podvornik i ravnatelj. 
Glavno je, da malo promisliš što kažeš, a ne da riječi pustiš divlje u svi- 
jet kao svinje kad se izvaljaju iz koca. Ali vino je dobro. Tek zima mu 
postaje u sobi, iako još uvijek ima kabanicu na sebi. Da se skine, legne 
u krevet i tamo dalje pije? To rade babe. Kad su bolesne, pokriju se preko 
glave, i svaki čas gutnu iz šalice malo vrućeg čaja. Još je prerano za kre- 
vet. Nego nešto drugo će učiniti. I on pođe nesigurna koraka prema kre- 
vetu, skine s njega pokrivač i prebaci ga sebi preko leđa. Tako, sad će 
mu odmah postati toplo. Zebući još uvijek, hodao je po sobi, pod pokri- 
vačem nalik na nekog nomada, koji je na leđa metnuo svoj šator, i sada u 
kiši i buri seli bogzna kamo. Natoči opet vina u šalicu, osjećajući kako 
mu od pića i pokrivača postaje sve toplije, pa je tako i njegovo raspolo- 
ženje sve više raslo. Popije još jednu šalicu, zapuši cigaretu, i počne brzo 
hodati oko siola, no vino je sad počelo brže djelovati, i radost je u njemu 
sve više rasla. I on skine krevetni pokrivač sa sebe i baci ga daleko u kut 
sobe. Pukšec, otvaraj ples, zavikne veselo, pljune u ruke, počne ih trti, i 
maknuvši stol i stolce u kut, čučne nasred sobe, i sad će on plesati kazačok. 
Pred dvije godine, kad je neko vrijeme prodavao novine po kavanama i 
gostionicama, došao bi često noću po poslu i u jedan ruski lokal, i tamo 
gledao kako jedan maleni, plećati Rus pleše taj ples. Da mu babicu, kako 
on to samo izvede brzo i spretno, kao da mu je otac ptica, a mati vjeverica. 
Ali šta! Mora to ići, rekne glasno, samo naprijed!, i on onako čučeći na 
podu ispruži desnu nogu, onda je brzo povuče, ali zaboravi brzo podmet- 
nuti lijevu, i u tren udari zadnjicom o tvrdi pod. I ostavši sjediti na podu, 

počne se glasno smijati, metne ruku na srce i stane govoriti blezgarije, 
kako se u tom stadiju pijanstva već čini. O moja lijepa gospojice! Otkada 
vas vidjeh, ne mogu spavati, a u želucu me nešto steže, kao da sam pro- 
gutao stari kalendar. Oj smilujte mi se i otvorite uveče vaš prozor, da se 
mogu uspeti do vas, ali da vaš tata ne vidi. Pa ako stanujete i u petom 
katu, ja ću posuditi vatrogasnu lojtru, i ovako, ovako, penjati se do vas. 
I Pukšec dohvati obližnji stolac i lomatajući po njemu rukama, tumačio 
je nevidljivoj gospojici, kakvom će se brzinom uspinjati do nje. Tada 
ustane, ode do stola, i opet natoči punu šalicu i naglo je ispije. Vino je 
sve jače djelovalo. Haaj, haaj, haj, haj, haaj. Haaj, haaj, haj, haj, haaj, 
počne vikati, no ipak se sjeti, da bi gazdarica mogla čuti, pa će malo tiše: 
Ovakove povike imaju Indijanci, kad lete u borbu s bijelcima. A i ja bih 
najradije poletio u borbu protiv bijelaca. Gadni su to ljudi, i mirno do- 
puštaju, da crkneš od gladi. Gdje mi je sjekira? I Pukšec otetura do peći, 
iza koje je stajala mala sjekira, kojom je sitnio drva, kad ih je imao. Na- 
prijed, naprijed! Haaj, haaj, haj, haj, haj, glasnije: haaj, haaj, haj, haj, 
haaj. Pukšec brzo još prinese bocu k ustima, iskapi je do dna, a onda za- 
vitla sjekirom visoko ponad svoje glave i počne trčati po cijeloj sobi, vi- 
čući: Naprijed, u borbu protiv bijelaca. Oni su svemu zlu na ovoj zemlji 
krivi. Treba ih potamaniti. Lijevo krilo naprijed! Desno još malo čekaj. 
Haaj, haaj, haj, haj, haaj. Haaj, haaj, haj, haj, haaj. I uz te divlje povike, 
mašući sjekirom, ulazio je sve više u vatru. Trčao je po cijeloj sobi, i pi- 
jan, ne pazeći više ni na šta, spotakne se o pokrivač kreveta, koji je prije 
u kut bacio, i pane na nj. Sjekira lupi o daske poda, a on, omamljen vinom, 
ostane ležati na podu, i udarajući rukama po pokrivaču sve slabije. sve 
slabije, napokon usne. Za čas se čulo njegovo hrkanje. A dan je puzio kra- 
ju, i blijedo zimsko sunce krvarilo je još slabo na stijeni, i tužno dršćući 
nestajalo. S daleka negdje čula se ozbiljna truba auta, onda opet tišina. 
VJEKOSLAV MAJER 





SLIKE HRVATSKIH VITEZOVA 





Hrvatski krajišnik na konju u XVI. v. u potpunoj 
ratnoj opremi, to jest »pod takumom«, pripravan 
za boj prije upotrebe ručnog vatrenog oružja. 


Ratna mu se oprema sastojala iz dolame i 
suknenih hlača opšivenih gajtanima. Hlače su 
bile uz noge usko krojene. Nadalje je nosio 
čižme zvane tozluci, koje su imale niske sare, 
a na njima je imao pričvršćene ostruge. 


Na glavi je nosio kalpak, obično od kuno- 
vine, na kalpaku imao je pričvršćenu če- 
lenku. 


Na dolami je nosio prsni oklop. Prednja mu 
je strana bila sastavljena iz horizontalnih plo- 
čica zvanih toke, a na leđima je imao kru- 
gove od kovine, u kojima su bila pričvršćena 
dugmeta zvana pulčazi. Ili je nosio ispod do- 
lame pancer-košulju. 


Preko dolame nosio je ogrtač načinjen od 
krzna ili sukna. Ogrtač, načinjen od kunovine, 


zvao se samur-ćurak. Ovaj ćurak bio je obi- 
čno iskićen raznim zlatnim, srebrnim ili bo- 
jadisanim  gajtanima i opšiven dragocjenim 
pucetima, a pod vratom je imao obično kra- 
snu sponu od drage kovine, uloženu dragim 
kamenjem, zvanu džebe. 


Ova mu je spona poglavito služila onda, 
ako je ćurak samo prebacio preko leđa. 

Nakiti, koji su bili pričvršćeni oko puceta 
na dolami i na ćurku, zvali su se čaprazi. 


Od oružja za navalu nosio je sablju ili mač, 
koje mu je oružje visjelo o lijevom boku ili 
o ramenu ili na vrpci preko desnog ramena. 
Remen je pasao oko pojasa. 


Na desnom je boku nosio ili bodež ili nož, 
koji je bio pričvršćen na remenu. 


Na leđima je nosio luk sa strijelama u to- 
bolcu. U desnoj je ruci držao koplje, koje je 
upro o desni stremen i koje je bilo remenom 
pričvršćeno na desnoj ruci. 


Na konja je metnuo pokrivač zvan čul 
s hašom i abahiju, a na to je pričvrstio sedlo 
širokim remenom zvanim kolan. Na glavi je 
imao konj oglavu s uzdama. 


S desne strane sedla visio je topuz ili bu- 
zdovan, a sa lijeve ratno kladivo zvano na- 
džak ili ratna sjekira zvana balta. To je 
oružje visjelo o »unkašu«. S lijeve strane se- 
dla straga uz lijevi bok visio mu je štit. Sa 
prednje strane sedla imao je koji put pričvrš- 
ćene bodeže. Ispod kolana na lijevoj strani 
sedla pod lijevom nogom bila je pričvršćena 
kolankinja ćorda ili vezena gadara, to je dvo- 
bridni ili trobridni mač za probijanje pan- 
cera, ili sablja s debelom uskom oštricom, 
koja je na šiljku bila dvobrida. 


I konj je nosio na glavi oklop zvan peča, a 
na prsima oklop zvan otulbek. 


Sedlo i gunjevi ispod njega, oglava i uzde 
bile su obično vrlo lijepo izrađene, te su hr- 
vatske uzde (alla Croata) bile na daleko po- 
znate kao i hrvatski konji iz Karlovićeve 
ergele u Počitelju. 


328 


HRVA TISEAA KE VLJA 








Hrvatski krajiški junak XVII. v. pod takumom i pod 
kuburama, to jest u potpunoj ratnoj opremi konja 1 
junaka s ručnim vatrenim oružjem. 


On je bio obučen u gečermu, t. j. gornje 
odijelo nešto veće od prsluka, ali bez rukava, 
a na koju su se pričvrstile toke i ilike. Na nju 
je obukao kratak haljetac s rukavima, koji 
je bio obično bogato izvezen, te se zvao ko- 
paran. 

Na rukavima koparana imao je imućan mej- 
dandžija pričvršćene zlatne nakite zvane kul- 
čazi. 

Preko svega nosio je i on ćurak. Kao kod 
prvog, tako i kod ovog junaka bile su hlače 
usko krojene i izrađene iz finog venecijan- 
skog sukna zvane sojali-čakšire, i ukrašene 
gajtanima. 

Koncem XVII. v. zamijenio je ovaj junak 
luk i strijele ručnim vatrenim oružjem i od- 
bacio je štit, koji je tim oružjem postao su- 
višan. Definitivno se luk napušta nakon usa- 
vršenja ručnog vatrenog oružja, i to izumom 
kremenarka (1620.—1640.) te nakon uvedenja 
ove vrste oružja u promet. 

Oko pojasa nosi on potpašaj od nekoliko 
redova jake kože zvan bensilak. Taj mu pot- 
pašaj služi za nošenje malih pušaka i za pri- 


bor, koji k tome pristoji. Obično nosi dvije 
male puške, jedno od oružja za siječenje, i 
to palu, nož, handžar ili jatagan. 

Pribor se sastoji od željezne šipke za na- 
bijanje kubura zvan arbije, torbice za barut 
i olovo zvane katije ili silahi, te posudice za 
ulje, koje treba za mazanje oružja, da ne rđa, 
zejtinice, od spreme za potprašivanje kubura 
basme, i kožnate torbice za kremen. 

Tako kompletno oružje za pojasom zvalo 
se puset, a tko ga nema, on je golopas. M. H. 
IV, D 32% Sta TU: 


Oko pasa puset poredao. 


Na sedlu imade pričvršćeno isto oružje kao 
junak iz XVI. v., samo imade sa svake strane 
sedla sprijeda spremu za kuburu zvanu ku- 
burnjaci. M. H. IV., p. 37, str. 250: 


Priko konja vise kuburnjaci. 


Ove se kubure zovu oblučkinje. M. H. IV, 
p. 29, str. 93.: 
Svitle mu se puške oblučkinje. 
I ovaj junak nosi koplje, a glavu mu po- 
kriva kalpak sa čelenkom. 


Narodna pjesma zove obično odijelo ju- 
naka momačko. M. H. III., p. 12, str. 2353: 


A Nuhan se sprema u odaji, 
On momačko sa sebe snima, 
A katansko sve obuče na se. 


Promjenu odijela zove N. p. tebdil. M. H. 
HI, p. 17, str. 352: 


Gdje si tako konja zamorio 
U tevdilu, kaurskom odilu? 


Odijelo za promjenu nosi junak na konju 
u bisagama, a ono stoji spremljeno s bogatom 
konjskom opremom u ormaru zvanom dolaf. 
M. H. III, p. 17, str. 367: 


Njemu majka: dolaf otvorila, 
I bisage iz njeg izvadila: 
>Moj Alija, u mene jedini! 
Ovde ti je kotarsko odilo, 
Ti bisage metni na gavrana, 
Moglo bi ti tamo trebovati. 

Dakako da nisu uvijek nosili sve opisano 
oružje sa sobom već su oni svoje odijelo i na- 
oružavanje udesili prema potrebama u kojima 
su se nalazili, kako nam to dokazuju citirani 
pasusi iz narodnih pjesama. 


MILAN PRAUNSPERGER 

KAZALIŠTE 
Ivana Cankara »Za dobro naroda« 


Cankarov najveći teatralni uspjeh oko go- 
dine 1906., njegova komedija >Za dobro na- 
roda«, nosi u svojoj strukturi sva obilježja 
ondašnjega literarnoga stvaranja. U jednu ru- 
ku minuciozan zahvat u životnu zbilju, u dru- 
gu nesavladivi utjecaji onodobnog snažnog 
vibriranja literarnog života, učinili su kome- 
diju dosta teško  prilagodljivom današnjem 
ukusu. Pa ipak, Cankarov moćni talenat svla- 
dava i tu kušnju. 

Kolikogod je politički život izmijenio 1lo- 
zinke, metode su ostale iste. Poglavito je osta- 
lo isto: kako društvo iskorišćava politiku u 
svoje lične sebične svrhe. Taj motiv postavio 
je Cankar u središte komedije i po njemu sa- 
čuvala je komedija daleko najbolje svoju ži- 
votnu snagu i svježinu. Cankarove Grozde i 
Grudene uzdigla je politika do svemoćnih po- 
zicija, njihova je borba o vlast u suštini nad- 
metanje velikih riječi, među kojima su one: 
>za dobro naroda« najzvučnije, ma da su iz- 
gubile sav svoj sadržaj. Cankarova komedija 
htjela bi napokon otvoriti oči onima, koji gle- 
daju, a ne vide. Ona bi htjela raskrinkati te 
najobičnije tipove narodnoga života, ona bi 
htjela biti revolt, ali revolt, koji za sada daje 
sebi oduška samo u oštrini satire, a naviješta 
akciju tek iz daleka. Zato je ostao i Cankarov 
Ščuka, taj vjesnik novoga, dovitljivi novinar 
s boemskim alirama, još uvijek pripadnik i 
dijete toga društva, crtež u istom stilu sati- 
rične karikature, kudilac i popravljač dru- 
štva, jak u buni, ali slab kao čovjek, zane- 
senjak za idealima, ali još stranac u njihovim 
oblastima. Poput Cankara on čuje zov, iako 
ne zna, što ga zove. Kao lice, kojemu je 
Cankar dao najviše svoga, on u uporedbi sa 
današnjim revolucionerima, kako ih stvaraju 
komunistički pisci, prikazuje najzornije Can- 
karovu literarnu fiziognomiju: kao Ščuka i 
Cankar je tek po svom čuvstvu prvi pokre- 
tač u neizvjesno novo, dok su komunistički 
junaci svijesni, normalni i promišljeni prono- 
sitelji novih socijalnih ideja. 

Koje čudo, da je Cankarova komedija iz- 
vojštila sebi golem uspjeh kod svoje prve pu- 
blike: ona je točno označila vidni kut, pod ko- 


jim su se same od sebe prometnule njezine 
figure iz narodnoga društva u karikature. To 
je bilo otkriće, to je bio njezin najveći efe- 
kat. Mi danas prilazimo s drugim raspolože- 
njima Cankarovu djelu. Mnoge su nam figure 
njegove komedije premalo dramski  zani- 
mljive. Najjače se je scenski afirmirao, si- 
gurno i zaslugom g. Dujšina, dr. Pavel Gruden, 
karakter u privatnoj i javnoj akciji jednako 
dosljedan i zanimljiv. Preko okvira svakidaš- 
njosti ide i lik Aleksija pl. Gorni:ka u inter- 
pretaciji g. Milanova, neko biće, koje u svojoj 
slovenskoj ležernosti i staloženosti ima neke 
bratske ruske crte i srodnosti sa familijom 
Oblomovljevom. U licu Helene, gospođe Gru- 
denove, ima izblijedjelih odsjeva knjiških de- 
monskih žena sa secesionističkim zmijskim 
očima. U velikoj povorci svakakvih ljudi u 
komediji nailazimo svaki čas na sjajno zapa- 
žene značajne crte poznate iz našeg milieua. 


Miroslava Feldmana »Profesor Žiča 


U traženju apartnoga scenskoga doživlja- 
vanja naišao je Feldman i na >Profesora Ži- 
ča«. Kad se traži, može se i naći. Sigurno je 
bilo, a valjda ih još ima, profesora, kojima je 
iznenada dojadila njihova mudrost i knjiga i 
škola, i koji su makar i poslije razočaranja — 
ponovno pokušavali i svoju sreću sa ženama, 
pa bile one i mnogo mlađe. Okorjelog ženo- 
mrzca profesora Žiča zaludila je još preko 
toga medicinarka, Eva Klem, u muškom odi- 
jelu, jer se je samo tako mogla ušuljati na 
ženama nepristupačna predavanja g. profe- 
sora i u njegovu uredovnicu na klinici. Da se 
je g. profesoru nakon šesnaest godina, kad 
je zatekao svoju prvu ženu s drugim, doskora 
dogodilo opet isto s tom Evom Klem, moglo 
ga je doduše manje začuditi, ali da ga nije 
zato manje boljelo, lako ćemo razumjeti. 


Kad bi bilo samo to, preostalo bi ipak Feld- 
manu, koji ih traži, premalo apartnosti za 
jednu večer. Da je on od toga — gotovo iz 
ništa nešto — načinio tragikomediju, to je već 
ozbiljnija stvar i nije nikako na odmet. Sim- 
patično je i to, da i >Profesor Žič« znači na- 
predak u njegovu scenskom radu. Nesamo da 
mu je tehnika događanja na pozornici po- 
kretnija, nesamo da mu uspijeva sačuvati 

trajno kontakt između scene i publike vjero- 
jatnošću akcije i lica, nego se opaža i veća 
smjelost u zahvatima u život, veća vještina u 
fiksiranju i nuzgrednih dica s malo poteza, i 
veća iskrenost i neobazrivost u prilaženju ži- 
votnoj problematici. 


I kad otpada ljuska, jer je grotesknost sce- 
ne zapravo samo zamamljiva vanjština, ostaje 
ipak slučaj profesora Žiča sa svim pripacima 
familijarnoga i društvenoga, kao događaj, 
koji impresionira svojom vehementnošću i iz- 
razitošću psihološkoga, onoga, u čemu uče- 
stvujemo u neku ruku bezuvjetno svi. Labil- 
nost je čuvstvenoga života ono, što nas, sva- 
koga pojedinca, neprestano zavodi na klizav 
rub tragičnoga i komičnoga, s nama se po- 
igrava u izmjeni suza i smijeha, dok nam ko- 
načno ne ostane na leđima Žičeva simbolična 
naprtnjača, u kojoj se u tajnosti za izvjedlji- 
vost naše okoline kriju ostaci naše potonule 
sreće, fotografski otisci njezine ljepote. Pod 
tim vidom slučaj se profesora Žiča doista kon- 
denzira u punovažni događaj, tragikomediju, 
koja ispunja svu scenu i govori s nje glasato 
i izrazito i — svakomu. 


Metoda je Feldmanovog izražavanja, a osta- 
vimo mu taj lični, lapidarni, malo porugljivi 
stil, da se zadržava samo u momentima, koji 
kazuju nešto dramski i ljudski znatno, o čo- 
vjeku i njegovoj okolini. Kad govorimo o oko- 
lini, ugodno se sjećamo slikovitog terzeta triju 
Žičevih sestara, kad posredstvom — kako je 
dobro rečeno — »tehnike familijarnih dija- 
loga« iskrsava pred našim očima plastična sli- 
ka triju ženskih udesa, puna istine i gorkog 
humora. Uspjelost tog crtanja dokazuju tri 
glumačka uspjeha gđa Ružičke-Strozzi, Dimi- 
trijevićeve i _ Vilharove. Od te Feldmanove 
vještine imao je koristi i klinički sluga Matija 
g. Matoševića. Teža je već zadaća iz tog stila 
izgraditi glumački vjerojatno lice do u po- 
sljednje detalje, kad se radi o protagonistima, 
profesora Žiča i njegove ljubavi, Eve Klem. 
Tu se traži izvanredna scenska saradnja. G. 
Strahinja Petrović pogodio je sretno habitus 
Feldmanovog profesora. S te pozicije dale su 
se savladati mnoge psihološke abreviature u 
tragikomediji, mnogi momenti dobili su sretnu 
intonaciju, za praznine podijelili su obojica, i 
g. Petrović i g. autor, odgovornost, a da su one 
ipak ostale praznine. Teško je zamisliti, na 


koje predispozicije zapravo nadovezuju fan- 
tastični psihološki preokreti u duši profesora 
Žiča, ako smetnemo s uma, kako je to učinio 
g. Str. Petrović, njegovu potmulu senzualnost, 
ako od ljubomore apstrahiramo njezinu aktiv- 
nost, a čekamo bespomoćno samo na udarce 
loše sudbine. Ipak je g. Petrović učinio vjero- 
jatnom i apstrusnu simboliku s naprtnjačom 
i ljubavni hir ženskoga studenta, a pogotovo 
tragikomični slom profesorove sreće, koji je 
udesio onaj zlobni i kobni demon, što se gni- 
jezdi po ljudskim dušama kao ptice po gra- 
nama. Zornija je psihološka linija doživljaja 
Eve Klem. Put iz zagrljaja pristarog profesora 
u zagrljaj studenta-vrtljara ima i u životu re- 
dovno avionsku brzinu. Gđica Nada Grahor 
kao Eva Klem je od bravuroznosti te scen- 
ske figure ušićarila za sebe sjajan uspjeh, 
koji se može s pravom upisati i u dobro 
autoru . 

Publika je primila premijeru s mnogo odo- 
bravanja. Razumije se po sebi, da i režijsko 
djelo g. Ka Mesarića zaslužuje puno priznanje. 

B. Livadić 


BOGDANOVIĆEV PREGLED KNJIŽEVNOSTI 


Iz praktičnih potreba nastavničkoga rada bit 
će da je nastao Bogdanovićev >»Pregled knji- 
ževnosti hrvatske i srpske«, koji je sad iza- 
šao već u 3. izdanju. Razrađivanje literarno- 
historijskoga materijala u stručnim monogra- 
fijama kod nas je jedva započelo, pa stoga još 
nije pripravljen put i nije još vrijeme, da 
dobijemo pravu književnu povijest. Opći pre- 
gled književne povijesti zasad mora dakle kod 
nas silom prilika da nosi obilježja kompilacije 
i preuzimanja gotovih zastarjelih teza, sa obi- 
ljem manjkavosti i mnoštvom  pogrješaka. 
Zbog toga bi bilo nepravedno, kad bismo na 
pisce djela _ ove vrste postavljali prevelike 
zahtjeve, zahtjeve koji su danas još neostva- 
rivi. 

Potrebna je bila ova napomena, jer je Pre- 
gled književnosti dra Davida Bogdanovića pri- 
godom prvoga izdanja doživio i oštrih kritika, 
koje ne mogu biti posve opravdane ni kad su 
materijalno istinite njihove tvrdnje, ako se 
uvaži u kakvom se stanju nalaze naše lite- 
rarnohistorijske predradnje. Činjenica, da je 
dr. Bogdanović izašao već i s 3. izdanjem, do- 
voljno je objašnjena velikom potrebom, koja 





se osjeća za ovakvim djelom. Time je dr. Bog- 
danović kao autor doživio zadovoljštinu zbog 
postignutog uspjeha, a javnost zadovoljstvo 
zbog udovoljenja jednoj od najprečih po- 
treba. 

Bogd»enovićev Pregled (knjiga 1.) obuhvata 
našu književnost od najstarijih vremena do 
narodnoga preporoda (do ilirizma). U uvodu 
je prikazan dosadašnji rad na književnoj po- 
vijesti i osvrt na narodni jezik i dijalekte. 
Opširno je obrađena narodna tradicionalna li- 
teratura (narodne pjesme i pripovijetke), pa 
hrvatska glagoljska i stara srpska književnost, 
sredovječni romani i pripovijetke kod Hrvata 
i Srba, zatim dubrovačka, protestantska, dal- 
matinska, bosanska, slavonska i kajkavska 
književnost kod Hrvata, i srpska književnost 
18. vijeka. U ovom izdanju dodan je kratak 
prikaz književnog rada u hrvatskim naseobi- 
nama (kod gradišćanskih Hrvata). 

U vporedbi s prvim izdanjem, treće se izda- 
nje gotovo i ne može nazvati ponovnim izda- 
njem istoga djela — toliko je izmijenjeno, do- 
punjeno i prerađeno. Opsegom je također na- 
raslo više nego za dvostruko: 6253 strane, pre- 
ma 264 strane prvoga izdanja. Autor je pra- 
tio novija literarnohistorijska istraživanja, i 
njihove rezultate unio u svoj Pregled, pa sto- 
ga Bogdanovićeva knjiga predstavlja najno- 
vije stanje našega znanja na ovom polju, dok 
su ostale povijesti književnosti već zastarjele 
i neupotrebljive. 

Način rada, kojim se je Bogdanović služio: 
spajanje teksta prijašnjeg izdanja s novim, 
ima na nekoliko mjesta za posljedicu izvjesne 
neujednačenosti, čak i protivurječja, što dje- 
luje nezgodno. Još su neprijatnije štamparske 
griješke, naročito u godinama. Dok pogrješke 
u tekstu možemo i sami dosta lako riješiti, 
kod pogrješaka u godinama ostajemo bespo- 
moćni. Kako tih štamparskih pogrješaka u 
godinama ima prilično, mora se to smatrati 
jednim od najtežih nedostataka Bogdanovi- 
ćeve knjige. 

Na kraju Pregleda dodan je popis litera- 
ture i indeks lica, koja se spominju u knjizi. 
U popisu literature zabilježena su ne samo 
djela, nego i svi članci o predmetu, do kojih 
je autor došao, tako da će ovaj dodatak biti 
dragocjeno pomagalo onome, kojemu su po- 
trebni podaci ove vrste. 


331 


Za knjigu dra Davida Bogdanovića može se 
reći, da je ona najveći, najpotpuniji i najbolji 
prikaz hrvatske književne historije već i 
stoga, što je nažalost — jedini. B. Jurišić 


CARDUCCI I MI 


(B. Calui: Giosuč Carducci presso gli Slavi meridionali, 
Torino 1933.) 

Poredbena književnost često proučava od- 
jeke jednog pisca ili djela u inozemstvu, na- 
stojeći odrediti utjecaj toga pisca ili djela 
na književni život ove zemlje. Ovo je veo- 
ma važna grana komparativnih istraživanja, 
jer predstavlja prvu etapu u proučavanju 
književno-kulturnih — odnosa između dvaju 
naroda. Tek onda, kad je ovaj preparatorni 
rad uglavnom završen, može se pomišljati na 
zaključne sinteze ili na produbljivanje nekih 
pitanja. 

Talijanski slavisti, koji se gotovo svi od 
reda služe poredbenom metodom, dobro su 
to uočili. Tako je na primjer Cronia prou- 
čavao Danteove odjeke u našoj književnosti, 
dok je Maver odabrao Leopardija. Njima 
se pridružuje sada i Calvi — inače stručnjak 
za slovensku književnost — i daje nam oma- 
šnu raspravu (oko 240 sirana velikog oktava) 
o Carducciju. A dok su se spomenuti njego- 
govi kolege ograničili na Hrvate i na Srbe, 
Calvi hoće da bude potpun, pa obuhvata u 
krug svoga istraživanja i Slovence i Bugare. 
Tako je učinio i Cronia proučavajući leti- 
mično  petrarkizam u južnih Slavena, a 
kao što su u toj raspravici Hrvati zapremili 
preko dvije trećine prostora, tako u Calvije- 
vu djelu bugarski, slovenski (a i srpski) od- 
jeci Carduccijeva stvaranja djeluju kao ne-' 
ki dodatak, a ne integralni dio rasprave. 

Talijanski slavist to uostalom i ne taji, pa 
se mogao mirne duše ograničiti u naslovu, a 
ostali materijal strpati u bilješke ispod lini- 
je ili u kakav dodatak. Uštedio bi nešto pro- 
stora, a najvažniji materijal mogao bi bolje 
mana Calvijeve knjige, da pisac ne luči 
bitno od nebitnoga. Ne će da žrtvuje ni 
jedan »podatak«, pa mu se tako dešava, da 
neke važne stvari ne dolaze pravo do izra- 
žaja. Osim toga je ova univerzalnost u toli- 
ko opasna, što je na pr. ocjenjivanje pjesni- 
čkih prijevoda izvanredno delikatna stvar. 


Ne samo, da taj posao pretpostavlja savrše- 
no poznavanje jezika (a čini se, da se Calvi 
dosada bavio hrvatskim i bugarskim jezikom 
više usput); kritičar mora biti i vrstan po- 
znavač metrike i verzifikacije, mora imati 
osjećaja za stilska pitanja, a ne da se pedantno 
hvata za pojedinačno značenje ove ili one 
riječi. Valja konstatirati, da Calvi nije bio 
uvijek sretne ruke u svojim ocjenama. 

Dr. V. Lozovina je u svom prikazu Cal- 
vijeva djela (u >Obzoru«) zabilježio jednu 
veoma krupna omašku, a ta nije jedina. 
No ovom konstatacijom ne želimo pod- 
cijeniti nastojanje mladog talijanskog slavi- 
sta, koji je u svojoj knjizi iznio golemu gra- 
đu zabilježivši i mnoge veoma zanimljive 
i značajne potankosti, koje tek ovako — u 
vezi s ostalim — dobivaju svoju pravu vri- 
jednost. Kronološki je pobilježio i proučio 
književne _ manifestacije, što ih je potakao 
Carducci svojim djelima i pojavom: informa- 
tivni članci i kritičke studije, bilješke i po- 
lemike, a najveću pažnju je posvetio prije- 
vodima Carduccijeve poezije (koji su naro- 
čito obilni u hrvatskoj književnosti). 

Prvi dio: Hrvati i Srhi, započinje Markom 
Carom, koji je 1844. objelodanio u dubrova- 
čkom >Slovincu« raspravu o Carducciju, a 
završava godinom 1933. Carduccijem se bave 
najbolji hrvatski kritičari onoga doba: Jakša 
Čedomi! (»hrvatski Brunetičre<), Milivoj Šre- 
pel, Ante _Petravić; njegova djela prevode 
najviđeniji pjesnici: Tresić-Pavičić, Begović, 
Nazor (da spomenemo samo ove), hrvatski 
sudovi o velikom talijanskom pjesniku svje- 
doče o zrelom shvaćanju i finom uživljava- 
nju; očigledan je i utjecaj njegova klasičnog 
metra na hrvatsku poeziju pod konac 19. sto- 
ljeća, a što je najinteresantnije — Carducci 
nikako ne silazi sa dnevnoga reda: eto — 
lani je izašao u »Hrvatskom kolu« (za 1932.) 
sjajan jedan esej Vl. Nazora, koji nije nika- 
kova recenzija neke knjige — kako Calvi tvrdi 
— ikoji je mnogo značajniji za hrvatsko 
shvaćanje Carduccijeve ličnosti, nego li to 
uvaženi talijanski slavist misli. A kako Calvi 
uz prijevode nckih hrvatskih carduccijanaca 
proučava i njihove originalne stihove, treba 
požaliti, da se — proučavajući Nazora — 
zadovoljio malom jednom antologijom (>Car- 
men vitae<). 

Calvi spominje još ove hrvatske i srpske 
carduccijance (koji su međutim izvršili spo- 


redniju ulogu): Mato Ostojić, Z. Dragović, 
Stjepan Buzolić, Arsen Wenzelides, Sibe_ Mi- 
ličić, Boško Desnica. 

Mršavo su zastupani Slovenci: dva kritična 
osvrta, koji svjedoče o veoma uskogrudnom 
shvaćanju, a javljaju se kasno — o smrti 
pjesnikovoj, i nekoliko prijevoda. 

Mnogo obilnija nije žetva ni u Bugara, 
unatoč žarkoj simpatiji talijanskog pisca za 
bugarsku književnost: Konstantin  Veličkov 
(1907.) i Milko Ralčev (poslije rata) jedini su 
bugarski carduccijanci, o kojima treba vo- 
diti računa. 

Calvi se nije zadovoljio pukim nabraja- 
njem i analizom, nego je i nastojao protuma- 
čiti smisao ovih pojava i objasniti, zašto je 
na primjer Carduccijev genij pobudio u Hr- 
vata toliku pažnju i oduševljenje. Zašto su 
Slovenci zaostali, a zašto Bugari i t. d. Tako 
mu je uspjelo ustanoviti, da su Hrvati zavo- 
ljeli Carduccija zbog njegovih političkih ten- 
dencija i slobodarstva, njegove borbe protiv 
austrijskog ugnjetavača, ali su istodobno znali 
ocijeniti i duboki moralni i općeljudski 
smisao njegove poezije. Društvene prilike 
Slovenaca (koji su usto živjeli gotovo posve- 
ma u njemačkoj kulturnoj sferi) smetale su 
ispravnom shvaćanju  Carduccijeve pojave. 
Bugari su pak toliko zaostali u svom knji- 
ževnom razvoju uslijed nepovoljnih politič- 
kih prilika, da moderna bugarska književ- 
nost započinje zapravo tek osamdesetih gudi- 
na (nakon oslobođenja od Turaka). A Calvi 
izvrsno primjećuje, da velike specifične 
književne pojave stranoga svijeta može asi- 
milirati samo onaj narod, koji raspolaže po- 
sebnom književnom tradicijom. 

A dobra je i opaska, da Carduccijev kult 
u našoj književnosti ima opće hrvatsko zna- 
čenje, premda su većina naših poklonika 
Carduccijeve Muze—Dalmatinci. Ovi pojedinci 
stekli su važna mjesta u hrvatskoj književ- 
nosti, pisali su u zagrebačkim časopisima, a 
njihova djelatnost je zarana prekoračila gra- 
nice njihove uže domaje. H. 


DJELO ARTAMANOVIH 


Maksim Gorki: Djelo Artamanovih. S ruskog preveo Iso 
Velikanović, izdanje Minerva (Senja »Klasai ruske 
književnosti«,) 

Djelo Maksima Gorkog stvara u ruskoj 
književnosti svoju epohu, kao što su je stva- 


rali njegovi prethodnici Dostojevski, Tolstoj, 
Gogolj, Gončarov, Černiševski itd. 


Proživjevši krvavo djetinjstvo u jednoj ma- 
lograđanskoj duhovno bijednoj i surovošću bo- 
gatoj sredini, izbačen nemilosrdno u ralje ži- 
vota prosjači, pješači i životari proputovavši 
tako golemu i bijednu matjušku Rusiju. 


Ušao je u literaturu u doba historijskog 
prijeloma u sudaru kapitalističke i feudalne 
Rusije, te u prvim obrisima novog vremena. 
Na toj monumentalnoj pozadini odigravaju 
se sve scene njegova djela. 


Nasuprot  — Dostojevskijeva mrcvarenja u 
patnji i poniženju, Tolstojeva sveopraštanja, 
Čehovljeve mrtve močvare ruskog ladanja on 
je prorok i bard bosjaka, pjesnik čovjeka 
konstruktivnog i kolektivističkog, »>burevest- 
nik« nove epohe, koja će pobijediti kaos. 
Iako je on tipični predstavnik urbanizma, 
ipak je njegovo čovještvo široko, slavensko i 
blago: s»sčovjek, to zvuči gordo«. Dati sintezu 
jednog vremena i epohe kroz epopeju, u tipi- 
čno rasnoj ili klasnoj porodici jednog naroda, 
to je ideal najvećih predstavnika svjetskog 
romana sve od Zole (ciklus Rougon-Macquarit), 
saint-germainske aristokracije Marcela Pro- 
usta (>A la recherche du temps perdu«), John 
Galsworthya (Forsyte Saga), Thomas Manna 
(Buddenbrooks), Dostojevskog (Braća Kara- 
mazovi), Saltykov-Ščedrina (Gospoda  Golo- 
vjovi) itd., ali dok su ovi pretežno opisivali 
rasulo preživjele aristokracije, često sa mno- 
go sućuti i sjete, dotle je Gorki u >Djelu 
Artamanovih« iznio uspon i rasulo jedne ti- 
pične buržujske porodice, koja se iz svojih 
mutnih kmetskih izvora dovinula do moći i 
sjaja i opet rasula pregažena novim vreme- 
nom. Zato je ovo djelo epos ruskog čovjeka, 
a uz to i odraz jedne općenite pojave našeg 
vremena, kao što su u hrvatskoj književnosti 
Krležini Glembajevi. Po svojoj tezi i po 
umjetničkoj vrijednosti ovo je djelo od gole- 
mog značaja, u njemu je dan presjek kroz 
nekoliko decenija ruskog društva koje je 
ovdje razgoličeno i oličeno u svojim najtam- 
nijim stranama. — Knjigu je preveo sa svojom 
poznatom  virtuoznošću g. Iso Velikanović; 
omot knjigi po zamisli g. F. Brucka sugesti- 
van i efektan. 


Stjepan Devčić 

KNJIŽNICA PAVLA OSTROVIČKOGA 
GODINE 1546. 


Knez Pavao Ostrovički, osjećajući skori 
svršetak svog života, načinio je g. 1546. svoju 
oporuku, koja među ostalim stvarima sadr- 
žava i potpun popis njegovih knjiga i točne 
odredbe, što se s tim knjigama ima učiniti 
po njegovoj smrti. 

Pavao od Ostrovice bio je gospodar isto- 
imenog grada, kojega se neznatne ruševine 
nalaze u seocu Ostrovici, u okolici Skradina, 
i od g. 1306. do 1522. knez trogirski. Otac mu 
je bio Pavao, ban primorski ili hrvatski, go- 
spodin Bosne (+ 1512.), a braća su mu bila 
Mladin II., knez zadarski, princip Dalmacije, 
ban Hrvata i Bosne (# 1322.), Juraj H. Kliški, 
knez trogirski i spljetski (f 1330.), i Grgur II., 
knez šibenički (+ 1350.), kojega je Pavao po- 
stavio za skrbnika svome sinu Jurju III. Svi 
su bili iz roda knezova Bribirskih, najmoćnije 
od mnogobrojnih loza, u koje se razrodilo 
staro hrvatsko pleme Šubića. Pošto su Bri- 
birski knezovi u prvoj polovici bili najmoć- 
nija porodica među hrvatskom gospodom, 
vrijedi ogledati natanko biblioteku spomenu- 
toga kneza Pavla, jer je to najstariji popis 
knjiga jednog Hrvata svjetovnjaka i jer po 
njoj možemo nešto suditi o općem stanju pro- 
svjete u Hrvatskoj onoga doba. 

U toj oporuci! »knez Pavao, sin pokojnoga 
gospodina Pavla bana od Ostrovice«, određuje 
da mu se tijelo zakopa u Svetoj Mariji kod 
Male Braće u Bribiru, gdje leže njegov otac 
i braća. Rečenoj crkvi Svete Marije, ali ne 
braći toga manastira ostavlja svoju kapelu, 
to jest crkveno ruho i suđe velike vrijednosti, 
koje se poimence nabraja, i osim toga »za 
ukras istoj crkvi« ostavlja svoje knjige, to 
jest: ystoriam scolasticam, psalterium  glosa- 
tum, dialogum sancti Gregorii, librum Ysidori 
desacra scriptura, et aliorum sanctorum dicta 
in eo, item breviloquium sancti Bonaventure, 
item duas cronicas Romanorva martinianas, 


1 Ova oporuka sačuvana je u arkivu Mleta- 
čke republike, kojoj je Pavao Ostrovički, po- 
vjerio skrb za izvršenje njegove posljednje 
volje. Izdao ju je Ljubić u Listinama o odno- 
šajih između južn. Slavensitva i Mletačke rep. 
H. (Mon. spect. hist. Slav. mer. II.) i u prije- 
vodu Klaić u >Bribirskim knezovima« (Izd. 
Mat. Hrv. 1897.), ali bez potrebnih  razja- 
šnjenja, 

unam veterem et aliam novam. Te stvari daje 
crkvi pod uvjetom, da se ne smiju otuđiti niti 
odnijeti od te crkve, ni pojedince ni ukupno. 
Ako li se te stvari bilo kojim načinom ili pod 
kakvom izlikom otuđe toj crkvi, da ih ta 
crkva gubi i da postanu crkve Svete Marije 
u Skradinu pod istim uvjetom; jer ako se 
odanle otuđe, da postanu Svetog Dujma u 
Spljetu. Skradinskoj crkvi daje dva svoja mi- 
sala, jedan nov po kuriji (to jest po obredu 
rimskog dvora), drugi stari pisan beneven- 
tanskim pismom?, i svoj brevijar. U svemu 
dakle imao je Pavao Ostrovički jedanaest 
djela u deset svezaka. Prvo od tih djela 
Historia scholastica napisao je Petrus Come- 
stor, bogoslov iz Troyes u Champagni, kan- 
celar arcibiskupa u Parizu, gdje je nekoliko 
godina predavao teologiju i umro 1i79. (ili 
t198.). Nadimak Comestor ili Manducator (Je- 
lac, Izjelica) dobio je ovaj sredovječni uče- 
njak radi velikoga mnoštva knjiga, koje je 
»pojeo<«. Glavno mu je djelo Historia schola- 
stica, koja sadržava povijest Starog i Novog 
Zavjeta, koja je bila mnogo puta pretiskivana 
i na više jezika prevedena. Ovo djelo bilo je 
i kod nas u srednjem vijeku dobro poznato. 
Sveti Kralj u Zagrebu imao je u svojoj riz- 
nici već u XIV. stoljeću četiri primjerka te 
Historije. 

Psalterium glosatum je psaltir sa tumačem. 
Dijalog Svetog Grgura zove se upravo Dialo- 
gorum libri IV de vita et miraculis patrum 
italicorum, koje je napisao Sveti Grgur I. Ve- 
liki, papa od g. 590.—604., uz Augustina, Je- 
ronima i Ambrosija četvrti od velikih crkve- 
nih otaca. Ovo djelo izlaže u četiri knjige 
živote i čudesa italskih otaca i bilo je kasnije 
prevedeno na grčki jezik i staroslovenski u 
našim stranama iza pada Bosne. U srednjem 
vijeku hodalo je pod imenom Dialogus, kao 
što ga navodi i naš popis. 

Liber Ysidori de sacra scriptura je knjiga o 
Svetom Pismu, koju je napisao Isidor biskup 
Seviljski, koji se rodio u Kartageni oko 560. 
ili 570. od plemenite gotske porodice. Ovaj 
najučeniji čovjek u Španiji svojega vremena 
ostavio je više spisa, od kojih bi Allegoriae 


? Beneventana, inače zvana langobardsko pi- 
smo, razvilo se u južnoj Italiji od 5. stoljeća, 
i to u dva tipa, uglatom i okruglom. Ovaj po- 
tonji udomaćio se s benediktincima u Dalma- 
ciji, gdje je živio od 9. do kraja (3. stoljeća. 


quaedam sacrae scripturae mogla biti knjiga 
našega popisa. Isidor je umro u mirisu sve- 
tosti 4. aprila 6536. i ostavio je u svojim epi- 
sima vijesti o mnogim danas izgubljenim 
rimskim piscima. 


S istim djelom Svetog Isidora bila je uve- 
zana zbirka Izreka svetačkih. Breviloquium 
sancti Bonaventure je kratka dogmatika, koju 
je napisao Ivan iz Fidancije, franciskan po- 
znat po redovničkom imenu Bonaventura, 
koje mu je nadio Sveti Francisko. Bonaven- 
tura, izvrstan skolastik i mistik, umro je 
9. V. 122i. 


Slijedeće djelo Chronica Romana  marti- 
niana, jedna stara i jedna nova, jest kronika 
svijeta, koju je napisao Martinus Polonus, 
inače zvan Martinus Bohemus, iz Opave u 
Sleziji. U Zlatnom Pragu stupio je u domini- 
kanski red, zatim je otišao u Rim, gdje je 
postao papinski kapelan i penitencijar. God. 
1278. bio je od _ Nikole HII. imenovan arci- 
biskupom u CGnjezdnu i umro je putujući 
onamo g. 1279. u Bologni. Svoje glavno djelo 
Kroniku napisao je na poticaj Klementa IV. 
u svrhu da bude priručnik teolozima i kano- 
nistima. U njoj Martin oripovijeda paralelno 
ljetopise papa i careva i historijski svuda 
obrazlaže — pretensije hijerarhije. Njegovo 
djelo nema dakako naučne vrijednosti, ali se 
kao službena crkvena historija neobično ra- 
širilo i steklo velik ugled i našlo više nastav- 
ljača. Među ostalim bajkama unio je u svoju 
kompilaciju i onu o papisi Ivani, izmišljenoj 
osobi iz Mainza ili Kčlna, o kojoj se pričalo, 
da se zaljubila u redovnika, s kojim je pre- 
obučena u muškarca otišla u svijet i poho- 
dila Atenu (ili Pariz) i Rim, gdje je pod ime- 
nom Ivana Engleza (Johannes Anglicus) osno- 
vala školu. Pošto se odlikovala učenošću, bila 
je tobože izabrana za kardinala i dapače za 
papu kao Ivan VIII. između Leona IV. i Be- 
nedikta III., zatim u procesiji na ulici rodila 
dijete i umrla. Da se to ne bi više dogodilo, 
uveden je tobože običaj, da kod izbora novog 
pape najmlađi đakon rimske crkve kroz 
šuplju stolicu ogleda spol novoga pape. Toprv 
David Blonde! pokazao je g. 1647. da je to 
bajka, jer je za Leonom IV. odmah slijedio 
Benedikt III. Podlogu ovoj uspjeloj satiri, 
koja se i danas često pogrijeva, bit će dalo 
gospodarenje pokvarenih žena Teodore i Ma- 


pa a m am" oranje ver = mai, ori PE RRERVTIENe = oereci 


rosije, koje su u rimskoj crkvi za Ivana X, 
XI. i XII. doista vladale i postavljale pape 
po svojoj volji. Martin je izdao dvije redak- 
cije svoje kronike, prvu do g. 1268., drugu do 
1277., i orema našemu popisu čini se da je 
Pavao Ostrovički imao oba izdanja, staro i 
novo. Ova knjiga hodala je u srednjem vijeku 
pod imenom Martimiani, Martiniani ili Chro- 
nica Martiniana, kako je specifikovana u 
oporuci. | 

Rado bismo znali, kako je knez Pavao do- 
šao u posjed te svoje male knjižnice, što mu 
je palo možda u dio od baštine, a što je sam 
nabavio. Čini se, da je knez Pavao sim bio 
stekao barem jednu od one dvije Martinove 
kronike, jer da su se obje zatekle u ostavini 
bana Pavla, jamačno bi jedan eksemplar bio 
dobio koji drugi od njegove braće. 

U ovoj, po našim pojmovima malenoj knjiž- 
nici ovoga pređa knezova Zrinskih pada u 
oči, da fale medicinske knjige i sredovječni 
romani, koji su se u talijanskim obradama 
ili hrvatskim prijevodima rado čitali u našim 
stranama i za kasnijih stoljeća. 

Antun Šimčik 


IZ MEDICINSKE KNJIŽEVNOSTI 

Dr. Šime Čajkovac: Kosa, ispadanje i njega kose 

U našoj književnosti ima malo knjiga iz po- 
dručja medicine, pisanih popularno. Među 
onim, što postoji, ima takovih, koje su se oda- 
lečile od nauke u šarlatanstvo (u želji, da ih 
čita čim viče čitalaca). Napose nema ni je- 
dnoga djela o kosi, osim, eventualno, neko- 
liko članaka po novinama, u čiju se naučnu 
solidnost ne možemo pouzdati (ne uzimamo u 
obzir stručne revije medicinske, koje su, ugla- 
vnom, nepristupačne široj publici). Zato vrlo 
dobro dolazi knjiga g. dr. Šime Čajkovca, spec. 
za kožne i spolne bolesti, »Kosa, ispadanje i 
njega kose«, ne samo iz razloga, koji su gore 
istaknuti, nego isto tako i zato, što knjiga ma- 
terijal, o kome govori, iznosi zaokruženo, u 
formi dovršene građevine, zidane arhitekton- 
ski pravilno. Dajući na prvim stranicama opis 
kose, njezine strukture, građe i svih promjena, 
koje djeluju na nju, kao na čitavi organizam 
(pospješujući ili sprečavajući oboljenja), pa 
boju kose, način hranjenja, sijeđenje i rela- 
cije kose prema nervnom sistemu, knjiga nas u 
drugom odsjeku informira o vrstama ispada- 

nja kose, koje može biti, kao i sijeđenje, fi- 
ziološko (nastupa sa starošću) i patološko (na- 
stupa uslijed raznih oboljenja, defekata i atro- 
firanosti, koje opet rezultiraju iz neprarvil- 
nosti u tijelu), o razlikovanju pojedinih oblika 
ćelavosti, o t. zv. oivičenoj ćelavosti (alopecia 
areata), koja se drži samo jednog dijela luba- 
nje i o nekim drugim komplikacijama, koje 
sve imaju za posljedicu nepravilnosti kod ra- 
sta i razvijanja kose. Postoje stečene ćelavo- 
sti, izazvane raznim mehaničkim utjecajima, 
a i inače, pa prividne ćelavosti, koje imaju za 
uzrok pojedina oštećenja kosne stabljike. Po- 
sebno poglavlje i poseban zaokružen rad pred- 
stavlja odlomak o njezi kose i njenom boja- 
disanju, koji je naročito interesantan radi to- 
ga, što je g. dr. Čajkovac sam specijalista za 
kozmetiku. U tekstu se nalaze dva priloga, je- 
dan, koji donosi shematski presjek kože i kose 
(prerađen po F. Frohseu), pa drugi, koji pri- 
kazuje razne oblike kosnog kržljavljenja (ra- 
đen po F. Pinkusu). Čitava knjiga daje im- 
presiju radnje, u koju je mnogo truda ulo- 
ženo, ne toliko u gomilanje materijala, koliko 
u jednostavnost izlaganja; striktno naučno 
fundirana, ona je usto pisana lijepim, pravil- 
nim i čistim jezikom, što se vrlo rijetko de- 
šava. Neka još bude istaknuto, da je njezin 
autor, g. dr. Čajkovac, pisac čitava niza rad- 
nja o raznim liječenjima kožnih bolesti, obja- 
vljenih ne samo na našem jeziku. — >Kosa, 
ispadanje i njega kose« štampana je na do- 
brom papiru i opremljena ukusno. IL. K. 


OSVRT NA KONCERTE 


Češka zborna muzika 

U praškom muškom pjevačkom zboru >Sme- 
tani«, koji je imao koncert 6. travnja, upo- 
znali smo muzičko društvo na veoma viso- 
koj umjetničkoj razini. Svi njegovi članovi 
odaju muzikalnost i veliku pjevačku kulturu. 
Cjelokupni je zvuk zbora izjednačen i izgla- 
đen, premda se opaža, da su glasovi baritona 
i basova puniji i zvučniji od tenora. Ali veli- 
ko tehničko umijeće pjevača sasvim prikriva 
ovaj nedostatak. Kao daljnje odlike mogu se 
napomenuti sigurnost ritmička i sigurnost u 
intonaciji, koje upravo zapanjuju. 

Raspored se sastojao od tri dijela. U pr- 
vom su bila djela starijih čeških kompozi- 
tora. Među njima se isticala Smetanina »Pje- 

sma na moru«. Ostale su kompozicije bile to- 
liko banalne i beznačajne, da nisu nikako 
mogle predstavljati češku muziku. Drugi je 
dio bio posvećen suvremenim češkim kompo- 
zitorima. U interpretaciji teškog i zamršenog 
vokalnog stavka, kakvim oni obično pišu, po- 
kazao je zbor »Smetane« sve svoje veliko 
umijeće. U trećem su se dijelu nalazile veći- 
nom obradbe narodnih pjesama. Tu su se uje- 
dno nalazile muzički najvrednije stvari. Među 
njima su se pak isticale slovačke pjesme su- 
morne i opore, pune dojma, pjesme prostra- 
nosti i daljina. Na rasporedu su bile i dvije 
pjesme domaćih kompozitora Milojevića i Do- 
bronića, koji su uneke blizi češkoj muzičkoj 
školi. 

Dirigirao je Frant. Spilka, odličan muzičar, 
kojeg idu zasluge za tako sjajne rezultate 
»Smetane«. 


Nastup Nikolaja Orlova 


Na šestom večernjem koncertu »Zagrebačke 
filharmonije« 16. ožujka svirao je Nikolaj 
Orlov na klaviru uz pratnju orkestra Chopi- 
nov »Koncert u f£ molu« i Čajkovskoga »Kon- 
cert u b molu«<. Pri interpretaciji obaju ovih 
djela pokazao je Orlov opet svoje jedinetve- 


ne umjetničke značajke. Izvodeći Chopina 
stvorio je atmosferu intimnosti i isključivo- 
sti, proveo je neposrednu i usku vezu sa slu- 
šateljstvom, da se napokon potpuno izgubio 
osjećaj prostranosti, što ga čini ogromna dvo- 
rana, a namjesto njega se stvorio u čovjeka 
utisak zaokruženog intimnog prostora, kojeg 
stvara nastrojenje. 

Sasvim je pak drugačijega karaktera bilo 
izvođenje Čajkovskoga. Ovo je djelo u svojoj 
biti potpuna suprotnost Chopinovu kencertu. 
Pijanist ima tu u prvom redu priliku da ra- 
siplje briljantne pasaže. Odlučna i prodorna 
zvučnost iziskuje velike prostore, da se što 
potpunije afirmira. Rijetki su veoma umjet- 
nici, koji mogu poput Orlova svojim svira- 
njem iznijeti ne samo muzičku interpretaci- 
ju nego i osobine dotičnog djela, samo nje- 
mu svojstvene. 

Orkestar je pod dirigiranjem Lovre Mata- 
čića tvorio dostojan okvir Orlovljevoj umjet- 
nosti. Osobito je uspjela pratnja Chopinova 
koncerta, koja je veoma osjetljiva zbog mno- 
gih rubata. Kao prva točka rasporeda bila je 
izvedena Schubertova »Nedovršena sinfonija«< 
u izvrsnoj interpretaciji Matačićevoj, ali je 
smetala nepovoljna akustika dvorane. 

Dr. Branimir Ivakić 

knj. 415., Zagreb 1933. Cijena 30 d, uvezano 40 d. 

Marguerite Paul, Ljubavnici. Roman jedne nedopuštene ljubavi. Preveo Miloje Fruškogorac. 
Zabavna biblioteka, knj. 558., Zagreb 1934. Cijena 30 d. 

Rječnik hrvatskoga ili srpskoga jezika. Na svijet izdaje Jugoslavenska akademija znanosti i 
umjetnosti. Obrađuje T. Maretić. Sv. 48., 2. jedanaestog dijela: poutjecati — predivast. 
U Zagrebu 1933. 


Rad Jugoslavenske akademije znanosti i umjetnosti. Knj. 248., razreda historičko - filologičkoga 
i filozofičko-juridičkoga 111. U Zagrebu 1933. 


Zbornik za narodni život i običaje južnih Slavena. Na svijet izdaje Jugoslavenska akademija 
znanosti i umjetnosti. Knj. 29., sv. 2. Urednik dr. D. Boranić. U Zagrebu 1984. 


Cesarec August, Bjegunci. Roman. Knjige našega vremena knj. 3., Minerva, Zagreb 1933. Ci- 
jena kart. 30 d, vezano 50 d. 


Vojnić Blaško, Bašić Franjo, Bećarović Baraba, Pupoljci. Lirske pjesme. Subotica 1934. 


Jurkić Štefa, Petnaest tornjeva. Roman. Ilustrirao Gabrijel Jurkić. Jeronimska knjiga 418. Za- 
greb 1934. Cijena 30 d, uvezano 40 d. 


Vilović Gjuro, Pas Cvilek, dječak Ivek i dudaš Martin. Omladinski roman. Binozina omladinska 
biblioteka, sv. 3. Zagreb 1934. Cijena pretpl. 30 d., knjižarska 50 d. 
Savremenik Srpske književne zadruge, Beograd 1934.: 
Živadinović Stojan, Pripovetke 
Alfirević Frano, Pesme 
Petrović Petar, Rođa. Roman 
Slijepčević Pero, Ogledi 

ČASOPISI, KOJI DOLAZE UREDNIŠTVU 


Beograd: Časopis Živih — Ruski arhiv. — Srpski književni glasnik. — Upoznaj sebe. 
Chicago: Jugoslavenski glasnik. 

Lwow: Kwartalnik Historyczny. | 

Ljubljana : Arhitektura. — Dom in Svet. — Sodobnost. 

Makarska: Nova Revija. 

Olomouc : Filosoficka Revue. 

Praha: Čehoslovačko - Jugoslovenska Revija. — Prager Presse. — Slavia. — Slovansky Jadran. 
Roma: L' Europa Orientale. 

Sarajevo: Islamski Svijet. 

Skoplje: Vardar. 

Sofija : Italo - Blgarsko Spisanije. — Otec Pajsij. — Zlatorog. 

Split: Jadranska Straža. 

Subotica: Književni Sever. 


Sušak: Mornar. 
Visoko : Franjevački Vijesnik | 
Zagreb: Bilanca. — Bogoslovska Smotra. — Danica. — Evolucija — Hrvatska Smotra. — 


Hrvatski Planinar. — Hrvatski Radiša. — Književni Horizonti. — Književnik. — Liga 
Naroda. — Luč. — Narodna Starina. — Obitelj. — 15 Dana. — Pozornica. — Priroda. 
— Sklad. 

